
Mészáros  Lázár  hagyományait  *  olvasva,  ön- 
kénytelen  Mikes  Kelemen  jut  eszünkbe.  Mind- 
kettő egy  nagy,  de  szerencsétlen  forradalom 
áldozata,  bár  egyik  sem  forradalmi  ember. 
Mikes  híven  követi  a  győzelmes,  majd  bujdosó 
Rákóczit,  de  inkább  egyéni,  mint  politikai  haj- 
lamból, Mészáros  mindvégig  hive  marad  az 
1848-iki  forradalomnak,  sőt  szerepet  játszik 
benne,  de  inkább  a  hazafi  kötelesség  és  ka- 
tonai becsület  érzetéből,  mint  politikai  erős 
meggyőződésből  vagy  Kossuthhoz  való  ragasz- 
kodásból. Egyik  sem  akar  író  lenni,  bár  min- 
denikben kitűnő  írói  tehetség  lappang  ;  a  szám- 
űzetés magánya,  unalma,  fájdalmai,  a  múltak 
emlékei  teszik  őket  írókká.  Mindenik  munkája 
inkább  becses  irodalmi  mű,  mint  tisztán  tör- 
téneti forrás.    Mindenik  saját  bensőjét,  egyéni 


*  Mészáros  Lázár  élettörténete,  külföldi  levelezései 
és  emlékiratai.  Az  eredeti  kéziratokból  közrebocsátja 
Szokoly  Viktor.  Három  kötet.  Pest,  1867.  Kiadja 
Rátb  Mór. 

jellemét  hívebben  tárja  elénk,  mint  az  esemé- 
nyeket, a  melyek  között  élt.  Munkáik  nem 
annyira  a  bonczoló  ész,  a  beható  elmélkedés, 
mint  inkább  a  kedély  szülöttei  s  rajtok  egy 
kiábrándult,  lemondó,  de  mélyen  érző  szív 
humora  borong,  csakhogy  a  Mikesé  szelídebb, 
mondhatni  elégiái,  míg  a  Mészárosé  keserűbb, 
a  satira  felé  hajló,  bár  egészen  soha  sem  veszti 
el  szeretetreméltóságát. 

Mikes  minden  esetre  sokkal  nagyobb  írói 
tehetség ;  Törökországi  levelei  bámulatos  mű 
mind  szerkezet,  mind  stíl  tekintetében.  Az  tö- 
kéletesen mindegy:  írta-e  valakihez  e  levele- 
ket, vagy  csak  a  levél  alakját  vette  föl  élmé- 
nyei elbeszélése  végett,  a  fődolog  az,  hogy  e 
levelek  együttvéve  oly  egészet  alkotnak,  mint 
valamely  költői  mű.  Egy  nemes  és  hű  szív 
belső  életét,  küzdelmét,  törődését,  átalakulását 
rajzolják  e  levelek  s  a  különböző  hangulatok 
oly  természetesen  s  jellemzőn  váltják  fel  egy- 
mást, olvadnak  egymásba,  mint  a  tavasz,  nyár 
és  ősz  bájai.  Az  ifjú  kedély  daczol  a  balsors- 
sal és  száműzetéssel  s  vidám  pajkossággal  fedi 
el  szomorúságát;  a  férfiú  felfogja,  érzi  elját- 
szott életét,  szemlélődik,  tűr,  gúnyol,  de  jó 
kedve  még  most  sem  hagyja  el,  s  midőn  már 
elhagyja  és  öreg  napjaira  urát  és  társait 
vesztve,  egyedül  marad,  a  megnyugvás-  és 
vallásban  keres  vigaszt  s  az  őszi  nap  mélán 
mosolygó   fényeként    enyészik    el.    E    mellett 

Mikes  ismerte  és  tanulta  XIV.  Lajos  korszaka 
irodalmát  s  a  XVIII.  század  első  felének  ne- 
hézkes magyar  irodalmi  nyelvébe  franczia 
csínt,  átlátszóságot  és  könnyedséget  lehelt,  de 
egyszersmind  franczia  szellemesség  helyett 
magyar  humort  öntött  el  rajzain.  Mészáros 
egészen  más  életkorban  és  körülmények  kö- 
zött írta  munkáit.  Ötvenhét  éves  koráig  ha- 
zája határain  kívül,  leginkább  Olaszországban 
élt,  egy  pár  gazdasági  értekezést  írt,  a  miért 
akadémiai  taggá  választatott,  de  nem  igen 
foglalkozott  a  szorosabb  értelemben  vett  iro- 
dalommal. Sok  nyelven  beszélt  és  írt  s  mint 
az  ilyenek  szokása,  egyik  nyelvnek  sem  hatott 
be  stílbeli  finomságaiba.  1848-ban  magyar  hon- 
védelmi miniszterié  neveztetvén  ki,  kénytelen 
volt  hol  hosszabb,  hol  rövidebb  beszédeket  tar- 
tani az  országgyűlésen.  Beszédei  nagy  ellentét- 
ben voltak  a  magyar  parlamenti  szónoklattal. 
Tulaj  donkép  nem  szónokolt,  hanem  társalgott. 
Mint  becsületes,  józan  ember  beszélt  honfitár- 
saihoz, a  kiket  nem  annyira  meghatni,  mint  fel- 
világosítani akart;  mint  nyilt,  őszinte  katona 
fejezte  ki  gondolatait  bizonyos  nyers  humorral, 
melyben  mindig  több  volt  a  jóakarat  és  boszú- 
ság,  mint  a  gúny.  Beszédei  már  újdonságuknál 
fogva  is  tetszettek,  de  mindig  sikerültebbek  vol- 
tak benne  a  részletek,  mint  az  egész.  Később, 
midőn  1849-ben  kibújdosott  és  írni  kezdett,  hu- 
mora még  inkább  kifejlett,  jóakaratába   több 

keserűség  vegyült,  de  ereje  folyvást  inkább  a 
részletekben  nyilatkozott,  mint  az  egészben. 

Hagyományai  három  részre  oszlanak  :  önélet- 
rajzra, levelekre  és  emlékiratokra.  Önéletrajza 
csak  gyermekkoráról  és  iskolai  elsőbb  éveiről 
szól  ;  levelei,  melyeket  részint  rokonaihoz, 
részint  száműzött  társaihoz  írt,  1851 — 1858-ig 
terjednek;  emlékiratai  ott  kezdődnek,  midőn 
1848-ban  ministerré  neveztetett  ki  s  Török- 
országba bujdosásán  végződnek. 

Önéletrajza  tisztán  irodalmi  szempontból,  al- 
kalmasint legkitűnőbb  munkája  lesz  vala.  Kár, 
hogy  csak  néhány  ívre  terjedő  töredék,  de 
így  is  igen  becses.  Ritka  önéletrajzban  talál- 
hatni a  gyermekkori  emlékek  ily  élénk  és 
hű  festését.  Az  író  ment  minden  hiúságtól, 
minden  czélzattól ;  egészen  átadja  magát  az 
emlékek  benyomásainak,  oly  őszinte,  naiv, 
mintha  visszaálmodná  még  egyszer  gyermek- 
ségét, csak  humora,  melylyel  rajzait  kiséri,  jut- 
tatja eszünkbe  az  őszi  napsugarat,  mely  a 
hervadó  természet  másodvirágaival  enyeleg. 
A  hajlott  és  gyermekkor  érintkeznek  itt,  a 
nélkül,  hogy  egymásnak  ártsanak.  Mészáros 
nem  hajlott  kora  szempontjából  rajzolja  gyer- 
mekségét, mint  sok  emlékíró,  de  azért  a  gyer- 
mekkor kedves  benyomásai  nem  keltenek  föl 
benne  se  ízetlen  ábrándot,  se  beteges  érzel- 
mességét. Betegeskedő  jó  édes  anyja,  egy  kissé 
különcz,  egy  kissé  indulatos  édes   atyja,  jám- 


MÉSZÁROS   LAZAR.  g 

bor  nagybátyja  s  vén  nagynénjei,  kikhez  szü- 
lei halála  után  kerül,  minden  követelés  nélkül, 
de  biztosan  odavetett  alakok.  Az  emlékíró 
nem  erőlködik  hatást  vadászni,  épen  nem  bon- 
czolja  őket,  csak  rajzolja,  a  mint  reá  hatottak, 
a  mint  emlékében  előtte  állnak  s  ez  által  né- 
hol valódi  művészi  hatást  idéz  elő.  Atyja  ha- 
lálának rajza  oly  sikerült,  hogy  bármely  kitűnő 
írónak,  sőt  költőnek  is  becsületére  válnék. 
Minthogy  rövid,  ide  igtatjuk : 

(•Egyszer  csak  nagy  lótás-futás  történt,  gyü- 
lekeztek a  rokonok,  megjelentek  a  ház  barát- 
jai,  s  ezek  között  egy  tisztes  lelkész,  anyám 
bátyja,  a  ki  különösen  czirógatott  s  bevitt 
apám  szobájába,  hol  az  egész  társaság  a  gyer- 
mekekkel együtt  összegyűlt  volt.  Mit  beszélt 
atyám  mindannyival,  nem  tudom,  csak  arra 
emlékszem,  hogy  a  lelkész  fölemelt,  apám 
ágyához  vitt,  ez  megcsókolt  s  kezét  fejemre 
tette.  A  társaság  eloszlott,  a  gyermekek  el- 
távoztak, csak  a  lelkész  s  a  házban  lakók  ma- 
radtak. Másnap  a  város  lelkésze  jött  el  ünne- 
pélyesen ;  a  barátok,  rokonok  a  betegszobán 
kívül  a  házban,  a  házon  kívül  pedig  s  az  ud- 
varban tömérdek  nép  volt,  bent  és  kint  szo- 
morú arczok  vegyítve  könnyezőkkel,  anyám 
sírásban  s  este  kong  a  lélekharang.  Az  ezt 
követő  napon  az  előbbi  személyekhez  még 
mások  is  gyülekeztek.  A  női  nem  sírt,  a  fér- 
fiak mélyen  hallgattak,  a  kis  Lázárt  nem  vit- 

ték  be  atyushoz,  a  mit  kért,  megadtak  neki  s 
mulattatták.  Kocsik  jöttek  ;  a  gyermekek  sírás 
közt  váltak  meg  egymástól,  mindenki  sírt,  Lá- 
zár is  mekegett,  de  nem  tudta  miért.  Egy- 
szerre csak  anyám  is  megcsókol,  sír  és  ezt 
mondja:  légy  jó.  engedelmeskedjél;  a  lelkész 
megsimított  s  kérdezte:  akarok-e  vele  menni. 
Akartam-e,  nem  akartam-e,  nem  tudom ;  az 
egész  dologból  mit  sem  értettem,  csak  azt  tu- 
dom, hogy  anyám  sírása  közben  kocsira  tettek 
s  ezzel  kihajtottunk.^ 

Mily  egyszerű,  mily  megindító  rajz  s  meny- 
nyire rajta  van  a  gyermekkori  benyomások 
varázsa.  Azonban  az  önéletrajz  nem  minden 
lapja  ilyen,  sőt  a  vége  felé  épen  romlani  lát- 
szik. Mészáros  nagyon  egyenetlen  író,  gondo- 
latban, rajzban  és  nyelvben  egyaránt.  A  hol 
nagyon  szívén  fekszik  valami,  a  hol  gyűlöl 
vagy  szeret,  ott  ritkán  hagyja  el  a  rajz  biz- 
tossága, a  humor  ereje,  a  stil  bája.  Másutt 
gyakran  bágyadt  vagy  pusztán  fecsegő  és  stil j e 
a  hosszúra  nyúló,  incisumokkal  teljes  monda- 
tokban mintegy  ellapul.  Nyelve  sajátságos  ve- 
gyülete a  tősgyökeres  és  romlani  kezdő,  az 
úgynevezett  népies  és  művelt  magyar  nyelv- 
nek. Emlékében  sokat  megtartott,  mit  a  szülői 
házban  s  első  olvasmányaiból  :  a  Gvadányi  és 
Dugonics  műveiből  tanult.  De  mint  férfiú  so- 
káig volt  távol  hónától,  sok  idegen  ragadt  reá, 
s  nem  akarván    elmaradni    az    újabb   magyar 

irodalomtól,  egyet-mást  megtanult  a  mívelt 
magyar  nyelv  tévedéseiből.  Néha  ok  nélkül 
purista,  sőt  még  maga  is  alkot  új  szót,  más- 
kor nagyon  is  használja  az  idegen  szókat.  De 
e  vegyület,  ha  humoros  hangulat  kifejezésére 
szolgál,  semmit  sem  ront,  sőt  bájt  kölcsönöz 
stíljének.  Egy-egy  idegen  vagy  rossz  új  szó, 
egy-egy  csavargó,  nehézkes  mondat,  melynek 
bő  köpenye  alól  ki-kivillan  a  könnyű  huszár- 
dolmány, a  tősgyökeres  magyar  szólásmód 
összekeverve  az  idegenszerűvel  vagy  épen 
exotikus  idézetekkel,  néha  igen  találóan  fejezi 
ki  szeszélyét,  humorát  vagy  gúnyját.  Azonban 
ha  elmélkedik,  ha  nagyon  is  komolyan  beszél 
vagy  ha  épen  szónokias  hangulatba  csap  át, 
akkor  bágyadttá,  mesterkéltté  válik. 

Innen  levelei  közt  a  Batthyány  Lajos  özve- 
gyéhez írottak  kevésbbé  sikerültek,  mint  azok, 
melyeket  unokahugához,  Szutsits  Amáliához 
intézett.  Batthyány  özvegyének  néhány  levél- 
ben háláját  fejezte  ki  jótéteményeiért,  elnyomta 
humorát,  udvarias,  ékes  stílű  akart  lenni.  Mi- 
dőn unokahugához  ír,  semmi  tekintet  nem 
korlátozza,  úgy  ír,  a  mint  beszél,  a  mint  sze- 
szélye, humora  hozza  magával.  S  itt  leginkább 
hasonlít  Mikes  Kelemenhez,  ki  Rodostóból 
szintén  egy  költött  vagy  igazi  nőrokonához 
intézi  leveleit.  Itt  Mészáros  elemében  van, 
dévaj  és  szomorú,  huszáros  és  bölcselkedő, 
lemondó  és  gúnyos,  de  folyvást  nemesen  tűrői 

ki  nem  remél,  de  megnyugszik,  kivet  szívéből 
minden  politikai  szenvedélyt,  de  színültig  tölti 
baráti-,  rokon-  és  emberszeretettel,  nem  izgat, 
nem  conspirál,  de  hiszen  hazája  távol  jövőjé- 
ben. Első  levelét  (Paris,  1851.  decz.  11.)  az  ő 
kedves  Malijához  küldi,  a  ki  egész  haláláig 
levelezésben  áll  vele.  Majd  1852  februárjában 
Jersey  szigetére  megy,  hol  1853  májusa  végéig 
marad,  emlékiratain  dolgozva,  levelezve  és 
jövőjén  aggódva.  Batthyány  özvegyének  bőke- 
zűsége oly  helyzetbe  hozza,  hogy  1853  köze- 
pén Amerikába  mehet  s  ott  23  amerikai  hold 
földet  vehet  magának.  Gazdasága  rendezésé- 
hez fog,  szánt-vet,  kertészkedik,  azonban  csak- 
hamar háza  leég,  majd  egy  orkán  semmivé 
teszi  ültetvényét ;  hogy  adósságba  ne  bonyo- 
lódjék, eladja  birtokát  s  egy  tehetős  ameri- 
kai családnál  tanítóságot  vállal.  így  él  egész 
1858-ig,  midőn  Puky  Miklós  hívására  Genfbe 
akar  utazni,  hogy  kedves  barátja  nyomdai 
üzletében  bizonyos  hivatalt  vállaljon  el.  Átjő 
Londonba,  onnan  Eywoodba  megy  lady  Lang- 
dale,  a  magyarok  szíves  barátnője,  látogatá- 
sára. Már  Amerikában  nem  volt  jó  egészsége, 
itt  épen  betegség  lepi  meg,  s  november  15-kén 
1858-ban  Czecz  tábornok  és  Vukovics  Sebő 
karjai  közt  meghal.  1796  február  20-án  szüle- 
tett s  így  63  éves  volt.  Hamvai  az  eywoodi 
parktól  egy  negyedórányira,  Titley  helység 
temetőjében   nyugszanak.   Lady    Langdale   az 

oxfordi  grófok  mellé  temettette  s  föléje  fara- 
gott kőlapot  tétetett  angol  és  magyar  felirat- 
tal. Mészáros  maga  is  készített  magának  sír- 
iratot, melyet  halála  után  irományai  között 
találtak  s  mely  így  hangzik : 

Ki  alant  fekszik,  a  holt, 
Mészáros  Lázár  volt ; 
Ő  mi  sem  volt  életében, 
Mint  becsületes  lény   nemében, 
Patronusaként  szegény; 
Ébredjen  mint  jobb  legény. 

lm  e  levelek  száraz  és  rövid  kivonata,  me- 
lyek oly  élénken  és  híven  rajzolják  a  szám- 
űzött utolsó  éveit.  Mily  kedves  humor  ömlik 
el  amerikai  rajzain,  mily  meghatók  unoka- 
hugához,  bátyjához  írt  1858-iki  levelei,  melyek- 
ben Magyarországba  kegyelem  utján  bejö- 
vetelének lehetetlenségét  fejtegeti.  Néhány 
valóban  sesthetikai  becsű  levélre  találhatni  e 
gyűjteményben,  melyek  a  magyar  irodalom- 
ban e  nem  jobbjaihoz  tartoznak.  Egy-egy 
mindennapiasnak  látszó  tréfával  vagy  meg- 
jegyzéssel találóan  tud  jellemezni  hol  viszonyt, 
hol  lélekállapotot.  «Mióta  parasztemberré  let- 
tem —  írja  egy  helyt  —  azóta  keveset  olva- 
sok; e  helyett  dologhoz  szoktatom  magamat 
és  igen  kevés  emigránst  látok,  hála  Isten- 
nek.)) Másutt:  ((Jövendőmről  nem  gondosko- 
dom, mert  négy  helyre  hínak  meghalni,  azon- 

ban  hol  végzem  be  ez  utolsó  műtétet,  nem 
tudom.»  Midőn  húga  a  kegyelemért  való  folya- 
modásra buzdítja,  ezt  jegyzi  meg :  «Tudod,  én 
meghaltam  (in  effigie  halálra  Ítéltetett)  s  míg 
az  életnek  újra  vissza  nem  adatom,  nem  kér- 
hetek, nem  szabad  kérnem,  mivel  a  holtak 
beszédét  nem  értik,  s  én  elfeledtem  az  élők 
beszédét.  A  mint  látod,  a  legjobb  akarattal 
sem  követhetem  tanácsodat.  Mondd,  hogy  az, 
ki  legfőbb  parancs  ellen  cselekedett,  s  ezért 
holttá  tétetett,  mondd,  miként  léphetne  fel 
azon  kéréssel,  hogy  bocsássanak  meg  neki, 
mert  parancs  szerint  működött  ?  Ily  esetben 
kérni  annyi,  mint  hibáját  beismerni,  s  ezt  csu- 
pán azért,  hogy  engem  megláthass,  nem  kí- 
vánhatod.)) 

Ilyesmikben  gazdag  e  gyűjtemény.  De  leg- 
főbb bája  e  leveleknek  egy  becsületes,  de 
szerencsétlen  hazafi  minden  szenvelgés  nélküli 
hangja  s  nemes  resignatiója.  «Ne  csüggeszd  le 
fődet,  ne  légy  komor,  emelkedjél  a  viszonyok 
fölé,  engedd  egyik  napot  a  másik  után  folyni 
s  a  sok  rossz  között  örvendj  a  legcsekélyebb 
jón  is  s  így  helyzeted  kevésbbé  fog  nyomasz- 
tónak tetszeni))  —  írja  unokahugának  és  saját 
kedélyállapotát  rajzolja,  melyet  egész  szám- 
űzetése alatt  meg  tudott  őrizni.  Politikával 
keveset  foglalkozik,  legfeljebb  egy-egy  tréfás 
megjegyzést  tesz  a  politikai  újdonságokra,  nem 
vesz  részt  az  emigratio  terveiben,  Kossuthról, 

kit  exurunknak  nevez,  azt  mondja,  hogy  «bo- 
nus  non  nunquam  dormitat  Homerus»,  de 
örvend  minden  kis  jelenségnek,  mely  szen- 
vedő hazájának  még  meg  nem  tört  szellemét 
mutatja  s  jól  esik  neki,  hogy  a  a  szegény 
Kóficz  Lázár))  még  él  a  magyarok  emléke- 
zetében. «Az  idő,  a  szaporább  közlekedés,  a 
türhetőleg  jobb  eszmék  terjedése  s  a  positiv 
és  históriai  jog  fog  még  egy  sui  generis  füg- 
getlen Magyarországot  alkotni,  csakhogy  nem 
olyat,  a  milyet  a  magyar  gőg  kíván  és  remél ; 
a  mikor  ?  a  nemzet  halhatlansága  mellett  má- 
sodrangú kérdés»  -  mond  utolsó  levelei  egyi- 
kében s  ez  egyszerű  szavakban  több  bölcseség 
rejlik,  mint  némely  emigráns  társai  politikai 
röpirataiban. 

Emlékiratai  legterjedelmesebb  munkája;  két 
vastag  kötetet  tesz.  Nemcsak  azt  írja  le  benne, 
a  mit  látott,  a  mi  között  élt,  hanem  mindent, 
a  mi  az  1848— 49-iki  eseményekből  csak  tudo- 
mására jutott.  A  munka  két  szempont  alá  jöhet, 
először  mint  irodalmi  mű,  másodszor  mint  tör- 
téneti forrás.  Mint  irodalmi  műnek  szépségei 
és  hiányai  is  ugyanazok,  melyeket  az  önélet- 
rajzban és  levelekben  is  feltalálhatni,  csakhogy 
itt  az  események  tömege  miatt  néhol  nehéz- 
kesebb elbeszélő  és  humora  hajlóbb  a  satira 
felé.  Önéletrajzában  a  gyermekkori  benyomá- 
sok bája,  leveleiben  nyugodt  resignatiója  mér- 
séklik, de  emlékirataiban  szívére  tolulnak  ag- 


l6  MÉSZÁROS   LÁZÁR. 

godalmai,  belső  küzdelmei,  a  szenvedések  és 
méltatlanságok,  melyeket  kiállott  és  keserűbbé 
válik.  Ide  járul  még  balhelyzetének,  tehetet- 
lenségének érzete.  A  körülmények  a  forrada- 
lomba sodorták,  melyhez  se  egyéni  hajlamai, 
se  politikai  meggyőződései  nem  vonzották, 
szerepet  kellé  játszania  benne,  de  se  elég  eré- 
lye, se  elég  tehetsége  nem  volt  hozzá.  Parla- 
menti küzdelmeiben  nem  szerencsés,  a  csata- 
téren mint  hadvezér  épen  szerencsétlen.  Min- 
denki tiszteli  mint  becsületes  embert,  de  se  a 
hadseregben  nem  népszerű,  se  a  politikai  pár- 
tok között.  Vissza  akar  vonulni,  de  nem  en- 
gedik ;  marad  hazafiságból.  Megaláztatásokat 
szenved  jobbra-balra ;  végre  visszavonul  s  mi- 
dőn újra  föllép,  önkénytelen  Kossuth  eszkö- 
zévé válik,  kihez  épen  nem  viseltetik  belső 
ragaszkodással.  Mindez  sok  volt  egy  csendes 
természetű,  noha  bátor  katonának,  a  ki  nem 
szokta  meg  a  közélet  izgalmait,  a  politika 
cselszövényeit  s  épen  nem  termett  forradalmi 
időkre.  Türelme  ugyan  mindvégig  nem  hagyta 
el,  mely  épen  oly  erős  volt,  mint  becsületes- 
sége, azonban  a  benyomások  keserűsége  egész 
erejében  megmaradt  szívében,  a  mit  mindenütt 
erezhetni  emlékiratain.  E  hangulat  sesthetikai 
tekintetben  sikerült  humoros  és  satirikus  lapo- 
kat irat  vele,  megélesíti  érzékét  a  viszonyok 
és  egyének  árnyoldalai  iránt  s  folyvást  táp- 
lálja szelleme  humoros  hajlamait.  Lényegében 

nem  egy  helyen  igaza  van,  de  rajzai  mégis 
morosan  szeszélyesbek,  satirailag  élesebbek, 
mintsem  óvakodásra  ne  intenék  a  történetírót, 
a  ki  majd  használni  fogja.  Ez  erős  alanyiság 
resthetikai  tekintetben  emeli  a  könyv  becsét, 
de  tisztán  a  történeti  forrás  szempontjából 
csökkenti ;  egy  szóval :  a  könyv  bája  és  baja 
az  író  egyéniségében,  kedélyében  rejlik. 

E  bajhoz  még  több  is  járul.  Mészáros  naplót 
vitt  a  forradalom  eseményeiről,  de  ezek  el- 
vesztek, mint  száműzött  csak  emlékéből  ír,  s 
így  nem  lehet  mindenben,  kivált  a  részletek- 
ben, pontos.  E  mellett  se  Kossuth,  se  a  forra- 
dalom más  politikai  és  katonai  vezetői  nem 
voltak  hozzá  eléggé  bizodalmasak.  Ügy  lát- 
szik, nem  volt  beavatva  terveikbe  s  a  miben 
maga  nem  vett  részt,  az  indokokra,  a  dolog 
lényegére  nézve,  nem  mindig  meríthetett  biz- 
tos tudomást,  hogy  oly  határozott  Ítéletet 
mondhasson,  mint  a  hogy  teszi.  A  feltörekvő 
katonai  tehetségek,  győzelmes  tábornokok  sok- 
kal lenézőbb  modorúak  voltak  iránta,  mint- 
sem ez  ne  folyt  volna  be  ítéleteire,  melyeket 
rólok  elmond.  Minket  legalább  meglepett,  hogy 
Mészáros  a  forradalom  tábornokai  közül  csak 
Perczeit  méltányolja  némi  részben,  s  egyedül 
Dembinszkyt  dicséri,  ki  semmi  jeles  dolgot 
nem  vitt  véghez.  Görgeyben  csekély  katonai 
tehetséget  talál,  s  a  győzelmek  okát  jórészt 
az  osztrák  vezérek  gyöngeségében  keresi.  Mi- 

dőn  1852-ben  Kmety  angolul  egy  röpiratot  írt 
Görgey  ellen,  Mészáros  így  ír  neki  Jersey  szi- 
getéről :  ((Köszönöm  felőlem  ítéletedet,  hanem 
azt  gondolom,  hogy  a  mint  egyrészről  sok  volt 
a  jóból,  úgy  másrészt  Görgey  irányában  a 
rosszat  illetőleg  túlvágtat  a  zsinóron,  mint  a 
német  mondja,  mert  ha  csak  egy  őrmesteri 
tulajdonokkal  bíró  egyén  vív  ki  több  győzel- 
met, s  ha  őt,  bár  rajtakapták  a  rosszban,  még 
sem  bírták  elmozdítani,  úgy  mindnyájunkra 
illik:  (dnter  vaccas,  bos  est  abbas.»  S  mégis 
ő  maga  számos  ily  hibát  követ  el,  nemcsak 
Görgey,  hanem  Klapka  s  mások  irányában  is. 
Azonban  nem  bírálni  kívánjuk  e  könyv  ada- 
tait és  ítéleteit,  csak  azt  a  benyomást  rajzolni, 
melyet  reánk  egészben  tett.  S  habár  óvako- 
dásra  intjük  a  történetírót,  épen  nem  tagad- 
juk ez  emlékiratoknak  történetforr  ás  i  becsét. 
Mészáros  jellemére  és  tetteire  nézve  e  könyv 
a  legbiztosabb  forrás.  O  magát  sem  nagyzolja, 
sem  szépíti.  Egészen  feltárja  szívét,  gyöngesé- 
geivel  együtt  átadja  magát  az  olvasónak,  s 
mást  nem  igen  vitat,  mint  azt,  hogy  mindig 
becsületes  ember  volt.  Ezenkívül  1848  májusá- 
tól deczemberéig  az  ő  könyvéből  meríthetni 
legtöbb  s  legbiztosabb  adatot  a  magyar  had- 
ügy állására  nézve.  Kivált  az  első  hónapok- 
ból sok  oly  dolgot  mond  el,  melyeket  egy 
emlékíró  sem  említ,  s  melyek  egészen  isme- 
retlenek  előttünk.    Hogyan   találta  a  hadügyi 

állapotokat,  midőn  tárczáját  átvette,  hogyan 
küzdött  a  becsi  ministeriummal,  a  magyar- 
országi várparancsnokokkal,  a  sorezredek  tá- 
bornokaival, hogyan  indult  meg  az  egész  had- 
ügy szervezete,  mindezt  oly  körülményesen  és 
élénken  írja  le,  hogy  e  részek  teszik  munkája 
legbecsesebb  lapjait.  S  itt  tűnnek  ki  az  ő  haza- 
fiúi és  hadügyministeri  érdemei  is,  bár  az  el- 
beszélésben, az  események  csoportosításában 
nem  látszik  semmi  czélzatosság.  Kitűnik,  hogy 
mily  sokat  tőn  a  magyar  hadsereg  megalapí- 
tására, hogy  része  van  a  győzelmes  táborno- 
kok dicsőségében,  a  kik  annyira  lenézték  benne 
a  csatavesztett  vezért,  a  később  csekély  be- 
folyású hadügyministert  s  végre  az  utolsó 
napokban  a  Kossuth  által  csak  névvel,  puszta 
eszközzé  kinevezett  fővezért. 


KOSSUTH    LEVELE 

DEÁK   HALÁLAKOR. 


Buda-Pest,    1876  apiil   20. 

Kossuth  Deák  halálakor  egy  magánlevelet 
intézett  Helfyhez,  a  melyben  siratja  és  vádolja 
régi  barátját,  megbirálja  és  elitéli  mint  állam- 
férfiút s  a  halott  ravatalára  egy  czipruságat 
küld.  Helfy  az  Egyetértésben  kiadta  e  levelet,  a 
melyet  aztán  majd  minden  lap  lenyomatott. 
Az  úgynevezett  magánlevél  tulaj  donkép  egy 
szónoki  mű  a  nagy  közönség,  az  egész  magyar 
nemzet  számára.  A  szónok  ugyan  azt  mondja, 
hogy  nincs  többé  magyar  nemzet,  de  minda- 
mellett még  élő  nemzete  tapsaiért  küzd,  játszva 
mindazon  húrokon,  amelyeknek  dallamát  egy- 
kor ellenállhatatlannak  tapasztalta.  Valóban  a 
levél  sok  szónoki  erővel  van  írva,  bár  nincs 
meg  benne  a  valódi  szónoklat  egyik  főtulaj- 
donsága :  az  igazság  komoly  és  őszinte  szere- 
tete. Itt-ott  igenis  kirí  belőle  a  szenvelgés  és 
színpadias  pathos  s  a  hol  őszintébb  az  érzés, 
mintha  a  sebzett  hiúság  hangjait  hallanók. 
A  levél  nem  csekély  hatást  tett  a  közönségre, 
de  nem  mint  politikai  nyilatkozat,  hanem  mint 
szónoki    mű.    Kossuth    Deák    koporsója    felett 

emlékbeszédet  tartva  s  mint  Antonius  Brutust 
dicsérve,  midőn  Brutus  ellen  izgat,  már  magá- 
ban egész  drámai  jelenet.  Senki  sem  marad- 
hatott felindulás  nélkül,  habár  nem  egyazon 
okbul.  A  lapokon  is  megérzett  a  hatás.  A  sza- 
badelvű párt  lapjai  közül  a  hajdani  baloldali 
lapok  hallgattak,  a  hajdani  deákpártiak  pedig, 
ha  megczáfolni  igyekeztek  is  a  levél  némely 
alaptalan  állítását,  egészben  véve  azt  úgy 
tüntették  fel,  mint  a  kegyelet  és  tisztelet  kife- 
jezését, a  melylyel  Kossuth  Deák  tehetsége-  és 
jellemének  hódol.  De  senki  sem  fejtegette  a 
levél  erkölcsi  értékét,  holott  e  szempontból 
tekintve,  az  nem  igen  hangzik  össze  amaz 
állítólagos  tisztelet-  és  kegyelettel,  sem  pedig 
azzal  az  őszinte  mély  fájdalommal,  a  melyet 
Kossuth  annyira  emleget.  Leginkább  ennek 
fejtegetését  kisértjük  meg  itt  lehető  röviden  s 
azt  hiszszük,  hogy  alig  teszünk  egyebet,  mint 
megírjuk  azt,  a  mit  Kossuth  levele  olvasása- 
kor bizonyára  nem  egy  ember  gondolt  és  ér- 
zett, de  senki  sem  bocsátott  a  nyilvánosság 
elébe. 

Kossuth  mint  hírlapíró  kezdette  politikai 
pályáját,  innen  emelkedett  pártvezérré,  majd 
ministerré,  s  végre  Magyarország  kormány- 
zójává. Nem  csoda,  hogy  a  ki  megszokott  tör- 
vényczikkeket,  rendeleteket,  kiáltványokat,  ma- 
nifestumokat,  emlékiratokat  fogalmazni,  nem 
örömest  ír  többé  egyszerű  hírlapi  czikket,  bár 

abban  democratiai  szempontból  nincs  semmi 
megalázó.  O  most,  ha  a  közönséghez  akar 
szólani,  levelet  intéz  valakihez,  a  ki  azt  aztán 
kinyomatja.  Ez  ellen  még  magában  nincs  ki- 
fogásunk. A  levél  csak  alak,  a  hírlapi  czikk 
bizonyos  faja,  a  midőn  közügyben  nyilt  vagy 
magán  levelet  intézünk  valakihez,  ez  utóbbit 
azzal  a  felhatalmazással,  hogy  az  illető  azt, 
ha  szükségét  látja,  közzé  is  teheti.  De  Kossuth 
nem  ily  leveleket  ír.  Az  ő  levelei  tisztán  ma- 
gán levelek,  sőt  negédli,  mintha  nem  is  akarna 
a  közönséghez  szólani.  Nem  hatalmazza  fel  az 
illetőt  a  kiadásra,  de  elnézi,  ha  közlik  levelét, 
mert  már  a  fogalmazáskor  arra  számított,  s 
nem  az  illető  egyént,  hanem  a  nagy  közön- 
séget tartotta  szem  előtt.  A  Deák  halálakor 
Helfyhez  írt  levele  kiválóan  ilyen.  Elmondja, 
hogy  nem  érez  hivatást  a  pulyák,  önzők  és 
rövidlátók  gyász  cul tusának  lármájába  az  ő 
szívbánata  tárogatójával  belekiáltani  s  kíván- 
csiságuk kielégítése  végett  megtörni  a  hallga- 
tást, mely,  sauf  Vimprévu,  aligha  haláláig  nem 
fog  tartani.  Nem  teszi.  De  Helfy  Ignácznak, 
kit  úgy  látszik  többre  becsül  az  egész  magyar 
nemzetnél,  örömest  elmondja,  hogy  mit  érez ; 
vele  szemben  nem  vonakodik  in  camera  since- 
ritatis  hosszasabban  és  fenhangon  gondolkozni. 
De  azonnal  eltörpül  előtte  Helfy  alakja,  fel- 
tűnnek szemei  előtt  a  hallgatók  és  olvasók 
ezrei   s   írni,  szólani  kezd,   mintha    a    hajdani 

Pesti  Hírlap  valamelyik  vezérczikkét  írná,  vagy 
Pestmegye  zöld  asztala  mellett  állana  vagy  a 
pozsonyi,  pesti,  debreczeni  országgyűlések  szó- 
székére lépne.  S  miután  elsiratta,  bevádolta, 
megbírálta  és  elitélte  Deákot,  ismét  Helfyhez 
fordul,  a  nagy  közönség  szeme  előtt  átnyújt 
neki  titkon  egy  cupressus  funebris  ágacskát, 
hogy  nevében  egyedül,  zajtalanul,  szép  csönde- 
sen tegye  le  Deák  sírkápolnájának  küszöbére. 
A  szél  el  fogja  kapni,  vagy  a  járókelők  eltapos- 
sák, de  ha  van  kapocs  a  két  lét  között,  Deák 
meg  fogja  érteni,  hogy  tőle  mit  izén  neki 
az  a  cziprus-ág.  Helfy  teljesítni  is  igyekszik 
Kossuth  kérelmét ;  előbb  megtudakozza  ugyan, 
hogy  a  pesti  főpolgármester  mikor  látogatja 
meg  Deák  sírkápolnáját,  aztán  titokban,  zajta- 
lanul, szép  csendesen  elindul  s  leteszi  a  kü- 
szöbre a  czipruságat,  hogy  azt  a  polgármester 
nem  épen  egyedül,  nem  is  egészen  zajtalanul 
fölvehesse  s  a  ravatalra  helyezhesse.  Van-e 
mind  ebben  méltóság  és  őszinte  érzés  ?  Nem 
szenvelgés  és  hiú  alakoskodás-e  ez,  a  mely 
épen  úgy  sérti  az  ízlést,  mint  erkölcsi  érzé- 
sünket. 

Ily  hangulat  ömlik  el  az  egész  levelén  ;  nagy 
részt  nem  egyéb  az,  mint  nem  őszinte  érzés 
és  igazságtalan  ítélet  vegyülete.  Nem  azt  vesz- 
szük  rossz  néven  Kossuthtól,  hogy  Deákot  szi- 
gorúan megbírálni  törekszik.  Nem  tartozunk 
azok    közé,    a   kik    azt   hiszik,    hogy  a  kitűnő 

vagy  épen  nagy  emberek  csak  bámulni  és 
bálványozni  valók.  A  bálványozás  mindig 
gyönge  elme  jele  s  olykor  nem  is  őszinte 
szívé.  Jól  tudjuk,  hogy  a  legkitűnőbb,  leg- 
ritkább emberi  tulajdonok  is  majdnem  kény- 
szerű hiányok-  és  hibákkal  vegyülnek,  többé- 
ke vésbbé  egy  nagy  ember  sem  vonhatja  ki 
magát  a  körülmények  és  szenvedélyek  hatása 
alól,  a  melyek  hol  emelik,  hol  bénítják,  s  a 
legszebben  bevégzett  pálya  sem  ment  minden 
tévedéstől.  Azt  is  tudjuk,  hogy  a  nemzetek 
nem  igen  szoktak  mértéket  tartani  nagy  em- 
bereik dicsőítésében  vagy  kárhoztatásában. 
Bizonyára  a  magyar  nemzet  nem  tehetett  ke- 
vesebbet Deákért,  mint  a  mennyit  tett  halá- 
lakor, de  hogy  az  országgyűlés  törvényczikkbe 
foglalta  érdemeit,  legalább  is  fölösleges  volt, 
nem  csak  azért,  mert  ha  e  szokás  divatba  jő, 
visszaéléseket  szülhet,  hanem  leginkább  azért, 
mert  a  törvényhozásnak  nem  feladata  a  törté- 
nelem tisztébe  avatkozni.  Mi  nem  hibáztatjuk 
a  szigorú  bírálatot  bármely  nagy  ember  irá- 
nyában, sőt  a  kegyelet  és  tisztelettel  is  össze- 
férhetőnek  tartjuk,  a  mi  pedig  Deákot  illeti, 
épen  nincs  okunk  félteni  őt  a  szigorú  bírá- 
lóktól. Azt,  a  mi  benne  valóban  nagy  és  tisz- 
teletre méltó,  nem  homályosíthatják  el  árny- 
oldalai. De  mit  tesz  Kossuth  ?  Nem  elégszik 
meg  a  pártállásából  folyó  egyoldalúsággal,  a 
mely  még   magában   nem    zárna   ki   bizonyos 

őszinteséget  és  igazságosságot,  hanem  össze- 
egyezhetetlen  dolgokat  akar  egyesíteni,  s  úgy 
látszik,  czélzatosan  :  igaz  fájdalmat  és  igazság- 
talan ítéletet,  mély  megilletődést  és  ádáz  ha- 
ragot, könnyet  és  szidalmat,  gyászt  és  bosz- 
szút.  Kit  fest  ő  Deákban  ?  Egy  rossz  barátot, 
egy  szeretet  nélküli  embert  és  mégis  megsi- 
ratja; egy  nagyeszű  államférfiút,  a  ki  részint 
öntudatosan,  részint  öntudatlanul  öngyilkossá 
tette  nemzetét  és  mégis  megsiratja;  egy  be- 
csületes embert,  a  kinek  hazafi  önzetlenségébe 
vetett  vak  bizalom  diadalra  juttatott  egy  oly 
politikát,  a  mely  a  depravatio  Pandora  szelen- 
czéjét  nyitotta  a  nemzetre  és  mégis  megsiratja. 
Nem,  mindezt  nem  lehet  összeegyeztetni :  vagy 
Deák  nem  volt  olyan,  a  milyennek  Kossuth 
festi,  vagy  ha  olyan  volt,  Kossuth  fájdalma 
nem  őszinte.  Úgy  van ;  e  rajz  torzkép  és  Kos- 
suth könnyei  nem  igaz  könnyek. 

A  mit  Kossuth  Deákról,  mint  barátjáról  ír, 
saját  érdekében  jobb  lett  volna  mellőznie. 
Nincs  emberi  viszony,  a  mely  az  apró  félre- 
értések- és  kellemetlenségektől  ment  tehetne, 
s  az  idő,  távolság  és  körülmények,  lassanként 
és  észrevétlen,  olykor  a  legőszintébb  barátság 
kötelékeit  is  feloldják.  De  ha  barátunk  soha 
rosszakaratot  nem  tanúsított  irántunk,  kopor- 
sójánál, midőn  könnyet  hullatunk  érte,  bizo- 
nyára nem  apprehensióink  jutnak  eszünkbe 
vagy  ha  eszünkbe    jutnak  is,  elnyomjuk  mint 

a  hiúság  és  önzés  balsugalmait.  Kossuth  nem 
nyomja  el,  sőt  szívbánata  tárogatójával  a  vi- 
lágba harsogja,  hogy  annál  élénkebb  részvétet 
ébreszszen,  nem  a  halott,  hanem  maga  iránt. 
De  vajon  alaposak-e  vádjai  ?  Épen  nem,  sőt 
ha  már  vádról  lehet  szó,  Deák  inkább  kétségbe 
vonhatta  volna  Kossuth  őszinte  barátságát, 
mint  ez  az  övét. 

Kossuth  vádjai  a  következők:  hajdani  ba- 
rátjai  közül  épen  Deák  volt  az,  a  ki  1849  óta 
iránta  vagy  övéi  iránt  a  legkisebb  érdeklő- 
désnek, a  legparányibb  részvétnek  sem  adta 
jelét  soha.  Midőn  kis  gyermekei  tömlöczben 
sínlődtek,  idegenek,  politikai  ellenei  szíves 
részvétben  versenyeztek  irántok,  Deák  csak 
azt  sem  kérdezte  soha,  ha  élnek-e.  Két  családi 
gyász  stílya  nehezedett  rá  idegen  földön.  Majd 
leroskadt  a  teher  alatt.  Részvét  hangzott  feléje 
öt  világrészből,  idegenektől.  Deáknak  nem  volt 
számára  egyetlen  részvétszava ;  a  hazának 
száműzöttje  az  ő  szívéből  is  száműzött  volt. 
E  vádak  után  mentegetni  is  kezdi  Deákot,  de 
csak  azért,  hogy  annál  inkább  bevádolhassa. 
Elmondja,  hogy  e  közönyben  része  lehetett 
annak,  hogy  egykor  párhuzamos  útaik  ellen- 
tétes szögbe  fordultak  ;  hogy  ő  nem  oly  ember, 
a  ki  tartós  rokonszenvet  ébreszthet;  s  hogy 
végre  Deák  mindenkivel  jól  tudott  lenni,  a  mi 
nagyon  áldott  sociális  tulajdon,  az  értelmi  fel- 
sőségnek nagyon  hathatós  segéde,  de  a  kinek 


30  KOSSUTH   LEVELE 

ily  tulajdona  van,  a  mint  senkit  sem  gyűlöl, 
úgy  senkit  sem  is  szerethet  s  így  Deák  soha 
senkit  sem  szeretett,  sem  őt,  sem  másokat. 

Kossuth  nemcsak  1848  után,  hanem  azelőtt 
is  barátjaitól  bizonyos  hódolatot  kivánt,  hogy 
politikai  véleményének  fegyverhordozói,  vezéri 
palástjának  uszályvivői  legyenek.  Mondanunk 
sem  kell,  hogy  ily  értelemben  Deák  soha  sem 
volt  Kossuth  barátja  s  épen  azért  Kossuthnak 
Deák  ellen  most  emelt  vádjai  nem  egészen 
újak.  Kitetszik  az  Deáknak  egy  1844-ben  Kos- 
suthhoz intézett  leveléből,  a  melyet  nem  rég 
Pulszky  tett  közzé.*  Kossuth  akkor  szemére 
vetette  Deáknak,  hogy  már  egy  év  óta  nem 
írt  neki,  hogy  lapját  egyetlen  czikkel  sem 
segítette;  hogy  a  Desewffy  és  Széchenyi  ellen 
folytatott  küzdelemben  nem  szólalt  föl  mel- 
lette ;  mindez  barátságának  elhidegülését  tanú- 
sítja. Deák  gyöngédségbe  takart  finom  iróniá- 
val utasította  vissza  e  vádakat  s  a  többek  közt 
így  felelt:  «Én  is  mondhatnám,  hogy  te  sem 
írtál  nekem  az  egész  hosszú  év  alatt)).  Mi  is 
azzal  felelünk  az  újabb  vádakra :  vajon  Kos- 
suth írt-e  1849  óta  Deáknak  ?  Mi  úgy  tudjuk, 
hogy  nem.  Deák  bizonyára  válaszolt  volna 
Kossuth  baráti  levelére,  mint  válaszolt  némely 
más  száműzöttnek,  kerülve   minden   politikát. 

*  Deák  Ferencz.  Jellemrajz,  irta  Pulszky  Ferencz . 
Buda-Pest,  1876    23.,  29.  1. 

Hogy  nem  kezdette  és  kereste  a  levelezést 
Kossuthtal,  az  természetes.  Azon  állásnál  fogva, 
a  melyet  Kossuth  ott  kinn,  Deák  itt  benn  el- 
foglalt, tisztán  baráti  levelezése  is  félreérté- 
sekre szolgáltathat  okot,  sőt  maga  Kossuth  is 
könnyen  félremagyarázhatja.  Azonban  a  küz- 
delem hevében  is  kimélte  regi  barátja  szemé- 
lyét, küzdött  eszméi  ellen,  de  tisztelettel  szólott 
hazafi  érdemeiről  magában  az  országgyűlésben 
is.  A  mi  azt  illeti,  hogy  Deák  Kossuth  kis 
gyermekeiért,  kik  1849-ben  rövid  ideig  fog- 
ságot szenvedtek,  nem  tett  semmit,  szintén 
igen  erőltetett  vád.  Kossuth  csodálkozik,  hogy 
míg  idegenek,  politikai  ellenei  mindent  meg- 
tettek gyermekeiért,  Deák  nem  tett  semmit. 
Mi  nagyon  csodálkozunk  e  csodálkozáson.  Bach 
és  Haynau  kormánya  idejében  Kossuth  elle- 
neinek volt  befolyása,  nem  pedig  barátjainak. 
Amazok  mindent  megtettek,  mert  megtehet- 
tek, emezek  semmit  sem  tettek,  mert  nem 
tehettek.  Egyébiránt  Deák  kehidai  magányá- 
ban, hol  ezidőtájt  elvonulva  és  betegeskedve 
élt,  alkalmasint  egyszerre  hallotta  a  rövid  fog- 
ság és  gyors  szabadulás  hírét. 

íme  mily  alaptalanok  Kossuth  vádjai,  de  ha 
alaposak  volnának  is  :  vajon  abból,  hogy  Deák 
Kossuth  iránt  elhidegült,  következik-e,  hogy 
Deák  senkit  sem  szeretett  ?  S  ha  Kossuth  ba- 
rátság dolgában  oly  szigorú  biró :  vajon  maga 
mindig  oly    figyelmes,    gyöngéd    volt-e    Deák 

iránt,  a  mint  azt  Deáktól  megkívánta  ?  Fen- 
tebb elmondtuk,  hogy  1849  óta  ő  épen  úgy 
nem  írt  Deáknak,  a  mint  ez  nem  írt  neki, 
most  hozzá  tehetjük,  hogy  ezelőtt  mintegy 
kilencz  évvel  Kossuth  nem  épen  úgy  bánt 
Deákkal,  a  mint  barát  baráttal  szokott.  Mind- 
nyájan emlékszünk  azon  időre,  midőn  Deák  a 
közjogi  kiegyezés  vezéreszméit  megismertette 
az  országgal,  majd  a  tizenötös  bizottságban 
kifejtette  és  formulázta  s  végre  a  hatvan- 
hetesben védte  és  keresztülvitte.  Mindebben 
egy  félévnél  hosszabb  idő  telt  el.  Kossuth  hall- 
gatott, nem  szólalt  meg  se  nyiltan,  mint  poli- 
tikai ellenfél,  se  magánlevélben,  mint  régi  jó 
barát.  Elvárta,  a  míg  a  ministerium  Deák  ter- 
vét, mint  törvényjavaslatot,  terjeszti  az  ország- 
gytílés  elébe,  midőn  azt  már  visszavonni  nem 
lehetett.  Ekkor  felszólalt,  egy  magánlevelet 
intézett  Deákhoz,  a  melyben  őt  barátságuk 
szent  nevében  kéri,  hogy  fontolja  meg  a  kö- 
rülményeket, ne  vigye  a  nemzetet  azon  pontra, 
a  melyről  jövőjének  többé  nem  lehet  mestere, 
ne  adja  fel  jogait,  ne  ölje  meg  jövendőjét. 
Kossuth  e  levelet  egyszerre  küldötte  el  Deák- 
hoz és  a  Magyar  Újság  szerkesztőjéhez.  A  mit 
Deák  délben  kéziratban  olvasott,  azt  másnap 
reggel  nyomtatva  olvashatta  az  egész  közön- 
ség, mert  Kossuthnak  nem  az  volt  czélja,  hogy 
meggyőzze  s  óvja  régi  barátját,  hanem  hogy 
egész  erejéből  izgasson  ellene,  mint  pártvezér 

ellen.  Bizonyára  Kossuthnak  joga  volt  Deák 
ellen  föllépni  s  izgatni  bármely  időben  s  bár- 
mely alakban,  de  az  nem  illett  a  jó  baráthoz, 
hogy  csak  akkor  akarja  óvni  barátját  egy 
veszélyes  lépéstől,  midőn  már  késő,  holott 
előbb  is  tehette  volna,  s  oly  módon  óvja,  a 
mely  lehetetlenné  teszi  a  visszalépést  még 
akkor  is,  ha  arra  lehetőség  és  hajlam  mutat- 
koznék. Kossuth  a  barát  álarczában  közele- 
dett Deákhoz,  midőn  csapást  mért  reá,  épen 
mint  most  a  gyászruhát  ölti  fel,  midőn  emlé- 
két eltorzítja.  Mindkét  levél  erkölcsi  értéke 
ugyanaz.  Deák  soha  sem  bánt  így  Kossuthtal. 
Kossuth  a  Helfyhez  írt  levélben  leginkább 
magasztalja  Deák  szeplőtlen  becsületességét, 
önzetlen  hazafiságát  s  nemes,  független  jelle- 
mét. E  magasztalásban  sem  hiányzanak  az 
antoniusi  fordulatok,  például :  Deák  ment  volt 
az  élet  gondjaitól,  soha  sem  kellett  megküz- 
denie az  Ínséggel  (pedig  ez  a  jellemesség  igazi 
próbaköve),  függetlenségi  ösztönét  mint  pol- 
gár nem  vitte  át  a  hazára,  becsületessége  nem 
gyakorolt  se  vonzó,  se  visszatartó  hatást  párt- 
jára. Mi  mindezen  nem  ütköztünk  meg,  ez  a 
levél  szerkezetéből  foly,  melynek  czélja  úgy 
dicsérni  Deákot,  hogy  alig  maradjon  rajta  va- 
lami dicsérni  való.  De  az  megvalljuk,  külö- 
nösnek tetszett  előttünk,  a  mint  Kossuth  a 
tettek  erkölcsisége  felől  itél.  Szerinte  eladó- 
nak  vagy    a   csábok    bármi  nemével  elszédít- 

Gyulai  Pál:   Emlékbeszédek.   II     kot.  3 

hetőnek  nem  lenni  szép  dolog,  de  olyannak 
lenni,  hogy  még  post  factum  sem  merhessen 
valakit  sem  a  nemzet,  sem  a  király  valami 
jutalommal  életében  megkínálni  is,  ez  más,  ez 
szebb  dolog,  ez  az,  a  mit  Kossuth  leginkább 
bámul  Deákban.  Mi  azt  hiszszük,  hogy  vala- 
mely tett  erkölcsi  értékére  nézve,  ha  az  illető 
csak  meggyőződésből,  csak  tiszta  honszeretet- 
ből cselekedett,  tökéletesen  mindegy,  hogy 
mikor,  a  tett  előtt  vagy  után,  fogad  vagy  nem 
fogad  el  kitüntetést,  jutalmat,  akár  királytól, 
akár  nemzettől.  A  fődolog  a  tett  indoka,  az 
elfogadás  vagy  el  nem  fogadás  lehet  elv,  ízlés 
dolga,  sőt  szenvelgés  is,  kapcsolatban  állhat  a 
tett  erkölcsi  értékével,  de  nem  maga  az  er- 
kölcsi érték.  Deáknál  az  el  nem  fogadás  elv 
és  ízlés  dolga  volt,  jól  illett  erkölcseihez,  de 
jellemében  nem  ez  a  vonás  az,  a  mi  leginkább 
megérdemli  tiszteletünket.  Mi  részünkről  sok- 
kal inkább  tiszteljük  jellemében  azt,  hogy  a 
magánember  becsületessége  teljes  összhang- 
ban volt  az  államférfiúéval ;  hogy  bár  nem 
hiányzott  személyes  bátorsága  s  kevés  vesz- 
teni valója  volt,  soha  sem  űzött  koczkáztató 
politikát ;  hogy  inkább  szerette  hazáját,  mint 
gyűlölte  ellenségeit ;  hogy  eszélyt  és  szilárd- 
ságot, erélyt  és  nyugodtságot  párosított ;  hogy 
a  balsors  nem  tette  csüggedővé  s  a  siker  el- 
hízottá ;  hogy  nem  ringatta  illusiókba  nemzetét 
s    mindig    csak   olyat   igért,    a   minek  helyes- 

sédéről  és  kivihetőségéről  meg  volt  győződve  ; 
hogy  nem  játszott  szavával  és  kerülte  a  kép- 
mutatást; hogy  ha  szükségét  látta,  bátran  ki- 
mondotta meggyőződését  szemben  a  trónnal 
és  nemzettel  egyaránt ;  hogy  panasz  nélkül 
tűrt  gyanúsítást  és  méltatlanságot;  hogy  éles 
szemügyre  vette  a  körülményeket,  s  a  mit 
kötelességének  hitt,  teljesítette  a  siker  remé- 
nye nélkül  is.  Az  emberi  és  hazafiúi  köte- 
lességek ez  őszinte  cultusa  és  hü  teljesítése 
minden  esetre  több  lelki  erőt  kivánt,  mint  a 
rendjel,  czím  és  jutalom  el  nem  fogadása. 

Nem  kevésbbé  bámulja  Kossuth  Deákban 
azt  is,  hogy  az  1867-ki  kiegyezést  el  tudta 
fogadtatni  a  nemzettel.  E  bámulat  egészen 
antoniusi  fogás.  Szerinte,  ha  valaki  követőkre 
talál,  mint  egykor  ő,  mert  a  nemzet  tör- 
ténelmi fejleményű  vágyainak,  érzelmeinek 
mintegy  képviselője,  abban  nincs  semmi  meg- 
lepő, ehhez  nem  kell  nagy  ész,  nem  kell  ér- 
telmi túlsúly,  csak  egy  kis  erély,  egy  kis  tevé- 
kenység s  jó  adag  kötelességérzet.  De  hogy 
valaki  népszerűvé  tegyen  egy  oly  eszmét,  a 
mely  ellentétben  áll  a  nemzet  minden  érzel- 
mével, ezredéves  történelmi  hagyományaival, 
nemzedékről  nemzedékre  szállott  aspiratiói- 
val,  hogy  kárhozatot  mint  üdvöt  fogadtasson 
el,  ez  oly  óriási  észerőnek  bizonyítványa,  a 
mely  bámulatos  s  melyre  nincs  példa  a  tör- 
ténelemben.   Valóban    nincs,    nem   is   lesz,  ez 


36  KOSSUTH   LEVELE 

sem  az.  Hogy  az  1867-ki  kiegyezést  csak  oly 
tehetségű  és  jellemű  államférfiú  hozhatta  létre, 
mint  a  minő  Deák  volt,  az  igaz  ;  de  hogy  azt 
a  nemzet  ne  óhajtotta  volna,  hogy  az  ellen- 
tétben állana  történelmi  hagyományaival,  az 
nem  igaz.  A  mi  a  vágyat,  érzelmet  illeti,  e 
tekintetben  Deák  épen  oly  képviselője  volt 
a  közvéleménynek,  mint  Kossuth  1848-ban. 
A  nemzet  nagy  többsége  önállása,  alkotmá- 
nya, nemzetisége  biztosításának  föltétele  mel- 
lett óhajtotta  az  osztrák  tartományokkal  való 
viszályok  kiegyenlítését,  mert  ezt  minden  más- 
nemű eshetőségnél  előnyösebbnek  tekintette. 
Deák  nem  kezdeményezte  a  vágyat  és  esz- 
mét, csak  a  módokat  és  intézményeket.  Hogy 
mindez  ellentétben  állana  a  történelmi  hagyo- 
mányokkal, azt  épen  nem  bizonyítja  a  magyar 
történelem.  Háromszáz  év  óta  részint  saját 
tévedéseink,  részint  az  ország  földirati  fek- 
vése, részint  pedig  az  európai  változások  miatt 
oly  politikát  kellé  követnünk,  mely  bajosan 
hasonlítható  más  nemzetekéhez.  Kínos  és  ne- 
héz politika  ez,  de  legalább  föntartotta  alkot- 
mányunkat és  megvédte  nemzeti  létünket. 
Deák  1867-ben  azt  tette  fegyvertelen  kézzel, 
a  mit  Bocskay,  Bethlen  s  a  Rákócziak  tettek 
fegyveres  kézzel :  a  körülményekhez  képest 
békét  vívott  ki  és  kötött  az  alkotmány  és 
nemzetiség  biztosítására.  A  tartósság  és  vég- 
eredmény most  is,  mint  régen,  nemcsak  más- 

tói,  hanem  a  nemzettől  is  függ ;  de  a  mi  eddig 
történt  is,  jótékonyabb  hatásúnak  bizonyult 
be,  mint  minden  más  politika,  a  melyet  Kos- 
suth ajánlhatott  volna. 

Kossuth  úgy  e  levélben,  mint  más  fölszóla- 
lásaiban,  az  ország  minden  baját,  a  kormány 
minden  ballépését,  az  1867-ki  kiegyezésből 
származottnak  hirdeti.  Csoda,  hogy  a  rossz 
termést  és  árvizeket  ide  nem  számította.  Ez 
épen  olyan  okoskodás,  mintha  Kossuth  azon 
politikájából,  mely  szerint  1848-ban  fegyverrel 
védte  a  megtámadott  alkotmányt,  származtat- 
nánk mindennemű  hibát,  a  melyek  a  hadvise- 
lésben, kinevezések-  és  más  intézkedésekben 
elkövettettek.  Jól  tudjuk,  hogy  1867  óta  nem 
egy  ballépés,  nem  egy  hiba  történt,  de  mindez 
nem  a  kiegyezésből  folyt,  bárha  a  kormány 
és  a  Deák-párt  értök  a  felelős.  Azonban  azt 
sem  tagadhatni,  hogy  minderre  nem  csekély 
mértékben  folyt  be  a  közjogi  ellenzék  ostroma. 
A  Deák-párt  gyakran  jutott  kényszerhelyzetbe  ; 
hogy  megvédje  az  1867-ki  XII.  törvényczik- 
ket,  nem  egyszer  volt  kénytelen  akaratlan  is 
követni  a  kormányt,  mert  különben  a  közjogi 
ellenzék  győzelmét  segítette  volna  elő.  A  ba- 
jok egy  tetemes  része  az  egészségtelen  párt- 
életből folyt,  melynek  előidézésében  Kossuth 
is  részes.  Mindjárt  1867  és  1868-ban  az  ő  izga- 
tásai taszították  a  balközépet  arra  a  merev 
álláspontra,  a  honnan  menekülni  oly  nehezen 

tudott ;  az  ő  izgatásai  is  befolytak  arra,  hogy 
a  pártok  a  kiegyezés  védelmében  és  ostromá- 
ban meg-megfeledkeztek  az  ország  igen  fon- 
tos érdekeiről  is. 

Kossuth  diadallal  kiált  föl  Deák  koporsójá- 
nál, hogy  még  az  sem  teljesült,  a  mit  Deák 
jóhiszemüleg  várt  a  kiegyezéstől :  a  fejlődő 
alkotmányosság  és  a  jó  barátság  az  osztrá- 
kokkal. Magyarország  álarczozott  absolutis- 
must  élvez  s  az  osztrákok,  a  vám-  és  bank- 
kérdés miatt,  szenvedélyesebb,  ellenségesebb 
indulatot  tanúsítnak  irántunk,  mint  valaha,  s 
o  mindezt  megjósolta.  Deák  1849  végén  nem 
mondotta  Kossuthnak  :  meg  akartad  védeni  a 
magyar  alkotmányt  s  elvesztetted,  biztosítani 
hitted  a  nemzetiséget  s  a  germanisatiót  hoztad 
nyakunkra,  Magyarországnak  teljes  független- 
ségét ígérted  s  teljesen  beolvasztottad  az  egy- 
séges birodalomba ;  nem  mondta,  mert  tudta, 
hogy  bukásunkat  nemcsak  Kossuth  hibás  poli- 
tikája, hanem  más  tényezők  is  okozták,  s  az 
akkor  kifejtett  erő  nem  maradt  következmé- 
nyek nélkül  a  későbbi  időkre.  Deák  nem  ked- 
velte az  igazságtalan,  bár  hatásos  vádakat,  nem 
szeretett  jósolgatni,  s  fukar  volt  az  ígéretek- 
ben. Nem  igérte,  hogy  a  kiegyezés  megszűntet 
minden  bajt  és  küzdelmet,  a  mi  különben  még 
jobb  sorsú  nemzetek  életében  is  lehetetlenség, 
ő  csak  tért  nyitott  és  intézményeket  teremtett 
a   kölcsönös    barátság   lehetőségére,    a   létező 

ellentétek  kiengesztelésére,  s  a  fejlődhető  küz- 
delem szabályozására.  Hogy  jelen  alkotmányos 
életünk  álarczozott  abszolutismus,  azt  talán 
Kossuth  sem  hiszi  oly  erős  értelemben,  mint 
a  hogy  mondja.  Ez  alkotmányos  élet  különb, 
mint  a  negyvenes  éveké,  melyben  tevékeny 
részt  venni  Kossuth  nem  tartotta  méltóságán 
alulinak,  különb,  mint  a  melyet  az  1847-ki 
ellenzék  programmja  létre  hozott  volna,  s 
minden  esetre  van  olyan,  a  minő  az  1848-ki 
volt.  Egyébiránt  az  álarcztalan  absolutismusba 
akár  Kossuth  ösztönzéséből,  akár  ellenségeink 
kívánsága  szerint,  még  mindig  visszamehetünk, 
s  így  Deák  semmit  sem  veszélyeztetett.  Azon- 
ban Kossuth  csak  elitéli,  átkozza  a  kiegyezést, 
de  nem  mondja  meg,  hogy  tulaj  donkép  mit  kel- 
lett volna  tennünk  akkor  s  mit  kellene  tennünk 
most.  Nem  ismerjük  programmját.  Az  1849-ki 
álláspontját,  vagy  a  dunai  confoederatio  tervét 
vallja-e  most  is  ?  A  nemzet  méltán  megvár- 
hatja, hogy  a  ki  fölszólalásaival  a  közvéle- 
ményt vezetni  akarja,  ne  csak  az  ország  sebeit 
emlegesse,  hanem  gyógyszert  is  tanácsoljon. 

A  levélnek  nem  egy  helyéből  a  sebzett 
hiúság  keserűségét  erezhetni  ki.  E  helyeket 
mellőzzük.  De  nem  számítjuk  ide  s  nem  mel- 
lőzzük azt  a  részt,  midőn  Kossuth  elhagyott- 
ságát  emlegeti,  közel  halálára  gondol,  mely 
családján  kívül  senkinek  nem  fog  fájdalmat 
okozni.  Ez  őszinte  hang,  természetes  fájdalom, 

a  melyet  tisztelnünk  kell,  mert  szent  előttünk 
a  valódi  fájdalom,  s  kétszeresen  szent  egy 
öreg  férfiúé,  a  ki  nagy  szolgálatot  tett  hazájá- 
nak. Egy  nemzet  élén  állani  egykor,  s  most 
attól  elhagyatva  örömtelen  magányban  élni 
le  az  öregség  napjait,  valóban  mélyen  elszo- 
morító. De  van  benne  vigasztaló  is.  Nem  a 
nemzet  van  az  egyesért,  hanem  az  egyes  a 
nemzetért.  A  történelem  tanúsága  szerint  a 
nemzetek  épen  oly  hálások,  mint  hálátlanok, 
és  teljes  joggal.  Ösztönszerűleg  követik  kitűnő 
és  nagy  embereiket,  a  míg  hasznukra  vannak 
és  ösztönszerűleg  elhagyják  és  mások  után 
indulnak,  ha  más  feladatok  és  szükségek  ál- 
lanak elő,  melyeket  amazok  nem  tudnak  többé 
megoldani,  kielégíteni.  A  hála  irántok  szívök- 
ben  nem  aludt  ki,  csak  alszik  és  sirjoknál 
lerójják  a  tartozást  s  emiéköket  kegyelettel 
övezik  körül.  Csak  nemzetünk  legközelebbi 
történelmére  hivatkozunk,  hol  e  jelenségnek 
nem  egyszer  voltunk  tanúi  Egy  ideig  Széche- 
nyit követte  a  nemzet,  majd  hálátlanul  el- 
hagyta és  Kossuth  után  indult,  mintha  érezte 
volna  a  bekövetkező  viharos  napokat.  Majd 
elhagyta  Kossuthot  is  és  Deákot  választotta 
vezéréül.  De  Széchenyi  halálát  őszintén  meg- 
siratta és  emlékét  kegyelettel  őrzi.  Kossuth 
érdemeit  sem  feledte  el  és  halálakor  még 
inkább  meg  fog  emlékezni  arra,  hogy  ő  volt 
az,  a  ki  a  jobbágyság  eltörlését  diadalra  jut- 

tattá,  az  1848-ki  törvényeket  kivívta,  s  a  vész 
napjaiban  kétségbe  nem  esve,  lelkesítette  nem- 
zetét, hogy  védje  múltja  és  jövője  kincseit, 
mert  ha  gyáván  veszt,  mindenét  veszti.  Ez 
emléket,  e  hálát  semmi  sem  írthatja  ki  a  ma- 
gyar nemzet  szivéből,  még  maga  Kossuth  sem, 
bár,  a  mint  e  levele  is  tanúsítja,  úgy  látszik, 
mintha  épen  arra  törekednék. 

XXV.   ÉVFORDULÓJÁN. 


Nagy  Miklós  úrhoz,  a  Vasárnapi  Újság  szerkesztőjéhez. 


Buda-Pest,   1*79  márcz. 

Tisztelt  szerkesztő  Úr !  Ön  arra  szólított  fel 
engem,  hogy  a  Vasárnapi  Ujsag  negyedszázados 
évfordulójának  emlékére  írjam  le  önnek  a  lap 
alapítása  körülményeit,  a  melyeket  jól  ismer- 
hetek, mert  magam  is  részt  vettem  benne,  a 
mennyiben  e  lap  keletkezésekor  két  hónapig 
tagja  voltam  a  szerkesztőségnek.  Huszonöt  év 
sok  idő ;  egy  s  más  elhalványult  emlékeze- 
temben, s  talán  oly  részleteket  is  elfeledtem, 
a  melyek  önt  és  olvasóit  érdekelhetnék.  Azon- 
ban arra  most  is  élénken  és  fájdalommal  em- 
lékszem, hogy  mily  nyomorult  politikai  és 
irodalmi  viszonyok  között  éltünk.  Azok,  a  kik 
az  országgyűlésen  és  hírlapokban  néha  felsó- 
hajtanak, hogy  jobb  dolgunk  volt  Bach  idejé- 
ben, mint  a  közösügyes  kormányok  alatt, 
valóban  megérdemelnék  Bach  boldogító  kor- 
mányát. De  én  nem  kívánom  ezt  nekik,  sőt 
azt  hiszem,  magok  sem  kívánják  magoknak 
s  csak  a  nagyobb  hatás  kedvéért  ragadtatnak 
ily  állításokra. 

A  forradalom  után,  1849  őszén  és  telén  saját- 

ságos  képe  volt  a  magyar  irodalomnak.  Az 
írók  bujdostak  vagy  börtönben  szenvedtek ; 
a  kik  szabadon  jártak,  nem  nyúltak  tollhoz, 
mintha  szégyennek  tartolták  volna  ily  időben 
az  írást,  s  nemcsak  az  ostromállapot  súlya 
némította  volna  el  őket,  hanem  a  fájdalomé 
is.  A  közönség  is  hasonló  hangulatban  volt. 
A  múlt  emlékeiben  élt,  a  jelen  fájdalmát  érezte 
s  teljes  közöny  nyel  vagy  gyanúval  viseltetett 
minden  iránt,  a  mi  magyarul  nyomtatásban 
megjelent. 

A  forradalom  bukása  majd  minden  hírlapot, 
folyóiratot,  irodalmi  vállalatot  magával  so- 
dort. Csak  a  Gazdasági  Lapok  és  a  Religiu 
élték  túl  e  szörnyű  katastrophát.  Az  első  ma- 
gyar könyv,  a  mely  a  világosi  napok  után 
megjelent,  Szilágyi  Sándornak  a  Forradalom 
végnapjai  czímű  könyve  volt ;  ezt  követték  a 
Kisfaludy-társaság  évlapjain&k  VII.  kötete,  Gre- 
guss  Szépészeti  és  Euripidész  két  színműve  Szabó 
Károlytól,  melyeket  Toldi  mint  a  Kisfaludy- 
társaság  igazgatója  bocsátott  közre.  Euripidész- 
hez czélzatos  előszót  írt:  « Minden  egyéb  fen- 
sőség  ingatag  —  mond  a  többek  között  --  csak 
a  szellemi  biztos  és  maradandó.  Ezt  kell  min- 
den népfelekezeteink  közt  fentartanunk,  ezt 
egész  erővel  növelnünk  és  biztosítanunk.  Eb- 
ben nemzetünk  jövője  és  semmiben  egyébben. 
Azért  fogjunk  új  elszánással  és  lelkesedéssel 
a  nemzeti   irodalom   műveléséhez,  terjeszszük 

önzetlen  munkássággal  s  áldozattal  is.»  1849 
november  15-ig  csak  egyetlen  magyar  politikai 
lapunk  volt,  Vida  Károly  Figyelmező^  a  con- 
servativek  közlönye,  a  mely  akkor  Pozsony- 
ban jelent  meg,  később  Pesten,  de  1850  január 
elején  betiltatott.  November  15-én  a  Magyar 
Hírlap,  később  Budapesti  Hirlap,  mint  hivatalos 
lap,  Szilágyi  Ferencz  által  szerkesztve,  és  Nagy 
Ignác  Hölgyfutárja  egyszerre  jelentek  meg. 
Szilágyi  Sándor  szintén  1849  vége  felé  terve- 
zett egy  füzetes  vállalatot  Magyar  emléklapok 
czíme  alatt,  mely  1850  elején  meg  is  indult,  s 
később  Magyar  írók  füzeteire  változott  át.  Jól- 
rosszul,  vontatva,  kelletlenül  újra  megindult 
az  irodalmi  munkásság,  de  még  kevesen  írtak, 
s  a  kik  írtak  is,  nem  igen  tették  ki  nevö- 
ket.  Arany  és  Tompa  költeményeik  alá  csak 
nevök  kezdőbetűjét  jegyezték ;  Jókai  Sajó  név 
alatt  írt. 

A  következő  négy  évben  már  élénkebb  moz- 
galom keletkezett.  1850  márczius  9-én  megindult 
a  Pesti  Napló,  Császár  Ferencztől  alapítva,  s 
eleinte  a  márczius  4-ki  birodalmi  alkotmány 
álláspontjára  helyezkedett.  Szilágyi  Sándor 
kénytelen  volt  felhagyni  eddigi  vállalatával 
s  az  év  vége  felé  a  Röpívek  czímű  szépirodalmi 
lap  szerkesztésébe  fogott,  de  ezt  is  csakhamar 
betiltották.  A  vidék  is  életjelt  kezdett  adni  ; 
Debreczenben  a  Csokonai  lapok,  Kolozsvárott 
a     Kolozsvári    lap    és    Népbarát    czímű    lapok 

indultak  meg.  Toldy  összeszedve  az  akadémia 
szétriadt  tagjait,  egy  tudományos  folyóiratra, 
az  Uj  magyar  múzeumra  hirdetett  előfizetést 
Claudianusból  vett  jeligével  :  peragit  tranquilla 
potestas,  quae  violenta  neqtiit.  Majd  1851-ben 
megalakult  a  Nemzeti  könyvtár  társasága  is,  a 
mely  a  régibb  politikai  és  irodalmi  pártok 
legkitűnőbbjeit  egyesíté  kebelében.  Csengery 
a  Maqyar  szónokok  és  államférfiak  könyvét  adta 
ki,  Pákh  Albert  az  Ujabbkori  ismeretek  tárát 
szerkesztette,  Vahot  Imre  a  Losonczi  Phöni.v 
emlékkönyv  köteteivel  lépett  fel  s  egy  Remény 
czímű  rövid  életű  folyóirattal.  Brassai  egy  fia- 
talsági lapot  indított  meg,  a  Fiatalság  barát- 
ai 1852-ben.  Szilágyi  Virgil  az  Értesítő  czímű 
tudományos  és  irodalmi  lappal  lepte  meg 
a  közönséget,  de  a  mely  még  ugyanazon 
év  folytán  szépirodalmi  lappá,  a  Budapesti 
viszhanggá  változott  át.  A  Jó  és  olcsó  könyv- 
kiadó társulat,  melyből  később  a  Szent-István- 
társulat  nőtt  ki,  a  Családi  lapokkal  lépett 
ki  a  küzdőtérre.  Költői  művek,  tudományos 
munkák  és  tankönyvek  mind  sűrűbben  kezd- 
tek megjelenni.  1853-ban  egyszerre  négy  új 
folyóirat  keletkezett :  a  Szépirodalmi  lapok, 
Délibab,  Divatcsarnok,  Fcdusi  esték.  Az  elsőt 
én  és  Pákh  Albert  szerkesztettük,  a  máso- 
dikat gróf  Festetics  Leo  neve  alatt  Jókai,  a 
harmadikat  Császár  Ferencz,  a  negyediket 
Vas    Gereben,    a   ki    a    Falu    könyvét,  egy  ré- 

pribb,  megszűnt  folyóiratát,  ez  ujabbal  helyet- 
tesíté. 

De  bármily  örvendetes  jelenség  volt  is  iro- 
dalmunk ez  erősödése,  mégis  több  volt  benne 
a  füst,  mint  a  láng.  nagyobb  a  látszat,  mint  a 
valóság.  Az  irodalmi  vállalatok  csak  tengődtek, 
egymás  után  buktak,  s  a  könyveket,  még  a 
legjobbakat  sem  fogadta  elég  részvét.  Legfel- 
jebb csak  az  az  író  dicsekedhetett  számos, 
nem  annyira  olvasóval,  mint  előfizetővel,  a 
kinek  a  fővárosban  vagy  a  vidéken  sok  isme- 
rőse volt  s  nem  átallotta  az  előfizető-tobor- 
zást. Különösen  két  körülmény  nehezedett 
súlyosan  az  irodalomra :  a  kormány  önkénye, 
mely  egyaránt  lábbal  tapodott  alkotmányt  és 
nemzetiséget,  s  a  közönség  apathiája,  mely 
inkább  csak  egy-egy  fölhevült  pillanatban 
érezte  az  irodalom  fontosságát  s  csak  akkor 
kezdett  tartósabban  lelkesülni  érte,  midőn  azt 
némi  politikai  tüntetésekkel  köthette  össze. 
A  míg  az  ostromállapot  tartott,  nem  egy  tekin- 
tetben szabadabban  lehetett  írni,  mint  később, 
midőn  b.  Gehringer  mint  polgári  kormányzó 
egy  sereg  beamterrel  megszállotta  Budát  s 
megindult  a  szervezkedés.  A  kard  emberei 
mintegy  megvetni  látszottak  a  toll  embereit  s 
tőlök  mindent  lehetett  írni,  ha  egyenesen  nem 
ütközött  a  hadi  törvényszékek  szabványaiba. 
Oly  történelmi  és  politikai  czikkek  például, 
minőket  az    Ujabbkori  ismeretek  tárába  1850— 

1851-ben  Csengery,  Kemény  és  mások  írtak, 
később  bajosan  jelenhettek  volna  meg.  Sőt  a 
Pesti  Napló  is  Bánfai  szerkesztése  alatt  1851- 
1852-ben  elhagyta  eddigi  álláspontját  és  szaba- 
dabban kezdett  mozogni.  Mint  politikai  vezér- 
czikkírók  Kemény  és  Csengery  támogatták 
e  lapot  s  a  viszonyok  korlátai  között  szó- 
szólói igyekeztek  lenni  a  nemzeti  közérzület- 
nek. Azonban  Gehringer  mindinkább  megszo- 
rította a  sajtót  s  arra  a  hallatlan  önkényre 
vetemedett,  hogy  Bánfait  elmozdította  a  Pesti 
Xapló  szerkesztésétől,  mint  egy  hivatalnokot 
s  helyébe  más  szerkesztőt  nevezett  ki.  Midőn 
másnap  reggel  Csengery  czikket  vitt  a  szer- 
kesztőségbe, Bánfai  helyett  Récsit  találta  ott, 
a  ki  mentegetőzött,  hogy  őt  nevezte  ki  Geh- 
ringer szerkesztőnek  ;  hogy  mi  jogon  rendel- 
kezik a  más  lapjával,  ő  nem  tudja,  de  mint 
egyetemi  tanár  kénytelen  volt  engedelmes- 
kedni a  rendeletnek,  egyébiránt  mihelyt  teheti, 
megszökik,  addig  pedig  jobbra-balra  teljes 
közönynyel  szerkeszt.  Az  előleges  censurát  az 
uj  kormány  nem  hozta  ugyan  vissza,  de  lénye- 
gét némi  súlyosbítással  megtartotta.  Kézirat 
helyett  a  kinyomott  könyvet  kellett  beadni  a 
rendőrséghez,  az  kihiízott  belőle  annyit,  a 
mennyi  tetszett,  a  kivágott  íveket  az  írónak 
újra  kellett  nyomtatnia,  sőt  ha  az  egész  könyv 
elkoboztatott,  még  perbe  is  fogták.  Az  írók 
és  kiadók  így  pénzöket  és  szabadságukat  egy- 

szerre  koczkáztatták  még  a  könyv  megjelenése 
előtt.  A  folyóiratok  és  hírlapok  is  hasonló, 
még  szigorúbb  bánásmódban  részesültek  s  nem- 
csak az  önkénynek,  hanem  a  szeszélynek  is  még 
inkább  ki  voltak  téve. 

Azonban  mindennél  szomorúbb  volt  az  a 
körülmény,  hogy  a  közönség  nem  támogatta 
az  irodalmat  azzal  a  részvéttel,  a  mely  1848-ig 
folyvást  emelkedőben  volt.  A  míveltebb  közön- 
ség fogyni  kezdett,  inkább  a  bécsi  lapokra 
fizetett  elő,  mint  a  magyarokra,  melyekről  azt 
hitte,  hogy  nem  írhatnak  oly  szabadon.  De 
nemcsak  a  politikai  lapok,  hanem  a  tisztán 
tudományos  és  irodalmi  folyóiratok  sem  igen 
örvendettek  részvétnek.  A  Toldy  Uj  magyar 
Múzeumának  alig  volt  több  előfizetője  300-nal. 
A  Szépirodalmi  Lapok  csak  egy  félévig  állhat- 
tak fenn,  bár  mindenik  számban  Aranytól  vagy 
Petőfi  hátrahagyott  műveiből  közlöttek  költe- 
ményt s  általában  a  legjobb  írók  csoportosul- 
tak köriilök.  Jókai  Délibábja  egy  év  múlva 
szintén  megszűnt,  bár  ezt  is  a  legjobb  írók 
támogatták.  A  régi  conservativ  és  szabadelvű 
pártban,  a  magyar  aristokratia-  és  középosz- 
tályban nem  volt  annyi  lélek,  hogy  részvények 
útján  egy  nagy  lapot  alapítson  s  eleinte  ha 
áldozattal  is,  támogassa  az  irodalom  magasabb 
érdekeit.  Épen  nem  követték  a  pesti  kereske- 
dők példáját,  a  kik  1854-ben  a  Lloydot  alapí- 
tották,   eleinte    áldozattal,    veszteséggel,    de  a 

4* 

mi  néhány  év  múlva  anyagi  és  szellemi  tekin- 
tetben egyaránt  visszatérűlt.  Sőt  azt  is  meg 
kellé  érnünk,  hogy  e  német  nyelvű,  bár  haza- 
fias lap,  részükről  nagyobb  támogatásban  ré- 
szesült, mint  a  magyar  nyelvűek.  Azonban 
ha  fogyni  is  kezdett  a  régi  közönség,  egy  új 
kezdette  pótolni  helyét  a  társadalom  alsóbb 
osztályaiból,  a  mely  a  forradalom  alatt  meg- 
szokta az  olvasást,  s  érdeklődni  kezdett  az 
irodalom  iránt.  Minden  oly  vállalat,  a  mely  e 
közönséget  tartotta  szem  előtt,  nagy  részvét- 
nek örvendett.  Vas  Gereben  Falusi  estéire 
négyezer  ember  fizetett  elő,  bár  rosszul  volt 
írva  és  szerkesztve.  Kemény  az  előfizetőkre 
nézve  egy  egész  statisztikai  kimutatást  állítta- 
tott össze  s  nem  egyszer  mondotta  nekem, 
hogy  a  közönség  változott :  a  mi  drágább  és 
jobb,  kevés  előfizetőnek  örvend,  ellenben  a  mi 
olcsóbb,  ha  nem  is  épen  jó,  nagy  pártolásban 
részesül.  Épen  azért  ez  új  közönséget  nem 
kell  a  nyeglék  és  ízléstelenek  kezében  hagyni, 
s  hozzá  kell  fordulni  a  jobb  íróknak  is.  így 
indították  meg  ő  és  Csengeri  a  Magyar  nép 
könyvét,  így  gondolkozott  Heckenast  is  egy 
hasonló  vállalatról.  Midőn  Jókai  a  Délibáb 
megszűntével  lap  nélkül  maradva,  Hecke- 
nastot  egy  új  irodalmi  lap  megindítására  ösz- 
tönözte, Heckenast  csak  egy  képes  néplap 
kiadására  volt  hajlandó.  De  ki  legyen  a  szer- 
kesztő ?  Jókai  a  forradalom  alatt  is  lapot  szer- 

kesztvén,  a  kormány  részéről  nem  volt  el- 
fogadható, így  fordult  Heckenast  Pákh  Al- 
berthez, a  ki,  a  mint  tréfásan  megjegyzé,  saját 
hibáján  kívül  e  kor  legártatlanabb  írói  közé 
tartozott. 

Pákh  Albert  mint  huszonnégy  éves  jurátus 
1844  őszén  jött  Pestre.  Egy  pár  humoros  rajzot 
írt  az  Életképekbe,  a  melyek  figyelmet  keltet- 
tek. Csengery  1845-ben  átvévén  a  Pesti  Hírlap 
szerkesztését,  maga  mellé  vette  őt  tárczaíró- 
nak.  Pákh  élénk  humoros  szelleme  csakhamar 
meghódította  a  közönséget,  bár  az  csak  czik- 
keiből  ismerte  őt  s  nem  egyszersmind  nevéről. 
Névtelenül  írt  vagy  Kaján  Ábel  álnév  alatt.  Ál- 
nevét nem  minden  czélzás  nélkül  választotta. 
A  jóakarat  és  gúny,  a  kedély  és  elmésség  ol- 
vadtak össze  lényében,  épen  mint  arczán  a 
nagy  kék  szemek  szelíd  fénye  enyhítette  az 
ajkak  gúnymosolyát.  Azonban  a  nagyreményű 
ifjú  humorista  pályája  csakhamar  megszakadt. 
Egy  rosszul  gyógyított  betegség  következmé- 
nyei miatt  1847-ben  el  kellett  hagynia  Pestet ; 
egy  osztrák  vízgyógyintézetbe  utazott,  ott  élte 
át  az  1848 — 49-iki  éveket  s  csak  1850  nyarán 
jött  ismét  haza.  így  lett  ő  ártatlan  író,  a  kin, 
mint  szerkesztőn,  kapva  kaptak  a  kiadók,  mert 
a  kormány  nem  tehetett  ellene  kifogást.  Előbb 
az  Ujabbkori  ismeretek  tárát  szerkesztette,  majd 
1853  elején  a  Szépirodalmi  Lapokat  indította 
meg,    engem   szerkesztőtársul  véve  föl.  Ekkor 

együvé  költöztünk ;  az  Uri-utczában  a  13-ik, 
ma  16-ik  számú  Orczy-házban  laktunk  két 
nagy  szobában.  Egy  derék  aranyművestől  bé- 
reltük ki  e  szobákat,  a  ki  alant  az  utczára 
boltot  tartott,  a  másik  bolt  jobb  felől  egy 
virágárusnő  boltja  volt.  E  házhoz  engem  sok 
emlék  köt :  az  aranyműves  boltjában  vettem 
nőm  mátkagyűrűjét,  a  virágárus  boltban  ve- 
szem ma  is  sírjára  a  koszorút. 

A  Szépirodalmi  Lapok  bukása  után  is  együtt 
maradtunk  és  derítgettük  egymás  rossz  nap- 
jait, de  megvallom,  hogy  szerencsétlen  és  beteg 
barátom  mindig  jobb  kedvű  volt  és  nagyobb 
türelemmel  hordozta  az  élet  nagy  nyomorát, 
mint  én  mindennapi  csalódásait  és  apró  kelle- 
metlenségeit. Az  osztrák  vízgyógyintézet  nem 
orvosolta  meg  baját.  Folyvást  betegeskedett, 
néha  kijárt  ugyan,  de  napokig  nem  kelt  föl, 
ágyában  írt  egy  kis  zsámolyon.  Egy  nap  1854. 
elején  elmondotta  nekem,  hogy  újra  szerkesztő 
lesz:  Heckenast  már  fölterjesztette  a  kormány- 
hoz. Egy  olcsó  képes  lapot  fog  szerkeszteni,  a 
Vasárnapi  Újságot,  mely  hetenként  egyszer 
jelenik  meg,  Brassaitól  kölcsönözte  a  nevet,  a 
ki  egy  ily  czímű  lapot  tizenhárom  évig  szer- 
kesztett Kolozsvárott.  Talán  nem  fog  meg- 
haragudni érte.  A  lap  ára  egy  egész  évre 
három  forint ;  minden  számában  egy  kép  lesz, 
a  melyet  Heckenast  külföldi  képes  lapoktól 
hozat,  de  hébe-korba  egy-egy  eredetit  is  készít- 

tet  itthon.  Hogy  mi  lesz  a  lapból,  nem  tudja ; 
az  volna  a  legjobb,  ha  magyar  Illnstrirte  Zei- 
tiuv/gá  lehetne  átalakítani,  de  ide  több  pénz, 
több  kép,  több  dolgozótárs  és  nagyobb  közön- 
ség kellene.  Annyi  bizonyos,  hogy  nem  követi 
Vas  Gerebent,  nem  komázik  a  néppel,  hanem 
megbecsüli,  nem  népieskedik,  hanem  egysze- 
rűen és  jól  írt  tartalmas  czikkeket  fog  adni,  ha 
ugyan  kap  ilyeket.  Kért,  hogy  vegyek  részt  én 
is  a  szerkesztésben,  ezzel  talán  nem  bukunk 
meg. 

Február  vége  felé  egy  este  Jókai  nagy  tűz- 
zel rohant  be  hozzánk.  Elmondotta,  hogy  az 
engedély  megjött,  a  lapnak  márczius  5-én  meg- 
kell indulni  s  minden  ember  fogjon  tollat. 
0  az  első  számba  egy  elbeszélést  ír,  Utolsó 
czigányorszdg  czíműt  és  apróságokat,  Pákh  a 
képhez  igért  magyarázatot  s  egy  levelet  Pest 
társadalmi  életéből.  Tőlem  is  kérdezte  Pákh, 
nincs-e  valami  kész  munkám.  Nekem  csak  egy 
szerelmi  költeményem  volt  kiadatlan,  de  az 
nem  oda  való.  írjak  én  is  valami  beszély- 
félét  —  mondák  —  ha  nem  fér  be  az  első 
számba,  jó  lesz  a  másodikba,  e  mellett  üssek 
össze  hirtelen  egy  pár  könyvismertetést,  s 
egy-két  másnemű  apróságot.  Reggel  mind- 
nyájan hozzáfogtunk  a  munkához.  Én  Az  első 
magyar  komikus  czímű  humoros  rajzomnak 
irtam  meg  harmadrészét,  azután  két  könyv- 
ismertetést  s   egy    pár    apróságot   fordítottam 


56  A   VASÁRNAPI   ÚJSÁG 

külföldi  lapokból.  De  csak  az  utóbbiak  jelen- 
tek meg  az  első  számban,  a  humoros  rajz  a 
második  számra  maradt  s  a  negyedikben  vég- 
ződött be.  Midőn  a  revisiót  elhozta  a  nyomda- 
inas, kiváncsian  bontottuk  ki.  Legjobban  tet- 
szett nekünk  a  czím  fametszete :  egyfelől  a 
gólyafészkes  fedelű  házban  egy  földmíves,  a 
mint  pipázva,  bor  mellett  hirlapot  olvas,  túl- 
felől a  galambdúczos  fedelűben  pedig  egy  öre- 
ges táblabíró,  a  mint  a  kávé  mellett  szintén 
hirlapot  vesz  kezébe.  «Ez  olyan,  mint  Szent- 
pétery,  amaz  meg  mint  Réthy  a  Szigligeti  Csi- 
kósában)), monda  Pákh.  A  lap  tulajdonképi 
dísze,  Omer  pasa  arczképe,  a  mint  lóháton  ül 
és  szolgája  szintén  lóháton  csibukot  visz  utána, 
már  kevésbbé  nyerte  meg  tetszésünket.  Épen 
nem  volt  sikerült  fametszet  s  az  egész  lap 
igen  szegényesnek  tűnt  föl  előttünk.  «01csó 
húsnak  híg  a  leve  -  -  jegyzé  meg  Pákh 
csak  belseje  volna  jobb,  de  idővel  talán  meg- 
javul.)) A  hatodik  számban  már  Pesten  készült 
fametszetet  is  adtunk,  a  gróf  Teleki  József 
arczképét,  a  melyhez  én  irtam  a  szöveget. 
A  könyvismertetések  és  apróságok  írását  is 
folytattam,  sőt  a  midőn  a  hivatalos  lap  meg- 
támadta szerény  lapunkat,  a  szerkesztőség 
nevében  én  állottam  ki  védelmére  Egy  kis 
szóváltás  czímű  czíkkben.  A  három  első  számot 
kizáróan  mi  hárman  irtuk  tele,  a  negyedik 
számba  már  bevontuk  Szabó  Károly  barátun- 

kat  is,  a  ki  minden  délben  meg  szokott  ben- 
nünket látogatni.  0  épen  akkor  fordítván 
Thierry  művét  Attiláról,  megkértük,  hogy 
írja  meg  nekünk  Attila  életét,  a  mit  egy 
hosszabb  ezikksorozatban  teljesített  is.  Később 
már  másoktól  is  kaptunk  czikket,  a  fővárosból 
és  vidékről  egyaránt,  a  soknál  is  többet. 

A  lapot  nagy  részvéttel  fogadta  a  közönség, 
nagyobbal,  mint  a  hogy  a  szerkesztő  és  kiadó 
remélték.  Az  első  számokat  második  és  har- 
madik kiadásban  kellett  líjra  nyomatni  s  az 
előfizetők  száma  már  az  első  években  meg- 
haladta a  6  7000-et.  A  lap  olcsósága,  az  eddigi 
néplapoktól  elütő  tartalma  és  szelleme  meg- 
nyerték a  közönség  tetszését.  Ide  járult  még 
a  fametszetek  újdonsága,  a  melyek  napról- 
napra javultak.  Pákhnak  nagy  kedve  jött  a 
szerkesztéshez.  Nem  egyszer  monda,  hogy  ő 
ebből  jó  lapot  tudna  teremteni,  s  épen  azt 
írná  belé,  a  mit  mások  meg  nem  írnak,  csak 
ne  volna  beteges.  Valóban  aránylag  keveset 
írt  a  lapba,  leginkább  javította  vagy  épen  át- 
dolgozta a  beküldött  czikkeket.  Senki  sem 
értett  ahhoz  jobban,  hogyan  kell  a  hosszú 
czikket  röviddé,  a  formátlant  élvezhetővé  tenni. 
A  kezdet  nehézségeit  így  legyőzve,  a  lap  igen 
szép  jövőnek  nézett  elébe.  De  én  két  hónap 
múlva  mégis  kiléptem  a  szerkesztőségből. 
Összezördültünk.  Ha  jól  emlékszem,  egyik 
revisio   alkalmával   megbotránkoztam  egy  be- 

küldött  kis  czikkecskén,  mely  szertelen  dicsért 
egy  nem  igen  jeles  könyvet.  A  czikk  kidobá- 
sátjavasoltam vagy  legalább  módosítását.  Meg- 
lehet, hevesebben  és  gúnyosabban  keltem  ki 
ellene,  mintsem  kellett  volna.  Pákh  talán  azért, 
hogy  szoktasson  egy  kis  türelemhez,  csak  azért 
is  benne  hagyta.  Én  tüstént  beadtam  lemon- 
dásomat; ő  mosolygott  s  azt  válaszolta,  hogy 
kegyelmesen  elfogadja. 

Duzzogó  Achillesként  bevonultam  szobámba. 
Hanem  azért  jó  barátok  maradtunk,  csak  a 
szerkesztésben  nem  vettem  többé  semmi  részt. 
De  vasárnap  reggelenként,  midőn  a  lap  meg- 
jelent, mindig  híven  bementem  hozzá,  hogy 
megbíráljam  az  elolvasott  számot.  Rendesen 
ezzel  köszöntem  be : 

Jó  napot, 

Jobb  lapot! 

Bírálataimat  Pákh  elmés  ötletekkel  verte 
vissza,  vagy  ha  valaminek  nagyon  is  érezte 
igazságát,  csak  azt  jegyezte  meg:  aOn  még 
fiatal  ember  (sokáig  önöztük  egymást  s  csak 
későre  tegeződtünk),  csak  abból  ítéli  meg  a 
lapot,  a  mit  kiadok  s  nem  egyszersmind  abból, 
a  mit  nem  adok  ki.  Olvassa  el  e  kézirathal- 
mazt s  enyhébben  itél.D  E  szava  később  sok- 
szor eszembe  jutott,  a  midőn  magam  is  szer- 
kesztettem s  azt  hiszem,  hogy  nem  mondott 
valótlant.  Egyébiránt  más  módon  is  le  tudott 
fegyverezni.    Nem    is    felelt    ellenvetéseimre, 

hanem  előszedte  az  előfizetőktől  és  íróktól 
kapott  leveleit.  oEz  mulatságosabb,  mint  az  ön 
beszéde,  hallgasson  ide»  monda  s  kezdett 
belőlök  olvasni.  Az  igaz,  hogy  sok  furcsa  leve- 
let is  kapott.  Egyre  most  is  élénken  emlék- 
szem, sokat  nevettünk  rajta.  A  lap  expeditorát 
Csigaházynak  hivták  s  ő  szokta  aláírni  a 
szerkesztőséghez  intézett  recepissés  leveleket. 
Egyszer  a  vidékről  egy  pap  recepisse  mellett 
valami  hosszú  tudós  czikket  küldött  be  a 
Vasárnapi  Újságnak.  Pákh  átvévén  a  kéziratot, 
letette  valahova,  s  egészen  megfeledkezvén 
róla,  nem  értesíté  a  szerzőt  kézirata  sorsáról 
a  lap  nyilt  postájában.  Eltelt  néhány  hét. 
A  pap  jótékony  czélra  néhány  forintot  küld- 
vén be  a  szerkesztőségnek,  levele  végén  meg- 
említi, hogy  ő  egy  hosszú  czikket  is  küldött 
be  ezelőtt  hetekkel,  de  vévén  a  recipissét  s 
elolvasván  a  szerkesztő  tréfás  aláírását :  Csiga- 
házy,  elértette  az  élczet  s  bevonult  csigahá- 
zába. 

Néha  közös  szolgánk  Ignácz  és  neje,  a 
mosónénk,  zavarták  meg  reggeli  vitáinkat. 
Ignácz  Petőfi  szolgája  volt  hajdan,  s  mintegy 
tőle  örökölte  Pákh.  Petőfi  Kerényihez  írt  le- 
velében így  jellemzi  őt:  ((Ignácz  oly  jeles 
és  tiszteletre  méltó  férfiú,  hogy  fölségsértési 
bűnbe  esném,  ha  említetlenül  hagynám.  Külö- 
nösen kiemelendő  benne,  hogy  soha  sem  csal, 
ha  nincs  alkalma  csalnia  és  mindig  józan,  ha 

pénze  nincs.  Egyébiránt  hivatalában  pontos 
és  így  hasznos  polgára  a  hazának)).  E  jellem- 
zés utóbbi  része  nem  igen  illett  reá,  épen  a 
pontosság  hiányzott  benne ;  egyszer  a  korcs- 
mában hagyta  a  nyomdába  küldött  kéziratun- 
kat s  az  csak  napok  múlva  került  elő.  Azonban 
megszokván  őt  s  ő  is  bennünket,  nem  tudtunk 
tőle  szabadulni.  Gyakran  összeveszett  nejével 
s  hozzánk  jöttek  panaszra.  Pákh  néha  hozzám 
küldte  be  őket  békéltetés  végett,  azt  mondván, 
hogy  én  ha  nem  is  bölcsebb,  de  minden  esetre 
ékesszólóbb  vagyok,  mint  ő.  Egy  vasárnap 
reggel  a  nő  fehérnemünket  hozván  haza,  kinn 
az  ajtóban  összeütődött  Tompával,  a  ki  egy 
pár  napra  Pestre  jővén,  hozzánk  szállott  s 
dolgai  igazítása  végett  jókor  kiment.  « Ugyan 
tensurak,  ki  volt  ez  az  úr?»  kérdé  mosónőnk. 
«Hát  nem  ismerte  meg  ?  Petőfi  úr  ;  végre  haza 
került))  —  monda  Pákh,  ((Jézus  Mária  kiál- 
tott fel  a  nő  -  hogy  meghízott,  alig  ismertem 
reá!»  Azon  nincs  mit  csodálkozni  folytatá 

Pákh  —  szegénynek  jó  dolga  volt,  nem  kellett 
verseket  írni,  a  vidéken  bujdosott,  ott  pedig 
jól  tartják  az  embert.))  «Az  igazn  —  monda  a 
nő  s  teljesen  megnyugodott  a  dologban  s  még 
aznap  reggel  elbeszélte  a  nagy  újságot  egy 
pár  írónak,  kiknek  szintén  fehérneműt  vitt. 
Csakhamar  a  kávéházakban  is  elterjedt  a  hír. 
Rohantak  hozzánk  az  emberek,  hogy  lássák 
Petőfit.  Pákh  délig  fel  sem  kelhetett  ágyából, 

úgy  megteltek  szobáink  látogatókkal.  Délután 
már  a  rendőrség  is  ellátogatott  hozzánk  s 
Pákh  alig  tudta  rendbe  hozni  a  dolgot.  «Az 
volna  szép,  ha  Tompát  elfognák  Petőfi  helyett. 
Protmanntól  az  is  kitelik.» 

Mindamellett,  hogy  semmi  közöm  nem  volt 
a  laphoz,  néha  mégis  segítettem  Pákhnak  a 
kéziratok  olvasásában.  0  nem  kérte  ezt,  hanem 
követelte  tőlem.  «Én  fizetem  az  ön  adóját,  ezt 
valamivel  csak  meg  kell  szolgálnia*)  —  monda 
ha  sok  dolga  volt  s  nem  ért  reá  a  kéziratok 
olvasására.  S  valóban  joga  is  volt  tőlem  némi 
szolgálatot  követelni,  mert  csakugyan  ő  fizette 
adómat.  Ez  furcsa  história  volt.  Egyszer,  mi- 
dőn nem  voltam  otthon,  betoppan  hozzánk  az 
adóösszeíró.  Németül  beszélt,  úgy  látszik,  nem 
tudott  magyarul.  Kikérdezte  Pákhot,  beírta 
adóját,  aztán  kérdé,  hogy  ki  lakik  a  másik 
szobában.    «Gyulai    Pál»  felelt  egyszerűen 

Pákh.  «Julie  Paul  -  kiáltott  fel  a  német  — 
bizonyosan  az  ön  gazdasszonya?))  «Az»  — volt 
a  válasz  s  kirótta  az  én  csekély  összegű  adó- 
mat is.  Pákh  évekig  fizette  helyettem  a  csekély 
adót  s  nagy  öröme  telt  benne. 

így  lettem  én  gazdasszonya  s  azt  hittem, 
hogy  most  már  több  jogom  van  nyelveskedni  és 
bírálni.  A  lapnak  két  rovata  részesült  különös 
tetszésben.  Jókai  Kakas  Mártona  s  a  szerkesztői 
mondanivalók.  Ez  utóbbit  a  legtöbbször  Pákh 
írta ;  beküldött  kézirataikról  értesítette  benne 

az  írókat,  gúnynyal  és  szellemes  ötletekkel 
fűszerezve.  Sokat  nevettek  rajta  az  olvasók  a 
kigúnyolt  írók  rovására.  Én  kétségbe  hoztam 
a  szerkesztőnek  azt  a  jogát,  hogy  a  kiadásra 
hozzá  beküldött  kéziratokat,  bármily  rosszak 
legyenek  is  azok,  nyilvánosan  kigúnyolja,  s 
íróikat  pellengérre  állítsa,  mert  a  nevek  kezdő- 
betűiből s  a  város  vagy  helység  nevéről  a 
közel  ismerősök  könnyen  kitalálják  a  kézirat 
szerzőjét.  Azt  állítottam,  hogy  a  szerkesztőnek 
nincs  más  joga,  mint  egyszerűen  értesítni  az 
írókat,  hogy  ily  meg  ily  czímű  kéziratok  nem 
fogadtattak  el  a  kiadásra,  s  csak  a  kinyomott 
munkák  irányában  van  jogunk  a  nyilvános 
bírálatra.  Pákh  szememre  vetette,  hogy  nekem 
minden  ellen  kifogásom  van,  a  mi  a  közön- 
ségnek tetszik ;  a  legtöbb  író  maga  kéri  ki  a 
szerkesztő  nyilt  véleményét,  a  kinek  nem  tet- 
szik e  mód,  ne  küldjön  neki  munkát.  «Higye 
meg  —  végzé  be  polémiáját  —  sokkal  szíve- 
sebben veszik  az  írók  az  én  megjegyzéseimet 
kézirati  munkáikról,  mint  az  ön  bírálatait  a 
kinyomottakról.B  Ez  többször  volt  köztünk  vita 
tárgya  egyszer,  a  midőn  újra  előhoztam,  be- 
toppan a  szobába  egy  katonás  tartású  úri  ember, 
komoly,  sőt  komor  képpel.  Elmondja,  hogy 
ő  a  Vasárnapi  Újság  szerkesztőjét  keresi.  Pákh 
bemutatja  magát,  a  vendég  is  megmo  ídja 
nevét,  hogy  ő  volt  honvéd  főhadnagy,  egy 
darabig    Angolországban    élt,    nem    rég    tért 

vissza  hazájába.  Elpanaszolja,  hogy  a  szer- 
kesztő őt  nagyon  megsértette  s  tulaj  donkép 
párbajsegédet  kellett  volna  küldenie,  de  mint- 
hogy nem  ismerte  a  szerkesztő  személyét, 
előbb  maga  jött  felvilágosítást  kérni.  A  minap 
egy  költeményt  küldött  be  a  lapba  s  ime  a 
szerkesztői  mondanivaló  kigúnyolja  orthogra- 
phiáját  és  kék  tentáját.  Pákh  ötöl-hatol,  lopva 
pillogat  reám  s  kifejti,  hogy  nem  épen  sikerült 
verset  írni  nem  szégyen  s  az  orthographiát 
minden  esetre  tudni  kell  a  költőnek.  A  főhad- 
nagyot leginkább  az  orthographia  látszott  bosz- 
szantani,  s  nagy  hévvel  állította,  hogy  ortho- 
graphia nélkül  is  lehet  jó  verset  írni.  Az  én 
véleményemet  is  kikérte  s  én  neki  adtam 
igazat.  A  kik  a  legszebb  népdalokat  kigondol- 
ták, —  mondám  — ■  bizonyosan  nem  ismerték 
az  orthographiát,  sőt  írni  sem  tudtak ;  Sand 
György  nagy  stilista,  de  sokszor  vét  az  ortho- 
graphia ellen  s  a  szerkesztők  vagy  kiadók 
javíttatják  ki  kéziratát.  «Ez  az  igazság  —  kiál- 
tott fel  a  főhadnagy  —  a  szerkesztő  úrnak  is 
ki  kellett  volna  javítani  versem  orthographiá- 
ját.»  Pákh  véget  vetendő  e  kellemetlen  vitá- 
nak, kinyilatkoztatta,  hogy  ha  tudja,  hogy  ily 
derék  hazafi  í*-ja  e  költeményt,  bizonyára  más- 
kép nyilatkozik  róla,  majd  utána  néz,  kijavítja 
orthographiáját,  s  ha  lehet,  kiadja,  bár  bizo- 
nyosan nem  igéri,  mert  nagyon  sok  költe- 
ményt fogadott  már  el.  A  főhadnagy  elégülten 

távozott ;  költeménye  azonban  nem  jelent  meg 
s  őt  magát  sem  láttuk  soha  többé.  De  én,  meg- 
vallom, örültem,  hogy  sikeretlen  bírálatomat 
legalább  egy  esemény  igazolta. 

Ily  ellenségeskedés  és  barátság  között  éltünk 
mi  ketten  az  tíri-utczában.  Én  vonzódtam 
hozzá,  meghatott  szerencsétlensége,  bámultam 
türelmét,  kedveltem  humorát,  szerettem  jó 
szíve-  és  hű  barátságaért.  Nehezen  váltam 
meg  tőle,  midőn  1855.  őszén  külföldre  kellett 
utaznom.  Megszoktam  hű  gondoskodását,  szí- 
ves tanácsait,  kifogyhatatlan  elmésségét,  jó- 
akaratú gúnyát,  sőt  még  nem  a  legkényelme- 
sebben butorzott  szállásunk  is  hol  annyi  rossz 
napot  és  átvirrasztott  éjét  töltöttem,  most  oly 
otthonosnak  tetszett  előttem.  De  válnom  kel- 
lett. Csak  másfél  év  múlva  tértem  vissza;  ez 
idő  nagy  részét  ő  is  nem  Pesten,  hanem  a 
graefenbergi  fürdőn  töltötte,  de  siker  nélkül, 
mert  soha  sem  nyerhette  vissza  teljesen  egész- 
ségét. Addig  helyette  Jókai  szerkesztette  a 
lapot.  Haza  térve,  újra  visszaszereztem  régi 
szállásomat,  azonban  Pákh  nem  lakott  már  a 
szomszéd  szobában,  bár  ugyanazon  épületben, 
de  egy  nagyobb  szállást  vett  ki.  Itt  is  majd 
minden  nap  meglátogattam  s  írtam  is  koron- 
ként lapjába,  a  mely  azalatt  szintén  megna- 
gyobbodott, megszépült  s  gazdagabb  lett  kép- 
ben és  tartalomban  egyaránt.  Még  1855-ben 
egy   társlap  járult   hozzá,    a   Politikai    Ujdon- 

ságok.  E  két  lap  fontos  szolgálatot  teljesített. 
Az  elnyomatás  szomorú  korszakában  nem- 
csak vigasztalója  volt  a  nagyközönségnek,  ha- 
nem ébresztője  is.  Ápolta  a  jövőbe  vetett  re- 
ményt, virrasztott  a  halálra  sebzett  nemzetiség 
betegágyánál,  szította  a  szunnyadó  hazafi- 
érzést oly  körökben  is,  a  hova  más  lap  el  nem 
jutott.  E  mellett  oly  közönséget  teremtett  és 
növelt  fel  a  magyar  irodalomnak,  a  mennyit 
magyar  encyclopsediai  lap  még  soha.  S  ezt  a 
fő  dolgozó  társakon  kívül  leginkább  a  szer- 
kesztő tapintatának  lehetett  köszönni. 

Pákh  eljátszott  életének  némi  kárpótlását 
látta  abban,  hogy  megtört  lélekkel,  betegen 
is  használhatott  hazájának  e  két  lap  megala- 
pításával s  virágzásra  emelésével.  S  ha  néha 
nagy-ritkán  vidékre  rándult,  oly  jól  esett  neki 
az  a  tapasztalás,  hogy  lapja  annyira  el  van 
terjedve  s  a  magyar  középosztálynak  immár, 
úgy  szólva,  családi  lapja.  Midőn  1866-ban  egy- 
szer az  Úri-utczában  sétáltunk  s  meglátogat- 
tuk hajdani  gazdánkat,  az  aranyművest,  Pákh 
jó  kedvvel  emlegette,  hogy  tizenhárom  év 
múlva  megünnepeljük  a  Vasárnapi  Újság  hu- 
szanötödik  évfordulóját,  régi  szállásunkon,  épen 
abban  a  szobában  csapunk  lakomát,  a  mely- 
ben az  első  számot  szerkesztettük  s  Jókait  is 
meghívjuk   reá.    «Te    majd  folytatá  moso- 

lyogva —  poharat  ürítsz  a  Jókai  egészségére. 
Toasztodban  töredelmesen  bevallód,  hogy  Dó- 

Gyulai  Pál:   Emlékbeszédek.   II.  köt  5 

zsa  György  csakugyan  jó  tragédia.  Jókai  bizo- 
nyára lesz  oly  udvarias,  hogy  szintén  poharat 
ürít  reád  és  elismeri,  hogy  a  kritikus  ugyan 
fölösleges  személy  a  magyar  irodalomban,  de 
nem  szükségkép  rossz  hazafi.  A  Vasárnapi 
Lljsáyért  magam  fogok  inni,  mert  ti  bizonyára 
nem  kívánhattok  neki  annyi  jó  munkát  s  oly 
sok  előfizetőt,  mint  szegény  szerkesztője.)) 

Nemhogy  tizenhárom,  de  még  egy  évet  sem 
élt  azontúl.  1867.  tavaszán  meghalt  s  én  el 
sem  búcsúzhattam  tőle.  Midőn  februárban 
meghűlés  következtében  tüdőgyuladásba  esett, 
meglátogattam  s  kértem,  hogy  hivasson  or- 
vost. Megdorgált  és  kiszidott.  «Az  orvosok 
rontottak  el,  mérgezték  meg  életemet,  nincs 
szükségem  reájok,  nélkülök  is  meggyógyulok, 
vagy  ha  kell,  orvosságok  nélkül  is  meg  tudok 
halni»,  monda  ingerülten.  Ön  szerkesztő  úr 
legjobban  tudja,  hogy  később  csakugyan  el- 
fogadta az  orvosi  segítséget,  hiszen  ön  kérte 
fel  Bókai  orvos  urat,  hogy  látogassa  meg  őt 
mint  barátja  s  rendeljen  neki  orvosságot  mint 
orvos.  Pákh  csakugyan  engedelmeskedett  az 
orvosok  rendeleteinek  s  orvosságot  vett  be. 
De  én  ettől  fogva  többé  nem  láthattam.  Nem 
juthattam  be  hozzá.  Meghagyta  szolgájának, 
hogy  engem  ne  bocsásson  be,  mert  alkalma- 
sint gúnyolódni  fogok,  ha  látom,  hogy  orvos- 
sággal él.  így  csak  a  koporsóban  láthattam 
utolszor.    Szegény    barátom,    te   csak    egyszer 


XXV.   ÉVFORDULÓJÁN.  67 

féltél  gúnyomtól,  midőn  épen  nem  volt  okod 
reá,  de  én  sokszor  féltem  a  tiedtől  s  nem  ok 
nélkül.  De  ha  nem  búcsúzhattam  el  tőled 
utolsó  órádban,  mindig  híven  és  szeretettel 
emlékeztem  reád  s  lapod  huszonötödik  évfor- 
dulóján senki  sem  gondol  több  örömmel  és 
fájdalommal  vissza  az  elmúlt  időkre,  mint  én, 
régi  barátod,  régi  ellenséged  ! 

íme,  szerkesztő  úr,  a  mit  hirtelenében  össze- 
tudtam írni,  használja  belátása  szerint  vagy 
ha  tetszik,  közölje  egész  terjedelmében  leve- 
lemet. 


LUKACS    MÓRICZ. 

SZÜL.  1817  SZEPTEMBER  5"ÉN,  MEGH.  l88l  NOVEMBER  5-ÉN. 

ÉLETRAJZ,  BEVEZETÉSÜL  MUNKÁI  KIADÁSÁHOZ. 

1894. 


Alig  van  irodalmunkban  valaki,  a  kire  any- 
nyira  reá  illjék  az  az  elnevezés,  a  melyet  az 
angol  literary  gentlemannel  fejez  ki,  mint  Lu- 
kács Móriczra.  Nagy  műveltségű  férfiú  volt 
s  nem  hiányzott  írói  tehetsége  sem.  De  se 
anyagi  körülményei,  se  írói  becsvágya  nem 
ösztönözték  arra,  hogy  a  tudomány  valamely 
szakának  művelésére  szánja  el  magát,  vagy 
egész  erejét  megfeszítve,  az  írói  pályán  küzd- 
jön babérokért.  Nem  könnyen  lelkesült,  mun- 
káival mindig  elégedetlen  volt  s  az  írói  pályára 
inkább  barátai  ragadták,  mint  saját  erélye.  Sok 
nyelvet  megtanult,  sok  mindent  olvasott,  de 
nem  valamely  kitűzött  czélra,  hanem  inkább 
csak  önművelésére.  Érdeklődött  a  magyar  poli- 
tikai élet  minden  mozzanata  iránt,  de  tevéke- 
nyebb részt  nem  igen  vett  benne.  Visszariasz- 
totta a  tömeg  zaja,  de  még  inkább  szemlélődő 
és  kétkedő  természete.  Egy  pár  megye  tábla- 
bírájává  fogadta  ugyan,  de  országos  képviselő- 
jévé soha  sem  választotta.  O  maga  megelé- 
gedett, ha  irataival    küzdhetett   a    szabadelvű 

eszmék  mellett  s  a  külföldi  lapokban  védhette 
hazája  ügyét. 

Előbb  szépirodalommal  foglalkozott,  majd 
tudományos  tanulmányokat  írt  s  végre  poli- 
tikai czikkeket.  De  munkássága  gyakran  éve- 
kig megszakadt,  részint  társadalmi  elfoglalt- 
sága, részint  családi  csapások  miatt.  Szívesen 
látott  vendége  volt  a  főúri  és  polgári  szalonok- 
nak egyaránt.  Szellemes  társalgása  magához 
vonzott  mindenkit,  különösen  a  nőket,  a  kik 
nagyra  becsüllék  nemes  szivét  és  finom  mo- 
dorát. Széles  körű  levelezést  folytatott  nőkkel, 
férfiakkal,  különösen  barátaival,  a  kik  a  ma- 
gyar irodalom  és  közélet  legkitűnőbb  kép- 
viselői közé  tartoztak.  A  családi  csapások 
mélyen  hatottak  kedélyére  és  súlyokat  önfel- 
áldozással viselte.  Anyja  évekig  betegeskedett 
s  ő  ágyánál  tölte  éjét-napját.  Később  nejét 
hosszas  betegségében  szintén  évekig  ápolta  s 
midőn  meghaltak,  utazásban  keresett  szóra- 
kozást. Ilyenkor  tolla  pihent  s  csak  barátai 
unszolására  vagy  erkölcsi  kényszer  hatása 
alatt  vette  föl  újra.  De  magán  az  irodalom 
ügyén  mindig  részvéttel  csüngött  s  végrende- 
letében vagyona  jó  részét  tudományos,  iro- 
dalmi és  jótékony  czélokra  hagyta. 

íme,  Lukács  Móricz  pályája,  néhány  szóval  ; 
életrajza  e  körvonalakat  eleveníti  meg. 


ÉLETRAJZA.  73 


Lukács  Móricz  1812  szeptember  5-dikéü  szü- 
letett Pesten  s  részint  itt,  részint  Bresztováczon, 
atyja  temesmegyei  birtokán  nőtt  fel.  A  Lukács- 
nemzetség Erdélyből,  Erzsébetvárosból  szár- 
mazott Magyarországra.  A  XVIII.  század  ele- 
jén négy  Lukács  jött  ki  Erdélyből  s  egyik 
Temes-,  másik  Bihar-,  harmadik  Szabolcs,  ne- 
gyedik Fehérmegyében  telepedett  meg,  mind 
a  négyen  birtokot  vásároltak  s  Mária  Teré- 
zia uralkodása  alatt  egyszersmind  nemességet 
nyertek.  Móricz  atyja,  vizmai  Lukács  Gergely 
Miklós,  mint  egyetlen  fiú,  a  bresztováczi  bir- 
tokot örökölte.  Jó  gazda  és  művelt  ember 
volt,  de  nem  viselt  hivatalt  megyéjében  s  a 
közpályán  máskép  sem  szerepelt.  Néha,  télen 
egy  pár  hetet  Pesten  töltött  s  itt  ismerkedett 
meg  a  híres  szépségű  Hilf  Rózával,  egy  nyu- 
galmazott őrnagy  és  pesti  házbirtokos  leányá- 
val, a  kit  csakhamar  nőül  is  vett. 

De  a  nőt  nemcsak  szépsége  tüntette  ki, 
hanem  ritka  műveltsége  is.  Jártas  volt  a 
német  és  ]  franczia  irodalomban,  ismeretség- 
ben is  állott  egy^  pár  bécsi  íróval,  különösen 
br.  Zedlitz  J.  Keresztélylyel,  a  ki  Pesten  és 
Bresztováczon  is  meglátogatta.  Kellemes  tár- 
salgónak ismerték,"  a  kinek  falusi  lakában  és 
pesti  szalonjában  nem  egyszer  gyűlt  össze 
igen  művelt  társaság.  Egyetlen  fia  iránt  nagy 

gyöngédséggel  viseltetett,  melyben  egy  szel- 
lemes nő  egész  ideges  érzelmessége  nyilatko- 
zott. A  gyönge  testalkatú  Móriczot  óvta  a 
fúvó  széltől  is  és  lelkét  minél  gazdagabbá 
igyekezett  tenni.  Mindig  közelében  tartva, 
nem  járatta  nyilvános  iskolába,  hanem  egy 
nevelő  felügyelete  alatt  otthon  taníttatta.  Mó- 
ricz majdnem  tizennyolcz  éves  koráig  inkább 
csak  órákra  hagyta  el  a  házi  tűzhelyt :  a  ne- 
velő szobáját  és  anyja  társalgó  termét.  E  kö- 
rülmények befolytak  egész  fejlődésére.  Az 
anyai  túlságos  gond  miatt  nem  válhatott  ed- 
zett ifjúvá  s  nem  kedvelte  az  úszás,  lovaglás 
és  vívás  férfias  mulatságait.  Annyival  inkább 
kifejlett  társalgási  képessége  és  fogékonysága 
a  szellemi  foglalkozás  iránt.  Nevelőjének  s 
a  hozzá  járó  tanároknak  és  mestereknek  ked- 
vencze  volt.  Könnyen  tanúit  és  sokat  olva- 
sott; a  zongorázásban  is  kitűnt.  Midőn  már 
jól  tudott  francziáúl,  angolul,  spanyolul  tanúit 
s  gyakran  éjjel  is  föl  virrasztott.  Anyja,  hogy 
korlátozza  a  virrasztást,  nem  adott  neki  éjjelre 
gyertyát,  de  ő  összeszedte  nappal  a  maradék 
gyertyákat  s  mikor  mindenki  lefeküdt,  ezek 
mellett  folytatta  tanulását.  A  r.yarat  rendesen 
Bresztováczon  töltötte  a  család,  de  a  már 
serdülő  Móricz  gyakran  utazott  nevelőjével 
hol  az  osztrák  tartományokban,  hol  Szász-  és 
Poroszországban.  A  szülők  semmi  költséget 
nem   kíméltek,    ha   arról   volt  szó,    hogy    fiók 

minél  képzettebb  emberré  váljék.  Egy  szóval, 
egy  főúri  gyermek  sem  részesült  gondosabb 
nevelésben,  mint  Móricz,  a  kinek  atyja  csak 
a  közép  nemesség  osztályához  tartozott. 

Azonban  e  nevelést  a  mai  értelemben  épen 
nem  mondhatni  magyarnak.  A  század  elején 
az  iskolai  és  hivatalos  nyelv  a  latin  volt  s  a 
műveltebbek  nagyrészt  németül  társalogtak. 
A  magyar  nyelvet  tanították  ugyan  az  iskolá- 
ban latinul,  de  a  magyar  irodalmat  épen  nem. 
A  magyar  irodalomnak  igen  csekély  közönsége 
volt  s  nem  hatotta  át  a  társadalom  minden 
rétegét.  Az  írók  egy  része  még  most  is  latinul 
írt  vagy  németül.  Pest  műveltebb  társasága 
eleinte  alig  vette  észre  Kisfaludy  Károly  kö- 
rének mozgalmait,  mely  Pestet  tűzte  ki  a 
magyar  irodalom  központjául.  A  Lukács-csa- 
ládban is  a  német  nyelv  volt  az  uralkodó.  Az 
atya  és  fiú  tudott  ugyan  magyarul,  de  csak  a 
cselédekkel  beszélt  e  nyelven.  Az  anya  keve- 
set tudott  s  inkább  csak  németül  beszélt.  Nem 
csoda,  ha  ily  körülmények  között  Móricz  előbb 
ismerkedett  meg  a  német,  franczia  és  angol 
irodalommal,  mint  a  magyarral,  sőt  első  iro- 
dalmi kísérleteit  is  németül  írta.  Maga  bevallja 
ezt  egyik  beszédében,  melyet  1876-ban,  a  Kis- 
faludy-Társaság    ünnepélyes    ülésében  tartott. 

«Az  akkori  állapotok  illustratiója  végett  — 
úgymond  legyen  szabad  a  magam  részéről 
is    őszinte    és    töredelmes   vallomást   tennem. 


76  LUKÁCS   MÓRICZ 

Első  ifjúságomban,  noha  már  ismertem  Schil- 
lert, Goethét,  Schakspere-t,  Cervantesi,  Cal- 
deront  (az  utóbbiakat  akkor  még  német  és 
franczia  fordításokból).  Zrínyiről,  Kazinczy ról, 
Berzsenyiről,  a  két  Kisfaludyról,  Vörösmarty- 
ról  még  alig  volt  tudomásom.  Csak  Toldynak 
Handbuch  der  ungarischen  Poesie  czímű  chres- 
thomathiájából  értesültem,  bámulatomra,  egy 
már  századok  óta  lassan  fejlődött,  gazdag 
nemzeti  költészet  létezéséről,  oly  meglepetés- 
sel, mintha  véletlenül  egy  új  világrészre  vagy 
legalább  egy  ismeretlen  szigetre  bukkantam 
volna.  Költőink  műveivel  eleinte  csak  Majláth 
és  Tretter  német  fordításai  segedelmével  is- 
merkedtem meg,  mert  beszéltem  ugyan  folyé- 
konyan a  parlagi  magyar  nyelvet,  az  irodalmi 
nyelvet  még  csak  meg  kellett  tanulnom,  a 
mi  akkor  nem  volt  könnyű  föladat,  mert  azon 
időben  még  szótár  sem  volt,  mely  a  folyto- 
nosan és  tömegesen  fölcsirázó  új  szókat  ma- 
gába foglalta  volna.» 

Ez  időtől  fogva  az  ifjú  Lukács  szorgalmasan 
tanulta  a  magyar  nyelvet  és  irodalmat.  Meg- 
kísérelte a  magyar  írást,  versben  és  prózá- 
ban. Nem  sok  idő  alatt  annyira  haladt,  hogy 
néhány  görögből  fordított  epigrammja  és  ke- 
leti gnómája  jelent  meg  a  Tudományos  Gyűj- 
temény mellékletének,  a  Aoszorúnak,  1829-  és 
1830-diki  évfolyamában.  Úgy  látszik,  zsengéit 
szívesen    fogadták,   barátainak   biztatása    sem 

hiányzott,  a  kik  később  a  magyar  irodalom 
és  közélet  legjelesebb  bajnokai  közé  emel- 
kedtek. Gr.  Teleki  Lászlót  és  Vukovics  Sebőt 
még  gyermekkorában  ismerte.  Báró  Eötvös 
Józseffel,  Szalay  Lászlóval,  gróf  Dessewffy 
Auréllal,  Lónyay  Menyhérttel  és  Szentkirályi 
Móriczczal  korán  megbarátkozott.  A  nemzeti 
casinónak,  mihelyt  fölserdűlt,  szorgalmas  láto- 
gatója volt.  Itt  számos  új  ismeretséget,  barát- 
ságot kötött.  A  nemzeti  casinó  akkor  nagyobb 
szerepet  játszott  Pest  társadalmi  életében.  Mint 
új  intézmény,  központja  volt  a  főváros  leg- 
műveltebb elemeinek,  osztálykülönbség  nélkül, 
és  gr.  Széchenyi  István  szelleme  volt  benne 
az  irányadó.  A  társalgó  termekben  meg-meg- 
vitatták  a  politikai,  társadalmi  és  irodalmi 
kérdéseket.  Nem  egy  új  vállalatnak,  egyesü- 
letnek itt  született  meg  eszméje  s  nyert  köz- 
helyeslést. A  legtöbb  kül-  és  belföldi  lapokat 
itt  lehetett  megtalálni ;  könyvtára  is  gazdag 
volt.  Télen  havonként  bálokat,  hangverse- 
nyeket rendeztetett  az  igazgatóság  s  az  itt 
lakó  vagy  átutazó  legjelesebb  művészeket 
megnyerte  a  közreműködésre.  Trefort  1834-ben 
ily  hangversenyben  látta  először  Lukácsot, 
mint  huszonkét  éves  ifjút,  a  rendezők  között. 
Ő  ismertette  meg  később  Trefortot  Szalayval. 
De  nem  csak  a  fiatal  írók  között  voltak  isme- 
rősei. Bertha  Sándor  elvezette  Vörösmartyhoz, 
Bajzához,  Toldyhoz,  a  kik  —  mint   önéletrajzi 

töredékében  maga  mondja  —  pártfogóivá  vál- 
tak és  magyar  iróvá  avatták.  S  csakugyan 
1834  óta  gyakran  találkozunk  a  nevével  a  Tár- 
salkodó, Aurora,  majd  az  Athenaeum  és  Arviz- 
könuo  hasábjain.  Byronból  fordított  néhány 
nagyobb  és  kisebb  költeményt,  egy  pár  tö- 
redéket Child  Haroldhól  és  az  Elváltozott 
idomtalanból ;  Bulwerből  szintén  fordított  egy 
költeményt  és  némi  prózát  s  egyszersmind 
megismertette  a  magyar  közönséget  a  híres 
regényíró  pályájával. 

E  műfordítások  némi  figyelmet  keltettek. 
Byronból  Lukács  előtt  senki  sem  fordított 
magyarra  s  különösen  az  Aurórában  és  Athe- 
naenmban  megjelent  darabok  sikerültek  is. 
Byront  nehéz  fordítani,  tömör  nyelve,  kifeje- 
zéseinek erélye,  rajzainak  ragyogó  színezete 
miatt  sok  nehézséggel  kell  megküzdenie  annak 
is,  a  ki  teljesen  birja  a  verselés  technikáját. 
Lukács  első  kísérletein  látszik  is  a  küzdés  a 
nyelvvel,  a  nem  eléggé  biztos  kéz,  de  évről- 
évre  erősbül  verselő  készsége  és  biztosab- 
bakká válnak  a  jellemző  kifejezések.  Mind  a 
mellett,  épen  a  siker  küszöbén,  fölhagyott 
Byron  fordításával  és  P.  Horváth  Lázárnak 
engedte  át  a  tért,  a  kinek  kísérletei  a  negy- 
venes évek  elején  teljesen  elhangzottak.  Az 
könnyen  érthető,  hogy  Lukács  csekély  számú 
fordításai  és  Horváth  Lázár  erőlködései  nem 
tehették   népszerűvé   Byront  a  csak  magyarul 

olvasó  közönség  előtt,  de  azt  már  nehezebb 
megérteni,  hogy  Byron  általában  oly  csekély 
hatással  volt  a  magyar  költészetre,  holott 
nemcsak  a  franczia  és  német,  hanem  a  len- 
gyel és  orosz  költészetre  tett  nagy  hatását  is 
lépten-nyomon  kimutathatni.  A  magyar  poli- 
tikai és  társadalmi  viszonyok  magyarázzák 
meg  leginkább  e  jelenséget.  Az  elnyomott 
lengyel,  forradalma  előtt,  tele  volt  forradalmi 
vágygyal,  mint  eszményre  tekintett  e  viharos 
kedélyű,  szabadságszerető  lordra,  a  ki  a  görög 
függetlenségi  harcz  küzdelmei  közé  siet  s  ott 
leli  halálát,  később  pedig,  midőn  a  forradalom 
kitört,  Varsó  elesett,  a  szétszórt  bujdosók  bő 
táplálékot  találtak  az  angol  költő  világfájdal- 
mas pessimismusában.  Az  orosz  költőre,  bár 
más  helyzetben  volt,  szintén  mélyen  hatott 
Byron  szelleme.  Egy  még  fejletlen  nép  és  egy 
önkényes  uralkodó,  túlfinom,  de  nagyrészt  rom- 
lott aristocratiája  körében,  hoí  a  katonai  és 
hivatalnoki  pályából  állott  az  egész  közélet, 
a  magasbra  törekvő  szellem  föl  nem  találhatta 
eszményeit  s  örömest  merített  Byron  búsko- 
morságából  és  keserű  humorából.  Puskin  és 
Lermontoff  költészete  e  hangulat  kifejezései. 
Magyarországon  volt  közélet,  habár  korlátolt 
határok  között;  legalább  a  megye-  és  ország- 
gyűlésen kibeszélhették  magokat  az  emberek. 
Széchenyi  föllépte  óta  fölébredt  a  reformvágy 
is  s  inkább  az  optimismus,  mint   pessimismus 

áradt  el  a  kedélyeken :  a  jövőbe  vetett  erős 
hit  lelkesítette  a  nemzetet.  A  költők  mélyen 
érezték  a  jelen  nyomorát,  de  vagy  a  múlt 
dicső  emlékein,  vagy  a  jövő  derengő  remé- 
nyein merengtek,  világfájdalom  helyett  hazafi- 
fájdalom töltötte  el  keblöket  és  részvét  a  jelen 
küzdelmei  iránt.  Mindez  nem  engedte,  hogy 
búskomorságba  stilyedjenek  vagy  világfájdal- 
mas gúnyban  törjenek  ki. 

Ily  körülmények  között  annál  inkább  föl- 
tűnik, hogy  épen  Lukács  lelkesült  Byronért, 
a  ki  míg  egyfelől  teljesen  osztozott  honfitársai 
törekvéseiben,  addig  másfelől  épen  nem  élt 
át  viharos  ifjúságot.  Mi  vonzhatta  őt  annyira 
Byronhoz  ?  Keveset  tudhatni  ifjúkori  élmé- 
nyeiről. Nem  igen  volt  közlékeny  mind  arra 
nézve,  a  mi  szív  viszonyait  illette  ;  a  forradalom 
előtti  összes  levelezését  elégette,  midőn  Win- 
dischgrátz  1849  első  napjaiban  Buda -Pestet 
elfoglalta,  forradalom  utáni  levelezése  pedig 
külföldi  utazása  alatt  elkallódott  háza  padlá- 
sán. Naplót  soha  sem  írt,  halála  előtt  emlék- 
iratokba kezdett,  de  a  halál  meggátolta  a  foly- 
tatásban. Azonban  egy  bizonyos.  Kora  érett 
ifjú  volt,  kétkedő,  érzékeny  szívű  és  pessi- 
.mista,  mint  férfiú  korában  is.  Úgy  látszik,  nem 
egyszer  csalódott.  Egyetlen  fönmaradt  eredeti 
költeményét  egy  hűtelen  baráthoz  intézi.  Gaz- 
dag benső  életet  élt,  de  hajlamai,  érzései, 
szenvedélyei    nem    igen    mentek    át   tettbe   s 

magába  temette  csalódásait.  Semmitől  sem 
félt  annyira,  mint  a  nevetségessé  válástól. 
Kerülte  a  küzdelmet  s  egész  életén  szenvedő- 
leges természetű  maradt.  Egy  ily  léleknek  jól 
esett  elmerengeni  egy  rendkívüli  szellem  bús- 
komorságán  s  bámulni,  sőt  irigyelni  benne  a 
szenvedélynek  azt  az  erejét  és  bátorságát, 
.nely  a  világgal  szembeszáll.  Ez  tette  Byront 
kedvencz  költőjévé,  ez  ösztönözte  őt  fordítá- 
sára s  nem  annyira  széptani  érdek  vagy  mű- 
fordítói becsvágy. 

Azonban  a  meghasonlott  kedélye  lassanként 
csillapodott.  A  minél  több  oldalú  műveltség- 
ben keresett  vigaszt  s  néhány  társadalmi,  jogi 
éstörténetphilosophiai  tanulmányt  kezdett  írni. 
A  politikai  küzdelmek  is  hatottak  reá  s  mind 
szorosabb  barátság  fűzte  az  ellenzék  vezérfér- 
fiaihoz.  így  hagyott  föl  Byron  fordításával  s 
a  mit  később  Popéból  és  Cervantesból  fordí- 
tott, az  alig  volt  egyéb,  mint  némi  köteles- 
ség teljesítése.  A  Kisfal udy-Társaság  ugyanis 
1842-ben  tagjának  választotta,  el  kellett  fog- 
lalnia székét  s  e  czélra  fordította  le  Popénak 
a  Mübírdlatról  írt  tankölteményét;  szintén  ez 
időtájt  indította  meg  a  társaság  Külföldi  Regény- 
tárát  s  fölkérte  őt,  hogy  fordítsa  le  Cervantes 
valamelyik  regényét,  mert  Cervantestől  semmi 
sincs  irodalmunkban.  így  keletkezett  a  Bőkezű 
szerető  fordítása,  de  ezzel  egyszersmind  vég- 
kép búcsút  mondott  műfordításnak,  szépiroda- 

Gyulai  Pál:  Emlékbeszédek.  II.  köt.  '' 

lomnak  egyaránt,  s  többé  nem  vett  részt  a 
társaság  munkásságában.  Mégis  e  társaság  volt 
az,  mely  folyvást  őrizte  emlékét  s  midőn  élte 
alkonyán,  szeretett  nejét  elvesztve,  megtöröt- 
ten  érkezett  vissza  hazájába,  hosszas  külföldi 
tartózkodása  után,  rokonszenvvel  üdvözölte  s 
az  épen  akkor  elhunyt  Toldy  helyébe  elnök- 
nek választotta.  Az  elnöki  székből  szólott  egy 
pár  ünnepélyes  ülésen  utolszor  a  közönség- 
hez. A  kis  csemete,  melyet  ifjú  korában  elül- 
tetett, terebélyes  fává  nőtt,  melynek  árnyá- 
ban megpihenhetett  a  fáradt  vándor. 

II. 

Lukács  Móricz  nemcsak  az  elemi  és  közép- 
iskolai, hanem  az  egyetemi  tanulmányokat  is 
a  szülői  háznál  végezte.  Tanárok  jártak  hozzá 
s  vezetésök  alatt  és  saját  szorgalmával  biztos 
alapot  vetett  műveltségének.  Úgy  látszik,  a 
királyi  táblára  sem  esküdött  föl  juratusnak, 
hogy  a  magyar  köz-  és  magánjogból  szigor- 
latot tegyen,  a  mit  akkor  nemcsak  az  ügyvéd- 
jelöltek tettek  le,  hanem  a  fő-  és  közép-ne- 
messég ifjai  is,  a  kik  közpályára  akartak  lépni. 
De  ez  nem  akadályozta  tizenkilencz  éves  korá- 
ban (1831)  Krassómegyében  tiszteleti  aljegy- 
zővé s  Temes-,  Csanád-  és  Csongrádmegyck 
táblabírájává  kineveztetését.  Úgy  látszik,  atyja 
óhajtotta,  hogy    a   megyén    szerepeljen    s   ott 

hivatalt  vállaljon.  De  a  fiúnak  ehhez  épen  oly 
kevés  kedve  volt,  mint  a  gazdaság  vezetéséhez 
s  már  1832-ben  anyjával  együtt  visszaköltözött 
Pestre.  De  mégis,  hogy  teljesítse  atyja  kíván- 
ságát, Pestniegyében  tiszteleti  aljegyzőséget 
vállalt  s  1836-ban  egy  évig  pontosan  szolgálta 
a  megyét.  Azonban  atyja  a  következő  évben 
meghalván,  végkép  visszavonult  a  megyei  szol- 
gálattól. Megjelent  ugyan  néha  úgy  Temes-, 
mint  Pestmegye  gyűlésein,  ha  valamely  fontos 
tárgy  volt  szőnyegen,  de  inkább  csak  szavazni 
ment  oda,  mint  szónokolni.  Csak  egyszer  szó- 
lalt föl  hosszasabban  és  nagy  hatással  Temes- 
megye  közgyűlésén,  midőn  Lovassy  és  társai 
az  1832 — 36-diki  országgyűlés  végével  elfogat- 
tak s  a  megyék  sérelmi  fölirattal  fordultak  a 
kormányhoz.  Az  atya  halála  más  változást  is 
okozott  a  családban.  Móricz  nem  akart  se  gaz- 
dálkodni, se  a  bérlőkkel  vesződni,  ez  okból 
csakhamar  eladták  falusi  birtokaikat  s  tőke- 
pénz kamataiból  s  a  Bécsi-utcza  sarkán  levő 
pesti  ház  jövedelméből  éltek,  melynek  anyja 
egy  harmad  részben  birtokosa  volt. 

A  magyar  írók  között  alig  volt  függetlenebb 
helyzetű  ember,  mint  Lukács;  egészen  a  tudo- 
mánynak, irodalomnak  s  a  közügyeknek  élhe- 
tett. Élt  is  mind  a  háromnak,  de  egyikhez 
sem  vonzotta  szívós  becsvágy,  erősebb  szen- 
vedély. A  tudomány  és  irodalom  neki  részint 
önmívelődés,  részint   szórakozás   volt,    a   köz- 

ügyekben  való  részvét  pedig  kötelesség,  me- 
lyet hite  szerint,  bizonyos  pontig,  minden, 
akár  születésénél,  akár  becsérzeténél  fogva 
nemes  magyar  ember  teljesíteni  tartozik.  De 
volt  még  egy  kötelesség,  melyet  mindennél 
főbbnek  tartott:  beteges  anyjának  gondozása. 
Ritka  szép  viszony  fejlődött  ki  fiú  és  anya 
között,  mely  egész  a  sírig  tartott.  A  jó  fiú 
sok  időt  töltött  anyja  körében :  olvasott  neki, 
mulattatta,  segített  dolgai  elintézésében,  körüle 
gyűjtötte  kedvelt  társaságát,  kitalálta  gondo- 
latait s  óhajtását  teljesíteni  igyekezett.  Maga 
sem  volt  kiváló  egészségű,  épen  azért  mér- 
tékletes életet  élt  s  e  tekintetben  anyja  épen 
úgy  őrködött  fölötte,  mint  ő  anyja  fölött. 

A  casinóban,  szalonokban  és  baráti  körben 
egyaránt  szívesen  látott  vendég  volt.  Nem  föl- 
tűnő, de  minden  esetre  érdekes  alak.  Elég 
magas  és  karcsú  termet,  mely  idős  korban 
sem  hajlandó  hízásra,  egy  kissé  beteges,  hal- 
vány arcz,  szőkébe  játszó  gesztenyeszín  haj, 
bajusz,  szakáll,  mely  inkább  csak  az  áll  körül 
sűrűbb,  éles  kék  szem,  némi  búskomolyság  az 
arczon,  némi  merevség  a  magatartásban.  De 
az  éles  nézés,  bűskomolyság  és  merevség  csak 
hamar  szelídült  vagy  épen  eltűnt,  ha  társa- 
logni kezdett.  Nagyon  értette  a  társalgás  mű- 
vészetét, melybe  ösztön,  tapintat,  gyakorlottság 
gyermekségétől  fogva  mintegy  belé  oktatták. 
Kellemesen  szállott  egyik  tárgyról  a  másikra, 

napi  eseményekről  irodalomra,  művészetre, 
családi  ügyekről  társadalmi  elmélkedésekre  és 
politikára,  keresettség  és  köznapiság  nélkül. 
Komolyabb  vagy  vidámabb  hangulata  mindig 
változatos  volt,  de  soha  sem  bonyolódott  vi- 
tába, nem  emelkedett  az  érzelmességig  vagy 
épen  pathoszig.  Elmésségét  sem  fitogtatta, 
épen  nem  volt  gúnyos,  megelégedett  egy-egy 
jóakaratú  élczczel  s  különösen  óvakodott 
attól,  hogy  valami  olyat  mondjon,  mi  a  társa- 
ság bármelyik  tagját  kellemetlenül  érintené. 
A  nők  kiválóan  kedvelték  és  becsülték,  mert 
ismerte  a  bizalmasság  határát  s  bár  rendkívüli 
előzékenységgel  viseltetett  irántok,  soha  sem 
tűnt  fel  udvarló  színében.  Azt  a  lélektanilag 
alapos  megjegyzést,  hogy  nővel  való  barátsá- 
gunk vagy  szerelmünk  kezdete  vagy  utójátéka, 
senki  sem  czáfolta  meg  fényesebben,  mint  ő. 
Innen  hosszú  barátsága  számos  derék  és  szel- 
lemes nővel,  melyet  semmi  félreértés  meg- 
nem  zavart  s  a  rágalom  is  megkímélt. 

Az  illemszabályok  megtartása  szokássá,  mint- 
egy második  természetévé  vált  s  ezt  másoktól 
is  megkívánta.  Hamar  és  észrevétlen  szakított 
bárkivel,  a  ki  e  tekintetben  nem  volt  szaba- 
tos irányában.  A  szabatosságot  szóban,  cselek- 
vésben és  önmaga  tiszteletét  udvariassággal  s 
a  mások  tiszteletével  egyesítette.  Semmi  sem 
volt  benne  a  gavallérból,  még  kevesebb  a  pi- 
perkőczből,    de    gentleman     igyekezett    lenni 

tetőtől-talpig.  Gondosan  öltözködött,  de  került 
minden  feltűnést  s  megelégedett  az  egyszerű 
választékossággal.  A  pazarlástól  épen  oly  tá- 
vol állott,  mint  a  fösvénységtől.  Jövedelmét 
soha  sem  költötte  el  egészen ;  a  megtakarí- 
tott fölöslegből  örömest  áldozott  közjóra 
s  juttatott  a  szegényeknek  is.  Nem  voltak 
költséges  szenvedélyei,  aránylag  könyvekre 
költött  legtöbbet,  de  inkább  csak  kedvencz 
szerzői  műveit  vagy  a  tanulmányaihoz  szük- 
ségeseket vette  meg,  az  irodalom  újdonságait, 
a  külföldi  folyóiratokat  a  nemzeti  casinóban 
olvasta,  melynek  könyvtárát  szorgalmasan 
látogatta.  Az  Akadémia  üléseit  sem  hanya- 
golta el,  melynek  1839-ben  levelező  tagjává 
választatott,  sőt  Szalay  Lászlót,  az  Akadémia 
jegyzőjét  (1837 — 1847)  nem  egyszer  helyette- 
sítő, ha  az  akadályozva  volt  tiszte  teljesíté- 
sében. 

A  harminczas  évek  végén  általában  sok  időt 
töltött  Szalay  László,  báró  Eötvös  József  és 
Trefort  Ágoston  társaságában.  E  kiváló  fiatal 
emberek  élénk  hatással  voltak  reá,  s  jeles 
műveltsége  és  nemes  szíve  csakhamar  meg- 
szerezte barátságukat.  Szalay  szépirodalmi 
rövid  pályája  után  jogi  és  politikai  tanulmá- 
nyokba merült.  Eötvös  épen  akkor  lépett  a 
politikai  és  regényírói  pályára.  Trefort  nyug- 
talan természete  minden  iránt  érdeklődött,  de 
leginkább  nemzetgazdasági  és  társadalmi  kér- 

désekkel  foglalkozott.  Lukács  kétkedő  és  pes- 
simista  lévén,  ritkán  osztozott  barátjai  álmo- 
dozásaiban, de  néha  a  siker  reménye  nélkül 
is  követte  kezdeményezésűket  s  támogatta  vál- 
lalatukat. Trefort  haza  érkezvén  külföldi  uta- 
zásából, sokszor  panaszolta,  hogy  mily  kevéssé 
érdeklődnek  nálunk  a  képzőművészet  iránt  s 
általában  e  tekintetben  mily  fejletlen  ízlésünk. 
Azt  nem  remélhetni,  hogy  az  állam  tegyen  va- 
lamit, tenni  kell  tehát  társadalmi  úton,  egy 
művészeti  egyesületet  kell  alapítani,  műtárla- 
tok  rendezésével,  megvásárolt  képek  kisorso- 
lásával s  műlapok  kiosztásával  föl  kell  ébresz- 
teni a  szunnyadó  művészi  érzéket,  egyszersmind 
tért  nyitva  a  fejlődő  tehetségeknek.  Trefort 
kezdeményezésére  így  alakult  meg  a  magyar 
művészeti  egyesület,  mely  csirája  volt  a  mai 
képzőművészeti  társulatnak.  Lukács  szóval  és 
tettel  sokat  tett  ez  egyesület  fölvirágzására. 
Tagokat,  adományokat  gyűjtött  s  maga  is  ál- 
dozott. E  mellett  a  külföldi  lapokat  értesítette 
művészeti  mozgalmainkról,  s  itt  fejezte  ki  leg- 
először azt  az  óhajtást :  vajha  Eszterházy  her- 
czeg  Bécsből  Pestre  hozatná  becses  képtárát, 
a  mi  egy  pár  évtized  múlva  csakugyan  telje- 
sült is. 

Eötvös  1839-ben  a  párisi  Le  Hűre  des  cent  et 
un  mintájára  Arvízkönyvet  indítványozott,  az 
1838-diki  árvíztől  sok  kárt  szenvedett  Hecke- 
nast  Gusztáv,   kiadó-könyvárus,   föl  segél  ésére. 

Lukács  műfordítással  támogatta  e  vállalatot, 
melyet  Eötvös  Karthausija  oly  népszerűvé  tett. 
De  még  élénkebb  részt  vett  egy  negyedéves 
folyóirat  megindításában,  melyre  Eötvös,  Sza- 
lay  és  Trefort  egyesültek.  Irodalmunkban  e 
század  két  első  tizede  óta  épen  nem  hiányoz- 
tak az  irodalmi  és  tudományos  folyóiratok, 
sőt  a  hanyatló  Tudományos  Gyűjtemény  pótlá- 
sául maga  az  Akadémia  indította  meg  a 
Tudománytúrt.  Azonban  teljesen  hiányoztak 
nálunk  az  Angol-  és  Francziaországban  any- 
nyira  kedvelt  szemlék,  melyek  az  élet  és  iro- 
dalom, a  politika  és  tudomány  kapcsolatának 
képviselői  s  mintegy  közvetítők  a  szaktudo- 
mány és  a  művelt  közönség,  a  hazai  és  kül- 
földi irodalom  közt.  Eötvösék  előtt  ez  lebegett, 
nemcsak  tartalom,  hanem  külalak  tekinteté- 
ben is.  Azonban  némikép  eltérve  mintájoktól, 
legfőbb  ezé  Íj  ok  az  volt,  hogy  a  reform  kérdé- 
seit emelkedettebb  és  tudományosabb  szem- 
pontból tárgyalják  s  az  eufópai  eszmék  áram- 
latát közvetítsék  a  magyar  közönséggel.  A 
negyedéves  folyóiratot  Budapesti  Szemlének 
nevezték  el  s  Heckenast  vállalkozott  kiadá- 
sára, abban  a  reményben,  hogy  Eötvös  azt 
talán  épen  olyan  népszerűvé  fogja  tenni,  mint 
az  Arinzkönyvet.  A  szerkesztők  dolgozótársak 
után  láttak  s  legelőször  is  Lukácsot  kérték  föl, 
a  kiről  tudták,  hogy  kedvelője  a  külföldi 
szemléknek,  sok  új    könyvet   olvas  s  ízlésénél 

és  világos  írásmódjánál  fogva  épen  alkalmas 
essay-írónak.  Lukács  pessimista  hajlama  nem 
jósolt  sikert  a  vállalatnak  s  nem  is  akart  részt 
venni  benne.  Nem  hitte,  hogy  a  tisztán  ma- 
gyarul olvasó  közönség  tetszését  megnyerjék 
a  külföldi  essay-k  mintájára  írt  czikkek.  Az- 
tán elég  írója  sem  lesz  a  folyóiratnak,  négyen 
pedig  legföljebb  egy  évig  ha  kitarthatják. 
Mindamellett  társai  rábeszélésére  hozzájok 
csatlakozott  s  két  essayt  írt  a  megindítandó 
folyóirat  számára.  Jóslata  azonban  beteljese- 
dett. A  folyóiratnak  oly  kevés  előfizetője  volt, 
hogy  a  kiadó  az  első  félév  után,  1840  júliusá- 
ban, megszüntette  s  így  csak  két  kötet  jelen- 
hetett meg  belőle.  Tizennyolcz  évnek  kellett 
eltelnie,  hogy  ugyanazon  czímmel  újra  föl- 
éledjen, elébb  báró  Sina  Simon,  majd  az  Aka- 
démia támogatásával.  A  közönség  most  több 
részvéttel  fordult  hozzá,  essay-író  is  több  volt, 
bár  ez  irodalmi  műfajt  a  mai  napig  is  sokkal 
kevesebben  művelik,  mintsem  kellene.  Luká- 
csot ott  találjuk  az  újabb  Budapesti  Szemle 
dolgozótársai  között  is ;  szintén  két  nagyobb 
essayvel  gazdagította  tartalmát. 

Az  essay  sem  értekezés,  sem  kritika,  de 
mindegyikből  olvaszt  magába  annyit,  a  meny- 
nyit czélja  vagy  alapeszméje  megkíván.  Va- 
lami közép  a  kisebb  könyv  és  nagyobb  hír- 
lapi dolgozat  között,  leginkább  az  irodalmi 
forma   erejével   és   hathatósságával  igyekszik 

föltüntetni  a  tudomány  újabb  haladását  s  jel- 
lemezni, ha  kell  bírálni,  az  irodalom  újabb 
mozgalmait  s  legkitűnőbb  képviselőit.  Erede- 
tének szerény  nevénél  fogva  nem  sokat  igérő 
és  követelő,  de  nem  egyszer  több  akar  lenni 
kísérletnél.  Formája  szabad  és  változatos  a 
tárgy  természete  s  az  író  czéljai  szerint,  de 
mindig  az  előadás  bizonyos  komoly  művésze- 
tét tartja  szem  előtt,  mely  különbözik  a  tudo- 
mány közönséges  népszerűsítésétől.  A  legtöbb- 
ször újabb  könyvet  vagy  könyveket  vesz  ki- 
induló pontúi  s  tartalmuk  lényegét  dolgozza 
föl  világosabb  és  áttetszőbb  alakban,  mint  azt 
magok  a  szerzők,  a  részletes  fejtegetésnél 
fogva,  tehették.  Gyakran  nem  elégszik  meg 
ennyivel ;  bírál  s  egészben  vagy  részben  véle- 
ményt véleménynyel  állít  szembe.  Néha  csak 
alkalmul  vesz  föl  valamely  újabban  meg- 
jelent könyvet,  hogy  attól  egészen  függetlenül 
fejtse  ki  nézetét  az  illető  tárgyról.  Máskor 
levél-  vagy  okirat-gyűjteményeket  ismertet, 
de  úgy,  hogy  az  illető  kornak  vagy  egyénnek 
rajzát  kísérli  meg  valamely  legérdekesebbnek 
látszó  szempontból.  Nem  egyszer  függetlenül 
minden  új  jelenségtől,  de  új  szempontból  kí- 
sérli meg  valamely  kérdés  fejtegetését  vagy 
korszak,  egyén  jellemzését,  föltéve  az  olvasó- 
ról az  előleges  ismereteket.  De  hosszas  volna 
előszámlálni  az  essay  minden  árnyalatát.  Az 
angol  és  franczia  igen  kedveli  e  műfajt,  mint 


ÉLETRAJZA.  gl 

a  tudomány  egyik  irodalmi  formáját ;  a  leg- 
kitűnőbb írók  is  mívelik,  sőt  a  szaktudósok 
sem  vetik  meg,  a  művelt  közönség  pedig  ily 
czikkek  útján  értesül  a  tudomány  és  irodalom 
újabb  fejlődéséről.  Innen,  mást  nem  is  em- 
lítve, a  franczia  Revue  des  deux  Mondes  s  az 
angol  Edinburg  Review  nagy  népszerűsége 
egész  Európában. 

Lukács  legtöbbször  néhány  új  könyv  alap- 
ján fejteget  valamely  tárgyat  vagy  kérdést,  de 
folyvást  bírálva  a  különböző  véleményeket. 
Azonban  van  olyan  essayje  is,  mely  egy  új 
könyv  tartalmának  lényegét  nagy  vonásokban 
tárja  az  olvasó  elé,  vagy  pedig  könyvismerte- 
téstől függetlenül  terjeszti  elő  valamely  kér- 
dés újabb  állását  az  európai  irodalomban. 
A  régibb  és  újabb  Budapesti  Szemlében  meg- 
jelent dolgozatai  leginkább  essay-k,  a  Tudo- 
mánutárh&n  és  A//ienaeumban  közlöttek  hajla- 
nak az  értekezések  felé.  Általában  Lukács 
ereje  inkább  a  szerkezetben  nyilatkozik,  mint 
az  előadás  különösebb  kellemében  vagy  a  stil 
hathatósságában.  Jól  érti,  hogy  mennyit  és 
mit  ölelhet  föl  dolgozatának  terjedelméhez 
képest.  Erős  érzéke  van  a  lényeges,  a  jellemző 
iránt.  A  részek  arányosan  emelkednek,  a  fej- 
tegetés világos,  szabatos  s  oly  kevéssé  dagá- 
lyos, mint  száraz.  Azonban  néha  küzdeni  lát- 
szik a  nyelvvel,  kivált  oly  eszmék  kifejezésében, 
a  melyek  körébe  tartozó  műszóink  akkor  még 

nem  voltak  megállapítva.  Minden  esetre  Lu- 
kács a  magyar  essay-irodalom  úttörői  közé 
tartozik ;  majd  mindenik  essayje  némi  fel- 
tűnést keltett,  mert  vagy  oly  kérdést  tárgyalt, 
melylyel  még  senki  sem  foglalkozott  irodal- 
munkban vagy  az  európai  tudomány  újabb 
fejlődését  ismertette  s  így  folyvást  bézagot 
pótolt.  Valóban  e  dolgozatok  még  máig  sem 
vesztették  el  érdeköket  s  van  köztök  egy  pár 
olyan,  melynek  tárgyáról  azóta  sem  írt  senki 
íróink  közül  bővebben  és  alaposabban. 

Az  állati  magnetismus  és  viszonya  a  lélek- 
vagy  kisértet-látáshoz  czímű  essayvel  lépett  föl 
először,  mint  oly  tárgygyal,  melylyel  élénken 
foglalkozott  akkor  a  külföldi  irodalom.  Tár- 
salgó-termeinkben nem  egyszer  beszéltek  róla 
s  nekünk  is  meg  voltak  magnetikus  látno- 
kaink,  betegeink  és  magnetisáló  orvosaink. 
Lukácsot  érdekelte  a  tárgy,  megismerkedett 
irodalmával  s  észrevételeit  a  közönség  elé 
tárta.  Tudta,  hogy  oly  kérdéshez  fog,  melyet 
meg  nem  fejthet,  de  tájékozni  akarta  magát 
és  olvasóit.  Ezért  előadta  és  megbírálta  mind 
azon  hypothesiseket,  melyeket  az  állati  mag- 
netismusra  nézve  eddig  fölállítottak,  s  a  sze- 
rinte legvalószínűbbet  is  bíráló  és  fejlesztő 
megjegyzésekkel  kísérte.  aHátra  van  még  - 
úgymond  —  hogy  az  előadott  magyarázatok 
viszonyos  becséről  nyilatkozzam,  mert  általá- 
nos becsről    vagy    épen   teljes    bizony osságról 

itt  szó  sem  lehet.  A  jelen  s  mindazzal  rokon 
tárgyban  a  kritika  tiszte  arra  szorul,  hogy 
azon  megfejtési  próbának  adja  az  elsőséget  a 
többiek  fölött,  mely  a  tapasztalás  és  észlelés 
által  nyert  legtöbb  adatra  alkalmazható.  Az 
előadott  magyarázatok  közül  ugyan  egy  sincs, 
mely  ellen  kifogásokat  ne  lehessen  tenni  vagy 
mely  az  állati  magnetismus  valamennyi  jelen- 
ségeit kielégítőleg  megfejtené  s  ha  mi  ezek 
közül  egyiknek  a  többiek  fölött  elsőséget 
adunk,  ennek  czélja  nem  az,  hogy  további 
tudományos  vizsgálódást  fölöslegesnek  állít- 
sunk, hanem  csak  azon  gyakorlati  hasznot 
várjuk  attól,  hogy  a  tapasztalás  által  nyújtott 
adatok  megítél  hetesét  egyszerűsíti,  minthogy 
az  eléggé  fölvilágosított  tüneményeket  elmel- 
lőzhetvén, figyelmünket  szorosan  azokra  for- 
díthatjuk, melyek  még  homályosabbak,  ma- 
gyarázatlanok s  eligazodhatunk  az  iránt,  ha 
vajon  a  hibát  az  eseteknek  nem  eléggé  gon- 
dos észlelésében,  nem  eléggé  lelkiismeretes 
közlésében  vagy  pedig  a  magyarázat  hiányos- 
ságában kell-e  keresnünk,  s  ha  a  körülmények 
ez  utóbbit  tennék  hihetőbbé,  meg  kell  ítél- 
nünk, ha  vajon  további  szemlélődés  e  tüne- 
mények alapokairól  az  előbbi  módosításával 
lehetne  sikert  reményleni  vagy  egészen  úi 
alapból  kell-e  kiindulni  valamennyi  tünemé- 
nyek megfejtésében  ?» 
Lukács  e  módszert    másnemű    tanulmányai- 

bari  is  követi,  hol  biztosabb  alapon  mozoghat. 
Kétkedő  elméje  soha  sem  indul  ki  előre  el- 
fogadott elvből,  elfogulatlanul  bírálja  minde- 
nütt a  különböző  elveket  és  rendszereket  s 
annak  sem  titkolja  árnyoldalát,  a  melyhez  leg- 
inkább hajlik.  Elárulja,  hogy  az  igazság  kere- 
sése előtte  fontosabb,  mint  maga  az  igazság ; 
mintegy  előttünk  tanul,  gondolkozik  és  nyug- 
szik meg  valamiben,  ha  ugyan  megnyugszik. 
A  Büntető  jogi  theoriák  czímű  tanulmánya  is 
ilyen.  Három  kérdést  fejteget,  régibb  és  újabb 
munkák  alapján.  Honnan  ered  az  állam  joga, 
hogy  büntessen  ?  Mi  czélja  a  büntetésnek  ? 
Mily  módok  sikeresek  e  czél  elérésére  ?  Az 
első  kérdést  illetőleg,  bírálat  alá  veszi  az  úgy- 
nevezett szerződési  és  védelmi  elméleteket  s 
mindkettőről  kimutatja,  hogy  oly  valamitakar- 
nak bebizonyítni,  a  mi  lehetetlen.  Az  állam 
büntető  jogának  kezdettől  fogva  mindenkitől 
való  elismerése  oly  erkölcsi  tény,  mely  ön- 
magát igazolja,  különben  a  büntető  jog  ere- 
detének kérdése  összevág  az  állam  és  jog  esz- 
méivel, melyek  együtt  születtek,  fejlődtek  s 
egymást  táplálják.  A  második  kérdésre,  hogy 
mi  a  czélja  a  büntetésnek,  szintén  az  igazság 
és  haszon  elveinek  bírálatával  felel,  melyek- 
nek elsejét  Kant  állította  föl,  másodikát  pedig 
Bentham.  Inkább  a  Bentham  elvét  fogadja  el, 
mint  a  Kantét,  de  némely  módosításokkal,  me- 
lyeket nem  tart  az  elv  lényegével  ellenkezők- 

nek.  A  harmadik  kérdésre  nézve,  hogy  mily  esz- 
közök sikeresek  a  czél  elérésére,  szintén  bírálat 
alá  veszi  a  különböző  büntetőjogi  rendszere- 
ket: a  bosszúállási,  a  kárpótlási,  megelőzési, 
javítási,  intési  rendszereket  s  úgy  hiszi,  hogy 
mindenikben  rejlik  valami  része  az  igazságnak, 
de  egyszersmind  a  tévedésnek  is,  tudniillik, 
hogy  a  czélra  vezető  utakat  magával  a  czéllal 
cserélik  föl.  A  közhasznot  s  az  ezzel  kapcso- 
latos közbátorságot  csak  úgy  érhetni  el,  ha  a 
büntető  hatalom  a  körülmények  szerint  mind- 
azon módokat  fölhasználja,  melyek  czélszerűek- 
nek  mutatkoznak.  Ezért  a  különféle  rendsze- 
rek közül,  a  viszonyokhoz,  a  bűn  neméhez,  a 
bűnös  egyéni  jelleméhez  képest,  hol  egyik, 
hol  másik  kitűnőbb  figyelemre  méltó,  de  bár- 
melyiket kizárni,  a  közjó  és  haszon  tetemes 
csorbítása  nélkül,  nem  lehet.  így  kibékítve  a 
különböző  rendszereket,  a  büntetésnek  mérté- 
két és  nemeit  tárgyalja,  leginkább  Bentham 
nézeteihez  csatlakozva,  s  azoknak  némely  hé- 
zagait pótolva.  A  büntetés  nemei  közt  a  halál- 
büntetéssel bővebben  foglalkozik,  elősorolja  a 
mellette  és  ellene  szóló  okokat,  s  bár  eltörlé- 
sét óhajtja,  kétkedő  és  aggályos  természeté- 
hez híven,  abban  állapodik  meg,  hogy  ha  nem 
törülhetni  is  el  egészen,  csak  kevés  esetre  kell 
szorítani. 

E  tanulmány  a  kor  mozgalmainak  volt  szü- 
lötte s  egyszersmind  a  korra  is  kívánt  hatni. 

Büntető  törvénykönyvünk  reformját  mind  han- 
gosabban  követelte  a  közvélemény  s  az  1840. 
országgyűlés  már  bizottságot  is  küldött  ki  egy 
új  büntető  törvénykönyv  és  fogház  javítási 
terv  kidolgozására.  Az  akadémia  ugyanekkor 
következő  pályakérdést  tűzött  ki:  ((Határoz- 
tassék  meg  a  büntetés  értelme  és  czélja,  adas- 
sanak elő  annak  biztos  elvei  és  ezekhez  alkal- 
mazható nemei,  fejtessék  meg,  találhat-e  köz- 
tök helyet  a  halálbüntetés  és  mely  esetekben  ; 
mily  sikerrel  gyakoroltatott  ez  a  régi  és  újabb 
népeknél,  különösen  hazánkban)).  Lukács  nem 
pályázott  az  akadémiai  díjra,  melyet  Szemere 
Bertalan  nyert  el  s  még  a  pályadíj  odaítélése 
előtt  adta  ki  tanulmányát,  mert  szükségesnek 
tartotta,  hogy  minél  több  oldalról  világíttas- 
sák meg  e  kérdés  irodalmunkban,  s  reform- 
mozgalmunk minél  több  eszmei  tartalmat 
nyerjen.  Nem  elégedett  meg  a  büntető  elmé- 
letek ismertetésével  és  bírálatával,  a  fogház- 
javítást is  tanulmánya  tárgyává  tette.  Báró 
Eötvös  Józseffel  szövetkezve,  1842-ben  egy  ter- 
jedelmes röpiratot  írt  és  adott  ki.*  E  röpirat 
azon  elvekből  indul  ki,  melyet  Lukács  már 
tanulmányában  kifejtett  s  fogházaink  állapot- 
ját  tárgyalva,  bőven  ismerteti  a  külföldi  javí- 
tási kísérleteket,    különösen   a   paenitentiarusi 

*  Foghúzjavitás.  írták  báró    Eötvös    József  és  Lu- 
kács Móricz.  Pest,  1842.  Heckenast. 

rendszer  kifejlődését  s  mint  ennek  híve,  ket- 
tős kiágazása  között,  a  hallgató  rendszer  mel- 
lett foglal  állást,  szemben  a  magánrendszer- 
rel. Úgy  látszik,  hogy  mindaz,  a  mi  e  röpiratban 
a  büntetőjogi  elméletekről  szól,  a  Lukács  mun- 
kája, valamint  az  adatok  összegyűjtése  is,  el- 
lenben fogházaink  állapotának  bírálata  s  a 
hallgató  rendszernek  fényes  dialektikája  Eöt- 
vöstől származik. 

Ily,  a  kor  kérdésével  kapcsolatos  tanulmá- 
nyai Lukácsnak  még  a  következők :  A  városok 
szerkezete  külföldön.  Néhány  szó  a  socialismusról. 
Néhány  eszme  az  egyesületi  jog  körül.  Az  első- 
ben a  külföldi  városok  szervezetével  ismerteti 
meg  a  magyar  közönséget,  épen  akkor,  a  mi- 
dőn a  városok  rendezésével  kezd  foglalkozni 
a  közvélemény  s  nemsokára  az  országgyűlés 
is.  A  második,  a  melyet  az  Akadémiában  olva- 
sott föl,  nem  sokkal  megválasztása  után,  sze- 
rény czíme  mellett  is  először  tárgyalja  irodal- 
munkban behatóan,  bár  röviden,  a  socialismus 
elméleteit,  azzal  a  tárgyilagos  és  kétkedő  mód- 
szerrel, mely  annyira  sajátsága  volt.  A  har- 
madik tulajdonkép  egy  hosszabb  levél,  melyet 
Bajzához,  a  Nemzeti  kör  Ellenőr  czímű  és  Lip- 
csében megjelent  ellenzéki  almanachjának  szer- 
kesztőjéhez intézett.  Mentegeti  magát,  hogy  na- 
gyobb dolgozatot  nem  küldhet,  de  nem  akarván 
kimaradni  az  almanach  írói  közül,  levél  alak- 
jában mond  el  egyet-mást   az    egyesületi  jog- 

ról,  melyet  az  Apponyi-kormány  szabályozni 
akar.  Kiemeli  e  jog  fontosságát,  különösen 
hazánkban,  midőn  a  társadalom  kénytelen  az 
egyesülés  terén  sok  olyat  megtenni,  a  mit  a 
kormánynak  kellene.  Nem  tartja  szükséges- 
nek, sőt  veszélyesnek  a  szabályozást,  midőn  a 
kormány  felügyeleti  jogánál  fogva  megszün- 
tethet minden  visszaélést  e  téren  is. 

De  írt  Lukács  tisztán  irodalmi  és  tudomá- 
nyos essayket  is.  Még  a  negyvenes  években 
sikerrel  ismertette  a  Tudománytárban  Guizot- 
nak  Histoire  général  de  la  ciuilisation  en  Europe 
híres  munkáját,  Az  újabb  polgárisodás  elemei 
Európában  a  római  birodalom  bukása  után 
czím  alatt.  Ez  az  egyetlen  essayi  között,  mely 
megelégszik  az  ismertetett  könyv  fő  eszméi- 
nek visszatükrözésével  és  tartózkodik  minden 
bírálattól.  Kár,  hogy  Guizot  munkájának  csak 
néhány  szakaszát  öleli  föl,  s  bár  igéri  a  foly- 
tatást, de  abban  hagyja.  Nem  ily  csonka  s 
általában  másnemű  két  utolsó  essayje :  A  ro- 
mán nyelvek  átalakulása ;  Róma  régi  történetei- 
nek hitelessége  és  eredete.  Lukács  a  forradalom 
után  több  évet  töltött  a  külföldön,  beutazta 
Olasz-,  Spanyol-  és  Franczia országot  s  mind- 
két tanulmányra  úti  élményeiből  merítette  a 
tárgyat.  Fiatal  kora  óta  kedvencz  tanulmánya 
volt  a  franczia,  olasz  és  spanyol  nyelv  és  iro- 
dalom s  most  e  nemzetek  földjén  élve,  a  táj- 
szólásokat    is    kezdte     tanulmányozni    s    egy- 

szersmind  olvasgatta  Raynouard,  Sismondi, 
Schlegel  A.  V.,  Diez  idevágó  munkáit.  Azon- 
ban tanulmányai  eredményét  bajosan  bocsá- 
totta volna  közre,  ha  erre  a  körülmények 
nem  kényszerítik.  Lukácsot  még  folyvást  nem 
becsvágy  vezette  az  írói  pályán,  csak  ismeret- 
szerzést és  élvezetet  keresett  tanulmányaiban 
s  vagy  barátai  unszolására,  vagy  valamely 
körülmény  nyomására  volt  szükség,  hogy 
megírja  azt,  a  mivel  épen  foglalkozott.  Most 
is  így  történt.  Az  akadémia  1858-ban  uj  szer- 
vezetet nyervén,  Lukács  a  történeti  és  jog- 
tudományi osztályból  9  nyelv-  és  széptudomá- 
nyi osztályba  tétetett  át  s  egyszersmind  ez 
osztály  tiszteleti  tagjává  is  választatott.  Itt  is 
fölolvasással  akarván  székét  elfoglalni,  a  1  oma- 
nistika  körében  tett  újabb  tanulmányait  dol- 
gozta föl  székfoglalóvá.  A  román  nyelvek  ala- 
kulásának műfolyamát  tünteti  föl  e  dolgozat, 
mind  történeti,  mind  nyelvészeti  szempontból, 
az  ujabb  nyelvhasonlító  módszer  segély  evei  ; 
irodalmunk  egyik  hézagát  töltötte  és  tölti  be 
máig  is. 

Róma  régi  történelméről  írt  essayje  Rómá- 
ban töltött  napjainak  emléke.  Utazásai  közben 
kétszer  tartózkodott  huzamosabb  ideig  Rómá- 
ban, s  környezve  egy  nagyszerű  múlt  emlé- 
keitől, maga  is  visszafordult  kora  ifjúsága 
tanulmányaihoz,  melyektől  későbbi  éveiben 
elvonták    a    kor    égető   kérdéseivel    szorosabb 

kapcsolatban  álló  tanulmányok.  Most  különö- 
sen érdeket  talált   abban,   hogy   Róma   törté- 
nelmét a  helyszínén   tanulja  s  róla   a   Capito- 
lium  halmain,  a  Forum   romanum  oszlopai  és 
diadalívei   között   elmélkedjék.    Olvasmányait 
és  tanulmányait   folytatta   Rómából   távozása 
után  is,  s  miden  haza  jött,    Csengery  fölszólí- 
tására,  földolgozta  a  Budapesti  Szemle  számára. 
Ez  tartalmilag  és  formailag  legjelesebb  essayje. 
Világosan  s  az  érdeket  folyvást  fokozva  tárja 
az  olvasó  elé    a   kérdés    leglényegesebb  pont- 
jait, biztosan  csoportosítja  a  tényeket  és  véle- 
ményeket és  stílje  is  sokkal    elevenebb.  Vizs- 
gálja Róma  legrégibb  történelmének  forrásait, 
külső  és  belső  hitelességöket  ;   előadja  példák- 
kal   világosítva,    hogy,  különösen   a  királyok 
korszakában,  lépten-nyomon  oly  adatokra  talá- 
lunk, melyek  vagy  lehetetlenek,  vagy  egymás- 
sal ellenmondásban  vannak  vagy  merő  képte- 
lenségek. A  köztársaság  régibb  történelmében 
már  nincsenek  oly  sokfelé  ágazó  eltérések,  oly 
kiáltó  és  szembeszökő  képtelenségek  s  betölt- 
hetlen  hézagok.  Nem  lépünk   ugyan  még  tör- 
ténelmi  térre,  de  közeledünk   feléje;   mind  a 
mellett  itt  is  elég   sok  még   az    ellenmondás, 
csodás   tény  és  chronologiai    zavar.    így   tájé- 
kozva   olvasóit   a   kérdés    lényegéről,    megis- 
merteti   egyszersmind    azon    hypothesisekkel, 
melyeket  régibb  és  líjabb  írók  Róma  régi  tör- 
ténelme  anyagának    származására   nézve   föl- 

állítottuk.  Perizonius  és  Niebur  régi  elveszett 
népkölteményekből  származtatják,  Sch legel. 
Dahlman  és  mások  görög  regényírók  kohol- 
mányaiból ;  Schwegler  és  ő  előtte  Vico,  habár 
csak  homályosan  kifejtve  és  következetes  al- 
kalmazás nélkül,  rege-alakba  öltöztetett  hypo- 
thesisekből  vagy  setiologiai  és  etymologiai 
mythosokból  ;  és  végre  Levis  közönséges  érte- 
lemben vett  szóbeli  hagyományból  s  ennek 
természetes  átalakulásából.  Már  most  az  a  kér- 
dés, vajon  a  vitatkozó  tudósok  közöl  melyik- 
nek van  igaza  V  Lukács,  híven  kétkedő,  s  ha 
lehet,  egyeztető  természetéhez,  nem  haboz  ki- 
mondani, hogy  mindeniknek  s  egyiknek  sem. 
Mindenik  helyesen  jelöli  ki  a  hagyományos 
történelem  egy-egy  forrását,  de  tévednek  ab- 
ban, hogy  mindenik  a  maga  kedvencz  forrá- 
sából származtatja,  ha  nem  is  kirekesztőleg, 
de  kiválóan  az  egész  anyagot.  Lukács  azt 
hiszi,  hogy  mindez  elemek  lényeges  befolyás- 
sal voltak  Róma  legrégibb  történelmének  ala- 
kulására, legfeljebb  az  arány,  a  több  vagy  ke- 
vesebbség  körül  foroghat  a  kérdés,  de  ennek 
meghatározása  épen  oly  nehéz,  mondhatni  le- 
hetetlen, mint  a  korszak  való  eseményeinek 
tudományos  reconstruálása. 

E  tárgyról  is  Lukács  tanulmánya  az  egyet- 
len dolgozat  irodalmunkban  s  még  mennyi 
hézagot  töltött  volna  be,  ha  a  negyvenes  évek 
elejétől  fogva  egész    haláláig,  folyvást  irodai- 

mtmk  ez  ágát  műveli,  de  épen  oly  hamar 
búcsút  mondott  az  essay-írásnak,  mint  elébb 
a  műfordításnak  s  egy  pár  évig  egészen  a  hir- 
lapírásra  adta  magát.  Munkássága  körét  vál- 
toztatva, azt  hitte,  hogy  az  újabbal  többet 
használhat  a  közügyeknek ;  személyes  becs- 
vágyával keveset  gondolt. 

III. 

A  negyvenes  évek  elején  a  magyar  hírlap- 
irodalom kezdett  fölzsendülni.  Eddig  inkább 
csak  tényeket,  híreket  jegyzett  föl,  most  meg- 
kísérlette  bírálni  is  a  tényeket  s  elmélkedni 
rólok.  A  mi  az  irodalomban  Kazinczy  óta  meg- 
szokássá vált,  a  politikai  élet  nyilvánulásai- 
ban  is  megkezdődött.  vSzéchenyi  röpiratait,  a 
censura  enyhültével,  Kossuth  Pesti  Hírlapja 
követte  radicalisabb  iránynyal,  ellenzékibb 
szellemben.  A  kormány  is  kilépett  a  küzdő- 
homokra, hogy  védje  czélzatait,  mérsékelje  a 
reformvágyak  rohamosságát  s  a  Világ  czímű 
lapot  alapította,  melynek  gróf  Dessewffy  Aurél 
volt  a  lelke.  Széchenyi,  a  ki  egyik  párthoz 
sem  tartozott,  de  hatni  akart  mindkettőre,  a 
régi  Jelenkorban  többször  hallatta  szavát.  Majd 
1843  nyarán  Szalay  vette  át  a  Pesti  Hírlapot  s 
néhány  társával,  a  kik  közt  báró  Eötvös  volt 
a  legkiválóbb,  a  felelős  kormány  és  parla- 
menti összpontosítás    zászlaját  tűzte  ki.  A  po- 

litikai  élet  mind  inkább  élénkült  s  a  lapok 
eszméi  és  vitái  visszhangzottak  a  casinók,  me- 
gyék s  az  1843-ban  megnyílt  országgyűlés  ter- 
meiben. 

Lukács  e  lapok  egyikéhez  sem  csatlakozott, 
bár  mozgalmukat  nagy  figyelemmel  és  rész- 
véttel kísérte.  Ellenzéki  volt,  de  nem  heves 
pártember  s  egyet-mást  nem  kedvelt  a  Pesti 
Hírlapban.  Gróf  Dessewffy  Aurél  legjobb  ba- 
rátjai  közé  tartozott,  bámulta  nagy  tehetsé- 
gét, de  elválasztotta  tőle  ellenzéki  álláspontja. 
Gróf  Széchenyi  iránt  a  legmélyebb  tisztelettel 
viseltetett,  de  sajnálta  elszigeteltségét,  s  nem 
osztozott  mindazon  vádakban,  melyekkel  Szé- 
chenyi Kossuthot  s  az  akkori  ellenzéket  meg- 
támadta. Szalay,  Eötvös  és  Trefort  barátjai  és 
oly  írótársai  voltak,  kiknek  irodalmi  és  tár- 
sadalmi kezdeményeiben  mind  eddig  híven 
részt  vett,  de  politikai  sikerökben  kétkedett ; 
merész  álmodozóknak  nézte  őket,  kik  vagy 
kudarczot  vallanak,  vagy  ha  nem,  megbénít- 
ják az  ellenzéket,  a  mit  épen  nem  tartott 
óhajtandónak.  Különben  sem  érzett  magában 
elég  hajlamot  és  erőt,  hogy  bármely  lap  vezér- 
czikkírójaként  szerepeljen.  Sokkal  tárgyilago- 
sabb  és  kétkedőbb  természetű  volt,  mintsem 
megférhetett  volna  a  pártlapok  szerkesztőivel ; 
sokkal  inkább  szerette  a  békét,  mintsem  heves 
polémiákba  bocsátkozzék  oly  férfiakkal,  kiket 
a  magánéletben  tisztelt  vagy  szeretett ;  gyönge 

egészsége   sem   bírhatta   volna  ki  a  folytonos 
munkát  és  izgatottságot. 

Azonban  volt  hírlapirodalmunkban  egy  tér, 
melyet  alig  foglalt  el  valaki,  melyről  Lukács 
méltán  hihette,  hogy  rátermett :  a  magyar 
viszonyok  ismertetése  a  külföldi  sajtóban  s 
rágalmazott  nemzetünk  védelme.  Az  angol  és 
franczia  lapok  nem  igen  foglalkoztak  politikai 
mozgalmainkkal,  de  a  németek  tudomást  vet- 
tek rólok,  különösen  az  augsburgi  AUgemeine 
Zeitung.  E  lap  nagyon  el  volt  terjedve  Német- 
es Magyarországon  egyaránt,  sőt  Magyar- 
országon más  külföldi  politikai  lapot  nem  is 
olvashatott  a  közönség,  mert  a  kormány  csak 
ennek  engedélyezte  a  postaszállítást  s  legfel- 
jebb egy-egy  előkelő  casino  vagy  egyén  ked- 
véért tett  kivételt  az  általános  szabály  alól. 
Bécsnek  még  nem  volt  politikai  hírlapirodalma 
s  a  magyar  lapok  szerkesztői  leginkább  az 
AUgemeine  Zeitunghói  merítették  külföldi  hí- 
reiket ;  nagy  kegynek  tűnt  föl,  midőn  egy  pár 
lapnak  megengedte  a  cancellária  a  Journal 
des  Débats  járathatását  is.  Az  AUgemeine  Zei- 
tung a  kormány  pártfogását  azzal  hálálta 
meg,  hogy  kímélettel  viseltetett  a  monarchia 
ügyei  iránt  s  örömest  közölte  a  Metternich 
sajtóirodájában  készült  értesítéseket,  melyek 
nem  igen  kedvező  színben  tüntették  föl  a 
magyar  viszonyokat  s  még  a  ferdítéstől  sem 
riadtak  vissza.  Föltűnő  volt  különösen  a  pan- 

szláv  törekvések  legyezgetése  s  az  erdélyi 
szászok  túlságos  pártfogása.  Pulszky  Ferencz 
külföldi  utazásában  megismerkedvén  Kolbbal, 
a  lap  szerkesztőjével,  reá  vette  őt,  hogy  a 
magyar  viszonyokat  illetőleg  tőle  is  vegyen 
föl  egy  pár  helyreigazító  közleményt.  Kolb 
ezt  annyival  inkább  megtette,  mert  magyar- 
országi előfizetőinek  száma  fogyni  kezdett ; 
nem  egy  hazafi  megsokallta  a  lap  magyarelle- 
nes irányát  s  fölhagyott  vele,  kivált  a  midőn 
hírlapirodalmunk  fölzsendülésével  már  a  ma- 
gyar lapokból  is  bőven  értesülhetett  az  euró- 
pai eseményekről.  Lukácsot  megörvendez- 
tette Pulszky  kísérlete  s  látva,  hogy  bizonyos 
föltételek  alatt  bejuthatni  ez  annyira  olvasott 
lapba,  fölajánlotta  a  szerkesztőnek  szolgálatát, 
a  ki  azt  elfogadta.  Két  évig,  1843  áprilistól 
egész  1844  november  4-ig,  folyvást,  havonként 
két  három  czikket  lehetett  olvasni  tőle  a  fő- 
lapban vagy  mellékletében.  Nemcsak  koron- 
ként egy-egy  kérdésben,  hanem  rendszeresen 
s  minden  oldalról  ismertette  viszonyainkat. 
A  szerkesztő  egyetlen  czikkét  sem  utasította 
vissza ;  becsülte  mérsékletét,  tapintatát,  de 
azért  folyvást,  mintegy  párhuzamosan  kiadta 
a  bécsi  sajtóosztály  és  mások  közleményeit  is, 
melyek  gyanúsították  vagy  eltorzították  Ma- 
gyarország törekvéseit.  Egy  szóval,  némi  sem- 
legességet látszott  tanúsítani,  engedte,  hogy 
mindkét  fél  kibeszélhesse    magát,  bár   rokon- 

szenve  nem    felénk    hajolt.    De   Lukács    rnun 
kássága  ily   körülmények   között   is    használt 
hazájának,  mert  felköltötte  Németország  érde- 
keltségét, nem  egy   rágalmat   utasított  vissza, 
nem  egy  előítéletet  oszlatott  el. 

Lukács  kitűnően  töltötte  be  helyét  s  oldotta 
meg  föladatát.  Sok  oly  tulajdonság  volt  benne, 
mely  képesítette  erre.  Jól  írt  németül,  irodalmi 
és  politikai  műveltsége  fölül  emelkedett  a 
közönséges  színvonalon,  bizalmas  ismeretség 
vagy  épen  baráti  viszony  fűzte  a  magyar 
közélet  kiválóbb  képviselőihez,  mint  szívesen 
fogadott  vendég  látogatta  az  úri  és  polgári 
szalonokat.  Egyszóval  tájékozhatta  magát  min- 
denről, a  miről  írni  akart.  Ide  járult  jó  modora, 
tárgyilagosságra  törekvése,  mely  megőrizte  a 
szenvedélyes  kitörésektől.  Fortiter  in  re,  sva- 
viter  in  modo,  volt  a  jelszava.  Tudta,  hogy  a 
bécsi  kormány  egyenes  megtámadása  lehetet- 
lenné teszi  helyzetét  a  lapnál.  Ezért  kerülte 
ezt  s  megelégedett  azzal,  hogy  nemzete  törek- 
véseit minél  tisztább  világításban  tüntesse  föl 
s  a  hamis  tényeket  és  fölfogásokat  minél  meg- 
győzőbb módon  czáfolja  meg.  A  többségben 
levő  ellenzék  levén  a  nemzeti  közvélemény 
kifejezése,  Lukács  is  ennek  tolmácsa  volt,  de 
nagy  kímélettel  viseltetett  a  kormány  s  az 
úgynevezett  conservativ  párt  iránt,  annyival 
inkább,  mert  ez  a  reformok  iránt  hajlamot 
mutatott.  Ahhoz  az  eszméhez,  melyet  első  czik- 

kében  kifejezett,  hű  maradt  mindvégig  s  az 
vörös  fonalként  húzódik  át  összes  közlemé- 
nyein. «Azon  szerény  kéréssel  lehetne  talán  - 
úgymond  —  a  német  lapoknak  magyarországi 
tudósítóihoz  fordulni  és  pedig  nem  minden 
ok  nélkül,  hogy  ők  a  magyar  viszonyoknak 
miért  fordítják  különösen,  sőt  majdnem  kizá- 
róan mindig  csak  a  «partie  honteuse»-ét  ki- 
felé, miért  tálalnak  föl  a  külföldnek  különös 
kedvteléssel  és  kárörömmel  minden  jelenté- 
keny és  jelentéktelen  botrányt,  történt  legyen 
akár  a  színházban,  akár  az  országgyűlésen  és 
miért  ignoi  alják  az  örvendetes  haladásnak,  a 
politikai  fölvilágosodásnak  és  igazi  szabad- 
éi vüségnek  gyakori  jelenségeit,  a  magyar  ne- 
mességnek egy  évtized  óta  kitartással  folyta- 
tott küzdelmét  saját  kiváltságai  ellen,  mely  a 
kiváltságos  osztályok  történetében  bizonyára 
ritka,  ha  ugyan  nem  páratlan  tünemény  ?d 

A  haladás  és  szabadelvűség  jeleire  mutatni, 
a  középkori  intézmények  átalakítását  czélzó 
irányt  ismertetni,  mely  mindinkább  áthatja 
egész  Magyarországot,  volt  közleményeinek 
legfőbb  czélja.  Bizonyos  önérzettel  hirdeti, 
hogy  hazánkban  érdekes  színjáték  van  folya- 
matban, mely  általános  emberi  érdekeltséget 
kelthet.  Más  európai  államoknak  modern  in- 
tézményei és  társadalmi  viszonyai,  a  nemes- 
ség kizárólagos  kiváltságainak  megszüntetése, 
a  törvények  előtti  egyenlőség,  mind  oly  intéz- 

kedések,  melyek  részint  a  trónoktól,  részint  a 
néptől  indultak  ki ;  Magyarországon  a  viszo- 
nyoknak ez  az  átalakulása  más  irányt  látszik 
venni,  egészen  különböző  elemek  közreműkö- 
désével. A  középkornak  feudális  és  aristocra- 
tikus  intézményei  nálunk  a  felülről  jött  táma- 
dásoknak ellentállottak,  alulról  pedig  nem 
voltak  támadásoknak  kitéve ;  most  az  a  föl- 
adat vár  megoldásra,  hogy  ez  az  átalakulás 
békés  fejlődés  útján,  történeti  alapon,  erősza- 
kos fölforgatás  és  egy  felsőbb  vagy  külső 
hatalom  önkényes  beavatkozása  nélkül,  az 
uralkodó  kiváltságos  elemekből  magától  fej- 
lődjék ki.  Ezért  részletesen  ismerteti  a  meg- 
nyitandó (1843)  országgyűlésre  küldött  megyei 
követek  utasításait,  mindenütt  kiemelve  a 
szabadelvű  eszmék  folytonos  fejlődését;  majd 
jellemzi  a  megnyílt  országgyűlés  főbb  vezetőit 
és  szónokait,  rajzolja  a  reformtörekvéseket, 
közli  a  vitákat  egyes  kérdésekben,  kivált  azo- 
kat, melyek  az  ország  átalakulását  czélozzák. 
Ez  országgyűlésnek,  kezdettől  végéig,  hűbb 
képét  találjuk  meg  Lukács  közleményeiben, 
mint  az  akkori  magyar  lapokban.  De  e  mel- 
lett egyébről  sem  feledkezik  meg.  Ismerteti 
társadalmi  és  irodalmi  mozgalmainkat ;  az 
akadémia  ismertetésének  egész  czikket  szentel 
s  két  ízben  is  vázolja  nagy  vonásokban  a 
magyar  irodalom  történelmét.  Legtöbbet  fog- 
lalkozik   a   magyar    nyelv   ügyével.  Az    1843. 

országgyűlés  folytatni  és  befejezni   törekedett 
azon  intézkedéseket,  melyek  szerint  nyelvünk, 
a  holt  latin  helyett,  a  törvényhozás,   törvény- 
kezés és  közigazgatás   minden    ágában    elfog- 
lalja  az   őt   megillető   helyet.    A   pánszláv    és 
szász  izgatók,  sőt  a  bécsi   sajtóiroda    levelezői 
is  ez  irányt  támadták  meg    leginkább    a   kül- 
földi lapokban,  magában  az  Allgemeine  Zeitung- 
ban is ;  Lukács,  valahányszor   csak    szerét  te- 
hette,   szintén    e    támadások    ellen    lépett   föl 
legerélyesebben,  a  történelem,  statisztika,  poli- 
tikai szükségesség  és  logika   fegyvereivel  ost- 
romolva az  elméleti   képtelenségeket  s   nagy- 
számú tényekkel  czáfolva  a  rágalmakat.  Mind 
a    mellett  itt   is    óvakodott   minden   túlzástól, 
heve  sem  ragadta  el,  csak  tolla  vált  élesebbé. 
Ugyanez    időtáj t    egy    más     német    nyelvű 
folyóiratban  is  igyekezett    Lukács   fölvilágosí- 
tani   a    külföldet    viszonyainkról,    Vierteljahr- 
schrift  aus  und  für  Ungarn    czímű  évnegyedes 
szemlében.  Ez  Lipcsében  jelent  meg,  Wigand 
György  kiadásában,  Henszlmann    Imre    alapí- 
totta,   a  ki  a   kiadóval  baráti,    sőt   rokoni   vi- 
szonyban állott.   Henszlmann    azt   hitte,  hogy 
nem  elég  kisebb  czikkekben  ismertetni  viszo- 
nyainkat, a  nagyobb    értekezések,   essay-k  in- 
kább megteszik    a   szolgálatot,  kivált   ha    oly 
folyóiratba   írunk,    melyről    egészen    magunk 
rendelkezünk.  Most  a  külföldi  lapok  szerkesz- 
tőinek jóakaratára  van    utalva   a    magyar  író, 

ha  hazája  érdekét  akarja  szolgálni,  mindig 
feszélyezve  érzi  magát  s  nem  írhat  kedve  sze- 
rint, így  indult  meg  e  magyar  német  szemle, 
melyet  előbb  névtelenül,  majd  névvel  maga 
Henszlmann  szerkesztett  s  melynek  fődolgozó- 
társai  maga  a  szerkesztő,  Pulszky,  Lukács, 
Trefort  és  Csengery  voltak.  Számos  névtelen 
czikket  is  találunk  benne,  sőt  némely  magyar 
lapból  fordításban  átvett  közleményt  is.  Azon- 
ban csak  négy  kötet  jelent  meg  belőle  s  1847 
elején  megszűnt.  Se  benn  az  országban,  se 
künn  nem  találkozott  elég  előfizetője  ;  Wigand 
nem  akart  áldozni  a  magáéból,  pedig  egy  ily 
folyóirat  alapítása  pénzbe  kerül  s  csak  idővel 
fizeti  ki  magát.  Társadalmi  titon  talán  össze 
lehetett  volna  szerezni  a  szükséges  összeget, 
de  senki  sem  indult  meg  benne.  Lukácsnak 
két  czikke  jelent  meg  itt.  Az  első  Magyar- 
ország úrbéri  törvényeiről  s  e  törvények  keletke- 
zéséről szól  s  több,  mint  a  mennyit  czíme  igér. 
A  magyar  jobbágyság  egész  történelmének 
rajza  az  ;  a  régibb  időt  néhány  nagy  vonás- 
sal, az  újabbat  pedig  részletesen  tünteti  föl ; 
kimutatja,  hogy  az  1832 — 36-diki  országgyűlés 
mennyit  könnyített  a  jobbágy  sorsán  s  még 
többet  tesz  vala,  ha  a  kormány  támogatja ; 
ismerteti  az  1839 — 40-diki  országgyűlés  ered- 
ményeit, melyek  között  legnevezetesebb  a 
jobbágytelek  örökös  megválthatása  ;  elősorolja 
mindazon  törekvéseket   a  jogegyenlőség  felé, 

melyek  a  sajtóban,  megyében  s  a  megnyílt 
országgyűlésen  oly  élénken  nyilatkoznak. 
Mindezt,  a  mint  maga  megvallja,  czáfolatúl 
írta  azon  német  írók  vádjaira,  kik  szerint  a 
magyar  ellenzéknek  fogalma  sincs  a  szabad- 
elvüségről,  mert  egész  szabadelvűsége  abban 
áll,  hogy  a  kormánynak  vakon  ellene  szegül, 
legüdvösebb  intézkedéseit  is  gyanúsítja,  hang- 
zatos szabadelvű  phrasisokat  penget,  de  ugyan- 
akkor a  polgárt  és  jobbágyot  elnyomja  s  a 
nemesség  örök  gyámsága  alatt  tartja.  A  má- 
sik czikk  Magyarország  jelene  és  jövője  czímét 
viseli  s  két,  Magyarországra  vonatkozó  röp- 
irat bírálata.  Az  első  röpiratot  állítólag  egy 
magyar,  gr.  L.  írta,  a  ki  igen  szomorúnak 
látja  Magyarország  jelenét,  mert  külföldről 
beszivárgott  abstract  eszmék  és  jelszavak  után 
indul  a  közvélemény  s  a  csekély  birtokúak 
többsége  a  nagyobb  birtokosokra  erőszakolja 
határozatait,  nem  törődve  a  földírati  fekvés- 
sel s  azon  szereppel  és  politikai  helyzettel, 
mely  a  világot  mozgató  elvek  között  majdan 
elkerülhetetlen  összeütközés  alkalmával  Ma- 
gyarországnak jutni  fog.  A  másik  röpirat, 
Berg  Farkastól,  Magyarország  jövőjével  fog- 
lalkozik s  megjósolja,  hogy  Magyarország  az 
európai  hatalmak  összeütközése  alkalmával 
német  tartománynyá  vagy  orosz  gyarmattá 
fog  válni.  Lukács  ostromolta  e  pessimista  né- 
zeteket, az  alapúi  szolgáló  tényeket  és  követ- 

keztetéseket  való  értékökre  szállította  le  és  a 
Magyarország  jövőjébe  vetett  hitet  erősíteni 
igyekezett. 

A  külföldi  sajtóban  kifejtett  munkássága  a 
főváros  politikai  és  irodalmi  köreiben  nagy 
méltánylással  találkozott  ugyan,  de  egy  pár 
igen  is  lelkes  honfitársa  gáncsait  és  gyanúsí- 
tását ő  sem  kerülhette  el.  A  Világ  és  Jelenkor 
a  Vierteljahrschrift  programmját  még  a  folyó- 
irat megjelenése  előtt  megtámadták.  Sajnál- 
koztak, hogy  magyar  írók  németül  írnak  és  a 
következő  dilemmával  fordultak  ellenök  :  vagy 
jeles  vagy  nem  jeks  czikkek  fognak  tőlök 
megjelenni;  az  első  esetben  a  helyett,  hogy 
a  magyar  irodalmat  gazdagítanák,  az  idegen- 
nek tesznek  szolgálatot ;  a  második  esetben  a 
magyar  irodalomi  a  csak  szégyent  hoznak  az 
irodalom  terén.  Még  ma  is  hallhatjuk  néha, 
hasonló  esetekben,  e  furcsa  okoskodást,  mely 
mellőzve  az  indokot  és  czélt,  tudniillik  az 
idegen  közönség  fölvilágosítását,  úgy  állítja 
föl  a  kérdést,  mintha  arról  volna  a  szó,  hogy 
a  magyar  író  idegen  nyelvű  íróvá  váljék.  A 
második  támadás  az  Athenaeumhan  jelent  meg 
egy  pár  névtelen  írótól,  a  kik  hibáztatták 
Lukácsot  a  Vierteljahrschriftben  megjelent  czik- 
kének  néhány  helyéért  s  gyanúsították  a  válla- 
lat íróit,  hogy  csak  azért  váltak  német  írókká, 
mert  ezeket  jobban  fizetik  a  kiadók,  mint  a 
magyarokat.  Lukács    magában  az  Athenaeum- 

ban  felelt  a  bírálatra  s  kimutatta,  hogy  a 
gáncsoskodó  megjegyzések  félreértésből  szár- 
maznak, a  gyanúsításra  nézve  pedig  a  követ- 
kezőkép nyilatkozott:  ^Magyar  dolgozataimért 
gyakran  nem  kérve  is,  igen  tetemes,  beesőket 
jóval  fölülmúló  írói  díjakat  nyertem  s  el  is 
fogadtam,  mert  ezt  becsületes  és  díszes  kere- 
setnek tartom,  de  német  czikkeimért  a  válla- 
latnak eleinte  bizonytalan  sikere  miatt  egy 
fillért  sem  követeltem,  s  nem  is  kaptam. » 

E  két  s  a  következő  három  év  alatt,  me- 
lyekben kizáróan  politikával  foglalkozott,  mind 
szorosb  viszonyba  lépett  a  magyar  politika 
vezérférfiaival.  Néhányan  azelőtt  jó  ismerősei 
vagy  épen  barátai  voltak.  Most  újak  járultak 
a  régiekhez  s  a  régiek  barátsága  megerősö- 
dött. Ekkor  fogadták  barátságukba  Deák,  báró 
Wesselényi,  Klauzál ;  ekkor  ismerkedett  meg 
közelebbről  gróf  Széchenyi  Istvánnal,  gróf  Bat- 
thyány Lajossal  és  Kossuthtal,  ügy  tekintet- 
ték őt,  mint  a  nemzeti  ügy  főképviselőjét  a 
külföldi  sajtóban  s  a  legszívesebb  előzékeny- 
séggel viseltettek  iránta.  Különösen  az  ellen- 
zék igyekezett  őt  magához  csatolni,  meghívta 
értekezleteibe  s  állandó  bizottsága  tagjául 
kérte  föl.  Lukács  soha  sem  volt  tevékenyebb 
és  jobb  kedvű,  mint  ez  években,  de  kivéve 
külföldön  megjelent  czikkeit,  épen  nem  szere- 
pelt a  közönség  előtt.  Nem  szólalt  föl  a  megye- 
gyűléseken, nem  járt  követség  után  s  a  magyar 

sajtó  küzdelmeiben  sem  vett  részt.  Megelége- 
dett az  értekezleti  és  bizottsági  tevékenység- 
gel s  örömest  eljárt  a  vezérférfiak  szalonjaiba, 
hol  gr.  Batthyány  Lajosné,  gr.  Károlyi  Györgyné 
különösen  kedvelték.  Azonban  az  értekezleti  és 
bizottsági  ülésekben  sem  igen  volt  kezdemé- 
nyező, szerénysége  és  kétkedő  természete 
visszatartották  itt  is  a  szerepléstől,  bár  bíráló 
észrevételeit  figyelemmel  hallgatták.  Minda- 
mellett így  sem  kerülhetett  el  némi  összeüt- 
közést, mely  hamar  elsimult  ugyan,  de  azért 
élénk  világot  vet  kényes  becsületérzésére.  Ezt 
ő  maga  beszélte  el  1853-ban  Szemerének,  mi- 
dőn Parisban  meglátogatta.  Szemere  a  követ- 
kezőket jegyezte  Naplójába* 

«Pesten  volt  egy  ellenzéki  bizottság,  annak 
elnöke  Batthyány  Lajos,  ki,  midőn  eltávozott, 
hol  egyik,  hol  másik  tagnak  adta  az  elnöksé- 
get. Egyszer,  mondja  Lukács,  nekem  adta  át. 
Épen  akkor  volt  czélban  a  védegyleti  beszé- 
deket külföldön  kinyomatni.  Kossuth  elküldte 
a  maga  hosszú  beszédét  (mely  Lipcsében, 
1847-ben  Actenstücke  des  ungarischen  Schutz- 
vereines  czím  alatt  megjelent),  a  legrészlete- 
sebben kidolgozva  és  oda  írta,  hogy  a  kiadók 
egyes  állításokért  és  adatokért  nem  állhatnak 
jót,  mert  a  beszédet  csak  emlékezet  és  gyors 

*  Szemere  B.  összegyűjtőn  munkái.  I.  k.  Naplóm 
ci  száműzetésben.  Pest,  1869.  182.  1. 

jegyzetek  után  kénytelenek  összeszerkeszteni. 
Ez  ellen  a  bizottság,  melynek  ő  is  tagja  volt, 
nem  tőn  kifogást.  Azt  gondolták,  nem  bízik 
állításaiban,  sem  adatainak  helyességében, 
tehát  ösvényt  akar  magának  nyitva  tartani, 
azoknak  megtagadhatására.  De  még  e  beszéd- 
hez egy  becstelenítő  jegyzést  ragasztott  Augusz, 
akkor  conservativ  alispán  ellen  és  aláiegyezte  : 
a  kiadók.  Erre  én  azt  írtam  neki,  hogy  a  jegy- 
zés olyan  személyességi,  hogy  azt  az  ő,  Lu- 
kács, s  a  távollevő  tagok  nevében  is  alá  nem 
írhatja,  hanem  vagy  ki  kell  maradnia  vagy  az 
író  jegyezze  alá.  Erre  Kossuth  nekem  oly 
választ  adott,  melyben  mintegy  bátorságomat 
látszék  kétségbe  vonni,  azonban  az  alternatí- 
vából nem  azt  választá,  hogy  ő  írja  alá,  ha- 
nem, hogy  hagyassék  ki.  Én  őt  provokálni 
akartam  válaszáért,  de  Teleki  Laczi  azt  min- 
den erejéből  hátráltatta.)) 

Az  ellenzék  végre  1848-ban  győzött,  Magyar- 
ország alkotmánya  átalakult  s  független  fele- 
lős kormány  neveztetett  ki.  A  közlelkesülés 
Lukácsot  is  magával  ragadta  s  örömest  val- 
lotta be  régi  barátjának,  Eötvösnek,  Szalay- 
nak  és  Trefortnak,  a  kiktől  a  parlamenti  össz- 
pontosítás kérdésében  elszakadt,  hogy  nekik 
volt  igázok,  ime  Kossuth  is  kényszerült  át- 
venni programmjokat,  melynek  teljesülhetését 
eddig  csak  a  messze  jövőben  remélte.  Föld- 
mívelési,    ipar-   és   kereskedelmi   ministernek 

Klauzál  Gábor,  államtitkárnak  pedig  Trefort 
neveztetett  ki.  Mindketten  fölszólították  Lu- 
kácsot, hogy  fogadja  el  ministeriumukban  az 
elnöki  titkárságot  ministertanácsosi  ranggal. 
Lukács  sokáig  vonakodott,  mentegetőzött  anyja 
betegeskedésével,  saját  rossz  egészségével  és 
e  szakbeli  készültsége  hiányosságával.  De  ba- 
rátai folyvást  ostromolták.  Előadták,  hogy 
épen  azoknak  kell  hivatalt  vállalniok,  ha  ön- 
megtagadással is,  a  kik  eddig  az  ellenzék 
soraiban  küzdöttek ;  hogy  mily  kevés  az  oly 
tisztviselő,  a  ki  a  közönséges  színvonalon  felül 
emelkedik,  ő  bizonyára  készültebb  bárkinél  s 
a  hiányokat  a  gyakorlatban  könnyen  pótol- 
hatja; hogy  az  új  alkotmány  meggyökerezte- 
tése leginkább  a  kormány  közegeinek  súlyától 
függ  s  neki  elvtársaiban  barátait  is  köteles- 
sége támogatni,  a  kik  épen  úgy  szeretik  őt, 
mint  becsülik  tehetségét.  Lukács  végre  enge- 
dett s  elvállalta  a  fölajánlott  hivatalt.  Buzgón 
és  lelkiismeretesen  töltötte  be  helyét.  Trefort, 
a  ki  minden  nap  tanúja  volt  munkásságának, 
így  nyilatkozik  róla :  «Kevés  ember  felelt  meg 
1848-ban  a  benne  helyezett  várakozásnak  oly 
mértékben,  mint  Lukács  Móricz.  Pontos,  lelki- 
ismeretes, szorgalmas,  mindenki  iránt  előzé- 
keny, szeretetre  méltó  tisztviselő  volt.  Szaba- 
tosan, gyorsan  s  alaposan  dolgozott  s  ha  az 
1849-ki  események  nem  jőnek  közbe  s  Magyar- 
ország az  1848-ki  alapokon  fejlődhetett  volna, 

Lukács  a  legkitűnőbb  tisztviselő  lett  s  maradt 
volna,  mert  nemcsak  gépies  ügyességgel  ve- 
zette a  reá  bizott  osztályt,  hanem  tanulmá- 
nyozta és  ismerte  volna  itthon  és  külföldön  a 
hozzá  tartozó  szakokat.* 

Az  idők  nehezültek ;  1848  szeptemberében 
az  első  ministerium  megszűnt,  a  második  nem 
tudott  létre  jőni.  Klauzál  a  magánéletbe  vo- 
nult, Trefort  pedig  Liimberg  meggyilkoltatása 
után  oda  hagyta  hivatalát  és  külföldre  mene- 
kült. Lukács  egész  1848  végéig  megmaradt 
hivatalában.  Kossuth  elnöklete  alatt  a  honvé 
delmi  bizottság  vévén  át  a  kormányt,  a  le- 
lépett ministerek  ^helyett  az  államtitkárokat 
hívta  meg  a  kormány  a  bizottságba,  a  keres- 
kedelmi ministeriumból  Lukácsot,  kit  egyszer- 
smind, mint  helyettes  államtitkárt,  a  ministe- 
rium vezetésével  bízott  meg.  Az  akkori  háborús 
időben  a  tárcza  kevés  dolgot  adott  úgy  a  hi- 
vatalban, mint  a  bizottság  üléseiben  s  így 
szereplése  jelentéktelen  volt,  de  most  még 
közelebb  láthatta  és  észlelhette  az  események 
folyamát,  a  kormány  beléletét,  mint  előbbi 
hivatalos  állásában.  Ha  naplót  vezet,  éles  lá- 
tása, nyugodt  Ítélete  sok  becses  adalékkal 
gazdagítja  a  forradalom    kezdetének   történel- 

*  A  magyar  tudományos  akadémia  evkönyvei. 
Emlékbeszéd  Lukács  Móricz  felett.  Tizenhatodik  kötet. 
Budapest,  1882.  25.  1. 

mét.  De  Lukács  nem  gondolt  erre.  Hazafiúi 
aggodalmak  mellett  családi  aggodalmak  is  dúl- 
ták kedélyét.  Hivatalában  a  beteg  haza  sorsa 
fölött  virrasztott,  otthon  pedig  beteg  anyját 
ápolta  s  pessimista  hajlamai  inkább  erőt  vet- 
tek rajta,  mint  valaha.  Windiscligriitz  had- 
serege a  fővároshoz  közeledett,  a  kormány  el- 
menekült. Lukács  Pesten  maradt,  nem  kö- 
vette a  kormányt  Debreczenbe,  sem  hadsere- 
günket a  csatatérre.  «E  tényt  pirulás  nélkül 
constatálhatom  mond  önéletrajzi  töredéké- 
ben -  mert  nem  gyávaság,  nem  a  haza  és 
szabadság  ügye  iránti  részvétlenség  tartózta- 
tott vissza,  hanem  egy  szent  kötelesség.  Het- 
venedik évét  túlhaladt  anyám  már  egy  évnél 
tovább  súlyos,  gyógyíthatatlan  betegségben, 
önerejéből  meg  sem  mozdulhatva,  feküdt  ha- 
lálos ágyához  szegezve.  Özvegy  volt,  én  egyet- 
len gyermeke,  egyetlen  támasza.  Hagyhattam-e 
szülőmet  magára  vagy  idegenek,  cselédek 
gondjaira  egy  városban,  melyet  az  ellenség 
készült  megszállani  ?  Vannak  brutusi  lelkek, 
a  kik  azt  mondják,  hogy  a  hazát  mindenek 
fölött  kell  szeretni ;  én  nem  restellem  beval- 
lani, hogy  anyámat  jobban  szerettem  a  hazánál. 
Életemet  kész  lettem  volna,  ha  meggyőződés- 
ből nem,  becsületérzésből  hazámért  föláldozni, 
anyámat  nem».  Lukács  el  volt  készülve,  hogy 
gyanúsítani  és  rágalmazni  fogják.  Azonban 
csalódott;  körülményeit   mindenki   ismerte  és 

senki  sem  magyarázta  félre  Pesten  maradását, 
sőt  a  midőn  a  kormány  Debreczenből  újra 
visszatért  Pestre,  gróf  Batthyány  Kázmér,  kül- 
ügyi és  kereskedelmi  minister,  ismét  meg- 
kínálta őt  Klauzál  mellett  elfoglalt  előbbi 
állásával,  mit  ő  azonban  megköszönve,  el  nem 
fogadhatott,  okát  adva,  hogy  mig  a  háború 
tart,  a  kormánynak  egy  helyben  maradása 
nem  levén  biztos,  újra  kénytelen  lehetne  hiva- 
talos kötelességét  egy  még  szentebbnek  föl- 
áldozni. 

így  élte  át,  anyja  betegágya  mellett,  az 
egész  forradalmat,  s  a  rá  következő  két  évet, 
1851  derekáig,  midőn  anyja  meghalt.  Egyedül 
maradt  s  nem  találta  többé  honját  a  hazában. 
A  haldokló  nemzet  vonaglásait  nem  tudta 
nyugodtan  nézni.  A  mit  ifjú  kora  óta  remélt, 
a  miért  küzdött,  mind  összetiporva.  Barátai 
közül  nem  egy  a  bitófán  veszett,  többen  bör- 
tönben sinylenek  vagy  száműzetésben  élnek. 
Úgy  érezte,  mintha  semmi  sem  kötné  a  hazá- 
hoz. Rövid  idő  alatt  rendezte  ügyeit  s  kül- 
földre utazott,  szórakozni,  feledni  s  megláto- 
gatni száműzött  barátait,  de  minden  politikai 
czél  nélkül. 

IV. 

Az  önkéntes  száműzött  mintegy  kilencz  évet 
élt  külföldön;  koronként  egy  pár  hónapra 
meg-meglátogatva  hazáját,  részint  rokonai  Iá- 

togatása,  részint  anyagi  érdekeit  illető  ügyek 
elintézése  végett.  Beutazta  Belgiumot,  Fran- 
czia-,  Angol-,  Olasz-,  Spanyolországot  és  Sváj- 
czot.  Mindez  országok  fővárosaiban  több  hó- 
napot töltött,  az  illető  ország  történelmét, 
irodalmát  vagy  műkincseit  tanulmányozva. 
Rómában  a  régi  Róma  történelmével  foglal- 
kozott, Franczia-  és  Spanyolországban  a  román 
összehasonlító  nyelvészettel  ismerkedett  meg, 
Flórenczben  és  Velenczében  szorgalmasan  lá- 
togatta a  képtárakat.  De  legörömestebb  kereste 
föl  száműzött  barátai  körét,  Brüsselben  báró 
Jósikát,  Parisban  gróf  Teleki  Lászlót  és  Sze- 
mere Bertalant,  Londonban  Vukovics  Sebőt, 
Svájczban,  majd  Olaszországban  gróf  Károlyi 
Györgynét.  Bár  az  emigratio  nem  a  legjobb 
viszonyban  éit  egymással  s  pártokra  szakadt, 
ő  azért  a  különböző  pártok  képviselőit  is  hí- 
ven látogatta,  oly  kevéssé  osztozott  ellenszen- 
vökben,  mint  reményeikben.  Mindenütt  jól 
fogadták,  mert  tudták,  hogy  becsületes  és  jó- 
indulatú ember  s  távol  áll  minden  cselszövény- 
től.  Különösen  a  száműzöttek  nejei  kedvelték, 
kiknek  gyakran  hozott  híreket  a  hazából  is- 
merőseikről és  szellemes  társalgásával  elmu- 
lattatta őket.  Lukács  örömét  találta  abban,  ha 
száműzött  honfitársait  részvétével  földerítheti : 
a  száműzötteknek  jól  esett,  hogy  van  valaki 
köztök,  a  ki  magyar,  de  nem  közülök  való, 
velők  érez,  de  dolgaikba  nem  elegyedik. 

Mindamellett  még  sem  kerülhette  el  az  össze- 
ütközést. Nem  tudni  mi  okból,  Perczel  össze- 
tűzött vele.  «Perczel        írja  Szemere  Bertalan 

1852  végén  Naplójában*  —  összevesz  minden- 
kivel, például  Lukács  Móriczczal,  ki  őt  ki  is 
hívta ;  Perczel  a  kihívást  nem  fogadta  el.» 
Úgy  látszik,  az  egész  összeütközés  félreértés- 
ből   származott    s    hamar    elsimult.     Szemere 

1853  tavaszán  Lukács  párisi  tartózkodásáról  is 
megjegyez  egyet-mást.**  « Elvégre  Lukács  Mó- 
ricz megjött  Brüsselből,  útlevele  meghosszab- 
bíttatván, sőt  Francziaországra  is  kiterjesztet- 
vén. 0  mindig  szabadelvű  ember  volt,  úgy 
írt,  úgy  védelmezte  az  Augsburger  Allgemeine 
Zeitungban  a  magyar  érdekeket,  hol  ő  a  magyar 
ügynek  rendes  bajnoka  volt,  de  a  megyei  élet- 
ben, a  tevőleges  politika  terén  nem  lépett  föl, 
talán  anyja  miatt  is.  Anyja  betegsége  volt 
annak  is  főoka,  hogy  a  forradalomban  nem 
vett  activ  részt .  .  .  Nagy  élv  nekünk  Lukács, 
a  ki  naponként  készül  elmenni  és  folyvást  itt 
van.  Minden  nap  el-eljő  hozzánk  s  az  asszony- 
nak, a  kinek  szemei  gyöngék,  olvas  regények- 
ből. Úgy  látszik,  megkedvelt  mindnyájunkat 
s  a  helyett,  hogy  nézegetni  járná  Paris  neve- 
zetességeit,   mindig   nálunk    és    velünk    van. 

*  Szemere  Bertalan  összegyűjtőn  munkái.  Naplóm  a 
száműzetésben.  Pest,  I.  köt.  1869.  169.  1. 
**  Ugyanott  181.,  186.  lapokon. 

0  külföldön  nem  az  idegeneket  keresi,  hanem 
barátait.  A  családi,  az  ismerős  kör,  miben 
kedvét  leli.  Mint  a  méh,  mely  soha  sem  unja 
meg  a  virágok  kelyhét:  úgy  van  ő  a  család- 
dal, melyet  megkedvel.  Nem  az  új  élv,  nem 
az  új  öröm,  nem  változatosság  az,  a  mit  ki- 
van, hanem  a  házias  otthonosság  s  itt  ő  min- 
dig talál  valamit,  a  mi  új  élvet  nyújt  lelké- 
nek. Sok  különössége  van  és  mégis  szeretetre 
legméltóbb  ember.  Azon  egyéniségek  közé  tar- 
tozik, a  kiket  igen  érdemes  tanulmányozni ; 
tele  látszik  lenni  ellenmondással  és  mégis  egy 
egész,  egy  teljesen  következetes  jellem.  Az 
ember  azt  hinné,  egészen  ismeri  és  mindig  új 
oldalról  mutatkozik,  folyvást  változva,  de  soha- 
sem tagadva  azt,  a  mi  jellemében  az  alap- 
színe 

Száműzött  barátai  közül  bizonyára  nem  egy 
gondolkozott  így  róla.  Mint  nőtelen  ember  jól 
találta  magát  a  családi  körökben ;  mint  nő- 
tisztelő  és  szellemes  társalgó  kedvelte  a  női 
társaságot;  mint  becsvágy  nélküli,  nem  sért- 
hette a  mások  hiúságát ;  mint  a  kinek  nincs 
életczélja,  önművelésében  és  a  barátságban 
keresett  enyhületet.  Valóban  Lukács  nem  gon- 
dolt arra,  hogy  valaha  megházasodjék;  míg 
anyja  élt,  talán  ennek  beteges  állapotja  tar- 
tóztatta vissza,  most  azt  hitte,  immár  idejét 
multa.  írói  tollát  sem  volt  kedve  fölvenni,  ki- 
zökkent az  íróságból,  különben  is  inkább  csak 

műkedvelőnek  tartotta  magát  s  most  hiány- 
zott barátai  ösztönzése.  A  politikai  pályát 
örökre  bezárulva  látta  maga  előtt.  Nem  hitt 
a  Bach-rendszer  tartósságában,  de  nem  oszto- 
zott száműzött  barátai  reményeiben  sem.  Nem 
vitázott  velők,  de  semminemű  politikai  meg- 
bizást  nem  fogadott  el  tőlök.  Pessimismusa 
sötéten  látta  a  jövőt,  a  legjobb  esetben  vég- 
telen zavart  várt,  a  melyből  való  kibontako- 
zást bajosan  fogja  megérni.  Azonban,  midőn 
1859-ben  visszatért  hazájába,  hol  az  Akadémia 
1858-ban  tiszteleti  taggá  választotta,  midőn 
régi  barátait  a  föléledt  Budapesti  Szemle  körül 
látta  csoportosulni,  midőn  1860-ban  kiadatott 
az  októberi  diploma  s  fölpezsdült  a  politikai 
élet,  újra  besodródott  az  irodalmi  és  politikai 
mozgalmakba.  Csengery  ösztönzésére  egy  pár 
tanulmányt  írt,  báró  Eötvös  sürgetésére  el- 
foglalta akadémiai  székét  s  emlékbeszédet  tar- 
tott Gerando  Ágost  külső  tag  fölött,  báró  Ke- 
mény Pesti  Naplójába  politikai  czikkeket  írt  s 
Pest  városa  közgyűlésén  egy  párszor  fölszólalt. 
Lukácsnak  lelke  mélyén  általában  nem  hiány- 
zott a  közszellem,  de  önszántából  nem  igen 
ébredt  tevékenységre,  kevés  volt  becsvágya, 
önbizalma,  de  a  viszonyok  nyomásának  és  ba- 
rátai ösztönzésének  nem  tudott  ellenállani,  ha 
bizonyos  helyzetben  kötelességet  vélt  teljesí- 
teni. Most  is  azt  hitte,  hogy  senkinek  sem  sza- 
bad hallgatnia,  a  kinek  múltjánál  fogva  némi 

hatása  lehet  a  közügyekre.  ügy  is  mindenütt 
sok  az  eszmezavar  s  a  régi  szenvedélyek  ébre- 
dezni kezdenek.  Deák  és  Eötvös  voltak  reá 
legtöbb  befolyással,  ez  újabb,  bár  rövid  ideig 
tartó  politikai  szereplésében.  Deákot  mindig 
meglátogatta,  valahányszor  külföldről  haza 
jött  s  most,  1%0-ban,  sokszor  fölkereste,  vagy 
ebédelt  vele  az  Angol  királynő  vendéglőben. 
A  Pesti  Naplóba  írt  czikkeinek  egy  része  az 
1848-diki  törvények  érvényességét  védi,  bár 
elismeri,  hogy  némi  részben  módosításuk  szük- 
séges, de  egészen  különböző  kérdés  :  quid  juris 
és  quid  consdii.  Módosításukat  csak  azon  ténye- 
zők eszközölhetik,  a  melyek  létrehozták  és 
ugyanazon  a  módon.  A  jogfolytonossághoz 
minden  körülmények  között  ragaszkodni  kell 
a  nemzetnek.  Midőn  a  kormány  nem  az  1848-diki 
választó  törvény  alapján  akarja  összehívni  az 
országgyűlést,  Törvény- e  vagy  pátens  czikkei- 
ben  ostromolja  e  törekvést,  s  nemcsak  tör- 
vénytelenségét mutatja  ki,  hanem  azt  is,  hogy 
még  a  kormány,  az  1848-diki  törvények  ócsár- 
lóinak  szempontjából  sem  ajánlatos,  szükséges 
és  czélravezető.  Fölszólal  a  fővárosban,  itt-ott 
a  vidéken  mutatkozó  tüntetések  és  zavargások 
ellen  is.  <<A  sajtó  szabadabban  mozoghat  - 
úgy  mond  —  a  megyei  termek  már  megnyíl- 
tak vagy  legalább  kevés  napok  múlva  meg 
fognak  nyílni,  a  közvélemény  a  nemzet  kí- 
vánságai, követelései,  igényei  törvényes  orga- 

numok  hiával  nincsenek  több^,  melyek  által 
nyugodt,  higgadt  és  elhatározott  komolyság- 
gal és  méltósággal  nyilatkozhatnak  .  . .  Macska- 
zenékkel, ablakbetöréssel,  már  most  jelenték- 
telenné vált  jelképeknek  összezúzásával  és 
bepiszkolásával  se  sikert,  se  babért  nem  ara- 
tunk, az  ilyenekkel  csak  szent  ügyünket  ve- 
szélyeztetjük. Ürügyet  adunk  ezzel  a  szabad- 
ság ellenségeinek,  a  reactió  embereinek  azon 
áltan  terjesztésére,  a  békeszerető  polgároknak 
azon  alaptalan  hiedelem  meggyökereztetésére, 
hogy  szabadság  és  rend  összeférhetetlenek. 
Malo  pericnlosam  libertatém  quám  tulum  seroi- 
tium.  nem  mindenkinek  jelszava.  Mi,  kik  e  jel- 
szót magunkénak  valljuk  és  szívünkben  hord- 
juk, kik  nem  riadunk  vissza  a  szabadság 
veszélyeitől  s  nem  kívánunk  oly  biztosságot, 
melyet  a  szolgaság  nyújt,  méltóbb  mezőt 
kereshetünk,  melyen  a  szabadság  érdekében 
veszélyekkel  daczolhassunk.  A  szabad  szó  gya- 
korlata most  van  napirenden,  melynek  kimon- 
dásától :  nec  ciuium  ardor  prava  jubentium,  nec 
vultus  instantis  tyranni,  nem  rettenti  el  az  igaz 
hazafit. 

E  téren  is  szükséges  a  bátorság,  itt  is  ve- 
szélyekkel találkozhatunk  s  talán  komolyab- 
bakkal, mint  az  ily  utczai  iendetlenségnél  és 
csendháborításnál,  melyek  alkalmával  gyakran 
a  főindítók  és  szereplők  sértetlenül  illannak  el 
a  veszély  elől  s  ez    olyanokat   ér,    kiket  csak 

a  kíváncsiság  vagy    épen    a  véletlen   hozott  e 
dicsőségtelen  csatatérre)). 

Mindezeken  Deák  szelleme  érzik,  a  ki  ugyan 
még  nem  szólalt  föl  a  nyilvánosság  terén,  de 
magánkörben  épen  nem  titkolta  nézeteit  a 
legfőbb  kérdésekről.  Deák  szellemében  s  talán 
fölszólítására  lépett  föl  Lukács  Pest  városa 
közgyűlésén  is,  midőn  az  absolut  kormány 
magánjogi  intézkedéseit  minden  átmenet  nél- 
kül meg  akarták  semmisíteni,  a  mi  a  társa- 
dalmi viszonyok  megrendülését  vonta  volna 
maga  után.  Hozzászólott  még  a  Pesti  Napló- 
ban a  nemzetiségi  kérdéshez  is.  Itt  már  inkább 
az  Eötvös  hatása  alatt  áll,  a  ki  erről  a  kér- 
désről később  egy  terjedelmes  röpiratot  írt. 
Lukács  négy  czikkben  tárgyalja  a  kérdést ; 
igazolja  az  1848  előtti  törvényhozást  a  nyelv 
kérdése  ügyében,  megbírálja  a  Schwarzenberg 
és  Bach  rendszerét,  a  kik  a  nemzetiségek 
egyenjogosítását  írták  zászlójukra  s  némete- 
síteni  akarták  az  egész  országot.  Méltányos- 
ságot tanácsol  a  nemzetiségek  irányában  s 
megadni  javasol  minden  oly  engedményt,  mely 
az  ország  egységét  nem  veszélyezteti  s  a  köz- 
igazgatás és  törvénykezés  nagy  hátránya  nél- 
kül megadható.  Nem  tartja  tanácsosnak,  hogy 
a  magyar  törvényhozás  a  nemzetiségeknek 
kevesebbet  adjon,  mint  a  mennyit  egyfelől  a 
reactio,  másfelől  a  forradalom  igér.  A  forra- 
dalom alatt  az  emigratiót  érti,  melynek  köré- 

ben  nem  egyszer  fölmerült  a  nemzetiségek 
kérdése,  s  így  külföldön  tartózkodása  alatt  jól 
ismerhette  az  itt  szóba  jött,  hol  mérsékelt, 
hol  túlzó  nézeteket.  Lukács  czikksorozata  hír- 
lapirodalmunkban először  pendítette  meg  rész- 
letesebben e  kényes  kérdést  s  bár  fejtegetése 
nem  épen  kedvező  fogadtatásra  talált,  az  ál- 
tala hirdetett  eszméknek  némi  nyomait  talál- 
juk később  törvénykönyvünkben. 

Az  1861  tavaszára  hirdetett  országgyűlésre  a 
választások  megkezdődtek,  s  Lukács,  a  ki  1860 
óta  oly  élénk  részt  vett  a  mozgalmakban, 
most  hajlandónak  mutatkozott  a  képviselőség- 
elvállalására,  de  nem  akart  előre  tolakodni  és 
költeni  sem  akart,  nem  annyira  takarékosság- 
ból, mint  elvből  és  önérzetből.  Jelöltsége  szóba 
is  jött  a  Lipótvárosban,  de  majd  a  Szalay 
Lászlóé  is  szóba  jővén,  ő  visszavonult  és 
mindent  megtett  kedves  barátja  megválasz- 
tására, a  ki  aztán  meg  is  választatott.  Egy 
barátja  fölajánlott  neki  egy  oly  megyei  kerü- 
letet, melyben  befolyása  volt ;  visszautasította, 
sértette  önérzetét,  hogy  más  pártfogásából  fo- 
gadjon el  megbízást  s  lehető  bukását  restelte 
volna.  Ha  önként,  minden  utánjárás  nélkül 
megválasztják,  örömest  elfogadja  a  megbízást, 
mert  úgy  ez  azt  jelentette  volna,  hogy  szük- 
ségét érzik  a  képviselőházba  küldésének.  Mint- 
hogy nem  érezték  szükségét,  visszavonult  s 
olvasmányainak  és  a  társasköröknek  élt.  Volt 

benne  a  nőiességnek  és  férfiasságnak  némi 
különös  vegyülete.  A  mint  lelke  a  részvét  és 
ösztönzés  egy  meleg  sugarára  éledt  és  tevé- 
kenységre buzdult,  úgy  lehangolta,  vissza- 
riasztotta és  tétlenségbe  sűlyeszté  egy  hideg 
vagy  durva  érintés.  így  támadt  rossz  kedvé- 
ben zárkózott  és  makacs  volt,  míg  jó  kedve 
nyílttá,  engedékenynyé  és  buzgóvá  tette,  mind 
fölebb  emelve  lelke  szárnyait. 

Ez  időtájt  sokszor  látogatta  Teleki  Lászlót, 
a  kit  a  szász  kormány  Drezdában  elfogatott 
és  kiszolgáltatott  Bécsnek,  a  kinek  azonban  a 
király  megkegyelmezett  azon  föltét  alatt,  hogy 
nem  hagyja  el  a  monarchiát,  megszakít  min- 
den összeköttetést  az  emigratióval  s  egyelőre 
nem  elegyedik  politikába.  Lukács  régi,  még 
gyermekkori  barátja  volt  Telekinek  s  ha  el- 
tértek is  néha  politikai  nézeteik,  a  rokon 
műveltség,  a  kölcsönös  becsülés,  lovagias  ér- 
zés szorosan  összefűzték  őket.  E  barátság  az 
évekkel  együtt  növekedett,  különösen  a  szám- 
űzetés éveiben,  midőn  Lukács  nem  egyszer 
kereste  föl  Telekit,  a  kinek  jól  esett,  hogy 
van  egy  oly  barátja,  a  kit,  minden  politikai 
érdek  nélkül,  csak  a  rokonszenv  köt  hozzá. 
Lukács  mihelyt  meghallotta  Teleki  elfogatását 
és  szabadon  bocsátását,  sietett  föl  Bécsbe.  Épen 
úgy  sejtette,  látta  a  helyzet  örvényeit,  mint 
maga  Teleki,  a  kinek  ekkor  már  tudomására 
esett,     hogy    az    emigratio    mily    méltatlanul 

gyanúsítja  s  benn  a  hazában  mily  örömriadva 
várják  mindazok,  a  kik  lehetetlenné  akarják 
tenni  a  kiegyezést,  még  akkor  is,  ha  az  lehető 
volna.  Midőn  visszautazott,  Teleki  a  pálya- 
udvarig kísérte,  ünnepélyesen  fölkérte  őt,  hogy 
halála  után,  mert  életének  elébb- utóbb  véget 
fog  vetni,  legyen  védője  szóval  és  tollal,  ha 
rágalmakkal  szennyeznék  emlékét,  Lukács 
Pesten  is  élénk  részvéttel  kísérte  Teleki  lélek- 
állapotját,  s  öngyilkossága,  bár  lesújtotta,  épen 
nem  lepte  meg,  mert  Teleki  a  katastropha 
előtt  egy  pár  nappal  megvallotta  neki,  hogy 
helyzete  tarthatatlan,  hogy  élete  terhére  van 
s  annak  véget  fog  vetni.  S  a  hű  barát  beválta 
igéretét  szóval,  tollal  egyaránt.  Mindjárt  a 
katastropha  után  levelet  írt  gróf  Károlyi 
Györgynének  külföldre,  melyben  jelentette 
Teleki  halálát  s  tájékozást  nyújtott  indokairól, 
különös  tekintettel  az  emigratióra.  A  levél 
másolatban  csakugyan  bejárta  az  emigratio 
köreit.  Majd  nyilatkozatot  küldött,  másoktól 
is  aláíratva,  az  augsburgi  Allgemeine  Zeitungba, 
mely  lap  azzal  gyanúsította  Telekit,  hogy  a 
fejedelemnek  adott  szavát  megszegte,  titkos 
levelezésbe  bocsátkozott  a  monarchia  ellensé- 
geivel, különösen  III.  Napóleonnal,  a  mi  ki- 
derülvén, szégyenében  vagy  féltében  lőtte 
meg  magát.  A  nyilatkozat  tiltakozás  volt  e 
rágalom  és  koholmány  ellen.  Néhány  héttel 
később,  Lukács  az  Akadémiában   emlékbeszé- 

det  tartván  Teleki  fölött,  főkép  mint  íróról 
szólt  ugyan,  de  szintén  kiterjeszkedett  a  katas- 
trophára  is,  a  mennyiben  kötelességének  is- 
merte, minden  oly  ráfogás  ellen  tiltakozni, 
mely  elhunyt  barátjának  jellemén,  becsületén, 
emlékén  csorbát  ejthetne.  Előadta,  hogy  Teleki 
szabadon  bocsátásának  minden  föltételét  híven 
teljesítette:  a  monarchiát  nem  hagyta  el,  az 
emigratióval  megszakított  minden  összekötte- 
tést, a  mi  pedig  a  harmadik  föltételt  illeti,  az 
alkotmányos  politikai  működését  megszorító 
ideig-óráig  kifejezés  értelmezését  ő  magának 
tartotta  fönn  s  azt  három  hónap  lefolyása 
után,  az  országgyűlés  kihirdetésével  lejártnak 
tekintette,  de  lejártnak  tekintették  azok  is, 
kik  e  föltételt  elébe  szabták,  mert  az  ország- 
gyűlés felsőházába  királyi  levéllel  hívták  meg. 
Ha  szabadságában  állott,  adott  szavával  nem 
ellenkezett  alkotmányos  jogait  a  felsőházban 
gyakorolnia,  miért  ne  a  képviselőházban  is, 
hova  őt  választóinak  osztatlan  bizalma  kül- 
dötte. 

Az  öngyilkosság  okát  az  emlékbeszédben  is 
csak  röviden  és  általánosságban  említi,  Teleki- 
nek azt  a  hitét  emelve  ki,  hogy  a  fönforgó 
körülmények  között  halála  üdvösebb  a  hazára, 
mint  élete.  De  saját  önéletrajzi  töredékében, 
hol  újra  visszatér  Telekire,  bővebb  fejtege- 
tésbe bocsátkozik,  előadja,  hogy  Teleki  az 
országgyűlés  megnyíltával  nem  a  felirati,  ha- 

nem  a  határozati  párthoz  csatlakozott,  úgy- 
szólva akarata  ellen  vezére  lett ;  e  párt  leg- 
közelebb állott  egész  életén  át  vallott  politikai 
elveihez,  leginkább  megfelelt  kényes  helyze- 
tének, mert  e  párt  nem  lépett  ugyan  forra- 
dalmi térre,  de  legtovább  ment  ellenzéki  irány- 
ban és  e  szerint  gyanú  nem  érhette,  mintha 
visszanyert  szabadságáért  bármit  engedett 
volna  politikai  elveiből.  Nem  kárhoztatta 
ellenfeleinek,  a  fölirati  pártnak  politikáját, 
sőt  elismerte,  hogy  békés  úton  csak  a  szerint 
érhetni  czélt,  nem  is  óhajtotta,  hogy  saját 
pártja  többségre  vergődjék,  nem  örvendett, 
sőt  búsult  rajta,  hogy  folyvást  növekedik ; 
jobban  szerette  volna,  ha  egy  csekély  kisebb- 
ség gyűl  vala  zászlója  alá  vagy  épen  egyedül 
marad,  leginkább  kívánta  volna  a  visszatérést 
börtönébe.  Már  az  előleges  értekezleteken 
kitűnt,  hogy  a  határozati  pártnak  többsége 
van  s  a  fölirat  le  fog  szavaztatni  s  így  a 
békés  kiegyenlítés  lehetősége  a  nemzet  részé- 
ről már  csírájában  el  van  fojtva.  Teleki  egész 
súlyát  érezte  a  felelősségnek,  mely  őt  mint 
pártvezért  terhelni  fogja.  De  hogyan  hárít- 
hatná el  föllépésének  gyászos  következéseit 
hazájáról,  nemzetéről  ?  Megtagadhatta-e  egész 
múltját,  elveit,  szavait,  önmagát  ?  Pártfeleit, 
a  kiket  nevének  varázsa  s  jellemébe  vetett 
bizalom  gyűjtött  zászlaja  alá,  a  győzelem  elő- 
estéjén rábírhatja- e   lemondásra,    föloszlásra? 

Ily  önmegtagadás  emberi  erőtől  ki  nem  telik. 
Volt  könnyebb  út  kiszabadulásra  e  kényes 
helyzetből,  oly  út,  melyen  már  rég  járt  az 
esze :  a  halál.  Véres  tetemét  dobván  az  út 
közepére,  a  melyen  pártfélei  őt  követték  és 
épen  a  csata  előestéjén,  ez  néma  intésül  szol- 
gálhatott és  szolgált  is  nekik,  hogy  tévúton 
járnak,  mely  örvényhez  vezet,  hova  magokkal 
ránthatlak  a  hazát,  nemzetet  is.  A  párt  meg- 
értette az  intést,  a  szavazáskor  a  többségben 
levő  határozati  párt  néhány  tagja  elhagyta  a 
termet  s  így  többségre  hagyta  jutni  a  fölirati 
pártot.  így  magyarázza  meg  Lukács  Teleki 
öngyilkosságát  s  e  magyarázatot  mind  a  lé- 
lektani okok,  mind  pedig  saját  baráti  értesü- 
lése nemcsak  a  valószínűség,  hanem  a  bizo- 
nyosság színvonalára  is  emelik. 

Lukács  szívén  mély  sebet  ütött  e  katastropha, 
de  élete  csakhamar  oly  fordulatot  vett,  mely 
boldogsággal  tölte  el.  Beteljesült,  a  mit  nem 
remélt,  a  miről  rég  lemondott,  hogy  meg- 
házasodjék és  boldog  férj  lehessen.  Valóban, 
Lukács  házassága  mind  reá,  mind  barátaira 
nézve  egészen  váratlan  volt.  Senki  sem  ismerte 
e  viszony  fejleményeit  s  maga  Lukács  sem 
sejthette  az  nap  reggelén,  hogy  vőlegény  lehet, 
melynek  estéjén  valóban  az  lett.  Pedig  e  vi- 
szony fejlődcse  és  kifejlődése  oly  természetes 
volt,  csak  a  személyek  voltak  kivételesek. 
Lukács  az  országgyűlés  megnyitásakor  és  Te- 

leki  halála  után  egészen  visszavonult  a  poli- 
tikától és  gyakrabban  kereste  föl  a  társas- 
köröket, szórakozás  és  enyhület  végett.  Ezek 
egyikében  egy  mintegy  huszonkét  éves  árva 
leány  vonta  magára  figyelmét.  Birly  Kriszti- 
nának hívták,  Birly  Ferencznek,  egy  kitűnő 
orvosnak  leánya  volt,  második  nejétől,  Sche- 
dius  Krisztinától.  Az  atya,  neje  már  előbb 
meghalván,  végrendeletében  oly  módon  hagyta 
két  anyától  született  gyermekeire  összes  va- 
gyonát, hogy  a  második  nőtől  maradt  két 
gyermek  része  csak  akkor  osztassék  meg,  ha 
Krisztina,  a  fiatalabb  is,  huszonnégy  éves  lesz. 
Az  idő  még  nem  érkezett  el,  de  tudta  min- 
denki, hogy  Krisztina  gazdag  örökösnő  s  leg- 
alább kétszázezer  forint  vár  reá,  s  épen  azért 
nem  hiányoztak  udvarlói.  Azonban  Krisztina 
nem  sokat  gondolt  velők.  Szívesen  elmulatott 
a  társaskörökben,  de  az  udvarlók  bókjainál 
inkább  kedvelte  a  művészetet  és  irodalmat, 
sőt  a  tudományt  is  Hidegnek,  tartózkodónak, 
sőt  néha  büszkének  is  látszott,  pedig  mélyen 
érző  szíve  volt,  s  a  mi  ritkább,  a  nőiséggel 
erős  akaraterőt  párosított.  Lukács  így  jellemzi 
őt  önéletrajzi  töredékében :  ((Férfias  lélek  női 
gyöngédséggel,  gyermekded  szendeség  és  vi- 
dámság komoly  világnézlettel,  tudományos 
műveltség  a  legkisebb  fitogtatás  nélkül  lágy  ke- 
dély éles  Ítélettel,  összhangba  olvadtak  benne 
össze.»  S  e  lelki  tulajdonokat  még  szebbé  tet- 

ték  nemes    arcza,   mély    tüzű    szemei   és   deli 
termete. 

Lukács  örömest  elbeszélt  vele ;  műveltsége 
és  szépsége  egyaránt  vonzották.  Mindig  szerette 
a  derék  nők  társaságát,  a  nélkül,  hogy  ud- 
varlójuk legyen,  s  örvendett,  hogy  Krisztiná- 
val ismeretsége  szaporodott,  midőn  az  utolsó 
években  úgy  is  annyi  derék  nőismerősét  vesz- 
tette el.  Krisztina  is  örömest  hallgatta  a  tapasz- 
talt férfiút,  a  ki  annyit  tanult,  utazott  s  oly 
érdekesen  ,  tud  társalogni.  Egyszer  a  spanyol 
irodalomról  beszéltek.  Krisztina  sajnálta,  hogy 
nem  tud  spanyolul.  Lukács  megjegyezte,  hogy 
annak,  a  ki  tud  francziául  vagy  olaszul,  épen 
nem  nehéz  nyelv.  Krisztina  másnap  spanyol 
nyelvtant  vett  s  fölkérte  Lukácsot,  hogy  ad- 
jon neki  egy  pár  leczkét  a  spanyol  nyelv  ele- 
meiből. Lukács  szívesen  teljesítette  kérését  s 
így  alkalma  nyílt  többször  találkozni  és  bő- 
vebben megismerkedni  vele.  Meglepte  őt  a 
leány  tanulékonysága,  szellemessége  és  szív- 
jósága ;  mindez  lassanként,  de  annál  mélyeb- 
ben erős  rokonszenvet  és  hő  tiszteletet  ébresz- 
tett benne.  Mind  inkább  érezte,  hogy  egy  késő 
szenvedély  örvénye  vonja.  Már  ötven  éves,  a 
lyánynál  több  mint  kétszerte  idős  ;  ily  korban 
a  szerelem  mások  előtt  csak  nevetség,  de  szé- 
gyenítő  fájdalom  reá  nézve.  A  mellett  a  leány 
sokkal  gazdagabb,  mint  ő  s  megkérésével  a 
pénzvágy   gyanújába   jöhet.    Úgy    bitté,   még 


ÉLETRAJZA.  I35 

van  ereje  legyőzni  szenvedélyét.  De  midőn 
látta,  hogy  a  leány  mily  állandó  vonzalom- 
mal, szíves  barátsággal  viseltetik  iránta,  meg- 
döbbent, félt  önmagától  és  féltette  a  leányt, 
mert  ha  megkérné,  talán  önfeláldozó  barát- 
ságból hozzá  menne.  Legjobb  lesz,  véget  vetni 
mindennek  és  külföldre  utazni  —  gondola  ma- 
gában —  s  búcsúlátogatásra  ment  a  szeretett 
leányhoz,  a  kitől  örökre  el  akart  szakadni. 
Krisztina  kiérezte  távozása  okát,  de  nem  czél- 
zott  reá,  csak  sajnálta,  hogy  oly  hosszú  időre 
nélkülöznie  kell  társaságát.  A  búcsúest  külön- 
ben elég  vidáman  folyt  le,  mert  később  ven- 
dégek is  élénkítek  a  társalgást.  Elváláskor  a 
leány  arra  kérte  a  távozót,  hogy  elutazása 
előtti  nap  még  egyszer  látogassa  meg.  Lukács 
megkönnyebbülve  távozott  s  pontosan  meg- 
jelent a  kitűzött  napon.  Egy  darabig  minden 
elfogódás  nélkül  beszélgettek  a  külföldi  uta- 
zásról, a  tájakról,  városokról,  különösen  Paris- 
ról és  Svájczról.  Midőn  Lukács  kalapját  vette 
s  búcsúra  nyújtá  kezét,  Krisztina  kérte,  ne 
menjen  külföldre,  maradjon  Pesten.  «Nem  ma- 
radhatok)) —  volt  a  válasz.  —  «Ha  csakugyan 
utaznia  kell  -  kiáltott  föl  a  leány  hirtelen  — 
akkor  vigyen  magával !» 

így  pattant  ki  a  kölcsönös  vallomás,  így 
történt  meg  az  eljegyzés ;  1862  nov.  7-dikén 
esküdtek  meg  a  lipótvárosi  templomban,  csu- 
pán családi  körben  s  azonnal  külföldre  indul- 

tak.  Nem  rövid  nászút  volt,  hanem  megkez- 
dése külföldi  tartózkodásuknak.  Nyolcz  boldog 
évet,  legnagyobbrészt  utazásban,  töltötték  Kö- 
zép-, Nyugat-  és  Dél-Európa  országaiban.  Leg- 
huzamosabban  Salzburgban  laktak  s  rokonai- 
kat három  vagy  négy  ízben  csak  rövid  időre 
látogatták  meg.  Lukács,  mintha  szégyelte  volna 
boldogságát  ismerősei  előtt,  minél  távolabb 
kivánt  élni  hazájától.  Élte  alkonyát  megara- 
nyozta a  szerelem  és  &zép  őszi  napok  derül- 
tek reá  másodvirágzással.  A  nő  szerette  férjé- 
ben azt  a  finom  gyöngédséget,  mely  ritka  a 
férfiakban  s  ha  nem  ér  is  föl  a  szenvedély 
hevével,  minden  esetre  tartósabb.  A  férj  sze- 
rette nejében  azt  a  csendes  türelmet,  nyugodt 
határozottságot,  mely  nem  volt  meg  benne  s 
épen  azért  jól  esett  kétkedő  és  töprengő  lel- 
kének. A  nő  bámulta  férje  nagy  műveltségét, 
sokféle  ismereteit  s  örömest  hallgatta,  bár- 
miről beszélt  s  folyvást  tanulni  kívánt  tőle. 
A  férj  örvendett,  hogy  tudománya  hasznára  le- 
het valakinek,  épen  annak,  a  kit  annyira  szeret 
és  fáradhatatlan  volt  abban,  hogy  mind  arról, 
a  mi  érdekelheti  tájékozhassa.  Együtt  olvas- 
tak könyveket,  együtt  élvezték  a  művészetet 
s  az  utazás  változatosságát.  Mi  másnak  tűntek 
föl  most  Lukács  előtt  a  természet,  emberi 
szorgalom  és  művészet  remekei,  mint  a  mi- 
dőn önkéntes  száműzetésben  barangolta  be 
Európát.    Mily    kifogyhatatlan    és    találékony 

volt  minden  nemű  tervben  és  meglepetésben, 
melyekkel  nejének  örömet  okozhatott.  S  mily 
jól  érezte  magát  gondossága  alatt,  kivált  ha 
valahol  egy  pár  hónapra  megtelepedtek.  Egy- 
másnak és  egymásért  éltek  s  a  korra  nézve 
egyenetlen  házasság,  melynek  sokan  rossz  vé- 
get jósoltak,  a  legboldogabb  volt.  A  férj  soha 
sem  bánta  meg,  hogy  fiatal  leányt  vett  nőül, 
valamint  a  nő  sem,  hogy  egy  éltes  férfiúval 
kötött  frigyet,  A  korkülönbséget  kiegyenlítette 
mindkettőjök  szellemi  fenköltsége  és  kivételes 
jelleme. 

((De  a  sors  nem  ad  ingyen  semmit  —  mond 
Lukács  önéletrajzi  töredékében,  —  a  nagy  bol- 
dogságot nagy  fájdalommal  kell  megfizetni)). 
Nyolcz  boldog  év  után,  egy  hegyi  kirándulás 
alkalmával,  Krisztina  áthült  s  a  tüdőjében 
hirtelen  fejlődött,  de  visszaverődött  gyuladás 
végzetessé  vált  reá  nézve.  A  tüdőbajhoz  később 
szívbaj  is  járult;  csakhamar  Meránban  teleped- 
tek le.  Lukács  négy  éven  át  újra  betegápoló 
lett,  a  nejéé,  mint  volt  azelőtt  évekig  az  anyjáé. 
Kísérte  a  beteget  sétáin,  ott  ült  karosszéke 
mellett,  olvasott  neki,  virrasztott  ágyánál,  ezer 
gyöngédséggel  vette  körül  és  igyekezett  tit- 
kolni előtte  betegsége  gyógyíthatatlan ságát. 
A  nő  is  mutatta  .férje  kedveért,  hogy  hisz 
gyógyulásában,  de  tudta:  lassanként  sírjához 
közeledik.  Panasz  nélkül  tűrte  sorsát,  nem 
vesztette  el  lelki   erejét,    vidámságát,   komoly 

tanulmányokban  keresett  és  talált  szórakozást. 
A  betegség  látható  előhaladásával  fölöslegessé 
vált  mindkét  részről  a  titkolódzás.  A  nő  vég- 
rendeletet akart  tenni  s  egész  vagyonát  fér- 
jére hagyni.  De  a  férj  nem  fogadta  el  s  bocsá- 
natot kért  tőle,  hogy  ez  egyetlen  kérését  nem 
teljesítheti.  így  az  egész  vagyon  a  testvérekre 
szállott.  A  közelgő  halál  nem  tette  búsabbá  a 
szenvedőt.  Férjével  együtt  kiválasztotta  a  me- 
ráni temetőben  mindkettőjök  örök  nyughelyét. 
Megépítették  sírboltjukat,  fölíratták  reá  mind- 
kettőjök nevét ;  csak  a  halálozás  év-  és  nap- 
száma hiányzott.  Az  egyik  név  nem  soká 
váratott  magára.  Krisztina  1874  jan.  13-dikán 
végbúcsút  vett  férjétől,  megköszönve  neki 
annyi  éven  át  tanúsított  szeretetét,  búcsút 
cselédeitől,  a  kik  oly  híven  szolgálták  s  egy 
stoikus  férfiú  nyugalmával  hunyta  be  szemeit. 
Lukács  a  temetés  után  néhány  hétig  még 
Meránban  maradt.  Az  ottani  jótékony  intéze- 
tekben neje  nevére  néhány  ezer  forintnyi  ala- 
pítványokat tett  és  intézkedett  a  sírbolt  gon- 
dozásáról. Aztán  útnak  indult.  Azelőtt  huszon- 
két évvel,  midőn  anyja  meghalt  és  hazája 
haldoklott,  külföldre  utazott,  most  hazájába 
tért  enyhülni,  a  míg  a  meráni  sírboltban  reá 
váró  üres  helyet  betölthetne. 

V. 

Lukács  Buda-Pesten  nem  családi  házába  tele- 
pedett le,  hanem  az  Angol  királynőben  foga- 
dott szállást.  Mintha  minden  csak  rövid  időre 
való,  ideiglenes  volna  neki  az  életben.  Meg- 
látogatta régi  barátait,  de  közülök  báró  Eöt- 
vös, Szalay  már  meghaltak,  báró  Kemény 
szellemi  világa  kialudt ;  fölkeresett  egy  pár 
szalont,  hol  egykor  kellemes  órákat  töltött, 
de  most  már  nem  volt  a  régi  élénk  társalgó, 
a  kit  annyira  kedveltek.  Részt  vett  az  Aka- 
démia és  Kisfaludy-Társaság  üléseiben,  de 
többé  semmit  sem  írt.  Úgy  nyilatkozott,  hogy 
már  rég  befejezte  írói  pályáját  s  most  nem 
kezdi  újra,  azonban  szeretne  emlékiratokat 
írni,  melyek  csak  halála  után  jelennének  meg, 
ezt  is  inkább  alanyi,  mint  tárgyi  indokból 
írná.  így  még  egyszer  visszaélné  ifjúságát, 
férfikorát;  emlékeiben  talán  enyhületet  ta- 
lálna, minden  esetre  a  munka  elfoglalná,  szó- 
rakoztatná s  minthogy  figyelmes  nézője  volt 
a  harminczas  és  negyvenes  évek  eseményei- 
nek közelről  érintkezett  a  magyar  közélet 
vezérférfíaival,  talán  némi  adalékkal  szolgálna 
kora  történetéhez.  De  szeme  meggyöngülvén, 
még  most  nem  fog  a  munkához,  várja  javu- 
lását. Meglehetős  visszavonult  életet  élt,  leg- 
inkább rokonai  s  egy  pár  régi  barátja  köré- 
ben. Koronként  el-ellátogatott  Meránba,   neje 

sírját  meglátogatni,  s  onnan  Olaszországba 
vagy  Parisba,  néhány  hétre.  Általában  nem 
akart  többé  a  közéletben  szerepelni,  s  mégis, 
legalább  három  évre,  akarva  nem  akarva, 
kénytelen  volt  fölhagyni  szándékával. 

A  Kisfaludy-Társaság  elnöke,  Toldy  Ferencz, 
1875  deczemberében  meghalván,  néhány  tag 
Lukácsot  jelölte  ki  utódjául.  Úgy  hitték,  hogy 
mint  egyik  legrégibb  tagot,  méltán  megilleti 
e  kitüntetés,  másfelől  egy  kis  elfoglaltság  talán 
enyhíteni  fogja  szomorú  napjaiban.  A  követ- 
kező év  februárján  csakugyan  majdnem  egy- 
hangúan a  Kisfaludy-Társaság  elnökéül  válasz- 
tatott. O  maga  nem  tudta  társai  szándékát. 
Senki  sem  értesítette  felőle,  mert  tudták,  hogy 
vissza  fogja  utasítani,  de  így  talán  nem  állhat 
ellent.  Úgy  is  történt.  Midőn  egy  pár  barátja 
értesítette  őt  megválasztásáról,  az  annyira 
meglepte,  hogy  nem  tudta,  mit  csináljon,  más- 
felől a  társaság  gyöngédségét  nem  akarta 
gyöngédtelenséggel  viszonozni.  Elfogadta  a 
megbízatást,  de  három  év  múlva  a  tisztújító 
gyűlésen  kijelentette  végleges  visszavonulá- 
sát. Búcsúbeszédében  híven  tolmácsolják  lélek- 
állapotját  s  rajzolják  jellemét  a  következő 
szavak : 

((Testben,  lélekben  megtörve,  tértem  vissza 
ezelőtt  négy  évvel,  hosszú  távollét  után  ha- 
zámba. Teljesen  elfeledettnek  hittem  maga- 
mat ;  már  alig  számítottam  magamat  az  élők 

közé.  Valamint  tetszhalál,  úgy  tetszélet  is  for- 
dul elő  az  emberek  közt,  többször,  mint  hin- 
nők. Az  ember  mozog,  táplálkozik,  beszél, 
nevet  is  olykor,  de  csak  gépszerűleg ;  nem 
érez  közösséget  élő  embertársaival,  nem  osz- 
tozik örömeikben,  fájdalmaikban,  reményeik- 
ben, aggodalmaikban,  mintha  mindazt,  a  mi 
körülötte  történik,  csak  álmodná,  vagy  mintha 
másvilági  erkélyről  nézné  az  emberi  élet 
tragikomédiáját,  nincs  oka,  hogy  meghalni, 
de  nincs  is,  hogy  élni  kívánjon ;  nem'  is  él, 
csak  létezik,  csak  élni  látszik.  Ily  lélekálla- 
pottal  tértem  vissza  honfitársaim  közé  s  íme, 
mit  tapasztaltam.  Megismertek,  szívesen  fogad- 
tak, még  arra  is  emlékeztek,  hogy  valamikor 
régen,  hazám  írói  közt  foglaltam  helyet,  miről 
pedig  magam  is  elfeledkeztem  volt,  sőt  még 
arra  is  méltónak  találtak,  hogy  e  díszes  helyre 
emeljenek,  melyet  előttem  a  nemzet  kedveltjei, 
hazánk  elsőrangú  írói  foglaltak  volt  el.  Meg- 
választatáson! annál  váratlanabb  volt  ma- 
gamra, annál  meglepőbb  lehetett  másokra 
nézve,  mert  noha  régentén,  mint  essayista, 
többféle  tudományággal  foglalkoztam,  a  köl- 
tészet és  széptan  mezején  nem  munkálkodtam 
soha  (ifjúkori  kísérleteim  a  műfordítás  terén 
számba  sem  jöhetnek) :  tehát  épen  e  társaság 
működési  körében  szakember  nem  vagyok  s 
szakíró,  szaktudós  egyáltalában  soha  nem 
voltam,  nem  is   akartam   annak   látszani,  ma- 


142  LUKACS   MÓRICZ 

gamat  másnak,  többnek  irodalmi  dilettánsnál 
soha  sem  tekintettem  .  . .  Barátaimtól,  honfi- 
társaimtól a  szíves  fogadás,  írótársaim  részéről 
a  nem  várt,  nem  reménylett,  nem  keresett, 
sőt  aggódva  elfogadott  kitüntetés,  egy  utolsó 
napsugarat  vetett  éltem  alkonyára,  újra  föl- 
gyújtotta lelkemben  a  már-már  elhunyó  élet 
szikrát,  Ezért  hálás  voltam,  vagyok  és  leszek 
utolsó  leheletemig  és  szükségét  érzem  hálám- 
nak ez  alkalommal  is  kifejezést  adni,  tettel 
pedig  hálámat  épen  azzal  bizonyítom,  hogy  a 
reám  ruházott  díszes  hivatalt  ifjabb,  szak- 
értőbb erőnek  akarom  átadni,  megértvén  az 
óra  ütését,  mely  visszalépésre  int  a  nyilvános 
élet  teréről.» 

Valóban,  mintha  elnökké  választása  fölélesz- 
tette volna  benne  az  életszikrát.  Buzgón 
teljesítette  az  elnöki  teendőket  s  minden 
úton-módon  igyekezett  szolgálni  a  társaság 
érdekeit.  Nem  egyszer  emlegette,  hogy  a  szép- 
irodalmi pálya  hálásabb,  mint  a  politikai;  ő 
élete  jó  részét  leginkább  a  politikai  irodalom- 
nak szentelte  és  soha  sem  választották  meg 
képviselőnek,  mint  műfordító  csak  ifjú  korá- 
ban művelte  a  szépirodalmat  s  íme  a  szép- 
irodalmi írók,  akarata  ellenére,  elnökké  válasz- 
tották. De  mégis,  mintha  nem  tudná  egészen 
föltalálni  magát  a  változott  irodalmi  viszonyok 
s  új  írótársai  közt.  A  régibb  korból,  a  tagok 
sorában,  alig  volt    már    négy-öt   társa,    s    azt 

hitte  az  ifjabb  nemzedékről,  hogy  talán  azt 
sem  tudja  róla :  vájjon  valaha  írt-e  valamit. 
Csodálkozott,  hogy  a  Kisfaludy- Társaság  mel- 
lett egy  egész  új  szépirodalmi  társaság  alakul, 
a  Petőfi-Társaság,  mintha  egy  ötven  választott 
tagból  álló  társaság  nem  volna  elég  az  egész 
magyar  szépirodalomnak.  Mosolyogva  jegyezte 
meg,  hogyan  változik  a  világ,  az  ő  idejében 
a  Kisfaludy-Társaság  ifjabb  tagjai  szorgalma- 
tosabban  látogatták  az  üléseket,  mint  az  idő- 
sek, most  az  idősek  szorgalmasok,  az  ifjak 
alig  jelennek  meg,  pedig  megválasztatásukat 
mintegy  követelni  látszanak.  Újra  olvasgatni 
kezdette  a  magyar  szépirodalmi  munkákat, 
kivált  a  regényeket;  elismerte,  hogy  az  újab- 
bak jobban  tudnak  elbeszélni,  mint  a  régiek, 
de  sokkal  kevesebb  az  érzékök  a  történelem 
és  élet  igazsága  iránt.  A  hírlapokról  szólva, 
szintén  elismerte,  hogy  élénkebbek  és  válto- 
zatosabbak, mint  a  régiek,  de  megbotránkozott 
a  tények  öntudatos  ferdítésén,  a  rágalmazó 
hajlam  szemérmetlenségén,  melyben  oly  fáj- 
dalmas haladást  kezd  tenni  sajtónk.  Erős 
Deákpárti  volt,  elítélte  a  közjogi  ellenzéket  s 
midőn  az  1867-diki  kiegyezés  kicsinylését  s  a 
közös  ügyeket  nem  ismerő  régi  alkotmány 
dicsőítését  olvasta  az  ellenzéki  lapokban,  szá- 
nakozva sóhajtott  föl :  ezek  az  urak  vagy  nem 
őszinték,  vagy  nem  tudják,  mit  beszélnek. 
Azonban  minderről  nyilvánosan  semmit  sem 

szólott.  Elnöki  beszédeiben  került  minden  éle- 
sebb irodalmi  vagy  politikai  czélzást,  sőt  a 
Petőfi-Társaságot  üdvözölte  is,  mint  a  mely  a 
Kisfahidy-Társaságéhoz  hasonló  czélt  tűzött 
ki  magának;  hadd  induljon  meg  tehát  a  ver- 
seny a  két  társaság  között,  melyben  vesztes 
egyik  sem  lehet,  A  legtöbbször  a  multakon 
borong  s  belevegyíti  elégiái  hangulata  alanyi- 
ságát. Mindjárt  első  beszédében  a  régi  jó  időről 
emlékszik  meg,  mely  irodalmi  és  politikai 
tekintetben  nem  volt  oly  kedvező,  mint  a 
mostani,  de  mégis  vidámabbak  voltunk.  Akkor 
a  kezdet  nehézségével  küzdöttünk,  elmaradt, 
alacsony  helyzetből  kiindulva,  folytonos  hala- 
dás, emelkedés  érzése  lelkesített;  most  néha 
oly  érzés  száll  meg  bennünket,  mintha  a  föld 
alattunk  inogna  és  sűlyedni  kezdenénk.  Azon- 
ban a  jelen  talán  jobb,  mint  a  minőnek  lát- 
szik, mit  sűlyedésnek  érzünk,  csak  megálla- 
podás, pihenés,  erőgyűjtés  újabb  haladásra. 
Azért  ne  csüggedjünk  s  törekedjünk  csügge- 
detlen  erőfeszítéssel  helyzetünk  javítására.  Egy 
másik  beszédében  az  ez  időtájban  elhunyt 
Deákot  siratja  el,  mint  a  szépirodalom  kedve- 
lőjét és  pártfogóját.  A  harmadikban  az  iroda- 
lomnak fontosságát  emeli  ki  a  nemzetiség 
szilárdítására  és  fejlesztésére  nézve  s  ez  irány- 
ban a  tudományos  és  irodalmi  egyesületek 
üdvös  hatását  s  egyszersmind  védi  a  Kis 
faludy-Társaságot   az   ellene  szórt  léha  vádak 

ellen.  A  negyedikben  a  társaság  elhunyt  tag- 
jairól emlékezik  meg,  különösen  azokról,  a 
kik  kortársai  voltak  s  önkénytelen  kitör  belőle 
a  búskomolyság.  «Nem  irigylendő  sors  úgy 
mond  -  magas  kort  érni.  A  koros  ember  élő 
halottnak,  másvilági  lénynek,  hazajáró  lélek- 
nek érzi  magát  az  ifjú  nemzedék  körében ; 
csak  múltja  van,  jövője  nincs,  csak  emléke- 
zései vannak,  reményei  nincsenek.  Emlékezni, 
csak  mindig  emlékezni,  vajmi  szomorú  mű- 
ködése a  léleknek,  akár  átszenvedett  fájdal- 
makat újítson  meg  a  visszaemlékezés  szívünk- 
ben, akár  elveszett  öröm  és  boldogság  idézze 
föl  előttünk.  Igazat  mond  Dante :  «Nessun 
maggiore  dolore  che  ricordarsi  del  tempó  fe- 
lice  nella  miseria.»  Hasonló  hangulatú  utolsó 
beszéde  is  (1879) ;  ebben  mint  elnök  elbúcsúzik 
a  társaságtól  s  hanyatló  életet  emlegeti,  melyet 
kór  és  betegség  aláástak. 

Mindezt  nem  szónoki  hatás  kedvéért  szövi 
beszédeibe.  Valóban  beteges  volt,  szemei  mind 
inkább  gyöngültek  s  egy  szemorvosi  tekintély 
fölismerte  rajta  a  szürke  hályog  kezdetét, 
megjósolta  vakulását.  Lukács  pessimismusa 
mind  sötétebb  színben  látta  a  jövőt.  Mily 
szomorú  évek  várnak  reá,  öreg,  vak  emberre. 
Kezdett  megbarátkozni  az  öngyilkosság  esz- 
méjével ;  eszébe  jutott  kedves  barátja,  Te- 
leki László,  a  kinek  szintén  lehetetlenné  vált 
az    élet   s    nem    borzadott   vissza    az    öngyil- 

kosságtól.  Miért  ne  tehetne  ő  is  úgy  ?  Nem 
osztozott  azok  nézetében,  a  kik  azt  állítják, 
hogy  az  öngyilkosság  minden  körülmények 
közt  bűn  és  gyávaság.  Elismerte,  hogy  van- 
nak esetek,  melyekben  csakugyan  bűn  és 
erkölcsi  gjávaság  az  élettel  együtt  lerázni 
magunkról  a  mások  iránti  kötelességeket  s  a 
becsület  vagy  kegyelet  tartozásait,  de  ez  esetek 
egyike  sem  illik  reá.  A  világon  nincs  senki,  a 
ki  iránt  bárminő  kötelezettsége  lenne,  nem  él 
már  senki,  a  kinek  szeméből  az  ő  halála  csak 
egy  könnyet  is  kifacsarna,  csak  egy  percznyi 
szívszorulást  is  okozhatna.  Sokáig  tépelődött 
ily  gondolatokkal  s  végre  is  elhatározta,  hogy 
önmegadással  várja  be  természetes  halálát  s 
addig  is  emlékiratai  megírásában  keres  eny- 
hületet. Nem  írói  vagy  másnemű  hiúság  ösz- 
tönzi e  munkára,  hanem  lelki  szükség  s  nem 
annyira  munkásságának  terméke  lesz  a  könyv, 
mint  inkább  maga  a  munkásság,  erőfeszítés 
indoka  és  czélja  vállalkozásának.  Meg  is  írta 
tervrajzát,  mely  a  Kisfaludy-Társaságtól  ki- 
adott Szegedi  Árvízkönyvben  jelent  meg  s  némi 
önéletrajzi  töredéket  is  foglal  magában. 

E  közlemény  szerint  emlékiratai  önélet-  és 
korrajz  vegyületei  lettek  volna,  öt  részben. 
Az  első,  Magyarország  egy  félszázad  előtt  czím- 
mel,  gyermek-  és  ifjúkora  keretében  a  húszas 
és  harminczas  évek  társadalmi,  politikai  és 
irodalmi  viszonyait  rajzolta  volna ;  a  második, 

A  forradalom  előtt,  a  negyvenes  éveket;  a 
harmadik,  A  forradalom  alatt,  az  1848—49. 
évek  eseményeit ;  a  negyedik  A  forradalom 
után  az  ötvenes  és  hatvanas  években  történ- 
teket ;  végre  az  ötödik,  Egy  boldog  házasság 
története  czímmel,  házassága  történetét,  legbol- 
dogabb és  legszomorúbb  éveit.  A  munka  terve 
és  hozzá  az  előkészületek  elfoglalták  egész 
lelkét  s  most  már  közelendő  vakságával  is  ki- 
békült. Úgy  hitte,  hogy  vaksága  csak  előnyös 
a  megirandó  munkára  nézve,  a  mennyiben  el- 
méje elzárva  a  külvilág  szórakoztató  behatá- 
saitól, inkább  fog  elmélyedni  a  múltba,  s  annak 
képeit,  eseményeit,  szereplőit  élénkebben  föl- 
idézi emlékébe.  Egy  művelt  fiatal  embert  foga- 
dott maga  mellé,  a  ki  eljárjon  hozzá  addig  is 
olvasni,  a  kinek  tollba  mondhassa  levelezését 
s  így  szoktassa  magát  lassanként  jövendő  álla- 
potjához.  A  munkát  az  utolsó  részszel  akarta 
megkezdeni,  mint  a  melynek  tartalma,  tárgya 
minden  részletében  oly  élénk  szinekkel  áll 
emlékében.  Még  egy  más  ok  is  ösztönözte, 
hogy  munkáját  a  végén  kezdje.  ((Merengeni 
örökre  elvesztett  boldogságom  emlékein  — 
úgy  mond  önéletrajzi  töredékében  —  elmon- 
dani fűnek-fának  s  a  mennyire  embertársai- 
mat fárasztani  nem  akarom,  a  néma,  siket 
lapoknak,  hogy  mit  bírtam,  mit  vesztettem  e 
nőben,  kivel  együtt  kimúlt  életemből  minden 
Öröm,  minden  érdek ;  képét  festeni,  külső  alka- 

ját  és  belső  valóját,  a  mint  bennem  él,  a  mint 
zárkózott  természeténél  fogva  csakis  előttem 
nyilatkozott,  emlékét  föntartani,  a  mennyire 
írói  toll  és  különösen  az  én  írástól  elszokott 
tollam  arra  képes ;  az  nekem  szükséggé  vált, 
enyhíti  a  fájdalmat,  a  mely  szívemet  mintha 
szét  akarná  repeszteni.  Ezzel  a  kegyelet,  hála 
és  szeretet  adóját  akarom  leróni  azon  lény 
iránt,  a  ki  csak  nekem  és  értem  élt  s  engem 
a  legtisztább  boldogsággal  ajándékozott  meg: 
erre  akarnám  fordítani  minden  erőmet,  mi  az 
aggkor;  testi  és  lelki  szenvedések  után  még 
fönmaradt.» 

Azonban  egyetlen  részszel  sem  készülhetett 
el,  sőt  a  terven  kívül  semmit  sem  írhatott 
meg  belőle.  Mind  készült  hozzá  s  1881-ben 
csakugyan  meg  akarta  kezdeni,  de  folyvást 
gyöngülni  érezte  erejét.  Ez  év  őszén  ágyban 
fekvő  beteg  is  lett ;  unokaöcscsei  híven  ápol- 
ták, de  ő  már  nem  igen  remélte  fölgyógyulá- 
sát s  ünnepélyesen  megígértette  egyik  unoka- 
öcscsével,  hogy  fölbonczolva  temetteti  el,  mert 
fél  az  élve  eltemetéstől.  S  valóban  három  heti 
betegség  után,  november  5-dikén,  délután  négy 
órakor  meghalt,  szívszélhüdésben.  Unokaöcs- 
cse  teljesítette  végakaratát ;  holtteste  a  kere- 
pesi  temetőben  véghezment  beszentelés  után, 
unokaöcscseitől  kísérve,  Meránba  szállíttatott 
s  a  sírboltban  neje  mellé  helyeztetett  el. 

Végrendeletét  még  neje  halála  után,  1874-ben 

megírta,  de  az  a  változott  viszonyok  miatt  el- 
avulván, 1877  májusában  újat  írt,  mely  halála 
után  egy  pár  nappal  kihirdettetvén,  minden 
pontjában  teljesíttetett  Nem  felejtkezve  el  egy 
pár  pesti  és  meráni  jótékony  intézetről,  az 
akadémiának  húszezer  forintot,  a  Kisfaludy- 
Társaságnak  tízezer  forintot  hagyott,  a  neje 
nevét  viselő  pályadíjakra.  Vagyona  többi  ré- 
szét rokonainak,  de  csak  nőrokonainak  hagyta, 
azt  tartván,  hogy  ezekről  gondoskodni  köte- 
lesség :  a  férfiak  gondoskodhatnak  magokról, 
a  nők  ezt  nem  tehetik  s  unokaöcscsei  úgy  is 
oly  állapotban  vannak,  hogy  támogatásra  nem 
szorulnak. 

így  végezte  be  életét  Lukács  Móricz,  mél- 
tóan önmagához.  Nem  csak  az  irodalomnak 
volt  gentlemanje,  hanem  a  társadalomnak  és 
közéletnek  is.  Mint  írót  és  a  közélet  emberét, 
kortársai  közül  fölülmúlhatták  és  fölül  is  múl- 
ták többen,  de  mint  fiút,  barátot,  férjet  és 
nemes  szivű  férfiút  aligha.  O  leginkább  ezt 
tűzte  ki  élete  föladatául  és  híven  meg  is  ol- 
dotta. 

Arany  László  összes  költeményeit  veszi  itt 
az  olvasó,  melyeket  ö  maga  soha  sem  gyűjtött 
össze.  Általában  keveset  gondolt  költeményei- 
vel, mióta  a  hetvenes  évek  derekán  végkép 
visszavonult  a  költészettől.  Kiadója  folyvást 
sürgette,  de  hallani  sem  akart  a  Délibábok 
hőse  czímű  költői  elbeszélése  második  kiadá- 
sáról, noha  az  első  kiadás  egy  év  alatt  teljesen 
elfogyott.  Mindezt  különféle  okból  magyarázták 
s  magyarázzák  máig  is,  s  a  mint  a  legtöbb  ily 
esetben  szokás,  mindenre  gondolnak,  csak  a 
valódi  okot  nem  fürkészik.  Némelyek  az  ifjú 
költő  sértett  hiúságát  hozzák  föl,  mert  a  ki- 
vívott siker  nem  elégítette  ki  reményeit ;  má- 
sok szerint  atyja,  Arany  János,  költői  pályája 
nehezült  reá,  a  kit  nem  remélt  elérni  s  ki- 
vel a  versenyzést  kegyeletlenségnek  tartotta ; 
sokan  meghasonlott  kedélyű  embernek  hir- 
dették, a  ki  kerüli  az  embereket,  a  nyilvá- 
nosságot, magányt  keres  s  legfeljebb  magá- 
nak ír. 

Ha  egy    pár   pillantást   vetünk    költői  fejlő- 

désére,  élete  körülményeire,  könnyebben  meg- 
értjük visszavonulása  okát  s  egyszersmind  jel- 
leméről is  hűbb  képet  nyerünk. 

Arany  János  egyetlen  fiát  gondos  irodalmi 
nevelésben  részesítette,  mint  tanár  az  iskolá- 
ban, mint  atya  otthon,  a  nélkül,  hogy  írónak 
vagy  épen  költőnek  akarta  volna  nevelni. 
A  fiú  tehetséges,  élénk  és  tanulékony  gyer- 
mek volt ;  szorgalommal  és  sikerrel  készítgette 
prózai  és  verses  stilgyakorlatait,  örömest  ol- 
vasgatta a  költőket,  kivált  Petőfi  és  atyja 
munkáit,  de  hogy  mint  középiskolai  tanuló 
költői  hajlamot  árult  volna  el  és  folyvást  ver- 
selgetett  volna,  arra  nincs  semmi  biztos  ada- 
tunk. A  tizennyolcz  éves  ifjú  1862-ben  nem  is 
költeménynyel  lépett  föl  az  irodalomban,  ha- 
nem egy  kötet  népmesével.  0  is,  nénje,  Juliska 
is  igen  kedvelték  a  népmeséket,  sokat  tudtak, 
gyűjtöttek  is  s  a  javát  összeírva,  megmutatták 
atyjoknak  a  gyűjteményt,  a  ki  azt  gondosan 
átnézte,  egyszersmind  kiadását  eszközölte  He- 
ckenastnál.*  A  könyv  figyelmet  keltett  és  mél- 
tán. Ezek  a  legjobban  elbeszélt  magyar  nép- 
mesék. Kiválók  tartalmuk-  és  formáj  oknál 
fogva  egyaránt.  Híven  visszatükrözik  a  leg- 
jobb népi  mesemondók  sajátságait:  az  elbe- 
szélés egyszerű,    könnyed,    kellemes  folyama- 

*  Eredeli  népmesék.  Gyűjtötte  Arany  László.  Pest, 
1862. 

tosságát,  a  naiv  jó  kedv  hangulatát,  a  nyelv 
fordulatosságát,  jellemző  kifejezéseit,  menten 
a  népiesség  hajhászásától,  a  melybe  az  iro- 
dalmi gyűjtők  oly  gyakran  belé  esnek.  Pseda- 
gogiai  czélból  fel  is  használták  e  gyűjteményt ; 
az  iskolai  olvasókönyvek  nem  egy  mesét  vet- 
tek át  belőle,  sőt  egy  az  ifjúság  használatára 
készült  munka  majdnem  az  egészet  lenyomatta. 
Kevésbe  múlt,  hogy  pör  nem  támadt  a  dolog- 
ból. Azonban  az  egész  elsimult,  mert  a  kiadó 
kárpótlásul  bizonyos  összeget  fizetett  az  írói 
segélyegyletnek.  A  gyűjtemény  első  kiadása 
rég  elfogyott,  de  Arany  Lászlót  nem  lehetett 
reá  venni  a  második  kiadásra.  Azt  mondotta : 
úgy  is  nagyobb  és  java  részét  átvették  az 
iskolai  olvasókönyvek,  eléggé  ismeri  a  közön- 
ség, és  sehogy  sincs  kedve  gyűjteményével 
újra  a  nyilvánosság  elé  lépni. 

Húsz  éves  korában,  1864-ben,  adta  először 
jelét  annak,  hogy  tud  és  szeret  verselgetni,  s 
akkor  sem  eredeti  költeménynyel  lépett  föl, 
hanem  műfordítással.  Tanulmányt  írt  a  Buda- 
pesti Szemlébe  Lermontoffról  s  ebbe  az  orosz 
költőnek  egy  pár  lyrai  költeményét  s  epi- 
kai töredékét  szőtte  be  sikerült  fordításban. 
Ugyanekkor  fordította  le  Lermontoffnak  a 
Cserkesz  fiú  és  Számvevöné  czímű  költői  be- 
szélyeit  és  Puskinnak  Don  Jüan  verses  drá- 
máját. 

De    ezeket   soha  sem  adta  ki,  mert  nem  az 

eredeti  oroszból  fordított,  hanem  Bodenstedt 
után  németből.  E  fordítások  itt  jelennek  meg 
először  és  tanúsítják  a  húsz  éves  ifjú  mű- 
fordítói készségét.  Ugyanez  évben  hozzá  fo- 
gott Shakspere  A  két  veronai  ifjú  színműve 
fordításához  is,  mely  1865-ben  meg  is  jelent 
a  Kisfaludy-Társaság  Shakspere-kiadásában, 
s  melyet  nem  soká  még  kettő  követett: 
A  tévedések  játéka  (1866)  és  Sok  hűhó  sem- 
miért (1871). 

Arany  Jánost  épen  úgy  meglepték  rla  mű- 
fordításai, mint  barátait,  de  még  nagyobb  volt 
meglepetésök,  midőn  a  Kisfaludy-Társaság  1867 
február  5  én  tartott  közülésén  Elfrida  czímű 
költői  beszélye  olvastatott  fel,  mint  pálya- 
nyertes mű  s  a  jeligés  levél  fölbontatván, 
abból  Arany  László  neve  tűnt  ki. 

Az  elnöklő  báró  Kemény  Zsigmond,  Toldy 
üdvözölték  a  jelen  lévő  atyát,  a  ki  féltréfásan 
jegyezte  meg:  «Jogi  pályára  szántam  s  íme 
költő  akar  lenni  !o  A  közönség  örvendett,  hogy 
a  fiú  mintegy  megújítja  atyja  pályáját,  a 
ki  Toldijával  szintén  a  Kisfaldy-Társaságtól 
nyert  koszorút,  a  Társaság  pedig  még  az  év- 
ben tagjának  választotta,  részint  műfordítá- 
saiért, részint  pályanyertes  költői  elbeszélé- 
séért s  egyszersmind  felkérte  kiadandó  újabb 
népköltési  gyűjteménye  egyik  szerkesztőjének. 
Az  ifjú  költő  serény  munkássággal  viszonozta 
a  Társaság  méltánylatát.  A  Magyar  népmesék- 

ről  írt  jeles  értekezésével  foglalta  el  székét, 
részt  vett  a  Társaság  Moliére-fordításában,  igen 
sikerülten  fordítva  le  a  ludós  nőket,  a  nép- 
költési gyűjteményben  a  népmeséket  szerkesz- 
tette, becses  jegyzetekkel  kisérve.  E  mellett 
költői  munkásságát  is  folytatta.  A  Kisfaludy- 
Társaság  1868-diki  közülésén  A  szökevények 
czímű  költői  elbeszélését  olvasta  föl  s  a  Vasár- 
napi Újságban  egy  óda  jelent  meg  tőle :  Tű- 
nődés s  néhány  tanulmányt  és  bírálatot  írt, 
részint  a  Budapesti  Szemlébe,  részint  a  Sala- 
montól szerkesztett  Budapesti  Közlönybe,  mely- 
nek akkor  irodalmi  tárczája  is  volt. 

Költői  munkásságának  fénypontjaként  két 
műve  emelkedett  ki :  a  Délibábok  hőse,  egy 
nagyobb  költői  elbeszélés,  mely  a  Kisfaludy- 
Társaság  1872  73-iki  pályázatán  jutalmat  nyert 
s  a  Hunok  harcza,  mely  a  Társaság  1874-iki 
közülésén  olvastatott  fel.  Midőn  a  Délibábok 
hőse  jeligés  levélkéje  felbontatott,  az  a  szerző 
neve  helyett  azt  az  értesítését  foglalta  ma- 
gában, hogy  a  szerző  ismeretlen  kivan  ma- 
radni s  a  jutalom  (ötven  arany)  az  írói  segély- 
egyletnek fizetendő,  mint  alapítvány.  A  mű 
még  az  évb^n  külön  kiadásban  is  megjelent, 
szintén  névtelenül,  de  csakhamar  kiszivárgott 
a  közönségbe,  hogy  azt  Arany  László  írta,  a 
mit  igazolt  a  Hunok  harcza  is,  mely,  mint 
előbbi  műve,  szokatlan  hatást  idézett  elő,  s 
hangban   és   nyelvben    azzal  némi  rokonságot 

tanúsít.  Az  ifjú  költőt  ekkor  már  az  Akadémia 
is  levelező  tagjává  választotta,  hova  a  Magyar 
politikai  költészetről  czímű  jeles  értekezésével 
köszöntött  be,  majd  sikerült  emlékbeszédet 
tartott  Bérczy  Károly  felett  s  egyszersmind 
tanulmányokkal  és  bírálatokkal  gazdagította 
a  Budapesti  Szemlét. 

Azonban  költői  művet  1873  óta  többé  nem 
írt.  A  Hunok  harcza  volt  hattyúdala.  Bizo- 
nyára nem  a  reményeiben  csalódott  költő 
hallgatott  el  benne.  Ritka  fiatal  költőt  fogad- 
tak annyi  rokonszenvvel  irodalmi  körök  és 
közönség  egyaránt.  A  Kisfaludy-Társaság  és 
Akadémia  tüstént  kitüntették,  őt  magát  is 
meglepte  az  őszinte  méltánylat,  melyet  általá- 
ban tapasztalt.  Tehetségébe  vetett  hite  sem 
ingott  meg,  költői  elbeszélése  és  a  Hunok  har- 
cza tehetségének  fokozott  fejlődését  mutatták  ; 
ez  utóbbi  művével  maga  is  leginkább  meg  volt 
elégedve,  a  mit  tanúsít  az  a  körülmény  is, 
hogy  míg  többi  műveihez  nem  nyúlt,  e  művé- 
ben később  egész  sorokat  javított.  Némelyek 
gúnya  és  gyanúsítása  sem  igen  hatott  reá, 
tudniillik,  hogy  alkalmasint  atyja  segítette 
műve  megírásában,  talán  néhány  részletet  maga 
írt  belé,  László  nem  valódi  Arany,  csak  talmi 
Arany.  E  durva  gyanúsításokra  legfeljebb  csak 
azért  boszankodott,  mert  atyjára  kellemetlenül 
hatottak,  kit  végtelen  szeretett  és  tisztelt.  Egé- 
szen más  okok  késztették  a  költészettől,  majd 

az  irodalomtól  való  visszavonulásra,  nem  is 
előre  feltett  szándékból,  hanem  lassanként, 
eleinte  magától  is  észrevétlen. 

A  hatvanas  évek  elején  (i86r)  iratkozott  be 
jogásznak  a  budapesti  egyetemen ;  1865-ben 
megszerezte  a  doctori  és  ügyvédi  oklevelet 
kitüntetéssel  s  a  magyar  földhitelintézet  szol- 
gálatába lépett,  előbb  mint  igazgatósági  jegyző, 
majd  mint  titkár  Csengery  Antal  oldalán,  a  ki 
őt  nagyon  kedvelte.  Atyjától  örökölt  lelkiisme- 
retességgel teljesítette  teendőit.  Szabadságide- 
jét külföldi  utazásokra  fordította:  1870-ben 
Olaszországba  rándult,  1871-ben  Angolországba, 
1874-ben  Konstantinápolyba.  Szerette  a  férfias 
sportot :  a  vívást,  a  tornázást  s  a  gyaloglást 
erdőkön  és  hegyeken  át.  De  nem  könnyen 
barátkozott,  épen  azért  kissé  ridegnek,  zárkó- 
zottnak tartották,  bár  senki  sem  ragaszkodott 
hívebben  barátaihoz,  mint  ő.  Társaságokba  is 
eljárt,  de  nem  voltak  udvarló  hajlamai,  komoly 
ifjúnak  maradt,  kinek  éles  szeme,  pessimis- 
musra  hajló  természete  hamar  észre  veszi  fér- 
fiak és  nők  árnyoldalait.  Nem  volt  ábrándozó, 
nem  ment  át  szerelmi  convulsiókon,  de  bizo- 
nyosnak látszott,  hogy  ha  szíve  lángot  vet, 
szenvedélyes  és  gyöngéd,  hű  és  feláldozó,  sze- 
rető férj  lesz.  Úgy  is  történt :  1874-ben  meg- 
ismerkedett Szalay  Gizellával,  Szalay  László 
történetíró  öcscsének,  Istvánnak,  leányával, 
kinek    szépsége,  nemes  szíve,  vidám  szelleme 

egyszerre  meghódították.  Nem  sokára,  1875  ta- 
vaszán, őt  oltárhoz  is  vezette  és  huszonhárom 
évig  zavartalan  boldogságban  élt  vele. 

Ez  idő  óta  hivatalának,  nejének  és  szülőinek 
áldozta  napjait  a  boldog  férj  és  jó  fiú.  Nejével 
többet  járt  társaságba,  színházba,  hangver- 
senybe, mint  azelőtt.  Hivatala  is  mindinkább 
elfoglalta ;  nem  sok  ideje  maradt  költői  mun- 
kásságra. Csengery  halálával  a  földhitelintézet 
egyik  igazgatója  lett  s  így  nagy  teher  és  fele- 
lősség szállott  reá ;  majd  sajtó  alá  rendezte 
atyjának  nyolcz  kötetes  nagy  díszkiadását, 
továbbá  hátrahagyott  munkáinak  négy  vaskos 
kötetét,  a  mi  szintén  sok  idejét  vette  igénybe, 
kivált  a  levelezések  összegyűjtése.  De  semmi- 
vel sem  foglalkozott  örömestebb,"  mint  ezzel ; 
a  fiú  kegyelete  s  az  író  érdeklődése  olvadt 
össze  e  kiadásban,  melynek  becses  bevezetései 
és  jegyzetei  annyi  tájékozást  és  adatot  nyúj- 
tanak az  olvasónak  Arany  János  külső  és  belső 
világára  nézve. 

Növelte  elfoglaltságát  a  nyolczvanas  évek- 
ben szerzett  falusi  jószága  is,  melyet  bérbe 
adott  ugyan,  de  mégis  kénytelen  volt  koron- 
ként utána  nézni  s  végre  saját  kezelése  alá 
venni.  Mint  országos  képviselő  a  közügyeket 
is  szolgálta  1887— 1892  ;  a  nyilvános  ülésekben 
ugyan  ritkán  szólalt  fel,  de  mint  a  pénzügyi 
bizottság  tagja  élénk  részt  vett  a  tárgyalá- 
sokban. Az  intézetek-,  egyesületek-  és  testüle- 

teknél  a  mit  elvállalt,  lelkiismeretesen  telje- 
sítette. Az  Akadémia  és  Kisfaludy-Társaság 
biráló-bizottságaiba  majd  minden  évben  bevá- 
lasztották s  ez  utóbbinak  gazdasági  bizott- 
ságában ő  játszotta  a  főszerepet  s  befolyt  a 
társaság  pénzügyi  emelkedésére.  Mint  a  Frank- 
lin-Társulat irodalmi  tanácsának  elnöke  szintén 
nyomós  munkásságot  fejtett  ki.  Igazgató  bi- 
zottsági tagja  volt  az  írói  segély  egy  létnek  s 
azt  szóval  és  tettel  gyámolította.  A  szerzői 
jogról  való  törvényjavaslatot  az  igazságügyi 
szaktanácskozmányban  ő  dolgozta  ki  s  midőn 
az  törvénynyé  emelkedett,  elvállalta  az  úgy- 
nevezett szerző-jogi  szakértő  bizottságnak 
előbb  alelnökségét,  majd  elnökségét.  Mint  a 
budapesti  ref.  egyház  presbytere  és  a  duna- 
mell éki  egyházkerület  tanácsbirája  egyházá- 
nak is  élt  s  a  budapesti  gymnasium  fölépíté- 
séhez tetemes  összeggel  járult. 

Mindez  elvonta  előbb  a  költészettől,  majd 
lassanként  az  irodalomtól  is,  bár  folyvást  érde- 
kelte minden  közéleti  és  irodalmi  mozgalom. 
Ha  tisztán  lyrai  tehetség,  a  ki  könnyen  lob- 
ban s  egy-egy  dalra  lelkesül,  talán  nem  hall- 
gatott volna  el  s  elfoglaltsága  mellett  is  lett 
volna  ideje  egy-egy  óda  vagy  dal  költésére, 
de  inkább  epikai  és  satirai  tehetség  volt,  a  ki 
hosszabb  művekhez  vonzódik  s  eleme  főleg  a 
páthosz  és  gúny,  vagy  mindkettő  vegyülete : 
a  humor.    Az  érzelmességét   mintegy    kerülni 

látszott;  szerelmi  dalt  soha  sem  írt,  épen  mint 
édes  atyja.  Attól,  hogy  bánatát  leplezetlenül 
a  közönség  elébe  tárja,  mindig  visszariadt  s  a 
Délibábok  hősének  a  következő  sorai  teljesen 
kifejezik  érzületét : 

Kiállni  mint  színész  :  «no  jer  közönség, 
Lásd  hogy'  szomorkodom,  nézd  a  pofám !» 
Hogy  érte  tapssal  vagy  fütytyel  köszöntsék 
S  röhögjenek,  mint  kárvallott  kofán; 
Titkolt  szerelmét,  mely  előtte  szentség, 
Bírálja,  méregesse  a  profán, 
Ez  a  közömbös  nép,  vásári  had  : 
Ah  ily  szereptől  lelke  elriad. 

Távolról  sem  az  némította  hát  el,  a  ~iit 
halálakor  egy  pár  tárczaíró  fölemlített,  hogy 
versenyezni  akart  atyjával  s  nem  hitte,  hogy 
fölülmúlhatja.  Ily  badarságokra  soha  sem  gon- 
dolt. Elnémította  erős  öntudata  annak,  hogy 
körülményei  miatt  nem  fejtheti  ki  tehetségét 
s  egész  szívvel,  lélekkel  nem  élhet  a  költé- 
szetnek ;  a  félmunka  nem  sokat  ér,  legalább 
az  ő  becsvágyát  nem  elégítheti  ki.  Talán  meg- 
lepte a  pessimismus  is,  hogy  ha  tehetségét 
kifejthetné  is,  a  siker  nem  érdemelné  meg  a 
nagy  erőfeszítést.  Maradjon  inkább  költői  pá- 
lyája nagy  reményű  kezdetnek,  töredéknek, 
mint  oly  bevégzett  egésznek,  melyben  nem 
telnék  öröme.  Szintén  oly  alaptalan  az  a  föl- 
tevés  is,    hogy   magának  sokat  írt  s   mindazt 


ARANY  LÁSZLÓ.  163 

csak  halála  után  szánta  kiadásra.  Iratai  közt 
csak  ifjúkori  műfordításai  találtattak  s  egy 
pár  emlékkönyvbe  írt  költemény  a  kilencz- 
venes  évekből,  a  melyek  föl  vannak  véve  e 
gyűjteménybe  is.  Költői  munkássága  gyorsab- 
ban szakadt  meg,  mint  az  irói.  A  hetvenes  és 
nyolczvanas  években  még  folyvást  gazdagí- 
totta a  Budapesti  Szemlét  irodalmi,  közgazda- 
sági és  politikai  nagyobb  tanulmányokkal, 
kisebb  bírálatokkal  névvel  és  névtelenül ;  a 
kilenczvenes  években  már  alig  írt  valamit. 
Azonban  atyja  emléke  és  élénk  érdeklődése 
művei  iránt  hamar  munkára  serkenték.  így 
indította  meg  1896-ban  atyja  balladái  dísz- 
kiadását Zichy  Mihály  rajzaival.  így  adta 
ki  1898-ban  Katona  Bánk  bánját  atyjának 
ahhoz  írt  jegyzetei  kíséretében.  így  szándé- 
kozott, a  mint  halála  előtt  néhány  héttel 
beszélte,  egy  kis  tanulmányt  írni  a  Nagy-idai 
czigányokról,  mely  e  művet  új  oldalról  vilá- 
gította volna  meg,  szemben  egy  akkortájt 
megjelent  ugyané  tárgyú  értekezéssel.  Iratai 
közt  szintén,  az  utolsó  hónapokból,  egy  .na- 
gyobb értekezésének  töredéke  maradt  a  ma- 
gyar hangsúlyról,  mely  atyjának  is  kedvencz 
tárgya  volt.  A  tisztelet  és  szeretet,  melylyel 
atyjához  viseltetett,  egész  sírjáig  kisérte. 

A  mit  meghasonlott  kedélyéről  írtak  a  lapok, 
szintén  nem  való  s  csak  az  hihette  el,  a  ki  őt 
nem  ismerte.  A  komoly  ifjúból  komoly  férfiú 

lett,  a  ki  nem  kedvelte  a  zajos  társaságot,  tar- 
tózkodónak, zárkózottnak  látszott,  de  meghittéi 
körében  nyilt,  vidám,  szeretetreméltó  volt.  Ke- 
délyén a  méla  ború  és  naiv  jó  kedv  váltakozása 
költői  természetét  árulta  el,  valamint  az  is, 
hogy  a  gyermekeket  nagyon  szerette  és  örö- 
mest eltréfált  velők.  A  mit  nem  érzett,  nem 
színlelte,  de  hallgatagsága  nem  volt  közöny. 
Részvéttel  fordult  a  szenvedőkhöz  és  szívesen 
tett  velők  jót,  minden  feltűnés  nélkül  Lelke 
egyensúlyát  mindig  meg  tudta  őrizni,  s  átható 
józan  esze,  s  önkénytelen  humora  korlátolták 
felindulásait.  A  hazafiúi  aggodalmak  gyakran 
meglepték ;  szerette  és  féltette  hazáját,  nem 
volt  erős  pártember  s  több  pessimismussal, 
mint  optimismussal  Ítélte  meg  közéletünket. 
Részint  ebből  s  főleg  abból,  hogy  utolsó  éveiben 
kevésbbé  járt  társaságba  s  inkább  kedvelte  a 
magányt,  következtették  kedélye  meghasonlá- 
sát.  De  visszavonultsága  egészségi  okokra  vi- 
hető vissza,  s  nem  a  sérült  kedélyre.  Erős  és 
vallásos  lelke  végnapjaiban  sem  hagyta  el. 
Megnyugvással  fogadta  halála  közeledését,  nem 
hitt  orvosainak,  meg  volt  győződve,  hogy  nem 
éli  túl  betegségét.  Csak  nejét  sajnálta,  a  ki 
támasz  nélkül  marad,  csak  tőle  fájt  megválnia, 
a  kit  huszonhárom  év  után  is  az  ifjú  szív 
hevével  és  gyöngédségével  szeretett. 

De   ideje  már   költészetéről  szólani  egy  pár 
szót,  különösen  két  főművéről. 

Arany  László  legkorábbi  műfordításain  és 
eredeti  költeményein  is  meglátszik,  hogy  nyelv 
tekintetében  atyjától  sokat  tanult  vagy  örökölt. 
A  nyelv  erejét  és  magyarosságát  mindenütt 
erezhetni  műveiben  ;  eltalálni  törekszik  a  gon- 
dolat vagy*  érzés  valódi  hangját,  kifejezését, 
minél  hathatósabban,  Tűnődés  czímű  ódája, 
ez  első  kiadott  eredeti  költeménye  már  bizony- 
ságot tesz  erről,  de  még  inkább  többi  költe- 
ményei és  műfordításai.  Mily  sikerültek  a  Sok 
hűhó  semmiért  és  a  Tudós  nők  fordításának 
humoros  vagy  komikai  párbeszédei.  A  páthosz 
vagy  gúny  hangja  mily  erővel  szólal  meg  a 
Délibábok  hőse  és  Hunok  harcza  több  helyén. 
A  kellem  és  a  báj  már  kevésbbé  van  hatal- 
mában, de  nem  is  erőlteti.  Érzi,  hogy  mire 
van  leginkább  hivatása.  S  ez  ösztön  nála 
nemcsak  ebben  nyilatkozik.  Atyja  balladái,  a 
nagy  költő  e  legsikerültebb  kisebb  művei,  nem 
csábítják  arra,  hogy  e  műfajban  kisértse  meg 
erejét  Nem  balladát  ír,  hanem  egy  pár  kisebb 
költői  elbeszélést,  mint  Elfrida  és  a  Szökevé- 
nyek, melyek  sem  tisztán  komikai,  sem  érzel- 
mes vagy  épen  tragikai  művek.  Mintegy  közép 
helyet  foglalnak  el  e  kettő  között  s  bizonyos 
komoly  vidámság  ömlik  el  rajtok,  mely  egészen 
az  ifjú  költő  sajátja.  Atyja  költői  művei  közül 
leginkább  a  Bolond  Istók  hatása  érzik  rajta, 
melyben  Arany  János  a  byroni^humort  először 
vezette    be   irodalmunkba,  saját  egyéniségébe 

olvasztva.  László  rokonszenvezett  a  hanggal, 
de  olvasta  magát  Byront  is  s  többé-kevésbbé 
mindazon  költőket,  a  kik  hatása  alatt  állottak. 
O  is  saját  egyéniségébe  igyekezett  olvasztani 
e  hatást,  a  mit  legtisztábban  mutat  a  Hunok 
harcza,  melyben  a  páthosz  és  gúny  vegyülete 
szokatlan  módon  nyilatkozik  s  oly  satirává 
alakul,  a  minőt  se  Byronban,  se  Arany  János- 
ban nem  találunk. 

A  Délibábok  hőse  nem  szokottabb  értelemben 
vett  költői  elbeszélés,  mely  leleményes  bonyo- 
dalmával kelti  fel  és  köti  le  érdeklődésünket. 
A  költői  elbeszélések  bizonyos  válfajához  tar- 
tozik, melyben  csak  a  hős  tartja  össze  az 
elbeszélés  szálait,  s  inkább  belső,  mint  külső 
életrajz  tárul  élőnkbe.  A  humoros  és  satirikus 
művek  kedvelik  e  formát  s  különböző  változat- 
ban használják.  Itt  is  a  költő  nem  annyira  ese- 
ményeket összpontosít  hőse  körül,  mint  inkább 
az  események,  a  külvilág  hatását  rajzolja  hőse 
kedélyére,  mely  fokonként  nagy  változásokon 
megy  át.  A  hős,  Balázs,  oly  ifjú,  a  ki  a  Bach- 
korszakban  nevekedik  föl,  mint  jogász  szere- 
pet játszik  társai  közt,  de  nem  az  egyetemen, 
hanem  a  kávéházakban  és  a  demonstratiók 
terén,  bizarr  lélek  és  jó  szív,  nagy  aspiratiók 
és  üres  ábrándok,  a  tettvágy  és  csekély  belátás 
keveréke,  könnyen  lelkesülő  s  hamar  kihűlő 
természet,  a  ki  sokba  fog  és  semmit  sem  vé- 
gez. Meghasonolva  tanulótársaival,  egy  színész 

tanácsára  dráma-írásba  fog,  elindul  tanulni  az 
életet,  mintákat  keres  drámájához  s  belésze- 
ret egy  leányba,  azonban  a  nemzeti  demon- 
stratiók  napjaiban  ország-  és  világboldogító 
ábrándok  ébrednek  föl  benne,  Garibaldihoz 
szökik,  részt  vesz  hadjárataiban,  majd  csa- 
lódva, bebarangolja  Európát,  később  visszatér 
szabaddá  lett  hazájába,  a  politikai  élet  küzdel- 
meibe merül,  de  megundorodva  a  hazafiság 
köpenye  alatt  rejtőző  romlottságtól,  falura 
vonul,  találkozik  régi  kedvesével,  a  ki  már 
férjhez  ment,  ittas  állapotjában  föléled  kialvó 
szenvedélye  és  egy  vele  szemben  elkövetett 
brutális  tette  végre  önmagából  is  kiábrándítja 
és  elfásul. 

Byron  hőseiben  rendesen  önmagát  rajzolja, 
Childe  Harold  egészen  ő ;  Arany  János  Bolond 
Istók  töredékében  ifjúságát  tárja  elénk.  De 
vajon  Arany  László  hőse,  Balázs,  ő  maga-e  ? 
Bizonyára  nem.  Ő  a  hatvanas  évek  ifjúságának 
egyik  typusát  rajzolja  hősében.  Akkor  lépett 
ő  is  az  életbe,  jól  ismerte  társait  s  az  akkori 
politikai  és  társadalmi  viszonyokat,  melyek 
élénk  benyomást  tettek  reá.  Társai  reményei- 
ben, álmodozásaiban  eleinte  ő  is  osztozott,  de 
nem  követte  őket,  hamar  kiábrándult  s  a 
részvétből,  melyet  személyök  és  lelkesülésök 
iránt  érzett  s  a  csalódás  keserűségéből,  melyet 
hiú  küzdelmök  hátrahagyott,  fakadt  ki  humora. 
Ezt  vitte  be  művébe  s  ennyiben  játszik  sze- 

repet  abban  alanyisága.  Másfelől  olasz-  és 
angolországi  útja  benyomásait  hőse  élmé- 
nyeibe olvasztotta  s  némely  reflexióit  vele 
mondatja  el.  De  a  jellemre  és  tettekre  nézve 
semmi  közösség  sincs  a  költő  és  bőse  között. 
Nagy  részt  tárgyilagos  rajz  lélektani  erős  vo- 
násokkal, melyeket  a  humor  még  inkább  ki- 
emel. Balázs  alakjára  s  a  vele  kapcsolatos 
korrajzra  nagy  gond  van  fordítva,  de  azért 
egy  pár  mellékalakot  elevenen  emel  ki  néhány 
biztos  vonás.  Ily  biztos  részek  Etelka  ébredő 
és  kialvó  szerelme  s  a  tisza-zugi  társaság  fa- 
lusi vigalma. 

Mindezt  a  maga  idejében  elismerte  közönség 
és  kritika  egyaránt,  de  a  mű  bevégzésére  nézve 
megoszoltak  a  vélemények.  A  befejezést  néme- 
lyek elhibázottnak  tartották.  Balázs  brutalitása 
visszatetszett  s  azt  mondották,  hogy  a  mű 
hasonlít  egy  szépen  csergedező  patakhoz,  mely 
végre  posványba  vész.  Ez  ítélet  csak  akkor 
lehetne  igazolt,  ha  a  költő  egy  nagyobb  kor- 
rajzot, hőse  egész  életét  felölelő  elbeszélést 
akart  volna  írni,  mely  tragikai  módon  vagy 
kiengeszteléssel  is  befejezhető.  De  czélja  nem 
ez  volt.  0  a  kornak  csak  egy  kis  episódját 
akarta  megírni  egy  magyar  ifjú  alakjában,  a 
ki  csaluton  kergeti  eszményeit,  hamar  bevégzi 
pályáját  s  kit  nemcsak  a  világ  ábrándít  ki, 
hanem  önfeledt,  ittas  állapotában  elkövetett 
saját   brutális    tette  is.    A  kiábrándult  eszme- 

nyiesség  könnyen  követ  el  ilyet,  mert  a  vég- 
letek érintkezni  szoktak.  Balázs  élete  pos- 
ványba vész,  de  ez  természetes  következménye 
az  előzményeknek  s  a  költő  mintegy  kénysze- 
rítve volt  ily  befejezésre. 

A  Hunok  harcza  sajátságos  mű,  Arany  László 
legeredetibb  alkotása.  Lényegében  satira,  de 
epikai  rajz  és  ódái  hevület  vegyülnek  belé  s 
mindez  elemek  testvérien  olvadnak  össze. 
Erős  feddőzésen  kezdődik  a  költemény.  A  vi- 
lágnak sietős  munkája  van,  mindenki  fut-fárad, 
csak  a  magyar  marad  a  régi,  nem  bántja  a 
tettvágy,  a  verseny  heve  s  a  kitartó  szorgalom. 
Nyugalmában  azt  sem  veszi  észre,  hogyan 
törnek  rá  német  röpiratok  és  hirlapírók  azzal 
a  jelszóval,  hogy  haldoklik  a  magyar,  övék 
lesz  a  bőre.  A  költő  most  ezek  ellen  fordul  s 
rajok  kiált :  más  harczot  is  éltünk,  más  nép 
volt  ősötök,  kikkel  szembe  szálltunk,  mert 
régi  viszály  ez,  faj  vívja  faj  ellen,  változik 
alakban,  nem  fogy  erőben  s  nem  ér  véget 
soha.  És  feltünteti  a  hún  és  gót  fajnak  azt  a 
szörnyű,  kétségbeesett  csatáját,  melyben  a 
monda  szerint  a  földön  az  élők,  a  levegőben 
a  halottak  lelkei  küzdenek.  Kaulbach  híres 
képe  a  kataláni  csatába  helyezi  a  mondát, 
Arany  László  Attila  halála  után  a  Csaba  és 
Aladár  között  kiütött  testvérharczba,  hol  a 
gótok  Aladár  pártján,  a  hunok  pedig  Csaba 
mellett  vívnak.  Ha    összevetjük  a  festő  rajzát 

s  a  költő  leírását,  látni  fogjuk  a  különbséget 
a  két  mű  között,  különösen  azt,  hogy  Arany 
László  nem  akar  versenyezni  a  festővel,  mert 
tudja,  hogy  a  költőnek  más  eszközei  vannak  a 
hatás  előidézésére.  Hogy  a  szó  és  ecset  nem 
versenyezhetnek  egymással,  megmutatta  a 
XVIII.  század  festő  költészete,  mely  kudarczot 
vallott  versenyével.  A  festő  élénkbe  tárhatja 
az  alakot  és  szint  teljes  részletességgel,  a  költő 
csak  képzeltetheti  velünk  mindazt,  a  mit  leír, 
épen  azért  kénytelen  kerülni  a  részletességet 
s  néhány  oly  fővonásra  szorítkozik,  melyek 
az  olvasó  képzelmét  felindítják,  irányítják  s 
mintegy  reá  bízzák  a  teljes  kép  megalkotását. 
Arany  Lászlónak  ez  igen  sikerült  s  a  látomás- 
szerű kép  egész  zord  pompájában  elevenedik 
meg  képzelmünkben. 

A  költő  ezután  tovább  folytatja  az  örök 
küzdelem  elbeszélését,  előbb  a  mondák  ködé- 
ben, majd  a  történelem  világánál.  Elmondja, 
hogy  többször  volt  már  a  hún  faj  kiveszőben, 
néha  szétszórva  a  hegyek  mélyén  menekült 
el,  de  a  végső  veszedelemben  mindig  segítsé- 
gére jött  a  Hadak  útja  csillagcsoportján  a 
szellemi  tábor  Csaba  vezérrel  és  megmentette. 
Végre  Csaba  utódai,  a  magyarok  jönnek  kelet, 
ről,  visszafoglalják  az  ősi  hazát,  de  rajok  ma- 
rad az  ősi  harcz  is  súlyos  örökségül. 

A  két  faj  újra  küzd  egymással,  mint  régen- 
egyik   sem   győző,   egyik  sem  vesztes.  Foly  a 

harcz,  hol  bajnoki  fegyverrel,  hol  politikai 
csellel.  Néha  vérontással,  máskor  tintaözönnel, 
most  az  önkény  kardjával,  majd  a  béke  olaj- 
ágával.  Egy  szóval  a  harcz  a  levegőből  rég 
leszállott  a  földre  s  a  nyílt  csatasíkról  falak 
közé  szorult.  Változott  tér  és  fegyver  s  most 
a  küzdelem  leszállott  a  föld  gyomrába,  a 
bányák  üregébe,  a  gépek  odújába.  Nem  is  a 
lőpor  küzd,  hanem  a  kőszén,  mozdonyok  öb- 
lében, katlanokban,  üstben.  Ott  jön  a  hódító 
nesztelenül,  senkit  nem  bántva,  szitkot  sem 
ejtve.  S  ekkor  a  költő  mind  emelkedettebb 
satirai  hangulattal  nemzetéhez  fordul  s  kiáltja : 
íme  a  veszedelem,  az  ipar  háborúja,  melylyel 
szemben  tétlenek  vagyunk  s  a  délibábok  káp- 
rázatába  merülünk.  Nem  Csaba  szellemi  tábora, 
nem  a  magyarok  külön  Istene  védte  meg  eddig 
is  a  magyar  nemzetet,  hanem  honszerelme, 
mely  vész  idején  mindig  erőt  adott  neki, 
bátor  szíve,  ép,  józan  esze,  melylyel  bölcsen 
az  idők  szelleméhez  tudott  simulni  s  ha  szu- 
nyadozott  is,  soha  el  nem  aludt.  Fel  mun- 
kára ! 

Félre  kishitűség,  szégyen,  ki  most  retteg. 

Jön  már  az  erősb  kor,  szavak  után  tettek. 

Állelkesedésnek  kezd  fogyni  határa, 

Az  üres  hűhónak  lefelé  száll  ára ; 

Kezdj  csak  te  dolgodhoz,  vedd  csak  magad  észre, 

Fogd  csak  az  új  fegyvert  igazán  két  kézre, 

Leld  ki  csak  a  c«ínját,  tudj  vele  jól  bánni, 
A  régi  hatvágást  ezzel  is  kivágni : 
S  jöhet  a  hódító  nyiltan  avagy  titkon, 
Tied  ez  a  föld  még.  te  vagy  itt  még  itthon. 

így  végződik  e  sajátságos  költemény,  mely 
satirai  hangulatok  közé  foglal  be  egy  fenséges 
mondát,  a  múltból  magyarázza  a  jelent  s  a 
jövőre  lelkesít.  Erős  fajszeretet  és  nemzeti 
mély  érzés  árad  ki  minden  sorából  s  a  költői 
érdek  teljesen  összeolvad  benne  a  társadalmi 
és  politikai  iránynyal.  Azonban  a  mű  szépsége 
fájó  érzést  is  kelt  bennünk,  mert  a  költő  épen 
e  költeménye  megírása  után  vonult  vissza  a 
költészettől.  Mit  várhattunk  volna  tőle,  ha  ily 
arányban  fejlődik  tehetsége  ?  Hiú  vágy,  késő 
remény !  De  az  emlék  nem  veszbet  el.  Hadd 
őrizze  azt  e  gyűjtemény,  melyet  özvegye  meg- 
bízásából bocsátok  közre,  mint  jó  barát,  ki 
gyermeksége  óta  ismertem  és  szerettem  őt. 
Se  a  hitves,  se  a  barát  nem  koszorúzhatja 
meg  méltóbban  sírját,  mint  e  gyűjtemény 
virágaival. 


IRODALMI    BESZEDEK 

1880^1898. 


A  KÖLTÉSZET  S  AZ  IRODALMI 
MŰVELTSÉG.* 

A  Kisfaludy-Társaság  XXXI-ik  köztilését  van 
szerencsém  megnyitni.  Immár  negyvenhárom 
éve,  hogy  Társaságunk  megalakult  s  kivéve 
tizenkét  évet,  a  midőn  a  magyar  alkotmány- 
nyal együtt  szünetelt,  folyvást  buzgón,  bár  a 
körülmények  miatt  nem  mindig  egyenlő  sze- 
rencsével, igyekezett  megközelíteni  azt  a  czélt, 
a  melyet  alapítói  elébe  tűztek.  Társaságunk 
mintegy  utolsó  hulláma  volt  annak  az  irodalmi 
nagy  mozgalomnak,  a  mely  a  múlt  század 
utolsó  felében  fölébresztve  a  nemzeti  szel- 
lemet, lassanként  újjászülte  irodalmunkat  s 
döntőleg  folyt  be  társadalmi  és  politikai  át- 
alakulásunkra is.  Költők  és  nyelvészek:  Bes- 
senyei, Révai,  Kazinczy  és  Kisfaludy  Károly 
vezették  a  mozgalmat,  mely  az  Akadémia 
alapításakor  mintegy  tetőpontját  látszott  érni. 
Azonban  Kisfaludy  Károly  barátai  az  Akadé- 

*  Fölolvastatott  a  Kisfaludy-Társaság-  1880  febr. 
0-án  tartott  közülésén. 

mia  árnyékában  egy  kisebb  társaságot  is  ala- 
pítottak, mely  kizárólag  a  költészet-  és  sesthe- 
tikai  műveltségnek  szentelte  munkáját. 

így  keletkezett  1836-ban  Társaságunk,  akkor 
a  legifjabb,  most  a  legidősb  mindazon  társa- 
ságok között,  a  melyek  valamely  irodalmi  vagy 
tudományos  czél  végett  alakultak.  Valóban, 
ha  széttekintünk  a  fővárosban  és  a  vidéken, 
a  tudományos  társaságok  egész  sorát  szem- 
lélhetjük. Nemcsak  tudománycsoportoknak 
hanem  egyes  tudományágaknak  is  megvan 
a  magok  társulatjok,  a  melyek  épen  oly  buz- 
gón támogatják  az  Akadémiát  feladatai  meg- 
oldásában, mint  a  mily  nagy  mértékben  éb- 
resztik a  közönség  érdeklődését  a  tudományok 
iránt.  E  sürgő  zaj  és  munkásság  közepett  úgy 
tűnik  föl  némelyeknek  a  Kisfaludy-Társaság, 
mint  egy  elvénült  férfiú,  a  kinek  csak  emlékei 
vannak  s  nem  egyszersmind  reményei.  Hall- 
hattuk, sőt  olvashattuk  is,  hogy  Társaságunk 
egy  letűnt  kor  emléke  inkább,  int  a  jelen 
és  jövő  képviselője.  Iránya  immár  meghala- 
dott szempont;  a  költészet  virága  nálunk  is 
elhullott,  a  tudományok  gyümölcse  érik  s  az 
sesthetikai  és  irodalmi  műveltségből  többé  nem 
meríthetni  erőt  a  kor  küzdelmeihez. 

Nem  tagadhatjuk,  hogy  mindebben  van  némi 
igaz,  de  az  igaz  sok  nem  igazzal  vegyül.  Annyi 
bizonyos,  hogy  a  költészet  s  a  szorosb  érte- 
lemben vett  irodalom  nem  gyakorolhat  többé 

a  nemzeti  szellemre  oly  nagy,  mondhatni  ki- 
záró befolyást,  mint  eddig,  midőn  hetven  év 
alatt  nagy  feladatot  teljesített,  felköltve  a  szu- 
nyádé hazafiságot,  öntudatra  emelve  a  nemze- 
tiség eszméjét,  kiművelve  a  nyelvet  s  átalakí- 
tón hatva  társadalmi  és  politikai  viszonyainkra. 
Most  leginkább  a  tudományon,  úgy  szólva  a 
magyar  tudományon  a  sor,  hogy  egész  erejé- 
ből hasson  a  magyar  állam  megszilárdulására. 
A  történeti,  politikai  és  természettudományok- 
nak egy  új  és  erősb  nemzedéket  kell  felnö- 
velni, mely  képes  legyen  megoldani  Magyar- 
ország nagy  és  nehéz  feladatát.  De  azért 
elnémuljon-e  a  költészet,  mint  a  melynek 
többé  nincs  hivatása  a  nemzeti  szellem  fej- 
lesztésére ?  Megvessük-e  az  sesthetikai  és  iro- 
dalmi műveltséget,  mint  léha  fényűzést  ?  S 
vajon  az  izlés  kérdései  nincsenek-e  kapcso- 
latban erkölcsi  és  társadalmi  nagy  érdekekkel 
s  az  irodalmi  műveltség  nem  marad-e  min- 
denha a  tudományos  műveltség  egyik  fősegéd- 
forrása  ? 

Az  emberiség  épen  úgy  nem  lehet  el  köl- 
tészet nélkül,  mint  egyes  nemzet,  mert  leg- 
nemesb  gyönyöreiről,  legédesb  vigaszáról 
mondana  le  s  eszményi  világát  tagadná  meg. 
A  képzelem  és  kedély  megkívánja  a  maga 
táplálékát,  s  a  mely  nemzet  a  szépért  nem 
lelkesül,  kevesebbet  fog  a  jóért  is,  az  igaz 
kutatásában  pedig  könnyen  válik  egyoldalúvá 

s  a  szellemi  gyönyörök  helyett  örömest  haj- 
hász érzékieket.  Ha  a  lyra  elnémul,  vagy  a 
mi  egyre  megy,  többé  nem  szószólója  a  val- 
lás, családi  élet  és  hazafiság  nagy  eszméi-  és 
érzéseinek,  a  társadalom  sülyedésnek  indul ; 
ha  az  eposz  és  dráma  nem  fönséges  magya- 
rázója a  történelemnek  és  társadalomnak,  a 
történeti  érzék  és  nemzeti  szellem  zsibbadoz 
s  az  erkölcsi  és  társadalmi  érdekek  cultusa 
hanyatlóban;  ha  a  regény  puszta  mulatsággá 
törpül  s  a  kártya  és  dominó  helyét  pótolja, 
léhaság  vesz  erőt  a  szellemeken;  ha  a  satira 
pasquillá  aljasul,  a  röpirat  és  hirlap  a  szemé- 
lyeskedés és  rágalom  felé  hajlik ;  ha  a  szó- 
noklat művészete  megromlik,  a  parlamenti 
fecsegés  jő  divatba;  ha  a  tudomány  megveti 
az  izlést,  a  művészeti  formák  tanulmányozá- 
sát :  szellemtelenné,  pedánssá  válik  s  elveszti 
hatása  egy  részét,  mert  elzárkózott  a  közön- 
ségtől. 

íme  mennyi  erkölcsi,  társadalmi  és  nemzeti 
érdek  fűződik  a  költészet  és  irodalmi  művelt- 
ség ügyéhez.  De  ellenvethetni,  hogy  mindezt 
kielégítheti  a  múlt,  egy  virágzott  korszak 
remekműveinek  tanulmányozása  is  s  nincs 
szükség  a  jelen  kisebb  költőihez  fordulnunk ; 
a  tudomány  többé-ke vésbbé  folyvást  fejlődik, 
de  a  költészet  s  általában  a  művészet  világá- 
ban gyakoriak  a  hanyatlás  korszakai,  a  melyek 
épen  nem  méltók  a  figyelemre.  Igaz,    hogy  a 

lángeszű  költők  ritkák  s  a  költészet  virág- 
zásának korszakait  évtizedek,  sőt  évszázadok 
választják  el  egymástól,  de  minden  korban 
találkoznak  olyan  tehetséges  költők,  a  kiknek 
elég  lelkestilésök  és  ízlésök  van,  hogy  koruk 
eszméit  és  érzéseit  több-kevesebb  sikerrel  ki- 
fejezzék. A  múlt  legnagyobb  remekművei  sem 
elégítik  ki  a  jelen  szükségét,  mert  az  eszmék, 
érzések,  módosulnak,  változnak  s  minden  kor 
saját  küzdelmei,  szenvedélyei,  örömei  és  fáj- 
dalmai visszhangját  várjaköltőitől,  saját  typusa 
kinyomatát  keresi  a  képzelem  műveiben.  E  mel- 
lett -  mint  Arany  mondja,  —  e  kisebb  költők 
nem  hagyják  elaludni  a  költészet  Vesta-tüzét, 
melynél  egy  leendő  lángész  isteni  fáklyáját 
majdan  meggyújthassa ;  ők  őrzik  meg  a  nyelv 
és  ízlés  hagyományait  s  kötik  össze  a  multat 
a  jövővel. 

A  költészet  az  irodalmi  művészet  legmagasb 
kifejezése  s  kialvása  magával  vonná  a  mű- 
próza  sülyedését  is.  A  műpróza  mindig  a  köl- 
tészettől nyer  ösztönt  és  lelkesülést,  tőle  tanulja 
meg  saját  tárgyaihoz  alkalmazva  a  stil  vilá- 
gosságát, erélyét,  élénkségét,  báját  s  a  mi  oly 
lényeges  :  a  compositió  művészetét.  Nálunk  is 
a  költészet  emelte  ki  a  prózát  durva  és  szín- 
telen köznapiságából,  csint,  fordulatosságot  le- 
heli ve  belé  s  folyvást  gazdagítva  a  régi  szók 
fölelevenítése,  a  tájszók  általánosítása  s  az  új 
szók  alkotása  útján.  S  midőn  a  neologia  nem 

ismert  többé  korlátot,  s  mind  nagyobb  túlsá- 
gokra  vetemedett,  ismét  a  költők  tűzték  ki 
először  a  józan  és  nemzeties  conservatismus 
zászlaját  s  az  újabb  orthologia  harczát  is,  me- 
lyet napjainkban  a  nyelvészet  megindított,  a 
költők  és  stilisták  fogják  eldönteni,  mérsé- 
kelve és  kiegyenlítve  a  nyelvészeti  elméletek 
merevségét,  egyoldalúságát  és  önkényét.  A  köl- 
tészet mindig  nemzetiesb,  mint  a  műpróza, 
mely  hajlik  a  világpolgárias  felé.  Szükséges, 
hogy  a  műpróza  előtt  egy  fensőbb  művészet 
lebegjen,  mely  versenyre  serkentse,  melytől 
sugalmazást  nyerjen  s  mely  megőrizze  a  gon- 
datlanságtól és  idegenszerűségtől.  A  magyar 
költészet  újabb,  hetven  éves  fejlődésében  oly 
műveket  tud  felmutatni,  melyekben  a  művé- 
szet és  magyarosság  fenső  fokon  egyesül,  a 
míg  műprózánkban  e  két  elem,  bár  egyes  ki- 
tűnő jelenségek  épen  nem  hiányoznak,  még 
nem  tudott  eléggé  összeolvadni.  Műprózánk- 
nak  saját  czéljához  képest,  saját  eszközeivel 
a  költészet  nyomán  kell  haladni  s  ez  eszmény 
megvalósítása  a  jelen  és  jövő  feladata. 

De  a  költészet  és  műpróza  tanulmányozása 
magára  a  tudományra  is  hat,  a  melynek  nem- 
csak rendszere  van,  hanem  irodalmi  formája 
is.  Az  irodalmi  műveltség  nemcsak  támogatja, 
hanem  emeli  is  a  tudományost.  A  történeti, 
politikai  és  természeti  tudományok  semmit 
sem    nyernek    azzal,    ha   művelőik   rosszul   és 

rossz  nyelven  írnak,  ha  bőbeszédűek,  s  a  forma- 
érzék hiánya  miatt  nem  tudják  úgy  feldolgozni 
a  tudomány  anyagát,  hogy  necsak  tudomá- 
nyos, hanem  egyszersmind  irodalmi  művet  is 
alkossanak.  E  tekintetben  haladásunk,  némely 
kiválóbb  törekvések  mellett  is,  még  folyvást 
lassú,  tétovázó  s  hajlik  az  egyoldalúságra. 
A  magyar  költészet  és  szorosb  értelemben  vett 
irodalom  erre  nézve  is  némi  irányt  adhat,  némi 
példával  szolgálhat  a  magyar  tudománynak. 
Költészetünk  sokáig  hol  egy,  hol  más  idegen 
iskola  jármában  nyögött,  különösen  a  német 
költészet  volt  reá  nagy  befolyással,  de  Kis- 
faludy Károly  föllépte  óta  megnyilt  az  összes 
európai  irodalmak  behatásainak  s  önmagából 
is  merítve,  lassankint  nemzetibbé  vált  mind 
tartalomban,  mind  formában.  A  magyar  tudo- 
mány többé-kevésbbé,  kivált  az  irodalmi  for- 
mára nézve,  idegen,  leginkább  német  befolyás 
alatt  áll,  pedig  a  tudomány  nemzeti  jellemét 
leginkább  az  előadás,  az  irodalmi  forma  adja 
meg,  mely  a  nemzet  szükségeihez,  szellemé- 
hez és  ízléséhez  alkalmazkodik. 

Társaságunk  kiválóan  a  szóló  művészetek  tár- 
sasága levén,  mind  az  elmélet,  mind  a  gya- 
korlat terén,  az  erkölcsi  élet,  társadalom, 
nemzetiség  és  tudomány  mindazon  érdekeit 
igyekszik  szolgálni,  a  melyek  a  költészettel  és 
irodalmi  műveltséggel  oly  szoros  kapcsolat- 
ban állanak.  Ez  érdekek  fontosak,  állandók  s 


182  V    KÖLTÉSZET   S 

nincsenek  korhoz  kötve.  Ezért  Társaságunk 
nem  meghaladott  szempont  s  nemcsak  a  múlt 
emléke,  hanem  a  jelen  és  jövő  képviselője  is. 
Résztveszünk  nemzeti  fejlődésünk  újabb  küz- 
delmeiben is,  a  mint  résztvettünk  a  régiek- 
ben, ha  kevesebb  dicsőséggel  is,  de  épen  oly 
hő  vágygyal  és  buzgó  lelkesedéssel.  Ezután 
sem  hagyjuk  kialudni  a  költészet  Vesta-tüzét 
s  pályadíjainkkal,  buzdításainkkal  újabb  tehet- 
ségeket igyekszünk  felszínre  hozni,  mint  az 
elmúlt  évtizedekben.  Átültetjük  nyelvünkre  az 
ó-  és  újkor  remekműveit,  az  európai  szellem- 
nek emelve  oltárt,  de  ugyanakkor  gyűjtjük 
és  kiadjuk  a  népköltészet  hagyományait  a  nem- 
zeti genius  e  legközvetlenebb,  legsajátosabb 
nyilatkozatait  s  magyarázzuk  a  régibb  kor 
íróit,  a  kik  megvetették  irodalmunk  alap- 
ját. Értekezéseink-  és  pályakérdéseinkkel  sző- 
nyegre hozzuk  az  irodalmi  elmélet  és  történet 
legfontosabb  kérdéseit  s  rendes  és  rendkívüli 
kiadványainkkal  igyekszünk  táplálékot  nyúj- 
tani a  nemesebb  ízlésnek. 

Jól  tudjuk,  hogy  törekvéseink  sikere  nincs 
arányban  a  nagy  feladattal,  a  melyet  magunk 
elébe  tűztünk.  De  a  zászló,  a  melyet  lobog- 
tatunk, nemzeti  zászló,  a  melyre  szellemi  érde- 
keink szent  jelszavai  írvák  s  mi  azt  is  érdem- 
nek tartjuk,  hogy  alatta  küzdhetünk.  A  nem- 
zet ismeri  e  zászlót  s  hogy  részvéttel  fordul 
hozzá,    tanúsítja    a  számos  és  díszes  közönség 

is,  mely  felgyűlt  közülésünkre  s  melyet  társa- 
ságunk nevében  teljes  szívemből  üdvözlök. 
Hogy  nem  vagyunk  méltatlanok  a  részvétre, 
arról  talán  köziilésünk  felolvasásai  is  bizony- 
ságottesznek, hogy  munkásságunk  némi  figyel- 
met érdemel,  talán  kiderül  a  társaság  múlt 
évéről  szóló  jelentéséből  is,  a  melyet  a  titkár 
fog  felolvasni,  a  kinek  ezennel  átadom  a  szót. 


II. 

KISFALUDY  KÁROLY  HALÁLA 
FÉLSZÁZADOS  ÉVFORDULÓJÁN. 

Ezelőtt  félszázaddal,  épen  e  napon,  Pesten 
egy  ifjú,  még  alig  negyvenkét  éves  férfiú 
haldoklott.  Bár  régi  nemes  család  sarja,  de 
nem  volt  egyéb,  mint  magyar  író.  A  Kisfaludy 
nevet  rég  ismerte  a  harczmező,  a  megyei  zöld 
asztal,  azonban  országos  hirre  csak  Sándor  és 
Károly  emelték.  Mindkét  testvért  nagy  tehet- 
séggel áldotta  meg  az  Isten,  de  nem  egyenlő 
szerencsével.  Sándor  mint  boldog  férj  és  ünne- 
pelt író  élt  ősei  birtokán,  Károly  atyjától  ki- 
tagadva,  küzdve    az  élettel  és  önmagával,  té- 

*  Fölolvastatott  a  Kisfaludy-Társaság-  1880  nov. 
21-én  tartott  XXXII.  rendkívüli  közülésében. 

védve,  csalódva  bolyongta  be  a  nagy  világot, 
míg  végre  Pestre  telepedett  le  s  mint  festő  és 
író  tengette  napjait.  De  lelki  ereje  nem  hagyta 
el,  s  rövid  tíz  év  alatt  az  ország  legtiszteltebb 
férfiai  közé  vívta  föl  magát.  És  íme,  a  midőn 
jobb  sors  derült  reá,  a  midőn  mint  maga 
monda,  remélte,  hogy  életét  szebben  és  a 
köznek  több  sikerrel  szentelheti,  egy  lassan 
gyilkoló  betegség  végkép  lesújtotta.  A  Váczi- 
utcza  egyik  még  ma  is  álló  házának  első 
emeletén  virrasztottak  mellette  barátai,  ugyan- 
azon házban,  honnét  huszonöt  évvel  később 
Vörösmartyt  kisértük  a  temetőbe.  Toldy  csak 
órákra  távozott  a  beteg  mellől,  Vörösmarty  és 
Bajza  mindennap  látogatták.  Nem  gyógyulását 
remélték  többé,  csak  végperczeit  enyhítették, 
csak  halálát  várták,  mely  november  21-én 
délután  harmadfél  órakor  be  is  következett. 
Halála  híre  fölizgatta  a  fővárost  és  az  orszá- 
got. Széchenyi  mélyen  megindult,  Kazinczy 
gyászfátyolt  kötött  kalapjára,  a  koporsót  a 
főváros  szine  kisérte,  oly  nagy  tömeg,  a  minőt 
Pest  addig  nem  látott ;  a  lapok  gyásziratokkal 
teltek  meg,  a  színtársulatok  mindenütt  elő- 
adásokkal ülték  meg  emlékezetét,  közadako- 
zás emelte  sírkövét,  majd  szobrát  és  végre 
barátai  egy  irodalmi  társulatot,  a  Kisfaludy- 
Társaságot  alapították,  hogy  legyen  nevének 
élő  emléke,  küzdelmeinek  folytatója  és  szel- 
lemi irányának  oltára. 

Honnan  e  szokatlan  részvét  a  fővárosban, 
a  mely  addig  alig  vette  észre  a  magyar  írót  ? 
Honnan  e  fogékonyság  az  országban,  mely, 
mint  Kölcsey  monda,  Zrínyit  a  költőt  el  tudta 
feledni,  mely  Faludit,  míg  élt,  nem  ismerte, 
mely  Révairól  hallani  sem  akart,  mely  Baróti 
Szabót  és  Virágot  meg  nem  siratta,  s  mely- 
nek kebelében  az  ötvenhat  éves  szakadatlan 
munka  közt  eltöltött  Kazinczy  nyomorúsággal 
élt  és  holt?  Korának  legnagyobb  költője  volt-e 
Kisfaludy  Károly  ?  Bizonyára  nem.  Avagy  tán 
viszonyaink  változtak  ?  Keveset.  De  volt  Kis- 
faludy Károly  egyéniségében,  iránya  és  összes 
munkássága  hatásában  valami  oly  erő,  mely 
megtörte  a  hagyományos  közönyt  és  szélesb 
körben  ébresztett  fogékonyságot.  Az  a  nagy 
tömeg,  mely  Pest  utczáin  végigkísérte  kopor- 
sóját, nemcsak  a  kitűnő  költőt,  az  ifjú  iroda- 
lom vezérét  gyászolta  benne,  hanem  egyszer- 
smind azt  a  férfiút  is,  a  ki  legtöbbet  tett  arra 
nézve,  hogy  Pest  a  magyar  irodalom  és  mű- 
vészet központjává  emelkedjék,  s  először  sej- 
teté  világosan,  hogy  mivé  kell  válnia  Ma- 
gyarország fővárosának.  Nemzeti  csapásaink 
között  bizonyára  nem  utolsó  volt  az,  hogy 
sokáig  nem  volt  fővárosunk.  Másfél  századig 
birta  a  török  Buda-Pestet,  s  épen  úgy  kipusz- 
tította belőle  nemzetiségünket,  mint  a  művelt- 
ség elemeit.  Midőn  ismét  visszanyertük,  csak 
romot  és  földet  nyertünk  benne  vissza  idegen 

települők  számára.  Csaknem  egy  század  kel- 
lett, míg  fejlődésnek  indult,  de  nem  magyar 
szellemben.  Nem  itt  dobogott  a  nemzet  szíve  ; 
nem  vált  se  társadalmi,  se  politikai,  se  iro- 
dalmi életünk  központjává.  Irodalmunk  újjá- 
születésének mozgalmai  Bécsből  indultak  ki, 
s  bármely  vidéki  városban  nagyobb  vissz- 
hangra találtak,  mint  Pesten.  Kármán  volt  az, 
ki  1793-ban  először  kimondotta,  hogy  míg  Pest 
nem  válik  irodalmi  központtá,  a  tájszólások 
nem  fognak  beleolvadni  az  egységes  irodalmi 
nyelvbe,  addig  a  vidéki  elszórt  irányok  nem 
termik  meg  az  országos  irodalmat,  mely  egye- 
dül egyenlítheti  ki  a  nyelv,  ízlés  és  egyének 
különbségeit.  Azonban  halála  meghiusítá  törek- 
vését. Nyomába  Révai  lépett,  a  ki  a  pesti  egye- 
temen megkezdvén  a  magyar  nyelvészet  re- 
formját, szokatlan  mozgalmat  idézett  elő. 
Híveiből  egy  kis  irodalmi  kör  alakult,  melyet 
Kazinczy  triászának  nevezett  el.  A  Tudomá- 
nyos Gyűjtemény  alapításával  erősödött  a  moz- 
galom, melyet  Kisfaludy  még  magasabb  fokra 
emelt,  Az  Aurora  és  köre  teljesen  kivívta  Pest 
fensőségét  irodalmi  tekintetben  s  midőn  egy 
magyar  szinészcsapat  Pest  fényes  német  szín- 
házában Kisfaludy  színműveivel  elragadta  a 
közönséget,  kezdett  mélyebb  gyökeret  verni  a 
fővárosi  magyar  színház  eszméje  is.  Azóta  Pest 
irodalmunk  központja  és  Széchenyit,  a  ki  azt 
társadalmi,  politikai  és  kereskedelmi  központtá 

is  törekedett  emelni,  senki  sem  üdvözölte  lel- 
kesebben, mint  Kisfaludy  Károly.  Gyakran 
látogatták  egymást,  s  Kisfaludy  egy  politikai 
lap,  a  Jelenkor  megalapításán  fáradozott,  mely 
Széchenyi  eszméit  terjeszsze,  s  melyet  halála 
után  barátai  csakugyan  meg  is  indítottak. 
«Az  oppositio  és  reform  zászlaját  tűzzük  ki  - 
monda  halálos  ágyán  az  őt  meglátogató  Szalay- 
nak  —  minden  ifjú  írónak  velünk  kell  tartani. » 
De  Kisfaludy  Károly  nemcsak  a  leendő  ma- 
gyar főváros  szellemi  csiráit  ápolgatta,  hanem 
költészetünknek  is  szélesebb  kört  nyitott,  s 
közelebb  hozta  az  élethez.  Költészetünk  addig 
meglehetős  szűk  körben  mozgott,  igen  egy- 
oldalú volt,  s  a  classikai  külsőségek,  az  idegen 
íz  el-elzárták  az  élettől.  Többet  merített  ide- 
genből, mint  magából,  s  azt  sem  tudta  mindig 
nemzeti  szellemben  földolgozni.  Költőink  in- 
kább csak  a  lyrai  tért  művelték  s  az  elbeszélő 
és  drámai  költészet  majdnem  parlagon  hevert. 
Kisfaludy  Károly,  bár  jeles  lyrai  költő  volt, 
nagy  sikerrel  fogott  az  elbeszélő  és  drámai 
költészet  műveléséhez  is.  Mintegy  megnyitotta 
a  tért  s  az  ifjú  tehetségek  egész  csoportja 
lelkesült  példáján.  O  és  köre  arról  beszéltek 
legtöbbet,  azt  művelték  nagy  előszeretettel, 
a  mi  leginkább  hiányzott  irodalmunkban.  A 
dráma,  regény,  beszély,  ballada  voltak  ked- 
vencz  műfajaik,  s  midőn  e  kör  legtehetsége- 
sebb tagja,  Vörösmarty  is  föllépett  eposzaival, 

a  költészet  minden  főága  fölzsendült  irodal- 
munkban. Senkisem  érezte  mélyebben,  mint 
Kisfaludy  Károly,  hogy  költészetünknek  mul 
tünk  és  jelenünk  tükrévé  kell  válnia.  Épen 
azért  föltárta  a  multat,  hogy  a  jelenre  hasson, 
visszatükrözte  a  jelent,  hogy  a  iövő  magvait 
hintse  el.  Tragédiáiban,  ha  nem  érte  is  el  a 
teljes  tragikai  hatást,  élénk  korrajzot  nyújtott, 
magyar  életet  festett,  táplálta  a  nemzeti  érzést, 
sőt  Stiborjáb&n  a  jobbágyok  elnyomatását  raj- 
zolva, a  múlt  leple  alatt  a  jelenre  czélzott,  s 
milliók  fájdalmát  tolmácsolta.  Vígjátékai  még 
nagyobb  hatást  tettek.  Az  a  kaczaj,  mely  egy- 
szerre fölhangzott,  midőn  színpadra  hozta  az 
elfajult  külföldieskedő  mágnást,  ki  az  idegen 
műveltségnek  csak  czafrangjaival  kérkedik  s  az 
igen  is  tőzsgyökeres  falusi  gavallért,  a  ki  némi 
betyárságban  keresi  a  magyarságot,  mintegy 
megerősítette  azt  az  irányt,  mely  után  megúj- 
hodni készülő  társadalmunk  indult :  a  nemzeti 
műveltség  irányát.  De  nemcsak  drámairodal- 
munknak vetette  meg  Kisfaludy  Károly  alap- 
ját, hanem  tíjabb  beszélyirodalmunknak  is. 
Sokat  hányódott  az  életben,  a  tévedések  és 
csalódások  drága  árán  tanulta  ismerni  az 
embert  és  társadalmi  viszonyokat.  A  szen- 
vedések fakasztották  föl  komikai  és  humoros 
erét,  s  a  könnyek  fátyolán  át  tekintett  az  élet 
bohóságaira.  Mintegy  hirdetni  látszott  az  élet- 
től   igenis  elvonuló  magyar  költőknek :  ne  le  ■ 

gyetek  mások  visszhangjai,  ne  könyvekből 
írjatok,  hanem  szivetekből,  élményeitek  és 
tapasztalataitok  forrásaiból 

Kisfaludy  Károly  föllépte  és  hatása  kor- 
zsakos  mozzanat  irodalomtörténetünkben.  0 
volt  az  első,  a  ki  a  művészi  és  nemzeti  elemet 
egy  magasabb  összhangban  óhajtotta  egyesí- 
teni. Addig  a  magyar  költők  vagy  művésziek 
voltak  idegen  ízzel,  vagy  nemzetiek  nem  elég 
ízléssel.  Ez  ellentétek  kibékítése  volt  Kisfaludy 
Károly  főczélja.  Formában  és  tartalomban  a 
magyar  költészetben  még  el  nem  ért  tökély 
felé  törekedett,  s  elvetve  a  classicismus  békóit, 
a  nyugot-európai  modern  költészetet  akarta 
összeolvasztani  a  magyar  szellemmel  s  nem- 
zetibb alapon,  mint  elődei.  Ezért  fordult  a 
nyugot-európai  nagy  költőkhöz  s  a  nemzeti 
hagyományokhoz,  a  múlthoz  és  jelenhez,  a 
neologiához  és  népnyelvhez,  a  modern  műfor- 
mákhoz és  a  magyar  népdalok  rythmusához. 
Folyvást  az  a  vágy  lelkesítette,  hogy  költé- 
szetünket európaiabbá  és  mégis  nemzetiebbé 
tegye,  hogy  nemzetivé  varázsolja  a  művészit 
és  művészivé  a  nemzetit.  S  ha  ez  neki  nem 
mindig  sikerült,  vagy  nem  fensőbb  fokon,  az 
eszmény  ki  volt  tűzve,  az  elv  fejlődött,  s  az 
elvetett  mag  egy  évszázad  alatt  terebélyes 
fává  nőtt.  A  kezdeményező  mestert  fölülmúl- 
ták a  tanítványok.  Vörösmarty,  Petőfi  és 
Arany    háttérbe    szorították    Kisfaludyt,  de    a 

nyomok  hozzá  vezetnek,  a  szellem  fuvallata 
tőle  indult.  Ez  eszmény,  ez  elv  Kisfaludy 
Károly  legszentebb  hagyománya,  ennek  őrzé- 
sére, cultusára  alakult  társaságunk,  s  midőn 
halála  félszázados  fordulóján  megkoszorúzva 
sírkövét,  újra  fennen  hirdetjük  azt,  oly  elvet 
hirdetünk,  mely  nemcsak  irodalmi.  Hívek  lenni 
önmagunkhoz  és  a  polgárosodás  nagy  eszméi- 
hez, egységbe  olvasztani  nemzetiségünket  az 
európai  műveltséggel,  egész  erélylyel  ápolni 
nemzeti  érdekeinket,  de  egyszersmind  azokhoz 
európai  érdeket  fűzve,  szükségessé  tenni  ma- 
gunkat a  kelet-európai  népcsaládban  :  mi  egyéb 
ez,  mint  amaz  elvnek  társadalmi  és  politikai 
alkalmazása  ?  Minden  társadalmi  és  politikai 
tény  előbb  mint  érzés  és  eszme  merül  föl  az 
irodalomban.  Midőn  Kisfaludy  Károly  vezérlete 
alatt  amaz  elvért  kezdett  lelkesülni  irodalmunk, 
ugyanoly  irányú  lelkesedés  fejlett  ki  a  társa- 
dalmi és  politikai  téren  is.  Mindazt,  a  mit  egy 
félszázad  alatt  e  három  téren  vívtunk,  vagy 
vesztettünk,  amaz  elv  hű  vagy  kevésbbé  hű 
szolgálatának  köszönhetjük. 

Egy  félszázad  sok  idő,  de  kevés  egy  nem- 
zet életében,  és  mégis  minő  különbség  nap- 
jaink és  Kisfaludy  Károly  kora  közt.  Oh  ha 
egy  napra  fölébredhetne  sírjából,  mennyire 
nem  értené  azt  a  keserű  elégületlenséget  és 
majdnem  kétségbeesést,  melyet  nemcsak  a 
lapokban  olvasunk,  hanem  az    országgyűlésen 

még  államférfiam k  ajkairól  is  hallunk.  Meny- 
nyire elbámulna,  hogy  mivé  lett  az  ő  szerény 
Buda-Pestje,  melyről  annyit  álmodozott.  Nem- 
csak a  magyar  irodalom  és  művészet  köz- 
pontja, hanem  a  magyar  társadalmi,  politikai 
és  kereskedelmi  életé  is,  s  immár  anachronis- 
mussá   vált,    a   mit  ő  oly  mélabúsan  énekelt : 

Pest-Budáról  sok  nép  kijár 
S  alig-  érti  nyelvünket  már, 
Hejh  maholnap  a  magyar  szó 
Ritka  mint  a  fehér  holló. 

Látná,  hogy  a  nép,  melyet  ő  jobbágyság- 
ban hagyott,  s  melynek  egykor  fájdalmát  tol- 
mácsolta, fölszabadult  s  egyenjogú  hajdani 
földesurával.  Látná,  hogy  az  elhagyott,  elma- 
radott ország  egész  európai  állam  lett.  Látná, 
hogy  az  alkotmány,  a  melyet  az  ő  idejében 
lábbal  tapodtak,  megifjulva  életre  ébredt, 
védve  a  nemzeti  és  egyéni  jogokat.  Látná, 
hogy  Budán  újra  nemzeti  kormány  székel, 
mint  ezelőtt  háromszáz  évvel,  s  Mátyás  palo- 
tája nem  egyszer  fogadja  a  magyar  királyt. 
Látná,  hogy  nemzetiségünk  folyvást  fejlődik 
az  intézmények  s  a  szélesebb  körben  mozgó 
irodalom  és  tudomány  hatása  alatt,  s  köz- 
oktatásunk nemcsak  emeli,  hanem  terjeszti  is 
a  nemzeti  műveltséget.  Bizonyára  mindezek 
mellett  örömében  nem  látná  súlyos  bajainkat, 
csak  a  kép  fényoldalát  tekintené,  a  melyet  mi 

már  megszoktunk,  vagy  talán  nem  is  akarunk 
látni. 

Igaz,  hogy  az  önelégültség  még  se  egyént, 
se  nemzetet  nem  tett  se  boldoggá,  se  nagy- 
gyá,  de  a  pessimismus,  a  kétségbeesés  még 
kevésbbé.  A  hit  az  erő,  a  küzdelem,  mert  tettre 
ösztönöz  és  kötelességeink  teljesítésére  buzdít; 
a  kétség  a  gyöngeség,  a  lemondás,  mert  tét- 
lenségbe sülyeszt  s  elfeledteti  velünk  köteles- 
ségeinket. Magyarország  súlyosabb  bajokat  is 
kiállott   már,    s   a  sír    szélén  ébredt  új  életre. 

S  épen  most  esnénk  kétségbe  jövője  felől  ? 
Mi  költők  és  írók  ne  kövessük  pessimista  po- 
litikusainkat, higyjünk  a  jövőben,  mint  elő- 
deink, mint  Kisfaludy  Károly.  Higyjük,  hogy 
a  hit  és  tett,  a  lelkesedés  és  ildom,  az  erély 
és  mérséklet,  a  türelem  és  munka,  a  súlyos 
szellemi  és  anyagi  munka  erősbíteni,  emelni 
fogják  nemzetünket,  s  mindinkább  szilárdabb 
állást  vívnak  ki  számára.  Higyjük,  hogy  Ma- 
gyarország volt,  van  és  lesz,  s  a  múlt  fénye, 
a  jelen  sikere,  a  jövő  reménye  egész  erővel 
hassák  át  lelkünket.  Higyjük,  hogy  egy  fél- 
század múlva,  midőn  tetemeink  már  rég  por- 
ladoznak, e  kor  a  nemzeti  emelkedés  és  dicső- 
ség oly  képeit  fogja  feltüntetni,  mint  a  mi 
korunk  a  Kisfaludyéhoz  képest !  Áldott  legyen 
Kisfaludy  Károly  emléke,  lebegjen  szelleme 
közöttünk. 

Ezelőtt  tíz  évvel,  épen  e  teremben,  irodal- 
munk újjászületésének  százados  évforduló- 
ját ünnepelte  Akadémiánk  és  megkoszorúzta 
Bessenyei  emlékét.  Valóban,  Bessenyei  em- 
lékét megillette  a  kegyelet  és  bála  koszo- 
rúja. A  múlt  században  ő  volt  az  első,  aki 
nemzetiségünk  fejlesztésében  kereste  társa- 
dalmi és  politikai  újjászületésünk  eszközét ;  ő 
volt  az  első,  a  ki  kimondotta,  hogy  minden 
nemzet  csak  saját  nyelvén  lehet  művelt,  ide- 
gen nyelv  műveltekké  tehet  egyeseket,  sőt 
egyes  osztályokat  is,  de  egy  egész  nemzetet 
soha ;  ő  volt  az  első,  a  ki  hirdette  az  iroda- 
lom és  tudomány  minden  szakának  nemzeti 
nyelven  művelését  és  tanítását  s  egyszers- 
mind először  indítványozta  egy  magyar  tudo- 
mányos Akadémia  megalapítását  is.  A  mit 
Bessenyei  kezdett,  azt  még  nagyobb  hévvel, 
több  tudománynyal,  műveltséggel  és  ízléssel 
folytatták   Révai    és   Kazinczy    egy  egész  írói 

*  Felolvastatott  a  Kisfaludy-Társaság-  XXXIV.  köz- 
ülésén, 1882  február  12-én. 

phalanx  élén.  Néhány  évtized  megalapította 
újabb  nemzeti  irodalmunkat,  megindította  tu- 
dományos törekvéseinket,  s  visszavívta  nyel- 
vünk jogait  a  közigazgatás  és  közoktatás  kö- 
rében. E  lelkesedés,  ez  áramlat  hozta  létre  az 
Akadémiát,  a  Kisfaludy-Társaságot,  s  annyi 
más  irodalmi  és  tudományos  társulatot  és  in- 
tézetet melyek  oly  erős  támaszai,  oly  hű  ki- 
fejezői irodalmi  és  tudományos  műveltsé- 
günknek. 

Az  eszme,  melynek  egy  század  óta  oly  hiven 
áldozunk,  az  érzés,  mely  szívünket  folyvást 
dobogtatja,  épen  úgy  benső  szükségből  fej- 
lett, mint  a  nagyobb  és  fejlettebb  nemzetek 
példáján  erősödött,  a  kik  ez  úton  alapították 
meg  nemzeti  műveltségöket  és  lettek  sokkal 
műveltebbekké,  mint  azelőtt.  Ha  van  eszme, 
melyet  az  ösztön  sugall,  a  bölcselem  szentesít 
és  a  történelem  igazol,  az  bizonyára  a  nem- 
zeti műveltség  eszméje. 

És  mégis  vajon  csillag  helyett  nem  bolygó 
tűz  vezetett-e  bennünket  ?  Nem  járunk-e  tév- 
úton ?  A  nemzeti  érzés  nem  fajult-e  bennünk 
nemzeti  hiúsággá  egyik  túlságból  a  másikba 
ragadva  ?  A  nemzetinél  nincs-e  valami  nagyobb 
és  szentebb :  az  általános  emberi  ?  A  nyelv, 
melylyel  az  Isten  azért  áldotta  meg  az  em- 
bert, hogy  kifejezhesse  gondolatait,  egyesül- 
hessen embertársaival,  miért  nehezüljön  reá 
átokként,  miért  válaszsza  el  annyi  millió  test- 

vérétől,  sokkal  inkább,  mint  a  tenger  és  he- 
gyek ?  A  madár  megérti  egymást,  de  az  ember 
nem,  a  nyelvek  ellenségei  a  nyelv  czéljainak. 
Vajon  ez  a  nemzeti  elkülönzés  nem  nehezíti-e, 
nem  bénítja-e  meg  a  tudomány  és  műveltség 
fejlődését?  A  hagyomány  nem  azt  az  időt 
tartja-e  boldog  állapotnak,  a  midőn  az  emberek 
mind  egy  nyelven  beszéltek,  s  nem  azt-e  bol- 
dogtalannak, a  melyben  Bábel  tornya  építése- 
kor a  nyelvek  összezavarodtak  ?  Vajon  a  közép- 
kor nem  múlta-e  felül  legalább  abban  az  újkort, 
hogy  az  egyháznak,  politikának  és  tudomány- 
nak csak  egy  nyelve  volt,  a  latin,  mely  mint- 
egy egyesítette  az  egész  művelt  emberiséget  ? 
S  ha  ezt  többé  nem  lehet  visszaállítani,  nem 
eleveníthetjük-e  föl  magát  az  eszmét,  bár  mó- 
dosított alakban  ?  A  kisebb  vagy  fejletlenebb 
nemzetek  nem  követhetik  mindenben  veszély 
nélkül  a  nagyobb  és  fejlettebb  nemzeteket. 
Európában  csak  négy  nyelv  van :  a  franczia, 
angol,  olasz  és  német,  melyeket  nagy  múltjok 
es  jövőjöknél  fogva  világnyelveknek  nevez- 
hetni. Miért  ne  választhatnának  ki  a  kisebb 
vagy  fejletlenebb  nemzetek  ezek  közül  egyet, 
a  melyet  könnyebben  elsajátíthatnak,  a  tudo- 
mányos munkásság,  a  magasabb  politika,  a 
széles  értelemben  vett  irodalom  nyelvévé  ?  Mi 
szükség,  hogy  a  spanyol,  holland,  svéd,  dán, 
orosz,  magyar,  lengyel,  oláh  és  szerb  tudósok 
nemzeti  nyelvökön  írjanak  ?  Maradjon  a  nem- 

zeti  nyelv  a  család  és  költészet  nyelvének. 
Nincs-e  itt  elég  szép  köre  ?  Miért  akadályozza 
a  tudomány  és  irodalom,  egy  szóval  az  emberi 
műveltség  gyors ibb  fejlődését?  S  miért  ne 
szakítanánk  egy  nagy  és  szent  eszmének  neve- 
zett nemzeti  előitélettel  még  akkor  is,  ba  az 
talán  eleinte  fájna  is  szívünknek  ? 

A  kétség  és  rábeszélés  e  kérdéseit  nem  én 
vetem  föl,  tisztelt  gyülekezet,  hanem  egy  euró- 
pai hírű  tudós,  egy  kitűnő  író,  Müller  Miksa, 
a  ki  e  tárgyról  a  múlt  év  tavaszán  Oxfordból 
Nyelv  és  nyelvek  czím  alatt  néhány  lapnyi  ér- 
tekezést bocsátott  világgá.  A  híres  nyelvészt 
nem  vezeti  politikai  indok,  hanem  tisztán  csak 
a  tudomány  és  műveltség  érdeke.  Azt  hiszi, 
hogy  előítélet  ellen  küzd  s  az  esztelenség  bi- 
rodalma minisztereinek  nevezi  mindazokat,  a 
kik  a  hazafiság  álarczában  elhitették  a  nem- 
zetekkel, hogy  semmi  sincs  illethetetlenebb, 
szentebb,  mint  anyanyelvök,  s  minden  nemzet 
megszűnik  nemzet  lenni,  ha  azt  feladja.  Ez 
előitélet  kiirthatását  nem  reméli  ugyan  egy- 
hamar, de  meg  van  győződve,  hogy  a  négy 
világnyelv  lassanként  az  egész  emberiség  tudo- 
mányos és  irodalmi  nyelvévé  fog  válni,  sőt 
eljöhet  az  idő,  midőn  a  négy  nyelvet  egy 
váltja  föl. 

Müller  Miksa  elmélete  igen  közelről  érdekli 
a  kisebb  nemzeteket,  így  a  magyart  is.  Épen 
azért   talán    helyén  lesz,  ha  néhány  perczig  e 


MÜLLER  MIKSA.  197 

kérdéssel  foglalkozom,  annyival  inkább,  mert 
Mtiller  Miksa  nézetében  többé-kevésbbé  más 
európai  tudósok  is  osztoznak ;  ha  vizsgálom : 
vajon  Bessenyei,  Révai,  Kazinczy,  Kisfaludy 
Károly  az  esztelenség  tanait  hirdették-e,  mi- 
dőn újabb  nemzeti  irodalmunkat  megalapítot- 
ták ;  vajon  Széchenyi  az  esztelenség  államférfia 
volt-e,  midőn  a  tudomány  nemzeti  nyelven 
művelésére  Akadémiát  emelt;  vajon  a  nem- 
zeti műveltség  hiú  külső  dísz-e  vagy  benső 
szellemi  szükség,  puszta  előítélet,  kérkedő  bi- 
torlás-e vagy  szent  jog  s  még  szentebb  köte- 
lesség, akadálya-e  az  emberiség  fejlődésének 
vagy  épen  előmozdítója? 

Müller  Miksának  a  négy  s  idővel  egy  világ- 
nyelvet illető  eszméje  nem  valami  mélyebb 
szemlélődés,  hanem  csak  a  kényelmetlen  érzés 
szülötte,  a  minő  meg  szokta  lepni  az  embert, 
valahányszor  több  a  dolga,  mint  a  mennyit 
elbír.  A  híres  nyelvész  panaszkodik,  hogy  a 
kisebb  nemzetek  tudósainak  munkáit  nem  ol- 
vashatja, egész  Mezzofantinak  kellene  lennie, 
ha  el  akarná  olvasni  mindazt,  a  mi  szakjába 
vág  s  érdekli.  A  többek  között  boszankodik, 
hogy  a  magyar  Akadémia  kiadványai  reá 
nézve  nem  léteznek,  s  Hunfalvy  Pál  társunk 
nyelvészeti  munkáit  nem  olvashatja.  És  e  bo- 
szankodás  egy  világot  reformáló  eszmét  sugall 
neki,  követeli  a  tudományos  fejlődés  nevében, 
hogy  a  kisebb  nemzetek  mondjanak   le   nyel- 


198  A  NEMZETI  NYELV  ÉS 

vökről  s  a  költői  műveken  kívül  írjanak  min- 
dent idegen  nyelven.  E  szerint  a  Kisfaludy- 
Társaság  is  csak  költeményeket  és  regényeket 
adhatna  ki  magyarul,  de  mindazt,  a  mi  a 
széptan-,  mű-  és  irodalomtörténet  körébe  esik, 
idegen  nyelven  kellene  írnia.  Vajon  csak  ezen 
hősies  gyógyszer  segíthet-e  a  bajon  ?  Nem  any- 
nyi-e  ez,  mint  a  betegséget  halállal  gyógyí- 
tani? 

Mióta  a  világ  áll,  a  nemzeti  elkülönzés  miatt 
soha  egyetlen  eszme  sem  veszett  el  az  embe- 
riségre nézve.  Mind  az  ó-,  mind  az  újkorban 
egyik  nemzet  mindig  kölcsönzött  valamit  a 
másiktól.  Sőt  újabban  a  kisebb  nemzetek  iro- 
dalmában alig  van  nagyobb  becsű  tudományos 
vagy  költői  mű,  melyet  a  világnyelvek  vala- 
melyikére le  nem  fordítottak  volna.  A  tudo- 
mányos folyóiratok  épen  arra  valók,  hogy 
kölcsönösen  közvetítsék  a  különböző  nemzetek 
irodalmi  és  tudományos  mozgalmait.  A  nagy 
nemzetek  fiai  közt  mindig  találkoznak  férfiak, 
a  kik  egyik  vagy  másik  kisebb  nemzet  iro- 
dalma és  tudományossága  ismertetésében  és 
átültetésében  fáradoznak.  A  kisebb  nemzetek 
szintén  gondoskodni  szoktak  arról,  hogy  meg- 
ismertessék a  nagy  nemzetekkel  irodalmi  mun- 
kásságuk és  tudományos  kutatásaik  eredmé- 
nyét. Kivált  napjainkban  egyesek  és  testületek 
élénk  tevékenységet  fejtenek  ki  e  téren.  Imc 
nálunk    sem    hiányzik    oly     világnyelven     írt 

szemle,  mely  a  magyar  irodalom  és  tudomány 
mozgalmait  ismerteti  meg  a  külfölddel.  S  e 
kölcsönös  érdeklődést  idővel  fokozni  fogja  a 
tudományos  fejlődés  aránya  és  becse.  Mi  szük- 
ség hát  Müller  Miksa  és  társai  kényelméért 
lemondanunk  nemzeti  nyelvünkről  a  tudo- 
mány és  a  szélesebb  értelemben  vett  iroda- 
lom körében  ? 

A  mi  nekik  csak  a  kényelem,  nekünk  az 
élet  és  halál  kérdése.  És  teljességgel  nem  az 
emberiség  érdeke  áll  szemben  egyes  nemzetek 
önző  hiúságával,  hanem  csak  egy  pár  száz 
ember  inkább  képzelt,  mint  valódi  kényelmet- 
lensége milliók  legszentebb  érdekével.  Bizo- 
nyára a  választás  nem  nehéz. 

Csodálatos,  hogy  épen  oly  nyelvész  gondolta 
ki  e  különös  elméletet,  a  ki  világhírű  munkái- 
ban oly  szépen  és  behatóan  írt  a  nyelvekről. 
Avagy  elkerülte  volna-e  figyelmét  egyik  oly 
oldala  a  nyelvnek,  mely  annyira  szembeszökő  ? 
Tudniillik,  hogy  a  nyelv  nem  valami  külső, 
nem  conventionalis  jegye  a  gondolatnak,  mint 
a  betű  vagy  szám,  hanem  valami  benső,  maga 
a  lélek,  szelleme  és  jelleme  egyszersmind  vala- 
mely nemzetnek,  s  a  nyelv  e  sajátsága  nagy 
befoly ássál  van  nemcssk  az  irodalomra,  hanem 
magára  a  tudományra  is.  Az  a  különbség,  me- 
lyet a  nemzetek  irodalmi  művei,  sőt  tudomá- 
nyos eszméi,  módszerei,  vagy  legalább  előadás- 
módjai között  találunk,  a  nyelvben  leli  forrását. 

Ha  egy  varázsszóra  angol  vagy  német  nyel- 
vűvé változnék  át  a  franczia  nemzet,  vagy 
megfordítva,  elvesztené  mindegyik  saját  géniu- 
szát, mássá  válnék  nemcsak  irodalmi,  hanem 
tudományos  munkásságának  is  jelleme.  Nem 
átok,  hanem  áldás  volt,  hogy  Bábel  tornya 
építésekor  megzavarodtak  a  nyelvek,  mert 
csak  úgy  kisebb  körben  fejthette  ki  az  emberi 
természet  egész  gazdagságát.  A  természetben 
minden  mint  különféleség  olvad  egy  magasabb 
egységbe,  a  külső,  a  mesterkélt  egység  meg- 
bénítja a  bensőt,  mert  kibékítés  helyett  el- 
nyomja az  ellentéteket. 

E  mellett  hol  az  a  határvonal,  melylyel 
szorosan  elválaszthatni  egymástól  a  tudományt 
és  irodalmat,  mely  utóbbi,  legalább  részben 
az  elmélet  szerint  is,  megmaradna  a  nemzeti 
nyelv  számára?  A  történelmi  és  bölcseimi 
tudománykör  csak  tudomány-e  s  nem  egy- 
szersmind irodalom  is,  s  nincs-e  majd  minden 
tudománynak  rendszerén  kívül  irodalmi  for- 
mája is?  Kivánhatjuk-e  a  tudóstól  és  írótól, 
hogy  legbensőbb  énjét  idegen  nyelven  fejezze 
ki  ?  Lehető-e  ez  s  van-e  benne  haszon  ?  Más 
valamely  idegen  nyelven  írni  és  beszélni  szük- 
ségből és  más  szabadon  gondolkozni,  érezni, 
úgyszólva  teremteni  rajta. 

Ez  utóbbit  csak  oly  nyelven  tehetjük,  mely- 
ben születtünk  és  nevelkedtünk.  S  ha  tovább 
megyünk,  úgy  találjuk,  hogy  még  a  költészet 

is  kapcsolatban  van  a  tudománynyal  s  kölcsö- 
nös hatást  gyakorolnak  egymásra.  Volt-e  va- 
laha költészet,  mely  ne  lett  volna  hatása  alatt 
a  bölcseimi  és  történelmi  tudományok  fejlő- 
désének ?  S  nem  voltak-e  költők,  a  kik  lelke- 
sedést, eszmét  költöttek  fel  a  kor  legnagyobb 
történetíróiban,  bölcselőiben  és  államférfiaiban 
is  ?  A  hol  nagyobbszerű  költészetet  találunk, 
ott  talárjuk  a  nagyobbszerű  tudományt  is. 
Egyik  virág,  másik  gyümölcs.  Példák  reá  az 
ó  és  újkor  legnevezetesb  népei.  Az  új  elmélet 
szerint  tudomány  és  költészet  megválnának 
egymástól,  egyik  nemzeti  nyelven  zengene,  a 
másik  idegen  nyelven  tanítana,  nem  értenék 
meg,  nem  táplálnák  többé  egymást  s  legalább 
az  utóbbi  mindenesetre  sülyedésnek  indulna. 
Azonban  mindez  lassanként  csak  úgy  való- 
sulhatna meg,  ha  a  kisebb  nemzetek  valamely 
világnyelvet  választanának  tannyelvül  s  alsóbb 
és  felsőbb  tanintézetekben  ezen  taníttatnák 
az  összes  tudományokat.  Bizonyára  azt  kellene 
választaniuk,  a  melyikhez  könnyebben  hozzá- 
férhetnek, például  a  spanyol  választaná  a 
francziát,  a  dán,  a  svéd  és  a  magyar  a  néme- 
tet. De  vajon  választanák-e  ?  A  tudomány 
érdeke  csakhamar  politikai  érdekké  aljasulna 
s  a  világműveltségi  ügy  a  beolvasztás  eszkö- 
zévé. De  tegyük  föl,  hogy  mégis  csakugyan 
választanának  egy  közelebbi  vagy  távolabbi 
világnyelvet.   Vajon   sokáig  kibirná-e   bárme- 

lyik,  hogy  egy  pár  száz  tudós  kedvéért  le- 
mondjon nemzeti  műveltségéről,  mely  mindig 
szélesebb  körben  terjed  és  mélyebb  gyökeret 
ver,  mint  az  idegen  ?  A  tanintézeteket  csak 
a  tudósokért  alapítják-e,  vagy  egy  egész  nem- 
zet számára,  s  lehet-e  egy  egész  nemzet  mű- 
velt idegen  nyelven  ?  Bizony  nem.  Csak  két 
lehetőség  van :  vagy  beolvad  lassanként  az 
idegen  műveltség  útján  az  idegen  nemzeti- 
ségbe és  megszűnik  nemzet  lenni,  vagy  lesz 
egy-két  művelt  osztálya,  úgyszólva  kivált- 
ságos kasztja,  de  maga  műveletlen  marad. 

Ez  utóbbi  jelenséget  látjuk  a  középkorban 
is,  midőn  a  latin  volt  a  tudomány  és  tanítás 
nyelve.  A  tudósok  megértették  egymást  a 
világ  bármely  zugában,  de  csak  egymásnak 
írtak,  csak  egymás  hatása  alatt  állottak  s  alig 
volt  valami  közük  nemzetök  szellemi  életéhez. 
Vajon  a  tudomány  egy  nyelve  mellett  arány- 
lag műveltebb  volt-e  akkor  az  emberiség, 
mint  később,  midőn  sok  nyelven  kezdették 
hirdetni  a  vallás  és  tudomány  igéit  ?  A  négy 
világnyelv  bármelyike  a  kisebb  nemzeteknél 
hasonló  eredményt  szülne,  mint  a  latin  a 
középkorban,  legfeljebb  annyiban  veszélye- 
sebbet, a  mennyiben  az  élő  nyelvnek  olvasztó 
ereje  van.  Nem  lehetetlen,  hogy  e  vagy  ama 
nagy  nemzet  anyagi  és  szellemi  ereje  súlyával 
idővel  magába  olvaszthat  egy  vagy  más  kisebb 
nemzetet,    de    azt  kivánni  tőlök,  hogy  magok 

semmisítsék  meg  magokat,  az  mégis  a  soknál 
is  több. 

Müller  Miksa  új  evangéliumot  hirdet,  hogy 
a  nemzeti  nyelv  nem  illethetetlen,  nem  szent 
s  ha  egy  nemzet  azt  feladja,  azért  még  nem 
szűnt  meg  nemzet  lenni.  Miért  nem  hirdeti 
ezt  az  angoloknak,  francziáknak,  németeknek, 
olaszoknak,  s  miért  csak  nekünk,  kisebb  nem- 
zeteknek ?  Kisértse  meg  csak  rábeszélni  a 
németet,  hogy  a  tudomány  érdekében  írjon 
francziául,  vagy  a  francziát,  hogy  legyen  an- 
gol, s  ha  sikert  tud  fölmutatni,  akkor  fordul- 
jon hozzánk,  kisebb  nemzetekhez,  hogy  köves- 
sük ebben  is  a  nagyobb  nemzetek  példáját,  a 
mint  követtük  a  nemzeti  nyelv  művel  ésében. 
Hiába  festi  élénkbe  oly  lelkesülten  a  jövő 
boldogságát,  midőn  a  nemzetek  tudományban 
és  nyelvben  egyesülnek,  csak  azt  mondjuk 
reá,  a  mit  Deák  mondott  egy  osztrák  állam- 
férfiúnak, midőn  az  szép  színekkel  festette 
előtte,  minő  boldogság  vár  Magyarországra, 
ha  egybeolvad  Ausztriával :  ((Mennyivel  na- 
gyobb a  mennyei  boldogság  és  mégsem  akar 
senki  meghalni.)) 

A  nemzetek  épen  úgy,  mint  egyesek,  érde- 
keik és  szükségeik  szerint  szoktak  bölcsel- 
kedni, s  némelykor  eszökbe  jut  mindazt  egész 
tudományos  elméletté  emelni.  Olvastunk  el- 
méleteket, melyek  szerint  bizonyos  nyelv- 
csoport,   bizonyos    faj     kevésbbé    alkalmas    a 

műveltségre,  mint  más,  de  csodálatosképen 
az  elmélkedő  sohasem  tartozott  ahhoz  a  nvelv- 
csoporthoz,  vagy  fajhoz,  melyet  kárhozatra 
szánt.  Müller  Miksa  elmélete  is  a  kisebb  nem- 
zetekről ilynemű  elmélet.  Egy  nagy  és  hatal- 
mas nemzet  fiának  elmélete,  a  ki  keveset  gon- 
dol a  kisebb  nemzetek  helyzetével  s  csak  a 
nagy  nemzetek  érdekeit  tartja  szem  előtt,  bár 
tisztán  a  tudomány  érdekében  látszik  fölszó- 
lalni. Ne  hajtsunk  reá,  ne  hallgassunk  sophis- 
máira,  még  ha  nagyobb  tekintély  volna  is,  s 
őrizzük  meg  Bessenyei,  Révai,  Kazinczy,  Kis- 
faludy Károly  és  Széchenyi  hagyományait. 
Az  Isten  különbséget  tett  ugyan  a  nemzetek 
között  helyzetre  és  számra  nézve,  de  nem  a 
jogot  és  kötelességet  illetőleg.  Minden  nem- 
zetnek joga  van  kifejteni  anyagi  és  szellemi 
erejét,  s  betöltve  hivatását,  hasznára  válni  az 
emberiségnek.  A  nemzeti  műveltség  nemcsak 
a  nagy,  hanem  a  kis  nemzetek  joga  és  köte- 
lessége is,  s  ha  hívek  magokhoz  érzésben, 
szóban,  tettben,  nem  marad  el  az  óhajtott  si- 
ker. Lám,  egykor  mi  is  az  örvény  szélén 
állottunk,  de  becsületes  és  lankadatlan  küz- 
delmünk kiemelt  a  sülyedésből  és  visszaadott 
magunknak.  Egy  század  nagy  emlékei  tekin- 
tenek reánk.  Áldás  a  küzdő  és  győzelmes 
bajnokok  poraira :  kövessük  példájokat,  s  ko- 
szorúzza hasonló  siker  küzdelmeinket. 
Bizonyára    nagyobb  jólét,  nagyobb  dicsőség 

egy  nagy  nemzethez  tartozni,  mint  egy  kisebb- 
hez. A  magyar  tudós,  a  magyar  író  helyzete 
valóban  szerény  az  angol,  franczia  vagy  né- 
metéhez képest.  De  minden  helyzetnek  meg- 
van a  maga  költészete,  varázsa.  A  szegény, 
beteges  anyát,  a  kinek  szüksége  van  reánk, 
nem  szeretjük-e  jobban,  mint  azt,  a  ki  a  nagy 
világ  szórakozásai  között  él  s  kevésbbé  gon- 
dol velünk  ?  Nemcsak  a  palotában  lakik  a 
boldogság,  hanem  az  egyszerű  polgárházban 
is,  s  nemcsak  az  a  koszorú,  a  melyet  egy 
világ  kegye  fon,  hanem  az  is,  melyet  egy 
nemzet  hálája  nyújt  felénk.  Aztán  a  balsors- 
sal való  küzdelemben  van  valami  lélekemelő. 
Ha  mások  szerencséjökkel  dicsekedhetnek,  mi 
sebeinket  mutathatjuk  föl ;  ha  mások  az  euró- 
pai polgárosodásnak  tett  nagy  szolgálataikat 
emlegetik,  mi  dicsekedés  nélkül  elmondhatjuk, 
hogy  századokig  védtük  e  polgárosodást  a 
keleti  barbarismus  ellen  s  elvéreztünk  bele, 
ha  mások  dicsőségöket  ragyogtatják,  mi  önér- 
zetünkre hivatkozhatunk,  hogy  máris  mennyi 
akadályt  győztünk  le  s  mind  fennebb  lobog- 
tatjuk a  nemzeti  műveltség  zászlóját. 

Ez  eszme  nevében,  ez  érzés  fölindulásai  kö- 
zött ezennel  megnyitom  a  Kisfaludy-Társaság 
XXXIV.  közülését. 

IV. 
A  FORDÍTÁSOKRÓL.* 

A  múlt  évben  élénken  foglalkoztak  a  hír- 
lapok költészetünk,  általában  szépirodalmunk 
bajaival.  Sok  régi  s  csak  félig  igaz  vád  újult 
meg  és  sok  új  és  csak  félig  jó  tanács  hang- 
zott fel.  Bizonyára  méltó  volna  mindenikkel 
bővebben  foglalkozni.  Egy  széptudományi  in- 
tézet, a  Kisfaludy -Társaság  ünnepélyes  ülé- 
séhez épen  illenék  az  ilynemű  elmélkedés. 
De  mindenik  fejtegetése  több  időt  venne 
igénybe,  mint  a  mennyi  egy  elnöki  beszédet 
megillet.  Engedjék  hát  önök,  hogy  a  sok  vád 
és  jó  tanács  közül  csak  egyet  válaszszak  ki, 
azt,  mely  egy  idő  óta  élesebben  kezd  felhang- 
zani  s  a  mely  társaságunkat  is  közelebbről 
érdekli. 

Igen  kevés  eredetit  írunk  és  igen  sok  ide- 
gent fordítunk.  Az  idegen  termékek  egész 
raja  özönlött  reánk  s  épen  úgy  háttérbe  szo- 
rítja az  eredeti  műveket,  mint  idegenszerűvé 
teszi  közönségünk  ízlését.  Ez  a  vád ;  a  jó 
tanács  pedig  az,  hogy  fordítsunk  minél  keve- 
sebbet, vagy  épen  ne  is  fordítsunk,  írjunk 
minél    több    eredetit  ;    kiadók,    társaságok    és 

*  Fölolvastatott  a  Kisfaludy-Társaság  1883  febr. 
11 -én  tartott  közülésén. 

közönség  egyesüljenek  az  eredeti  irodalom 
emelésére,  egyszóval  állítsunk  föl  az  iroda- 
lomban is  vámsorompót  a  hazai  ipar  védel- 
mére az  idegen  ellen.  De  vajon  alapos-e  a  vád 
s  helyes-e  a  jó  tanács  ? 

Ha  egy  pillantást  vetünk  a  múlt  századra 
s  a  jelen  első  évtizedére,  úgy  találjuk,  hogy 
ez  időkben  nemcsak  hogy  aránylag  sokkal 
többet  fordítottunk,  hanem  eredeti  irodalmunk 
sem  volt  oly  erős,  mint  most  vagy  a  közelebbi 
évtizedekben.  A  XVIII.  század  egyik  legkitű- 
nőbb prózaírója,  Faludi,  leginkább  fordítások- 
kal alapította  meg  hírét  s  hatott  az  irodalom 
fejlődésére.  Az  új  próza  kezdeményezője,  Bá- 
róczy,  kizáróan  mint  fordító  szerepelt  s  Ka- 
zinczy az  ő  példáján  lelkesülve,  szintén  fordí- 
tásokkal fogott  az  ízlés  és  stil  reformjához. 
A  franczia  iskola  költői  jórészt  franczia  mű- 
vek fordítói  és  átdolgozói  voltak.  A  classikai 
iskola  egész  Virágig,  sőt  még  Virág  is,  ereje 
felét  a  görög  és  római  classikusok  átültetésére 
fordította.  Legtöbb  eredetiséget  lyrai  költé- 
szetünk mutatott  fel,  melynek  Csokonai  és 
Kisfaludy  Sándor  voltak  legkiválóbb  képvi- 
selői. Dugonics  regényei-  és  színműveinek  nagy 
része  átdolgozás,  s  míg  Fáy  és  Jósika  föl  nem 
léptek,  majdnem  kizáróan  idegen  regények 
fordításával  táplálkoztunk.  A  színpad  is  ha- 
sonló képet  nyújt.  Katona  és  Kisfaludy  Károly 
előtt  leginkább  fordítások-  és  átdolgozásokból 

telt  ki  színházaink  műsora,  s  a  mi  mint  ere- 
deti szerepelt,  az  sem  igen  volt  több  idegen 
drámák  szolgai  utánzásánál.  Tudományos  iro- 
dalmunkban még  kevesebb  eredetiség  volt, 
mint  költészetünkben.  Azonban  szépirodal- 
munk néhány  évtized  alatt  erős,  mondhatni, 
rohamos  fejlődésnek  indult.  A  költészet  min- 
den ága  felvirult  s  a  tudomány  nyomósabb 
mívelése  is  megkezdődött.  A  fordítások  száma 
szaporodott  ugyan,  de  viszonyunk  a  külföld 
irodalmához  lényegesen  megváltozott.  Irodal- 
munk, különösen  költészetünk  nem  volt  többé 
a  külföld  visszhangja ;  vettünk  és  folyvást 
veszünk  ugyan  onnan  hatást,  de  az  öntudatra 
ébredt  nemzeti  génius  vezérel  bennünket. 

Épen  azért  nincs  ok  az  aggodalomra.  Hogy 
e  fordítások  háttérbe  szorítanák  az  irodalmat, 
nem  való.-  Egyetlen  eredeti  írónk  sem  vált 
fordítóvá  a  nagyobb  dicsőség  vagy  anyagi 
haszon  reményében.  Egy-egy  sikerült  eredeti 
mű  sokkal  több  vevőre  és  olvasóra  talál, 
mint  akármely  idegen  remek  fordítása,  me- 
lyet a  közönség  egy  része  eredetiben  is  ismer. 
A  fordítások  csak  nagy  ritkán  érnek  második 
kiadást,  míg  a  jobb  eredeti  művek  gyakrab- 
ban s  régibb  kitűnő  íróink  folyvást  újabb 
meg  újabb  kiadásban  jelennek  meg.  Bizonyára 
az  eredeti  irodalom  emelésére  minden  lehetőt 
meg  kell  tenniök  egyeseknek  és  a  Társaság- 
nak, de  mindig  csak  az  irodalom  valódi  érdeke 

szempontjából.  Eredeti  művet  csak  azért  írni, 
nyomatni,  megvenni,  olvasni,  mert  eredeti, 
habár  keveset  vagy  épen  semmit  sem  ér, 
nem  lehet  se  egyesek,  se  társaságok  feladata. 
Csak  helyeselhetni,  ha  egy  társaság  alakul, 
mint  a  Petőfi-Társaság,  oly  czélra,  hogy  csak 
eredeti  jobb  műveket  adjon  ki;  de  vajon 
azért  a  Kisfaludy-Társaság  kitörülje-e  alap- 
szabályaiból azt  a  pontot,  mely  az  ó  és  újkor 
remekírói  fordítását  is  feladatául  tűzte  ;  vajon 
az  Akadémia  és  természettudományi  társulat, 
melyek  a  tudományt  nemcsak  mívelik,  hanem 
terjesztik  is,  lemondjanak-e  arról,  hogy  a  ma- 
gyar tudományos  irodalom  hézagait  koronként 
a  legjobb  külföldi  munkák  fordításával  pótol- 
gassák  ?  A  fordítás  elvi  ellenzése  a  csak  ma- 
gyarul olvasó  közönséget  elzárná  az  európai 
szellem  áramlataitól,  elszigeteltségbe  sülyesz- 
tené ;  az  eszme  egyike  azon  nálunk  divatos 
eszméknek,  melyek  valamely  képzelt  vagy 
valódi  állami,  társadalmi  vagy  irodalmi  bajt 
úgy  akarnának  megorvosolni,  hogy  még  na- 
gyobb baj  keletkezzék  belőle. 

Az  európai  nemzetek  között  sohasem  volt 
erősb  a  solidaritas  és  mégis  kifejlettebb  a 
nemzeti  egyéniség  megőrzése  és  kifejtése, 
mint  századunkban.  Mindkét  eszme  és  érzés 
a  keresztyén  polgárosodás  gyümölcse,  melyet 
a  renaissance  hatása  alatt  képződött  művelt- 
ség érlelt  meg.  A  keresztyén  vallás  nem  kötve 

magát  nemzetiséghez,  mint  az  ó-kori  vallások, 
úgyszólva  egy  nagy  családdá  fűzte  össze  a 
nemzeteket;  az  egyéni  szabadság  vágya  és 
joga,  mely  az  ó-korban  oly  fejletlen  volt, 
mint  a  keresztyén  eszmék  fejleménye,  nem- 
csak a  társadalomban  és  államban  érvénye- 
sült, hanem  a  nemzeteknek  egymáshoz  való 
viszonyában  is,  mert  a  nemzetiség,  mint  Eöt- 
vös mondja,  nem  egyéb,  mint  az  egyéni  sza- 
badság alkalmazása  egész  nemzetekre.  A  két 
eszme  és  érzés  valódi  vagy  látszó  ellentétei- 
nek kiegyenlítése  a  jelen  és  jövő  század  fel- 
adata. Az  irodalom  mindkét  eszmét  folyvást 
táplálta,  fejlesztette  s  a  fordítások  nem  csekély 
szerepet  játszottak  a  fejlődés  műfolyamában. 
Midőn  a  szent  könyv  minden  nyelvre  lefor- 
díttatott, midőn  az  ó-kori  remekírókat  minden 
nemzet  tanulta  és  fordította,  mindkét  eszme 
még  élénkebb  kifejezést  nyert  s  azóta  minden 
nemzet  kölcsönös  hatással  van  egymásra  az 
irodalom  terén  is,  átveszik,  kicserélik  egymás 
eszméit,  fordítják  egymás  műveit.  Valóban,  a 
fordítások  egyaránt  kifejezik  a  közösség  és 
nemzetiség  eszméit  s  egyszerre  mindkettőnek 
szolgálatot  tesznek.  Hirdetik,  hogy  az  európai 
emberiség  műveltsége  közös  alapon  nyugszik, 
de  egyszersmind  mindenik  nemzet  saját  nyel- 
vén műveli  magát  s  azt  használja  a  kölcsönös 
hatás  eszközéül  is. 

A  leggazdagabb  irodalmak  sem  lehetnek  el 

fordítások  nélkül.  Az  ó-kori  remekírók  fordí- 
tásával máig  sem  hagyott  fel  egyetlen  nemzet 
sem,  az  újabb  remekírók  művei  vagy  a  na- 
gyobbszerfí  tudományos  munkák  fordításai 
többé-kevésbbé  megtalálhatók  majd  minden 
nemzet  irodalmában.  A  német  irodalom  e 
tekintetben  a  leggazdagabb  s  a  mit  Goethe  a 
világirodalom  alatt  értett,  itt  ment  leginkább 
teljesedésbe.  Az  angolok  szintén  átültették  iro- 
dalmukba a  szárazföld  legkitűnőbb  irodalmi 
és  tudományos  termékeit,  sőt  a  francziák  is, 
a  kik  nemzeti  önérzetökben  oly  kizáróak, 
újabban  sokkal  nagyobb  szorgalommal  fog- 
lalkoznak idegen  irodalmakkal,  mint  régeb- 
ben s  legnagyobb  ellenségök,  a  németek  iro- 
dalmát kiválóan  tanulmányozzák  és  fordítanak 
belőle.  Csak  mi  magyarok  akarnánk  elzár- 
kózni s  eredetiségünk  zsírjába  fuladni  ?  Mily 
gyermekes  eszme,  mily  korlátolt  felfogás!  A  for- 
dításnak és  átdolgozásnak  elvi  ellenzése  nem- 
csak műveltségünknek  ártana,  hanem  ártana 
nemzetiségünknek  is,  mert  a  fordítás  a  nem- 
zetiségi eszme  kifolyása  és  gyengítése  az  ide- 
gen nyelv  beolvasztó  erejének. 

Azonban  nem  tagadhatni,  hogy  a  fordítások 
ellen  emelt  panaszokban  van  valami  igaz  is. 
Sok  olyat  is  fordítunk,  a  mi  elmaradhatna, 
sőt  el  kellene  maradnia,  s  a  mi  jót  is  fordí- 
tunk, nem  mindig  fordítjuk  jól.  Hanem  ennek 
gyógyszere    nem   az    elvi  ellenzés  álláspontja, 

hanem  az  a  régi  jó  tanács:  jót  és  jól.  Valóban, 
ha  jót  és  jól  fordítunk,  nemcsak  apadni  fog 
fordításaink  száma,  mert  jól  fordítani  nem 
könnyű,  hanem  gazdagodni  fog  az  irodalom 
is,  mert  a  jó  művek  jó  fordítása  irodalom- 
történeti mozzanat  is  lehet  és  mindenesetre 
a  jó  fordításban  mindig  van  valami  eredeti  is. 
A  franczia  kritikusok  úgy  emlegetik  Amyot 
Plutarch-fordítását,  mint  a  mely  elősegítette  a 
franczia  műpróza  megalakulását;  az  angol  és 
német  irodalomtörténetírók  mint  nevezetes 
mozzanatot  jegyzik  fel  Popé  és  Voss  Homér- 
fordítását ;  Herder  népballada-  és  dalfordítá- 
sai fordulatot  idéztek  elő  a  német  lyrában ;  a 
német  romantikusok  műfordításaikkal  majd- 
nem többet  hatottak  irodalmukra,  mint  eredeti 
műveikkel ;  Shakspere  fordításának  hatását 
nemcsak  a  német,  hanem  a  franczia  irodalom 
is  érezte.  És  nálunk  Kazinczy  műfordításainak 
hatása  nem  volt-e  nagyobb  eredeti  műveinéi 
s   Arany   műfordításaiban  nincs-e  eredetiség  ? 

Kazinczy  és  Arany !  E  két  név  egy  egész 
irodalmi  század  küzdelmét,  kiinduló  és  vég- 
pontját jelöli,  két  ellentétes  elv  és  rendszer 
képviselője  költészetünkben  és  műfordításunk- 
ban egyaránt,  de  mindkettő  egyszersmind  ál- 
dása és  dicsősége  korának. 

Kazinczy  az  ó-  és  újkor  remekei  fordításával 
kiemelte  irodalmunkat  sülyedtségéből,  példát 
adva  a  költészet  és  próza  különböző    és   saját 


a  fordításokról.  213 

nemeire.  Új  eszmék  és  érzések  légköre  támadt 
s  megindult  az  ízlés  és  nyelv  reformja.  A  pél- 
dányok varázsa  eredeti  irodalmat  teremtett  s 
a  kicsinyes  műfordítói  gond  nagy  művek  szülő 
anyja  lett.  Kazinczy  folyvást  hirdette,  hogy 
az  írónak  nemcsak  tolla  van,  hanem  ecsete, 
vésője  és  hangszere  is ;  hogy  a  mondatnak 
nemcsak  értelmének  kell  lenni,  hanem  idomá- 
nak, színének  és  zenéjének  is.  Ki  akart  fejezni 
minden  eszmét  és  érzést,  melyeket  az  újkor 
szült  s  megkísérlette  a  kifejezés  minden  mód- 
ját, melyekre  a  régiség  példát  adott.  Óhajtotta,' 
hogy  tígy  tudjunk  beszélni  és  írni,  mint  a 
görög  Athén  csarnokai  alatt,  a  latin  Róma 
fórumán,  mint  a  franczia  Paris  szalonjaiban  s 
a  német  Weimar  falai  közt,  és  nemcsak  úgy, 
hanem  a  mennyire  lehet,  oly  módon  is.  Ez 
utóbbi  pontban  volt  tévedése,  mert  idegen 
nyelvi  szépségeket  is  igyekezett  átültetni  iro- 
dalmunkba, a  helyett,  hogy  azokhoz  hasonló- 
kat fejtett  volna  ki  nyelvünkből.  E  tévedését, 
melyet  az  újabb  nyelvészet  annyi  kárörömmel 
emleget,  mennyire  ellensúlyozza  az  a  nagy 
érdeme,  hogy  felköltötte  a  stil-  és  formaérzé- 
ket, hogy  példát  adott,  s  részben  nagy  siker- 
rel, a  stil  különböző  nemeire  s  költői  nyel- 
vünk és  műprózánk  oly  fejlődését  indította 
meg,  mely  csakhamar  a  tökély  magas  fokára 
emelte  nyelvünket.  Vörösmarty  Kazinczy  ta- 
nítványa volt,  de  stilje    már   művészi  idegen- 

szerűség  nélkül.  Összeolvasztotta  a  régi  és  új 
nyelvet,  egyesítette  a  művészeti  és  nemzeti 
géniust. 

Midőn  Arany  föllépett,  már  megalakult  újabb 
költői  nyelvünk  s  a  műfordításban  is  kezdet- 
tünk felhagyni  azzal  a  móddal,  hogy  az  idegen 
műremeket  némi  idegenszerű  jellemzetesség- 
gel  tükrözzük  vissza.  S  mégis  föllépte  a  fejlő- 
dés, a  tökély  újabb  lépcsőjét  jelölte.  Géniusa 
a  nép-  és  régi  nyelvből,  melyeket  senki  sem 
ismert  jobban  nála,  új  költői  bájt  fejtett  ki, 
a  szókincs,  szólásmód  és  fordulatosság  kime- 
ríthetetlen gazdagságát  árasztotta  el  művein, 
s  mint  fordító  megmutatta,  hogy  mi  a  fordí- 
tásban az  eredetiség.  A  mit  Goethebői,  Burns- 
ből,  Shakspereből  és  Aristophanesből  fordított 
mind  olyan,  mintha  a  nagy  írók  magyarul 
írták  volna.  Fordításai  mint  eredeti  művek 
hatnak  reánk.  Nemcsak  a  gondolatot  és  árnya- 
latait tükrözik  vissza,  hanem  a  kifejezés  és 
nyelv  bájait  is ;  a  mi  a  német,  angol  és  görög 
költőben  a  fenség  és  kellem,  a  páthos  és 
gyöngédség,  a  komikum  és  humor  kifejezése, 
azt  mind  megtaláljuk  fordításában  a  magyar 
nyelvből  kifejtve  s  mintegy  újra  teremtve. 
Fordításaiban  néha  nyelvünk  bájainak  oly 
árnyalatai  is  feltűnnek,  melyek  eredeti  művei- 
ben hiányzanak,  s  azért  épen  oly  gyönyört 
nyújtanak  ^és  épen  oly  méltók  a  tanulmányra, 
mint  eredeti  művei. 

íme,  e  két  nagy  példa  bizonyságul  arra, 
hogy  mily  kiváló  helyet  foglal  el  a  fordítás 
az  irodalomban.  Nemcsak  tartalommal  gazda- 
gítja azt,  hanem  műformákkal  is,  nemcsak 
ízlésünk  nemesbítésére,  látkörünk  szélesbíté- 
sére  hat,  hanem  az  eredeti  nyelvművészet 
emelésére  is.  E  szempontból  tekintve  a  fordí- 
tásokat, bizonyára  hibáztatnunk  kell  azt  a  sok 
gondatlan  fordítást,  melyekkel  el  van  árasztva 
irodalmunk  s  melyek  épen  úgy  zavarják  élve- 
zetünket, mint  idegenszerűséghez  szoktatják 
nyelvünket.  Mindez  nem  Kazinczy  iskolájának 
folytatása,  mint  sokan  hiszik.  Kazinczy,  mint 
maga  mondja,  tudva-akarva  botlott,  megkí- 
sértve némely  idegenszerűség  átültetését,  me- 
lyeket szükségeseknek  hitt.  Az  a  műgond 
iskolája  volt,  mely  tudva  tévedett  és  tévedni 
akart;  ez  a  gondatlanság  iskolája,  mely  aka- 
ratlanul téved,  bár  nem  akarna  tévedni.  De  a 
gondosabb,  az  úgynevezett  magyaros  fordítás- 
nak is  megvannak  a  maga  örvényei.  Néme- 
lyek elégnek  hiszik,  ha  fordításuk  nyelvtanilag 
hibátlan,  habár  hiányzik  belőle  az  erő  és  kel- 
lem, vagy  nagyra  vannak  vele,  ha  minél  több 
régies  vagy  népies  kifejezéssel  pompázhat- 
nak, akár  van  szükség  rajok,  akár  nincs.  «In 
vitium  ducit  culpse  fuga,  si  caret  arte». 
mondja  Horatius.  S  valóban  kerülve  az  ide- 
genszerűséget, nem  egyszer  oly  magyaros- 
ságba esünk,  mely  nem  felel   meg   se   a  mű- 

nemnek,  se  a  hangulatának.  Ide  járul  még 
egy  más  körülmény  is,  mely  szintén  könnyen 
félrevezetheti  a  műfordítót.  Már  évek  óta  fel- 
adtuk az  alakhoz  szorosan  hű  műfordítás  el- 
méletét, melyhez  régibb  íróink  annyira  ragasz- 
kodtak. Semmi  esetre  sem  hibáztatjuk,  sőt 
bizonyos  esetekben  megköveteljük,  hogy  a 
fordító  híven  tartsa  meg  az  eredetinek  alak- 
ját, de  épen  nem  veszszük  rossz  néven  tőle, 
ha  az  eredeti  külalakot  nem  mindig  tartja  is 
meg,  s  olyannal  helyettesíti,  mely  nyelvünkön 
szokottabb  s  amahhoz  hasonló  hatású.  Bizo- 
nyára bajos  volna  Horatius  ódáit  magyar  nép- 
dal-rhythmusban  fordítani,  de  Hornért  vagy 
Firduzit  miért  ne  kisérelhetnők  meg  a  ma- 
gyar Sándor-versen  ?  De  ha  ezt  teszszük,  vajon 
helyes-e  még  többet  is  tennünk  s  úgy  fordí- 
tunk, hogy  —  a  mint  egykor  Arany  monda 
nekem  —  érezzék  rajta  az  alföldi  bunda  szaga  ? 
De  mind  e  megrovás  csak  a  szélsőségeket 
illeti.  Hála  Istennek,  vannak  műfordítóink,  a 
kik  sikerrel,  sőt  olykor  kitűnően  fordítanak  s 
közülök  a  kiválóbbak  épen  Társaságunk  tag- 
jai. Néhány  évtized  alatt  Társaságunk  Shaks- 
pere  és  Moliére  összes  műveivel  ajándékozta 
meg  a  nemzetet,  a  Nibelungenlied  és  Don 
Quijote  sikerült  fordítását  szintén  társaságunk 
adta  ki ;  innen  vette  a  közönség  Sophokles, 
Calderon,  Moreto,  Corneille,  Racin  és  Puskin 
némely  műveit  is.  Újabban  Plautus  és  Milton, 

Moore  és  Schiller  fordításai  vannak  készülőben 
s  reményünk  van  ínég  többekhez  is,  mert  mi 
nem  vagyunk  a  fordításoknak  elvi  ellenzői, 
sőt  elvi  pártolói  vagyunk,  s  azt  hiszszük, 
hogy  ezzel  a  közműveltséget  és  nemzetiséget 
épea  úgy  szolgáljuk,  mint  eredeti  kiadvá- 
nyainkkal. 

Vajha  az  évek  során  minél  több  ó-  és  újkori 
remekírót  ültethetnénk  át  nyelvünkre.  Minden 
esetre  Társaságunk  szűk  anyagi  körülményei 
között  is  minden  lehetőt  megtesz  e  czél  eléré- 
sére és  számít  a  közönség  támogatására.  Ez 
óhajtás,  e  remény,  ez  Ígéret  nevében  megnyi- 
tom a  Kisfaludy-Társaság  XXXV.  közülését  s 
üdvözlöm  a  tisztelt  közönséget,  mely  oly  nagy 
számmal,  oly  szives  részvéttel  tisztelt  meg 
bennünket. 


V. 
A  KÖLTÉSZET  LÉNYEGÉRŐL * 

Társaságunk  mintegy  folytatása  az  Aurora- 
körnek. Kisfaludy  Károlynál,  mint  az  Aurora 
szerkesztőjénél,  gyakran  összelőttek  barátai 
és  dolgozótársai.    Felolvasták   egymásnak  dol- 

*  Fölolvastatott  a  Kisfaludy  Társaság  1885.  febr. 
8-iki  XXXVIII.  közülésén. 


2l8  A   KÖLTÉSZET 

gozataikat,  megbírálták  egymást  s  megvitatták 
az  sesthetika  és  irodalom  főbb  kérdéseit.  Kis- 
faludy halálával  a  hű  társak  tovább  is  fentar- 
tották  az  Aurorát,  nem  hagytak  fel  összejöve- 
teleikkel s  egy  pár  év  múlva  megalapították 
a  Kisfaludy-Társaságot,  a  hol  a  közönség  előtt 
folytatták,  a  mit  eddig  magánkörben  tettek. 
Valóban  havi  üléseinken  mi  is  felolvassuk 
egymásnak  dolgozatainkat,  megbíráljuk  a  ki- 
adásra szánt  műveket  s  vitatjuk  az  sesthetika 
és  irodalom  főbb  kérdéseit.  Sőt  ünnepélyes 
közülésünkön  sem  igen  teszünk  mást.  Épen 
azért  csak  a  hagyományos  szokást  követem, 
ha  elnöki  megnyitó  beszédemben  költészetünk 
jelen  állásáról  elmélkedve,  egy  pár  oly  esz- 
mét igyekezem  fejtegetni,  a  melyek  minden 
esetre  időszerűek  s  nem  méltatlanok  a  figye- 
lemre. 

Költészetünk  tizenöt  év  óta  sok  változáson 
ment  át.  Sok  tehetséges  munkást  vesztettünk, 
sőt  egy  pár  oly  költő  is  kidűlt  sorainkból,  a 
kik  nemcsak  koruknak  voltak  díszei,  hanem 
költészetünknek  is  örök  díszei  maradnak.  Bizo- 
nyára új  jeles  tehetségek  is  merültek  fel  s 
épen  nem  panaszkodhatni,  hogy  a  szépirodalmi 
munkásság  szünetel.  De  ha  összehasonlítjuk  a 
multat  a  jelennel,  különbségek  tűnnek  fel, 
oly  különbségek  is,  a  melyek  egy  vagy  más 
irányban  aggodalomra  adhatnak  okot.  A  múlt 
zázad  közepe  óta,  a  midőn  költészetünk  újra 

föléledt,  egész  az  újabb  időig  folyvást  a  köl- 
tők bizonyos  csoportozatait  szemléljük,  a  kiket 
közös  eszme  fűz  össze,  közös  eszmény  lelkesít. 
Bessenyeit,  a  ki  a  XVIII.  század  franczia  esz- 
méit és  ízlését  olvasztja  össze  a  magyar  bazafi- 
sággal  és  költői  lelkesedéssel,  egész  csoport 
követi.  Virág  és  Berzsenyi  nagy  sikerrel  foly- 
tatják Baróti  Szabó  kezdeményét  s  vezéreivé 
emelkednek  mindazoknak,  a  kik  az  ó-világ 
classicismusában  találják  eszményöket.  Ka- 
zinczy mint  költői  nyelvünk  és  ízlésünk  meg- 
újítója  szintén  a  classicismusból  indul  ki,  de 
már  Goetbe  és  Schiller  hatása  alatt  és  átha- 
jolva a  modern  műformákhoz  is,  egy  egész 
iskolát  alapít.  Kisfaludy  Károly,  Vörösmarty 
és  az  egész  Aurora-kör  az  európai  romantiká- 
ból véve  ösztönt,  s  a  hazai  történelemből 
és  közéletből  merítve  lelkesülést,  nemzetibb 
irányt  adnak  költészetünknek.  Petőfi  és  Arany 
egy  új  nemzedék  élén  egyenesen  a  népnem- 
zeti elemet  veszik  alapul  s  azt  tovább  fej- 
lesztve, még  nemzetibbé  varázsolják  költésze- 
tünket tartalomban  és  formában  egyaránt. 

Most  kevésbbé  látunk  ily  csoportosulást,  ily 
küzdelmet  és  fejlődést.  A  csoportokat  többé- 
kevésbbé  egyének  váltották  föl,  a  kiket  inkább 
személyes  rokonszenv  fűz  össze,  mint  közös 
elv  és  eszmény.  Bizonyára  ez  még  magában 
épen  nem  akadályozza  a  jeles  művek  kelet- 
kezhetését.  Hisz  a  múltban  Kisfaludy  Sándor, 

Csokonai,  Katona  nem  tartoztak  valamely  cso- 
portozathoz, iskolához  s  mégis  kitűnő  műveket 
alkottak.  Nem  is  annyira  ez,  mint  más  oldal- 
ról merülhetnek  fel  aggodalmak,  kivált  ha 
nem  egyes  kivételekre  tekintünk,  hanem  a 
közáramlatot  vizsgáljuk.  A  költők  egyéni  el- 
szigeteltsége igen  kedvez  az  egyéni  egyoldalú- 
ságnak, szeszélynek,  sőt  önkénynek,  különösen 
akkor,  a  midőn  nem  korlátozza  a  közízlés 
kritikája.  Valóban  nálunk  csakugyan  nem  igen 
korlátozza,  mert  kritikusaink  nagyrészt  épen 
úgy  hajlanak  az  egyéni  egyoldalúság,  szeszély, 
sőt  önkény  felé,  mint  költőink.  Az  elvek  kri- 
tikáját az  egyéni  nézetek  kritikája  váltotta 
fel.  Nem  annyira  a  költői  művészet  főtör- 
vényei  alkalmazását  vagy  fejtegetését  szem- 
léljük szemben  az  új  művekkel,  mint  inkább 
az  egyéni  tetszés,  vagy  nem-tetszés  kifejezését 
s  több  fejtegetést  olvasunk  a  mellékes  dolgok- 
ról, mint  a  lényegesekről.  Ide  járul  még  a 
napi  sajtó  növekedése,  szélesebb  körű  fejlő- 
dése, a  mely  mindent  magába  akar  ölelni  s 
mely  mindenben,  még  ott  is,  a  hol  nem  épen 
szükséges,  csak  a  gyorsaságot  tartja  szeme 
előtt.  A  röpke  benyomást  gyors  ítélet  követi 
s  az  egyéni  tetszés  korlátlansága  néha  egész 
a  reclamig  sülyed. 

Mindezt  nemcsak  nálunk  tapasztalhatni,  ha- 
nem többé-kevésbbé  másutt  is.  Egyik  első- 
rangú  franczia   folyóiratban    a    következőkép 


LÉNYEGÉRŐL.  22 1 

panaszkodik  egy  jeles  kritikus:  «Hajdan  vol- 
tak olyan  sesthetikai  törvények,  a  melyek 
örök  időkre  látszottak  szólni,  mert  azokat  a 
tudós  ókor  szerzetté.  Ezek  a  törvények  száza- 
dokon át  uralkodtak  és  senkinek  sem  jutott 
eszébe,  hogy  ellenök  fellázadjon  s  ha  valaki 
nem  engedelmeskedett,  az  csupán  tehetetlen- 
ségének volt  tulajdonítható.  Egy  szent  code- 
xet  alkottak  ezek,  a  Parnassus  törvényhozását, 
s  a  kritika  nem  volt  egyéb,  mint  a  jogtudo- 
mányok egy  válfaja:  magyarázatokkal  ki- 
sérte, szentesítette  e  törvényeket.  Körülbelül 
ott  volt  a  művészet,  a  hol  a  morál,  szabatos 
theologiai  szabályokból  állott.  De  a  mint  az 
élet  új  szükségei,  a  tudomány  vívmányai  szét- 
törték a  theologia  merev  kereteit,  ép  úgy  az 
új  érzések,  messzehatóbb  eszmék,  szűknek 
találták  a  hagyományos  ízlés  korlátait,  s  el- 
végre halomra  döntötték.  Ma  már  a  művé- 
szetben nincsenek  általánosan  elismert  törvé- 
nyek, nincs  elvekre  alapított  kritika  vagy 
legalább  is  a  némelyektől  hangoztatott  elve- 
ket mások  megvetőleg  utasítják  vissza.  Az 
olvasók  és  a  nézők  a  színházban  vagy  mú- 
zeumban biz  vast  mondogatják,  hogy  ez  a  dolog 
tetszik  nekik,  az  meg  nem  tetszik,  csakhogy 
még  ezzel  sincsenek  mindig  tisztában,  hanem 
ki-ki  a  pillanatnyi  fellobbanás  hatása  alatt  ítél 
s  meg  sem  kísérti  számot  adni  magának  föl- 
hevüléséről,   hijával  levén  valamely  elvnek,  a 

melyre  támaszkodhatnék.  Az  emberek  a  leg- 
gyakrabban félnek  véleményök  nyilvánításá- 
tól. Innen  a  kitérő  Ítéletek,  a  melyekkel  úton- 
útfélen  találkozunk,  a  milyenek  ezek :  elég 
csinos,  megjárja ;  semmit  sem  bizonyító,  sem- 
mit sem  tagadó  ítéletek,  a  melyek  épen  elég- 
ségesek arra,  hogy  az  ember  némely  ellen- 
véleménynyel szemben  szépen  meghátráljon. 
Ebben  a  bizonytalanságban  és  kételyben  oly 
közönyösséghez  jutunk,  a  melynek  segise  alatt 
a  véletlen  határozza  meg:  mi  a  szép  s  mi  a 
nem-szép. » 

Azonban  e  jelenségnek  megvan  a  maga 
oka,  a  melyet  a  franczia  kritikus  nem  fejteget. 
Nem  egyéb  az,  mint  visszahatás  a  dogmati- 
kus kritika  erőszakossága  s  a  nemrég  ural- 
kodott iskolák  túlkapásai  ellen.  Az  oly  kor- 
szak, a  melyet  nem  igen  izgatnak  új  eszmék 
és  el  nem  ragad  a  küzdelem  heve,  nyugod- 
tabban tekinti  a  dolgokat  s  kerülve  a  túlsá- 
got,  másik  túlságba  esik.  Élesen  látva  a  me- 
rev tanok  s  a  kizárólagos  iskolák  tévedéseit, 
hajlandó  nem  hinni  semmi  általánosban.  De 
vajon  az  sesthetikai  dogmatismus  s  az  sesthe- 
tikai  nihilismus  között  nincs-e  középút?  Va- 
jon ha  nem  hiszünk  a  mindent  meghatározó 
s  nem  egyszer  önkényes  sesthetikai  dogmák- 
ban, ne  ismerjük-e  el  azon  elveket  se,  a  me- 
lyek a  költészet  czéljából  és  természetéből 
folynak  ?    Vajon  a  költészetnek  nincs-e  czélja 

s  eszközeit  a  szeszély  s  önkény  választja 
meg  ?  Vajon  nincs-e  különbség  a  jó  és  rossz 
ízlés  között  ?  Bizonyára  van.  Mindabban,  a  mi 
az  emberi  szellemből  foly  s  az  emberi  szel- 
lemre hat,  bizonyos  törvények  nyilatkoznak. 
A  költészet  egyidős  az  emberiséggel  s  mindig 
az  emberi  szellem  fejlődését  követte.  Együtt 
fejlődött  a  vallással,  társadalommal,  állammal 
és  tudománynyal,  hatott  reájok,  hatást  vett 
tőlök,  de  természetét  sohasem  tagadta  meg. 
Azok  a  nagy  költők,  a  kik  az  idők  hosszú 
folyamában  műveikkel  elragadták  az  emberi- 
séget, több-kevesebb  öntudattal  vagy  épen 
ösztönszerűleg  bizonyos  törvényeket  követ- 
tek s  azon  hatásnak,  a  melyet  valamely  szép 
mű  gyakorol  lelkünkre,  mindig  megvan  az 
oka,  még  akkor  is,  a  mikor  nem  vagyunk  tel- 
jes öntudatában. 

Épen  azért  a  műfajok  és  műformák  nem  a 
szeszély,  önkény,  hanem  a  szükségesség,  a 
kényszerűség  szüleményei,  a  melyeket  czél- 
és  törvényszerűség  állapított  meg.  A  lyra, 
eposz,  dráma  az  idők  folyamában  változtak 
tartalomban,  módosultak  formában,  de  benső 
lényegök  most  is  az,  a  mi  volt  ezer  év  előtt. 
A  tragikum  és  komikum  fogalma  most  sem 
más,  mint  volt  Sophocles  és  Aristophanes  ide- 
jében ;  csak  némely  vallásos,  társadalmi  és 
állami  összeütközések  avultak  el  és  váltattak 
föl    újakkal.    A    régi   görög   és  latin  nyelv  el- 

enyészett,  barbár  nyelvek  szorították  ki  he- 
lyökből,  de  e  barbár  nyelvekben  lassanként 
a  nyelvművészet  és  rhythmus  ugyanazon  tör- 
vények szerint  fejlett,  a  nemzeti  sajátságok- 
hoz idomulva.  A  költészet  alapiában  mindig 
ugyanaz,  de  folyvást  újjá  szüli  magát,  vénül 
és  megifjodik,  elhamvad,  mint  a  Phönix-ma- 
dár,  de  hamvaiból  új  életre  kel  s  az  ég  felé 
csattogtatja  szárnyait,  A  polgárosodás  romjai 
alá  temetkezik,  de  együtt  ébred  az  új  polgá- 
rosodással, új  színt  vált,  formái  módosulnak, 
sőt  új  formákat  teremt,  de  mindig  termé- 
szete törvényei  szerint.  A  lángész  tulajdonkép 
nem  egyéb,  mint  a  törvények  kijelentője  s 
hogy  bibliai  kifejezést  használjak,  nem  azért 
jő,  hogy  eltörülje  a  törvényeket,  hanem  hogy 
betöltse.  A  költészet  legvirágzóbb  korszakai 
azok,  a  melyek  e  törvényeket  legtisztábban, 
legtöbb  alkotó  erővel  testesítik  meg  műveik- 
ben, s  a  hanyatlás  korszakát  épen  az  jellemzi 
legjobban,  hogy  e  törvényeket  félreismeri,  egy- 
oldalúan vagy  épen  balul  magyarázza,  az  esz- 
közt összetéveszti  a  czéllal,  a  mellékest  a 
lényeges  fölibe  emeli  s  puszta  formális musba 
sülyed.  De  az  örök  törvények  lassanként 
visszanyerik  uralmukat  s  háttérbe  tolják  az 
ideiglenes  divatokat.  E  törvények  kutatása, 
megfigyelése  a  műphilosophia  feladata ;  e  tör- 
vények értése  vagy  érzése  a  jó  ízlés  saját- 
sága. S  elvégre  bármennyit  kétkedjünk,  annyi 

mindenesetre  bizonyos  marad,  hogy  minden 
törvény  és  szabály  elvetendő,  a  mely  ellenke- 
zik a  költészet  czéljával,  hirdessék  a  bár  dog- 
matikus kritika  vagy  a  költői  iskolák  legtekin- 
télyesebb képviselői  s  minden  oly  mű  hibás  és 
hideg,  a  melyben  nem  emelkedik  elég  érvényre 
a  költészet  lényege,  bármily  csillogó  pompá- 
ban jelenjék  is  meg. 

De  mi  a  költészet  lényege,  mi  tulaj  donkép 
a  költészet  ?  Néhány  szóval  is  megmondhatni. 
A  költészet  a  természet  és  az  emberi  szív  ele- 
ven és  szabatos  rajza,  különösen  az  emberi 
szívé.  E  tekintetben  felülmúl  minden  más  mű- 
vészetet. A  képzőművészetek  csak  a  színt  és 
alakot  utánozhatják  s  az  emberi  szívből  csak 
annyit  adhatnak,  a  mi  egy  pillanatra  az  ar- 
czon,  mozdulaton  visszatükröződhetik.  A  szív 
egész  birodalma  csak  a  költészeté ;  az  emberi 
jellem  benső  mivoltát,  bonyolult  szerkezetét, 
átalakulásait,  a  szenvedélyek  sok  fajú  fejlődé- 
seit, az  érzések  röpke  hangulatát,  mély  fel- 
indulásait csak  a  költészet  tükrözheti  vissza. 
Övé  az  ember  egész  külső  és  belső  világa,  övé 
minden,  a  mi  a  természetben  kedélyünkre  hat, 
földeríti,  lelkesíti,  szomorúságra  hangolja,  bús- 
komorságba sülyeszti.  Övé  az  ember  összes 
viszonya  az  Istenhez,  társadalomhoz,  állam- 
hoz, tragikai  és  komikai  küzdelmei  bölcsőtől 
a  sírig,  övé  a  múlt,  a  melynek  szülötte  a  jelen, 
övé    a  jelen,    a   mely  a  jövendő  anyja,  övé 

jövendő,  nielyet  sejtelmeivel  és  álmaival  érint. 
Képes-e  mindezt  rajzolni  a  költő,  ha  nem  vizs- 
gálta, ha  élményeivel  vagy  tanulmányával 
nem  közvetítette  ?  Nem  fogja-e  megsérteni 
művészete  legfőbb  törvényét,  ha  hűtelenül 
rajzolja  az  ember  kül-  és  belvilágát  ?  Régi 
igazság,  hogy  csak  az  hat  a  szívre,  a  mi  szív- 
ből foly  és  a  szívet  híven  rajzolja.  Még  az  oly 
műfajok  is,  a  melyek  ki  vannak  véve  a  phy- 
sikai  törvények  alól,  mint  a  népmesék,  mon- 
gák  s  más  phantastikus  művek,  az  erkölcsi 
törvények  uralma  alatt  állanak  s  az  emberi 
szív  rajzát  nytíjtják.  A  lyrai  költő  nem  fog 
mélyebben  hatni  reánk,  bár  legszebben  ver- 
seljen, bár  pazaran  áraszsza  képei  gazdagsá- 
gát, ha  szenvelgést  érzünk  ki  belőle,  vagy  ha 
a  szív  állandó  érzései  helyett  csak  hóbortjait 
zengi.  A  drámaíró  meglephet  bennünket  lele- 
ményességével, technikai  készségével,  látvá- 
nyaival, de  sohasem  fog  igazán  elragadni,  ha 
személyei  bábok  s  nincs  rajtok  Isten  képe, 
tudniillik  a  lélek  küzdelmeinek  hű  kifejezése. 
A  regényíró  jó  elbeszélő  lehet,  tudhat  élénken 
színezni,  szórhatja  elmés  ötleteit,  kalandot 
kalandra  halmozhat,  s  mégis  lehangolva  tesz- 
szük  le  könyvét,  ha  mint  álmodozó  lázbeteg, 
elferdíti  a  társadalmi  viszonyokat  s  eltorzítja 
az  embert.  Minden  költői  mű  mélyebb  és  tar- 
tósabb hatása  attól  függ,  hogyan  tudta  raj- 
zolni   az    embert    s  csak  nzok  maradnak  fenn 

és  szállnak  nemzedékről-nemzedékre,  a  melyek 
a  költészet  e  legfőbb  törvényének  leginkább 
megfelelnek. 

A  költészet  mindenesetre  az  emberi  élet 
hű,  de  eszményített  rajza  s  még  a  legtulzóbb 
realista  sem  lehet  el  az  eszményítés  bizonyos 
foka  nélkül.  Mindamellett  semmi  sem  adott 
annyi  okot  a  félreértésre  költőknek  és  közön- 
ségnek egyaránt,  a  legrégibb  időtől  a  legújab- 
big,  mint  épen  az  eszményítés,  sőt  sokszor 
a  naturalismus  nem  egyéb,  mint  visszahatás 
az  elfajult  eszményítés  ellen.  Vannak  sokan, 
a  kik  a  határozatlant,  a  ködöst  vagy  az  élet- 
nek épen  ellentétét,  a  nem  létezőt  tartják  a 
legemelkedettebb  költészetnek.  Előttök  nem 
az  a  költészet,  a  mely  a  szív  rejtélyeit  igaz 
vonásokkal  igyekszik  feltüntetni,  hanem  az, 
a  mely  fellegvárakat  alkot  a  semmiségben. 
Pedig  a  költészet  leglégiesebb  alakjai  is  csak 
úgy  hatnak,  ha  emberi  vonással  vannak  fel- 
ruházva s  a  képzelem  legmagasabb  szárnya- 
lása sem  más,  mint  az  emberi  lét  fenséges 
megvilágítása.  Igaz  nélkül  nincs  valódi  szép. 
Nem  hiába  emlegette  oly  sokszor  Lord  Byron 
az  igaz  kifejezést,  nem  hiába  hirdette  Arany  : 
költeni  s  mégis  igaz  maradni,  ez  a  nagy  fel- 
adat, a  melynek  megoldásától  függ  a  költői 
siker.  Ide  pedig  leginkább  két  út  vezet,  az 
őszinteségé  és  komolyságé.  Ha  csak  abból 
költünk,    a    mit    átéreztünk,   átéltünk,   tapasz- 

taltunk  vagy  tanulmányunk  által  behatóan 
közvetíteni  tudtunk,  már  a  siker  felét  bírjuk, 
mert  könnyebben  lehetünk  elevenek  és  szaba- 
tosak, a  mi  a  költői  hatás  legfőbb  eszköze. 
Ha  komolyan  veszszük  a  költészet  czélját  és 
feladatát,  könnyebben  legyőzhetjük  a  hiúság 
és  szeszély  ingereit  s  képesebbek  leszünk  a 
való  dicsőség  keresésére,  inkább  fogjuk  érezni, 
hogy  nem  a  henye  lelkek  mulattatói  vagyunk, 
hanem  az  élet  fenkölt  magyarázói  s  mély 
részvétű  vigasztalói.  S  épen  nem  fogjuk  saj- 
nálni művünktől  a  fáradságot,  mert  a  könnyű 
nehéz ;  és  meg  fogjuk  tartani  a  mérséklet  és 
jó  ízlés  határait  még  a  komikum  és  humor 
legmámorosabb  perczeiben  is,  mert  jól  mondja 
a  költő : 

A  bolondot,  ha  bolondoz,  neveti  a  sokaság, 

De  ha  okos  nincs  szavában,  időt  vele  te    ne    tölts. 

Bizonyára  igazságtalanság  volna  azt  állítani, 
hogy  napjaink  költészetéből  hiányoznék  min- 
den őszinteség  és  komolyság  s  költőink  nem 
az  emberi  szív  rajzára  törekednének.  De  vajon 
mondhatni- e,  hogy  általában  véve  az  őszinte- 
ségnek és  komolyságnak  legmagasabb  fokai 
felé  törekszünk  s  az  emberi  szív  rajzában 
gyakran  meg  nem  zavarna  bennünket  szeszé- 
lyünk, sietségünk,  a  könnyű  siker,  a  közönség 
kényeztetése  s  a  kritika  elvtelensége  ?  Mond- 
hatni-e,   hogy    műveinkben    a    mellékes   csak 

ritkán  vesz  erőt  a  lényegen  s  mindig  helyesen 
magyarázzuk  a  költészet  legfőbb  törvényeit  ? 
A  költők  egyéni  egyoldalúsága,  önkénye,  a 
kritikusok  puszta  egyéni  tetszése  nem  oly 
jelenségek-e,  a  melyek  aggodalomra  adhatnak 
okot  ?  Nem  szükséges-e  minél  többször  emle- 
getnünk, hogy  az  egyéni  hajlamok  és  nézetek 
felett  van  valami  általános  is  ?  Nem  szüksé- 
ges-e ismételnünk,  hogy  a  költészet  czélját  és 
természete  törvényeit  még  a  lángész  sem  vál- 
toztathatja meg  ?  S  honnan  hangozhatnék  mél- 
tóbban e  szó,  mint  a  Kisfaludy-Társaság  szó- 
székéről ?  Ötven  év  óta  Társaságunknak  tagja 
volt  minden  nevezetesebb  magyar  költő  és 
műbíráló.  Ujabb  költészetünk  dicsősége  Tár- 
saságunknak nevéhez  van  kötve.  Nagy  emlé- 
kek intenek  felénk,  hogy  ne  feledkezzünk 
meg  hivatásunkról.  De  másfelől  néhány  év 
óta  a  közönség  áldozatkészsége  gyakrabban 
fölkeresi  s  támogatja  Társaságunkat.  Köteles- 
ségeink teljesítésével  tartozunk  meghálálni  ez 
áldozatkészséget. 

Épen  azért  legyen  szabad  a  múlt  nagy  em- 
lékeire hivatkozva  s  a  jövő  szép  reményeit 
táplálva,  nyitnom  meg  a  Kisfaludy-Társaság 
XXXVIII.  közülését  s  üdvözölnöm  a  tisztelt 
közönséget. 

IRODALMUNK  BEFOLYÁSA  NEMZETI 
FEJLŐDÉSÜNKRE* 

Mai  közülésünk  fő  tárgya  Szemere  Pál  em- 
lékének megújítása,  születésének  századik  év- 
fordulóján. Elnöktársam,  Szász  Károly  fog 
emlékbeszédet  tartani  e  kitűnő  íróról,  a  ki 
három-négy  irói  nemzedék  küzdelmeiben  vett 
részt  s  Társaságunknak  legrégibb  tagjai  közé 
tartozott.  De  legyen  nekem  szabad  mintegy 
bevezetésül,  ha  futólagosan  is,  arról  elmél- 
kednem, hogy  egy  század  óta  mily  befolyás- 
sal volt  irodalmunk  nemzeti  fejlődésünkre  s  e 
szempontból  mily  feladatok  várnak  reá  a  jelen- 
és jövőben. 

Az  emberiség  és  nemzetek  életében  minden 
tett,  intézmény,  változás,  előbb  mint  érzés  és 
eszme  jelentkezik  a  költők  lantján  s  a  nagy 
gondolkozók  könyveiben.  Innen  az  a  nagy 
befolyás,  melyet  az  irodalom  gyakorol  az  em- 
beri és  nemzeti  fejlődésre.  Az  irodalom  min- 
dig hű  tükre  a  jelen  küzdelmeinek  és  jelzője 
a  jövő  átalakulásainak.  Alig  érhet  nagyobb 
csapás   valamely   nemzetet,    mintha   irodalma 

*  Fölolvastatott  a  Kisfaludy-Társaság  1886.  febr. 
7-én  tartott  ülésén. 

kezdi  veszteni  hatását  fejlődésére  vagy  egé- 
szen elnémul.  A  XVIII.  század  első  felében 
ily  csapás  érte  nemzetünket :  irodalmunk  el- 
némult. E  jelenségnél  semmi  sem  fejezte  ki 
kiáltóbban  a  nemzeti  szellem  hanyatlását,  a 
melyet  politikai  és  társadalmi  okok  idéztek 
elő.  Alkotmányunk  holt  formáiból  kihalt  az 
élet  s  az  éledő  műveltség  akarva-akaratlan, 
idegen  nyelv  és  érdek  szolgálatába  szegődött. 
Hanyatlásunk,  sőt  aljasodásunk  szégyenét  és 
fájdalmát  egy  pár  költő  kezdé  érezni  mélyeb- 
ben s  1772-ben  újra  megszólalt  irodalmunk, 
hogy  többé  soha  el  ne  némuljon,  hanem  foly- 
vást éleszsze,  sőt  újjá  szülje  társadalmi  és 
politikai  életünket.  Bessenyey  György  szóval 
és  tettel  egyaránt  hirdette,  hogy  egyesek  ki- 
művelhetik ugyan  magokat  idegen  nyelv  és 
irodalom  segélyével  is,  de  egy  egész  nemzet 
csak  saját  nemzeti  nyelvén  lehet  művelt.  Jel- 
szava, példája  követőkre  talált.  íróink  száma 
növekedett  s  a  nemzeti  műveltség  köre  szé- 
lesbült.  A  mozgalmat  II.  József  rendszabályai 
is  élesztették.  Németesítő  rendszere  a  nemze- 
tiség eszméjének  fejlődését  segítette  elő,  sza- 
badelvűsége  az  újkori  eszmék  terjedését.  De 
a  nemzetet  a  két  áramlat  egyike  sem  hatotta 
át  mélyebben.  Az  1790-iki  országgyűlés  vissza- 
állította ugyan  az  alkotmányt  s  újabb  törvé- 
nyek sánczaival  vette  körül,  de  keveset  tőn  a 
nemzetiség  fejlesztésére  s  inkább  ragaszkodott 

az  előjogokhoz,  mintsem  csak  igen  mérsékelt  re- 
formokat is  létesíthetett  volna.  Nyelvünk  a  köz- 
igazgatás- és  oktatásnak  csak  alsóbb  köreiben 
foglalhatta  el  jogos  helyét;  Révai  hiába  járta 
be  a  befolyásosabb  hazafiakat,  hogy  Bessenyey 
tervét  egy  felállítandó  magyar  Akadémia  iránt 
megvalósíthassa  ;  a  megalakult  magyar  színtár- 
sulat hiába  fordult  az  országgyűléshez  pártolá- 
sért. A  reformokra  nézve  sem  jártak  jobb  idők, 
a  már  kifejlett  politikai  visszahatás  lefejeztette 
vagy  börtönbe  záratta  mindazon  írókat,  a  kik 
társadalmi  és  politikai  reformokról  még  c?ak 
álmodni  is  mertek. 

A  magyar  közélet  mindinkább  elsatnyult, 
de  annál  élénkebbé  vált  az  irodalmi  mozga- 
lom. Révai  földerítette  nyelvünk  rendszerét, 
szabályozta  nyelvtanunk-  és  helyesírásunkat ; 
Kazinczy  folytatta  ízlésújítását  és  föllépett 
nyelvújításával.  Ehhez  járult  a  költők  hazafi 
fájdalma,  kétségbeesése,  mely  enyhet  és  hitet 
keresett  és  nem  talált.  A  múlt  nagysága  és  a 
jelen  sülyedtsége  mélyen  meghatotta  szívöket. 
Kisfaludy  Sándor  dalai,  Berzsenyi  ódái,  Kölcsey 
elégiái  folyvást  ébresztették  a  nemzetet  és  táp- 
lálták hazafiságát.  Kisfaludy  Károly  és  Vörös- 
marty még  nemzetibb  húrokat  kezdettek  pen- 
getni s  fölelevenítek  a  múlt  dicsőségét,  a 
magyar  állam  nagyszerű  küzdelmeit.  Nem- 
zetiség, hazafiság  és  reform  lőn  az  irodalom 
jelszava.  A  nemzetiség   a   nyelv  művelésében 

és  terjesztésében  nyert  kifejezést,  a  hazafiság 
a  történelmi  emlékek  és  jogok  cultusában,  a 
reform  az  izlés  és  nyelv  megújításában.  Mindez 
lassanként  kihatott  a  társadalmi  és  politikai 
életre  is.  A  megyék  és  országgyűlés  termeiben 
visszhangra  találtak  az  irodalom  eszméi  és  jel- 
szavai. A  megsértett  alkotmányt  védelmezni 
kezdte  a  nemzet  s  az  irodalmi  reformeszméket 
nyomban  követték  a  társadalmi-  és  politikaiak. 
Kazinczy  és  társainak  félszázados  küzdelme 
nélsül  nem  találtak  volna  fogékonyságra  Szé- 
chenyi eszméi.  Az  irodalom  és  nyelv  reformja 
nélkül  lehetetlen  lett  volna  az  alkotmány 
reformja.  Egymást  szülték  és  egymást  táplál- 
ták. Az  irodalmi  központtá  vált  Pest  társa- 
dalmi és  politikai  központtá  is  lőn.  Az  irodalmi 
iournalistika  előkészítette  a  politikait;  Bajza 
Kritikai  lapját  és  Athenaeumát  Kossuth  Pesti 
Hírlapja,  követte.  A  mint  irodalmunk  köre 
tágult  s  a  népköltészetből  is  kezdett  meríteni : 
úgy  hajlott  politikai  irányunk  is  mindinkább 
a  democratia  felé.  Hogy  az  irodalmi,  társa- 
dalmi és  politikai  eszmék  mily  szoros  kapcso- 
latban vannak  egymással,  leginkább  mutatja 
Petőfi  példája,  a  ki  a  népnemzeti  elemnek 
nemcsak  sestheticai,  hanem  politikai  oldalát 
is  felfogta  és  fejlesztette.  Költészetében  épen 
úgy  megzendítette  a  magyar  népszellem  ere- 
deti naiv  dalhangját,  mint  az  európai  democ- 
ratia dithyrambjait  s  mintegy   áhította,   várta 

és  hirdette    a  forradalmat,  a  mely  valóban  ki 
is  tört. 

Eszméink  és  törekvéseink  sorsa  többé  nem 
az  irodalomban  és  tanácskozó  termekben  dőlt 
el,  hanem  a  csatatéren  —  és  szerencsétlenül. 
A  nemzetiség  eltiporva,  a  hazafiság  üldözve 
s  minden  reform  ellenünk  fordítva.  A  mély 
csendben  először  is  az  irodalom  szólalt  meg, 
hogy  tájékozza  magát  és  nemzetét.  Óvatosan 
és  szerényen  szólt,  de  magát  meg  nem  alázva. 
Többet  gondolt  és  érzett,  mint  a  mennyit  ki- 
mondott, de  a  mit  elhallgatott,  azt  sejtetni 
tudta.  Szilárdan  ragaszkodott  törekvései  jog- 
folytonosságához, de  más  hangulatban,  mint 
ezelőtt  egy  évtizeddel.  A  büszke  remények  és 
vágyak  lázát  mélabús  emlékezés  váltotta  fel 
s  a  tévedések  is  feltünedeztek.  A  nyelv,  iro- 
dalom és  alkotmány  reformja  nem  ismert  kor- 
látokat s  többé-kevésbbé  a  forradalomig  emel- 
kedett. Talán  többet  változtattunk  nyelven, 
irodalmon  és  alkotmányon,  mint  kellett  volna. 
A  nyelvújításnak  nem  voltak-e  meg  oly  túl- 
ságai,  mint  a  politikai  radicalismusnak  s  köl- 
tészetünk népiességének  olynemű  kicsapon- 
gásai, mint  a  democratikai  törekvéseknek  ? 
Először  is  az  irodalomban  mutatkoztak  a 
visszahatás  némi  jelenségei.  Korlátoztuk  a 
nyelvújítást  a  nélkül,  hogy  valóságos  vív- 
mányait megtagadtuk  volna;  a  költészetben 
tovább    is    a   népnemzeti    elemre    támaszkod- 

tunk,  de  több  ízlésre  és  tisztább  formákra 
törekedve.  Tanultuk  a  régi  nyelvet  és  írókat, 
a  kiknek  műveit  új  kiadások  hozták  forga- 
lomba s  kiváló  előszeretettel  fordultunk  a  ma- 
gyar történelmi  tanulmányokhoz,  hogy  enyhet, 
erőt  merítsünk  belőlük,  hogy  visszavarázsol- 
juk kedélyünkbe  a  nyugalmat  apathia,  a  hitet 
rajongás,  az  önbizalmat  vakmerőség,  az  erélyt 
elbizottság  nélkül.  A  nemzetiség  és  hazafiság 
meg  lévén  fosztva  minden  állami  segélyfor- 
rástól, nem  maradt  más  tér,  mint  az  irodalmi 
és  társadalmi.  A  társadalmi  erőnek  irányt 
adni,  az  irodalmi  munkásság  útjait,  vezér- 
eszméit kijelölni  a  kor  legfontosabb  kérdésévé 
emelkedett  s  meg  volt  bizonyos  politikai  fon- 
tossága is,  a  mennyiben  a  szenvedőleges  ellen- 
állásnak némi  cselekvő  erőt  is  kölcsönzött. 
E  két  tér  iránya,  munkássága  készítette  elő 
és  termékenyítette  meg  ébredni  kezdő  poli- 
tikai mozgalmainkat  is.  A  nagy  küzdelem,  a 
mely  a  politikai  téren  kifejlett,  szintúgy  össze 
akarta  kötni  a  multat  a  jelennel,  szintúgy  a 
jog  és  reform  folytonosságából  indult  ki,  mint 
az  irodalmi,  szintúgy  kibékíteni  igyekezett  az 
ebből  folyó  ellentéteket  s  Deák  Ferencz,  a  ki 
e  nagy  küzdelmet  győzelemre,  kiegyenlítésre, 
alkotmányunk  visszaállítására  vezette,  szint- 
úgy kifejezése  volt  a  magyar  faj  legneme- 
sebb sajátságainak,  mint  Arany  János  az  iro- 
dalomban. 

íme,  néhány  vonással  egy  egész  század  tör- 
ténete. Mint  minden  léteért  küzdő  nemzeté,  a 
mi  irodalmunk  is  leginkább  a  nemzeti  törek- 
vések és  küzdelmek  kifejezése.  Jól  mondja 
Toldy,  visszatekintve  a  múltra,  hogy  «a  ma- 
gyar irókat  legfőkép  a  hazafiság  vezette,  éle- 
tük feladata  a  magyar  nyelv  művelése  és 
terjesztése  volt  s  mindkettőt  nem  mint  vég- 
czélt  tekintették,  hanem  mint  eszközt  a  nem- 
zetiség, s  ha  lehet,  a  magyar  állam  föleleve- 
nítésére.  Erre  törekedtek  nagyok  és  kicsinyek, 
ez  tette  a  magyar  írókat,  erőseket  és  gyöngé- 
ket testvérekké  s  mint  az  első  keresztyének, 
bátorították,  lelkesítették  egymást  azon  büszke 
önérzetben,  hogy  végre  is  ők  fogják  a  nem- 
zetet életben  tartani,  a  míg  eljő  a  politikai 
ébredés  s  üt  a  felszabadulás  órájaw.  Fény 
nevükre,  áldás  porukra  s  mi  hű  utódok,  kö- 
vessük dicső  elődeink  nyomdokait.  Ha  ők  egész 
lélekkel  küzdöttek  az  elhanyatlott  magyar 
állam  fölelevenítéseért,  nekünk  is  szintoly 
lelkesedéssel  kell  hatnunk  a  már  fölelevenült 
magyar  állam  megerősítésére.  Az  állam  főereje 
a  polgárok  erényében,  műveltségében  és  va- 
gy onosodásában  áll  e  tulajdonok  egymás 
szüleményei  s  mindig  szoros  kapcsolatban 
vannak  azzal  a  szellemmel,  a  mely  az  iroda- 
lomban uralkodik.  A  régi  magyar  irodalom 
felköltötte  a  szunnyadó  hazafiságot,  a  múlt 
nagyságára   s   a  jelen  szégyenére  hivatkozva. 

Ma  már  minden  magyar  szívben  hazafiság 
dobog,  de  bonyolult  viszonyaink  között  nem 
mindig  biztos,  tárgyaira  és  irányára  nézve. 
Az  idegen  befolyás  és  önkény  ellen  megszok- 
tuk az  erélyes  védelmet  és  ellenállást,  de  egy 
pár  század  óta  csak  szűkebb  körben  kormá- 
nyozhatván magunkat,  a  nagyobb  körű,  az 
állami  önkormányzatot  még  csak  most  tanul- 
juk s  itt  minden  ballépés  végzetes  lehet.  A 
válságos  pillanatokban  nem  hiányzik  lelkese- 
désünk egész  a  feláldozó  hősiességig ;  de  a 
modern  polgár  mindennapi  erényeit,  a  munkát, 
szorgalmat,  türelmet,  kitartást  és  takarékos- 
ságot még  kevéssé  tudtuk  elsajátítani.  Álla- 
munk és  társadalmunk  még  folyvást  egy  nagy 
átalakulás  hullámai  között  hánykódik,  alkotó 
elemei  részben  csak  most  mennek  át  azon  a 
vegyi  bomláson,  a  melyen  Európa  szerencsé- 
sebb nemzetei  már  régen  átestek.  A  régi 
hazafiság  nemzeties  elemeinek  ép  úgy  össze 
kell  olvadniok  a  modern  állami  és  társadalmi 
élet  követelményeivel,  mint  az  irodalomban 
a  népnemzeti  elemnek  a  szélesebb  látkör 
európai  eszméivel.  S  a  nemzetiséggel  sem 
vagyunk  máskép.  A  régi  magyar  irodalom 
felköltötte  a  nemzetiség  eszméjét,  érzését, 
visszahódította  az  elnémetesedett  aristocra- 
tiát,  kiművelte  a  nyelvet,  hogy  az  elfoglal- 
hassa helyét  a  közigazgatás-  és  oktatásban. 
Ma  már   nem    lehet  panaszunk  a  felsőbb  osz- 

tályokra,  a  mellett  nyelvünk  az  állam  nyelvévé 
vált,  de  az  állami  és  társadalmi  intézmények 
még  magokban  nem  biztosíthatják  eléggé  a 
nemzetiséget ;  az  irodalom  varázsa,  a  tudo- 
mány súlya  az,  a  mi  leginkább  biztosít,  hódít 
és  fejleszt.  S  épen  e  körülmény,  a  jelen  és 
jövő  írói  nemzedéke  elé  oly  feladatot  tűz,  a 
melyet  a  régibb  írók  csak  részben  teljesít- 
hettek. 

Irodalmunk  a  múlt  század  végen  a  nyelv- 
művelésből indult  ki  s  a  jelen  század  első 
évtizedeiben  is  csak  a  költészetet  s  a  műpróza 
oly  fajait  művelte,  a  melyek  a  nemzeti  szel- 
lemre legközvetlenebbül  hatnak ;  de  a  tudo- 
mányt irodalmi  formában  kevésbbé  dolgozta 
föl  s  kivéve  a  nyelvészetet,  még  kevésbbé 
művelte  önállóan.  Maga  az  Akadémia  is  meg- 
alakulásakor inkább  csak  a  nyelv  és  irodalom 
akadémiája  volt,  mint  a  tudományoké.  S  ez 
nem  lehetett  máskép.  A  költészet  és  műpróza 
állami  támogatás  nélkül  is  felvirulhat,  a  tudo- 
mány kevésbbé :  minden  esetre  pénzbe  kerül. 
Mindenütt  Európában  az  állami  és  társadalmi 
fensőbb  tanintézetek,  egyetemek  a  tudomány 
művelésének  tűzhelyei.  Nálunk  az  újabb  idő- 
kig nem  igen  voltak  ilyen  intézetek,  s  a  mik 
voltak,  elhanyagolva,  sőt  megbénítva,  csak 
tengődhettek.  Azonban  egy  pár  évtized  óta 
egyesek  s  az  Akadémia  folyvást  erősbödő 
tudományos  törekvéseit  mindinkább  támogat- 

ják  az  állami  fensőbb  tanintézetek  s  a  magyar 
tudományosság  terén  máris  oly  élénk  mozgal- 
mat tapasztalunk,  a  minő  az  irodalmi  volt  e 
század  első  évtizedeiben.  Az  irodalom  mellett, 
a  mely  fényes  múlttal  dicsekedhetik,  a  tudo- 
mány kezdi  elfoglalni  helyét,  a  mely  szintén 
nagy  jövőt  igér.  A  mint  az  irodalom  felköl- 
tötte a  nemzeti  szellemet,  fölelevenítette  az 
elhanyatlott  magyar  államot  s  hatott  fejlődé- 
sére :  úgy  fogják  a  történelmi,  politikai,  tár- 
sadalmi és  természettudományok  mindinkább 
erősíteni  és  szilárdítani  államunkat  és  nemzeti- 
ségünket. A  költészet  és  szoros  értelemben 
vett  irodalom  azért  nem  szorul  háttérbe,  épen 
úgy  táplálója  lesz  a  nemzeti  szellemnek,  ki- 
fejezője a  társadalom  vágyainak  és  küzdel- 
meinek, mint  eddig,  sőt  erőt  merít  a  tudo- 
mány fejlődéséből  s  visszahat  reá  a  nemzeti 
genius  fuvallatával ;  mert  bár  a  tudomány 
világszerte  ugyanaz,  de  a  különböző  nemzetek 
tudósai  nemzetük  geniusa  szerint,  a  szempon- 
tok és  észlelés  módja  tekintetében  egymás 
kiegészítői ;  e  mellett  a  tudománynak  nemcsak 
rendszere  van,  hanem  irodalmi  formája  is,  a 
mely  minden  nemzet  szelleméhez,  szükségeihez 
és  ízléséhez  alkalmazkodik.  De  talán  mindez 
álmodozás  ?  Bizonyára  nem  ;  e  remények  jogo- 
sultak. Nézzétek,  volt-e  hazánkban  valaha  annyi 
mozgalom  az  egyesületi  téren  a  tudomány 
érdekében,   müvelése-    és  terjesztésére   nézve, 

mint  most?  Hány  tudományágnak  van  már 
társulata,  közlönye  a  fővárosban  és  a  vidéken 
s  az  irodalmi  és  tudományos  felolvasások  nem 
kezdenek-e  a  közönségnek  majdnem  oly  szük- 
ségeivé válni,  mint  a  szinház  és  hangverseny  ? 
S  ott,  a  hol  a  tudomány  a  gyakorlati  élettel 
legközvetlenebbül  érintkezik,  az  ipar  és  gazda- 
ság terén,  nem  látunk-e  folyvást  élénkülő  moz- 
galmat s  múlt  évi  országos  tárlatunk  is  nem 
erről  tett-e  fényes  bizonyságot?  S  mindez  nem 
örvendetes,  nem  vigasztaló-e  ? 

Sokan  a  magyar  közszellem  hanyatlásáról  s 
a  közügyek  iránt  kifejlett  közönyről  panasz- 
kodnak. E  panasz  nem  egyéb,  mint  bizonyos 
jelenségnek  balmagyarázata.  Nemzetünk  a  hat- 
vanas években,  midőn  alkotmányánál  több, 
nemzeti  léte  forgott  kérdésben,  megfeszíté  egész 
erejét  a  nagy  küzdelemben.  De  erőfeszítése, 
mondhatni  politikai  láza,  nem  tarthatott  örökké. 
Mihelyt  alkotmányát  kivívta,  fejlődhetését  biz- 
tosítva hitte,  lassanként  nyugodtabb  lőn  s  a 
politikai  tért  nem  tartá  egyedül  üdvözítőnek. 
A  közéletet  nem  is  meríti  ki  a  politikai  küz- 
delem s  minél  többoldalú  valamely  nemzet 
munkássága,  fejlődése,  annál  összhangzato- 
sabb.  Sőt  ha  az  egyes  a  magánéletben  jól  be- 
tölti helyét,  melyet  elfoglalt,  már  gazdagítja 
a  közéletet  s  fokozza  a  politikai  erőt.  Semmi- 
nemű alkotmány  nem  nyújthat  mindent,  nem 
gondoskodhatik    mindenről ;    egyeseknek    s   a 

társadalomnak  is  be  kell  folyni  saját  sorsuk 
s  a  közállapotok  javítására.  Épen  azért  ne 
panaszolkodjunk  a  közszellem  hanyatlásáról, 
midőn  sokoldalúságát  tapasztaljuk,  sőt  örvend- 
jünk e  jelenségnek.  Bizonyára  nem  vagyunk 
bajok,  nagy  bajok  nélkül ;  a  hazafiúi  gond  és 
aggodalom  őseinktől  szállott  reánk  s  mi  azt 
átszállítjuk  utódainkra  dús  örökség  gyanánt; 
mert  Magyarország  helyzete  századok  óta  bo- 
nyolult s  a  magyar  politika  nehéz,  legnehe- 
zebb a  világon.  De  teljességgel  nincs  ok  arra 
a  pessimismusra,  arra  a  kétségbeesésre,  a  me- 
lyet nem  kevesen,  annyi  hazafias  követeléssel 
hangoztatnak.  Hadd  hivatkozzam  e  tekintetben 
Szemere  Pálra,  a  kinek  emlékét  ünnepeljük  s 
a  kinek  ünnepe  gerjesztett  elmélkedésre. 

Emlékszem,  oh  jól  emlékszem :  1849  ősze  és 
1850  tavasza  volt.  Itt  éltem  Pesten  néhány 
írótársammal,  vagy  a  mint  Arany  mondotta 
rólunk  egyik  levelében:  «Ott  lézeng  Pesten 
egy-két  író,  az  képviseli  a  nemzetiséget ;  ott 
teng,  élődik  egy-két  lap  az  irodalom  szalmá- 
ján)-. Olykor  meglátogattuk  Szemere  Pált,  mint 
irodalmunk  Nestorát  s  kiöntöttük  kebelébe 
hazafi-fájdalmunkat,  kétségbeesésünket.  Mintha 
most  is  előttem  állana  az  öreg,  jóságos  nagy 
kék  szemével  s  finom  ajkai  gúnymosolyával. 
Osztozott  fájdalmunkban,  de  nem  kétségbe- 
esésünkben, sőt  napról-napra  derültebb  volt. 
«Fiaim  —  monda   nekünk   —  csak    én  tudom, 

mi  volt  ez  a  nemzet,  midőn  e  század  elején  a 
világba  léptem.  Soha  sem  hittem,  hogy  ennyire 
fejlődjék  s  ily  erőt  tudjon  kifejteni.  Gyakran 
szégyeltem,  hogy  magyar  vagyok ;  most  ke- 
vély vagyok  reá,  bajuszomat  sem  beretválom 
többé,  mert  ezentúl  pirulás  nélkül  viselhetem. 
Majd  egy  század  óta,  történelmünk  csak  egy- 
egy  epigrammai  villanatból  állott,  most  leg- 
alább felvittük  a  tragikumig.  Ez  a  hazafiság, 
ez  a  hősiesség,  ez  az  erő,  ez  a  kiomlott  vér 
nem  marad  következmények  nélkül.  Munkál- 
kodjatok ;  én  hiszek  és  remélek.)) 

Legyen  szabad  nekem  is,  a  ki  átéltem  az 
ötvenes  évek  fájdalmát,  nyomorát,  kétségbe- 
esését, a  mostani  viszonyok  között  talán  több 
joggal  mondanom,  mint  a  minővel  mondotta 
egykor  Szemere  Pál:  Munkálkodjunk;  én  hi- 
szek és  remélek. 

S  ezzel  megnyitom  a  Kisfaludy-Társaság 
XXXIX.  közülését. 


VII. 
MŰVÉSZET  ÉS  ERKÖLCS.* 

Legyen     szabad    ünnepélyes     közülésünket 
megnyitó  beszédemben  egy  oly  kérdést   fejte- 

*  Felolvastatott  a  Kisfaludy-Társaság   18S7  február 
6-án  tartott  ülésén. 

getnem,  a  mely  mindig  foglalkoztatta  az  em- 
beri elmét,  mióta  a  művészetről  gondolkozik, 
a  mely  többé-kevésbbé  már  sokszor  eldöntött- 
nek  látszott,  de  a  mely  mégis  egy  vagy  más 
alakban  majd  mindennap  megújul.  Értem  az 
erkölcsiség  viszonyát  a  művészethez,  különö- 
sen a  költészethez.  Bizonyára  a  kérdés  sokkal 
bonyolultabb,  mintsem  egy  negyedóra  alatt 
kifejthető  volna,  de  talán  ennyi  idő  is  elég 
egy  pár  eszme  megvilágítására. 

A  moralisták  akár  a  vallás,  akár  a  philoso- 
phia  alapján  álljanak,  többé-kevésbbé  csak 
annyiban  méltányolják  a  művészetet,  a  meny- 
nyiben czéljokat  szolgálja,  de  függetlenségét 
nem  igen  hajlandók  elismerni.  Plató  ellensége 
volt  a  költőknek  s  köztársaságában  nem  tűrt 
meg  más  költői  művet,  mint  csak  az  istenek 
dicsőítésére  írt  hymnusokat  s  a  nagy  embe- 
rek emlékét  ünneplő  ódákat.  A  stoikusok 
puszta  fényűzésnek,  az  epikureusok  a  bölcse- 
ség  ellenségének  tartották  a  művészetet.  Az 
egyházi  atyák  hasonló  szigort  tanúsítottak. 
A  renaissance  inkább  gyakorlatban,  mint  elv- 
ben mérsékelte  e  merev  nézeteket,  de  csak- 
hamar erős  visszahatás  ébredt.  A  puritanis- 
mus  épen  oly  ellensége  volt  Shaksperenek, 
mint  a  jesuitismus  Moliérenek.  A  XVII.  szá- 
zad, a  mely  annyi  előítéletet  tört  össze,  nem 
igen  korlátozta  a  moralisták  követeléseit,  a 
melyek  envhébb  alakban  folyvást  megújulnak 

a  jelen  században  is.  Most  is  sokan  az  erköl- 
csi eszmény  ctiltusát  követelik  a  művészettől. 
Különösen  a  költészetnek  az  erkölcsi  eszmék 
megérzékítését  teszik  főkötelességévé  s  meg- 
várják tőle,  hogy  épen  úgy  oktassa  az  embert 
jóra,  mint  a  tudomány  igazra. 

Szemben  e  követelésekkel  a  költészet  min- 
dig megtartotta  függetlenségét  s  ha  sülyedt  és 
erkölcsi  tekintetben  is  megrovást  érdemelt, 
ennek  oka  nem  annyira  az  volt,  hogy  nem 
tett  eleget  a  moralisták  követeléseinek,  hanem 
inkább  az,  hogy  félre  ismerte  saját  természe- 
tét, czélját  és  eszközeit.  Valóban  a  költészet- 
nek, s  általában  a  művészetnek  czélja  sem 
több,  sem  kevesebb,  mint  az,  hogy  szép  mű- 
vet alkotva,  gyönyörködtesse  a  lelket  s  a  szív- 
ben fenséges,  nemes  és  kedves  érzéseket  kelt- 
sen. Ha  a  szép  helyett  az  erkölcsi  jót  fogadja 
el  vezérelvül,  veszti  hatását,  a  nélkül,  hogy  az 
erkölcsiségnek  valódi  szolgálatot  tehetne.  Bi- 
zonyára a  költészet  és  erkölcs  között  nincs 
ellenkezés,  sőt  egy  bizonyos  pontig  egymás 
szövetségesei,  de  soha  sem  rabszolgái.  A  köl- 
tészet még  abban  az  esetben  is  használhat  az 
erkölcsnek,  a  mikor  semmi  kapcsolatban  nincs 
vele,  de  mint  rabszolgája  akkor  sem  támogat- 
hatja eléggé,  ha  a  kapcsolat  valóban  szoros. 

A  moralisták  követelései  először  is  szűk  kö- 
rűvé tennék  a  költészetet.  Nemcsak  a  költé- 
szet,  hanem   más   művészet  körében   is  hány 

oly  mű  van,  a  mely  épen  oly  kevéssé  erköl- 
csös, mint  erkölcstelen.  Egy  táj-  vagy  arczkép- 
nek,  egy  vidám  vagy  szomorú  zeneműnek, 
egy  egyszerű  dalnak,  mely  a  szív  naiv  örö- 
mét vagy  búját  zengi,  ugyan  mi  köze  van  az 
erkölcscsel  ?  S  mindezt  mellőznünk  kellene, 
ha  a  szép  helyett  az  erkölcsi  jót  fogadnók  el 
elvül.  De  ott  is,  hol  az  erkölcs  szorosabban 
kapcsolatos  a  költészettel,  mint  a  drámai  és 
elbeszélő  költészetben,  lehetetlen  a  moralisták 
követeléseit  elfogadni.  Ők  gyakran  a  szép 
eszménye  helyett  az  erkölcsi  eszményt  köve- 
telik, nem  az  ember  eszményi,  azaz  művészi 
rajzát,  hanem  az  ember  erkölcsi  eszményét 
példaadásúl,  követés  végett.  De  vajon  elég 
költői  hatású  ez,  s  épen  e  miatt  elég  erkölcsi 
is  egyszersmind  ?  Már  Aristoteles  megmon- 
dotta, hogy  a  tragédia  nem  választhatja  hő- 
séül se  az  egészen  erényes,  se  az  egészen 
gonosz  embereket,  mert  nem  kelthetik  föl  a 
félelem  és  szánalom  vegyes  érzelmeit.  S  többé- 
kevésbbé  ugyanez  áll  az  elbeszélő  költészetre 
nézve  is.  Homér  haragvó  Achillese  költőibb 
alak,  mint  Virgilius  kegyes  Aeneasa.  Az  er- 
kölcsi eszmények  hidegen  hagyják  vagy  leg- 
följebb bámulatba  ejtik  az  emberi  szivet,  de 
a  küzdő  és  szenvedő  ember  megindítja.  A  köl- 
tészet nem  az  elvont  erkölcs  rajza,  hanem  az 
élő  emberi  szívé  a  szenvedély  és  viszonyok 
ezer  változataiban.  A  valóban   szép   soha  sem 

lehet  erkölcstelen,  de  az  erkölcsös  még  ma- 
gában nem  szép,  s  a  szép  mű  az  erkölcsi- 
ségre nézve  is,  nem  tisztán  erkölcsi  irányá- 
val hat. 

Az  erkölcsi  eszmék  megérzékítése  sem  lehet 
a  költészet  egyenes  czélja.  Bizonyára  az,  hogy 
min  sírunk  vagy  min  nevetünk,  jellemzi  er- 
kölcsi érzületünket,  de  a  tragikum  és  komikum 
fogalmát  ki  nem  merítik  az  erkölcsi  eszmék. 
Az  úgynevezett  erkölcsi  világrend,  a  melylyel 
összeütközve  az  egyén  tragikai  vagy  komikai 
alakká  válik,  nemcsak  tisztán  erkölcsi  esz- 
mék összege,  hanem  általában  az  emberi  élet 
törvényeié,  a  melyek  a  dolgok  kényszerűségén 
alapszanak,  s  a  melyek  amazokat  is  magokban 
foglalják,  sőt  uralkodnak  rajtok,  mint  a  görög 
fátum  még  az  isteneken  is.  Ha  tragédiának 
és  komédiának  nem  volna  más  czélja,  mint 
élénkbe  tárni,  hogy  bizonyos  erkölcsi  törvé- 
nyek megsértése  gyászos  vagy  nevetséges  kö- 
vetkezményeket von  maga  után,  az  nem  volna 
se  elég  költői,  se  elég  hatásos.  A  költő  többet 
tár  fel :  az  ember  benső  lényegét,  a  szenvedé- 
lyek fejlődését,  a  szív  örvényeit,  a  viszonyok 
hatalmát.  Az  erkölcsiség  még  meg  nem  óv  ben- 
nünket a  tévedéstői,  a  tragikai  vagy  komikai 
katastrophától,  ha  egyszersmind  nem  vagyunk 
eléggé  eszélyesek.  S  az  erkölcs  és  eszély  össze- 
olvadása sem  minden.  Tetteinknek  hatása  van 
másokra  és  visszahatása  reánk.  E  hatások  rit- 

kán  kiszámíthatók,  s  legkevésbbé  akkor,  a 
midőn  a  cselekvés  heve  ragad  bennünket. 
Többé  nem  magunk,  hanem  szenvedélyeink  s 
a  viszonyok  döntik  el  sorsunkat.  A  jó  szán- 
dékból rossz  következhetik  s  a  gonoszból  jó. 
Az  ész  komoly  törekvése  nevetségessé  válha- 
tik  s  a  szív  egyszerű  ösztöne  valódi  bölcse- 
séggé.  Egy  ballépés  és  tévedésünk  vétkesebbé 
tehet  bennünket  és  szerencsétlenebbekké  má- 
sokat, mint  bűneink  s  bünhődésünk  soha  sincs 
arányban  tévedéseinkkel.  S  az  élet  e  tragikai 
és  komikai  rajzainak  költői  hatásában  benne 
van  ugyan  az  erkölcsi  hatás  is,  hanem  az  egész 
hatás  annál  sokkal  több  vagy  ha  úgy  tetszik, 
sokkal  kevesebb.  Bárminő  legyen,  nem  lehet 
erkölcstelen  s  minden  esetre  erősíti  szelle- 
münket és  szivünket  emberiesebbé  teszi  s  így 
fogékonyabbá  az  erényre. 

A  valódi  költészet,  midőn  nem  keresi  is, 
összhangzik  az  erkölcsiséggel,  de  a  moralisták 
túlbuzgalma  nem  elégszik  meg  ezzel.  Ok  ön- 
tudatosan vagy  öntudatlanul  tanköltészetté 
akarják  tenni  az  egész  költészetet  s  irány- 
művé a  költői  művet.  S  mit  nyerne  ezzel  a 
költészet,  mit  az  erkölcsiség?  A  költők  kény- 
telenek volnának  szorosan  az  erkölcsi  eszmék 
megérzékítéséhez  tartani  magokat  s  ezek  rá- 
májára vonni  az  életet.  Megfosztanák  művö- 
ket az  élet  melegétől,  a  lélektan  igazságától, 
a  viszonyok  változatosságától   s    élénkbe   tár- 

nák  ugyan  a  bűnök  és  erények  képviselőit, 
de  nem  magát  az  embert,  az  emberi  termé- 
szetet. Költői  gyönyör  helyett  épületes  okta- 
tást nyújtanának  s  untatva  az  olvasót,  ezt  is 
veszélyeztetnék.  Az  emberi  természet  nem  tűri 
az  erőszakot  s  mindent  a  maga  helyén  szeret. 
A  templomban  szereti  az  erkölcsi  oktatást, 
sőt  otthon  is,  ha  elmélkedni  akar  ;  de  a  szin- 
házban  mulatságot  keres.  Midőn  szellemileg 
üdülni,  szórakozni,  élvezni  akar.  visszariad,  ha 
valami  egyébbel  kínálják  meg.  Bizonyára  az 
anyagi  és  erkölcsi  jó  főczélja,  sőt  léte  föltétele, 
de  a  léleknek  más  szükségei,  a  szívnek  más  vá- 
gyai is  vannak.  Gyönyörködni  akar  a  szépben 
s  vonzalma  nincs  ellenkezésben  se  az  erkölcsi, 
se  anyagi  jóval,  sőt  kölcsönös  hatásban  egy- 
mást táplálhatják.  A  kert  és  mező  virágait  nem 
gyümölcseikért  szeretjük,  hanem  kellemökért 
s  nemcsak  a  hasznos  ajándéknak  örülünk,  ha- 
nem az  olyannak  is,  melyet  csak  az  emlék 
gyönyöre  tesz  becsessé.  Ne  követeljük  a  mű- 
vészettől azt,  a  mit  nem  adhat  s  ne  úgy,  a 
mint  nem  adhatja,  hanem  gyönyörködjünk 
benne,  mint  az  ég  adományában,  a  melyet  föl- 
derítésünkre, nemesítésünkre,  vigasztal ásunkra 
szánt.  A  moralisták  meg  akarnák  változtatni 
a  költészet  czélját,  de  az  meg  nem  változtat- 
ható, épen  oly  örök,  mint  magáé  az  erkölcsi- 
ségé. A  szép  műnek  mindig  legjobb  szabálya 
marad,    hogy   gyönyörködtessen    s  tessék,  mi- 

nél  inkább  tessék,  természetesen    a   tisztessé- 
ges embereknek. 

A  művészet  önmagának  czélja.  Ez  elvet  kö- 
vették ösztönszerűen  vagy  öntudatosan  a  leg- 
nagyobb költők,  ez  elvet  állapították  meg, 
mint  a  széptudomány  kiinduló  pontját  a  leg- 
kiválóbb műbölcselők.  Ez  kétségtelen  és  he- 
lyes is,  de  nem  helyes  és  elvetendő  az,  a  mit 
belőle  némely  költők  és  kritikusok  levonni 
igyekeznek.  A  költészet  önmagának  czélja, 
tehát  semmi  köze  az  erkölcscsel,  sőt  az  eszme 
igazsága,  a  rajz  szabatossága  s  a  költői  hatás 
teljessége  kedvéért  nem  tartozik  tekintettel 
lenni  se  az  erkölcsi  fogalmakra,  se  az  erkölcsi 
érzületre.  íme  a  téves  következtetés,  a  fél- 
szeg magyarázat,  a  melyen  épen  úgy  meg  kell 
botránkozni  a  moralistának,  mint  az  sesthe- 
tikusnak.  Hogyan  ?  A  költészetnek  semmi  köze 
az  erkölcscsel,  a  költészetnek,  a  melynek  — 
minden  művészetek  között  —  leginkább  tár- 
gya az  erkölcsi  ember  ?  A  lyrai  költő  nagy- 
részt nem  azon  eszméket  és  érzelmeket  zengi- e, 
a  melyek  az  embernek  Istenhez,  államhoz, 
társadalomhoz  s  legközelebbi  embertársaihoz 
való  viszonyából  származnak  ?  Az  elbeszélő  és 
drámai  költészet  nem  azon  összeütközéseket 
és  bonyodalmakat  rajzolja-e,  a  melyeken  a 
világrend  kényszerűsége  uralkodik  s  melybe 
be  vannak  foglalva  a  szoros  értelemben  vett 
erkölcsi  törvények  is  ?  Hogyan    fogja  a  költő 

mindezt  megvilágíthatni,  ha  az  erkölcsiség 
iránt  teljes  közönynyel  viseltetik  ?  S  ha  továbh 
megyünk,  vajon  minő  eszmék  igazsága  követeli 
az  erkölcsi  szempontok  mellőzését,  vagy  épen 
megsértését,  ha  nem  az,  hogy  az  erkölcsiséget 
részben  vagy  egészen  más  alapra  állítjuk  ?  De 
a  költészet  hatását  veszti,  ha  nincs  összhang- 
ban az  emberiség  erkölcsi  közérzületével  s  e 
tekintetben  a  művészeti  és  erkölcsi  szempont 
teljesen  összeolvad.  Ha  valamely  költő  erköl- 
csi paradoxonok  közé  ragad  bennünket,  meg- 
sérti erkölcsi  fogalmainkat,  akkor  a  szenve- 
délyek tisztulása,  melyet  Aristoteles  a  tragikum 
hatásának  tart,  a  szenvedélyek  felzavarásává 
alakulna  át.  S  ha  az  anti-moralisták  épen  oly 
hévvel  és  türelmetlenül  küzdenek  elveikért  a 
költészet  terén  is,  mint  a  moralisták  s  mű- 
veik nem  egyebek,  mint  bizonyos  thesisek 
fejtegetései  dráma  vagy  regény  alakjában, 
egészen  a  moralisták  egyoldalúságába  esnek, 
a  különbség  köztük  csak  az,  hogy  míg  ezek 
művein  legfeljebb  unatkozunk,  az  övéiket  meg- 
bosszankodva dobjuk  el  magunktól. 

A  rajz  szabatossága  és  költői  hatás  teljes- 
sége kérdésével  sem  vagyunk  máskép.  Ez 
tulaj  donkép  a  realismus  kérdése,  mely,  ha 
visszahatásként  jelentkezik  a  művészetben, 
épen  úgy  nem  tart  mértéket,  mint  az  idealis- 
mus.  A  realismus  határait  megvonni  nagyon 
nehéz,    de    annyi    bizonyos,    hogy    oly    költői 

mű  nem  gyönyörködtető,  mely  untalan  sérti 
erkölcsi  érzületünket  s  mintegy  ki  akarja  ir- 
tani szivünkből  a  gyöngédséget,  melyet  ápolni 
tartoznék,  mint  hatása  egyik  forrását.  Az  élet 
szabatos  visszatükrözése  a  költészetben  nem 
a  valóság  részletes  rajza,  hanem  a  lényeges, 
a  jellemző  vonások  összpontosítása  bizonyos 
eszme  kifejezésére.  Ezért  a  valódi  költészet  a 
lényegtelent  mellőzi,  a  lényegest  is  czéljai  sze- 
rint alakítja,  emezt  élesebben  kiemeli,  amazt 
kevésbbé  s  némelyt  csak  sejtet.  S  ha  most 
a  lényegtelent  nem  mellőzzük,  a  csak  sejtet- 
hetőt  élesen  kiemeljük  egész  a  brutalitás-  és 
trágárságig :  vájjon  művészetileg  szabatosabb 
lesz-e  rajzunk  s  teljesebbé  teszszük-e  a  költői 
hatást?  Ellenkezőleg:  művészietlenné  válva, 
egyszersmind  sértjük  az  erkölcsi  érzületet  is, 
melyet  kímélni,  sőt  emelni  a  szép  mű  hatásá- 
nak többé-kevésbbé  teljességéhez  tartozik.  Az 
a  nagy  súly,  melyet  némely  költő  a  physikai 
élet  rútságaira  helyez,  mindinkább  háttérbe 
szorítja  a  szellemi,  az  erkölcsi  embert,  a  köl- 
tészet tulajdonképi  tárgyát.  A  physikai  rúthoz 
való  előszeretet  önként  a  szellemi  és  erkölcsi 
rúthoz  vezet,  a  mikor  aztán  a  költő  az  ember 
aljasságához  vonzódik,  mintegy  kikeresi,  sőt 
költi  nyomorultságait  és  undokságait,  meg- 
alázza az  emberi  természetet,  mely  sülyedt- 
ségében  is  elárulja  isteni  eredete  nyomait, 
magunk  és  embertársaink  megvetéséhez  szók- 

tat,  a  mi  teljes   megtagadása    az    emberiesség 
érzelmének. 

A  költészet  nem  erkölcsi  prédikáczió,  de 
még  kevésbbé  az  erkölcstelenség  prédikálása. 
A  költészetnek  nem  egyenes  czélja  az  erkölcsi 
jó,  de  még  kevésbbé  az  erkölcsi  rossz.  A  köl- 
tészet czélja  mindig  a  szép  marad,  de  a  szépet 
épen  úgy  nem  alkothatni  meg  erkölcsiség, 
mint  igaz  nélkül.  Ez  magyarázza  meg  leg- 
világosabban a  költészet  viszonyát  az  erköl- 
csiséghez, íme  az  igaz  sem  czélja  a  költészet- 
nek, hanem  a  tudománynak  s  mégis  van-e 
költészet  igazság  nélkül  ?  A  lyrai  költő  nem 
indíthatja  meg  mélyebben  szivünket,  ha  nem 
átérzett  s  igaz  érzelmeket  zeng.  A  drámai  és 
elbeszélő  költő  szintén  nem  hathat  reánk,  ha 
nem  ismeri  eléggé  az  emberi  szivet,  ha  ta- 
pasztalatok és  tanulmány  útján  nem  vizsgálta 
a  társadalmi  és  állami  viszonyokat  a  múltban 
és  jelenben.  Az  igaz  érzés,  az  ember  bel-  és 
külvilágának  ismerete  még  nem  tett  ugyan 
senkit  költővé,  de  a  valódi  költő  el  nem  lehet 
nélküle.  A  költemény  soha  sem  igaz  a  szó 
közönséges  értelmében,  csak  látszat,  de  az 
igaz  látszata ;  az  események  nem  történtek 
meg,  vagy  nem  úgy  történtek,  de  a  szív  raj- 
zának, a  jellemek  nyilatkozatának,  a  viszonyok 
természetének  igazaknak  kell  lenui.  így  va- 
gyunk az  erkölcsiséggel  is.  Ez  is  épen  oly 
eleme    a   költészetnek,    mint   az   igaz.  Ez  sem 

tesz  senkit  költővé,  de  ha  a  költő  nem  érzi, 
hogy  a  társadalom  az  erkölcsiség  alapján  áll 
fenn  s  az  ember  csak  általa  nagy,  nem  fog 
érteni  művészetéhez  sem.  A  költészet  tárgyai 
szerint  nem  szükségeskép  erkölcsös,  de  nem 
lehet  erkölcstelen  s  ott,  a  hol  erkölcsi  viszo- 
nyokat tárgyal,  az  erkölcsiség  épen  oly  része 
a  költői  hatásnak,  mint  a  lélektan  igazsága. 
Magában  még  se  kellem,  se  báj,  se  fenség, 
de  mindenik  erejéhez  és  teljességéhez  hozzá 
tartozik. 

Az  igazság  és  erkölcsiség  két  főforrása  a 
költészetnek;  ebből  merítve  alkotja  a  képze- 
lem a  szép  műveket.  Kecses  vagy  fenséges 
formáinak  ez  tárgya  és  tartalma.  Épen  ezért 
nem  fényűzés,  mint  a  stoikusok  mondották, 
hanem  a  műveltség  virága,  nem  is  abölcseség 
ellensége,  mint  az  epikureusok  állították,  ha- 
nem édes  testvére.  A  legrégibb  időben  a  köl- 
tészet karján  lépett  föl  a  vallás,  philosophia, 
történelem  s  most  sem  váltak  el  egymástól 
és  sugalmazzák  egymást.  A  tudomány  mély- 
sége most  is  kévéseké,  de  a  költészet  bája 
mindnyájunké  s  oly  eszméket  és  érzéseket 
táplál,  a  melyek  az  emberiség  legfőbb  kincsei. 
Két  főforrása,  az  igazság  és  erkölcsiség,  most 
sem  apadt  ki ;  ezekből  merítettek  a  kiváló 
költők  mindenha.  Hadd  buzogjon  minél  bő- 
vebben, hadd  merítsenek  belőlök  költőink 
minél  mélyebben,  hogy   szép   műveket  alkot- 

hassanak  gyönyörünkre,  vigasztalásunkra,  ne- 
mesedésünkre  és  nemzeti  szellemünk  erősí- 
tésére : 

S  e  forró  óhajtással  egyszersmind  megnyitom 
a  Kisfaludy -Társaság  XL.  közülését  s  a  társa- 
ság nevében  üdvözlöm    a   tisztelt   közönséget. 


vni. 
KISFALUDY  KÁROLY* 

Ezelőtt  száz  évvel,  1788-ban,  épen  e  napon, 
február  5-én,  született  Kisfaludy  Károly.  Az 
idő  rohan  s  az  újabb  magyar  irodalom  immár 
régivé  válik.  íme  egyik  vezérének  születése 
óta  száz  év  telt  el,  s  majdnem  hatvan  éve, 
hogy  a  sírban  nyugszik.  Kortársai  mind  el- 
haltak, s  mi  is,  a  kik  mint  gyermekek  szaval- 
tuk költeményeit,  gyönyörködtünk  színművei- 
ben és  beszélyeiben,  immár  öreg  emberek 
vagyunk.  Társaságunk,  mely  emlékére  alakult, 
ötvenkettedik  évében  jár,  s  azok  közül,  a  kik 
az  első  gyűlésen  tagjaivá  választattak,  többé 
senki  sem   él. 

Társaságunk  alapítói  Kisfaludy  Károly  ba- 
rátai és  pályatársai  voltak.  Költők  és  kritiku- 

*  Felolvastatott  a  Kisfaludy-Társaság  1888  febr. 
5-én  tartott  közülésén. 

sok,  a  kik  egyaránt  szerették  benne  az  embert 
és  költőt  s  emlékét  nemcsak  márványban 
akarták  megörökíteni,  hanem  egy  élő,  foly- 
vást működő  testületben  is,  a  mely  képvise- 
lője legyen  szellemének  és  fejleszsze  irányát. 
A  kortársak  ritkán  itélik  meg  igazságosan  a 
költőt,  tudóst  és  államférfiút ;  vagy  többre 
vagy  kevesebbre  becsülik  s  a  legtöbb  esetben 
az  utókor  Ítélete  sokkal  igazságosabb  szokott 
lenni.  Kisfaludy  Károly  és  pályatársai  is  egy- 
ben-másban  túlbecsülték  mesterök  műveit,  de 
abban  nem  csalódtak,  hogy  a  nemzeti  szel- 
lem, a  mely  a  költőt  lelkesíté,  folyvást  hatni 
fog,  s  az  irány,  a  melyet  mint  szerkesztő, 
Aurórájában  kitűzött,  fejlődve  és  erősödve  meg 
fogja  ifjítani  költészetünkéi.  íme  Vörösmarty 
az  Aízróra-körből  emelkedik  ki,  hogy  a  nem- 
zeti szellemnek  még  erőteljesebb  kifejezést 
adjon;  ime  alig  telik  el  egy  pár  évtized  s 
Petőfiben  és  Aranyban  tetőpontját  éri  el  nem- 
zeti költészetünk  ruegifjodása.  Tulajdonképen 
egy  korszak  ez  a  fejlődés  különböző  stádiumain 
s  a  látszó  és  valódi  ellentétek  alapjokban  egy- 
más föltételei,  következményei,  kiegészítői. 

Költészetünkben  s  általában  irodalmunkban 
azelőtt  sem  hiányzott  bizonyos  nemzeti  irány. 
Hiszen  mi  volt  egyéb  irodalmunk  múlt  szá- 
zadi föléledése,  mint  enyészetnek  indult  nyel- 
vünk jajkiáltása,  a  nemzetiség  eszméje  fejlő- 
désének első  mozzanata  ?  A  nyelvben  és  nyelv 

által  fejleszteni  ki  a  nemzetiséget,  az  iroda- 
lomban és  az  irodalom  által  szilárdítani  meg 
mindkettőt,  volt  az  az  eszme,  a  mely  Besse- 
nyeit és  Révait  lelkesítette ;  megújítani  az 
ízlést  és  nyelvet  s  megvetni  alapját  a  magyar 
újkori  műveltségnek,  volt  Kazinczy  főtörek- 
vése.  De  a  nemzeti  irány  e  küzdelmében  maga 
a  nemzeti  szellem  még  fejletlenebb  volt,  mint- 
sem alakítólag  hathatott  volna  költészetünkre. 
Ha  saját  szárnyain  akart  emelkedni,  tehetet- 
lennek mutatkozott  s  idegen  költészetben  ke- 
resett erőt.  Valóban  mindazon  költők,  a  kik 
a  XVIII.  században  a  régi  hagyományos  köl- 
tészetet folytatták,  a  hagyományt  sem  tud- 
ták megőrizni,  nemhogy  tovább  fejleszthették 
volna ;  azok  pedig,  a  kik  az  idegen  költészet- 
hez fordultak,  többé-kevésbbé  szakítottak  a 
hagyománynyal,  mely  mégis  leginkább  rejti 
magában  a  nemzeti  költészet  csiráit.  A  kik  a 
franczia  irodalomból  merítették  ihletöket,  sok 
új  eszmével  gazdagították  a  magyar  művelt- 
séget, hatottak  prózánk  fejlesztésére  is,  de  köl- 
tészetünkben nem  hagytak  mélyebb  nyomo- 
kat. A  classicismusnak  mélyebb  hatása  volt. 
Fordulatosabbá  tette  költői  nyelvünket,  felköl- 
tötte a  műalkat  s  a  szép  formák  iránti  érzé- 
ket, de  csak  egy  költőben,  Berzsenyiben  tudott 
összeolvadni  a  nemzeti  szellemmel.  A  német 
iskola,  melyet  Kazinczy  Goethe  hatása  alatt 
mintegy  összeolvasztott  a  classicismussal,  szin- 

tén  nemesítette  az  ízlést,  s  nemcsak  műfor- 
mákkal, hanem  jeles  művekkel  is  gazdagította 
költészetünket,  kivált  a  lyrában,  de  nemzeti 
egyéniségünket  nem  volt  képes  kifejezni.  Két 
költő  kísérletté  azt  meg,  a  kik  eredetibbek 
voltak  elődeiknél ;  Kisfaludy  Sándor  és  Cso- 
konai, de  izlésök  nem  volt  arányban  tehetsé- 
gökkel  s  nem  annyira  az  egész  nemzet,  mint 
inkább  egyes  osztályok  eszméit  és  érzelmeit 
fejezték  ki.  Az  egész  nemzet  még  csak  alig 
ébredezett  ájultságából.  A  magyar  irodalom- 
nak épen  úgy  hiányzott  központja,  mint  a 
magyar  társadalmi  és  politikai  életnek.  Az 
írók  elszigetelve  éltek  egymástól  s  az  ország 
kettős  fővárosa :  Buda  és  Pest  épen  nem  volt 
egy  szívnek,  a  nemzet  szivének,  két  kama- 
rája. 

Ez  időtáj t,  1817-ben,  egy  még  alig  harmincz 
éves  férfiú  telepedett  meg  Pesten.  Régi  nemes 
család  sarja,  a  ki  viharos  gyermekséget  és 
ifjúságot  élt  át.  Születése  anyja  halálát  okozza, 
tanáraival  összetűzve,  a  gymnasiumot  kény- 
telen odahagyni,  katonai  iskolában  növeke- 
dik, s  mint  gyalogezred  hadnagya,  majd  fő- 
hadnagya részt  vesz  a  franczia  háborúban. 
Azonban  néhány  évi  szolgálat  után  odahagyja 
a  katonaságot,  összetűz  atyjával  s  egy  szeren- 
csétlen szerelem  sebeit  hordozva  szivében, 
Bécsbe  megy,  hogy  folytassa  festészeti  tanul- 
mányait.   Csakhamar    eltékozolja   anyai   örök- 

ségét,  néhány  évig  ecsetével  keresi  kenyerét 
részint  Bécsben,  részint  Német-  és  Olaszország 
nagyobb  városaiban.  Végre  kifáradva  a  nyo- 
morral való  küzdelemben,  hazájába  tér,  hogy 
atyjával  kibéküljön,  de  az  tudni  sem  akar 
róla.  így  jő  Pestre  s  a  Magyar-utczában  egy 
becsületes  csizmadiánál  fogad  szállást,  ott  táj- 
képeket fest  aquarellben,  melyeket  gazdája 
eladogat  s  ha  rosszul  megy  az  üzlet,  mind- 
ketten nyomorognak.  De  a  sorsüldözte  vándor 
nemcsak  festő,  hanem  költő  is.  Sokat  olvas  és 
néha  verseket  és  drámát  ír,  bár  nem  mutatja 
senkinek.  Tulaj  donkép  egy  forrongó  tehetség,  a 
ki  nem  tudja  megtalálni  útját,  s  magával  és  kör- 
nyezetével meghasonolva,  bolyong  a  világon. 
Könnyelműsége  örvények  felé  vonja,  de  ne- 
mes természete  megmenti;  a  csalódások  sűrűn 
látogatják,  de  nem  döntik  le  eszményeit,  csak 
megélesítik  szemét  a  maga  és  mások  téve- 
dései iránt ;  szenvedélyessége  és  makacssága 
el- elragadják,  de  büszkesége  megtanítja  tűrni 
és  szenvedni ;  a  magyar  nemesből  alig  marad 
meg  benne  valami,  hisz  mintegy  kitaszítva 
rendje  köréből,  a  nép  közé  vegyül  és  saját 
kezével  keresi  kenyerét,  de  híven  emlékszik 
ősei  s  hazája  hanyatlott  dicsőségere  s  a  ma- 
gyar hazafiság  fellengző  álmai  boronganak 
lelkén.  Végre  egy  véletlen  fordulat  útba  iga- 
zítja s  megnyitja  pályáját.  i8ig  tavaszán  Szé- 
kesfehérvárott előadják  egy  régebben  írt  szin- 

művét  nagy  tetszés  között.  A  színtársulat 
Pestre  jő  s  a  fényes  német  színpadon  ismétli 
ugyanazt,  még  zajosabb  tetszést  aratva. 

A  festő  felhagy  ecsetével,  egészen  költő 
lesz  s  másfél  év  alatt  mintegy  hét  színművet 
ír,  a  melyek  egyszerre  híressé  teszik  nevét. 
1822-ben  az  Aurórát  alapítva,  az  újabb  iroda- 
lom vezérévé  emelkedik,  a  ki  körül  a  leg- 
tehetségesebb ifjú  írók  csoportosulnak. 

Kisfaludy  Károly  föllépte  nemcsak  irodalmi 
tekintetben  volt  nevezetes.  A  miért  Széchenyi 
később  annyi  sikerrel  küzdött,  hogy  Buda-Pest 
valósággal  Magyarország  fővárosa  legyen,  azt 
bizonyos  tekintetben  Kisfaludy  Károly  kezde- 
ményezte, a  mennyiben  Aurórájával  s  napon- 
kint növekedő  társaival  itt  egy  irodlami  köz- 
pontot tudott  teremteni.  Midőn  Széchenyi 
megkezdette  munkásságát,  hogy  a  fővárost  a 
magyar  társadalmi,  politikai  és  kereskedelmi 
élet  központjává  is  tegye,  fölkereste  Kisfalu- 
dyt s  mintegy  szövetségét  kérte.  Reá  vette, 
hogy  egy  politikai  lapot  alapítson,  a  mely 
épen  úgy  közlönye  legyen  az  újabb  politikai 
eszméknek,  mint  az  Auróra  az  irodalmiaknak. 
Az  Auróra-kör  lelkesült  Széchenyi  eszméiért, 
Kisfaludy  örömmel  fogadta  a  tervet,  meg  is 
akarta  indítani  az  új  lapot  Jelenkor  czím  alatt, 
de  halála  meggátolta  benne  s  a  megindítás 
barátaira  maradt.  Budapest  az  újabb  időben 
rohamosan  halad,  de  még   mindenünnen    Szé- 

chenyi  nyomai  intenek  felénk,  sőt  maga  a 
haladás  is  azt  az  irányt  követi,  a  melyet 
ő  kijelölt.  Azonban  Széchenyi  halhatatlan 
emlékei  között  járva,  ne  feledkezzünk  meg 
Kisfaludy  Károlyról  sem.  Az  az  élénk  mű- 
vészeti, irodalmi  és  tudományos  élet.  a  mely- 
nek központja  Buda-Pest,  szoros  kapcsolat- 
ban áll  az  ő  emlékével  is.  «A  kisded  makk 
merész  sudarba  szökkent))  ;  a  szűk  Auróra- 
kört összes  szellemi  életünk  intézményeinek 
és  társulatainak  tág  köre  váltotta  fel. 

A  nagy  hatás,  melyet  Kisfaludy  Károly  tár- 
saira s  a  közönségre  tett,  a  nemzeti  szellem 
hatása  volt,  mely  benne  élénkebben  nyilat- 
kozott, mint  elődeiben.  Költészete  és  Aurórája, 
az  eddigi  irányok  vívmányait  egy  nemzetibb 
irányba  igyekezett  olvasztani.  Nemzetibbé 
tenni  az  idegen  hatást  s  a  nemzetit  fejleszteni 
volt  főtörekvése.  Költészetünkben  a  törté- 
nelmi elem  nála  és  körénél  jelen  meg  először, 
mint  a  nemzeti  szellem  egyik  főforrása.  Gyer- 
mekkorától kezdve  szerette  a  magyar  törté- 
nelmet, később  tanulmányozta  is.  A  külföld 
költészetében  is  kedveltebb  olvasmányai  vol- 
tak a  romanticismus  termékei,  a  mely  a  nem- 
zeti szellemből  táplálkozik,  mint  a  classicis- 
muséi,  mely  attól  megválni  szeret.  Szinművei 
nagy  részét  a  magyar  történelemből  merítette. 
Eleinte  inkább  csak  külsőségeiben  fogta  fel 
ugyan    történelmünket,    de   később     behatolt 

szellemébe  is.  Még  némely  vígjátékának  is 
tárgya  történelmi.  S  a  magyar  színpad,  mely 
eddig  a  selejtes  német  lovagdrámák  átdolgo- 
zásában tüntette  fel  őseinket,  költőibb  és  nem- 
zetibb irányt  vett.  A  magyar  történelmi  be- 
szélyt  ő  kezdeményezte.  Örömest  fordult  a 
mondák  felé  is,  hogy  belőlök  balladát  írjon  és 
lyráján  nem  egyszer  zendítette  meg  az  ősi 
dicsőség  és  gyász  emlékeit.  Aurórájában  a 
hazai  történelmet  tárgyazó  aczélmetszetű  raj- 
zokat hozott  divatba,  s  két  ifjú  epikust :  Vö- 
rösmartyt és  Czuczort  ő  buzdította  leginkább 
az  ősi  dicsőség  megéneklésére  s  épen  azok- 
ban az  években,  midőn  a  hazafiak  a  megyé- 
ken és  országgyűlésen  oly  hévvel  védték  a 
megtámadott  ősi  alkotmányt.  Kisfaludy  Ká- 
roly hatása  alatt  a  történelmi  elem  fejlődése 
mind  nagyobb  arányokat  vett  költészetünk- 
ben s  midőn  Széchenyi  1830-ban  elkiáltotta, 
hogy  «Magyarország  nem  volt,  hanem  lesz,  ne 
csüngjetek  többé  a  múlton»,  a  költők,  bár  szív- 
ből üdvözölték  a  nagy  reformert,  még  sem 
fordultak  el  a  múlttól,  sőt  azt  a  jövő  egyik 
zálogának  tekintették.  Azt  hitték,  hogy  Magyar- 
ország volt  is,  lesz  is.  A  múlt  dicsősége  előt- 
tök  épen  olyan  szent  volt,  mint  a  jövőé  s 
egyik  kézzel  a  múltra,  a  másikkal  a  jövőre 
mutatva,  lelkesítették  a  jelen  küzdelmeit.  Ez 
volt  a  nemzet   hangulata  is,  a   melyet  Vörös- 

marty  Szózata  fejezett   ki   legerőteljesebben  s 
emelt  tisztább  lelkesedéssé. 

Azonban  Kisfaludy  Károly  nem  csak  a  múlt, 
hanem  a  jelen  tükrévé  is  igyekezett  átváltoz- 
tatni költészetünket,  a  mely  igen  is  elvonult 
az  élet  köznapi  benyomásaitól,  s  nem  igen 
rajzolta  a  magyar  társadalom  typusait.  Való- 
ban, költőink  inkább  csak  a  lyrai  tért  művel- 
ték s  elhanyagolták  a  drámai  és  elbeszélő 
költészet  oly  fajait,  a  melyek  a  jelen  élettel 
foglalkoznak.  A  vigjáték,  beszély  és  regény 
majdnem  parlagon  hevertek  s  a  magyar  kö- 
zönség csekély  becsű  művek  fordításai  vagy 
átdolgozásával  táplálkozott.  Ide  járult  még 
azon  körülmény,  hogy  költőink  távol  éltek  a 
nagy  világ  zajától,  mint  földbirtokosok,  falun, 
vagy  mint  tanárok,  kis  városban.  Kisfaludy 
Károlyt  viharos  ifjúsága  korán  az  életbe  ra- 
gadta; hányódott  a  haza  különböző  vidékein 
és  nyomorgott  a  külföld  nagy  városaiban,  míg 
végre  Pestre  telepedett.  Jobb  napjaiban  be- 
járatos volt  a  társadalom  felsőbb  köreibe,  rossz 
napjaiban  sűrűn  érintkezett  az  alsó  osztályok- 
kal. Tapasztalatokkal  gazdagodott,  a  melyeket 
könyvekből  nem  tanulhatni.  Ismerni  tanulta 
az  embereket  és  a  társadalmi  viszonyokat. 
A  szenvedések  érzékenyebbé  tették,  de  egy- 
szersmind élesebb  látóvá  és  bölcsebbé  is. 
A  könny  és  mosoly  megtört  fényében  szem- 
lélte a  világot,    saját  és   mások   gyöngeségeit. 

Ily  tapasztalatok  birtokában,  ily  kedélyhan- 
gulattal senki  sem  volt  alkalmasabb  nála, 
hogy  a  magyar  élet  komikai  rajzait  tárja  a 
közönség  elé.  S  csakugyan  vígjátékai  és  vig 
beszélyei  becsben  és  hatásban  felülmúlták  tör- 
ténelmi drámáit  és  beszélyeit.  Túlzás  nélkül 
mondhatni,  hogy  ő  a  magyar  vígjáték  meg- 
alapítója. Egy  csoport  magyar  typust  hozott 
a  színpadra  és  rajzolt  beszélyeiben.  Megnyíl- 
tak előttünk  a  magyar  nagyúri  kastélyok, 
nemesi  curiák,  polgárházak  és  kunyhók  s  az 
örök  emberi  gyöngeségek  nemzeti  sajátsá- 
gaink jelmezében  léptek  fel.  E  nyomon  a  ma- 
gyar vígjáték  és  regény  társadalmunkat  nem- 
csak visszatükrözte,  hanem  bírálta  is.  Kölcsön- 
hatás támadt  az  élet  és  költészet  között,  in- 
kább kezdtünk  élményeinkből  és  az  életből 
írni.  Néhány  évtized  alatt  számos  jeles  vagy 
épen  kitűnő  mű  jelölte  ez  irány  hatását.  Mind- 
ezt a  kor  rohamos  fejlődése  is  elősegítette 
ugyan,  de  a  fejlődés  első  mozzanatának  Kis- 
faludy Károly  volt  képviselője. 

A  népi  elem  fejlesztésével  is  sokat  tőn  Kis- 
faludy Károly  költészetünknek  nemzeti  szel- 
lemben való  megifjítására.  Követte  Kölcsey 
azon  tanácsát,  hogy  a  valóban  nemzeti  költé- 
szet szikráit  a  köznépi  dalokban  kell  nyo- 
mozni. 

Lyrája  ugyan  általában  véve  a  német  is- 
kolától   vett   benyomásokat    igyekezett    nem- 

zetibb  szellemben  kifejezni,  de  törekedett  a 
tiszta  magyar  dal  felé  is.  A  Pipadal  és  Vigasz- 
taló ily  törekvés  szülöttei.  E  mellett  mintegy 
harminczhárom  népdalt  írt,  a  melyek  köztet- 
szésben részesültek  s  közülük  több  széltében 
énekeltetett  is.  A  mit  Csokonai  kezdett,  azt 
Kisfaludy  Károly,  ha  kevesebb  eredetiséggel 
is,  de  több  ízléssel  folytatta,  s  a  mi  fő,  beol- 
vasztotta költői  fejlődésünk  műfolyamába.  Ez- 
óta a  népi  elem  nemcsak  mint  feldolgozandó 
anyag  jelen  meg  költészetünkben,  hanem  mint 
fejlesztő  eszme  is,  érzés,  felfogás,  műalkat, 
nyelv  és  rhythmus  tekintetében.  Először  lyránk 
érzi  e  hatást,  majd  elbeszélő  és  drámai  költé- 
szetünk, sőt  műprózánk  is.  Költőink  a  népit 
és  művészit  összeolvasztva,  nemzeti  egyéni- 
ségünk kifejezésére  törekszenek.  Vörösmarty, 
Kisfaludy  Károly  barátja,  az  Auróra-kör  leg- 
nagyobb tehetsége,  még  nagyobb  érvényre 
emeli  ez  irányt.  Nála  a  népi  elem  már  nép- 
nemzetivé kezd  válni.  Nemcsak  a  népdalhoz 
fordul,  hanem  a  népmeséhez,  népmondához 
s  a  régi  költészet  hagyományaihoz  is.  A  ma- 
gyar költészet  újra  érintkezik  mind  azzal,  a 
mitől  elszakadott,  de  művészi  vívmányok  kí- 
séretében, lerázza  a  classikai  és  német  iskolák 
jármát,  de  megnyílik  az  európai  összes  költé- 
szet behatásainak.  S  ekkor  megjelennek  Petőfi 
és  Arany,  amaz  lyrai  költészetünket  varázsolja 
magyarrá,    emez    az    epikait.    Három    évtized 

alatt  megifjul  költészetünk  s  a  nemzeti  irány 
teljes  diadalra  jut. 

íme  a  források,  melyek  költészetünket  meg- 
ifjították,  ime  a  nyomok,  melyek  Kisfaludy 
Károlyhoz  vezetnek,  de  egyszersmind  elvezet- 
nek azon  nagy  társadalmi  és  politikai  moz- 
galomhoz is,  a  mely  egypár  évtized  alatt  a 
magyar  társadalmat  és  államot  újjá  szülte, 
mert  társadalmi  és  politikai  mozgalmaink  szo- 
ros kapcsolatban  voltak  az  irodalmiakkal  s 
egymásra  hatva  döntötték  el  nemzetünk  sor- 
sát s  alkották  meg  a  mai  önálló  Magyarorszá- 
got. E  nagy  mozgalom  eredményében  ott  ra- 
gyog Kisfaludy  Károly  munkássága,  szelleme 
és  dicsősége  is  és  születése  századik  forduló- 
jának ez  ünnepélyes  órájában,  jogos  kegye- 
lettel tehetjük  le  sírjára  a  költő  és  hazafi 
kettős  koszorúját. 

De  emléke,  élő  emléke  vagyunk  mi  is :  a 
Kisfaludy-Társaság,  mely  folytatta  munkás- 
ságát, fejlesztette  irányát.  Hisz  itt  foglalt  he- 
lyet az  az  írói  nemzedék,  a  melyhez  ő  tar- 
tozott, valamint  az  arra  következő  is.  Egy 
félszázad  óta  tagjai  voltak  Társaságunknak 
a  magyar  szépirodalom  és  széptan  legkitű- 
nőbb képviselői.  Fájdalom,  nincsenek  többé 
sorainkban  a  legnagyobbak,  azok  a  dicső  fér- 
fiak, a  kik  örök  nyomokat  hagytak  költésze- 
tünkben. S  mi,  csekélyebb  tehetségek,  a  kik 
helyöket   elfoglalták,   inkább    csak    hűségben 

és  buzgóságban  követhetjük  őket.  Nagynak 
lenni  kevésnek  adatott,  de  nemes  és  nagy 
czélokért  küzdeni  mindnyájunknak.  A  vezérek 
döntik  el  a  csatát,  ee  csak  úgy,  ha  a  sereg, 
a  köz  vitézek  hiven  és  lelkesedve  teljesítik 
kötelességöket.  Legyünk  ebben  méltók  nagy 
elődeinkhez  és  Kisfaludy  Károlyhoz,  a  kinek 
nevében  egyesültünk. 

Áldás  Kisfaludy  Károly   emlékére !    S   ezzel 
megnyitom  Társaságunk  XLI.  közülését. 


IX. 
A  MAGYAR  SZÍNÉSZETRŐL.* 

A  múlt  év  őszén  színészek,  irók,  és  egy  nagy 
vidék  közönsége  ünnepelték  Kelemen  László- 
nak, az  első  magyar  színigazgatónak,  emlékét. 
Társaságunk  is  részt  vett  ez  ünnepélyben, 
mint  oly  irodalmi  társaság,  a  mely  egy  kor- 
szakos drámai  költő  emlékére  alakult  s  nem 
egy  kiadványával  igyekezett  hatni  a  magyar 
dramaturgia  fejlődésére.  Egy  év  múlva  épen 
száz  esztendeje  lesz,  hogy  Kelemen  László 
szervezte  az  első  magyar  színtársulatot.  Alig 
telt  el  néhány    évtized  s    mind   nagyobb    ará- 

*  Felolvastatott  a  Kisfaludy -Társaság  1889  február 
24-én  tartott  ülésén. 

nyokban  kezdett  fejlődni  színészetünk  és  drá- 
mai költészetünk  egyaránt.  E  lendülethez  csak 
a  magyar  képzőművészet  fejlődése  hasonlít- 
ható, a  mely  szemünk  láttára  harmincz-negy- 
ven  év  alatt  oly  szép  virágzásnak  indult. 
Bizonyára  nem  érdektelen  s  nincs  minden  ta- 
núiság nélkül,  ha  égy  futó  pillantást  vetünk 
drámánk  és  színészetünk  múltjára  s  jelen  fej- 
lődéséről elmélkedünk. 

A  magyar  drámát  és  színészetet  az  a  nem- 
zeti visszahatás  szülte,  a  mely  a  múlt  század 
végén  az  állami  és  társadalmi  németesítés 
ellen  oly  zajosan  nyilatkozott.  A  drámaírókat 
nem  annyira  művészeti  ösztön,  mint  inkább 
hazafias  czél  vezette.  A  nyelv  művelését  s  a 
hazafias  érzések  ébresztését  vallották  legfőbb 
elvökül.  S  mi  volt  erre  alkalmasabb,  mint 
a  nemzeti  történelem  feldolgozása  a  szín- 
pad számára,  mint  az  ősi  dicsőség  feltünte- 
tése, szemben  a  sülyedő  jelennel,  mint  a 
hazafiúi  nagy  tettek  rajza,  mintegy  például  a 
fajuló  utódoknak  ?  Dugonics  és  Szentjóbi  emel- 
kednek ki  leginkább  e  drámaírók  közül,  a  kik 
gyakran  nem  is  irtak  eredeti  művet,  hanem 
egy_egy  német  lovagdrámát  dolgoztak  át  s 
öltöztettek  magyar  történelmi  mezbe.  A  jelen 
század  két  első  tizedében  is  folyvást  ez  irány- 
ban fejlett  a  magyar  történelmi  dráma,  sőt 
eleinte  Katona  és  Kisfaludy  Károly  is  ez  úton 
haladtak,  csakhogy   több   eredetiséggel  és  na- 

gyobb  sikerrel.  Azonban  Katona  utolsó  mű- 
vében a  történelmi  tragédiáig  emelkedik,  de 
zordon  fönségében  hatás  és  követők  nélkül 
marad.  Kisfaludy  Károly  is  utolsó  töredék- 
művében már  költőibb  és  művészibb  lendüle- 
tet vesz,  elevenebb  korrajzra  s  mélyebb  jel- 
lemzésre törekedve,  de  megtéveszti  a  német 
romantika  elmélete,  a  mely  a  történelmi  drá- 
mát az  epopcea  ikertestvérének  hirdeti.  Vörös- 
marty szintén  ez  iránynak  hódol,  lyrai  gaz- 
dagsággal és  nyelvi  bűbájjal  fedezve  a  drámai 
élet  hiányát.  Valóban  a  történelmi  drámának 
sokáig  epikai  jelleme  volt.  A  franczia  roman- 
tika hatása  alatt  Szigligeti  kezdett  drámaiságot 
lehelni  bele.  Hosszú  és  rendkívül  termékeny 
pályáján  folyvást  előszeretettel  fordult  hazája 
történelméhez.  Fölélesztette  az  Árpádok,  a  ve- 
gyesházak királyai  s  az  erdélyi  fejedelmek 
korának  drámai  és  tragikai  bonyodalmait. 
S  habár  műveiben  több  volt  a  leleményes- 
ség, mint  a  tragikai  fönség,  de  drámaisága 
soha  sem  lankadott  s  a  magyar  történelmi 
dráma  technikáját  mindenesetre  fensőbb  fokra 
emelte.  Hatása  jelentékeny  volt  s  ezt  előse- 
gítette a  közönség  fogékonysága  is,  melyet 
folyvást  ébren  tartott  a  magyar  történelmi 
regény  gyors  fejlődése  és  fényes  sikere. 

Most  mintha  költészetünk  el  akarna  fordulni 
a  múlttól.  Ma  már  senki  sem  ír  többé  törté- 
nelmi  beszélyt   vagy   regényt  s   a   történelmi 

dráma  is  kezd  ritkábban  feltűnni  színpadun- 
kon. Mintha  azon  költőket  is,  a  kik  újabban 
meg-megkisérlik  a  történelmi  drámát,  inkább 
külső,  mint  belső  ok  ösztönözné,  mintha  nem 
annyira  az  elmúlt  századok  sugalmai-  és  bo- 
nyodalmaiból merítnének,  mint  inkább  saját 
gondolataikat  és  leleményöket  erőltetnék  a 
múltra.  De  bár  hogyan  Ítéljük  meg  újabb  tör- 
ténelmi drámánkat,  bár  egy  s  más  szempont- 
ból méltányoljuk  is,  annyi  bizonyosnak  látszik, 
hogy  a  történelmi  érzék  gyöngül,  történelmi 
drámánk  nem  fejlődik,  sőt  kezd  kimenni  a 
divatból.  Ez  mindenesetre  nem  örvendetes 
jelenség,  mert  egyszersmind  a  tragédia  ha- 
nyatlását is  jelenti.  Igaz  ugyan,  hogy  a  jelen 
életből  is  Írhatni  tragédiát,  de  főforrása  mégis 
a  monda  és  történelem  marad.  A  múlt  fél- 
homályában inkább  nagyíthatni  a  körvonala- 
kat s  a  régi  egyszerűbb  állami  és  társadalmi 
élet  szélesebb  tért  nyújt  a  nagy  szenvedélyek 
és  catastrophák  rajzainak.  De  nálunk  az  ses- 
thetíkai  szemponton  kívül  nemzeti  szempont- 
ból is  sajnálatos  a  történelmi  dráma  hanyat- 
lása. Nemzeti  öntudatunk  a  múltban  gyökere- 
zik s  onnan  szívja  táplálékát  s  a  múltnak 
nemcsak  dicsőséges,  hanem  gyászeseményei 
is  emelik  a  nemzeti  érzést,  mert  a  küzdő  s 
elesett  erő  és  nagyság  emlékei.  S  mily  sok 
ily  emlékünk  van,  több  mint  más  nemzetek- 
nek. Lételünkért  küzdöttünk  századokig,  most 

kelet,  majd  nyugat  ellen  s  régibb  állami  és 
társadalmi  életünkön  gyászfonálként  fűződik 
át  a  tragikum.  A  kezdetleges  magyar  dráma 
kedvelte  a  dicsőség  képeit,  hogy  fölébreszsze 
az  alvó  nemzeti  öntudatot.  Nem  a  dráma 
szempontjából  indult  ki,  hanem  a  hazafiságé- 
ból s  ha  a  drámai  művészetet  nem  fejleszt- 
hette is,  meg  volt  bizonyos  jótékony  hatása 
a  közérzületre.  Később  fölemelkedtünk  a  drá- 
máig, sőt  a  tragédiáig.  S  most  miért  ne  foly- 
tatnék a  fejlődést  ?  Vajon  a  jelent,  midőn 
nemzetünk  önállóbb  s  cselekvőbb  életet  él, 
mint  ezelőtt  régebben,  nem  sokkal  inkább 
illeti-e  meg  a  történelmi  tragédia  ?  Legyen 
szabad  egykori  elnökünk,  b.  Kemény  Zsig- 
mond szavait  idéznem,  a  ki  egy  ünnepélyes 
alkalommal  fennen  hirdette,  hogy  a  küzdő 
és  cselekvő  kornak  legjogosultabb  műfaja  a 
tragédia.  ((A  tragédia  úgymond  Kemény 
mely  a  nemes  természetüeket  az  erkölcsi  rend- 
ből kilépésökért  a  nemesis  hatalmába  ejti  s  a 
tévedésektől  a  megtorláshoz  vezeti,  bár  a  bu- 
kott iránt  szánalmat  érez,  szivünket  kibékíti 
a  végzettel :  a  költészetnek  e  kegyetlen  s  mégis 
igazságos  neme  legjobban  talál  azon  korhoz, 
mely  küzdő,  cselekvő,  melynek  a  tevékenység 
mértéke  szerint  kell  ébren  tartania  a  felelősség 
érzetét,  élesítenie  a  lelkiismeretet  s  meggyőzni 
arról  azokat,  a  kik  mernek  és  koczkáztatnak, 
hogy  mint  Dante  írja,  a  pokol  jó    szándékkal 

van  tömve,  s  a  tévedés  és  bűn  a  kiváló  egyé- 
niségeket is  oly  válságokba  sodorhatja,  melyek 
áradatként  ragadják  magokkal  az  örvénybe, 
s  midőn  már  az  ellenállási  erő  megtört ...  az 
a  tengerpartra  veti  halottjait.)) 

Sokkal  vigasztalóbb  képet  nyújt  drámairo- 
dalmunknak az  a  faja,  mely  a  jelen  élet  raj- 
zával foglalkozik,  bár  szerényebben  indult 
meg,  mint  történelmi  drámánk.  Valóban  a 
múlt  század  végén  alig  irt  valaki  nálunk  ere- 
deti vigjátékot,  s  középfajú  drámát ;  kényte- 
lenségből a  fordítás,  a  magyarosítás  és  átdolgo- 
zás volt  divatjában.  De  maga  a  magyarosítás 
és  átdolgozás  nem  volt  egyéb,  mint  a  magyar 
társadalmi  élet  rajzára  való  törekvés.  Idegen 
művek  cselekvénye  hazai  viszonyokhoz  alkal- 
mazkodott s  fel-feltűnt  néhány  magyar  genre- 
alak.  Kelemen  a  magyar  népélet  rajzát  is 
megkisérlette  egy  vígjátékban,  de  csekély  si- 
kerrel. Legtöbb  hatást  tett  Bessenyey  Philoso- 
phusa,  a  melyet  a  magyar  színészet  megalaku- 
lása előtt,  1777-ben  írt  még  akkor,  a  midőn, 
mint  maga  mondja  :  aha  nálunk  komédiát  vagy 
tragédiát  ír  valaki,  némelyek  kinevetik,  mert 
hiábavalóságnak  tartják)).  E  vígjáték  egy  mű- 
velt magyar  társaságot  akart  a  közönség  elé 
varázsolni  s  hirdetni,  hogy  a  műveltség  ne- 
mesíti szivünket,  szépíti  életünket,  emeli  bol- 
dogságunkat s  az  ellenteteket  is  csak  azért 
rajzolja,    hogy    az    alapeszmét   inkább  feltün- 

tesse.  A  műnek  nem  leleménye  hatott,  mert 
alig  van  benne  cselekvény,  hanem  Pontyi 
alakja,  a  parlagi  magyar  nemes  ember  rajza, 
melyhez  később  vissza-visszatér  a  magyar  vig- 
játék.  Gorove  a  kereskedő  polgár  fontosságát 
emelte  ki  egyik  színművében,  de  az  csak 
nyomtatásban  jelent  meg  s  nem  egyszersmind 
a  színpadon.  Katona  is  fölléptetett  egy  pár 
komikai  alakot,  de  a  magyar  vígjáték  csak 
nem  akart  megszületni.  Ekkor  lépett  föl  Kis- 
faludy Károly  s  mintegy  megállapította  a 
magyar  vígjátékot.  Nem  csak  gazdag  lelemé- 
nyével, vidám  szellemével  s  jellemző  párbe- 
szédeivel hatott  korára,  hanem  azzal  is,  hogy 
a  vígjátékot  a  magyar  társadalom  rajzává 
igyekezett  emelni.  E  nyomon  fejlődött  a  ma- 
gyar vígjáték  egész  napjainkig.  Vörösmarty 
a  fensőbb  vígjátékot  kisérlette  meg,  de  csak 
a  pathosz  és  humor,  az  érzelmesség  és  játszi 
kedv  édes  bájú  rhythmusára  adott  példát.  Egye- 
nesen a  Kisfaludy  Károly  nyomán  indultak 
Fáy,  Csató,  Kovács  Pál,  Gaál  és  Nagy  Ignácz. 
Gaál  PeleskeL  nótáriusával  és  Nagy  Ignácz 
Tisztujitásávál  rendkivüli  hatást  idéztek  elő, 
mert  szerencsés  leleményöket  a  magyar  tár- 
sadalom rajzával  párosították. 

E  sikerek  a  magyar  társadalmi  élet  rajzá- 
hoz ragadták  Szigligetit  is,  a  ki  addig  csak 
történelmi  vígjátékot  irt.  A  negyvenes  évek 
elején  néhány  népszínművel  lépett  fel,  melye- 

ket  később  számos  vígjáték  követett.  A  nép- 
színmű Szigligeti  legeredetibb  alkotása,  mint- 
egy összhangzott  költői  tehetsége  sajátságával, 
mely  inkább  érzékeny  volt,  mint  pathetikus 
s  inkább  volt  eleme  az  alsó,  mint  a  fenső 
komikum.  A  régi  tragikomédiát  elevenítette 
föl  s  a  dalműből  is  olvasztott  bele  valamit. 
Vegyítette  a  tragikai  és  komikai  elemeket, 
hol  ezt,  hol  amazt  juttatva  uralomra,  néha  el 
is  választotta  egymástól  e  két  elemet  s  hol  a 
népdrámáig  emelkedett,  hol  pedig  a  bohózatig 
szállott  alá.  Szélesebb  körben  ölelte  fel  a  ma- 
gyar társadalmat,  mint  elődei  s  a  különböző 
osztályok  számos  typusát  rajzolta.  Mint  víg- 
játékíró már  szűkebb  körben  mozgott,  legörö- 
mestebb  a  közép-osztályt  festette  a  családi 
élet  komikai  bonyodalmai  között,  de  míg 
Kisfaludy  főleg  a  magyar  vidéki  életből  vette 
tárgyait,  Szigligeti  inkább  választotta  szín- 
terül a  már  magyarosodó  fővárost.  Tehetséges 
drámaírók  versenyeztek  mind  a  népszínmű, 
mind  a  vígjáték  terén,  de  őt  egyik  sem  multa 
felül.  Szigligeti  évtizedeken  át  uralkodott  a 
magyar  színpadon  s  folyvást  diadalmasan  meg- 
állta helyét.  De  végre  kezdett  kimerülni.  A  nép- 
színmű hanyatlását  feltartóztatta  két  korán 
elhalt  tehetség,  de  azután  annál  mélyebbre 
sülyedett.  A  vígjáték  terén  egy  újabb  irány 
tűnt  fel,  a  mely  szakított  a  magyar  társadalmi 
élet  rajzával  s  az  ó-kor   mondái-    s  a  spanyol 

romantika  hagyományaiban  kereste  tárgyait, 
de  csak  ötletekben  volt  gazdag  s  föllengzésé- 
ben  legkevesebbet  gondolt  a  cselekvény  ter- 
mészetességével s  a  jellemrajz  szabatosságá- 
val. Ezelőtt  tizennégy  évvel  egy  tíjabb  költő 
állott  elő,  a  ki  szintén  ez  ösvényen  indult,  de 
csakhamar  megfordulva,  a  hagyományos  útra 
tért,  vígjátékaiban  és  drámáiban  az  újabb 
magyar  társadalmat  kezdette  rajzolni  s  egy 
pár  művével  oly  diadalt  aratott,  mint  Kis- 
faludy Károly  és  Szigligeti. 

Azóta  ismét  a  magyar  társadalom  rajzával 
foglalkoznak  legörömestebb  drámaíróink.  Min- 
denesetre örvendetes  fordulat,  de  vájjon  a  leg- 
többször hű  és  költői  képét  nyujtják-e  társa- 
dalmunknak ?  Erre  bajos  volna  határozott 
igennel  felelni.  Minden  költő,  a  ki  a  jelen 
életből  veszi  tárgyait,'  ki  van  téve  azon  ör- 
vénynek, hogy  az  idő  szerinti  vehet  rajta  erőt 
az  általános  emberi  rovására.  Ez  okból  avul- 
hatnak el  gyorsabban  a  vígjátékok  és  polgári 
drámák,  mint  a  tragédiák,  mert  a  társadalmi 
erkölcsök,  szokások,  divatok  változnak  s  velők 
együtt  a  költői  érdek  is,  ha  nem  támogatja 
eléggé  az  általános  emberi.  Falstaff  nem  a 
XIX.  század  szülötte,  de  humora  a  mi  ko- 
runkhoz is  szól,  Alceste  a  XII.  század  szalo- 
naiban  él,  de  erkölcsi  szigora  és  szívlágysága 
most  is  visszhangzik  szivünkben.  Az  idősze- 
rintibe általános  érdeket  lehelni,   az  általános 

emberit  a  kor  ruhájába  öltöztetni,  oly  tanács, 
melynek  az  veheti  legtöbb  hasznát,  a  ki  drá- 
máit és  vígjátékait  a  jelen  életből  irja.  Mi 
talán  igen  is  kapunk  a  ruhán,  s  annál  inkább, 
mennél  kirívóbb.  A  színpad  kedveli  az  erős 
és  éles  vonásokat,  de  szükséges-e  torzítani 
azt  is,  mi  magában  is  elég  torz?  A  jámbor 
és  erényes  emberek  dolgaiból  bajos  komikai 
és  drámai  bonyodalmakat  szőni,  de  költői-e 
előszeretettel  fordulni  a  hitvány  emberekhez 
és  aljas  bűnökhöz?  Miért  rosszabbnak  festeni 
a  magyar  társadalmat,  mint  a  minő  ?  Miért  a 
kivételt  szabálylyá  emelni  s  egész  a  hihetet- 
lenségig  túlozni  a  viszonyokat  ?  Az  őszinte 
pessimismusnak  bizonyos  határok  között  meg 
van  a  maga  költői  jogosultsága,  de  a  hatást 
vadászó  pessimismus  csak  szenvelgés,  mely- 
ből nem  igen  fakadhat  költészet. 

E  jellemzés  bizonyára  nem  illik  a  sikerül- 
tebb művekre,  de  illik  sokra  s  még  a  legjob- 
bak sem  mentek  bizonyos  kesernyésségtől. 
Annyi  mindenesetre  bizonyos,  hogy  az  újabb 
vígjáték  sokkal  inkább  hajlik  a  satirához, 
mintsem  kellene  s  nem  igen  kedveli  a  tisztább 
komikai  légkört.  Inkább  gúnyolódni  akar, 
mint  nevettetni,  inkább  a  hahotát  vadászsza, 
mint  a  mosolyt  s  alig  törekszik  a  fensőbb 
komikum  felé.  Mellőzi  a  nemesebb  természe- 
tek, a  míveltebb  körök  komikai  bonyodalmait 
s  oly  körben  legotthonosabb,    melyben    keve- 

sebb  a  műveltség  s  durvább  alakban  nyilat- 
koznak az  ember  komikai  tévedései.  Ez  aztán 
egyik  oka  annak  is,  hogy  a  vígjáték,  különö- 
sen a  társalgási  nyelv,  nem  vett  nagyobb 
fejlődést  Kisfaludy  és  Szigligeti  óta.  Hallunk 
sikerült  és  jellemző  párbeszédeket,  hol  a  ko- 
mikai erő  vaskosabban  nyilatkozik,  de  a  fino- 
mabb árnyalatokban  vígjátékunk  nyelve  még 
mindig  többé-kevésbbé  mesterkélt  vagy  köz- 
napi. A  napi  sajtó  nem  egyszer  vitatta  azt  a 
kérdést :  vájjon  a  vers  vagy  a  próza  termé- 
szetesebb nyelve  e  a  jelen  életből  vett  drá- 
mának? Fölösleges  vita:  mindenik  természetes 
lehet,  ha  a  költő  tud  hozzá.  A  fődolog  a  köny- 
nyedség  üresség  nélkül,  folyékonyság  lapos- 
ság nélkül,  a  komikai  fordulatok  éle  erőltetés 
nélkül,  a  jellemző  vonások  összpontosítása 
túlzás  nélkül,  szellemesség  az  élez  hajhászata 
nélkül,  az  ész  és  szív  olynemű  összhatása, 
mely  a  hallgatóban  is  hasonló  hangulatot 
ébreszt.  A  franczia  vígjáték  egyik  ereje  a  tár- 
salgási nyelv  finom  drámaiságában  rejlik. 
A  franczia  színpad  több-kevesebb  szerencsé- 
vel féltékenyen  őrzi  napjainkban  is  e  becses 
hagyományt.  Igaz,  hogy  a  tág  körű,  franczia 
szalonélet  jelentékenyen  hatott  a  fejlődésre, 
de  az  irodalom,  különösen  a  vígjáték,  szintén 
visszahatott  reá.  Tulajdonkép  együtt  teremtet- 
ték meg  a  franczia  társalgási  nyelv  finomsá- 
gát,   könnyedségét    és    változatosságát.    A   mi 

társalgó  termeink  kevésbbé  hatottak  az  iro- 
dalomra, sőt  inkább  az  irodalom  hatott  reá- 
jok.  De  nemzetibb  fejlődésnek  indult  fővá- 
rosunk előmozdíthatja  költőink  törekvéseit. 
Együtt  kell  fejleszteniök  nálunk  is  a  jó  izlés 
társalgási  nyelvét.  S  miért  ne  remélhetnők 
ezt  ?  A  magyar  társadalmi  élet  rajza,  mely- 
lyel  a  színpad  oly  örvendetes  előszeretettel 
foglalkozik,  lassanként  tágabb  körűvé  válik, 
újabb  tárgyakat  keres,  melyek  az  emelkedés 
újabb  csiráit  hordhatják  magokban. 

Szinészetünk  egyszerre  fejlődött  drámairo- 
dalmunkkal, tulajdonkép  egymást  táplálták. 
A  magyar  színészet  is  német  nyomokon  in- 
dult, mint  drámairodalmunk;  a  II.  József  ide- 
jében Magyarországon  is  terjedő  német  színé- 
szetet, különösen  a  fővárosit  vette  mintául. 
Ha  a  drámaírók  német  színműveket  magya- 
rosítottak, a  szegény  színészek  sem  tehettek 
egyebet,  mint  a  német  szavalati  és  játék- 
módot fordították  magyarra.  A  pathetikus  sza- 
valatban többé-kevésbbé  a  német  szóhang- 
súlyt alkalmazták  a  magyar  nyelvre,  föl  föl- 
kapva, hol  a  közép-,  hol  a  végszótagokat 
Az  idegen  nyelv  sajátsága  mintegy  a  páthosz 
művészi  kifejezésének  vétetett  s  így  támadt 
az  a  sem  eléggé  természetes,  sem  eléggé  ma- 
gyaros szavalati  modor,  mely  kisebb-nagyobb 
mértékben  majdnem  a  harminczas  évekig 
uralkodott  színpadunkon,  de  a  jól-rosszul  meg- 

alkotott  művészi  stil  korlátai  nem  nyomhat- 
ták el  a  valódi  tehetséget.  Már  az  első  év- 
tizedekben, mind  a  tragikai,  mind  a  komikai 
szakban  oly  tehetségek  fejlődtek,  mint  Kocsi, 
Jancsó,  Kántorné  és  Déryné,  a  kik  épen  úgy 
elragadták  a  közönséget,  mint  új-új  tehetsé- 
geket lelkesítettek  és  vonzottak  a  rögös  pá- 
lyára. Valóban,  szinészetünk  csakhamar  újabb 
lendületet  vett,  épen  mint  drámairodalmunk : 
egymásra  hatva  emelték  egymást,  sőt  a  szi- 
nészet  nem  egy  tekintetben  felülmúlta  dráma- 
irodalmunkat. E  század  második  és  harmadik 
évtizedében  a  kitűnő  tehetségek  egész  raja 
tűnt  fel  színpadunkon.  Megyeri,  Bartha,  Eg- 
ressy,  Lendvay,  Szentpétery,  Szerdahelyi,  Fán- 
csi,  László,  Lendvayné  és  Laborfalvy  Róza 
egy  tehetséges  új  nemzedék  élén  a  fejlődés 
magas  fokára  küzdöttek  fel  színészetünket. 
A  fővárosban  nem  találva  otthont,  a  vidéken 
bolyongtak ;  a  nyomor  növelte  őket,  de  a 
hazafiság  és  dicsőség  vágya  kitartásra  és  erő- 
feszítésre buzdította.  Kassán  és  Kolozsvárit,  a 
vidék  e  legmíveltebb  központjaiban  megerő- 
södve, a  harminczas  évek  elején  elébb  Bu- 
nára,  majd  Pestre  telepedtek  s  kivívták  a  nem- 
zet részvétét  s  a  pesti  színháznak  országossá 
emelését.  Ez  volt  tulajdonkép  a  magyar  szí- 
nészei végleges  megalapítása  s  első  virágzási 
korszaka. 

E  korszakot  leginkább  oly  tehetségek  cso- 
portosulása jellemzi,  a  kik  rendkívül  meg  vol- 
tak áldva  a  természettől.  Művészetök  inkább 
az  egyéniség  szabad  versenye  volt,  mint  vala- 
mely szorosabb  műiskola  meggyökereztetése, 
de  mégis  bizonyos  irányt  követtek,  bizonyos 
visszahatás  képviselői  voltak  szemben  elődeik- 
kel. A  fejlődő  irodalom  hatása  alatt  érvényt 
szereztek  a  magyar  hangsúlyozás  jogainak, 
tájkiejtéstől  ment  színpadi  nyelvet  hoztak 
divatba,  elvetve  a  kölcsönzött  sablonokat,  ter- 
mészetesebb játékra  törekedtek  s  a  szenvedé- 
lyek általánosságából  kibontakozva,  az  eleve- 
nebb és  jellemzőbb  egyénítést  tűzték  ki  czé- 
lul.  Shakspere  színművei  gyakrabban  kezdtek 
megfordulni  színpadunkon  s  nem  egy  szerep 
vált  a  művészi  vetélkedés  forrásává.  A  bá- 
gyadt német  színműveket  a  franczia  roman- 
tika hatásos  termékei  váltották  fel,  a  melyek 
új  tért  nyitottak  az  élénkebb  ábrázolásnak. 
De  kiváló  előszeretettel  fordultak  színészeink 
a  magyar  jellemek  alakításához  is.  Kisfaludy 
Károly  színművei  ekkor  nyertek  valódi  életet ; 
Bánk  bán  ekkor  került  a  könyvárusi  raktárak 
porából  a  színpadra,  hogy  a  magyar  költői  és 
színészi  tragikai  művészet  legfensőbb  kifeje- 
zését mutassa  fel ;  Szigligeti  műveit  szintén 
nagy  kedvvel  és  hatással  játszták  színészeink, 
annyival  inkább,  mert  a  szerepek  némikép 
egyéniségükhöz  voltak   alkalmazva.    Azonban 

ez  új  lendületnek  és  iránynak  árnyoldalai  is 
kezdettek  mutatkozni,  kivált  a  forradalom 
után,  a  midőn  a  régibb  nemzedék  kidőlt  vagy 
hanyatlott  s  egy  egész  új  nemzedék  állott  elő. 
Az  egyénítés  mindinkább  hajlott  a  genreképi 
felfogás  felé  s  az  eszményibb  élet  drámájában 
is  lassanként  tért  foglalt  az  a  stíl,  a  mely 
inkább  csak  a  köznapi  élet  drámáját  illeti 
meg.  Mindezt  elősegítette  a  műsor  is,  melynek 
jó  részét  a  népszínmű  s  a  középfajú  franczia 
drámák  foglalták  el. 

Ha  mai  színészetünket  összehasonlítjuk  a 
régivel,  egyszerre  feltűnnek  a  különbségek. 
A  régiben  több  volt  az  egyéni  ihlet,  a  mai- 
ban több  az  összjáték  művészete ;  a  régi  ki- 
válóbb tehetségét  nem  támogatta  iskolázottabb 
környezet,  míg  mostani  jeleseinket  egyenlete- 
sebb személyzet  veszi  körül ;  a  régi  színészet 
több  műfajban  jeleskedett,  a  mainak  ereje 
leginkább  a  középfajú  dráma  és  vígjáték;  a 
régibb  színészet  általában  nagyobb  sikerrel 
olvasztotta  össze  az  idealismust  és  realismust, 
míg  a  mai  némikép  hajlik  a  naturalismus 
felé  s  mintegy  hinni  látszik,  hogy  a  termé- 
szet megfigyelése  és  bű  visszatükrözése  mái- 
magában  véve  is  művészet.  A  természetlenség 
bizonyára  nem  művészet,  de  a  puszta  termé- 
szetesség sem  az.  Vizsgálni  és  tanulni  kell  a 
természetet,  de  az  ábrázolandó  személy,  a  ki- 
fejezendő eszme  szerint  egyszersmind  összpon- 

tosítani  kell  a  jellemző  vonásokat,  mellőzve 
az  esetlegest,  háttérbe  szorítva  a  mellékest. 
Az  ábrázolás  természetes  eszközeit  kell  hasz- 
nálni, de  művészi  czélra.  Ha  a  természet  hű 
visszatükrözése  volna  minden,  akkor  a  szerel- 
mes ifjú  legjobban  játszhatna  Rómeót,  a  fél- 
tékeny férj  Othellót,  a  korhely  Falstaffot,  az 
elégedetlen  hazafi  Peturt  s  az  éhező  paraszt 
Tiborczot ;  de  mindezekben  valamivel  több 
van  a  szerelmesnél,  féltékenynél,  korhelynél, 
elégedetlennél,  éhezőnél  s  azt  a  színésznek  sze- 
repéből s  önmagából  kell  merítenie.  Mi  termé- 
szetesebb, mint  a  beszéd  ?  Hisz  beszélni  min- 
denki tud,  mégis  mily  különbség  van  a  közön- 
séges és  a  művészi  beszéd  között,  a  mely 
szabatosan  hangsúlyoz,  kellő  nyugpontokat 
tart,  a  hangemelkedés  és  esés  változatosságára 
törekszik,  jellemzőn  színez  és  érezteti  a  vers 
rhythmusának  s  a  próza  numerusának  rejtett 
bájait.  A  naturalismus  bármely  neme  színmű- 
vészetben sokkal  kevésbbé  alkalmazható,  mint 
más  művészetben.  A  költő  és  képíró  szabadon 
választja  tárgyát,  a  színész  kevésbbé  s  habár 
a  maga  módja  szerint  teremt  is,  mégis  korlá- 
tolja a  költő,  a  kinek  alakjait  kell  megteste- 
sítenie és  felfogását  szolgálnia.  Nem  jöhet 
ellenkezésbe  a  költővel,  mert  különben  meg- 
hamisítja:  az  eszményibb  jellemrajzot  nem 
húzhatja  le  a  köznapi  élet  realismusába,  s  a 
köznapi  élet  rajzaiba   nem   vegyítheti  az  esz- 

ményibb  szárnyalás  felindulásait.  Minden  mű- 
fajnak, sőt  minden  jelentékenyebb  műnek  és 
szerepnek  megvan  a  maga  hangulata,  saját- 
sága s  az  egyiké  nem  vihető  át  a  másikba. 
Ez  a  színművészet  legnagyobb  nehézsége,  de 
ha  legyőzzük,  legnagyobb  diadala  is. 

E  mellett  a  színművészetnek  megvan  a  maga 
nemzeti  jelleme  is,  mely  a  nyelvből,  vérmér- 
sékletből s  a  történelmi  hagyományokból  foly 
s  leginkább  a  nemzeti  typusok  ábrázolásában 
nyilatkozik.  Minden  nemzet  színésze  legjobban 
játszsza  a  saját  nemzete  múltjából  és  jelenéből 
vett  jellemzetes  egyéneket,  sőt  az  idegen  nem- 
zetek jellemrajzát  is  némikép  a  magáéhoz  al- 
kalmazza. E  tekintetben  régibb  színészeink 
épen  oly  dicséretes,  mint  sikeres  törekvést 
tanúsítottak.  A  törekvés  most  nem  hiányzik, 
színészeink  most  is  sok  gondot  fordítanak  az 
eredeti  színművek  előadására,  de  mintha  sze- 
rencsésebbek volnának  az  egyszerű  és  kirí- 
vóbb, mint  a  bonyolult  és  finomabb  jellemrajz 
megelevenítésében.  A  műsor  sem  igen  támo- 
gatja törekvésöket,  mely  az  élő  drámaírónak 
kedvez,  de  a  holtakról  meg-megl'eledkezik. 
Nekünk  nincsenek,  mint  a  nagyobb  és  régibb 
fejlődésű  nemzeteknek,  oly  remek  drámáink, 
melyek  a  műsorok  díszei  s  a  színésznemzedé- 
keknek minden  időben  versenyszerepei  lehet- 
nének, de  egy  félszázad  óta  majd  minden  év- 
tizedből van  egy  pár  oly  színművünk,  a  melyek 

nemcsak  korukat  fejezték  ki,  hanem  a  mai  kor- 
hoz is  szólanak.  Miért  ezeket  mellőzni,  midőn 
oly  színművek  is  előadatnak,  melyek  nem  ér- 
demlik az  előadást,  oly  színművek  is  fentar- 
tatnak,  melyek  már  bízvást  nyugalomba  me- 
hetnének ?  Egy-egy  régibb  drámaíró  születése 
vagy  halála  napján  látunk  ugyan  egy  pár 
régibb  színművet  is,  de  ez  obligát  kegyeletet 
kelletlen  és  készületlen  róvják  le  színészeink 
s  hasonló  hangulatot  keltenek  a  közönségben 
is:  holott  némely  régibb  jeles  színművek 
többször  játszva,  nemcsak  drámairodalmunk 
hű  képét  nyújtanák,  nemcsak  a  hagyományt 
tartanák  fenn,  hanem  több  tért  nyitnának 
színészeinknek  is  a  nemzetibb  jellemű  alakí- 
tásokra, a  mi  bizonyára  fölkeltené  a  közönség 
érdeklődését  is. 

De  bármely  szempontból  tekintsük  dráma- 
irodalmunk és  színművészetünk  múltját  és 
jelenét,  szigorúbban  vagy  enyhébben  Ítéljünk, 
annyi  bizonyos,  hogy  örömmel  és  önérzettel 
tekinthetünk  vissza  az  egész  század  küzdel- 
mére, vívmányaira  s  hálával  és  tisztelettel 
kell  viseltetnünk  mindazok  iránt,  a  kik  dráma- 
irodalmunkat és  színészetünket  megalapítot- 
ták, fejlesztették  és  fejlesztik.  Nekünk  az 
irodalom  és  művészet  több,  mint  más  szeren- 
csésebb nemzeteknek,  nemcsak  a  műveltség 
és  szellemi  élvezet  kérdése,  hanem  a  nemzeti- 
ségé,   a   nemzeti    lété    is   egyszersmind.   Volt 

idő,  midőn  lenézett  írók  és  kóbor  színészek 
ébresztgették  nemzetünket  lethargiájából ;  volt 
idő,  midőn  óriás  küzdelmünk  és  büszke  ál- 
maink romjain  csak  az  irodalom  és  művészet 
vala  nyelvünk  és  nemzetiségünk  palládiuma. 
Vajha  ne  érjünk  többé  ily  éveket!  Adja  Isten, 
hogy  a  késő  kor  fia  még  nagyobb  örömmel 
és  önérzettel  tekintsen  vissza  egy  újabb  szá- 
zad emlékeire. 

S  e  forró  óhajtással  egyszersmind   megnyi- 
tom a  Kisfaludy-Társaság  XLII.  közülését. 


X. 
A  MAGYAR  SZÓNOKLATRÓL.* 

Társaságunk  a  széptan  és  a  szólóművészetek 
társasága  s  így  a  szónoklaté  is.  E  téren  is 
megtette  azt,  a  mit  tehetett.  Átültette  nyel- 
vünkre Aristoteles  és  Anaximenes  rhetorikáját 
és  pályadíjakat  tűzött  ki  a  szónoklat  köréből. 
Épen  azért  csak  a  Társaság  hagyományaiból 
indulok  ki,  ha  a  magyar  politikai  szónoklatról 
elmélkedem,  futó  pillantást  vetek  közelmúlt- 
jára s  egy  pár  eszmét  fejezek  ki  jelenére 
nézve.  Erre    némikép    a   kegyelet   is   serkent. 

*  Felolvastatott  a  Kisfaludy-Társaság  1891  február 
8-án   tartott  ülésen. 

Az  újabb  magyar  politikai  szónoklat  kezde- 
ményezésében élénk  részt  vett  Társaságunk 
két  tagja  is:  Szemere  Pál,  a  kinek  összes 
mtíveit  nemrég  adta  ki  társaságunk  és  Köl- 
csey Ferencz,  a  kinek  születése  százados  év- 
fordulóját a  múlt  év  augusztusában  ünnepel- 
tük meg. 

Szemere  Pál  nem  volt  szónok,  de  folyvást 
érdeklődött  a  magyar  irodalom  és  műveltség 
minden  mozzanata  iránt.  Sajnosán  tapasztalta, 
hogy  a  míg  a  megújult  ízlés  és  nyelvművészet 
mind  nagyobb  hódításokat  tesz  költészetünk 
és  műprózánk  fejlődésében,  addig  az  egyházi 
szószéket,  az  ország-  és  megyegyűlés  termeit 
meglehetős  érintetlenül  hagyja  Midőn  a  húszas 
években  megindította  Elet  és  literatara  folyó- 
iratát, nem  egyszer  váltott  levelet  e  tárgyban 
Kölcsey  vei.  Abban  állapodtak  meg,  hogy  a 
szónoklat  irodalmi  oldalára  is  figyelmeztetni 
kell  a  közönséget.  De  Kölcsey  azt  hitte,  hogy 
a  példaadás  többet  ér  az  elméletnél,  s  óhaj- 
totta, bogy  bár  valaki  előállana  a  polgári  szó- 
noklat valamelyik  ágából  irodalmi  szempont- 
ból is  méltányolható  művel.  Szemere  erre  őt 
magát  kérte  föl  s  így  írt  Kölcsey  néhány  el 
nem  mondott  beszédet,  melyekből  egypár  az 
Elet  és  literaturá-ban  meg  is  jelent.  Különös, 
hogy  Kölcsey  ily  későre  jutott  szónoki  tehet- 
sége öntudatára,  hogy  harmmczkilencz  éves 
koráig  nem    szónokolt    nyilvánosan    s    mint  ő 

maga  mondja,  hallgatókép  is  csak  egyszer 
jelent  meg  Szatmármegye  közgyűlésén  s  két- 
szer Pestmegye  közgyűlése  karzatán.  De  az 
író  szónok  1829-ben  mint  beszélő  szónok  is 
föllépett  Szatmármegyében,  majd  az  1832 
1836-iki  országgyűlésen  s  nemcsak  hallgatóit 
ragadta  el,  hanem  döntőleg  folyt  be  az  újabb 
magyar  politikai  szónoklat  fejlődésére. 

E  század  első  tizedeiben  politikai  szónokla- 
tunk, kivált  magyar  irodalmi  szempontból,  nem 
állott  magas  fokon.  A  főrendek  nagyrészt  lati- 
nul szónokoltak,  a  karok  és  rendek  nagyrészt 
magyarul,  de  nem  a  megifjúlt  magyar  nyelven 
s  nem  fejlődő  műprózánk  hatása  alatt.  Magá- 
ban irodalmunkban  is  a  szónoki  próza  volt 
legkevésbbé  kiművelve.  Faludi,  Báróczy  és 
Kazinczy  választékos  csint,  fordulatos  köny- 
nyedséget,  szabatosságot  és  kellemet  leheltek 
prózánkba,  de  a  szónoki  lendület  még  mindig 
hiányzott  belőle.  Ezt  Kölcsey  kísérletté  meg 
sikeresen  s  az  irodalomból  egyszersmind  át- 
ültette a  megyei  és  országgyűlés  termeibe. 
A  megifjúlt  magyar  nyelv  s  a  művészibb 
szónoklat  egyszerre  ülték  diadalukat,  midőn 
Kölcsey  a  pozsonyi  országgyűlésen  megje- 
lent. Az  ifjabb  nemzedék  lelkesedéssel  fogadta 
az  új  szónoklati  irányt.  Deák,  a  ki  szintén 
ez  országgyűlésen  jelent  meg  először  s  a  meg- 
újult magyar  irodalom  sugalmai  között  nö- 
vekedett fel,  hozzá  csatlakozott ;  gróf  Széche- 

nyi  István,  a  ki  előbb  volt  író,  mint  szónok, 
nem  kerülhette  el  hatását ;  Kossuth,  a  ki  ez 
országgyűlés  alatt  irott  lapot  szerkesztett,  bá- 
mulója volt  Kölcseynek  s  nyomain  indult ; 
gróf  Dessewffy  Aurél  és  báró  Eötvös  József, 
a  kik  irodalmi  kísérleteik  közepett  épen  ez 
időtájt  voltak  a  politikai  pályára  lépendők, 
szintén  ez  újabb  szónoklati  irány  hivei  voltak. 
Alig  telt  el  két  évtized  s  a  magyar  politikai 
szónoklat  épen  úgy  felvirult,  mint  költészetünk 
s  egymással  mintegy  versenyeztek.  A  harmin- 
czas  és  negyvenes  években,  a  mi  becsest 
mutathatott  fel  irodalmunk,  az  leginkább 
költői  és  szónoki  mű  volt  s  az  újabb  szónoklat 
főképviselői  ugyanazok  maradtak,  a  kik  kez- 
deményezték, bár  újabb  jeles  tehetségek  is 
csatlakoztak  hozzájok.  Kölcsey  szemei  előtt  a 
classikai,  kivált  a  görög  szónoklat  remekei 
lebegtek,  de  újkori  eszméket  és  érzéseket 
fejezett  ki  s  erős  lelke  és  lágy  szive  mélyé- 
ből merítette  a  páthosz  és  gúny,  a  borongás 
és  fölemelkedés  elemeit,  a  melyek  annyira 
jellemzik  szónoklatát.  Kitűnőbb  társai  fölül- 
múlták őt  a  politikai  eszmék  gazdagsága  és 
parlamenti  taktika  tekintetében,  de  formaszép- 
séget és  nyelvművészetet  mindnyájan  tőle 
tanultak.  Széchenyi  némikép  ellentéte  volt 
Kölcseynek,  keveset  gondolt  a  formával,  de 
nehézkes  mondatain  a  lángész  szikrái  villan- 
tak meg  s  egy  új  elemet  oltott  szónoklatunkba. 

a  humort.  DessewíFy  Aurél  és  Eötvös  beszédei- 
ben az  angol  és  franczia  parlamenti  szónoklat 
hatása  is  megérzett.  Dessewffy  Aurél  élénk 
világossága,  fordulatos  könnyedsége,  finom  dia- 
lektikája új  oldalról  gazdagította  a  magyar 
szónoklatot.  Eötvös  elmélkedő  lelke  és  érző 
szive  kincseit  tárta  elénk,  európai  eszméket 
olvasztva  a  magyar  hazafiságba. 

Azonban  a  kitűnő  szónokok  csoportjából  ki- 
magaslott két  alak,  nemcsak  mint  szónok- 
latunk legfőbb  képviselői,  hanem  idő  szerint 
mint  a  nemzeti  szellem  megtestesülései  is : 
Deák  és  Kossuth.  Emez  1847 — 48-ban  érte  el 
hatása  tetőpontját,  amaz  1861— 67-ben.  Mind- 
kettő szónoklatának  nagy  tettek  voltak  kö- 
vetkezményei, melyek  még  inkább  kiemelték 
alakjokat,  mint  a  szobrot  a  talapzat  és  háttér. 
Jellemök,  szónoklatuk,  politikájok  egyaránt 
különbözött  egymástól,  de  épen  e  különbség- 
nél fogva  váltak  különböző  időkben  a  nemzet 
vezéreivé.  Deák  szónoklatának  egyik  főeleme 
az  erős  ítélet  és  logika,  Kossuthénak  az  élénk 
képzelem  és  lángoló  szenvedély.  Deák  stilje 
egyszerű,  szabatos,  de  egyszersmind  plastikai, 
Kossuth  néha  dagályba  csap,  de  mindig  hang- 
zatos és  ragyogó.  Senki  sem  tudott  jobban 
Deáknál  fényt  vetni  valamely  kérdés  bonyo- 
dalmaira, fölvilágosítani  és  meggyőzni  a  hall- 
gatókat ;  Kossuth  művészete  az  izgatás  és  lel- 
kesítés  volt.  Deák  mintegy  mellőzni  látszott  a 

szónoki  művészetet,  inkább  csak  az  értelmet 
akarta  fölvilágosítani,  de  akaratlan  a  szivet 
is  melegítette,  nemes  méltósága,  őszinte  meg- 
hatottsága emelte  gondolatait,  hathatósabbakká 
tette  kifejezéseit  és  az  igazságot,  melyből  ki- 
indult, vagy  a  melyet  kifejtett,  oly  tökéletes 
alakban  fejezte  ki,  mely  az  ó-kor  nagy  íróira 
emlékezteti  az  embert.  Kossuth  egészen  szónok 
volt,  az  is  akart  maradni  s  igénybe  vette  a  szó- 
noki művészet  minden  eszközét.  Mester  volt  az 
általános  eszmék  fejtegetésében,  az  újkori  sza- 
badság jelszavai  hirdetésében  s  valamely  tárgy, 
vagy  tény  fény-  vagy  árnyoldalai  kiszinezésé- 
ben.  de  még  mesterebb,  ha  a  nemzeti  emlékek, 
vágyak  és  remények  húrjain  játszott  s  egy 
páthoszos  felkiáltásával,  vagy  éles  gúnyjával 
a  szenvedély  viharát  keltette  föl.  Ide  járult 
még  hangjának  kelleme,  nagy  terjedelme,  fo- 
lyékony és  változatos  előadásának  varázsa, 
a  melyet  választékos  s  mégis  természetes  tag- 
lejtés kisért.  Mindez  hiányzott  Deákban.  E  mel- 
lett Deák  csak  parlamenti  szónok  volt,  Kossuth 
pedig  némi  közép  a  parlamenti  és  népszónok 
között  s  e  sajátsága  mintegy  kijelölte  a  forra- 
dalomra. 

A  forradalomban  nem  mutat  újabb  fejlődést 
szónoklatunk.  A  parlamentben  alig  küzdöttek 
a  pártok  s  Kossuth  szónoklata  töltötte  be  az 
országot  egész  a  katastropháig.  Tizenkét  évig 
be  voltak  zárva    az   ország  és  megyék  termei 

Gyulai   Pál:  Emlékbeszédek.  II.  köt.  19 

s  midőn  újra  megnyíltak,  nagyrészt  régibb 
szónokaikkal  találkozunk,  a  kiknek  nyomán 
indultak  az  újabbak  is.  Csak  alkotmányunk 
visszaállítása  után,  a  mint  lassankint  régibb 
szónokaink  meghaltak  s  egy  egész  új  nem- 
zedék állott  elő,  látunk  némi  szembetűnőbb 
változást. 

Valóban  napjaink  politikai  szónoklata  nem 
a  régi  többé.  S  ez  nem  is  lehet  máskép.  A  régi 
szónoklat  két  főforrásból  merített :  a  sérelmek 
és  a  reformeszmék  forrásából.  Az  alkotmány 
tényleges  állapota  éles  ellentétben  állott  az 
irott  törvényekkel  s  a  reformokat,  még  a  cse- 
kélyebbeket is,  folyvást  gátolták.  Mindkét 
körülmény  dús  forrása  volt  a  hazafiúi  fel- 
indulásnak és  szónoki  ihletnek.  Védeni  az 
alkotmányt,  átalakítani  intézményeinket,  tijjá- 
sziilni  a  nemzetet,  volt  a  nagy  feladat.  A  múlt 
nagy  emlékei,  a  jövő  merész  reményei  emel- 
ték a  szellemeket  s  táplálták  a  lelkesedést. 
Most  a  tényleges  állapot  összhangban  van  a 
törvényekkel,  a  reform  nagy  elvei  győztek  s 
inkább  csak  a  részletek  alkalmazása,  a  kiépí- 
tés nehéz  munkája  van  napi  renden,  mely  sok 
szakismeretet  kivan,  de  kevésbbé  hat  a  kép- 
zelemre  és  kedélyre.  Ezért  szónoklatunk  némi- 
kép  hajlik  az  előadó,  az  értekező,  a  társalgó 
stílhez.  Ez  nemcsak  a  álunk  van  így,  hanem 
Európa-szerte;  Franczia-  és  Angolországban 
sincsenek  most  olynemt'í  szónokok,    mint    szá- 

zadunk  első  felében.  Ez  több  okra  vezethető 
vissza :  részint  az  ízlés  változására,  melynek 
kevésbbé  eleme  a  páthos,  részint  némely  el- 
vek győzelmére,  melyek  nagy  erőfeszítésre 
kényszerítették  a  szellemeket  egész  a  kifára- 
dásig,  részint  bizonyos  eszmékben  való  csaló- 
dásra, a  melyeket  nagy  szónokok  oly  fennen 
hirdettek.  Sőt  maga  az  ékesszólás  is  rossz 
hírbe  jött.  Külföldön,  nálunk  is  elegen  van- 
nak, a  kik  a  szónoklatot  általában  színpadi 
mesterségnek,  irodalmi  szellemeskedésnek  tart- 
ják, mely  nem  méltó  komoly  politikushoz.  Mind 
hiába,  a  szónoklat  épen  úgy  nem  fog  kiveszni 
a  világból,  mint  a  költészet.  Változtatja  tár- 
gyát, alakját,  enged  az  ízlés  hullámzásainak, 
sőt  teremti  azokat,  de  lényegében  mindegyik 
ugyanaz  marad.  A  köztanácskozásokban  min- 
dig az  fog  leginkább  hatni  s  lesz  valódi  szó- 
nok, a  ki  világosan  tudja  rendezni  az  eszméket, 
csoportosítani  a  bizonyítékokat,  egészszé  ará- 
nyosítani a  részeket,  megtalálni  a  természetes 
és  jellemző  kifejezést,  elönteni  tárgyán  a  szel- 
lem elevenségét,  a  kedély  melegét,  akár  a 
magasabb  szónoklat  körébe  emelkedjék,  akár 
az  értekező  és  társalgó  előadáshoz  szálljon 
alá.  A  költő  mindig  költő  marad,  akár  ódát, 
akár  elegiát,  akár  dalt  vagy  epigrammot  ír. 
A  prózában  is,  mint  a  költészetben,  minden 
műfajnak,  műformának  meg  van  a  maga  szép- 
sége, s  ha  tárgyából    forr  ki,  egyéni   bélyeget 

visel,  fel  tudja  kelteni  figyelmünket,  érdeklő- 
désünket s  hatni  bir  reánk. 

Nem  sülyedése  hát  szónoklatunknak,  ha  a 
változott  viszonyok  között  más  formákat  ke- 
res és  talál,  mint  a  régi.  De  vizsgálnunk  kell 
sajátságait  és  kerülnünk  örvényeit.  Régi  szó- 
noklatunknak is  meg  volt  a  maga  árnyoldala. 
Még  jobb  szónokaink  is  könnyen  estek  da- 
gályba s  divatosak  voltak  a  hangzatos  mon- 
datok, melyek  inkább  a  fület  töltötték  be, 
mint  a  lelket.  Mostani  szónokaink,  még  a  job- 
bak is,  könnyen  válnak  pongyolákká,  s  néha 
a  társalgó  hang,  a  gondatlanul  elpattanó  élez, 
inkább  való  bizalmas  körbe,  mint  parlamentbe. 
Az  erőszakolt  méltóság  és  páthosz  feszességet 
szül,  a  túlhajtott  fesztelenség  köznapiságot. 
Nem  tagadhatni,  hogy  mai  szónokainknak 
többnemű  ismeretök  van,  mint  a  régieknek  ; 
a  régiek  leginkább  a  köz-  és  magánjog  s  az 
általános  politikában  voltak  jártasak,  most 
parlamentünk  sokkal  tágasabb  köre,  az  állam 
és  társadalom  bonyolultabb  szervezete  sok- 
oldalú készültségre  kényszerítik  szónokainkat. 
De  mintha  a  régiek  elevenebben  adták  volna 
elő,  a  mit  tudtak  s  kevésbbé  estek  volna  szá- 
razságba. Talán  igen  is  sok  úgynevezett  nagy 
vagy  nagyszabású  beszédeket  mondunk,  a  me- 
lyek nem  egy  esetben  csak  épen  hosszúak. 
Ide  járul  még  a  polémia  túlságos  divata.  Bi- 
zonyára   a   parlament    az   eszmék,  pártok,  sőt 

politikai  szenvedélyek  harcztere  s  a  személyes 
polémia  sem  kerülhető  el,  de  egészen  más 
valamely  kérdés  taglalásában  vagy  védelmé- 
ben felhozott  vagy  felhozható  ellenvetéseket 
csoportosítva,  lényegekben  czáfolni,  mint  rész- 
letesen, egész  az  aprólékosságig  bírálni  az 
egyes  szónokokat,  a  mi  gyakran  árt  a  főeszme 
kellő  megvilágításának,  a  beszéd  kerekdedsé- 
gének  s  kitérésekre,  felelgetésekre  és  kima- 
gyarázásokra  ad  alkalmat.  Azonban  bárhogyan 
gondolkozzunk  erről,  annyi  bizonyos,  hogy 
mindaz,  a  mi  elősegíti  a  fölösleges  szószapo- 
rítást, nem  forrása  a  valódi  szónoklatnak. 

Régibb  és  újabb  szónoklatunk  közt  van  még 
egy  más  különbség  is,  mely  szintén  figyelemre- 
méltó. Régibb  szónoklatunk  szorosabb  kap- 
csolatban volt  az  irodalmi  tanulmányokkal, 
sőt  magával  az  irodalommal  is.  A  legkitűnőbb 
beszédek  egyszersmind  versenyeztek  prózánk 
legjobb  termékeivel.  Most  is  vannak  jeles  szó- 
nokaink, de  beszédeikről  ezt  minden  méltány- 
lat  mellett  sem  mondhatni  el,  legalább  oly 
mértékben  semmi  esetre  sem.  Mintha  csök- 
kent volna  az  érzék  az  irodalmi  formák  iránt. 
Vajha  szónokaink  a  politikai,  jogi,  pénzügyi 
és  nemzetgazdasági  tanulmányok  mellett  töb- 
bet foglalkoznának  irodalmi  tanulmányokkal ! 
Bizonyára  a  jó  író,  sőt  még  a  jó  szónok-író 
sem  jó  beszélő  szónok.  Az  írás  és  beszéd  két 
különböző    dolog,   e   mellett  az  író  el  lehet  a 

beszélés  művészete  nélkül,  de  a  szónok  nem 
nélkülözheti  az  írás  bizonyos  művészetét.  A  tu- 
dományos könyv  a  szakértőkhöz  fordul,  de  a 
költészet,  a  szorosabb  értelemben  vett  iroda- 
lom és  a  szónoklat  a  nagy  közönséghez.  Mi- 
nél több  könnyedséggel,  világossággal,  ele- 
venséggel fejti  ki  a  szónok  eszméit,  minél 
inkább  bírja  az  előadás  hathatósságát,  a  nyelv 
finomságait,  annál  inkább  szolgálja  azt  az 
ügyet,  a  melyért  küzd,  annál  inkább  hat  nem- 
csak hallgatóira,  hanem  a  nagy  közönségre  is, 
mert  napjainkban  egy  elmondott  beszéd  már 
másnap  az  ország  minden  részében  olvasható. 
Mindezt  a  szónok  leginkább  a  nagy  költők- 
ből és  prózaírókból  tanulhatja  meg.  Helyesen 
jegyzi  meg  egy  franczia  kritikus,  hogy  a  köl- 
tészet, mely  az  irodalmi  művészet  legmaga- 
sabb kifejezése,  magával  vonja  a  prózát  is  s 
emelkedésre  kényszeríti ;  ha  a  próza  nem  lát 
maga  előtt  egy  magasabb  művészetet,  mely- 
lyel  versenyezni  akarjon,  ha  nem  érzi  szü- 
netlen magán  a  gyakorlott  és  finomult  ízlés 
bíráló  szemeit,  természetének  enged  s  vissza- 
esik a  köznapiságba. 

Azonban  így  megvonva  a  különbséget  régibb 
és  újabb  szónoklatunk  közt,  a  jellemzés  in- 
kább csak  általában  értendő  s  nem  tagad- 
hatni, hogy  vannak  viharos  napjaink  is,  a 
midőn  az  értekező  és  társalgó  stil  felé  hajló 
szónoklatunkban  föléled  a  páthos.  De  az  a  baj, 


SZÓNOKLATRÓL.  295 

hogy  az  íitkán  van  arányban  a  tárgygyal  és 
helyzettel,  s  nem  egyszer  igen  hasonlít,  mint 
Mirabeau  szokta  mondani,  az  opera  villámlá- 
saihoz és  mennydörgéseihez.  A  szónoklat  meg- 
tűr, sőt  kedvel  némi  túlzást,  erősebh  rajzot  és 
színezést,  de  ha  a  túlzást  is  túlozzuk,  ha  az 
erős  vonást  és  színezést  erőltetjük,  könnyen 
a  torzba  tévedünk.  Ha  igen  sokat  emlegetjük 
a  haza  veszélyét,  a  nemzeti  érdekek  elárulá- 
sát,  a  közerkölcsiség  sülyedését;  ha  aránylag 
nem  épen  legfontosabb  kérdésnél  is  meghúz- 
zuk a  vészharangot :  megrontjuk  szónoklatun- 
kat, mert  a  felindulás  és  hang  nem  lévén 
összhangban  a  valósággal,  többé-kevésbbé 
komikai  ellentétet  idéz  elő,  e  mellett  a  közön- 
ség sokat  hallva,  annyira  megszokja,  hogy 
talán  épen  akkor  nem  találunk  visszhangra, 
midőn  csakugyan  veszély  közelget.  Ha  egy 
kedves  állatunk  elvesztésekor  elsírjuk  kö- 
nyeinket  és  jajveszékelünk,  mi  marad  akkorra, 
midőn  legkedvesebb  barátunk  vagy  gyerme- 
künk hal  meg  ?  A  szónoknak  még  más  szem- 
pontból is  szüksége  van  önuralomra  a  szenve- 
dély felindulásai  közepett  is.  Igaz,  a  parlament 
nem  szalon  s  bizonyos  fokig  megtűri  a  gúnyt 
és  az  élességet,  de  euphemismussal  szólva, 
nem  a  nyerseséget,  legkevésbbé  akkor,  ha  szán- 
dékos és  kiszámított.  A  szóbeli  dulakodás  épen 
úgy  megrontja  a  szónoklatot,  mint  megron- 
tották   Görögországban  a  circus   véres   látva- 

nyai  a  drámai  művészetet,  midőn  azokat  a 
hódító  rómaiak  ott  meghonosították.  De  attól, 
hogy  ide  fajuljunk,  megóv  bennünket  párt- 
vezéreink tekintélye,  jeles  szónokaink  példája 
s  a  közvélemény  ereje. 

Immár  elmúlt  ötven  éve,  hogy  újahbkori 
politikai  szónoklatunk  fejlődni  kezdett  s  fej- 
lődésében oly  mély  nyomokat  hagyott  közéle- 
tünk és  irodalmunk  történetében.  Újjászületé- 
sünk,dicsőségünk  és  gyászunk, fölemelkedésünk 
és  bölcseségünk  nagy  emlékei  vannak  hozzá- 
kötve. Adja  Isten,  hogy  az  újabb  ötven  év 
méltó  legyen  előzőjéhez  s  politikai  szónokla- 
tunk mindinkább  szilárdítsa  nemzeti  létünket 
és  gazdagítsa  irodalmunkat. 

S  ezzel  megnyitom  a  Kisfaludy-Társaság 
XLIV.  ünnepélyes  közülését. 


XI. 
A  NYELVTISZTASÁGRÓL.* 

Azok  a  költők  és  prózaírók,  a  kik  Társasá- 
gunkat megalapították,  kiváló  bajnokai  voltak 
a    magyar    nyelv    tisztaságának.    Megtartva   a 

Felolvastatott  a  Kisfaludy-Társaság  1892  február 
7-én  tartott  ünnepélyes  közülésén. 

kölcsönzött  szókból  mindazokat,  melyek  át- 
alakulva egészen  magyar  hangzásúakká  vál- 
tak, mellőzni  igyekeztek,  a  mennyire  lehetett, 
minden  idegen  szót  s  helyettök  részint  régi 
szókat  elevenítettek  föl,  részint  táj  szókat  álta- 
lánosítottak, részint  pedig  új  szókat  alkal- 
maztak. E  törekvésnek  köszönhetjük,  hogy 
nyelvünk  megtisztult,  megszabadulva  az  ide- 
gen keveréktől,  mely  különösen  prózánkat 
annyira  dísztelenné  tette,  s  egyszersmind  al- 
kalmassá vált  új  eszmék  és  eszmeárnyala- 
tok kifejezésére.  Azonban  nekem  úgy  tetszik, 
mintha  e  törekvés  az  újabb  időben  csökkent 
volna  s  a  nyelv  tisztasága  ma  már  kevésbbé 
eszményünk,  mint  volt  ezelőtt  évtizedekkel. 
Épen  azért  legyen  szabad  ünnepélyes  közülé- 
sünkön e  kérdést  fejtegetnem,  ha  röviden  és 
töredékesen  is.  Egyaránt  készt  erre  elődeink 
iránt  érzett  kegyeletem  s  magának  a  kérdés- 
nek fontossága. 

De  vajon  nem  csalódom-e,  vajon  csakugyan 
csökkent-e  az  érzék  nyelvünk  tisztasága  iránt  ? 
Minden  esetre  különböztetnünk  kell,  meg  kell 
különböztetnünk  a  kötött  beszédet  a  műpró- 
zától.  Költői  nyelvünk  hű  maradt  a  régi  esz- 
ményhez s  bárhogyan  Ítéljük  meg  napjaink 
költészetét  nyelvi  tekintetben  is,  az  a  vád 
nem  érheti,  hogy  nem  gondol  a  nyelv  tiszta- 
ságával. Régebben  is,  a  XVI.  és  XVII.  szá. 
zadban,    költői    nyelvünk   tisztább    volt,   mint 

prózánk,  mert  minden  nemzetnél  a  költői 
nyelvben  nyilatkozik  legeredetibben  és  leg- 
tisztábban a  nyelv  összes  bája.  De  másfelől 
Vörösmarty,  Petőfi  és  Arany  a  régi  népi  és 
megújított  nyelv  kincsét  oly  erővel  és  ízléssel 
olvasztották  össze,  hogy  nyelvtisztaság  tekin- 
tetében majdnem  lehetetlen  a  visszaesés.  Köl- 
tői nyelvünk  immár  csak  a  komikum  és  humor 
kedveért  vagy  jellemzés  végett  használ  idegen 
szót;  minden  komolyabb  költői  mű  tisztán  és 
szabadon  emelkedik  a  régi,  népi  és  új  szók 
szárnyain. 

Szépirodalmi  prózánkról  ugyanezt  nem  mond- 
hatni el.  Oka  az  is  lehet,  hogy  bár  vannak  jeles 
prózaíróink,  de  általában  műprózánk  nem  áll 
a  nyelvművészet  oly  magas  fokán,  mint  költői 
nyelvünk  s  nincsenek  olyan  mélyen  gyökere- 
zett hagyományai.  De  a  főok  mégis  másutt 
keresendő.  Régibb  szépirodalmi  prózánk  nem 
volt  ment  némi  merevségtől  és  szónokiasság- 
tól.  Újabb  regény-  és  beszélyíróink  könnye- 
debbek és  természetesebbek  akartak  lenni  s  a 
köznapi  élettel  a  köznapi  nyelvet  is  vissza- 
tükrözték. Minthogy  a  felsőbb  körök  szalon- 
jaiban kevert  nyelven  foly  a  társalgás  s  a 
középosztály  is  könnyen  vegyít  idegen  szót  a 
magyar  közé,  elbeszélőink  e  nyelvből  átvettek 
egyet-mást  s  mikor  nem  személyeik,  haneri 
magok  beszélnek  is,  többé-kevésbbé  ily  nyel- 
ven szólnak.  A  naturalismus    nyilvánulása  ez, 

mely  a  mellékest  is  lényegesnek  tartja  s  a 
művészet  körébe  von  sok  olyan  dolgot  is,  a 
mi  nem  oda  való.  A  művészi  könnyedséget  és 
természetességet  nem  ily  könnyű  utón  érhetni 
el.  Részint  a  naturalismus,  részint  a  gondat 
lanság  el-elragadja  elbeszélőinket.  A  nyelv- 
tisztaság többé  nem  épen  eszményök  s  ritka 
regény  vagy  beszély  az,  mely  nem  vét  a  nyelv- 
tisztaság ellen.  A  legtöbben  majd  minden  lapon 
találunk  egy  pár  olyan  szót,  melyet  jó  magyar 
szóval  lehetett  volna  fölcserélni. 

A  szépirodalmi  prózaírók  mégis  tisztább  nyel- 
vűek, mint  a  szónokok,  hirlapírók  s  az  iroda- 
lom más  ágainak  mívelői.  Minden  nap  mond- 
ják és  írják  :  a  mint  én  ezt  kontemplálom,  tudni 
fogom  levonni  a  konsekventiákat,  pedig  mond- 
hatnák és  Írhatnák :  a  mint  én  ezt  elgondo- 
lom, tudni  fogom  levonni  a  következményeket. 
A  szónokok  és  politikai  írók  azt  hiszik,  hogy 
tudósabb  színben  tűnnek  föl,  ha  biztosíték, 
tényező,  végleges,  minősítés,  tagadás,  bonyolult 
helyett  a  garantia,  factor,  definitiu,  negatio, 
'/ualificatio,  complikált  szókat  használják.  A 
theoria  és  praxis,  elmélet  és  gyakorlat  helyett 
közkeletűek.  Ujabban  a  veszszen !  le-vele!  ki- 
velel  —  felkiáltást  a  német  abzug-gal  cseréljük 
fel !  A  kiket  pedig  az  orthologia  szele  érintett, 
a  világért  sem  írnának  tanár-t,  eszmé-t,  elv-et, 
professor,  idea,  princípium  helyett.  De  elég  e 
kevés   is  a  példákból,    melyekkel   lapokat   le- 

hetne  betölteni.  Még  ha  az  ember  e  tekintetben 
türelmes  is,  néha  megszakad  türelme,  a  midőn 
bár  szórványosan,  oly  dolgozatokat  is  olvas, 
melyekben  csak  úgy  hemzseg  az  idegen  szó  s 
önkénytelenül  ajkunkra  röppennek  Bajza  gú- 
nyos verssorai : 

■Hát  mit  purizáljuk 
Nyelvünket  ugyan  ? 
Jobb  substituáljuk 
Készen,  ha  mi  van. 
így  az  olasz,  brito,  franczia,  sváb 
Korcsszavaiokba  szeret  hamarább  ! 

E  jelenség  okait  könnyen  feltalálhatjuk,  ha 
keressük  s  fejtegetésük  nincs  minden  tanulság 
nélkül.  Első  sorban  hírlapirodalmunk  meleg- 
ágya a  nem  eléggé  tiszta  nyelvnek.  Hírlap- 
irodalmunk néhány  évtized  óta  nagy  változá- 
son ment  át.  Nemcsak  több  lapunk  van,  mint 
régebben,  hanem  az  olvasók  száma  is  szembe- 
tűnően megszaporodott.  Ez  örvendetes  jelen- 
ségnek van  árnyoldala  is.  Ha  jól  szemügyre 
veszszük  viszonyainkat,  meg  kell  győződnünk, 
hogy  több  lapunk  és  folyóiratunk  van,  mint 
hozzájok  való  írónk.  A  közönség  most  sokkal 
több  hírlapot  olvas,  de  könyvet  aligha  többet. 
Egy-egy  jobb  könyv  ezer  példányban  rendesen 
most  is  tíz  év  alatt  kel  el  s  az  sem  mindig. 
Maga  a  szerkesztés  megváltozott.  Ennek  is 
megvan  jó  és  rossz  oldala.   A  mai  lapok  sok- 

kai  változatosabban  vannak  szerkesztve,  mint 
a  régiek,  de  kevésbbé  komolyan.  Főszem- 
pontjuk minden  áron  kielégíteni  a  kíváncsisá- 
got s  táplálni  a  pártszenvedélyt  nem  helyesel- 
hető módon  is.  Régen  első  rangú  államférfiak, 
mint  Széchenyi,  Eötvös  nem  resteltek  hírlapi 
czikkeket  írni,  most  a  kisebb  tehetségek  is 
visszavonulnak.  Régebben  a  hírlapok  szoro- 
sabb kapcsolatban  voltak  az  irodalommal,  most 
bár  az  egész  irodalmat  magokba  olvasztani 
igyekeznek,  nem  mindig  tartják  szem  előtt  az 
irodalom  valódi  érdekeit.  Régebben  a  dolgozó- 
társak mind  olyanokból  teltek  ki,  a  kik  az 
irodalom  valamely  ágában  némi  sikert  tudtak 
kivívni,  vagy  legalább  megkisérlették.  Most  a 
hírlapírók  egy  része  csak  pusztán  tudósító, 
hírszerző,  fordító,  a  kik  az  irodalommal  tüze- 
tesebben nem  foglalkoztak,  sőt  a  szerkesztők 
között  is  vannak  olyanok,  a  kik  inkább  csak 
üzleti  főnökök. 

Ily  körülmények  között  nem  csoda,  ha  a 
nyelvtisztaságra  kevés  a  gond,  még  a  gondo- 
sabban szerkesztett  lapokban  is.  Aztán  gyorsan 
kell  megírni,  vagy  fordítani  oly  czikkeket  is, 
melyek  lassúbb  munkát  kivannak,  minők  a 
tárczák  és  bírálatok.  Az  idegen  szó  könnyen 
tollúnkhoz  tapad  és  resteljük,  vagy  nincs  időnk 
reá,  hogy  magyar  szóval  cseréljük  fel  s  így 
akaratlanul  is  terjesztjük  a  kevert  nyelvet. 
Ide  járul  még  az  is,  hogy   némely   lap  elvből 


3Ó2  A   NYELVTISZTASAGROL. 

vagy  kényelemből  magyarosan  kezdi  írni  az 
idegen  szókat.  Ügy  látszik,  azt  hiszik,  hogy 
ily  könnyű  líton  az  idegen  szó  magyarrá  vá- 
lik, nyelvünk  gazdagul  s  megszabadulunk  attól 
a  gondtól,  hogy  idegen  szó  magyar  kifejezésén 
törjük  a  fejünket.  Balga  hit.  Kölcsönzött  szóink 
nem  így  keletkeztek.  A  nép  kiejtéséhez  alkal- 
mazva, átalakítva,  magyar  hangzásúvá  tette, 
ugy  hogy  némelyikre  alig  lehet  ráismerni.  S 
erre  a  közbeszéd  alkalmasabbnak  is  látszik, 
mint  az  irodalmi  kezdemény.  Nem  tagadhatni, 
hogy  vannak  oly  idegen  szók,  melyek  nem 
mentek  át  változáson  s  mégis  magyarosan  ír- 
hatók ;  mert  részint  a  megszokás,  részint  a 
nehézség  csekélysége  javasolják.  E  tekintetben 
bizonyára  követelhetni  némi  szabadságot.  De 
az  idegen  szók  magyaros  írását  általános  sza- 
bályként kimondani  s  helyesírásunk  egyik 
főelvévé  emelni,  nem  egyéb,  mint  nyelvérzé- 
künk tompítása,  s  a  kevert  nyelv  elősegítése. 
Kétségtelen,  hogy  az  idegen  szókat  nem 
kerülhetjük  ki  mindig,  a  velők  való  élés  jogos, 
de  csak  azon  föltétel  alatt,  ha  az  illető  foga- 
lom kifejezésére  nincs  használható  magyar  szó. 
Nincs  európai  nemzet,  mely  idegen  szót  ne 
használna  átváltozás  nélkül  is  s  mi  legkevésbbé 
tehetünk  kivételt.  Azonban  e  hasonlóság  mel- 
lett van  egy  nagy  különbség  is.  Azok  a  nem- 
zetek nyelvi  tekintetben  rokonabbak  egymás- 
sal, mint  mi  velők.  A  mi  nyelvünkben  kirívóbb 

az  idegen  szó,  mint  az  övékben  s  ez  okból 
nekünk  többet  kell  gondolni  a  nyelv  tiszta- 
ságával, mint  nekik.  S  ezt  nem  az  idegen  szó 
magyaros  írása  segíti  elő,  hanem  magának  a 
szónak  kerülése,  vagyis  fölcserélése  régi,  népi 
vagy  új  magyar  szóval. 

De  épen  itt  van  a  bökkenő.  Azok  az  új  szók  ! 
Minden  nap  halljuk,  hogy  a  nyelvújítás  nem 
volt  egyéb,  mint  nyelvrontás.  S  ezt  az  írók 
közül  többen  el  is  hitték  s  inkább  használnak 
idegen,  mint  rossznak  bélyegzett  új  magyar 
szót.  íme  napjaink  orthologiája  hogyan  csök- 
kentette, bár  nem  volt  czélja  -  a  nyelvtiszta- 
ság iránti  érzéket.  Hogy  a  nyelvújítás  nyelv- 
rontás volt,  az  csak  olyan  jelszó,  a  minőt  a 
politikai  és  irodalmi  pártok  szoktak  használni 
egymás  ellen :  van  benne  némi  igaz  is,  de  épen 
nem  az  egész  igazság.  Mit  cselekedtek  az  újí- 
tók ?  Régi  szókat  elevenítettek  föl,  tájszókat 
általánosítottak.  Nem  teszik-e  ezt  az  ortholo- 
gok,  bár  csekélyebb  sikerrel  ?  Továbbá  új 
szókat  alkottak,  melyeknek  jó  részét  magok 
az  orthologok  is  helyesen  alkotottaknak  ismer- 
ték el  és  széltében  használják.  Mindez  bizo- 
nyára nem  volt  nyelvrontás  még  az  orthologok 
szerint  sem,  szerintünk  pedig  oly  nagy  érdem, 
mely  örök  hálára  méltó  s  késő  utódaink  is 
áldani  fogják  Kazinczy  és  társai  hamvait. 

De  sok  rossz  új  szót  is  alkottak  s  ezzel  ron- 
tották   meg    nyelvünket.    Ebben   is   van   igaz, 

bár  nem  oly  mértékben,  a  mint  állítani  szok- 
ták. Egy  nagy  mozgalomnak,  legyen  az  poli- 
tikai, társadalmi  vagy  irodalmi,  mindig  meg 
vannak  a  maga  túlságai  s  annál  inkább  egy 
forradalomnak.  S  a  nyelvújítás  valóságos  for- 
radalom volt  nyelvünk  akkori  állapotáboz  ké- 
pest. Túlságai,  erőszakosságai  ellen  már  magok 
a  nyelvújítók  között  is  megindult  a  visszabatás, 
előbb  a  költők,  majd  a  prózaírók,  végre  a 
nyelvészek  körében,  de  ezek  azért  nem  ala- 
kultak ortholog  párttá.  Ezelőtt  húsz  évvel  ez 
a  párt  is  megalakult  és  különös,  épen  akkor, 
midőn  a  túlságok  már-már  múló  félben  vol- 
tak. E  párt  képviselői  jeles  nyelvészek,  de  a 
kérdésben  meglehetős  egyoldalúak  s  azok  a 
törvények,  melyeket  a  szóalkotásra  nézve 
megállapítottak,  melyek  szerint  a/,  új  szókat 
megítélik,  csak  részben,  vagy  csak  megszorí- 
tással helyesek.  Például  a  gyökelvonás  utján 
keletkezett  új  szókat  egészen  elitélik,  pedig  a 
szóalkotás  e  módját  a  népnyelv  mindig  gya- 
korolta s  gyakorolja  ma  is.  Ugyanez  áll  a 
hamis  analógiára  nézve  is,  mert  erre  is  nem 
egy  példát  találunk  a  nép  nyelvében.  De  te- 
gyük föl,  hogy  az  orthologok  törvényei  mind 
helyesek.  Mit  bizonyít  ez  ?  Legfölebb  azt, 
hogy  ne  alkossunk  többé  hibás  új  szókat, 
de  nem  azt,  hogy  a  már  meglevőket  ne 
használjuk,  ha  szükségünk  van  rajok,  mások- 
kal   pótolni   nem    tudjuk  és  legjobb    íróink  is 

használták.  A  nyelv  nemcsak  természeti,  ha- 
nem történelmi  termék  is,  sőt  a  megszokásnak, 
közmegegyezésnek  is  része  van  benne.  Az  an- 
goloknak, francziáknak,  németeknek  nem  jut 
eszökbe,  hogy  kivessék  nyelvökből  a  hibás 
szót,  ha  szükségök  van  reá  s  legjobb  íróikban 
is  megtalálják.  A  mint  a  törvénytelen  szülött- 
nek megvan  a  maga  létjoga  a  társadalomban, 
úgy  megvan  a  nyelvben  is.  Valamint  az  egy- 
ház, társadalom  és  állam  csak  arra  törekesz- 
nek,  hogy  a  törvénytelen  szülöttek  száma  ne 
szaporodjék,  de  nem  arra,  hogy  megöljék 
őket :  úgy  a  nyelvészeknek  sincs  joguk,  sze- 
rencsére hatalmuk  sincs,  hogy  kiszorítsák  a 
törvénytelen  szókat,  ha  élnek  és  életrevaló- 
ságuk kétségtelen. 

A  nyelvtisztaság  iránti  érzék  csökkentésére 
befolyt  az  a  mozgalom  is,  mely  a  tudományok, 
különösen  a  természettudományok  körében 
keletkezett,  szemben  az  összes  műszók  és 
műnevek  megmagyarosításával.  E  mozgalom 
sok  félreértésre  adott  alkalmat.  Kazinczy  és 
társai  törekvése  nem  egy  volt  Bugát  és  tár- 
saiéval ;  Kazinczy  és  társai  nem  akarták  meg- 
magyarosítani az  összes  tudományos  műszókat 
és  műneveket,  előttük  csak  a  költői  nyelv  és 
műpróza  megtisztítása  lebegett.  Hogy  mind  a 
mellett  bizonyos  tudományos  műszókat  meg 
kell  magyarosítanunk  s  többeket  sikerrel  meg 
is  magyarosítottunk  és  még  fogunk  ezután  is, 

Gyulai  Pál  :  Emlékbeszédek.   II.  köt.  20 


306  A  NYELVTISZTASÁGRÓL. 

az  minden  kétségen  felül  áll,  de  műnevek 
magyarosításáról  le  kellett  mondanunk  és  le 
is  mondottunk.  A  tudomány  szorosb  értelem- 
ben vett  műnyel\e  nemzetközi  marad  nálunk 
is,  mint  más  nemzeteknél  és  nincs  is  erős 
kapcsolata  a  műprózával.  De  e  mozgalom  árja 
a  tudomány  szűkebb  köréből  kicsapott  a  mű- 
prózára  is.  Természetesnek  találjuk,  hogy  ter- 
mészettudósaink, kik  egykor  a  leghevesebb  és 
legmerészebb  újítók  voltak,  most  a  legrajon- 
góbb  és  legkonokabb  orthologok.  Hagyján ! 
Joguk  van  reá,  ha  valaki,  csak  ők  mondhatják 
el  jogosan  :  nyelvújítás  nyelvrontás.  Épen  azért 
megfogható,  hogy  természettudósaink,  ha  a  mű- 
próza  terén  lépnek  föl,  gyakran  ott  is  noha 
nem  műszóval  van  bajok,  nemzetközi  szónak 
tartanak  olyat  is,  a  melyet  magyarul  jól  ki 
lehetne  fejezni. 

Bár  a  nyelvtisztaság  az  újabb  időben  csök- 
kenni látszik,  de  magáról  az  elvről  senki  sem 
mondott  le.  Mindenki  valósítani  törekszik  a 
maga  módja  szerint  egyik  szűkebb,  másik  tá- 
gasabb körben,  egyik  a  jelenben,  másik  a 
jövőben,  egyik  kevesebb,  másik  több  eszköz- 
zel, de  mindegyik  folyvást  törekszik.  Az  iro- 
dalmi pártok,  a  nyelvészeti  vélemények,  az 
egyéni  vélemény-árnyalatok  felett  ott  lebeg, 
mint  eszmény,  mely  talán  teljesen  el  nem 
érhető,  de  szem  elől  soha  el  nem  tévesztendő. 
A  hatás  és  ellenhatás  mozgalmai  között  fejlő- 

dik  az  állami,  társadalmi  és  irodalmi  élet. 
Semminemű  hatás  és  ellenhatás  nem  éri  el 
soha  teljesen  czélját,  de  mindig  nyomot  hagy 
s  a  fejlődésbe  olvad.  Merev  elméletek  meg 
nem  állhatnak,  de  a  mi  lehető,  mindig  kifej 
lődik.  Minden  eszme,  melyet  a  dolgok  termé- 
szete s  a  fejlődés  kényszerűsége  szül,  változ- 
hatik  külsőségeiben,  csökkenhet  koronként 
hatásában,  de  soha  sem  semmisülhet  meg. 
A  XVIII.  század  kevert  nyelvéhez  többé  nem 
fogunk  visszatérni  és  a  XX.  század  újabb 
diadalait  fogja  ünnepelni  nyelvünk  tisztasá- 
gának. 

Nekünk  szépirodalmi  íróknak  kell  leginkább 
fennen  lobogtatni  a  nyelvtisztaság  zászlóját, 
mert  az  leginkább  a  mi  körünkben  megvaló- 
sítható. Multunk  nagy  emlékei  intenek  erre  s 
elődeinktől  szent  hagyományokat  vettünk  át. 
Őrizzük  és  fejleszszük  e  hagyományokat  hí- 
ven, buzgón,  óvatosan,  összeegyeztetve  a  tudo- 
mány és  ízlés  követeléseivel. 

S  ez  óhajtással  egyszersmind  megnyitom 
a  Kisfaludy -Társaság  XLV.  ünnepélyes  köz- 
ülését. 

XII. 

A  TÖRTÉNELMI  ELEMRŐL 
A  KÖLTÉSZETBEN.* 

A  ki  a  jelent  vizsgálja  s  a  jövőre  gondol, 
vissza  kell  tekintenie  a  múltra  is.  E  jó  tanács 
nemcsak  azoknak  szól,  a  kik  politikai  vagy 
társadalmi  föladatokat  tűztek  magok  elé,  ha- 
nem azoknak  is,  a  kik  irodalmi  kérdésekkel 
foglalkoznak.  Az  Auróra-kör,  melynek  tagjai 
alapították  társaságunkat,  nem  egyszer  követte 
e  jó  tanácsot,  s  úgy  hiszem,  csak  hagyomá- 
nyainkat követem,  ha  ünnepélyes  ülésünkön 
egy  °ly  tárgyról  elmélkedem,  mely  élénken 
foglalkoztatta  elődeinket,  kiválóan  érdekel 
bennünket  is,  tudniillik  a  történelmi  elemről 
a  költészetben. 

Ha  szépirodalmunkat  csak  fölületesen  vizs- 
gáljuk is,  tüstént  észre  fogjuk  venni  azt  a 
nagy  ellentétet,  melyet  egy  pontra  nézve  a 
régibb  és  újabb,  költői  művek  feltüntetnek. 
Hazafiúi  érzésünkben  niucs  hiány,  nemzeti 
buzgalmunk  erősebb,  mint  valaha,  sőt  haj- 
landóbbak vagyunk  a  túlságra  is,  úgy,  hogy 
Széchenyi  feddő  beszéde   most   sokkal  jobban 

*  Felolvastatott  a  Kisfaludy-Társaság  1894  február 
17-én  tartott  közülésén. 

illik  ránk,  mint  régebben ;  de  a  történelmi 
elem  költői  földolgozása  iránt  való  érzék,  a 
mely  mindenha  egyik  főforrása  volt  a  nem- 
zeti öntudatnak  és  érzésnek,  költőkben  és 
olvasókban  egyaránt  csökkenni  látszik.  Ki  ír 
ma  eposzt  vagy  költői  beszélyt  mondai  vagy 
történelmi  alapon  ?  Hisz  már  a  balladákban 
is  csak  a  jelenre  szorítkozunk.  A  történelmi 
beszély,  dráma,  regény  mindinkább  kimegy  a 
divatból.  Inkább  csak  a  jelennel  foglalkozunk. 
Előszeretettel  tárjuk  föl  fővárosunk  rejtelmeit, 
utczai  és  kávéházi  életét;  rajzoljuk  a  vidéki 
különlegességeket ;  el-elvádoljuk  a  társadalmat 
és  rosszabbnak  tüntetjük  föl,  mint  a  minő ; 
sokat  adomázunk,  elméskedünk,  komázunk  a 
közönséggel,  de  a  múlt  időkről  alig  emléke- 
zünk meg,  mintha  a  nemzeti  dicsőség  és  gyász 
napjai  többé  nem  érdekelnének  bennünket. 

Mi  más  képet  tár  föl  költészetünk  a  húszas 
éveken  kezdve,  majdnem  a  hetvenes  évekig. 
Az  egész  Auróra-kör  úgy  tekinti  a  történelmi 
elemet  a  költészetben,  mint  a  nemzeti  szellem 
egyik  főtényezőjét.  Kisfaludy  Károly  lyrai  köl- 
teményben, balladában,  beszélyben,  drámában 
nem  egyszer  fordul  a  történelemhez,  pedig  a 
mint  vígjátékai  és  beszély ei  tanúsítják,  a  je- 
len iránt  is  élénk  érzéke  volt.  Vörösmarty  a 
honalapítás  nagy  tenyéré  fordította  a  nemzet 
figyelmét,  oly  időben,  midőn  azt  mintegy  újra 
meg  kellett  alapítani.  Költői  beszélyeiben,  bal- 

ládáiban  örömest  elevenítette  föl  a  mondai 
vagy  történelmi  hagyományokat  s  epigramm- 
jai  nagyrészt  emléksorok  a  magyar  történelem 
legfőbb  eseményeire  vagy  alakjaira.  E  mellett 
egész  életén  át  írt  történelmi  drámát  is.  Bár 
e  drámai  mozgalom  törekvéseit  általában  nem 
koszorúzta  teljes  siker,  mégis  ez  időből  maradt 
reánk  a  legjobb  történelmi  tragédia  :  Katona 
Bánk  bánja.  Szigligeti,  a  ki  Kisfaludy  Károly 
nyomába  lépett,  komoly  drámáiban  a  magyar 
történelemnek  több  nevezetes  mozzanatát  dol- 
gozta föl,  sőt  a  történelmi  vígjátékot  is  meg- 
kisérlette,  bár  más  vígjátékaiban  és  népszínmű- 
veiben egész  lélekkel  fordult  a  jelen  felé.  A 
regényre  még  alakítóbban  hatott  a  történelmi 
elem.  Regényirodalmunk  úgy  szólva  a  törté- 
nelmi regénynyel  kezdődik.  Jósika  ugyan 
inkább  külsőségeiben  fogta  föl  a  magyar  tör- 
ténelmet, mint  benső  lényegében,  de  annyi 
érdekest  tudott  elbeszélni  a  régi  magyar  állam 
és  társadalom  életéből,  kivált  az  erdélyi  feje- 
delmek idejéből,  melynek  emlékét  híven  meg- 
őrizték az  erdélyi  régibb  családok,  hogy  néhány 
évig  a  legnépszerűbb  magyar  íróvá  emelke- 
dett. Nemsokára  Eötvös  és  Kemény  fölléptével 
újabb  lendületet  nyert  a  magyar  történelmi 
regény.  E  nagy  tehetségű  írók  sokban  külön- 
böztek ugyan  egymástól,  de  abban  megegyez- 
tek, hogy  a  történelmi  szellemet  beoltani  igye- 
keztek a  magyar   regénybe  és  összeolvasztani 

a  történelmi  igazságot  a  költői  czéllal.  A  tör- 
ténelmi és  mondai  elem,  mely  a  regényt  így 
megtermékenyítette,  megújította  eposzunkat 
is  s  az  eddiginél  nemzetibb  alapon.  Petőfi, 
a  lyrikus,  utat  tört  Aranynak,  az  epikusnak. 
Petőfi  ugyan  egészen  lyrai  tehetség  s  kevés 
történelmi  érzéke  volt,  de  annál  erősebben 
lüktetett  benne  a  népnemzeti  szellem.  E  szel- 
lem sugara  ébreszté  föl  Arany  költészetét,  a 
kiben  az  epikai  tárgyilagosság  erős  mondai 
és  történelmi  érzékkel  párosult  s  így  tarta- 
lomban és  formában  úgy  újíthatta  meg  a  ma- 
gyar eposzt,  mint  nemzeti  egyéniségünk  kife- 
jezését. 

Mind  e  jelenségek  okai  könnyen  észrevehe- 
tők, sőt  szembeszökők.  Mihelyt  a  nemzetiség 
eszméje  fejlődésnek  indult,  mihelyt  a  nemzeti 
szellem  ébredezni  kezdett  aléltságából,  örömest 
fordultunk  a  múlthoz,  vigaszt  keresni  s  erőt 
meríteni.  A  történelmi  jog  és  történelmi  emlék 
szoros  kapcsolatban  van  egymással,  sőt  a  mi- 
dőn, részint  belső  szükségből,  részint  az  euró- 
pai eszmék  hatása  alatt,  reformálni  akartuk 
intézményeinket,  állami  önállóságunk  fölélesz- 
tésének  törekvése  folyvást  a  történelmi  jogra 
és  emlékre  hivatkozott  s  a  múlt  fényében  látta 
a  jövőt.  Ide  járult  még  a  külföldi  irodalmak 
hatása.  E  század  első  évtizedeiben  a  német, 
majd  a  franczia  romantika  élte  virágkorát. 
Mindkettő  a  múltból  táplálkozott,    mondai   és 

történelmi  elemet  dolgozott  föl  s  költőink 
rokonszenvvel  üdvözölték.  Mind  a  kettő  hatá- 
sát megérezhetni  dráma-  és  regényíróinkon,  bá- 
torítást, hangulatot,  irányt  vettek  tőlök,  mind- 
ezt saját  nemzeti  törekvéseikbe  olvasztva.  S  ha 
vizsgáljuk  az  okokat,  hogy  a  jelenben  miért 
csökkent  a  történelmi  elem  költői  földolgozása 
iránt  az  érzék,  szintén  nem  tagadhatni,  hogy 
azok  egy  része  a  külföldi  irodalmak  hatásában 
keresendő.  Az  angol,  franczia  és  német  dráma- 
és  regényirodalomban  is  szűkebb  körre  szorult 
a  történelmi  elem,  bár  távolról  sem  oly  szűkre, 
mint  nálunk  s  a  mi  fő,  nincsenek  oly  nagy 
képviselői,  a  kik  mélyebb  hatást  tehetnének, 
mint  tett  például  e  század  elején  Scott  Walter. 
S  nemcsak  a  külföldi  példák  hatása  vonja  az 
elméket  a  jelenhez,  hanem  saját  viszonyaink 
is.  Szélesebb  körű  politikai  életünk,  élénkebb 
társadalmi  mozgalmaink,  fővárosunk  emelke- 
dése, mind  a  jelen  rajzára  utalják  költőinket, 
s  a  kik  néha  a  történelemből  vesznek  tárgyat, 
panaszkodnak,  hogy  a  közönség  immár  nem 
igen  tudja  élvezni  a  történelmi  regényt  és 
drámát. 

De  vajon  igaz-e  ez  ?  Bizonyára  nem.  Se  egyes 
ember,  se  nemzet,  bármennyire  elfoglalja  is 
a  jelen,  bármily  erőfeszítéssel  küzdjön  is  a 
jövőért,  soha  sem  feledheti  el  múltját,  sőt 
többé-kevésbbé  hatása  alatt  van.  S  ez  kétsze- 
resen áll  a  magyar  nemzetre  nézve,  mely  még 

most  is  folyvást  nemzetisége-  és  léteért  küzd, 
s  most  is  a  múltból  merít  erőt  a  jelen  és  jövő 
küzdelmeire.  Az  általános  emberi  és  a  külön- 
leges nemzeti  kisebb  vagy  nagyobb  vegyület- 
ben olvadnak  össze  ez  érzésben,  e  vágyban 
is,  mint  sok  más  szellemi  mozzanatban.  S  ha 
mellőzzük  a  nemzeti  szempontot,  ha  tisztán 
csak  műveltségi  szempontból  indulunk  is  ki, 
hasonló  eredményre  jutunk.  A  történelmi  tu- 
dományok az  emberi  műveltségnek  fontos 
részei  s  épen  úgy  hatnak  a  kedélyre,  mint  a 
képzelemre.  Vajon  a  művelt  ember  ne  ke- 
resné-e a  költészetben  is  e  lelki  szüksége  ki- 
elégítését s  ne  áhítaná-e  azt  a  gyönyört  is, 
melyet  a  tiszta  tudomány  nem  képes  nyújtani, 
csak  a  művészet  ? 

Kemény  Zsigmond  ezelőtt  negyven  évvel  a 
drámáról  és  regényről  elmélkedvén,  fejtegette 
azon  követeléseket,  melyeket  a  közönség  intéz 
a  regényíróhoz  mind  a  jelenre,  mind  a  múltra 
nézve.  Legyen  szabad  tanulmányából  az  utób- 
bit illető  részt  idéznem,  legyen  szabad  egykori 
elnökünket  megszólaltatni  e  székből,  melyet 
fájdalmunkra  oly  korán  el  kellett  hagynia. 

((Körültünk  romok  vannak  —  úgymond  Ke- 
mény —  szokások,  erkölcsök,  világnézetek, 
élmények  és  szenvedések  emlékei,  melyek  kö- 
zött mi  könnyelműen,  nevetve,  fecsegve  ha- 
ladunk tovább ;  de  néha  a  kéjek  mámorában 
a  szórakozás  röpkedő,  enyelgő    perczeiben   is, 

egy  fájó  vágy  vagy  szent  elborul  ás  vonz  a 
múlt  felé  vissza.  Óhajtanok  látni  a  századok 
szellemét.  A  kihalt  eszmék  élettörténetét  ér- 
dekkel hallgatnék  meg.  A  letűnt  szokások  és 
erkölcsök  légkörében  kívánnánk  lélekzeni,  ját- 
szani, sírni.  A  rég  eltemetett  családtűzhely 
előtt  akarnánk  melegedni,  a  rég  ledöntött 
oltároknál  imádkozni,  a  rég  elhangzott  dalok 
mellett  szeretni  és  csalódni.  Aztán  a  rég  el- 
tört csillárok  fényénél  s  divatból  rég  kiment 
öltözetekben  vágynánk  a  rég  leroskadt  várak 
termében  időzni,  most  társalogva  a  régi  illem 
szabályai  szerint,  majd  a  régi  viszonyok  aka- 
dályai között  küzdve  a  régi  előítéletekkel  ; 
most  a  szenvedély  régi  féktelenségével  tá- 
madva meg  a  régi  társadalom  szokásait,  ille- 
mét, világrendjét,  majd  viszont  legyőzetve 
kiállani  régi  társadalom  és  erkölcsi  eszmék 
boszúját,  végig  szenvedni  megvetését,  kegyet- 
lenségeit, nemesisét,  börtöneit,  pcenitentiáit, 
bakóit,  tűz-  és  vízpróbáit.  Mi  mindezeket  sze- 
retnők, mondja  a  közönség.  Szeretnők  egy 
óriási  képbe  foglalva  vagy  külön  rajzokban. 
Továbbá  még  vágynánk  a  régi  kabinetek  tit- 
kaiból, a  régi  zárdák  némaságából,  a  régi  char- 
latánok  lármáiból,  a  régi  tudatlanok  büszke 
igényeiből,  a  régi  bölcsek  ábrándjaiból  és  a 
régi  vértanúk  lelkesedéséből  a  szépet  és  ne- 
vetségest meghallani.  Vágynánk  a  nép  pri- 
mitív állapotjából,    életmódjából,    bűneiből    és 

erényeiből  s  azután  ráadásul  a  régi  országok, 
városok  külalakjából,  a  régi  testületek  szel- 
leméből, a  régi  jogi  és  állami  fogalmakból, 
sok,  igen  sok,  művészileg  hű  s  történelmileg 
igaz  sajátságokat  ismerni,  tényeket  tudni  meg 
s  jellemző  rajzokat  bírni.  Mindezt  te,  regény- 
író, könnyen  megteheted.  Támaszd  föl  nekünk 
a  múltat  s  a  múltban  nemcsak  az  emberit,  az 
általánost,  hanem  azt  is,  mi  oly  sajátságos, 
hogy  csak  a  művészileg  előállított  részletek 
által  válik  századunknak  egészen  más  szel- 
leme miatt  megfoghatóvá,  érdekessé  és  lélek- 
tanilag igazzá.  Erre  a  drámaíró  a  szűk  forma 
bilincsei  között  nem  ajánlkozik,  de  te,  széles 
jogaidnál  fogva,  uralkodhatol  a  hajlíthatatlan 
s  a  művészet  tégelyében  nehezen  olvasztható 
anyag  fölött  is.  Teremtsd  tehát  vissza  a  múltat, 
a  történetírónál  hűbben,  mert  művészileg.)) 

így  jellemezte  Kemény  a  közönség  óhajtá- 
sát, követeléseit  szemben  a  történelmi  dráma- 
és  regényíróval.  Vajon  annyira  megváltozott 
volna-e  a  világ,  hogy  most  már  mindebből 
senki  semmit  sem  táplál  keblében  ?  Hátha  a 
dolog  megfordítva  áll,  hátha  a  közönség  óhajtja 
most  is  mindezt,  de  a  költők  nem  tudják  ki- 
elégíteni s  ezért  van  a  történelmi  elem  költői 
földolgozásának  oly  kevés  hatása  ?  Nem  a 
történelmi  dráma  és  regény  avult  el,  hanem 
a  költők  nem  tudnak  életet,  új  szellemet  oltani 
a  holt   formákba.    S    valóban    hathat-e    reánk 

mélyebben  oly  történelmi  dráma  vagy  regény, 
melyből,  babár  költői  tehetség  nyilatkozik  is 
benne,  hiányzik  a  történelmi  szellem,  ha  nincs 
benne  semmi  a  kor  eszméiből,  szenvedélyei- 
ből s  a  nevek  megváltozásával  akár  a  jelen- 
korban is  játszhatnék  ?  S  ez  még  a  jobb  eset 
ahhoz  képest,  a  midőn  a  tények,  viszonyok, 
személyek  egész  másképen  vannak  feltüntetve, 
mint  a  hogy  a  történelemből  tudjuk,  s  a  köl- 
tői szabadságnak  semmi  korlátja  nincs.  Mindez 
épen  a  történelmi  tudományok  fejlődése  ide- 
jében, a  mikor  a  közönség  látköre  tágabb, 
nemcsak  a  külföldön,  hanem  nálunk  is.  A  ma- 
gyar történelemből  is  immár  több  adatot,  rész- 
letet ismerünk,  mint  régebben  és  tisztábban 
látjuk  a  történelmi  alakok  körvonalait.  Ha  a 
közönség  mindinkább  erősbödő  történelmi  ön- 
tudatával ellenkezésbe  jő  a  költő,  veszélyezteti 
a  költői  hatást  is,  a  mely  az  illusión  alapszik. 
A  közönség  nem  azt  várja  a  költőtől,  hogy 
meghamisítsa  a  történelmet,  hanem  épen  az 
ellenkezőt,  hogy  kiegészítse,  pótolja  hézagait 
s  a  megadott  alapon  azzal  a  szabadsággal, 
melylyel  a  történelemíró  nem  élhet,  eleve- 
nebbé, teljesebbé,  egységesebbé  alakítsa  át  a 
viszonyok,  személyek  s  az  egész  cselekvény 
rajzát.  Ezért  mondja  Aristoteles,  hogy  a  köl- 
tészet bölcselmibb  és  eszményibb  a  történet- 
írásnál. 
Annyi  bizonyos,  hogy  történelmi  tanulmány 

nélkül  senki  sem  írhat  sikerült  történelmi 
drámát  vagy  regényt,  de  maga  a  tanulmány 
még  senkit  sem  tett  költővé.  A  költői  föl- 
fogást, a  költői  tehetséget  semmi  sem  pótolja. 
E  nélkül  csak  történelmi  tudományunkat  fog- 
juk fitogtatni,  pusztán  ezzel  csak  a  képzelem 
üres  játékait  űzzük.  A  kettő  egymásra  hatása 
szüli  a  sikert.  Hiszen,  ha  a  jelenkorból  vesz- 
szük  tárgyunkat,  sem  lehetünk  el  a  társa- 
dalmi állapotok  beható  vizsgálata  s  az  élet 
tapasztalatainak  benyomásai  nélkül,  hogyan 
rajzolhatnók  hát  a  múltat,  ha  nem  használjuk 
a  történelmi  tanulmány  közvetítését?  Azon- 
ban a  tanulmány  aggodalmasságának  épen 
úgy  megvannak  a  maga  örvényei,  mint  a 
tanulmány  nélküli  szárnyalás  könnyelműsé- 
gének. A  történelmi  aprólékosság,  a  régiség- 
búvári  előszeretet,  a  jogos  költői  szabadság 
megvetése  a  túlságba  vesző  történelmi  hű- 
ség nemcsak  megbéníthatják  a  költői  szár- 
nyalást, hanem  árthatnak  a  történeti  szellem 
hathatós  kifejezésének  is.  Itt  is,  mint  a  mű- 
vészetben mindenütt,  nem  a  külső,  az  esetle- 
ges, a  mellékes  a  fő,  hanem  a  lényeges  és 
jellemző.  A  mellőzés  épen  oly  kötelessége  a 
művésznek,  mint  a  továbbképzés.  Neki  a  té- 
nyekből eszmékre,  az  eseményekből  cselek- 
vényekre kell  emelkednie  s  a  szétszórt  ele- 
meket összpontosítani.  A  történelem  sohasem 
bevégzett  egész,    a   költői  műnek   annak   kell 

lennie ;  a  történelem  sokfelé  ágazik,  a  költői 
műnek  egységesnek  kell  lennie,  a  kisebb  ága- 
zatoknak is  beolvadnia  a  főágazatba;  a  törté-, 
nelem  néha  homályos,  az  adatok  elégtelensége 
miatt  határozatlan,  a  költői  műnek  világosnak 
és  határozottnak  kell  lennie.  Mindez  nem  egy 
tekintetben  szabadságra,  az  alakítás  szabad- 
ságára jogosítja  föl  a  költőt,  a  melyet  csak 
azok  tagadhatnak  meg  tőle,  a  kik  csak  tör- 
ténelemíróvá akarják  tenni  s  nem  egyszers- 
mind költővé,  s  művészete  megrontására  ösz- 
tönzik. A  költői  szabadságnak  minden  esetre 
megvannak  a  maga  határai,  melyeket  részle- 
tesen megállapítani  ugyan  nehéz,  inkább  egyes 
esetekben  kimutathatók,  de  annyit  általánosan 
mégis  kimondhatni,  hogy  a  költő  csak  az 
illető  kor  viszonyai,  eszméi  és  szenvedélyei 
szellemében  alakíthat  szabadon  és  kerülnie 
kell  mindent,  a  mi  azzal  ellenkezésben  van. 
A  dolog  természetéből  foly  s  a  mindennapi 
tapasztalás  is  bizonyítja,  hogy  a  történelmi 
anyag  költői  földolgozása  általában  nehezebb, 
mint  a  jelen  életből  vett  tárgyé.  Ez  utóbbi 
esetben  a  lélektan  törvényeinek,  a  viszonyok 
sajátságainak  s  a  föladat  követeléseinek  kor- 
látjai között  szabadon  szőhetjük  a  cselekvényt, 
rajzolhatjuk  a  jellemeket,  mert  nem  vagyunk 
kötve  határozott  tényekhez,  ismert  nevű  egyé- 
nekhez. E  tekintetben  a  megtörtént  és  meg- 
történhető között  különbség  van   s    az    anyag 

sajátságai  szabják  meg  az  alakítás  módját  is. 
Azonban  a  történelem  is  nyújt  néha  oly  hálás, 
mondhatni  kész  anyagot,  mely  az  alakítás 
elébe  nem  igen  gördít  akadályokat.  Például 
Brutus  küzdelmében  Csesar  ellen,  Coriolan 
összeütközésében  a  néppel,  oly  mély  tragikai 
eszme,  annyi  drámai  mozzanat  rejlik,  hogy 
minden  nehézség  nélkül  beszorítható  drámai 
formába.  De  vannak  esetek,  a  midőn  a  tárgy 
bár  érdekes,  nem  ily  könnyen  alakítható  akár 
drámává,  akár  regénynyé,  sőt  van  elég  oly 
eset  is,  mely  mereven  ellene  áll  a  költői  ala- 
kításnak, mert  a  hőst  nem  lehet  valamely 
érdekes  esemény  központjává  tenni,  vagy  az 
események  annyira  szétágaznak,  hogy  költői- 
leg nem  hozhatók  egymással  szoros  kapcso- 
latba. A  költő  ekkor  is  segíthet  magán.  Egy 
oly  eseményt  tesz  műve  központjává,  mely 
nem  hatott  ugyan  a  történelem  fejlődésére,  de 
költőileg  érdekes  s  azt  kapcsolatba  hozza  a 
történelemben  szerepet  játszó  személyekkel  és 
tényekkel.  Sőt  tovább  mehet,  egy  költött  tör- 
ténetet vehet  központúi  s  abba  szövi  bele  a 
történelmi  személyeket  és  tényeket,  e  vegyü- 
letben rajzolva  a  kor  eszméit  és  szenvedélyeit. 
Mindkettőre,  a  mi  irodalmunkban  is,  kitűnő 
példát  adott  Kemény  Zsigmond.  Az  Özvegy  és 
leánya  czímű  regény  központja  a  Mikes  és 
Tarnóczy  család  tragédiája,  mely  semmit  sem 
hatott  a  történelem  folyamára,  de  a  költő  azt 

oly  szerves  kapcsolatba  hozza  I.  Rákóczy 
György  udvarával,  a  vallásos  és  politikai  vil- 
longásokkal, hogy  egész  korrajzzá  emelkedik. 
A  Zord  időben  egy  egészen  költött  történet, 
a  Deák-család  tragédiája  a  központ,  de  any- 
nyira  össze  van  szőve  Izabella  királyné,  Ver- 
bőczy,  Martinuzzi  sorsával,  Buda  elestével,  a 
török  hódoltság  megalakulásával  és  Erdély 
különszakadásának  kezdetével,  hogy  az  akkori 
Magyarország  állami  és  társadalmi  fölbomlá- 
sát történelemíróinknál  sem  találjuk  oly  hűn 
és  érthetően  ecsetelve.  Egy  szóval,  a  költő 
mindig  tud  segíteni  magán,  ha  valóban  érdekli, 
meghatja  valamely  történelmi  tárgy  és  nem 
szűkölködik  lelemény  nélkül. 

Azonban,  tisztelt  gyülekezet,  nem  szándéko- 
zom a  történelmi  dráma  és  regény  elméletét 
fejtegetni.  Csak  a  történelmi  elem  földolgozása 
ellen  nyilatkozó  némely  előítéletet  igyekeztem 
megczáfolni  vagy  legalább  gyöngíteni.  Az  sem 
czélom,  hogy  azt  tanácsoljam  költőinknek : 
forduljatok  el  a  jelentől,  meneküljetek  a 
múltba,  ne  érdekeljenek  benneteket  a  jelen 
vágyai,  törekvései,  szenvedései,  merülietek  a 
múltba  s  a  letűnt  századok  eszméivel,  vágyai- 
val foglalkozzatok  kizáróan.  A  világért  sem. 
Hiszen  a  harminczas  és  negyvenes  évek  köl- 
tői mozgalmai  sem  foglalkoztak  kizáróan  a 
múlttal ;  volt  érzékök  a  jelen  iránt  s  híven 
tolmácsolták    koruk    vágyait    és    törekvéseit. 

Vajon  nem  akkor  jelent-e  meg  Eötvös  Falu 
jegyzője,  mely  oly  éles  bírálat  alá  vette  a  ma- 
gyar társadalmat?  Vajon  napjainkban  jelent  e 
meg  oly  regény,  mely  ennyire  bele  merüljön 
társadalmunk  rajzába  ?  A  mire  czéloztam,  az 
sem  több,  sem  kevesebb,  mint  az,  hogy  őriz- 
zük meg  költészetünk  Janus-arczát,  jusson 
néha  eszünkbe,  a  mire  legrégibb  költői  ma- 
radványunk tanít:  "Emlékezzünk  régiekről»  s 
ne  feledjük  el,  a  mit  utolsó  nagy  epikusunk 
mondott : 

Időzzünk  azokkal,  a  kik  másszor  voltak, 
Mit  az  élet  megvon,  megadják  a  holtak. 

Különben  is  a  szellemnek  nem  parancsol- 
hatni, az  arra  fú,  a  merre  neki  tetszik  s  ha 
egy  költőt  élményei,  tehetsége,  szellemének 
iránya  a  jelen  felé  vonnak,  semmi  nemű  okos- 
kodás, ékesszólás  nem  fogja  a  múlthoz  csábí- 
tani. De  valamint  a  légben  különböző  áram- 
latok váltakoznak :  úgy  a  szellemi  élet  légköre 
is  különböző  befolyások  hatása  alatt  alakúi  s 
e  hatások  közé  tartozik  az  elmélkedés  és  fel- 
szólalás is.  Egyik  áramlat  a  másikat  idézi  elő 
Néha  elfogultság,  előítélet  szállja  meg  most  az 
írót,  majd  a  közönséget.  A  lángelme,  sőt  a 
tehetség  ereje  is  összetöri  az  elfogultság  és 
előítélet  bilincseit  s  magával  ragadja  az  elmé- 
ket. Máskor  a  közönség  lázad  föl  a  költők 
önkénye  ellen  s  megszüli  a  maga  eszményeit 

Gyulai  Pál:  Emlékbeszédek-    II.   kut.  -I 

új  költőkben.  A  kölcsönös  hatás  és  vissza- 
hatás az  író  és  közönség  között  megvan,  hol 
kisebb,  hol  nagyobb  mértékben,  egyik  egy- 
oldalúság a  másikat  szüli,  de  néha  össze  is 
simulnak  s  összhangzóbb   fejlődés  indul  meg. 

Bár  hogyan  gondolkozzunk  is  e  kérdésről, 
egy  dolog  bizonyosnak  látszik,  tudniillik  az, 
hogy  a  költői  műfajok,  melyekben  századokon 
át  meg  szokott  a  költői  szellem  nyilatkozni, 
lényegökben  soha  sem  avulnak  el,  csak  meg- 
újulnak tartalomban,  a  korhoz  alkalmazkodva, 
és  módosulnak  a  forma  tekintetében,  a  kifeje- 
zendő eszmék  és  érzelmek  hatása  alatt.  Ez  az 
emberi  lélek  szükségén  alapúi.  A  lyrai,  epikai 
és  drámai  műfaj  számos  válfajával,  a  legrégibb 
időktől  fogva  mostanig,  sok  változáson  ment 
át  tartalmilag  és  módosuláson  formailag,  de 
lényegileg  ugyanaz  maradt.  Az  idők  folyamá- 
ban mind  a  drámai,  mind  az  elbeszélő  költé- 
szet folyvást  megtartotta  kettős  jellemét,  hol 
a  múltra,  hol  a  jelenre  tekintett  s  ha  néha 
inkább  a  múlt  vagy  jelen  felé  hajolt  szíve- 
sebben, soha  sem  tagadta  meg  Janus-arczát. 
S  nálunk  sem  fogja.  Immár  ezer  éve,  hogy 
lakjuk  e  vérrel  szerzett  hazát,  folyvást  léte- 
lünkért küzdve  a  dicsőség  és  gyász  ezer  vál- 
tozatai közt  és  nemsoká  nemzeti  létünk  ezer 
éves  ünnepét  fogjuk  megülleni,  S  mi  feled- 
kezhetnénk meg  a  múltról  ? 

Nem,  nem  lehet.  Én  hiszek  a  nemzeti   szel- 

lem  erejében,  hiszek  a  magyar  költészet  fej- 
lődésében és  ezzel  megnyitom  a  Kisfaludy- 
Társaság  XLVII.  ünnepélyes  közűlését. 


XIII. 
HÍRLAPJAINKRÓL.* 

Kisfaludy  Károly,  a  kinek  nevét  viseli  Tár- 
saságunk, élete  végső  éveiben  nemcsak  költő, 
hanem  hírlapíró  is  akart  lenni.  A  Széchenyi 
föllépte  új  lelkesedést,  új  irányt  lehelt  az 
ifjabb  írói  nemzedékbe.  Kisfaludy  Károly ban 
politikai  becsvágy  ébredt  s  egy  általa  szer- 
kesztendő hírlapban  saját  irodalmi  és  Széche- 
nyi politikai  irányát  akarta  egyesíteni.  Szé- 
chenyi Pestre  telepedve,  gyakran  meglátogatta 
Kisfaludyt  s  a  megindítandó  lapot  közlönyének 
szemelte  ki.  «Az  oppositio  és  reform  zászlóját 
tűzzük  ki  —  monda  Kisfaludy  halálos  ágyán 
az  őt  meglátogató  ifjú  Szalay  Lászlónak, 
minden  ifjú  embernek  velünk  kell  tartani." 
Azonban  Kisfaludy  1830  nov.  21-én  meghalt ; 
lapját,  a  Jelenkort  és  mellékletét,  a  Társalkodót, 
nem  ő  indította  meg,  hanem  az  Aurora-kör 
egyik  tagja,  Helmeczy.  A  lap  csakugyan  Szé- 

*  Felolvastatott  a  Kisfaludy-Társaság  1895  február 
10-én  tartott   közülésén. 

31* 

chenyi   közlönyévé   vált   s   a   politika   mellett 
igyekezett  szolgálni  az  irodalmat  is. 

Kisfaludy  Károly  bár  új  szellemben  akarta 
megfutni  hírlapírói  pályáját,  egy  pontra  nézve 
egészen  hagyományos  úton  indult.  Hírlapjaink 
kezdettől  fogva  az  irodalom  szolgálatában  is 
állottak.  A  kapcsolat  hol  lazább,  hol  szorosabb 
volt,  de  soha  sem  hiányzott ;  változtatta  alak- 
ját, szellemét,  de  mintegy  hagyományossá  vált. 
A  múlt  század  végén  és  a  jelen  elején,  mint 
akkor  majdnem  egész  Európában,  a  magyar 
politikai  lapoknak  is  megvolt  irodalmi  és  tu- 
dományos mellékletük.  így  a  Magyar  Hírmondó, 
Magyar  Kurir.  Magyar  Merkúr,  a  Magyar  Múzsa, 
liibliotheka  és  Kedveskedő  czímű  irodalmi  mel- 
lékletekkel jelentek  meg,  épen  mint  a  Hazai 
és  Külföldi  Tudósítások,  a  Hasznos  Mulatságok, 
az  Erdélyi  Híradó,  a  Nemzeti  I ársalkodó  és  a 
Hírnök  a  Századok  czímű  melléklapokkal.  A 
negyvenes  években  keletkezett  lapok  már 
kezdték  mellőzni  a  mellékleteket  s  az  irodalmi 
és  tudományos  részt  a  főlapba  olvasztották 
be.  A  Világ,  majd  a  Budapesti  Híradó  divatba 
hozták  a  tárczát,  melyben  beszélyeket  közöl- 
tek. A  Budapesti  Híradó  a  regények  közlését 
is  megkezdette  Jósika  egyik  újabb  regényével 
s  Toldy  Ferenczre  bizta  az  irodalmi  kritika 
vezetését.  Egyszóval  a  politikai  lapok  egy- 
szersmind irodalmi  közlönyökké  is  váltak.  A 
politikai   és   irodalmi   tartalom    e    szoros  kap- 

csolatát  azonban  leginkább  kifejezve  találjuk 
az  ötvenes  években.  Különösen  kéfc  lap,  a 
Pesti  Napló  és  Magyar  Sajtó  törekedtek  a  kap- 
csolatra. A  Pesti  Napló  ment  elől  jó  példával 
és  nyomósabb  munkássággal.  Hírlapjaink  soha- 
sem tanúsítottak  több  figyelmet  és  keltettek 
több  érdeket  tudományos  és  irodalmi  intézetek 
és  társaságok  iránt,  mint  ez  években.  A  tárcza 
szerkesztése  kiváló  gondban  részesült ;  nem- 
csak szépirodalmi  művek  jelentek  meg  benne, 
hanem  kisebb  irodalmi  tanulmányok  és  bírá- 
latok is.  Különösen  a  két  főhirlap  körül  cso- 
portosultak a  régibb  és  újabb  kritikusok  s  a 
politikai  mellett  bizonyos  irodalmi  színezete 
is  volt  mind  a  kettőnek.  E  jelenség  okai  a 
változott  körülményekből  is  magyarázhatók. 
Az  újonnan  alakult  egységes  osztrák  állam 
megfosztotta  nemzetisegünket  minden  állami 
segélyforrástól  s  annak  biztosítására  és  fej- 
lesztésére nem  maradt  más  tér,  mint  a  társa- 
dalmi és  irodalmi.  A  társadalmi  munkásság 
irányítása,  az  irodalmi  munkásság  útjainak  és 
vezéreszméinek  kijelölése  a  kor  legfontosabb 
kérdésévé  emelkedett  s  megvolt  bizonyos  po- 
litikai fontossága  is,  a  mennyiben  a  szenvedő- 
leges ellenállásnak  némi  cselekvő  erőt  köl- 
csönzött. A  megtiprott  nemzetiség  az  irodalom 
terén  védte  magát  s  a  politikai  térről  leszorult 
tehetségek  tudományos  és  irodalmi  tanulmá- 
nyokkal kezdtek  foglalkozni.  De  a  külső  okok 

mellett  a  belsők  setn  hiányoztak.  Mindinkább 
meggyőződéssé  vált  a  komolyabb  elmékben, 
hogy  legalább  egy  pár  politikai  lapnak  rend- 
szeresebben kell  szolgálni  az  irodalmat,  mint 
eddig,  mert  elterjedtségüknél  fogva  sokat  te- 
hetnek a  tudomány  népszerűsítésére,  az  ízlés 
nemesítésére,  kivált  a  mi  sajátságos  viszo- 
nyaink között.  így  alakult  meg  hírlapjainkban 
bizonyos  benső  kapcsolat  a  politikai  és  iro- 
dalmi tartalom  között.  Azonban  egy  pár  év- 
tized óta  a  kapcsolat  mindinkább  lazulni  kezd. 
Lehet,  hogy  ennek  oka  az  élénkebb  politikai 
élet,  mely  háttérbe  szorítja  az  irodalmi  részt, 
de  úgy  látszik,  hogy  egy  s  más  tekintetben 
a  szerkesztők  nézete  is  megváltozott  a  szer- 
kesztésre nézve.  A  politikai  pártczél  szolgálata 
mellett  főtörekvésök  nemcsak  a  politikai,  ha- 
nem mindennemű  hírek  s  mendemondák  gyors 
közlése,  azért  mennél  több  gyors  kezű  repor- 
terre  van  szükségök  s  mennél  kevesebb  komo- 
lyabb íróra.  Bizonyára  a  hírek  gyors  közlése 
kötelessége  minden  hírlapnak,  de  nem  ártana 
egy  kissé  a  válogatás  s  talán  igen  is  sok  hatás- 
vadászó újdonságot  kell  olvasnunk  elméskedő 
vagy  érzelgős  czikké  föleresztve.  Az  ilyesmi 
még  tűrhető  kisebb  lapokban,  de  baj,  ha  a 
nagyobb  és  komolyabb  lapok  is  a  kisebb  és 
könnyelműbb  lapokat  veszik  mintául.  Baj  az 
is,  hogy  több  hírlapunk  van,  mint  szükséges 
s  nincs  hozzá  elég  képzett   írónk.    S    ez  nem- 

csak  a  politikai,  hanem  az  irodalmi  és  vegyes 
tartalmú  lapokra  nézve  is  áll.  Nem  igen  törek- 
szünk arra.  hogy  a  meglevőket  erősítsük,  ha- 
mar újba  kezdünk,  az  erő  megoszlik,  a  szín- 
vonal alább  száll  s  a  lap  vagy  folyóirat  érdeke 
nem  mindig  egyszersmind  az  irodalomé. 

Mindez  s  több  más  kórjelek  ugyan,  de  azért 
igazságtalanság  volna  azt  állítani,  hogy  lap- 
jaink egészen  szakítottak  az  irodalommal.  Köl- 
tői műveket,  regényeket  most  is  örömest  közöl 
minden  lap,  sőt  többet,  mint  régebben.  Nagy 
ünnepek  alkalmával  külön  szépirodalmi  mel- 
lékleteket veszünk.  A  szerkesztők  egy  egész 
kosár  virággal  kedveskednek  olvasóiknak,  pe- 
dig ezek  talán  szivesebben  vennének  egy  csi- 
nosan kötött  bokrétát.  A  színbírálat  sem  ment 
ki  a  divatból.  Minden  lapnak  megvan  a  maga 
színbirálója,  ha  másnemű  bírálatokban  nagy 
hiányt  szenved  is.  Nem  tagadhatni,  hogy  jó 
színbirálatokat  is  olvashatunk,  de  a  legtöbb 
mégis  csak  azt  a  hatást  teszi  ránk,  mintha  a 
bírálók  többet  merítenének  rokon-  vagy  ellen- 
szenvökből,  mint  a  dramaturgiai  elvekből  és 
tanulmányokból.  Régebben  a  színbirálók  so- 
kat foglalkoztak  a  magyar  szavalat  törvényei 
megállapításával,  vitatkoztak  az  új  franczia 
drámáról,  a  színpadi  és  drámai  hatásról,  fej- 
tegették a  tragikum  és  komikum  sajátságait. 
Most  azt  hiszik,  hogy  az  ilyesmi  untatja  a 
közönséget.  Lehet,  hogy    az   újabb  színbirála- 

tok  mulatságosabbak,  de  mindenesetre  keve- 
sebb eszméjök  van,  mint  a  régieknek  s  az 
eszmék  cultusa  helyett  a  személyeké  felé  ha- 
jolnak. A  személyes  rokon-  és  ellenszenv  ré- 
gibb színbirálatainkban  sem  volt  ritkaság,  de 
igyekezett  mérsékelni  magát  vagy  eszmékkel 
vegyült. 

A  mily  élénk  érdeklődést  tanúsítanak  hír- 
lapjaink a  színházak  iránt,  épen  oly  kevéssé 
figyelnek  a  tudományos  és  irodalmi  társasá- 
gok, intézetek  munkásságára.  Régebben  a  szer- 
kesztők szakférfiakat  kértek  föl  erre,  a  kik  a 
közérdekű  felolvasásokat  bőven  ismertették, 
sőt  bírálták.  Most  helyöket  úgynevezett  ripor- 
terek pótolják.  Nagyrészt  száraz  és  zavaros 
értesítéseket  kell  olvasnunk  tudományos  és 
irodalmi  üléseinkről ;  olykor  azt  sem  tudhat- 
juk, hogy  voltaképen  miről  van  szó.  S  ez  még 
hagyján!  Nagyobb  baj,  ha  némely  reporter 
bővebben  ír  és  elméskedni  kezd.  Általában 
szerkesztőink  minél  kiszínezettebb,  minél  el- 
mésebb czikkeket  szeretnek  majd  minden  ro- 
vatban s  ettől  még  a  vezérczikkek  sem  men- 
tek. Egész  új  fajú  czikkek  keletkeztek,  me- 
lyeknek nincs  egyéb  czéljok,  mint  elmés  raj- 
zokat közölni  a  képviselőházról,  terjeszteni  a 
folyosó  adomáit,  humorosan  leírni  az  ünnepé- 
lyeket, lakomákat,  pártértekezleteket,  városi 
közgyűléseket,  törvényszéki  tárgyalásokat,  írói 
és    művészi    összejöveteleket,    utczai    és    nem 

utczai  botrányokat  s  gúnyolni  sok  mindent, 
olyat  is,  a  mi  nem  épen  gúnyolni  való.  Egy 
idő  óta  oly  tréfásak  és  vidámak  lettünk, 
mintha  semmi  okunk  sem  volna  búra,  és 
szükségünk  a  komolyságra.  Annyira  félünk  a 
nehézkességtől  és  unalmasságtól,  hogy  inkább 
léhákká  válunk.  Mindennek  van  határa  s  min- 
den a  maga  helyén  jó.  Az  élez,  ha  erőltetjük, 
Ízetlenné  válik,  a  humor  csak  elmefuttatás,  ha 
nem  eszme  és  érzés  szülötte  s  a  satira  csak 
csúfolódás,  ha  nem  erős  erkölcsi  érzületből 
fakad. 

De  semmi  sem  mutatja  annyira  hírlapjaink- 
ban az  irodalmi  kapcsolat  lazulását,  mint  az 
a  változás,  a  melyet  a  tárczákban  tapaszta- 
lunk. Régebben  regények  mellett  bírálatokat, 
könyvismertetéseket,  kisebb  tudományos  és 
irodalmi  tanulmányokat  is  olvashattunk  a  tár- 
czákban. Egy-egy  nevezetesebb  könyv,  ma- 
gyar vagy  idegen,  nem  egyszer  talált  hivatott 
ismertetőre  vagy  bírálóra.  Szerkesztőink  nem 
igen  bátorítják  az  irodalmi  tanulmányokkal 
foglalkozókat,  de  annál  szívesebben  fogadnak 
minden  oly  írót,  a  ki  életképet,  vázlatot,  raj- 
zot vagy  épen  csak  puszta  csevegést  ír.  Tulaj  - 
donkép  csak  ezek  a  valódi  tárczaírók,  a  kik 
uralkodnak  a  tárczában  s  ha  mind  így  megy, 
minden  másnemű  dolgozatot  kiszorítanak  be- 
lőle. Majd  minden  lapnak  első  dolga  egy-egy 
kedveltebb    tárczaírót   szerződtetni    a    laphoz. 

Ez  mindennél  fontosabb,  olyan,  mint  a  szín- 
házaknál a  primadonna.  Más  egyéb  csak  ki- 
kerül innen-onnan,  de  a  tárczaíróról  különö- 
sen gondoskodni  kell.  A  főtárczaírót,  mint 
vezért,  számos  önkéntes  követi  a  fővárosból 
és  vidékről.  Most  majd  minden  fiatal  író  ily 
rajzzal  kezdi  írói  pályáját,  mert  könnyebbnek 
tetszik  minden  egyébnél.  A  vidéki  lapok  tár- 
czái  követik  a  fővárosi  példát.  A  beszély  kezd 
kimenni  a  divatból  a  vázlatok  és  rajzok  e 
korszakában.  Mintha  a  kerek  mese  s  némi 
részletesebb  jellemrajz  túlhaladott  szempont 
volna  a  szépirodalomban.  Beszélyek  gyűjtemé- 
nye helyett  évenkint  tíz-húsz  rajzgyűjteményt 
kell  olvasnunk,  ha  ugyan  olvassuk.  Egy  adoma 
kissé  elnyújtva,  egy  kis  bonyodalom,  melyből 
talán  jó  beszély  lehetne,  de  semmi  sem  lesz  ; 
egy  pár  jelenet  az  életből,  melynek  előzmé- 
nyeit és  következményeit  nem  sejthetjük  ;  egy 
érdektelen  kaland,  a  melyet  az  író  humora 
akarna  érdekessé  tenni ;  a  mező,  az  erdő,  a 
puszta  leírása,  köznapi  reflexiók  vagy  élezek 
kíséretében ;  egy  kávéházi  vagy  utczai  eset, 
a  melynek  komikuma  kétes  becsű ;  egy  sze- 
relmi történet  sok  naturalismussal,  de  annál 
kevesebb  ízléssel  és  erkölcsi  érzülettel  raj- 
zolva ;  szeszélyes  képletek,  kivételes  lélek- 
állapotok,  diákos  ábrándok,  vásott  tréfák  :  íme 
nagyrészt  tárczáink  tartalma. 

De    vajon    nincsenek-e    sikerült    vázlataink, 

rajzaink  is  s  vajon  az  egész  műfaj  ehté- 
lendő-e  ?  Bizonyára  sikerült  műveket  is  olva- 
sunk, sőt  néhány  ily  mű  sikere  idézte  elő  a 
tárczaözönt.  Maga  a  műfaj  is  jogosult  s  alap- 
jában nem  is  új,  még  nálunk  sem.  Már  Kis- 
faludy Károly  művei  között  is  találunk  egy 
pár  ilyet  s  az  angol  regényirodalom  két  nagy 
képviselője  :  Dickens  és  Thackeray  a  harmin- 
czas  és  negyvenes  években  ily  rajzokkal  kezd- 
ték pályájukat.  Azonban  nem  maradtak  annál, 
mindez  csak  némi  előtanulmányul  szolgált 
arra,  hogy  később  örökbecsű  regényekben 
rajzolhassák  az  angol  életet.  A  kik  pedig, 
mint  Washington  Irwing,  nem  váltak  regény- 
írókká, legalább  a  beszélyig  emelkedtek  s 
megelégedtek  egy  pár  kötet  rajzzal.  Nálunk 
az  az  egyik  baj,  hogy  rajzíróink  nem  emel- 
kednek a  regényig,  s  ha  igen,  a  vázlatos  szer- 
kezetet és  jellemzést  átviszik  ide  is.  A  másik 
baj  magát  a  műfajt  illeti,  melyet  minden 
erőltetés  mellett  is  egy  kissé  könnyen  ve- 
szünk, pedig  e  mi  faj  igen  kényes,  épen  vál- 
tozatosságánál és  szabad  formájánál  fogva. 
Hamar  válhatunk  formátlanokká  vagy  nem 
találjuk  meg  a  kellő  formát.  Ellapítjuk  vagy 
összezsugorítjuk  tárgyukat,  ha  nincs  erőnk 
megtalálni  a  központot  vagy  nem  tudjuk  mint 
és  mennyit  kell  körülötte  csoportosítani.  Egy 
pár  erős  vonással  kell  rajzolnunk  s  az  árnya- 
lást az  olvasóra  bíznunk,    de    úgy,    hogy  kép- 

zelme  működését  elősegítsük.  Ehhez  képest 
kell  a  nyelvvel  is  bánnunk.  Épen  ezért  az  ily 
műveket  nem  lehet  rögtönözni,  mint  egy  hir- 
lapí  czikket,  mert  modorosokká  válunk.  De 
rajzíróink  mintegy  kényszerítve  vannak  a  rög- 
tönzésre. Elég  nagy  számú  hírlapjaink  tárczái 
az  ily  művek  nagy  mennyiségét  emésztik  föl 
havonként.  A  rögtönzés  az  erősebb  tehetsége- 
ket megrontja,  a  gyöngébbeket  tévútra  vezeti. 
Nem  a  műfajban  van  a  hiba,  hanem  annak 
művelésében  és  szerkesztőinkben,  a  kik  rá- 
erőltetik az  írókat,  hogy  akkor  is  írjanak, 
mikor  nincs  ihletök,  a  tehetségteleneket  is 
bátorítják,  épen  nem  válogatósak  s  értéktelen 
műveket  is  örömest  közölnek.  Nem  volna-e 
jobb,  ha  a  szerkesztők  kevesebb,  de  sikerül- 
tebb úgy  nevezett  tárczákat  közölnének  s  több 
tért  nyitnának  mindannak,  a  mi  az  irodalom- 
mal lényegesebb  kapcsolatban  áJl  ?  Azok  a 
viszonyok,  igaz,  megváltoztak,  melyek  az  öt- 
venes és  hatvanas  évek  hirlapszerkesztőit  az 
irodalmi  szorosabb  kapcsolatra  ösztönözték, 
de  a  czél  nem  változott,  melynek  érdekét  tar- 
tották szem  előtt.  Nemzetiségünket  nem  tiporja 
többé  önkény,  de  vajon  nincs-e  szüksége  erő- 
södésre ?  Most  több  szaklapunk  és  folyóira- 
tunk van  ugyan,  mint  régebben,  de  a  hírlapok 
közönsége  nagy  arányban  növekedett  s  van 
oly  közönség  is,  mely  hírlapnál  egyebet  nem 
olvas  s  épen  azért   hírlapjaink  most  még  töb- 

bet  tehetnek  a  tudomány  népszerűsítése  és  az 
ízlés  nemesítésére. 

Régi  igazság,  hogy  egyik  hibát  kerülve, 
könnyen  másikba  esik  az  ember,  ha  csak  egy 
oldalról  tekinti  a  jelenségeket.  Régibb  hírlap- 
jainknak az  volt  árnyoldala,  hogy  egy  kissé 
nehézkesek  és  kényelmesek  voltak.  A  mosta- 
niak sokkal  frissebbek,  mozgékonyabbak,  a 
közélet  nagyobb  körét  ölelik  fel.  E  törekvés- 
ben elősegíti  őket  a  sajtó  szabadsága,  a  köz- 
lekedési eszközök  gyorsasága  s  a  több  költ- 
ségről való  rendelkezés  is,  a  mik  a  régi  hír- 
lapirodalomban tobbé-kevésbbé  hiányoztak. 
Mindez  méltánylatot  érdemel ;  maga  a  nehéz- 
kesség kerülése,  a  könnyedségre  és  mulatta- 
tásra  irányuló  törekvés  sem  hiba  még.  De 
tartsuk  meg  a  kellő  mértéket  és  határt.  Az 
igen  vig  ember  épen  olyan  unalmas  lehet, 
mint  az  igen  komoly.  Az  egyoldalúság  kerü  - 
lése  czélt  téveszt,  ha  más  egyoldalúságot  szül. 
Nem  lehetne-e  a  frisességet  egy  kis  mérsék- 
lettel, a  mozgékonyságot  egy  kis  komolyság- 
gal összekapcsolni,  az  új  egyoldalúságot  a  régi 
egyoldalúsággal  enyhíteni  vagy  jobban  mondva 
többoldalúvá  lennünk.  A  jelesebb  külföldi  lapok 
szintén  nagy  szolgálatokat  tesznek  az  irodalom- 
nak, pedig  ott  az  irodalom  csak  a  közműveltség 
ügye  s  nincs  oly  szoros  kapcsolatban  a  nemze- 
tiséggel. 

E  megjegyzések    elmondása,  e  töredék   esz- 

ínék  megpendítése  nem  volt  helyén  kívül  Tár- 
saságunk ünnepélyes  ülésén,  a  melyet  Kis- 
faludy Károly  emlékére  szoktunk  megtartani. 
Kisfaludy  Károly,  mint  leendő  hirlapszer- 
kesztő,  szorosabb  irodalmi  kapcsolatra  töre- 
kedett elődeinél,  de  halála  meggátolta  szán- 
dékát s  utódai  valósították  meg  azt,  a  mi  a 
körülményekhez  képest  lehető  volt.  Tisztel- 
jük mi  is  e  hagyományt  és  igyekezzünk  szin- 
tén megvalósítani  azt,  a  mi  körülményeink 
közt  lehető.  Adja  Isten,  hogy  hirlapjainkban 
az  irodalmi  kapcsolat  ne  gyöngüljön,  hanem 
erősödjék  a  közműveltség  és  nemzetiségünk 
javára. 

S  ezzel    egyszersmind   megnyitom   a   Kisfa- 
ludy-Társaság  XLVIII.  közülését. 


XIV. 
KÖLTŐI  ÉS  SZÉPPRÓZAI  NYELVÜNK.* 

Azok  a  költők  és  szépprózaírók,  a  kik  a 
Kisfaludy-Társaságot  alapították,  a  nemzeti  és 
művészi  irány  összeolvasztását  tűzték  ki  fő- 
czélul.  Kisfaludy  Károly  kezdeményezte  ezt, 
de  Vörösmarty   volt   főképviselője ;  őt  neinso- 

*  Felolvastatott  a  Kisfalndy-Társaság  1897  február 
7-én  tartott  ünnepélyes  közülésén. 

kára  Petőfi  és  Arany  követték,  a  kik  ez  irányt 
tovább  fejlesztve,  még  nemzetibbé,  még  mű- 
vésziebbé varázsolták  költészetünket.  Messze 
vezetne  annak  fejtegetése,  hogy  költészetünk 
és  szépprózánk  szellem  és  tartalom,  műfaj, 
alkat  és  formák  tekintetében  mily  változáso- 
kon ment  át.  Elég  lesz,  ha  —  mielőtt  meg- 
nyitnám ünnepélyes  közülésünket  -  röviden 
csak  költői  és  szépprózai  nyelvünk  fejlődésé- 
ről elmélkedem,  egy-egy  pillantást  vetve  a 
mai  állapotokra. 

Költői  és  szépprózai  nyelvünket  Kazinczy 
emelte  ki  sülyedtségéből,  felköltve  a  stilérzé- 
ket  és  sürgetve  a  művészi  irányt.  íróink  akkor 
ugyanazon  szín-  és  jellemnélküli  nyelven  írtak 
prózát  és  verset,  dalt  és  eposzt,  elbeszélést  és 
értekezést.  Kazinczy,  az  ó-  és  újkor  remekeire 
hivatkozva,  követelte  a  tárgyszerű  előadást  s 
egyszersmind  maga  jó  példával  ment  elől 
eredeti  és  fordított  műveiben.  Tulaj  donképen 
csak  azért  fordított,  hogy  példát  adjon  a  kü- 
lönböző stilfajokra.  De  az  akkori  irodalmi 
nyelv  szegény  volt  és  sok  idegen  szóval  ke- 
vert. E  mellett  a  szókötés  mind  erőtlenebbé 
vált  s  elvesztette  a  csin  és  fordulatosság  bájait. 
Kazinczy,  hogy  bővítse  a  nyelvet  és  emelje  a 
költői  szólamot,  régi  szókat  elevenített  fel, 
tájszókat  általánosított,  új  szókat  alkotott  és 
új  szókötési  formákat  és  szólásmódokat  kísér- 
lett meg. 

így  alakult  meg  újabb  költői  nyelvünk  és 
szépprózánk.  A  fölelevenített  régi  s  mindin- 
kább meghonosodó  új  szók  nemcsak  bővítet- 
ték nyelvünket,  hanem  új  színt  kölcsönöztek 
a  költői  szólamnak.  A  gyökelvonás  számos  új 
szava,  az  elnyulósodott  származékok  megrövi- 
dítése elősegítette  a  könnyebb  verselést  és 
folyékonyabb  prózát.  Ismert  szók  új  árnya- 
latú használata,  szabatosság,  választékosság  és 
hangzatosság  váltották  föl  a  bőbeszédű  széles- 
séget és  a  nehézkes  kuszáitságot.  A  tárgyszerű 
előadás  mindinkább  utat  tört  s  a  műfajok 
természetéhez  alkalmazkodott.  Költői  nyel- 
vünk valóban  művészi  lőn,  de  egy  s  más 
tekintetben  idegen  szerű  is,  választékos  fordu- 
latosság szállott  bele,  de  az  eredetiség  és  ma- 
gyarosság árán.  Kazinczy  műfordításaiban  az 
idegen  íróknak  nemcsak  stiljellemét  igyeke- 
zett visszatükrözni,  hanem  oly  nyelvi  szépsé- 
geit is,  a  melyek  többé-kevésbbé  idiotismu- 
sok.  S  ily  szólásmódokat  többször  eredeti 
munkáiba  is  felvett.  Hirdette,  hogy  «nem  bo- 
tol, a  ki  tudva,  akarva  botol»  ;  nem  a  nyelv- 
tan a  fő,  hanem  az  sesthesis.  ízlést  és  forma- 
érzéket keltett  fel  íróinkban,  de  mesterkedést 
is,  elválasztotta  a  költői  nyelvet  a  köznapitól, 
de  nem  egy  tekintetben  a  művészit  is  a  magya- 
rostól. Költői  nyelvének  e  sajátságait  többé- 
kevésbbé  megtaláljuk  majd  minden  magyar 
költőnél,  a  kire    nagyobb    hatása   volt.  A  ma- 

gyáros  és  idegenszerű,  a  természetes  és  mű- 
vészi küzdésben  vannak  egymással  s  nem  tud- 
nak egészen  kibékülni. 

E  küzdelmet  és  ellentétet  Vörösmarty  bé- 
kéltette ki.  Lángelméje  leginkább  nyelvében 
nyilatkozik.  Híve  volt  Kazinczy  művészi  irá- 
nyának és  nyelvújításának  egyaránt,  de  a  ma- 
gyar nyelv  és  saját  költői  géniusa  sugalmai 
szerint.  Nyelvújító  ő  is,  de  mérsékelt  és  épen 
úgy  gyűlölte  az  ósdiak,  mint  az  újítók  túlsá- 
gait.  Mintegy  összeolvasztotta  a  régi  és  meg- 
újított nyelvet,  mindeniktől  épen  azt  kölcsö- 
nözve, a  mi  a  költői  nyelv  emelésére  szolgál. 
0  is  elválasztotta  a  költői  nyelvet  a  köznapi- 
tól, de  ennek  inkább  csak  virágává  fejlesztette 
s  nem  oltott  bele  idegen  ágat.  Mily  minden- 
napi szók  vagy  kifejezések  válnak  az  elhelye- 
zés, kapcsolat,  fordulat  vagy  átvitt  értelem 
utján  az  erő,  méltóság,  szenvedély,  naivság, 
kellem  addig  nem  hallott  hangjaivá.  Mily  ki- 
fogyhatatlan a  jellemző  és  új  árnyalatú  epi- 
thetonokban,  mennyire  nem  szorul  meg  soha 
s  oly  gazdagnak  látszik  nyelve,  mintha  ő  te- 
remtené. Különösen  átvitt  értelmű  kifejezé- 
sekben gazdagította  költői  nyelvünket.  Közü- 
lök sok  oly  közkeletűvé  vált,  hogy  nem  is 
vélhetjük  újnak.  Egyszóval  Vörösmarty  meg- 
alapította, sőt  a  nemzeti  szellem  melegén  ujjá- 
szülte  Kazinczy  törekvéseit.  Ezóta  a  nemzeti 
elem    kerekedett    felül     költői    nyelvünkben, 

Petőfi    és    Arany,  a  kik  Vörösmarty  után  lép- 
tek föl,  ez  irányt  fejlesztették  tovább. 

Petőfi  is  a  megújított  nyelv  alapján  állott, 
de  többet  merített  a  népnyelvből,  mint  Vörös- 
marty s  egyszersmind  az  egyszerűségre  adott 
példát.  Őszinte  lelke  ellensége  volt  érzelmi  és 
nyelvi  szenvelgésnek  egyaránt.  Mint  a  magyar 
dal  mestere,  a  népköltészet  nyelvének  friss 
eredetiségét,  könnyed  bájait,  heves  szökelléseit 
szövi  a  magáéba  s  ebben  minden  magyar  költőt 
felülmúl.  Mintegy  fejlődésbe  indítja  a  népi  ele- 
met, folyvást  művészettel  párosítva.  Arany  az 
ő  példáján  lelkesült,  de  nemcsak  a  nép  nyel- 
véből merített,  hanem  a  régi  nyelvből  is. 
Mindkettőt  tüzetes  tanulmány  tárgyává  tette 
s  fölszedett  belőlük  minden  virágot,  minden 
ritkább,  ünnepibb,  hathatósabb  kifejezést,  for- 
dulatot. Mintha  a  régi  nyelvet  csak  folytatná, 
de  újjá  szülve,  mintha  a  nép  nyelvéből  csak 
azt  venné  át,  a  mi  művészi,  bár  részben  maga 
alkotja.  S  a  nyelv  a  tárgy  szerint  régies,  né- 
pies, újabb  színezetű  és  mindig  van  benne 
valami  tárgya  színéből,  alakjából,  hangjából, 
egy  szóval :  természetéből.  Senki  sem  ismeri 
és  alkalmazza  jobban  a  régi  és  élő  nyelv  kü- 
lönösebb és  finom  árnyalatú  szókötéseit  s  ezek 
nyomán  maga  is  újakat  merészel.  Ebben  oly 
gazdag,  mint  Vörösmarty  az  átvitt  értelmű  új 
kifejezésekben.  Hirdeti  a  költői  szabadságot, 
az  sesthesis  jogát,  mint  Kazinczy,  de  más  mó- 

don,  más  eszközökkel :  a  magyar  nyelv  szel- 
lemében. Mindezt  nemcsak  eredeti  műveiben 
találjuk  meg,  hanem  műfordításaiban  is.  Min- 
dig tekintetbe  veszi  a  műfaj  sajátságait,  a 
költő  egyéniségét,  de  oly  módon,  hogy  a  ma- 
gyarban ugyanazon  hatást  tegye  vagy  leg- 
alább ahhoz  hasonlót,  a  minőt  tett  az  illető 
nyelven. 

E  három  nagy  költő  nyelve  természetesen 
hatott  szépprózánkra  is,  mert  a  széppróza 
mindig  a  költészettől  nyer  ösztönt  és  ihletet ; 
tőle  tanulta  meg,  saját  tárgyaihoz  alkalmazva, 
a  stil  erélyét,  élénkségét,  bájait  s  a  mi  oly 
lényeges,  a  műalkat  művészetét.  De  a  szép- 
próza, bár  nyelvi  tekintetben  is  jeles  műveket 
mutathatunk  fel,  kivált  a  szónoklat  és  elbe- 
szélés műfajában,  nem  emelkedett  a  fejlő- 
dés oly  magas  fokára,  mint  költői  nyelvű  ük. 
A  magyaros  és  művészi,  a  tárgyszerű  és  ter- 
mészetes nem  olvadtak  össze  benne  oly  test- 
vériesen. Azonban  a  törekvés  nem  hiányzott  s 
ezt  a  kritika  is  támogatta,  mely  nem  egyszer 
támadta  meg  az  idegenszerűséget  s  a  nyelv- 
újítás visszaéléseit,  ti  Van  kora  az  újításnak, 
van  kora  a  conservatiónak  —  írta  Arany  Já- 
nos 1865-ben,  —  az  utóbbi  most  szükségesebb 
nyelvünkben,  mint  az  első.))  A  költők  és  szép- 
prózairók  már  kevés  új  szót  alkottak  s  a  ré- 
giebbeket  is  megválogatva  használták  s  így  a 
nyelvújítás  túlságai  inkább  csak  a  tudomány, 

hivatalok  és  hírlapok  nyelvében  mutatkoztak 
Épen  azért  az  a  mozgalom,  melyet  a  hetve- 
nes években  újabb  nyelvészeink  indítottak, 
s  a  neologia  ellenében,  mint  új  orthologiát 
állapítottak  meg,  kevés  hatással  volt  mind  3 
költői  nyelvre,  mind  a  szépprózára.  A  költők 
és  szépprózaírók  azt  hitték,  elég,  ha  lerázták 
a  neologia  bilincsét,  s  nincs  ok,  a  miért  föl- 
vegyék az  orthologiáét.  A  legjobb  költők  és 
szépprózairók  minden  irodalomban  eclectiku- 
sok  voltak  s  nem  szegődtek  merev  nyelvészeti 
elméletekhez.  A  magyar  költők  annyival  ke- 
vésbbé  lehetnek  orthologok,  mert  ők  kezdették 
ugyan  meg  a  visszahatást  a  neologia  erőszakos- 
ságai ellen,  de  óvakodva  a  másik  túlságtól, 
soha  sem  tagadták  meg  termékenyítő  hatását 
és  vívmányait.  Valóban  az  új  orthologiának 
épen  úgy  megvannak  a  maga  túlságai,  mint  a 
régi  neologiának  elméletben  és  gyakorlatban 
egyaránt.  Új  orthologjaink  hirdették,  hogy  a 
nyelv  természeti  termék,  melyhez  az  író  keze 
nem  nyúlhat,  pedig  a  nyelv  történeti  termék 
is,  sőt  még  a  conventiónak  is  van  benne  része. 
Hibáztatták  a  gyökelvonást,  elítélték  a  neo- 
logia így  alkotott  szavait,  holott  a  répnyelv 
folytonosan  alkotott  és  alkot  ily  szókat,  a  mint 
az  épen  az  általok  dicséretes  szorgalommal 
gyűjtött  népnyelvi  adatokból  kiviláglik.  Meg- 
támadták az  úgynevezett  kihalt  képzők  segé- 
lyével   létrejött   új    szókat,  de  nem  tudják  és 

tiem  is  tudhatják  bebizonyítani,  hogy  az  illető 
képzők  mennyiben  kihaltak,  vagy  ha  a' kihalt 
szók  föleleveníthetek,  miért  ne  lehetne  ugyan- 
ezt tenni  a  kihalt  képzőkkel  is.  Elvetendőnek 
tartották  a  neologia  minden  oly  szavát,  a  mely 
nem  elég  szabatos  analógia  utján  származott, 
noha  ilyeneket  találunk  a  népnyelvben  is. 
A  költők  azt  hitték,  hogy  a  mi  szabad  a  nép- 
nek, az  szabad  az  írók  népének  is  illő  mér- 
séklettel. De  ha  állanának  is  új  orthologjaink 
merev  elméletei,  ha  valamely  szó  majdnem 
egy  század  óta  él,  legjobb  íróink  használják 
és  szükség  van  reá,  már  létjogot  nyer  a  nyelv- 
ben s  ez  így  van  más  irodalmakban  is.  A  köl- 
tők és  szépprózaírók  követték  a  Vörösmarty, 
Petőfi  és  Arany  jelölte  utat  s  annyival  inkább 
nem  mondhattak  le  a  neologia  vívmányairól, 
mert  magok  az  orthologok  is  kénytelenek 
használni  sok  oly  szót,  melyeket  hibáztatnak, 
de  nem  tudnak  pótolni,  a  melyekkel  pedig 
pótolni  akarják,  ritkán  szabatos  értelműek 
vagy  tetszetősek,  kivált  a  költői  nyelvben. 

Nem  az  a  baja  költői  nyelvünknek  és  szép- 
prózánknak, hogy  nem  esküdött  az  orthologia 
zászlója  alá,  hanem,  hogy  kezd  megfeledkezni 
Kazinczy  nyelvi  aesthetikájáról,  mely  szerint 
a  stílnek  tárgyszerűnek  kell  lenni,  alkalmaz- 
kodni a  különböző  műfajok  jellemző  sajátsá- 
gaihoz. A  mi  az  egyik  műfajban  jó  lehet,  a 
másikban   hiba,    de   nagyobb  hiba  ugyanazon 

stil  minden  műfajban.  Arany  már  a  hatvanas 
években  megjegyezte,  hogy  a  dal  hangját  át- 
viszszük  a  lyra  egyéb  fajaira,  hol  más  hang, 
más  diszítmény,  más  nyelv  kivántatnék,  sőt 
átviszszük  az  eposzba,  drámába,  hol  az  által 
gondolunk  költői  színvonalra  emelkedni,  ha 
fokonkint  a  dal  hangját,  nyelvét  és  mellékes 
cziczomáit  alkalmazzuk.  E  tekintetben  nem 
sokat  haladtunk,  sőt  bizonyos  átlagos  sima, 
folyékony  költői  nyelv  képződött,  melyet  örö- 
mest alkalmazunk  minden  műfajra.  De  ha  ki 
is  emelkedünk  belőle,  ritkán  birjuk  eltalálni 
az  ódái  szárnyalás  nyelvét,  a  kellemnek  áldo- 
zunk, a  hol  a  fenségnek  kellene  s  midőn  más 
műfajban  a  kellemet  akarjuk  kifejezni,  oda 
tolakodik  egy-egy  kirívó  jelző,  nehézkes  szó- 
kötés vagy  hibás  rhythmus  s  megrontja  a 
hangulatot.  Új  szólamokra  és  fordulatokra  sem 
igen  gondolunk.  Nem  érleljük  meg  annyira 
gondolatainkat,  hogy  megtaláljuk  a  legjellem- 
zőbb kifejezést,  hevenyészve  erőltetjük  s  ké- 
sőbb sem  igen  javítunk  rajta.  Hajlandók  va- 
gyunk azt  hinni,  hogy  a  kifejezés  gondja  árt 
a  gondolat  és  érzés  közvetlenségének.  Küzd- 
jünk meg  az  eszmék  hiénáival  s  ne  bajlódjunk 
a  szók  egérfarkával,  —  monda  valaki  —  egy 
kissé  dagályosan  Csak  az  a  baj,  hogy  a  köl- 
tészet hatása  majdnem  fele  részben  a  nyelv 
művészetétől  függ.  Különösen  drámai  nyel- 
vünk nem  birja  kifejteni  stíljét,  a  legtöbbször 

vagy  lyrai  szónokias  ömledezés  vagy  nehézkes 
próza.  A  párbeszéd  művészetére,  a  mi  a  drámai 
hatás  egyik  főforrása,  kevés  gondot  fordítunk 
s  a  vígjáték  nyelve  mintegy  várja  kiképzését. 
A  társalgási  nyelv  finom  árnyalatait,  élezett 
fordulatait,  a  komikai  szeszély  csapongásait, 
a  műfaj  sajátságaihoz  képest  épen  oly  módon 
kellene  kifejezni,  mint  a  hogy  Vörösmarty, 
Petőfi  és  Arany  az  eposz  és  lyra  nyelvét  ki- 
képezték. 

Szépprózánkban  bizonyos  haladást  vehetni 
észre.  Egyszerűbbé  vált,  nem  oly  szónokias, 
mint  régebben.  Elvetett  sok  csinált  díszít- 
ményt,  melyet  azelőtt  kedvelt.  E  tekintetben 
követte  költői  nyelvünket  saját  eszközeivel. 
Arra  a  tárgyszerűségre  és  különféleségre  nem 
tudott  ugyan  emelkedni,  mint  lyrai  és  epikai 
költészetünk  legkitűnőbb  művei,  de  minden- 
esetre természetesebb  és  egyszerűbb.  Azonban 
hajlik  a  köznapiság  felé  s  olykor  egészen  az. 
Jól  mondja  Horatius,  hogy  kerülve  egy  hibát, 
könnyen  másba  sodortatunk,  ha  nincs  hozzá 
elég  művészetünk.  Ezért  használ  szépprózánk 
annyi  idegen  szót,  melyeknek  nagy  részét 
elkerülhetné.  Nem  igen  válogatós,  mert  ter- 
mészetes akar  lenni  s  épen  azért  nem  törek- 
szik emelni,  csak  követi  a  közbeszéd,  a  társal- 
gás nyelvét.  Sőt  tovább  megy,  kezdi  elfogadni 
némely  hirlap  förtelmes  helyesírását  s  az  ide- 
gen szót,  legyen  az  görög,   latin,  német,  fran- 

czia  vagy  angol,  magyarosan  írja.  Már  Kazin- 
czy azt  tanácsolta  az  íróknak,  hogy  idegen 
szót,  ha  nem  vált  magyarrá,  az  illető  nyelv 
helyesírása  szerint  kell  írni.  Ez  elvet  fogadta 
el  az  akadémia  is.  De  ezt  már  meghaladott* 
álláspontnak  hajlandók  tekinteni  széppróza- 
íróink, azt  hiszik,  hogy  így  magyarosabbak, 
pedig  csak  elősegítik  a  kevert  nyelv  terjedését 
és  gyöngítik  a  nyelvérzéket.  Azonban  a  köz- 
napiság nemcsak  ebben  nyilatkozik.  Szép- 
prózánk igen  szoros  kapcsolatba  jött  a  hír- 
lapokkal és  eltanulta  tőlük  a  rögtönzést,  a 
hevenyészetet,  holott  szépprózát  hevenyészni 
gyakran  nehezebb,  mint  kötött  beszédet,  mert 
a  rhythmus  már  magában  a  hangzatosságra, 
válogatásra,  fordulatosságra  szoktatja  az  írót. 
A  ki  az  írásban  hevenyészethez  szokik,  köny- 
nyen  lesz  bőbeszédű,  színtelen,  modoros,  sőt 
léha.  Könnyeddé,  világossá,  erélyessé  vagy 
épen  tömörré  csak  gond  teheti  az  írót.  A  mű- 
faj sajátságaihoz  alkalmazkodva  minél  jel- 
lemzőbben, minél  elevenebben  írni :  hosszas 
gyakorlat  és  folytonos  fáradság  gyümölcse. 
A  köznapiság  még  nem  természetesség,  a 
pongyolaság  nem  egyszerűség.  Valamint  köl- 
teni és  mégis  igaz  maradni :  a  valódi  költészet, 
úgy  természetes  lenni  és  művészivé  emel- 
kedni :  a  valódi  széppróza. 

Ide  járul    még  az  a  körülmény,  hogy  vagy 
könnyen  esünk  idegenszerűségbe,  vagy  nagyon 

is  törekedünk  magyarosságra.  Bizonyára  az 
idegenszerűség  kerülése  alapja  a  jó  magyar 
prózának,  bár  nem  mindig  idegenszerűség  az, 
a  mit  annak  bélyegez  némely  túlbuzgó  nyel- 
vész. Azonban  a  nyelv  természete  szerint  írni, 
megtartani  a  szókötés  szabályait,  minél  több 
népies  kifejezést,  és  szólásmódot  használni,  még 
nem  széppróza.  Kazinczy  idejében  az  sesthetikai 
szempont  volt  a  fő,  a  nyelvtan  és  a  népies  ma- 
gyarosság mellékes,  most  ellenkezően  a  nyel- 
vészkedés és  a  népies  magyarosság  a  fő.  A  kritika 
rendesen  azzal  dicsér  meg  valamely  könyvet, 
hogy  magyarosan,  vagy  tősgyökeres  magyar- 
sággal van  megírva.  De  azzal  nem  igen  bajló- 
dik, vájjon  szépen  van-e  megírva,  vájjon  szép- 
próza-e, vájjon  alkalmazkodik-e  a  műfaj  saját- 
ságaihoz s  azok  a  népies  kifejezések  a  magok 
helyén  állanak-e  ?  Lehet  valamely  kifejezés  tős- 
gyökeres magyar,  de  nem  odaillő,  a  hol  a  szerző 
használja,  mert  nem  emeli,  sőt  megrontja  a 
mű  hangulatát,  stílusát.  Dugonics  mennyi  köz- 
mondást, népies  kifejezést  halmozott  össze, 
de  vájjon  szépprózát  írt-e  s  nem  illett-e  rá 
Kölcsey  satirája  ?  A  népköltés  nyelve  s  álta- 
lában a  népnyelv  sok  oly  becses  anyagot 
szolgáltat,  melyek  igen  alkalmasak  a  fenség, 
erő,  kellem  és  humor  kifejezésére,  de  az  erő 
durvasággá  fajul,  ha  nem  jól  alkalmazzuk  s  a 
fenség,  kellem  és  humor  egészen  más  hatást 
idéznek   elő,    ha  válogatás  vagy  ha  szükséges 

átalakítás  nélkül  használjuk  a  népi  szólás- 
módokat.  E  mellett  némely  író  népiesb  akar 
lenni  a  népnél  s  épen  azt  koczkáztatja,  a  mire 
talán  törekszik,  a  keresetlen  egyszerűséget. 
Van  olyan  mű  is,  melyben  különös  vegyület- 
ben találjuk  az  idegenszerűséget  a  magyaros- 
sal, amazt  akaratlanul,  emezt  czélzatosan,  de 
művészi  öntudat  nélkül.  Legnehezebb  a  mű- 
vészi és  magyaros  összeolvasztása  a  széppróza 
oly  részeiben,  a  melyek  meghaladják  a  nép 
gondolat-  és  érzelemkörét,  s  így  a  népnyelvből 
keveset  meríthetni.  Ez  próbálja  meg  leginkább 
az  író  nyelvérzékét  és  alkotó  erejét,  hogy  a 
nyelv  szellemében  új  árnyalatú  és  színezetű 
szólással  győzze  le  a  kifejezés  nehézségeit.  Itt 
fenyeget  bennünket  leggyakrabban  az  idegen- 
szerűség örvénye,  a  melyet  oly  bajosan  tudunk 
elkerülni. 

Azonban  e  jelenségek  kirívóbban  csak  álta- 
lában véve  észlelhetők;  egyeseknél  megvan  a 
törekvés  a  művészi  és  nemzeti  irány  össze- 
olvasztására, mely  szépprózánkat  egyedül  emel- 
heti oda,  a  hová  költői  nyelvünket  nagy  köl- 
tőink emelték.  Ez  irány  erősítése  legyen  fel- 
adatunk annyival  inkább,  mert  szépprózánk 
némely  faja  még  nincs  eléggé  kiművelve  s  új 
szépségek  kifejtésére  számíthatunk.  Én  hiszek 
és  remélek  szépprózánk  jövőjében  s  e  hittel 
és  reménynyel  megnyitom  a  Kisfaludy-Társa- 
ság  L-ik  ünnepélyes  közülését. 

XV. 

A  TvÍRCZAELBESZÉLÉSEKRŐL.* 

Ezelőtt  harmincznégy  évvel  Arany  János, 
akkori  szervezetünk  szerint  társaságunk  igaz- 
gatója, egy  pár  czikket  írt  lapjába  lyrai  költésze- 
tünk egyoldalúságáról.  Fejtegette,  hogy  lyránk- 
ban  korán  sincs  meg  az  érzelmek  és  előadás 
azon  különfélesége,  melyet  a  lyrai  nem  nieg- 
kiván,  hanem  az  egy  dal  formáit  alkalmaz- 
zuk jól-rosszúl,  az  egész  lyrára.  A  dal  hangját 
átviszszük  a  lyra  egyéb  fajaira  is,  hol  más 
hang,  más  diszítmény,  más  nyelv  kivántatnék, 
sőt  beviszszük  az  eposzba,  drámába,  hol  az  által 
gondolunk  költői  színvonalra  emelkedni,  ha 
foltonként  a  dal  hangját  s  mellékes  cziczomáit 
alkalmazzuk.  Arany  e  jelenség  okát  Petőfi  ha- 
tásában kereste,  a  ki  oly  határozott,  szembe- 
szökő typusban  képezte  ki  a  magyar  dalformát, 
mint  előtte  senki.  Minden  iijií  költő  az  ő  ko- 
szorújára vágyott,  az  ő  dalformáit,  hangját, 
sőt  egyéniségét  igyekezett  magába  olvasztani. 
A  Jyra  más  fajai  hattérbe  szorultak,  s  úgy 
szólva   dalözönbe   fúltunk.  Arany  az  elhanya- 

*  Fölolvastatott  a  Kisfaludy-Társaság  1898  február 
Oán  tartott  ünnepélyes  közülésén. 

golt  lyrai  műfajok  mellett  emelt  szót,  az  érzel- 
mek és  hangulatok  változatosságát  sürgette  s 
az  európai  lyrai  költészet  tanulmányozását 
ajánlotta,  mert  csak  minél  többféle  példány 
átélvezése  menti  meg  a  költőt,  ha  ugyan  új 
ösvénytörő,  önálló  csillagnak,  lángésznek  nem 
született,  hogy  ne  rekedjen  valamelyik  kitűnő 
szellem  szolgálatába. 

Nincs  itt  helye  bővebben  vizsgálni,  hogy 
mennyiben  emelkedünk  ki  a  dalözönből,  de 
annyi  bizonyosnak  látszik,  hogy  lyrai  költé- 
szetünk most  kevésbbé  egyoldalú,  mint  ez- 
előtt harmincznégy  évvel,  bár  változatosságá- 
nak némely  faja  nem  épen  örvendetes  jelenség. 
Azonban  dalözön  helyett  most  más  özönben 
úszunk,  a  prózában  írt  úgynevezett  beszélyke, 
vázlat,  rajz,  genrekép  vagy  a  mint  röviden 
mondani  szokás,  tárczaelbeszélések  özönében. 
S  ez  az  özön  sokkal  nagyobb,  mint  a  dalözön, 
mert  az  írók  és  lapok  száma  tetemesen  szapo- 
rodott a  fővárosban  és  vidéken  egyaránt.  Egy 
napilap  sok  mindent  nélkülözhet,  de  tárcza- 
elbeszélés  nélkül  nem  lehet  el.  Ez  épen  oly 
fontos  előtte,  mint  a  vezércikk,  mely  pártál- 
lása szerint  a  kormányt  védi  vagy  támadja, 
mint  valamely  zajt  ütő  hír,  melyet  más  lapnál 
előbb  van  szerencséje  közölni.  Minden  nap 
legalább  tíz-húsz  tárczaelbeszélés  lát  napvilá- 
got hazánkban  s  ezek  nagy  része  összegyűjtve 
külön  kötetben  is  megjelen,  úgy  annyira,  hogy 

elbeszélő  irodalmunk  főleg  tárczaelbeszélések- 
ből  áll. 

De  mi  az  a  tárczaelbeszélés?  Meghatározásá- 
nál nem  annyira  belalkatából,  mint  külalak- 
iából  kell  kiindulnunk.  A  tárczaelbeszélés  oly 
mű,  melynek  terjedelme  megvan  szabva,  mint 
a  zsemlyének,  se  nagyobb,  se  kisebb  nem  lehet 
néhány  hasábnál  a  szerint,  a  mint  a  lap  kisebb 
vagy  nagyobb  alakú.  A  fődolog,  hogy  egy 
számban  közölhető  legyen  s  ne  legyen  foly- 
tatása a  következőkben.  Lapjaink  közölnek 
ugyan  eredeti  és  fordított  regényeket  is,  azok 
folyhatnak  sokáig,  de  a  tárczaelbeszélés  csak 
egy  napra  való  csemege.  Vannak  oly  olvasók, 
a  kik  összegyűjtik  azokat  a  számokat,  a  me- 
lyekben regény  van  s  akkor  olvassák  el,  a 
mikor  bevégződik,  jó  hát  ezeknek  is  adni  vala- 
mit, de  a  legnagyobb  rész  ezt  nem  teszi,  sokan 
nem  is  tehetik,  mert  kávéházban  vagy  casinó- 
ban  olvasnak  lapot  vagy  csak  néha  vesznek 
meg  egy-egy  számot  valamely  érdekes  hírért 
s  ezek  a  tárczaelbeszélés  gyönyöre  nélkül  nem 
lehetnek  el.  így  gondolkoznak  a  szerkesztők 
s  lapjok  érdekében  szigorúan  őrködnek,  hogy 
a  költő  ne  csapjon  túl  a  korlátokon  s  a  leg- 
többször visszautasítanak  minden  oly  művet, 
mely  két-három  vagy  öt-hat  tárczában  jelen- 
hetne meg. 

Valóságos  szerkesztői  dogma  az  egy  számra 
való   elbeszélés.    A    kezdő   iró   ilyennel   indul 

útnak,  hogy  bejuthasson  valamely  lap  tárczá- 
j.'iba  s  már  neves  írók  örömmel  szerződnek  a 
szerkesztőkkel  ilyenek  írására,  mert  kevesebb 
íáradsággal  több  tiszteletdíjat  nyernek  tőlök, 
mint  nyernének,  ha  beszélyeket  vagy  épen 
regényt  írnának.  így  szorulnak  háttérbe  a 
beszély  különböző  fajai,  épen  mint  ezelőtt 
harminczegy  évvel  a  dal  miatt  a  lyrai  költészet 
más  fajai,  különösen  az  óda  és  elégia.  Az  ok 
más,  az  eredmény  ugyanaz.  Akkor  Petőfinek, 
a  dalköltőnek,  hatása  tette  egyoldalúvá  lyrai 
költészetünket,  most  a  hírlapi  divat,  a  szer- 
kesztők önkénye  tereli  mindinkább  elbeszélő 
költészetünket  a  tárczaelbeszélés  felé.  Lehet, 
hogy  egy  pár  kiválóbb  tehetség  sikere  is  be- 
folyt a  tárczaelbeszélés  divatára,  de  a  főok 
mégis  a  szerkesztőkben  keresendő.  Egyébiránt 
a  két  jelenség  között  meglepő  a  hasonlatosság. 
Arany  a  következőkben  rajzolta  Petőfi  hatá- 
sát: ((Ebben  a  költőben  talán  komikai  ér  csi- 
rája lappang,  de,  mert  Petőfi  erős  oldala  nem 
a  komikum,  magasztos  hazafiságot  akar  zen- 
geni :  emez  szende,  leheletszerű  dalra  volna 
hivatással,  de  neki  jobban  tetszik  a  ((dühös » 
Petőfit  utánozni,  a  harmadik  hosszú  lélekzetű, 
epikus  előadásra  hajolna,  de  mestere  nyomán 
kénytelen  Felhőket  írni.  Drámaköltészetünk 
meddőséget  is  nem  a  született  tehetségek 
hiányából  magyarázhatni,  mert  középszerű 
jóravaló  tehetség  születhetik  és  születik  foly- 

vást  akármennyi,  hanem  mert  senki  sem  adja 
magát  a  szinirodalom  örök  példák  beható,  köve- 
tésre ragadó  tanulmányára,  hanem  csekélyelve 
az  ily  koszorút,  vagy  előre  kishittien  lemondva 
róla,  könnyebbnek  vagy  dicsőbb  feladatnak 
tartja  lyrai  verset  írni,  mint  Petőfi. »  Nem  ily 
jelenséggel  találkozunk-e  elbeszélő  irodalmunk 
terén  is  ?  Ez  a  költő  hosszabb,  talán  egész 
bonyodalmas  beszélyek  írására  van  hivatva, 
talán  tervei  is  vannak,  de  összeszorítja  azokat 
tárczaelbeszélésekké ;  a  másiknak  részletező 
lélektani  rajzra  van  tehetsége,  de  meg  kell 
elégednie  a  vázlattal ;  a  harmadik  a  regényhez 
vonzódik,  de  nagyobb  mű  helyett  egyes  genre- 
képekre  kell  szorítkoznia,  melyek  abban  csak 
mellékes  episodok  lettek  volna ;  a  negyediket 
már  kifárasztották  a  tárczaelbeszélések,  de 
erőlködnie  kell,  folyvást  ismételnie  magát, 
mind  halványabban,  holott  más  műfaj  talán 
új  erőt  adhatna  neki.  Egy  szóval  az  írók  mint- 
egy arra  kényszerülnek,  hogy  apró  pénzre 
váltsák  föl  tehetségöket  s  aranyok  helyett 
rézkrajczárral  szolgáljanak  a  közönségnek. 

Mindezt  a  napilapok  alig  veszik  észre,  sőt 
igen  meg  vannak  magokkal  elégedve.  Mióta 
a  hírlapírók  két  egyesületet  is  alapítottak,  a 
közgyűléseken  és  lakomákon  nem  egyszer 
halljuk  a  magyar  sajtó  érdemeinek  dicsőí- 
tését s  egyik  szónokuk  azt  is  fölemlítette, 
hogy    az  irodalomban  új  műfajokat  teremtett. 


352  A  TARCZAELBESZELÉSEKROL. 

Alkalmasint  ez  alatt  a  tárczaelbeszéléseket  ér- 
tette. De  a  vázlat  rajz,  genrekép  és  beszélyke 
nem  új  műfaj.  Régi  műfaj  ez,  kivált  az  angol 
és  franczia  irodalomban,  de  még  nálunk  sem 
új.  Hogy  csak  régibb  írókat  említsek:  Kisfa- 
ludy Károly,  Gaal,  Nagy  Ignácz  már  írtak 
ilyeneket.  A  műfajt  magában  nem  lehet  kár- 
hoztatni, sőt  méltányolni  kell.  A  baj  a  túlten- 
gésben  nyilatkozik,  mely  mindent  körébe  von, 
nem  egy  tehetség  kifejlését  akadályozza,  s  a 
valódi  beszélyt  egészen  háttérbe  szorítja.  E  mű- 
faj széles  körű  és  változatos,  különféle  formát 
fölvehet,  de  szükséges,  hogy  a  tárgy  a  formá- 
val összhangzásban  legyen.  Egyaránt  baj,  ha 
a  tárgy  összetöri  a  szűk  formát,  vagy  ha  össze- 
zsugorodik benne.  Hányszor  olvasunk  ily  meg- 
bénult vagy  összezsugorodott  tárczaelbeszé- 
léseket, melyek  a  magok  formájában  talán 
tetszetősek  lehetnének. 

Nem  ritka  eset  ugyan  a  költészetben,  hogy 
ugyanazon  tárgyat  különböző  műfajokban  és 
sikerrel  földolgozhatni,  sőt  az  is  megtörté- 
nik, hogy  bizonyos  lényegbe  vágó  módosítás 
mellett  egyik  műfaj  másikat  szül.  Mi  egyéb 
ugyanis  a  görög  epigramma,  mint  összenyo- 
mott óda  vagy  mint  Arany  mondja,  az  össze- 
szorítás  által  ruganyossá,  az  összeütközésben 
szikrává  váló  gondolat,  midőn  a  költő  minden 
melegét,  erejét  összpontosítja  egy  villámban 
hogy  emelje  hatását.  Mi  egyéb  a  ballada,  mint 

dráma  vagy  tragédia  dalban,  mely  néhány 
versszakban  fejezi  ki  azt,  a  mire  a  drámaíró- 
nak öt  felvonás  kell.  De  a  görög  epigramma 
csak  alapeszmét  kölcsönöz  az  ódától  s  egész 
más  nemű  hatásra  törekszik  ;  a  ballada  lyrai 
hangulatba  olvasztja  tárgyát,  a  cselek  vénynek 
csak  egy  pár  főpontját  érinti,  néha  csak  a 
katastrophon  kezdődik  vagy  épen  csak  a  ka- 
tastroph  visszhaugja.  Mindkét  műfaj  egy  má- 
sik műfajba  való  átváltozás,  mely  saját  termé- 
szeti törvényeit  követi. 

Nem  oly  viszony  van  a  regény  és  beszély  s 
a  beszélyke,  vázlat,  rajz,  genrekép  között.  Ez 
utóbbiak  nem  azok  átváltozásai.  A  beszélyke 
nem  egy  regény  vagy  beszély  összeszorítása, 
a  genrekép,  rajz  és  vázlat  szintén  nem  regény 
vagy  beszély  átalakulásai,  legfeljebb  egyes 
helyzetek  vagy  episodok  alakulhatnak  át  ilye- 
nekké. Egy  bonyodalmas  vagy  részletes  lélek- 
tani rajzra  hajló  beszély  nem  fogna  valódi  művé 
válni,  legfeljebb  visszasülyedne  a  beszély  kez- 
detleges állapotára,  midőn  csak  eseményeket 
foglalt  magában  minden  műforma  nélkül,  a 
minők  nagyrészt  a  Gesta  romanoram  elbeszé- 
lései. A  műformák  figyelembe  vétele  e  téren 
sem  elméleti  önkény,  hanem  a  dolog  termé- 
szetéből folyó  kivánság,  sőt  követelmény. 

Műforma  ide,  műforma  oda  mondják  so- 
kan —  ne  korlátozzuk  a  költőt,  mindegy  akár- 
hogy  ír,  csak  ragadja  el  az  olvasót.  De  vajon 

elragadja-e  s  ha  el,  mily  eszközökkel  ?  Vala- 
mely mű  hatásának  mindig  megvan  a  maga 
oka,  bár  nem  mindenki  előtt  világos.  S  ha 
vizsgáljuk  némely  tárczaelbeszélés  hatását, 
látni  fogjak,  hogy  azt  nem  mindig  sesthetikai 
ok  idézte  elő,  hanem  valamely  politikai,  tár- 
sadalmi napi  érdek.  De  azt  is  tapasztalhatjuk, 
hogy  némelykor  a  hatás  a  tartalom  és  mű- 
forma összhangjából  foly  s  így  tisztán  sesthe- 
tikai hatás.  Épen  azért  a  műfajt  nem  lehet  el- 
itélni, az  egészen  jogosult  s  józanul  senkit  sem 
lehet  hibáztatni,  ha  beszély  helyett  beszély- 
két,  rajzot,  vázlatot,  genre-képet  ír.  Mindenki 
műveljen  oly  műfajt,  a  melyhez  kedve,  tehet- 
sége van.  De  midőn  nem  belső  ösztön,  hanem 
külső  körülmények  ragadják  az  írókat  vala- 
mely térre,  az  már  kórjel. 

E  kórságnak  két  gyógyszere  van,  az  egyik, 
ha  a  szerkesztők  több  tekintettel  viseltetnek 
az  irodalom  iránt,  a  másik,  ha  az  írókban 
több  az  önérzet  vagy  ha  úgy  tetszik,  a  büsz- 
keség. Mindkét  gyógyszer  magában  is  hasz- 
nál, de  együtt  természetesen  még  hatásosabb. 
A  napi  lapok  szerkesztőinek  meg  kellene  gon- 
dolniok,  hogy  a  tárczaelbeszélések  erőszako- 
lása  rontása  az  irodalomnak.  A  tárczát  meg 
lehet  tölteni  egyébbel  is,  a  mint  azt  a  kül- 
földi lapok  példája  mutatja.  A  tudomány,  iro- 
dalom, művészet  és  társadalom  köréből  írt 
vonzó  tárczák  inkább  érdekelnék    a    közönsé- 

get,  rnint  a  törik-szakad  tárczaelbeszélések. 
A  néhány  számra  terjedő  beszélytől  sem  kel- 
lene nagyon  visszariadniuk.  Hirlapjaink  öröm- 
mel emlegetik,  hogy  immár  beléjök  olvadt  az 
egész  irodalom.  Még  talán  nem,  ne  is  adja 
az  Isten.  De  ha  a  beolvasztás  a  czéljok,  még 
inkább  kötél ességök  az  irodalmi  szempontok 
figyelembe  vétele. 

Azonban  az  írók  önérzetének  is  ébrednie 
kell  a  szerkesztők  és  kiadók  önkénye  ellen. 
A  kezdő  íróknak  minden  irodalomban  sanyarú 
éveket  kell  átélniök,  míg  kivívják  magokat. 
De  küzdelmök  ne  legyen  egyoldalú.  Épen 
azért  kár  majdnem  kizáróan  napi  lapokra  tá- 
maszkodniuk :  vannak  heti  és  havi  folyóira- 
tok, a  hol  hosszabb  műveket  is  közölhetni. 
Az  irodalmi  társaságok  pályázatai  is  nyitva 
állanak  előttök  s  egy-egy  jutalmazott  pályamű 
anyagilag  is  segíthet  rajtok.  A  neves  írók  már 
szabadabban  mozoghatnak,  mérsékelhetik  a 
szerkesztők  és  kiadók  követeléseit.  Az  író  be- 
csülje meg  tollát,  ha  azt  kívánja,  hogy  a  kö- 
zönség és  utókor  is  megbecsülje.  Elődeink, 
azok  a  nagy  tehetségű  és  hatású  férfiak,  a  kik 
társaságunkat  alapították,  sanyarú  körülmé- 
nyek között  nőttek  fel  s  mégis  mily  nyomokat 
hagytak.  Ne  feledjük  el,  a  mit  Kölcsey  e  szá- 
zad elején  mondott  írótársainak  :  «Nem  vigasz- 
talhatjuk, hevíthetjük-e  a  köztünk  hanyatlót 
azzal,  a  mit  Apollón    mondott   a  trójai  hősök- 

nek:  Nem  tudnátok-e  oly  férfiak  lenni,  hogy 
a  sorsnak  ellenére  is  győzelmet  vegyetek?)) 
Adja  Isten,  hogy  Kölcsey  lelkesülése  soha 
se  alugyék  ki  szivünkben !  S  ez  óhajtással 
egyszersmind  megnyitom  a  Kisfaludy-társaság 
LI.  ünnepélyes  közülését. 


KISEBB   BESZEDEK 

IRODALMI    ÜNNEPÉLYEKEN. 


I. 
A  VITKOVICS-ÜNNEPÉLY  LAKOMÁJÁN. 

Eger,   1878  aug.  26-án. 

Uraim !  Az  a  férfiú,  a  kinek  ma  emlékét  ün- 
nepeljük, kétszeresen  Eger  városáé;  előszói- 
mért itt  született,  másodszor  mert  szülőföldje 
hű  kegyelettel  őrzi  emlékét.  De  engedjék,  uraim, 
hogy  a  m.  t.  Akadémia  is  jogot  tartson  e  fér- 
fiúhoz. Vitkovics  ugyan  nem  tartozott  tagjai 
közé,  mert  egy  pár  hónappal  előbb  halt  meg, 
mintsem  az  Akadémia  véglegesen  megalakul  • 
hatott  volna,  de  egyike  volt  azoknak,  a  kik 
Buda-Pestet  irodalmi  központtá  emelték,  s  egy- 
szersmind szellemileg  a  magyar  Akadémiát 
megalapították.  Nagy  csapás  volt  Magyaror- 
szágra nézve,  hogy  majdnem  kétszázadig  nem 
volt  fővárosa,  s  midőn  visszafoglalták  is  Budát, 
ez  sokáig  nem  volt  az  ország  szíve.  Örök  hála 
azon  férfiaknak,  a  kik  a  század  elején  Buda- 
Pesten  újra  feldobogtatták  a  nemzet  szivét, 
s  lehetővé  tették,  hogy  Széchenyi  újra  vissza- 

foglalja  a  fővárost  a  magyarnak.  Vitkovics- 
nak  sok  érdeme  van  ebben.  Az  ő  szeretetre- 
méltó egyénisége,  jeles  költői  tehetsége,  s 
vidám  szelleme  vonzotta  az  idős  és  fiatal 
írókat,  s  vendégszerető  háza  sokáig  gyül- 
helye  lőn,  nemcsak  a  pesti,  hanem  a  Pesten 
átutazó  íróknak  is.  Kazinczy  pesti  triászának 
nevezte  Vitkovicsot,  Szemerét  és  Horvát  Ist- 
vánt. 

Vitkovics  estélyen  olvasta  fel  Kölcsey  1810- 
ben  az  első  magyar  műballadát ;  Szemere 
1815-ben  a  Mondolat  elleni  feleletet ;  Helmeczy 
a  nyelvújítás  apológiáját;  innen  indult  Döb- 
rentei,  mint  az  új  széliem  hirdetője  Erdélybe, 
s  itt  határoztatott  el  az  Erdélyi  Múzeum  meg- 
indítása is.  S  midőn  1822-ben  az  Aurora  meg- 
indult, Kisfaludy  Károly  drámáival,  Vörös- 
marty eposzaival  ragadta  el  a  közönséget,  az 
újabb  írói  nemzedék  is  Vitkovics  estélyein 
nyerte  mintegy  felavatását.  Hogy  mily  szere- 
tettel és  tisztelettel  csüggött  az  ifjabb  nemze- 
dék Vitkovicson,  mutatja  az  az  elégia,  mely- 
lyel  Vörösmarty  az  ő  halálát  siratja,  s  melynek 
végén  így  sóhajt  fel : 

Tán  eljő  kora.  hol  szabadabb  lesz    lenni  magyarnak 
S  százados  álmaiból  nemzetisége  kitör ; 

Akkor  az  élten  túl  lengő  árnyékod  örüljön  ; 
A  haza  hívei  közt  téged  is  emlegetend  ! 

A  kor,  melyről  Vörösmarty  álmodozott,  el- 
jött :  Vitkovicsot  a  haza  hívei  között  emleget- 
jük, megjelöljük  szülőházát  s  megkoszorúzzuk 
emlékét. 

S  mindehhez,  Eger  városa  után,  kinek  van 
töhb  joga,  mint  a  m.  t.  Akadémiának,  a  mely 
Vitkovicsot  szellemi  alapítói  közé  számlálja  ? 
Legyen  hát  szabad  a  m.  t.  Akadémia  nevében 
megáldanom  Vitkovics  emlékét  s  üdvözölnöm 
Eger  városát,  mely  oly  kegyelettel  ünnepelte 
meg  jeles  fia  születésének  százados  évforduló- 
ját. Adja  Isten,  hogy  Eger  városa  a  mily  hő- 
siesen védte  egykor  magát,  oly  erős  vára 
legyen  a  nemzeti  műveltség  ügyének  is  !  A  m. 
t.  Akadémia  nevében  Eger  városára  emelem 
poharamat ! 

LT. 

TOLDI  SZERELME  BEMUTATÁSA 
A  KISFALUDY-TÁRSASÁGBAN. 

1878  október  25-én. 

Tisztelt  Társaság !  Van  szerencsém  megnyitni 
az  ülést,  s  egyszersmind  legyen  szabad  jelen- 
tenem, hogy  Arany  János  társunk  ajándékul 
egy  példányt  küldött  Társaságunknak  legújabb 
munkájából.  A  könyv  czíme  ez :  Toldi  sze- 
relme,   elbeszélés    tizenkét    énekben;   tehát   a 

Toldi-trilógia  második  része.  Már  maga  a  könyv 
czíme  megfejti  önöknek  azt,  hogy  miért  térek 
el  a  rendes  szokástól,  kivételesen  miért  jelen- 
tem be  a  munkát  az  ülés  elején  s  íem  a  vé- 
gén. Arany  Toldija,  szoros  kapcsol,  tban  van 
Társaságunk  történetével  s  úgy  szólva  családi 
ügyünk.  A  trilógia  első  része  1847-ben  nyert 
jutalmat  a  Kisfaludy-Társaság  pályázatán.  En- 
nek immár  liarminczkét  esztendeje.  Akkor  ez 
elnöki  széken  báró  Jósika  Miklós  ült,  az  önök 
helyeit  Fáy,  Vörösmarty,  Bajza,  Czuczor,  Toldy, 
Eötvös,  Erdélyi,  Garay  stb.  foglalták  el,  s  üd- 
vözölték az  új  tehetséget,  a  ki  költészetünkre 
új  fényt  vala  derítendő.  Azóta  Jósika  távol 
hazájától,  száműzetésben  halt  meg,  s  a  Társa- 
ság legkitűnőbb  tagjainak  egész  csoportja  szál- 
lott sírba.  Sőt  az  az  ifjú  költő  is,  Petőfi,  a  ki 
oly  őszinte  lelkesedéssel  fogadta  a  koszorú- 
zott művet,  villámként  enyészett  el  a  forrada- 
lom viharában,  s  új  barátja  elégiája  hiába 
kereste  sírját,  hogy  könyeivel  öntözze.  Midőn 
Arany  Társaságunk  és  a  nemzet  tapsaitól  buz- 
dítva, megírta  trilógiája  harmadik  részét, 
Toldi  Estéjét,  Társaságunk  nem  munkálkodott 
többé,  a  magyar  alkotmánynyal  együtt  fel- 
függesztetek, s  ő,  Társaságunknak  akkor  leg- 
ifjabb tagja,  nem  foglalhatta  el  székét  e  mű- 
vével. Azonban  midőn  Társaságunk  1860-ban 
tiira  föléledt  s  1862-ben  megtarthatta  ünnepé- 
lyes közülését,  Arany  trilógiája  második  részé- 

bői  olvasott  fel  egy  pár  töredéket.  íme  Tár- 
saságunk legszebb  és  legszomorúbb  emlékei 
hogyan  fűződnek  Arany  Toldijához,  s  vájjon 
magának  a  költőnek  nem  legszebb  és  legszo- 
morúbb éveit  jelöli-e  trilógiája  ? 

Aranyt  e  második  rész  megírására  először 
Petőfi  ösztönözte,  a  ki  1848-ban  már  ismerte 
kéziratban  Toldi  Estéjét.  «Ha  fejét  és  lábát 
megcsináltad,  írd  meg  a  derekát  is,»  —  monda 
neki.  Arany  hozzá  is  fogott ;  de  első  terve 
oly  akadályokba  ütközött,  a  melyeket  nem 
volt  képes  legyőzni.  Csak  1863  őszén  fogott 
hozzá  újra  egy  új  tervvel,  de  közbejött  csa- 
ládi csapások  és  betegeskedései  miatt  nem 
folytathatta.  Azonban  1874  óta  derültebb  nap- 
jaiban koronként  ismét  dolgozgatott  rajta, 
míg  végre  ez  év  tavaszán  befejezte.  A  kész 
művet  megmutatta  egy  pár  barátjának ;  de 
épen  nem  kivánt  vele  a  nyilvánosság  elébe 
lépni.  Kerülni  akarta  az  izgalmat,  melynek  ki 
van  téve  minden  író  egy  újabb  munkája  ki- 
adásakor, s  nem  kivánt  többé  részt  se  dicső- 
ségből, se  gáncsból.  Aztán  szigorúbb  bírája 
levén  magának,  mint  másnak,  ez  érzelmeket 
némi  elégedetlenség  is  növelte.  Halála  utánra 
akarta  halasztani,  hogy  tegyen  vele  egy  ké- 
sőbbi kor,  a  mit  tetszik.  De  végre  engedett 
barátai  kéréseinek,  a  kik  közt  én  voltam  a 
legkövetelőbb,  legzaklatőbb,  leggyöngédtele- 
nebb.  Lehet,  hogy  nem  helyesen  cselekedtem  ; 

de  megvallom,  szeretném,  ha  életem  téve- 
dései csak  ilyenekből  állanának.  Ő  maga  is 
érezte,  hogy  ezzel  a  művével  egy  régi  tar- 
tozását rója  le.  Be  is  vallja  a  mű  végén,  a 
midőn  így  ír : 

Egyéb  dolgairól  hű  Toldi  Miklósnak 
Nem  érzem  magamat  énekkel  adósnak; 
Könyvbe  se'  olvastam,  nem  is  tudakoztam ; 
Csak  ez  egy  munkámmal  igazán  tartoztam. 
Daliás  Időkről,  mit  még  barna  bajjal 
Kezdtem  s  félbe  hagyék  küzdve  kórral,  bajjal, 
Most,  mikor  agg  lettem,  hajam  is  fehérül  : 
ímhol  a  bús  ének  Toldi  Szerelmém). 

De  érezte,  hogy  kiadásával  is  tartozik  azon 
nemzedéknek,  mely  oly  őszinte  szeretettel 
csüngött  költészetén  s  Toldiját  oly  nagyra 
becsülte.  Elvégre  a  mű  megjelent  s  ím  van 
szerencsém  bemutatni.  Úgy  hiszem,  nemcsak 
Társaságunk,  hanem  az  egész  olvasóközönség 
köszönetét  fejezem  ki  a  költőnek,  hogy  a  tel- 
jes Toldival  ajándékozott  meg  bennünket. 
E  trilógia  költészetünknek  mindig  büszke- 
sége lesz,  az  izlés  változásai  nem  fogják  el- 
temetni, s  egy  későbbi  kor  kritikusa,  ha 
talán  sokat  gáncsolna  is  benne,  még  mindig 
elég  marad,  a  mitől  nem  tagadhatja  meg  bá- 
mulatát. 

És  most  legyen  szabad,  ha  önök  megenge- 
dik,   egy   pár    részletet   olvasnom   fel    belőle. 

Az  első  rész  a  Társaság  keblében  olvastatott 
fel  először,  e  második,  az  időben  utolsó  rész 
is  innen  induljon  a  világba. 


ni. 

TOLDY  FERENCZ  SÍREMLÉKÉNEK 
FELAVATÓ  ÜNNEPÉLYÉN. 

A  kerepesi-úti  temetőben  1880  október  31-én. 

Tisztelt  gyülekezet !  Majdnem  öt  éve  múlt, 
hogy  egy  zord  téli  napon  Toldy  Ferencz  hűlt 
tetemeit  e  temetőbe  kisértük.  Mennyi  gyász 
borult  koporsójára,  legkivált  az  Akadémiáé, 
melynek  már  megalakulásakor  tagja,  évtize- 
deken át  titkára  és  éltető  lelke  volt;  az  egye- 
temé, melynek  tanszékén  egy  úgyszólva  általa 
teremtett  tudományt  hirdetett;  a  Kisfaludy- 
Társaságé,  melyet  alapított,  s  mint  igazgatója, 
majd  elnöke  oly  sokáig  s  annyi  sikerrel  veze- 
tett; a  fővárosi  képviselőtestületé,  melynek 
legbuzgóbb  és  legérdemesebb  tagjai  közé  tar- 
tozott. Oly  hirtelen  és  váratlan  történt  halála, 
hogy  alig  hihettük  el.  Hisz'  még  azelőtt  egy 
pár  nappal  élénken  vett  részt  mindennemű 
munkásságban,  hévvel  beszélt  megírandó  mun- 
káiról, mintha  lélekben  és  testben  örök  ifjú- 
sággal áldotta  volna  meg  az  ég,  sőt  még  aznap 

este  is  egy  új  munkába  fogott.  íróasztala  mel- 
lett érte  a  halál,  mint  a  hőst  a  csatatéren 
E  körülmény  még  fájóbbá  tette  veszteségün- 
ket, s  megsirattuk  benne  a  tudóst,  a  hazafit, 
a  barátot,  a  buzdítót  s  utolsó  bajnokát  azon 
hős  csapatnak,  melynek  irodalmunk  újjászüle- 
tését köszönhetjük. 

És  most,  a  midőn  síremlékét  avatjuk  föl,  a 
melyet  közadakozásból  emelt  a  Kisfaludy-Tár- 
saság,  ugyanazon  testületek  képviselői,  ugyan- 
azon résztvevő  közönség  állja  körül  sírját, 
ugyanazon  kegyelettel,  de  más  érzések  között. 
Akkor  lelkünk  olyan  volt,  mint  a  zord  téli 
nap  alkonya,  mely  dermesztő  éjbe  merül,  most 
az  őszi  napfényhez  hasonló,  mely  enyhít  s 
megaranyozza  a  sírt.  Akkor  gyászoltunk,  most 
emlékezünk,  akkor  csak  Toldy  koporsóját  lát- 
tuk, most  egész  pályája  tárul  föl  előttünk,  s 
ugyanazon  eszmék  és  érzések  rezegnek  át  lel- 
kűnkön, melynek  az  elhunyt  képviselője  volt. 

Valóban  Toldy  pályája  szép  és  lelkesítő 
pálya.  Senki  sem  őrizte  meg  hívebben  és  tel- 
jesíté  buzgóbban  Kazinczy  és  Kisfaludy  Károly 
hagyományát,  mint  ő.  A  nyelvben  és  nyelv 
által  fejleszteni  ki  a  nemzetiséget,  az  iroda- 
lomban és  irodalom  által  szilárdítani  meg 
mindkettőt,  s  így  fölébresztve  az  álomba  sü- 
lyedt  nemzetet,  egyszersmind  újjászülni  az 
elhanyatlott  magyar  államot :  ez  volt  a  szent 
hagyomány.  Maga  Toldy  megjegyzi  egyik  élet- 

rajzi  töredékében,  hogy  mindazokat,  kik  a 
húszas  években  s  általában  az  Akadémia  meg- 
nyitása előtt,  de  ezután  is  1848-ig  a  magyar 
írói  pályán  működtek,  legfőkép  a  hazafiság 
vezette,  életök  föladata  a  magyar  nyelv  és 
irodalom  művelése  és  terjesztése  volt,  s  mind- 
kettőt nem  mint  végczélt  tekintették,  hanem 
mint  eszközt  a  nemzetiség,  s  ha  lehet,  a  ma- 
gyar állam  fölelevenítésére.  Erre  törekedtek 
nagyok  és  kicsinyek,  ez  tette  a  magyar  írókat, 
erőseket  és  gyengéket  testvérekké,  s  mint  az 
első  keresztyének  bátorították,  lelkesítették 
egymást  azon  büszke  önérzetben,  hogy  végre 
is  ők  fogják  a  nemzetet  életben  tartani,  míg 
eljő  politikai  ébredése  s  üt  a  fölszabadulás 
órája. 

Az  óra  ütött  s  egy  új  korszak  derült  Magyar- 
országra, de  egy  gyásznapon  minden,  egy 
egész  félszázad  munkája  veszendőnek  látszott. 
S  ekkor  Toldy  állott  először  a  romokra  hir- 
detni a  régi  hitet.  A  forradalom  titán  megjelent 
első  magyar  könyv  előszavában  vigasztalja  és 
bátorítja  elcsüggedt  nemzetét.  «  Minden  egyéb 
fensőség  ingatag  kiált  föl  —  csak  a  szel- 
lemé biztos  és  maradandó.  Ebben  nemzetünk 
jövője  és  semmi  egyébben.w  Saját  lakására 
gyűjtötte  össze  az  Akadémia  szétriadt  tagjait, 
megindította  Uj  magyar  múzeumát  e  sokat  ki- 
fejezőjelmondattal :  Peragit  tranquilla  potestas 
quae  violenta  nevűit;  élére    állott   a    történet- 

irodalmi  mozgalmaknak,  hogy  a  nemzet  múlt- 
jából merítsen  erőt  jövőjére,  az  egyetemen 
mint  magántanár  lépett  föl  irodalomtörténeti 
fölolvasásaival,  hirdetve  az  ifjúságnak,  hogy 
nemzetünknek  nemcsak  politikai  múltja  van, 
hanem  irodalmi  is,  s  így  jövőjének  is  kell 
lennie. 

Azonban  Toldy,  Kazinczy  és  Kisfaludy  Ká- 
roly hagyományához  még  egy  új  törekvést 
csatolt.  Amazok  inkább  csak  a  nemzeti  iro- 
dalmat igyekeztek  megalapítani,  Toldy  a  ma- 
gyar tudományosság  megalapítása  felé  is  for- 
dítá  a  nemzet  figyelmét.  Ifjúságától  egész 
haláláig  izgatott  a  mellett,  hogy  a  tudomány 
minden  ágát  művelés  alá  vegye  a  magyar. 
Maga  jó  példával  ment  elől,  előkészítette  az 
Akadémia  reformját,  tudományos  vállalatokat 
és  egyesületeket  alapított,  s  buzdította  négy- 
öt írói  nemzedék  ifjú  tehetségeit.  Sok  oldalú 
fogékonysága,  buzgó  tevékenysége  bámulatos 
volt,  s  mindvégig  a  magyar  tudós  példány- 
képe maradt,  ki  a  tudományt  erős  nemzeti 
érzéssel  párosítja.  Fennen  vallotta,  hogy  a 
tudomány  főczélja  ugyan  maga  a  tudomány, 
s  ez  nemcsak  egy  nemzeté,  hanem  az  egész 
emberiségé,  de  minden  tudós  első  sorban 
hazájának  szolgál,  s  dicsőségét  nemzetével 
osztja  meg.  Buzgón  hirdette,  hogy  a  politikai 
rendszabályok  egymagokban  meg  nem  védik, 
ki  nem  fejlesztik,  s  még   kevésbbé    terjesztik 

a  nemzetiséget.  A  tudomány  sulya  8  a  művé- 
szet varázsa  az,  mi  biztosít,  fejleszt  és  hódít. 
Mélyen  hitte  a  nemzeti  műveltség  államalkotó 
erejét,  s  abban  a  reményben  hunyt  el,  hogy 
küzdelmeinket  siker  koronázza. 

Nyugodjál  csendesen,  kifáradt  bajnok,  s  ál~ 
madozzál  reményeidről.  Ringassanak  szép  ál- 
mokba barátaid  Kölcsey  és  Vörösmarty  hym- 
nuszainak  hangjai,  melyek  sírodnál  ime  újra 
megzendülnek.  Almadozzál  arról,  hogy  meg- 
bűnhődte már  e  nép  a  múltat  és  jövendőt; 
almadozzál  azon  jobb  kor  teljességéről,  mely 
után  buzgó  imádság  epedez  százezrek  ajakán. 
Az  a  koszorú,  melyet  sírodra  teszünk,  nemcsak 
a  kegyeletes  emlékezet  jelképe,  hanem  a  lel- 
kesedésé is,  hogy  azt  a  hagyományt,  melyet 
Kazinczytól  és  Kísfaludytól  Örökölve,  ránk 
szállítottál,  hiven  megőrizni  és  buzgón  teljesí- 
teni törekszünk. 

IV. 
A  GARAY-ÜNNEPÉLYEN. 

Szegzárd,   1881  szeptember  4-én. 

Azon  budapesti  irodalmi  társulatok  nevében 
van  szerencsém  itt  szót  emelni,  melyek  ez 
ünnepélyre  képviselőket  küldöttek.  Örömmel 
jöttünk  ide,  hogy  kifejezzük  kegyeletünket 
Garay    János,    a  jeles    költő   iránt,    hogy   üd- 

YÖzöljük  Tolnaniegye  és  Szegzárd  közönségét, 
mely  oly  híven  őrzi,  oly  melegen  ünnepli  köl- 
tője emlékét. 

Valóban,  Garay  megérdemli  e  kegyeletet, 
mert  mint  ember  és  költő  egyaránt  betöltötte 
helyét.  Haláláig  hű  maradt  jelmondatához : 

A  lelkem  Istené, 
Hazámé  életem, 
A  szivem  hölgyemé, 
Enyém  becsületem. 

Mocsoktalan  tisztán  futotta  meg  pályáját, 
bár  nem  sebek,  szenvedések  nélkül,  de  a  meg- 
próbáltatások napjaiban  sem  cagadta  meg  jel- 
leme őszinteségét  és  lantja  méltóságát.  E  lant 
csak  nemes  érzéseknek  volt  szentelve :  a  sze- 
relem ábrándjainak,  a  családi  élet  szentségé- 
nek, de  mindenek  felett  a  hazaszeretetnek. 

Garay  híven  követte  mesterét :  Vörösmartyt, 
a  kinek  nyomaiba  lépett  ő  is.  Mint  Vörös- 
marty, úgy  ő  is,  multunk  nagyságát  és  dicsősé- 
gét mutatta  fel,  hogy  éreztesse  a  nyomorult 
jelent  s  reményt  ébreszszen  a  jövő  iránt. 
Csatár,  Árpádok  és  Szent  László  e  szellem  szü- 
löttei s  balladáiban  folyvást  a  magyar  törté- 
nelem epikai  és  drámai  mozzanatait  énekli 
meg.  Mily  erélylyel  fejezi  ki  A'on/jában  a 
magyar  hagyományos  jogérzetet,  mely  csak  a 
törvénynek  hódol,  a  bitorló  önkényt  és  kegyel- 
met egyaránt  visszautasítja  ! 

De  nemcsak  a  múlt  nagy  emlékeit,  hanem 
a  jelen  vágyait,  a  jövő  reményeit  is  zengette 
Garay. 

A  kétségbeesett  hazafiság  sugalta  Berzse- 
nyinek, hogy :  «romlásnak  indult  hajdan  erős 
magyar»,  Kölcsey  kétségbeesve  kiáltott  fel, 
hogy  a  magyar  már  csak  névben  él.  Vörös- 
marty kiemelte  lyránkat  a  kétségbeesésből  és 
hirdette :  hogy  jönni  kell  még,  jönni  fog  egy 
jobb  kor.  Az  új  költői  nemzedék  egész  lel- 
kesüléssel fogadta  szivébe  e  reményt  s  Garay- 
val  együtt  a  hazafias  eszméket  és  érzéseket 
tolmácsolták,  a  hazafias  erényeket  dicsőítet- 
ték. 

A  hol  költők  születnek,  hol  a  lant  szava 
visszhangra  talál,  nem  sokáig  késhetnek  a 
tett  emberei  is. 

Vörösmartyt  Tolnamegye  nevelte,  a  Völgy- 
ség szép  vidékén  írta  Zalán  futását ;  Garayt 
Szegzárd  szülte,  a  rímelő  és  hivő  hazafi  költő- 
ket a  tettre  kész  tolnamegyei  hazafiak  egész 
serege  követte,  élükön  Bezerédj  István,  az  örök 
jog  szószólója  s  az  első  megyei  adózó  nemes, 
Csapó  Dániel,  az  anyagi  érdekek  előmozdítója, 
az  első  magyar  népgazda,  Perczel  Mór,  az  első 
magyar  tábornok,  a  ki  győzelemre  vezette  a 
honvédeket. 

íme  a  szó  és  tett,  a  költők  és  államférfiak 
egymásra  hatása.  Fény  nevökre  s  áldás  Tolna- 
megye és  Szegzárd  közönségére,    a   mely   oly 

fiakat    szült,    növelt   s    emléköket   oly  kegye- 
lettel ünnepli. 


V. 
A  BESSENYEI-ÜNNEPÉLYEN. 

Puszta-Kovácsi.   1883  június   10. 

Üdvözlöm  önöket,  uraim,  a  Kisfaludy-Társa- 
ság  nevében  ;  s  azt  hiszem,  hogy  nemcsak  a 
Kisfaludy-Társaság,  hanem  az  egész  irodalom 
érzelmeit  tolmácsolom,  ha  egyszersmind  kö- 
szönetet is  mondok  önöknek  kegyeletökért, 
hogy  Bessenyei  György  sírját  emlékkővel  je- 
lölték meg.  A  vén  almafa,  a  melynek  árnya 
alá  temették  egykor  az  agg  bihari  remetét, 
reg  kidőlt,  a  sír  rég  egyenlő  lett  a  földdel,  s 
új  meg  új  tavasz  virágai,  új  meg  új  tél  hava 
födték  el  azt  szemeink  elől.  De  önök  fölkeres- 
ték a  drága  hamvakat  s  ím  emlékkő  hirdeti 
a  késő  nemzedéknek  is,  hogy  hol  nyugszik  az 
a  férfiú,  a  kivel  új  korszak  kezdődik  irodal- 
munkban, a  melynek  fejlődése  átalakítja  tár- 
sadalmi és  állami  életünket. 

A  XVIII.  század  azon  évtizedei,  melyekben 
Bessenyei  György  született  és  férfiúvá  ért, 
szomorú,  talán  legszomorúbb  korszaka  volt 
Magyarországnak.  A  kedvező  külső  körülmé- 
nyeknek nem  feleltek  meg  a  belsők,  külsőleg 

ép  testünkben  lelkünk  haldokolni  látszott.  Ma- 
gyarország a  mohácsi  veszedelem  óta  sohasem 
volt  egészebb,  egységesebb,  mint  ekkor,  s 
mégis  sohasem  volt  kevésbbé  Magyarország. 
A  török  hódítás  és  befolyás  végkép  megtört ; 
Erdély  visszaszállott  a  magyar  koronára,  a 
bánság  visszacsatoltatott,  de  nemzeti  öntuda- 
tunk mindinkább  hanyatlani  kezdett.  Az  ősi 
alkotmány  állott  még,  de  csak  külsőségében ; 
csak  névleg  voltunk  önálló  állam,  tényleg  tar- 
tománynyá  sülyedtünk.  Az  ország  koronként 
békét  élvezett,  de  a  béke  művei  ellenünk  for- 
dultak. A  műveltség  szélesebb  körben  kezdett 
terjedni,  mint  azelőtt,  de  egészen  idegen  volt. 
Az  aristocratiának  csak  neve  és  előjogai  hir- 
dették magyarságát,  de  nem  szíve  és  nyelve. 
A  középnemesség  egy  része  utánozta  az  aris- 
tocratiát,  más  része  pedig  némi  elvaduitságba 
esett  vissza.  Néptelen  városainkba  idegenek 
telepedtek  s  kezökbe  vették  az  ipart,  keres- 
kedelmet, művészetet,  s  kezdték  magokba  ol- 
vasztani erőtelen  polgárrendünket.  A  nemzeti 
irodalom,  mely  a  XVII.  században  oly  kitűnő 
költőket  és  prózaírókat  tudott  felmutatni, 
egészen  elnémult,  nyelvünk  elparlagiasodott, 
mintha  a  nemzeti  műveltségnek  még  csak 
vágyáról  is  le  akartunk  volna  mondani.  Egy- 
szóval, mint  Vörösmarty  monda  e  korról : 

Lassú  halálnak  mérge  szállt  reánk. 

Ekkor  alapíttatott  1760-ban  a  magyar  kirá- 
lyi testőrség  intézménye,  talán  más  czélból, 
mint  a  mit  eredményezett.  Tódultak  ide  a 
középnemesség  ifjai.  De  18—20  éves  korukban 
jővén  Bécsbe,  sokkal  magyarabb  szelleműek 
voltak,  mintsem  oly  idegenekké  válhattak 
volna,  mint  aristocratáink  gyermekei,  a  kik 
ott  növekedtek  fél,  de  egyszersmind  lelkeseb- 
bek, mintsem  ne  érezték  volna  műveltségűk 
hiányát.  Megragadta  őket  az  elmaradottság  és 
szégyen  érzete  és  a  min  magok  átmentek,  azt 
éreztetni  kívánták  nemzetökkel  is.  Bessenyei 
György  volt  közöttük  a  leglelkesebb.  Tizen- 
két évig  művelte  magát  és  áthatva  a  franczia 
irodalom  szellemétől,  a  mely  akkor  egész 
Európában  uralkodott,  elhatározta,  hogy  fel- 
támasztja halottaiból  a  magyar  irodalmat  és 
megindítja  nemzeti  műveltségünk  fejlesztését. 

Társaságot  alapított  testőrtársai  között,  a 
magyar  nyelv  és  irodalom  művelésére,  s  e 
hagyományos  szellem  egész  a  múlt  század 
végéig  megmaradt  a  testőrségben  és  Kisfaludy 
Sándor  is  innen  lépett  az  írói  pályára ;  de 
Bessenyei  föllépte,  1772— 1784-ig  kiadott  szá- 
mos költői  philosophiai  és  történeti  munkái 
még  nagyobb  mozgalmat  indítottak  meg  benn 
a  hazában.  A  szunnyadó  erők  és  új  tehetsé- 
gek egész  serege  követte  a  merész  kezdemé- 
nyező példáját,  sőt  új  vezérek  támadtak  s 
Révay  és  Kazinczy  mintegy  megalapították  az 

újabb  irodalmat.  Az  a  láng,  mely  egy  század 
óta  a  magyar  írók  s  az  egész  magyar  nemzet 
keblét  hevíti,  abból  a  szikrából  gyuladt  fel,  a 
mely  Bessenyei  lelkéből  pattant  ki  először. 
Méltán  jelölik  nevével  újabb  irodalmunk  kez- 
detét. 

De  Bessenyei  nemcsak  elhanyatlott  irodal- 
munkat támasztotta  fel  halottaiból,  hanem 
azon  társadalmi  és  politikai  reformokat  is  hir- 
dette, melyek  a  nemzeti  műveltséggel  kapcso- 
latban vannak.  Senki  sem  fejezte  ki  nála  ko- 
rábban és  világosabban  azt  a  nagy  igazságot, 
hogy  egyesek  kiművelhetik  ugyan  magokat 
idegen  nyelv  és  irodalom  segélyével,  de  egy 
egész  nemzet  csak  saját  nemzeti  nyelvén  mű- 
velheti ki  magát.  A  legműveltebb  nemzetek 
példái  lebegtek  előtte,  tudákosság  helyett  tu- 
dományt követelt,  a  tudomány  és  élet  egy- 
másra hatását,  s  legalább  eszmei  kibontako- 
zást a  középkori  intézmények  békóiból.  Meg- 
támadta közoktatásunkat,  a  melynek  tannyelve 
holt  nyelv  volt,  a  közigazgatásban  és  törvény- 
kezésben a  nemzeti  nyelv  használatát  sürgette 
s  egy  kitűnő  röpiratban  indítványozta,  hogy 
akadémia  alapíttassák,  a  magyar  nyelv  és  tu- 
dományok művelése  végett. 

Eszméinek  hatása  már  érzett  az  1790-diki 
országgyűlés  szónokain,  századunk  első  év- 
tizedeiben pedig  Nagy  Pál  erélyes  szószóló- 
jókká    vált,    s    épen    Nagy    Pál    beszédeinek 

hatása  alatt  Széchenyi  megvalósítá  tervét,  s 
megalapította  a  magyar  Akadémiát.  íme,  iro- 
dalmi mozgalmaink  kapcsolata  társadalmi  és 
politikai  törekvéseinkkel ;  ime  küzdelmeink 
hosszú  sora,  a  melynek  első  bajnoka  Besse- 
nyei volt. 

Immár  elmúlt  egy  százada  annak,  hogy 
Bessenyei  föllépett,  s  több  egy  félszázadnál, 
hogy  e  sírban  aluszsza  örök  álmait.  Mily  küz- 
delem, mennyi  változás  egy  század  alatt !  Nem- 
zeti műveltségünk  erős  gyökeret  vert,  társa- 
dalmi és  politikai  intézményeink  átalakultak 
s  hazánk  kivívta  önállását. 

De  Bessenyei  sírjánál  nemcsak  a  múlt  ke- 
gyeletes emlékeit  érezzük  szívünkben,  hanem 
a  jelen  kötelességeit  s  a  jövő  reményeit  is. 
Egy  század  sikeres  küzdelme  egy  új  század 
új  küzdelmeire  lelkesít  bennünket.  Nemzeti 
műveltségünknek  még  nagy  erősödésre,  nagy 
fejlődésre  van  szüksége,  önállásunkat  csak 
súlyos  szellemi  és  anyagi  munka  árán  tart- 
hatjuk fenn,  erősíthetjük  és  fejleszthetjük. 
Merítsünk  erre  erőt  Bessenyei  példájából  is. 
Áldás  hamvaira,  lebegjen  szelleme  közöt- 
tünk ! 

VI. 
JOVANOVICS  JÁNOS  ÜNNEPÉLYÉN. 

Tartatott  a  KisíaludyTái  sasáéban   1889  máj.  29- 

E  felolvasások  után,  melyek  Jovanovics  tár- 
sunk pályáját  rajzolták,  költészetét  tolmácsol- 
ták, legyen  szabad  nekem  őt  magát  üdvözle- 
nem  Társaságunk  nevében.  A  tisztelet  és  hála 
érzelmével  üdvözlöm  a  távollevőt,  mint  leg- 
kitűnőbb szerb  költőt,  a  ki  a  magyar  költészet 
tanulmányával  is  foglalkozva,  megismertette 
azt  nemzetével  s  a  ki  különösen  Arany  Toldija 
sikerült  fordításával  a  szerbeknél  is  népszerűvé 
tette  e  magyar  remekművet.  A  nemzetek  köny- 
nyebben  megértik  egymást  az  irodalmi,  mint 
a  politikai  téren.  Itt  gyakran  valódi  vagy 
képzelt  érdekek  választják  el  őket  egymástól ; 
ott  az  igazság  nyomozása,  a  szép  cultusa  test- 
vérekké teszi  s  az  emberiség  nagy  gondo- 
latához emeli.  Jovanovics  a  szép  cultusával 
közelebb  hozta  a  magyart  a  szerbhez  s  dúsan 
visszafizette  az  érdeklődést,  sőt  lelkesedést, 
melylyel  a  század  első  évtizedeiben  a  magyar 
költők  a  szerb  népköltészet  iránt  viseltettek. 
Németországon  Goethe,  nálunk  Vitkovics,  e 
szerb  eredetű  magyar  költő,  fordította  a  köl- 
tők figyelmét  a  szerb  népköltészetre.  Kazinczy, 


378  JOVANOVICS  JÁNOS  ÜNNEPÉLYÉN. 

Kölcsey  és  Vörösmarty  némely  költeményein 
meg  is  látszik  a  hatás.  Bajza  néhány  szép  dalt 
fordított  magyarra,  míg  végre  Székács  József, 
Társaságunk  tagja,  a  harminczas  évek  közepén 
egy  egész  kötet  fordítást  adott  ki,  felvilágosító 
jegyzetekkel  kisérve  s  a  szerb  népköltészetről 
tüzetesen  értekezve.  Sajnálhatni,  hogy  a  szerb 
műköltészet  termékei  kevesebb  átültetőre  ta- 
láltak nálunk.  De  a  Jovanovics  szép  példája 
hasonló  versenyre  fogja  serkenteni  a  mi  köl- 
tőinket is,  annyival  inkább,  mert  a  szláv  nyel- 
vek és  irodalmak  tanulmányozása  az  újabb 
időben  örvendetes  lendületet  vett  a  magyar 
tudósok  és  írók  körében.  Jovanovics  nemzeté- 
nek ünnepelt  költője  s  nyugodt  önérzettel 
tekinthet  vissza  negyvenéves  pályájára.  Dicső- 
séggel futotta  meg  azt,  de  nem  mély  sebek 
nélkül.  Korán  vesztette  el  oly  hőn  szeretett 
nejét  s  kedves  gyermekeit.  E  veszteség  fáj- 
dalma egyik  főforrása  költészetének. 

Sebet  tör  a  dal,  de  balzsamteli 
Ujjával  ismét  megengeszteli. 

Lelje  tovább  is  vigaszát  a  költészetben,  eny- 
hítse sebeit  az  a  koszorú,  melyet  a  szerb  nem- 
zet oly  lelkesedve  nyújtott  neki  s  fogadja  el 
egyszersmind  a  mi  őszinte  méltánylatunk  sze- 
rény fűzérét  is  magyarból  való  jeles  műfor- 
dításaiért. Legyen  e  nap  örökké  emlékezetes 
reá   és   reánk   nézve.    Éltesse  az  Isten   sokáig 

a  szerb  költészet  dicsőségére  s  tartsa  meg 
tovább  is  ér.leklődését,  részvétét,  szeretetét  a 
magyar  költészet  iránt. 

Még  egyszer  üdvözlöm  őt  a  Kisfaludy-Tár- 
saság  nevében. 

Éljen  Jovanovics  János  ! 


VII. 
KATONA  JÓZSEF  SZOBRA  ELŐTT. 

Kecskeméten,   1893  június  12-dikén. 

A  magyar  tudományos  Akadémia  és  a  Kis- 
faludy-Társaság  képviseletében  jelentem  meg 
itt;  ez  intézetek  szives  üdvözletét  van  sze- 
rencsém tolmácsolni  ez  ünnepélyen,  a  mely, 
midőn  Kecskemét  városa  kitűnő  fiának  emlé- 
két újítja  meg,  egyszersmind  élénk  érzéket 
tanúsít  a  magyar  irodalom  érdekei  iránt. 

Kecskemét  városa  mindig  híven  őrizte  Ka- 
tona emlékét  s  a  mai  napon  nem  először  fejezi 
ki  iránta  kegyeletét.  Valóban  nem  ok  nélkül ; 
mert  a  magyar  írók  között  senkit  sem  illet 
meg  méltóbban  az  utókor  tisztelete,  mint  Ka- 
tonát, a  ki  életében  semminemű  méltánylás- 
ban nem  részesült. 

Az  írók  sorsa  e  tekintetben  nagy  ellentéte- 
ket  mutat   fel.    Vannak  írók,  a  kik  életökben 

nagy  zajt  ütnek,  de  az  utókorhoz  semmi  kö- 
zük, mely  egészen  elfelejti  őket ;  némelyek 
majdnem  egyaránt  hatnak  korukra  s  az  utó- 
korra ;  de  vannak  olyanok  is,  a  kik  életökben 
kevés  vagy  épen  semmi  figyelmet  nem  kelte- 
nek s  műveik  csak  haláluk  után  ébrednek 
életre.  Katona  az  utóbbiakhoz  tartozott.  Mi- 
dőn néhány  kísérlet  után  1821-ben  kiadta  Bánk 
bánt,  első  és  utolsó  nyomtatott  drámáját,  egé- 
szen elhangzott  az,  mint  kiáltó  szó  a  pusztá- 
ban. Azonban  halála  után,  a  30-as  években 
mind  zajosabb  tetszést  aratott  színpadon  és 
irodalomban  egyaránt. 

Vörösmarty  hatása  alatt,  majd  Petőfi  föl- 
léptével mind  nemzetibbé  vált  költészetünk,  s 
Bánk  bán  épen  beillett  ez  új  légkörbe.  Az 
1825-iki  országgyűlés  után  Széchenyi  könyvei 
és  tettei  közepett  érthetőbbé  vált  Katona  tra- 
gédiájának tárgya,  a  mely  némi  hasonlóságot 
tüntetett  föl  a  múlt  és  jelen  küzdelmei  között. 
A  politikai  és  sesthetikai  indokok  egymásba 
játszva,  drámairodalmunk  csúcspontjára  emel- 
ték e  mellőzött  és  feledett  művet.  E  helyet 
meg  is  érdemli.  Régibb  és  újabb  drámaíróink 
között  senki  sem  emelkedett  fenségesebb  tra- 
gikumig; senki  sem  rajzolt  nemzetibb  és  jel- 
lemzetesebb  alakokat,  mint  Katona.  E  fényolda- 
lak háttérbe  szorítják  az  árnyoldalakat. 

E  mellett  van  Katona  művében  valami  va- 
rázs, nemzeti  történelmünk  gyászának  varázsa. 

Katona  a  magyar  történelemnek  legjellemzőbb 
vonását  vette  tárgyul :  az  idegen  befolyás  s  a 
nemzeti  visszahatás  küzdelmét,  mely  már  az 
Árpádok  alatt  megkezdődik  s  egész  történel- 
münkön átvonul.  Bánk,  Melinda,  Petur,  Mi- 
khál,  Simon,  Tiborcz,  mind  a  nemzeti  vissza- 
hatás képviselői,  a  kik  egymást  ragadják  az 
örvénybe.  Melinda  nemes  szivű,  de  tapaszta- 
latlan, Simon  becsületes,  de  kétkedő  és  tétlen, 
Mikhál  csak  könyezni,  Tiborcz  csak  panaszolni 
tud ;  Petur  jóakaratja,  korlátlan  szenvedélye 
és  korlátolt  szelleme  meg  nem  mentheti  a 
hazát;  Bánk  ismeri  a  helyzet  veszélyeit,  épen 
oly  átható  eszű,  mint  fenkölt  szellemű,  de 
személyes  sérelme  ellenkezésbe  hozza  önma- 
gával, elveivel  és  boszúja  épen  úgy  megrontja 
őt  magát,  mint  egész  környezetét. 

Ha  igaz  az,  hogy  a  tragédia  a  szánalom  és 
félelem  vegyes  érzésével  tisztítja  szenvedé- 
lyeinket: úgy  Katona  Bánk  bánja,  nincs  min- 
den tanúiság  nélkül  hazafias  küzdelmeinkre 
nézve ;  mert  azt  tanítja,  hogy  csak  az  erély 
mérséklettel,  az  eszély  szilárdsággal,  a  lelke- 
sedés önuralommal,  a  meggondolás  áldozat- 
készséggel, a  munka  türelemmel  párosulva 
tehetnek  képessé  úgy  egyest,  mint  nemzetet 
a  bonyolult  helyzetek  nehézségeinek  legyőzé- 
sére. Ez  eszmék  és  érzések  tisztelete  legmél- 
tóbb áldozat  Katona  szellemének. 

Még  egyszer  fogadják,  uraim,  a  Magyar  Tu- 

dományos  Akadémia  és  a  Kisfaludy-Társaság 
szíves  üdvözletét,  s  adja  Isten,  hogy  az  oly 
szép  fejlődésnek  indult  Kecskemét  városa  s  a 
nemrég  alakúit  Katona-kör  folyvást  fejlődjék, 
erősödjék  és  virágozzék  nemzetünk  és  művelt- 
ségünk javára. 


VIII. 
TÓTH  LŐRINCZ  ÜNNEPÉLYÉN. 

:K<)i   ileczember  9-dikén. 

Tisztelt  társunk  !  Társaságunk  fennállása  óta 
ön  az  első,  a  ki  megérte  tagsága  ötvenedik 
évfordulóját,  s  egyszersmind  élő  azon  férfiak 
közül,  a  kik  Társaságunkat  megalapították. 
Midőn  1836  novemberében  a  Kisfaludy-emlék- 
társaság  irodalmi  társasággá  alakúit,  hogy  a 
Kisfaludy  Károly  szobrára  gyűjtött  összeg 
maradékából  s  munkái  jövedelméből  költői  és 
széptani  feladatokra  pályadíjakat  tűzzön  ki,  s 
midőn  1837  febr.  6.-án  alapszabályait  megálla- 
pította, magát  kiegészítette,  elnökül  Fáy  And- 
rást választotta,  önt  pedig  jegyzőül  kérte  föl. 
Ön  akkor  még  nem  volt  tagja  a  Társaságnak, 
de  mint  buzgó  és  szép  reményű  fiatal  írót  az 
idősb  tagok  segédül  vették  magokhoz  s  majd 
1841-ben  a  Társaság  egyik  tagjává  is  válasz- 
tották. 


TÓTH   LORINCS   ÜNNEPÉLYEN.  3S3 

így  ön  egy  félszázadnál  több  idő  óta  mun- 
kása Társaságunknak,  átélte  fejlődését  s  min- 
dennemű viszontagságait.  Itt  munkálkodott 
Kölcsey  vei,  Vörösmartyval,  Bajzával,  Toldy- 
val,  br.  Jósika  Miklóssal,  br.  Eötvös  Józseffel, 
a  kor  magyar  költői  és  széptani  irodalmá- 
nak legkitűnőbb  képviselőivel.  Szép  kor  volt 
ez.  Irodalmunk  többé  nem  magántanulmány, 
mint  Kazinczy  idejében.  A  nemzet  hallgatni 
kezd  íróira.  Az  olvasó  közönség  még  csekély 
ugyan,  de  folyvást  növekedő,  a  tiszteletdíj 
kevés,  de  annál  több  a  lelkesedés ;  hírlapiro- 
dalmunk még  bölcsőjében,  de  egész  hévvel 
szolgálja  az  irodalom  érdekeit ;  politikai  és 
társadalmi  életünkben  nem  mutathatunk  föl 
nagy  eredményt,  de  folyvást  haladunk  s  miénk 
az  egész  jövő.  Az  ifjúság  duzzadó  ereje  nyi- 
latkozik mindenütt,  a  tavasz  ébresztő  fuvalma 
hatja  át  közéletünket. 

A  negyvenes  években  nemzeti  életünk  fej- 
lődésével fejlődik  Társaságunk  is.  Pályadíjai- 
val éleszti  a  költői  és  széptani  munkásságot, 
átültetni  igyekszik  az  ó-kor  remekeit,  gyűjti 
népdalainkat  és  meséinket  s  az  újabb  kor  két 
legnagyobb  magyar  költőjét  támogatja  pályá- 
jok  kezdetén.  A  vándor  Petőfinek,  két  regény 
fordítását  bízván  reá,  némi  enyhet  nyújt  s 
Aranyt  koszorúzott  Toldijával  a  közönség  elébe 
vezeti.  De  csakhamar  a  forradalom  után,  a 
magyar  alkotmánynyal   együtt  társaságunk  is 

romba  dől.  Tíz  évi  szünet  után  br.  Eötvös 
József  támasztja  föl  halottaiból  s  lesz  mintegy 
második  megalapítója  szellemi  és  anyagi  tekin- 
tetben egyaránt.  Az  újra  megalakult  társaság 
Arany  Jánost  hozza  föl  igazgatójául  Nagy- 
Kőrösről,  ő  szerkeszti  kiadványainkat,  melyek- 
nek során  Madách  Ember  tragédiája,  Shakspere 
és  Moliére -fordítások  kerülnek  napfényre.  Álta- 
lában társaságunk  újabb  és  nagyobb  fejlődés- 
nek indul. 

Ön,  tisztelt  társunk,  nemcsak  tanuja  volt  e 
fejlődésnek,  hanem  részese  is  s  én,  a  ki  már 
harmincz  év  óta  vagyok  tagja  a  társaságnak, 
bizonyságot  tehetek,  hogy  mily  szorgalmas 
látogatója  volt  üléseinknek,  mily  pontosan  tel- 
jesítette mindennemű  megbízásait,  s  mily  örö- 
mest gazdagította  évkönyveinket.  Mindig  gon- 
dos szeretetet  tanúsított  társaságunk  iránt, 
mint  a  hogy  a  kertész  ápolja  a  maga  ültette 
fát  s  gyönyörködik  virágzásában,  gyümölcsö- 
zésében.  Azonban  e  félszázad  alatt  ön  is,  mint 
társaságunk,  fejlődésen  és  változáson  ment  át. 
A  harminczas  években  mint  drámaíró  kezdte 
meg  pályáját.  Gyámolítani  a  Budán  küzdő  ma- 
gyar színészetet,  meggyökereztetni  Pesten,  gaz- 
dagítani a  szegényes  eredeti  műsort,  volt  akkor 
a  jelszó  szépirodalmunkban.  Az  Akadémia  pá- 
lyadíjakkal élesztette  a  mozgalmat,  Vörösmarty 
felhagyott  az  epikai  költészettel,  folyvást  drá- 
mákat írt  s  példáját    több    ifjú    költő  követte. 

Mintegy  hét  színművet  írt  ön,  melyek  közül 
egy  akadémiai  jutalomban,  három  akadémiai 
dicséretben  részesült  s  mindenik  több-kevesebb 
sikerrel  előadatott  színházainkban,  sőt  egyik 
művével  még  operánkra  is  hatott,  a  mennyi- 
ben Erkel  Hunyadi  Lászlója  szövegének  az  ön 
hason  czímű  tragédiája  szolgált  alapul.  Ekköz- 
ben  művelte  a  lyrai  és  elbeszélő  költészetet 
is.  Szívhangok  czímű  lyrai  és  Uti  novellák 
czímű  beszélygyűjteménye  nemes  érzelmekről 
és  formai  készségről  tesznek  tanúságot.  Azon- 
ban Uti  tárczdja,  melyben  ön  nyugateurópai 
utazását  írta  le,  már  mintegy  átmenetül  szol- 
gál a  politikai  és  tudományos  pályához. 

Valóban,  ez  idő  óta  ön  mintegy  búcsút  mon- 
dani látszik  ifjúkori  álmainak,  a  költészet  su- 
galmainak.  Belé  merül  az  élénkülő  politikai 
élet  mozgalmaiba,  mint  a  szabadelvű  eszmék 
bajnoka.  Az  1848—  49-diki  években  mint  kép- 
viselő és  igazságügyminiszteri  tanácsos  szol- 
gálja hazáját,  majd  a  reactio  éveiben  meg- 
őrizve jelleme  feddhetetlenségét,  mint  ügyvéd 
és  író  folytatja  munkásságát  s  koronként  jogi 
tanulmányait  terjeszti  az  Akadémia  elébe. 
Alkotmányunk  visszaállításakor  az  igazságügy- 
minisztériumban,  mint  a  codifikáló  osztály  el- 
nöke működik,  majd  a  birói  pályára  lép, 
mint  a  kúria  tagja  s  most  már  mint  egyik 
tanácselnöke. 

De  senki  sem  tagadhatja  meg  eredetét,  s  a 

múzsa  sírjáig  kiséri  azt,  a  kit  egykor  szeretett. 
Az  a  gondos  nyelv,  élénk  formaérzék,  mely  az 
ön  jogi  munkáit  jellemzi,  sesthetikai  tanulmá- 
nyainak hatása ;  s  most  is,  ha  van  egy  pár 
szabad  percze,  legalább  epigrammokban  kell 
kiömölnie,  melyeket  az  aggkor  vidám  bölcse- 
sége  sugall,  s  melyekkel  nem  egyszer  deríti 
föl  üléseinket.  Még  más  tekintetben  is  hű  ma- 
radt ön  a  költészethez.  A  költészet  nemcsak  a 
szép  versben  nyilatkozik,  hanem  a  szép  élet- 
ben is  s  mi  egyéb  a  szép  élet  küzdelme,  mint 
nemes  költői  álmok  megvalósítása.  Ön  egy 
munkás,  szép  életben  valósítá  meg  ifjúsága 
költői  álmait,  mint  férj,  atya,  jó  barát,  hazafi, 
tudós  és  biró. 

Fogadja  üdvözletünket  Kisfaludy-társasági 
tagsága  ötvenedik  évfordulóján.  Társaságunk 
önt  tiszteli,  mint  egyik  alapítóját  és  szereti, 
mint  atyai  barátját.  Éljen  sokáig,  a  haza  ja- 
vára és  társaságunk  díszére  ! 


IX. 
AZ  EZREDÉV  ÜNNEPÉLYÉN. 

Tartatott  a  Kisfaludy-Társaságban   1896  május  27-én. 

Tisztelt  közönség !  Társaságunk  elhatározta, 
hogy  mai  ülését  hazánk  ezeréves  fennállása 
emlékének    szenteli.    Ha    valaha    fájdalmasan 

éreztük,  hogy  a  közelebbi  évtizedekben  társa- 
ságunk legkitűnőbb  tagjait  vesztettük  el,  e 
fájdalmat  a  mai  nap  bizonyára  még  élénkeb- 
ben érezhetjük.  Ha  élne  még  Vörösmarty, 
Zalán  futása  és  a  Szózat  költője,  mi  méltóan 
üdvözölhetné  a  honfoglalás  ezredik  évforduló- 
ját; ha  élne  Arany  János,  nemzeti  mondáink 
nagy  költője,  az  Almos-,  vagy  Árpád-mondakör 
egy  néhány  epikai  rajzával  mi  fényt  vethetne 
a  nemzeti  ünnepre  ;  ha  élne  báró  Eötvös  József, 
a  ki  eszméivel  annyira  befolyt  alkotmányunk 
reformjára,  mi  elragadóan  tolmácsolhatná,  hogy 
mi  híven  ragaszkodott  nemzetünk  századokon 
ál  alkotmányához,  de  folyvást  újította,  a  multat 
a  jelennel  kötve  össze ;  ha  élne  báró  Kemény 
Zsigmond,  a  ki  Magyarország  állami  fölbom- 
lását a  mohácsi  vész  után  annyi  erővel  s  oly 
búskomolyan  rajzolta  egyik  regényében,  mily 
örömmel  és  élénken  varázsolná  elénk  a  szét- 
szakadt Magyarország  összeolvadását  s  hősies 
küzdelmét  állami  léteért. 

De  ha  e  nagy  írókkal  nem  versenyezhetünk 
is  tehetségben,  nemzeti  buzgóságban,  a  haza- 
fiúi hűségben  bizonyára  nem  állunk  hátrább 
nálok.  Az  ezerév  emléke  meghatja  a  mi  szí- 
vünket is.  Mily  dicsőség  és  gyász,  mennyi 
erény  és  bűn,  mily  kevés  szerencse  s  mily 
balsors  és  mily  hősies  küzdelem  állami  lé- 
tünkért egész  napjainkig.  Mélyen  érezzük  az 
ezeréves  Magyarország  örömét,  búját  s   e   ve- 

gyes  érzések  hullámzásában  erősödik  hitünk 
a  jövőben,  mert  azt  a  vigaszt  és  önérzetet 
meríthetjük  ezeréves  multunkból,  hogy  vér- 
rel szerzett  hazánkat  annyi  viszontagság  között 
is  meg  tudtuk  tartani,  hogy  folyvást  nem  cse- 
kély szolgálatot  tettünk  az  európai  polgároso- 
dásnak ;  hogy  végre  Kelet-Európában  egyedül 
voltunk  képviselői  az  alkotmányos  szabadság- 
nak s  a  magyar  szent  korona  együttes  jelképe 
a  királyi  hatalomnak  és  nemzeti  jogoknak, 
mint  nyugaton  egyetlen  korona  sem.  Nemze- 
tünk államalkotó  erejét  semmi  sem  bizonyítja 
fényesebben,  mint  az,  hogy  hazánk  földjén 
az  első  évezredben  egyetlen  nemzet  sem  tu- 
dót államot  alkotni,  csak  a  magyar.  A  ró- 
maiak után  a  hunok,  avarok  nyom  nélkül 
enyésztek  el,  de  Árpád  országa,  Szent  István 
birodalma  fennáll  napjainkig.  Se  a  szomszédok, 
se  a  királyi  rokonok,  se  egyes  oligarchák  nem 
tudták  szétdarabolni,  sőt  a  midőn  a  mohácsi 
vész  után  három  részre  szakadt,  folyvást  érezte 
összetartozását  s  mihelyest  tehette  :  összefor- 
rott. S  ezt  nemcsak  földrajzi  helyzete  okozta, 
hanem  főleg  alkotmánya,  intézményeinek  ha- 
tása is.  S  ez  államalkotó  nemzet  egyszersmind 
folyvást  a  polgárosodás  szolgálatában  állott, 
eleinte  öntudatlan,  de  csakhamar  mindinkább 
öntudatosan.  Mintha  a  gondviselés  vezette 
volna,  midőn  először  Európába  lépett,  keleten 
a  görögökhöz   csatlakozott  a   bolgárok   ellen, 

védve  Konstantinápolyt,  a  régi  polgárosodás 
egyik  központját,  nyugaton  pedig  Arnulf  né- 
met császárral  szövetkezve,  megdöntötte  a 
nagy  morva  birodalmat  s  az  új  polgárosodás 
fejlődését  segítette  elő. 

Szent  István  alatt  a  keresztyén  államok  so- 
rában foglalt  helyet  és  sokáig  védfala  volt 
Európának  kelet  erőszaka  ellen.  Egy  száza- 
dig diadalmasan  ellenállott  a  török  előnyo- 
mulásának s  midőn  többé  nem  tehette,  vérző 
testével  tartóztatta  fel.  S  épen  akkor  érte  a 
nagy  csapás,  mikor  az  európai  polgárosodás 
újabb  lendületet  vett  s  neki  mintegy  ki  kel- 
lett szorulnia  a  nagy  nemzetek  versenyéből ; 
de  a  gyászos  időben  sem  tört  meg  szelleme. 
Nagy  fogékonysággal  fogadta  az  új  kor  esz- 
méit, kivívta  a  lelkiismeret  szabadságát,  vére 
hullásával  védte  alkotmányát  s  midőn  később 
szelleme  is  megtörni  látszott,  még  akkor  is 
görcsösen  ragaszkodott  alkotmánya  holt  for- 
máihoz. De  felébredt  s  megújult  szelleme  a 
holt  formákba  csakhamar  életet  lehelt,  félszá- 
zados küzdelem  után  a  rendi  alkotmányt  nép- 
képviseletire változtatta,  beleoltva  az  újkori 
parlamentarismust,  mint  önállása  s  szabadsága 
legfőbb  biztosítékát. 

Ezredéves  létünk  utolsó  századát  semmivel 
sem  jelölhettük  volna  meg  méltóbban,  mint 
megújított  alkotmányunkkal.  Szent  örökség 
az,   melyet  vér  és    nagy   emlékek    szenteltek 

meg.  Védtük  azt  karddal  a  csatatéren,  védtük 
szenvedőleges  ellenállással  a  társadalomban, 
védtük  a  jogérzet  és  lelkesedés  elragadó  szó- 
noklataival a  tanácskozótermekben.  Meg  nem 
csonkítva,  épen  kell  szállítanunk  utódainkra 
s  megőriznünk  éltető  szellemét,  a  mely  a 
parlamentarismusban  nyilatkozik.  A  parlamen- 
tarismus  nekünk  több,  mint  más  nemzetek- 
nek ;  nemcsak  a  szabadság  és  haladás  biztosí- 
téka, hanem  a  nemzeti  önállóságé  is.  Ha  meg 
tudtuk  védeni  a  külerőszak  ellen,  meg  kell 
védenünk  a  belső  megromlás  ellen  is.  A  par- 
lamentarismus  törvénye  egyszerű,  mint  az 
erkölcsé.  Ne  tedd  azt  mással,  a  mit  nem  kí- 
vánsz magadnak,  mond  az  erkölcsi  törvény. 
Ne  tedd  azt  többség,  a  mit  nem  kívánsz  ma- 
gadnak, ha  kisebbség  lészsz ;  ne  tedd  azt  ki- 
sebbség, a  mit  nem  kívánsz  magadnak,  ha 
többségre  jutsz  --  mond  a  parlamentaris  tör- 
vény. A  pártok  küzdelme  a  parlamentarismus 
levegője,  de  a  pártok  egymást  teszik  erkölcs- 
telenné, ha  erkölcstelen  fegyverekkel  harczol- 
nak  s  aláássák  az  alkotmányt.  Őrizzen  meg 
ettől  igaz  hazafiságunk,  a  mely  egy  ezredév 
emlékeinek  hatása  alatt  kettős  erővel  ragadja 
meg  lelkünket.  Tisztult  kebellel,  új  lelkesedés- 
sel lépjünk  át  az  új  évezredbe,  hogy  alkotmá- 
nyunk védelme  alatt  folytassuk  küzdelmeinket 
megvalósítására  annak,  a  miről  Széchenyi  álmo- 
dozott :  ((Az  emberiségnek  egy  nemzetet  meg- 

tartani  —  monda  Széchenyi  ezelőtt  ötvennégy 
évvel  —  sajátságait,  mint  ereklyét  megőrizni 
és  szeplőtelen  minőségben  kifejteni,  nemesí- 
teni erőit,  erényeit  s  így  egészen  új,  eddig 
nem  ismert  alakokká  kiképezve,  végczéljához, 
az  emberiség  feldicsőitéséhez  vezetni,  ez  legyen 
feladatunké. 

Adja    Isten,    hogy    az    új    évezred    megoldja 
a  nagy  feladatot ! 


X. 
A  BAJZA-ÜNNEPÉLYEN. 

Szűcsi,   1S96  augusztus   23-dikán 

A  magyar  tudományos  Akadémia  és  Kisfa- 
ludy-Társaság  képviseletében  jelentem  meg  itt 
Kozma  Andor  társammal.  Ha  vannak  intéze- 
tek, melyek  kegyelettel  viseltetnek  Bajza  Jó- 
zsef emléke  iránt,  bizonyára  az  Akadémia  és 
a  Kisfaludy-Társaság  azok.  A  harminczas  és 
negyvenes  években  Bajza,  Vörösmarty  és 
Toldy  voltak  az  Akadémia  vezérférfiai,  a  Kis- 
fal udy-Társaságot  pedig,  mint  Kisfaludy  Ká- 
roly barátjai,  ők  alapították,  emlékére,  mintegy 
az  Aurora-kör  folytatásakép. 

De  nemcsak  e  két   intézettől    érdemli   meg, 

Bajza  a  kegyeletet,  hanem  az  egész  nemzettől. 
Bajza  kitűnő  költő  volt  s  még  kitűnőbb  kriti- 
kus, a  ki  nem  csekély  befolyással  volt  irodal- 
munk fejlődésére.  Abban  a  korban,  mint  lyrai 
költő  senki  sem  művelte  oly  kizáróan  és  több 
sikerrel  a  tiszta  dalt  nála,  A  szerelem  és  ha- 
zafiság e  megható  dalait  széltében  énekelték 
a  társaskörök  s  éneklik  ma  is.  Azonban  az  ifjú 
költő  álmodozásait  csakhamar  a  férfiú  kritikai 
táborozásai  váltották  föl. 

E  század  elején  Kölcsey  igyekezett  megálla- 
pítani a  magyar  kritikát,  de  oly  ellenzésre 
talált  irodalomban  és  közönségben,  hogy  visz- 
szavonult  s  többé  nem  kritikákat,  csak  aesthe- 
tikai  értekezéseket  írt.  Ekkor  lépett  be  Bajza 
tele  hévvel  és  bátor  kitartással.  Éles  dialec- 
tikája,  szívós  küzdelme  kivívta  a  kritika  jogait, 
szabadságát  s  összetörte  az  ellene  táplált  bal- 
fogalmakat. Diadalra  segíti  az  Aurora-kör 
széptani  irányát,  Révai  nyelvtani  rendszerét, 
Kazinczy  nyelvújításait.  A  Kritikai  Lapok,  Fi- 
gyelmező, Athenaeum,  melyeket  szerkesztett, 
épen  oly  nevezetes  emlékei  irodalmunk  fejlő- 
désének, mint  az  ő  fáradhatatlan  munkásságá- 
nak és  kritikai  szellemének. 

Másfél  évtizednél  többet  töltött  el  folytonos 
harczban.  Polémiái  élénk  érdeklődést  költöttek 
fel.  A  conversations-lexiconi  pör  első  szigorúbb 
kikelés  volt  a  gondatlan  szerkesztés  ellen  és 
DessewfFy   József  gróf  legyőzése  első  megtá- 

madása  a  születési  aristocratia  követeléseinek 
az  irodalom  köztársaságában.  Az  Auróra-pör 
először  hozta  szőnyegre  az  írói  tulajdon  kér- 
dését. 

Dramaturgiai  harczai  emelték  szinkritikánk 
színvonalát.  A  Kazinczy-Pyrker-féle  vitában 
az  a  nemzetiségi  hév,  mely  a  haza  fiaitól 
a  hazai  irodalom  művelését  követelte  s  meg- 
bélyegezte a  magyarból  németté  lett  írókat, 
szükséges  és  jótékony  volt.  A  Csató  elleni 
polémiában  a  politikai  és  írói  jellemtelenség 
leleplezése  egy  különben  jeles  íróban,  erős 
benyomást  tett  a  közönségre  s  elősegítette  a 
közvélemény  szilárdulását.  A  közönség  kezdte 
megszokni  a  szemben  álló  irányok  és  szemé- 
lyek tusáját  s  többet  várt  a  folyóiratoktól, 
mint  pusztán  czikkek  gyűjteményét.  így  ala- 
pította meg  Bajza  az  irodalmi  sajtót  és  készí- 
tette elő  a  politikait,  mely  csakhamar  fejlő- 
désnek indult. 

A  negyvenes  években  visszavonult  a  szer- 
kesztéstől és  kritikától  egyaránt  és  történelmi 
tanulmányokhoz  fordult.  Azonban  a  forrada- 
lom kizavarta  nyugalmából  s  a  nemzeti  ka- 
tasztrófa kétségbeejtette.  Kedélye  elsötétült, 
szelleme  kezdett  kialudni  s  egy  emésztő  kór, 
lassú  halál  martaléka  lőn.  Mily  szomorú  lát- 
vány volt  az  Akadémiában,  vagy  Pest  utczáin 
az  egykor  deli  és  erős  férfiú  megtört  alakja? 
elváltozva,  mint  egy  élő  halotté.   Egészen   azt 

fejezte   ki,   a  mit  ő  maga  mondott  egyik  szép 
költeményében : 

Elhunyt  lelkem  lángja  lettem, 
Néptelen  ház,  puszta  rom. 
Tűnik,  hamvad   életem, 
Isten  hozzád  nemzetem  ! 

Az  idő  rohan,  az  irodalmi  és  politikai  világ- 
ban új  bajnokok  és  küzdelmek  állanak  elő,  a 
régiek  háttérbe  szorulnak  s  néha  még  emié- 
kök is  elhomályosul.  Épen  azért  köszönet  és 
hála  Hevesmegye  lelkes  fiainak,  különösen 
az  egri  irodalmi  körnek,  hogy  nem  engedik 
elhomályosulni  Bajza  emlékét.  Méltán  büszkék 
földijökre,  mert  egy  kitűnő  írót  tisztelhetnek 
benne,  a  ki  jelentékeny  hatással  volt  a  nem- 
zeti élet  fejlődésére,  egy  tiszta  jellemű  buzgó 
hazafit,  a  kit  hazafi-bánata  ölt  meg. 

Fény  nevére,  áldás  emlékére ! 


XI. 
A  PÁLFFY  ALBERT-ÜNNEPÉLYEN. 

Gyula.   1899    május  28-án. 

Tisztelt  közönség !  A  Magyar  Tudományos 
Akadémia  és  a  Kisfaludy-Társaság  megbízásá- 
ból jelentem    itt    meg    Schuhmacher    Sándor 

dán  íróval,  a  Kisfaludy-Társaság  külső  tagjá- 
val, hogy  üdvözöljem  e  megye,  e  város  lelkes 
fiait  és  leányait,  a  kik  jeles  földijök,  Pálffy 
Albertnek,  az  Akadémia  és  Kisfaludy-Társaság 
egykori  tagjának,  emlékét  annyi  kegyelettel 
őrzik. 

Pálffy  Albert  mint  kiváló  publicista  és  re- 
gényíró szolgálta  irodalmunkat.  Az  ő  publi- 
cista pályája  Magyarország  újabb  történeté- 
nek oly  fordulópontjaival  találkozott,  melyek 
elhatározó  befolyással  voltak  nemzetünk  sor- 
sára. Értem  az  1848 — 1849-iki  eseményeket  s 
az  1837-iki  kiegyezést.  Pálffy  1848-ban  mind- 
járt a  márcziusi  mozgalmak  elején  indította 
meg  Márczius  tizenötödike  czímű  lapját,  mely 
csakhamar  a  forradalmi  szellem  legelszántabb 
közlönyévé  vált.  Korán  meggyőződött  arról, 
hogy  megújult  alkotmányunkat  előbb-utóbb 
fegyverrel  kell  védenünk,  ezért  erélyes  rend- 
szabályokat követelt  a  kormánytól  s  folyvást 
táplálta  a  forradalmi  szellemet.  Midőn  a  for- 
radalom elviharzott  s  tizenhét  évi  szenvedés 
után  jobb  napok  virradtak  a  magyarra  s  végre 
megtörtént  a  kiegyezkedés,  Pálffy  újra  egy  kis 
lapot  indított  meg,  az  Esti  lap  czíműt  s  épen 
oly  erélylyel  védte  a  kiegyezkedést,  mint  a 
milyen  hévvel  szította  volt  annak  idején  a 
forradalmat  s  mind  a  két  nagy  eseményt  vég- 
zetesnek, történeti  kényszerűségnek  tartotta 
s   azt    hitte,   hogy   a   forradalomban    kifejtett 

erőnk  utóhatása  vívta  vissza  alkotmányunkat 
s  a  kiegyezkedés  nem  volt  egyéb,  mint  a 
forradalom  bevégzése  mindkét  részről,  mert 
egyik  fél  sem  tudta  végkép  legyőzni  a  má- 
sikat. 

Hirlapi  czikkei  mind  1848-ban,  mind  1867-ben 
nem  csekély  hatást  tettek  a  közönségre.  A  gúny 
fegyverével  küzdött  s  e  fegyvert  a  magyar 
hírlapírók  között  senki  sem  forgatta  több  sebző 
erővel.  Nem  volt  gondos  szerkesztő,  de  a  mit 
maga   írt  s   mindennap  írt  egy  czikket  - 

azt  mindig  kiemelte  a  többi  közül  a  stil  vilá- 
gossága, könnyedsége,  a  mit  a  francziáktól 
tanult,  s  a  gúny  elevensége,  a  mi,  úgy  látszik, 
természetében  gyökerezett.  S  e  gúny  nem  volt 
léha  elmefuttatás,  eszmék  szolgálatában  állott  s 
jellemzőn  tüntette  föl  a  pártok,  rendszabályok 
államférfiak  árnyoldalait,  bár  olykor  torzítva. 
Senkiben  sem  hiányzott  annyira  a  páthosz, 
a  szónoki  emelkedettség,  mint  Pálffyban. 
Sohasem  is  kísérletté  meg ;  az  ő  lelkesülése 
gúnyban  nyilatkozott  mindaz  ellen,  a  mi  esz- 
ményeivel ellenkezésben  állott. 

Hírlapírói  sikerét  jórészt  szépirodalmi  tehet- 
ségének és  műveltségének  köszönhette.  Fő- 
kép a  franczia  irodalmat  kedvelte  s  már 
mint  kezdő  író  a  franczia  elbeszélő  prózát  ta- 
nulmányozta. Beszélyeiben  csakhamar  feltűnt 
a  stílnek  egyszerűsége  és  könnyedsége,  szem- 
ben az  akkor  divatos  többé-kevésbbé  szónoki 

előadással.  A  folyóiratokban  szétszórt  beszé- 
lyeit  épen  akkor  gyűjtötte  össze,  a  mikor  föl- 
virradtak a  márcziusi  napok.  Kiadója  kinyo- 
matta ugyan  a  gyűjteményt,  de  csak  a  forra- 
dalom után  bocsátotta  közre  Egy  földönfutó 
hátrahagyott  novellái  czímmel,  névtelenül.  Való- 
ban, Pálffy  hat  évig  üldözött  földönfutó  volt, 
de  oly  jól  tudott  rejtőzni,  hogy  el  nem  fog- 
hatták. Csak  akkor  hagyta  el  rejtekét,  midőn 
kihirdettetett  az  általános  amnestia.  Többé  el 
nem  Ítélhették,  de  mint  veszélyes  egyént  Cseh- 
országba internálták,  honnan  csak  az  ötvenes 
évek  vége  felé  térhetett  hazájába. 

Mind  bujdosása,  mind  száműzetése  idejében 
számos  beszélyt  és  regényt  írt,  de  termékeny- 
sége mind  számban,  mind  benső  értékben, 
pályája  utolsó  évtizedeiben  emelkedett  maga- 
sabb fokra,  midőn  a  politikától  teljesen  vissza- 
vonult s  fiai  halála  után  a  munkában  keresett 
enyhet.  Jól  elbeszélt  és  kellemes  regényekkel 
gazdagította  irodalmunkat.  Pálffy  nem  annyira 
a  szenvedélyek  rajzában  kereste  a  hatást,  mint 
inkább  a  leleményes  cselekvényben,  a  társa- 
dalmi viszonyok  élénk  és  jellemző  feltünteté- 
sében. Legörömestebb  és  legsikerültebben  e 
század  régibb  és  újabb  magyar  társadalmát 
rajzolja  és  számos  typikus  alakját  varázsolja 
elénk,  s  a  kényes  tárgyakban  is  folyvást  meg- 
őrzi jó  Ízlését  és  erkölcsi  érzékét.  Korrajzi 
tekintetben  legsikerültebb  regénye  a  Régi  Ma- 

gyarország  utolsó  éveiben,  melynek  cselekvénye 
a  negyvenes  évek  elején  kezdődik  s  a  szol- 
noki csatával  végződik.  Az  agguló  költő  ifjú- 
kora legerősebb  benyomásait  eleveníti  meg  e 
műben,  melyet  az  Akadémia  koszorújával  tün- 
tetett ki. 

És  most  engedjék  meg  uraim  és  hölgyeim, 
hogy  az  Akadémia  e  koszorújával  az  elhunyt 
szülőházát  is  feldíszítsem  s  melléje  aggassam 
a  Kisfaludy-Társaságét  is,  mely  egy  pár  mű- 
vének kiadója  volt.  És  engedjék  meg  végre, 
hogy  mindkét  intézet  köszönetét  ismételjem 
Békésmegye  és  Gyula  városa  lelkes  közön- 
ségének, Közművelődési  Egyesületének  e 
kegyeletes  ünnepélyért.  Valóban  méltó  rá, 
a  mint  a  költő  mondja : 

hogy  a  haza 
Szivében  hordja  annak  emlékét, 
Ki  a  hazát  szivében  hordozá. 


XII. 
AZ   ARANY-EMLÉKSZOBA  MEGNYITÁSÁN. 

Nagy-Szalonta.   1899  augusztus  27-én. 

A  Kisfaludy-Társaság  képviseletében  jelen- 
tem meg  itt  Kozma  Andor  társammal,  hogy 
üdvözöljem  Nagy-Szalonta  városa  közönségét, 

mely  annyi  kegyelettel  csüng  nagy  szülötte, 
Arany  János  emlékén ;  hogy  köszönetet  fejez- 
zek ki  az  emlékbizottságnak,  mely  annyi  ta- 
pintattal épen  ez  épületben  rendezte  be  az 
Arany-emlékszobát. 

Valóban  az  úgynevezett  Csonka-torony  szo- 
ros kapcsolatban  van  Arany  Jánossal  és  köl- 
tészetével. Mondják,  hogy  ez  Toldi  Miklós 
vára  köveiből  épült  s  ím  a  költő  emléke 
összevegyül  a  hősével,  kit  trilógiájával  ő  kel- 
tett örök  életre.  A  tornyot  az  a  háromszáz 
hajdú  nemzetsége  építette,  a  mely  Bocskay, 
Bethlen  és  I.  Rákóczy  György  zászlói  alatt 
oly    híven  küzdött  az  alkotmány  védelmében. 

Innen  a  háromszáz  .  .  . 

Táborban,  mezőben  hadakozni  hősen 

Hogy  robbana  mindjárt  s  köztük  az  én  ősem, 

irja  Arany  s  a  Toldi  szerelme  végén  s  ősére 
mintegy  büszkén  kiált  föl : 

Szolgálta  királyát,  majd  a  fejedelmet, 
Kinek  én  ezt  írom  tört  czímere  mellett, 
Zárt  sisakon  s  pajzson  kézbe'  kivont  kardú, 
Nagy  falusi  Arany,  szalontai  hajdú. 

De  nemcsak  a  magyar  közép-  és  új-korra 
emlékeztet  bennünket  ez  épület,  hanem  a 
legújabb  korra  is  s  a  politikai  események 
közé  irodalomtörténeti  emlékek  vegyülnek. 
A   Csonka-tornyot    mind    Petőfi,    mind    Arany 

megénekelték :  Petőfi  1847-ben,  Arany  1850-ben  ; 
Petőfi  megemlékezvén  a  múlt  idők  szabadság- 
harczárói, mintegy  óhajtja  az  új  időkét ;  Arany 
a  legyőzött  harcz  után  mélabúsan  gondol  e 
múltra  s  a  kifáradt  küzdelemnek  hanyatló 
korszakán  mereng.  E  két  hangulat  híven  jel- 
lemzi a  két  költő  hazafias  költészetét.  Petőfi 
lelkesítője  nemzetének  a  harczban,  Arany  vi- 
gasztalója a  harcz  után.  Petőfi  költészetéből 
századokra  hangzik  a  kardok  csattogása,  a 
trombita  hangja,  az  ágyúdörej  s  a  diadal  má- 
mora. Arany  költészetében  a  késő  unokák  is 
érezni  fogják  a  hazafi  könnyét,  gyászát,  a  le- 
győzött Magyarország  sóhaját  és  szenvedése 
erényeit.  S  mily  őszinte  és  erős  barátság  fűzte 
össze  a  két  költőt.  Mikor  Arany  föllépett  az 
irodalomban,  Petőfi  egész  lelkesedéssel  üdvö- 
zölte : 

Mit  én  nem  egészen  dicstelenül  kezdek, 
Folytasd  te,  barátom,  teljes  dicsőséggel ! 

S  a  mikor  csak  tehette,  hányszor  látogatta 
meg  Aranyt  s  hány  szép  költeményt  írt  Sza- 
lontán.  Arany  hasonló  érzelemmel  viszonozta 
Petőfi  rokonszenvét  és  szeretete  egész  melegét 
árasztotta  reá  s  később  mennyi  bánattal  gon- 
dolt a  csatatéren  minden  nyom  nélkül  eltűnt 
barátjára  s  nem  egy  költeményében  siratta 
meg: 

Ki  nékem  álmaimban 
Gyakorta  megjelensz, 
Korán  elhunyt  barátom, 
Van-é  jel  síri  fádon 
Mutatni,  hol  pihensz  ? 

íme,  mily  gondolatokat  és  érzéseket  ébreszt 
bennünk  a  megifjúlt  Csonka-torony  s  bizo- 
nyára hasonlókat  fog  ébreszteni  a  következő 
nemzedékekben  is.  Épen  azért  fogadja  még 
egyszer  Nagy-Szalonta  városa  és  emlékbizott- 
sága a  Kisfaludy-Társaság  szives  üdvözletét 
és  hálás  köszönetét. 

ARANY  JÁNOS  RAVATALÁNÁL. 

1882  október  24-én. 

Oh  halhatatlan  halott,  mielőtt  elhagynád  e 
csarnokot,  küzdelmeid,  szenvedéseid  és  dicső- 
séged színhelyét,  fogadd  búcsúját  a  Kisfaludy- 
Társar>ágnak  is,  mely  először  koszorúzta  meg 
lantodat  s  melynek  kebelében  zengted  el 
hattyúdalod  is.  Egy  nagy  költő  és  egy  jó  em- 
ber hunyt  el  benned ;  nagy  elmédet  csak  nagy 
szived  múlta  felül.  A  hazafi,  férj,  atya  és  ba- 
rát példányképe  voltál.  A  költő  és  ember  egy 
volt  benned.  A  képzelet  magas  röptét  s  a  szív 
mély  érzéseit,  a  szenvedély  erejét  s  az  örök 
erkölcs  igaz  cultusát  egyesíted  műveidben. 
A  népköltészetből  meríted  ihleted,  régi  hagyo- 
mányaink lelkesítettek  s  az  egyszerű  nép- 
ének formájában  ki  tudtad  fejezni  az  ó-  és 
új  kor  remekíróin  művelt  szellemed  egész 
gazdagságát.  A  magyar  nyelvművészet  felül- 
múlhatatlan mestere,  az  irodalom  méltóságá- 
nak képviselője  s  a  magyar  jellem  valóságos 
typusa  voltál,  minden  erényeivel,  gyöngeségei 

nélkül.  Oh  mennyit  vesztettünk  benned,  oh 
mennyi  mindent  takar  e  koporsó  !  A  fájdalom 
elfojtja  a  szót,  csak  könnyeink  omlanak.  Isten 
veled  !  Isten  veled  !  Isten  veled  ! 


II. 
GREGUSS  ÁGOST. 

1882  november  14-én. 

Tisztelt  Társaság !  Ismét  egy  gyászhír  be- 
jelentése végett  voltam  bátor  önöket  e  rend- 
kívüli ülésre  összehívni.  Greguss  Ágost  tár- 
sunk, Társaságunk  másodelnöke,  majdnem  két 
évtizeden  át  titkára,  folyvást  nagybuzgalmú  és 
érdemű  tagi  a,  folyó  hó  13-án  reggel  hét  órakor 
meghalt.  Már  hónapok  óta  el  voltunk  készülve 
e  csapásra,  mégis  oly  váratlan  ért  bennünket, 
mert  az  emberi  szív  kimeríthetetlen  a  remény- 
ben s  csak  akkor  érzi  igazán  a  veszteség  fáj- 
dalmát, midőn  már  többé  nem  remélhet. 

Ha  van  köztünk  valaki,  a  kinek  élete  mint- 
egy összefonódott  Társaságunk  történetével, 
bizonyára  elhunyt  társunk  az.  Még  mint  fiatal 
író  Társaságunk  kebelében  lépett  fel ;  sesthe- 
tikáját,  az  első  magyar  nyelven  írt  rendsze- 
res sesthetikát,  már  1847-ben  elfogadta  Társa- 
ságunk kiadás  végett  s  az  első  magyar  könyv 
mely  1849   októberében,    a   nagy    katastropha 

után  megjelent,  e  munka  volt.  Szerzője  buj- 
dosott, majd  elfogatva,  börtönben  szenvedett. 
s  midőn  kiszabadult,  elűzetve  tanári  székéről, 
1853-ban  Pestre  jött  s  azon  csekély  számú  írói 
csoporthoz  csatlakozott,  mely  a  fővárosban, 
mint  a  hazafiság  és  nemzetiség  képviselője,  a 
jövő  reményeit  hirdette.  E  szomorú  években 
csakhamar  a  nemzeti  műveltség  egyik  kiváló 
bajnokává  emelkedett.  Aesthetikai,  kritikai  és 
irodalomtörténeti  dolgozatai  éles  észt  és  nagy 
műveltséget  tanúsítottak  s  hatással  voltak  iro- 
dalmunk fejlődésére.  Majd  viszonyaink  jobbra 
fordultával  mint  az  Akadémia  tagja  s  a  Kis- 
faludy-Társaság  titkára,  még  nagyobb  mun- 
kásságot fejtett  ki ;  számos  philosophiai  érte- 
kezést és  irodalmi  essay-t  írt,  melyek  két 
kötetben  összegyűjtve  is  megjelentek  s  iro- 
dalmunkban az  ily  fajú  művek  legjobbjaihoz 
tartoznak.  Társaságunk  Evköngveit,  kiadvá- 
nyait éveken  át  szerkesztette  és  műfordít- 
ványaival  gazdagította.  Két  nagyobb  eredeti 
műve  is,  a  Balladáról  és  Shakespere  pályája 
czíműek,  szoros  kapcsolatban  vannak  Társasá- 
gunk irányával.  Az  első  népköltési  gyűjtemé- 
nyeink alapján  tárgyalja  és  állapítja  meg  a 
ballada  elméletét  annyi  tudománynyal,  éles 
észszel,  szellemmel  és  önállósággal,  hogy  egyet- 
len költői  műfaj  elmélete  sincs  megírva  így 
irodalmunkban.  A  második  nagyobb  mű,  me- 
lyet az  akadémia  megbízásából  írt,  mintegy  be- 

vezető  könyv  Társaságunk  magyar  Shakespere- 
jébez,  melynek  létrehozásán  ő  is  annyit  fára- 
dozott. Harmadik  nagyobb  művét,  az  újabb 
rendszeres  sestbetikát,  melylyel  őt  társaságunk 
megbízta,  nem  fejezhette  be,  bár  arra  közü- 
lünk senki  sem  volt  hivatottabb,  mint  ő.  Meg- 
gátolta a  halál.  Az  írók  munkássága,  még  a 
legnagyobbaké  is,  rendesen  töredék  marad, 
elég  ha  jelentékeny  része  lehet  a  nemzeti  iro- 
dalom nagy  egészének. 

Greguss  hatott  kortársaira  mint  ember  és 
író  egyaránt,  munkásságával,  tudományával, 
jellemével.  Hazafisága,  emberszeretete,  buzgó- 
sága és  becsületessége  emlékét  sokan  őrizzük 
szivünkben.  De  volt  lelkében  egy  vonás,  mely 
kiválón  jellemzi  őt,  s  melyet  bár  örökölnénk 
mindnyájan  tőle.  E  vonás  a  philosophiai  szem- 
lélődés és  vallásos  érzés  vegyülete,  a  philoso- 
phiai nyugalom  és  vallásos  resignatio  össze- 
olvadása. Lehetetlen  megindulás  nélkül  olvasni 
utolsó  költeményeit,  melyekben  lelkének  egy 
egész  életen  át  gyűjtött  kincsét  oly  őszintén 
feltárja.  Panasz  nélkül  tűri  szenvedéseit  és 
nyugodtan,  megelégedve  búcsúzik  el  az  élet- 
től. Hálás  a  múltért  s  nem  esik  kétségbe  a 
jövendő  miatt.  Egy  félszázadnál  többet  élt 
épségben,  szeretve,  tisztelve  —  úgy  mond  ;  — 
hány  embertársának  jutott  ez  részül,  hányan 
dőltek  ki  a  pálya  küszöbén  vagy  derekán,  vagy 
tévedtek  el  az  élet  útjain  ?    Ő    is    sok  próbán 

raent  át,  de  megőrizte  hitét  Istenben,  a  kit 
egy-egy  hamar  kész  bölcs  oly  könnyen  meg- 
tagad ;  emberben,  hogy  vív  nagyért,  bár  gyön- 
gesége gyakran  megingatja ;  nemzetében,  bár 
túlbuzgó  hívei  félre  csalnák,  ellenségei  pedig 
vesztét  jósolgatják.  Teljék  be  hited,  áldás  em- 
lékedre elhunyt  társunk  és  philosophiai  szel- 
lemed, vallásos  vigaszod  enyhítse  a  mi  fájdal- 
munkat is  ! 


III. 
MAILÁTH  GYÖRGY. 

1883  márczius  30-án. 

Tisztelt  Társaság !  Rendkívüli  ülésünk  oka 
önök  előtt  már  bizonyára  ismeretes.  Mailáth 
György  egy  iszonyú  gonosztett  áldozata  lőn  ; 
a  minden  tekintetben  kitűnő  férfiú,  a  kit  még 
tegnapelőtt  a  testi  és  lelki  erő  teljében  szem- 
lélhettünk, ma  már  néma,  kihűlt  tetem,  gya- 
lázatosan meggyilkolva. 

Hogy  e  kitűnő  államférfiú  halála  mily  súlyos 
veszteség,  érzi  és  tudja  az  ország,  tudják  és 
érzik  azon  fényes  testületek,  melyeknek  az 
elhunyt  dísze  volt ;  de  hogy  a  Kisfaludy- Társa- 
ság mit  vesztett  benne,  azt  leginkább  csak 
mi  érezzük  és  tudjuk.  Alig  volt  valaki  főuraink 
közt,    a   ki   annyira   ismerte  volna   a   magyar 

irodalmat,  becsülte  volna  az  írói  és  tudomá- 
nyos érdemet,  s  több  részvéttel  viseltetett 
volna  a  tudományos  és  irodalmi  mozgalmak 
iránt,  mint  Mailáth  György. 

A  nemzetiség  erős  érzése,  a  nemzeti  mű- 
veltség hő  szeretete,  lehet,  családi  öröksége 
volt,  de  az  bizonyos,  hogy  ez  örökséget  foly- 
vást öregbítette,  gazdagította.  Mindannak,  a 
mit  dicső  barátja,  gróf  Dessewffy  Aurél,  Elő- 
kelőink' nevelési  rendszeréről  írt  híres  értekezé- 
sében a  művelt  nemzetiségről  és  a  nemzeti 
műveltségről  mondott,  ő  hű  képviselője,  élénk 
kifejezője  volt  aristocratiánkban,  elméletben 
és  gyakorlatban  egyaránt.  Egész  élete  vissza- 
tükrözi ezt.  de  elég  legyen  csak  azt  említenem, 
a  mi  Társaságunkat  illeti.  Mailáth  György, 
nemcsak  alapító  tagja  volt  Társaságunknak, 
hanem  egyszersmind  részvevő  buzdítója  mun- 
kásságunknak, előmozdítója  sikereinknek.  Sok- 
nemű hivatalos  elfoglaltságai  között  is  lelt  arra 
időt,  hogy  üléseinket  szorgalmasan  látogassa, 
sőt  mint  elnök  részt  vegyen  azon  bizottságban, 
melyet  Társaságunk  alapító  és  rendes  tagjaiból 
könyvkiadó  vállalata  vezetésére  nézve  alakí- 
tott. E  tisztét  is  azon  szigorú  pontossággal  és 
lelkes  erélylyel  teljesítette,  mely  benne  a  köz- 
elet emberét  annyira  kitünteté. 

E  hű  részvétet  viszonozzuk  mi  is  hasonló 
hű  részvéttel ;  vigyük  el  hűlt  teteméhez  köny- 
nyeinket,  koporsójához    koszorúnkat.    Fogadja 

el  a  Társaság  a  következő  indítványaimat, 
melyekkel,  úgy  hiszem,  a  közérzületet  feje- 
zem ki. 

Először:  fejezzük  ki  jegyzőkönyvileg  rész- 
vétünket, s  erről  annak  idejében  értesítsük  az 
elhunyt  családját  is. 

Másodszor:  küldjünk  a  Társaság  nevében 
koporsójára  koszorút. 

Harmadszor :  temetésén  vegyünk  részt  tes- 
tületileg. 


IV. 
TARKÁNYI  BÉLA. 

1S86  február  24-én. 

Tisztelt  Társaság!  Gyászhírrel  kell  megnyit- 
nom ülésünket!  Tarkányi  Béla  társunk  folyó 
hó  16-án  elhunyt  Egerben.  Őt,  a  ki  1867-ben 
választatott  rendes  taggá,  már  ezelőtt  sok  év- 
vel erős  kötelékek  fűzték  Társaságunkhoz. 
A  negyvenes  évek  elején  költői  pályázatunkon 
tűnt  föl  először  neve,  háromszor  részesülve 
kitüntetésben,  a  mi,  a  mint  ő  maga  monda, 
ösztönzésül,  buzdításul  szolgált  irodalmi  tanul- 
mányai folytatására,  ereje  kifejtésére.  S  a  mi- 
dőn később  mindinkább  az  egyházi  irodalom 
művelésére  tért  át :  a  szent  könyvet  fordította, 
a  régi   magyar    egyházi   énekek   gyűjtésén  és 

javításán  fáradozott,  imádságos  könyveket  írt, 
ott  is  a  költői  nyelv  és  műpróza  azon  művé- 
szetét érvényesítette,  a  melyre  Társaságunktól 
nyert  buzdítást,  ott  is  azon  hazafias  hány 
sugalmait  követte,  melyek  első  kitüntetett 
költeményeire  lelkesítették.  A  vallásos  buzgó- 
ság, hazafiság  és  a  szép  cultusa  átvonulnak 
egész  életén.  Nemcsak  az  irodalomnak  volt 
kedves  és  buzgó  munkása,  hanem  kedvelője  és 
pártolója  egyszersmind  a  képzőművészeteknek 
is.  Képtárt  gyűjtött  a  hazai  jelesebb  művészek 
műveiből  s  a  külföldi  remekek  másolataiból. 
De  az  irodalom  maradt  mindvégig  főgyönyöre 
s  midőn  betegeskedése  közben  koporsóját  látta 
feltűnni,  hálás  szeretettel  emlékezett  meg  Tár- 
saságunkról, a  mely  irodalmi  bölcsőjét  rin- 
gatta. Ezelőtt  egy  pár  évvel  alapítványnyal 
járult  alaptőkénkhez,  a  múlt  év  végén  újabb 
alapítványt  csatolt  régi  alapítványához  s  egy 
megható  levél  kíséretében  egyszersmind  meg- 
küldötte  Társaságunknak  ajándékul  Czuczor 
arczképét.  E  levél  volt  hattyúdala.  Fejezzük 
ki  jegyzőkönyvileg  részvétünket  a  derék  és 
hű  társ  halálán,  zárjuk  szivünkbe  s  őrizzük 
meg  emlékét. 


IPOLYI  ARNOLD.  413 

V. 

IPOLYI  ARNOLD. 

1886  deczember  15-én. 

Szomorú  jelentéssel  kell  megnyitnom  a  mai 
ülést.  Ipolyi  Arnold,  Társaságunk  rendes  tagja, 
e  hó  2-án  meghalt  Nagyváradon,  hol  ezelőtt 
egy  félévvel  annyi  üdvözlet  és  remény  között 
foglalta  el  a  püspöki  széket.  Boldogult  társunk 
magyar  mythologiai  és  műtörténeti  tanulmá- 
nyainál fogva  tartozott  Társaságunk  köréhez. 
De  midőn  1867-ben  tagnak  választatott,  részint 
hivatalos  elfoglaltsága,  részint  más  intézetek 
és  társulatok  annyira  igénybe  vették  idejét  és 
tevékenységét,  hogy  a  mi  munkásságunkban 
részt  nem  vehetett.  Azonban  mindenütt,  hol  a 
magyar  művészet  érdekeit  szóval  vagy  tettel 
támogatta,  egyszersmind  Társaságunk  felada- 
tát is  folyvást  és  buzgón  szolgálta.  Ipolyiban 
az  egyházi  férfiú,  tudós  és  hazafi,  a  legszoro- 
sabb kapcsolatban  egyesült.  Egyháza  régi  mű- 
emlékeit vizsgálva  vált  műtörténelmi  íróvá, 
az  egyházi  pálya  hazafi  oldalát  is  felfogva, 
mint  a  nemzetiség  s  nemzeti  műveltség  baj- 
noka, az  elsők  sorában  küzdött  ifjúságától 
fogva  egész  végleheletéig.  Halála  nemcsak 
az  egyházra  veszteség,    hanem    az  államra  is, 


414  HENSZLMANN   IMRE. 

de  a  mi  veszteségünk  sem  csekély,  mert  a 
magyar  műtörténelem  egyik  kiváló  képviselő- 
jét vesztettük  el  benne.  Mihelyt  halála  hírét 
vettem,  a  Társaság  nevében  koszorút  küldöt- 
tem koporsójára,  a  nagyváradi  káptalanhoz 
részvétiratot  intéztem,  s  fölkértem  Heinrich 
Gusztáv  r.  tagot,  hogy  mint  a  Társaság  kép- 
viselője vegyen  részt  temetésén.  Kérem  ez 
intézkedések  jóváhagyását,  s  egyszersmind 
legyen  szabad  indítványoznom,  hogy  fájdal- 
mas részvétünk  jegyzőkönyvileg  is  kifejeztes- 
sék s  kéressék  fel  Pulszky  Ferencz  r.  tag,  hogy 
a  boldogult  felett  tartandó  emlékbeszédet  le- 
gyen szíves  elvállalni. 


VI. 
HENSZLMANN  IMRE. 

1888  deczember  19-én. 

Tisztelt  Társaság  !  Fájdalmas  szívvel  nyitom 
meg  az  ülést,  mert  Társaságunk  egyik  leg- 
régibb és  legjelesebb  tagjának,  Henszlmann 
Imrének  halálát  kell  bejelentenem.  Régibb 
tagjaink  sora  mindinkább  ritkul,  legjobbjain- 
kat veszítjük  el,  azonban  vigasztaljon  ben- 
nünket az,  hogy  a  mulandóság  ez  áldozatai 
nem  miíló  nyomokat  hagytak  irodalmunkban. 
Henszlmann    pályáját    is    két    nagy   irodalmi 

emlék  jelöli :  először  a  magyar  archaeologia 
és  műtörténelem  kezdeményezése  és  megala- 
pítása ;  másodszor  új  irányok  kitűzése  aesthe- 
tikai  irodalmunkban.  Már  mint  gyermekifjú, 
mély  benyomást  tett  reá  szülővárosának,  Kas- 
sának dómja,  itthon  és  külföldön  tanulmá- 
nyozni kezdte  a  gót  építészet  sajátságait,  tör- 
vényeit s  az  e  téren  írt  munkái  a  külföld 
figyelmét  is  magokra  vonták.  E  mellett  más 
műemlékeinket  is  tanulmányozta,  évtizedeken 
át  kutatott,  ásatott  és  izgatott  műemlékeink 
fentartása  ügyében,  számos  értekezésével  fényt 
derített  középkori  építészetünkre,  melyről  főleg 
általa  vett  tudomást  az  európai  műtörténelem. 

Henszlmann  e  munkásságát  leginkább  az 
Akadémia  körében  fejtette  ki.  Mint  aesthetikai 
író  majdnem  kizáróan  a  mienk,  a  Kisfaludy- 
Társaságé  volt. 

Párhuzama  nevezetes  hatással  volt  aesthe- 
tikai kritikánk  fejlődésére.  A  szép  ellenébe 
a  jellemzetes  és  eleven  fogalmát  állította, 
az  eszményi  ellenébe  az  egyénit  és  nemzetit. 
Ez  eszmekörben  mozog  .4  hellén  tragédia, 
tekintetlel  a  kereszti/én  drámáia  czímtí  terje- 
delmes tanulmánya  is,  mely  Társaságunk  Ev- 
könyueiben  jelent  meg.  O  hangoztatta  először 
az  újabb  magyar  kritika  jelszavait  s  annyival 
nagyobb  sikerrel,  mert  költészetünk  már  az- 
előtt is  kezdett  elfordulni  a  merev  classikai 
eszménytől. 

Erdélyi  János  Henszlmann  eszméit  egész 
rendszerbe  foglalva  alkalmazta  a  magyar  iro- 
dalomra a  Szépirodalmi  Szemlében,  melyet  Tár- 
saságunk megbízásából  szerkesztett  s  melynek 
Henszlmann  is  egyik  buzgó  dolgozótársa  volt. 
A  mint  ő  hatott  Erdélyire,  ez  viszont  hatott 
reá,  felköltve  érdekeltségét  a  magyar  népköl- 
tészet iránt. 

E  hatásnak  köszönhetjük  a  Népmese  Magyar- 
országon czímű  értekezést,  melyben  Henszl- 
mann először  kisérlé  meg  népmeséink  össze- 
hasonlítását más  népekéivel. 

Mindez  a  forradalom  előtt  történt.  Midőn 
a  forradalom  után  tíz  év  múlva  Társaságunk 
munkásságát  újra  megkezdette,  Henszlmann 
is  híven  részt  vett  benne  s  Evköníjveiúkhen 
jelent  meg  utolsó  nagyobb  tanulmánya  is: 
A  művészetek  eredete  czímű,  melyben  ifjúkori 
eszméit  még  egyszer  tisztultabban  s  történeti 
módszerrel  fejti  ki.  Őt  Társaságunkhoz  ifjúsá- 
gának és  első  sikereinek  emlékei  vonzották, 
örömest  jelent  meg  köztünk  korán  megőszült 
fürtéivel,  melyek  éles  ellentétben  voltak  sima, 
piros  arczával,  épen  mint  elmélkedő  tudomá- 
nyossága szikrázó  elmésségével.  Azonban  las- 
sankét  a  piros,  sima  arcz  az  ősz  fürtökhöz 
halványult  és  redősödött,  vidám  elméssége  el- 
némult, egyszer  csak  kimaradt  üléseinkből, 
nem  keresett  föl  többé   bennünket   s    nekünk 

kellett  fölkeresni  őt,  hogy  eltemessük  és  koszo- 
rút tegyünk  koporsójára. 

Tisztelt  társaság !  Legyen  szabad  indítvá- 
nyoznom, hogy  veszteségünk  fájdalmát  jegyző- 
könyvileg is  fejezzük  ki  s  gondoskodjunk  a 
felette  tartandó  emlékbeszédről ;  részemről 
emlékszónokának  Keleti  Gusztáv  r.  tagot 
ajánlom. 


VII. 
CSIKY  GERGELY. 

1891  október  2S. 

Tisztelt  Társaság !  E  rendkívüli  ülésre  azért 
híttam  össze  önöket,  hogy  hivatalosan  beje- 
lentsem Csiky  Gergely  tagtársunk  és  másod- 
titkárunk halálát.  Sokszor  teljesítettem  már 
ily  szomorú  kötelességet,  de  ritkán  annyi  fáj- 
dalommal, mint  most.  Baráti  kötelékek  csatol- 
tak az  elhunythoz,  egymás  szomszédságában 
laktunk,  ugyanegy  tájékon  nyaralva,  gyakran 
utaztunk  együtt  s  a  folyóiratnak,  a  melyet 
szerkesztek,  ő  volt  egyik  legbuzgóbb  és  leg- 
jelesebb dolgozótársa.  De  én,  a  ki  barátaim 
és  szivem  szerettei  közül  már  annyit  elvesz- 
tettem, talán  könnyebben  tűrhetem  a  csapást, 
mint  más.  Azonban  ki  pótolja  Társaságunk  és 

irodalmunk  veszteségét  ?  Csiky  épen  akkor 
tűnt  fel,  egy  pár  kísérlet  után  akkor  kezdett 
erőteljesebben  fejlődni,  midőn  Szigligetit  már 
elvesztendők  voltunk.  A  harminczas  évek- 
ben Kisfaludy  Károly  nyomába  Szigligeti  lé- 
pett, a  hetvenes  években  Szigligeti  nyomába 
Csiky. 

E  század  elejétől  e  század  végéig  e  bárom 
költő  volt  a  legkifejezőbb  képviselője  dráma- 
irodalmunknak s  legfőbb  támasza  színházaink- 
nak. És  méltán  kérdezhetjük:  ki  lép  ürült 
nyomába?  E  kérdés  kifejezi  irodalmunk  egész 
veszteségét  s  épen  azért  engedjék  meg  önök, 
a  kik  osztoznak  e  veszteség  érzetében,  hogy 
a  következő  indítványokat  terjeszszem  jóvá- 
hagyásuk alá : 

I.  Fejezzük  ki  veszteségünket  jegyzőkönyvi- 
leg, intézzünk  részvétiratot  az  elhunyt  özve- 
gyéhez. 

II.  Küldjünk  ravatalára  koszoriít,  jelenjünk 
meg  temetésén  testületileg  s  kérjük  föl  titká- 
runkat, hogy  a  koporsónál  néhány  búcsúszót 
intézzen  az  elhunythoz  nevünkben. 

III.  Festessük  le  az  elhunyt  arczképét  tere- 
münk számára. 

van. 
HUNFALVY  PÁL  RAVATALÁNÁL. 

1891  deczember  2. 

Még  egy  szót,  még  egy  pár  búcsúszót  hozzád, 
szeretett  barátunk,  mesterünk,  az  Akadémia 
és  a  Kisfaludy-Társaság  nevében,  melyeknek 
egy  félszázadon  át  egyik  dísze,  büszkesége 
voltál. 

Hosszú  életed  munkásságát  egy  rövid  perez 
alatt  megszakítá  a  halál,  de  nem  győzedelmes- 
kedhetik  szellemeden,  mert  mély  nyomokat 
hagytál  tudományos  irodalmunkban.  Megala- 
pítottad az  újabb  magyar  nyelvtudományt, 
különösen  a  magyar  összehasonlító  nyelvé- 
szetet, melyet  tanítványaid  folyvást  művelnek 
s  mely  magára  vonta  a  külföld  figyelmét  is  ;  a 
nyelvészet  segélyével  megvilágítottad  nemzeti 
multunk  nem  egy  homályos  helyét  s  új  szem- 
pontokkal, új  igazságokkal  gazdagítottad  tör- 
ténelmi irodalmunkat.  Ez  örök  emléked,  di- 
csőséged, dicsőségünk.  De  ez  a  vigasz  nem 
csillapítja  fájdalmunkat.  Az  egyén,  az  élő 
egyén  termékenyítő  hatása,  vonzó  kedvessége 
nincs  többé.  Nincs  köztünk  többé  az  a  valódi 
tudós,  a  ki  az  európaiságot  erős  nemzeti 
érzéssel    párosította ;  nincs   köztünk    többé    a 

humanismusnak  az  a  kiváló  képviselője,  a  ki 
minden  iránt  érdeklődött,  a  mi  emberi,  s  ki- 
nek bölcseségét  emberszerető  szíve  táplálta  ; 
nincs  köztünk  többé  közéletünknek  az  a  szi- 
lárd férfia,  a  ki  nehéz  megpróbáltatásokat  élt 
át,  de  mindig  hű  maradt  magához,  s  ha  kel- 
lett, épen  oly  bátran  felszólalt  a  kormány, 
mint  a  nemzet  tévedései  ellen ;  nincs  köztünk 
többé  a  gyöngéd  férj,  jó  barát,  hű  rokon,  a 
kit  épen  úgy  szerettünk,  mint  tiszteltünk.  Oh 
mennyit  vesztettünk  benned  !  Mily  nehéz  a  vá- 
lás !  Koporsódat  hálánk,  áldásunk  kiséri,  de 
fájdalomba  veszve  s  koszorúidon  könnyeink 
csillognak.  Válnunk  kell.  Isten  veled !  Isten 
veled! 


IX. 
SZABÓ  ISTVÁN 

1892  márczius  30. 

Tisztelt  Társaság!  Szomorú  hírrel  kell  meg- 
nyitnom mai  ülésünket  Társaságunk  egyik 
legrégibb  tagja,  Szabó  István,  e  hó  24-ikén 
Kazáron  elhunyt.  A  boldogult  úttörő  hellenis- 
táink  közé  tartozott.  Guzmics  Izidor  példáján 
lelkesülvén,  hellén  tanulmányokhoz  fogott 
s  első  kísérletei  Kazinczy  tetszésében  része- 
sültek.   Virágok   a  görög   anthologiából   czímű 

íbrdítmányával  lépett  föl  1834-ben  s  innen 
kezdve  egész  haláláig  buzgón  fáradozott  a 
hellén  classikusoknak  magyar  nyelvre  átül- 
tetésével. Legfőbb  munkája  Homér,  a  kinek 
mind  ///ásat,  mind  Odysseáját  sikerrel  fordí- 
totta le.  Koronként,  kivált  élte  alkonyán  ős- 
történeti és  nyelvrokonsági  elméletek  vonták 
el  őt  kedves  classikusaitól ;  Horvát  István 
álmodozásait  akarta  föleleveníteni  s  nagyon 
fájlalta,  hogy  e  törekvése  nem  talál  visszhangra 
az  Akadémiában.  Nemcsak  az  Akadémiának 
volt  buzgó  tagja,  hanem  a  Kisfaludy-Társas ág- 
nak is,  melynek  tagjává  1842-ben  választatott. 
Társaságunk  kiadásában  jelent  meg  tőle  Aesop, 
magyarul  és  görögül  s  Évkön  1/ veinket  egész 
haláláig  számos  értekezésével  és  műfordításá- 
val gazdagította.  Ez  évben  érte  meg  Kisfaludy- 
társasági  tagsága  ötven  éves  fordulóját  s  az 
elnökség  épen  ez  ülésen  akarta  indítványozni, 
hogy  a  Társaság  ez  alkalomból  üdvözölje  őt, 
s  íme,  üdvözlet  helyett  koporsójára  kellett 
koszorút  küldenünk.  Mily  közel  áll  az  öröm- 
höz a  fájdalom,  az  élethez  a  halál.  Indítvá- 
nyozom, hogy  fájdalmas  részvétünket  fejezzük 
ki  jegyzőkönyvileg,  gondoskodjunk  a  felette 
tartandó  emlékbeszédről  s  erre  kérjük  fel 
Thewrewk  Emil  társunkat. 

X. 

KOSSUTH  LAJOS. 

1894    ápril    II. 
I 

Tisztelt  Társaság!  A  Kossuth  Lajos  halála 
okozta  gyász  miatt  múlt  havi  felolvasó  ülé- 
sünket a  mai  napra  halasztottam,  egyszers- 
mind a  Társaság  nevében  koszorút  küldöttem 
a  halott  ravatalára  és  felhívtam  a  Társaság 
tagjait,  hogy  testületileg  jelenjünk  meg  a  te- 
metésen, a  mi  meg  is  történt.  Bizonyára,  tisz- 
telt Társaság,  méltán  vettünk  részt  az  általá- 
nos gyászban,  mert  Kossuth  Lajossal  azon 
három  férfiú  egyike  és  utolsója  szállott  sírba, 
a  kik  az  újabb  korban  döntőleg  folytak  be 
Magyarország  sorsára.  E  század  első  évtize- 
deiben gróf  Széchenyi  István  lelket,  hitet 
lehelt  a  nemzetbe,  kijelölte  a  fejlődés  irányát, 
felköltötte  társadalmunk  és  alkotmányunk 
reformjának  eszméit.  Ez  eszmék  fejlődését 
gyorsította  Kossuth  Lajos  s  az  európai  moz- 
galmak hatása  alatt,  törvényes  formák  között 
kivívta  alkotmányunk  átalakulását,  nemzeti 
önállásunk  erősebb  biztosítékait  és  midőn  a 
megújult  alkotmány  megtámadtatott,  védel- 
mére lelkesítette  a  nemzetet.  A  védelem  ké- 
sőbb forradalomba  ment  át  s  hősies  küzdelem 
után  csak  romokat  hagyott  hátra.  E  romokon 

építette  föl  Deák  Ferencz  újra  alkotmányun- 
kat, a  jogfolytonosságból  indulva  ki,  össze- 
kötve a  multat  a  jelennel,  erélyt  mérséklettel, 
szilárdságot  óvatossággal  párosítva. 

Mind  a  három  férfi  mintegy  küldetést  telje- 
sített, egymást  pótolta,  egymást  egészítette 
ki ;  a  mi  egyikben  többé-kevésbbé  hiányzott, 
azzal  a  másik  dúsan  meg  volt  áldva  s  min- 
denik munkásságában,  a  mi  üdvös  és  mara- 
dandó volt,  beolvadt  alkotmányunkba,  nem- 
zetünk életébe. 

így  fogva  föl  újabb  történelmünket,  Kos- 
suth iránt  kifejezett  kegyeletünk  nem  lehet 
ellenkezésben  se  Széchenyi,  se  Deák  emléké- 
vel s  még  kevésbbé  alkotmányunkkal,  mely 
egyaránt  kötelez  nemzetet  és  királyt  s  fölötte 
áll  minden  egyéni  kiválóságnak. 

De  Kossuth  politikai  pályájának  van  iro- 
dalmi oldala  is,  különösen  szónoklata,  mely 
közel  érinti  Társaságunk  tanulmányai  körét. 
Kossuth  bizonyos  irányban  magas  tökélyre 
emelte  a  magyar  politikai  szónoklatot.  Senki 
sem  volt  szónokaink  között,  a  kinek  élén- 
kebb képzelme  és  fogékonyabb  kedélye  lett 
volna.  Kölcseynek,  az  újabb  magyar  szónoklat 
művészibb  kezdeményezőjének,  szent  fájdalma 
nála  lángoló  szenvedélylyé  változott  át  és  bús- 
komolysága áradó  lelkesedéssé.  Mester  volt 
valamely  tárgy  vagy  tény  fény-  vagy  árny- 
oldalai kiszínezésében,   még   mesteribb,   ha   a 

nemzeti  emlékek,  vágyak  és  remények  húr- 
jain játszott  s  egy-egy  fájdalmas  felkiáltással 
vagy  éles  gúnynyal  a  szenvedélyek  egész  vi- 
harát keltette  föl.  Senki  sem  beszélte  szebben 
nyelvünket,  senkinek  sem  volt  kellemesebb, 
nagyobb  terjedelmű  és  változatosabb  hangja, 
melyet  választékos  és  mégis  természetes  tag- 
lejtés kisért.  Nagy  szónok  volt,  e  század  leg- 
nagyobb szónokainak  egyike,  s  Társaságunk 
koszorújának  szalagján,  melyet  ravatalára  kül- 
döttem, méltán  fénylett  e  mondat:  "Kossuth 
Lajosnak,  a  nagy  szónoknak. » 


XI. 
GRÓF  SZÉCSEN  ANTAL. 

1896  szeptember  30. 

Tisztelt  Társaság !  A  hosszú  szünet  után  üd- 
vözlöm önöket,  uraim,  de  fájdalom,  szomorú 
jelentéssel  kell  megnyitnom  ülésünket.  A  szü- 
net alatt  elvesztettük  egyik  érdemes  rendes 
tagtársunkat,  gróf  Szécsen  Antalt.  A  boldo- 
gult egész  életén  át  a  politikai  pálya  bajnoka 
volt  s  csak  élete  utolsó  évtizedeiben  lépett  az 
irodalom  művelői  közé.  Bárminő  vélemény- 
nyel legyünk  politikai  pályájáról,  azt  nem 
tagadhatni  meg  tőle,  hogy  sohasem  hiányzott 
benne  véleményének  bátorsága  s  hogy   lelke- 

sedett  a  nemzeti  műveltség  ügyéért.  Ez  utóbbi 
jellemvonásából  folyt  irodalmi  munkássága  is, 
melyet  széleskörű  műveltsége  támogatott. 
Irodalmi  és  történelmi  essay-ket  írt  s  így  iro- 
dalmunknak épen  azt  az  ágát  igyekezett  gaz- 
dagítani, melyet  meglehetős  szegénynek  mond- 
hatunk. Nem  a  nyelvi  előadás  bájával  hatott 
olvasóira,  mert  ez,  mint  mindenkinek,  a  ki 
sok  nyelven  ír  és  beszél,  neki  sem  volt  erős 
oldala,  hanem  fejtegetései  tartalmasságával 
és  szabatos  szerkezetével.  Behatolt  a  tárgyalt 
író  szellemének  lényegébe  s  legjellemzőbb  sa- 
játságait nagy  vonásokkal  törekedett  élénkbe 
rajzolni.  Ez  essay-k  elseje,  a  Tacitusról  irott, 
társaságunk  egyik  ülésében  olvastatott  fel  s 
midőn  még  más  tanulmányokat  is  vettünk 
tőle,  örömest  választottuk  társunkká  s  adtuk 
ki  egy  kötetben  tanulmányait,  s  ő  valóban 
folyvást  hálás  indulattal  viseltetett  irántunk, 
minden  rábízott  feladatot  örömest  teljesített  s 
midőn  más  tudományos  testületektől  vissza- 
vonult, a  mi  Társaságunkban  mindvégig  benn 
maradt,  sőt  nemrég  újabb  tanulmányai  gyűj- 
teményét ajánlotta  fel  nekünk.  Viszonozzuk  e 
ragaszkodást  halálán  érzett  részvétünkkel,  fe- 
jezzük ki  azt  jegyzőkönyvileg  is  s  annak  ide- 
jében gondoskodjunk  a  felette  tartandó  emlék- 
beszédről. 

xn. 
DEGRÉ  ALAJOS. 

1896  november  25. 

Tisztelt  Társaság!  Újabb  fájdalmas  érzéssel 
kell  megnyitnom  az  ülést,  mert  újabb  veszte- 
ség érte  Társaságunkat  Degré  Alajos  társunk 
halálával.  Azok  közül,  a  kikkel  együtt  lépett 
Degré  az  írói  pályára,  immár  kevesen  élnek. 
0  is  egyike  volt  ama  kiváló  jurátusoknak,  a 
kik  a  negyvenes  évek  elején  a  reformesz- 
mékért lelkesültek  s  most  tollal,  majd  kard- 
dal szolgálták  hazájukat.  Többen  elvesztek 
közülök  a  forradalom  viharában,  ő  megmaradt 
és  kebelében  sokat  megőrzött  a  múlt  emlékei- 
ből s  a  jövő  reményeiből.  Mintegy  emléke, 
typusa  volt  köztünk  a  forradalom  előtti  kor- 
szak fiatalságának,  melyet  örömest  rajzolt  iro- 
dalmi műveiben.  Valóban,  vígjátékain  és  be- 
szélyein  élénk,  könnyed  és  vidám  szellem 
ömlik  el,  mely  keserűségében  sem  válik  pessi- 
mismussá  s  minden  körülmények  között  meg- 
őriz bizonyos  fiatalságot.  Az  Utolsó  jurátus 
czímű  elbeszélése,  a  melyet  Társaságunk  egyik 
ülésén  olvasott  fel,  fejezi  ki  leginkább  egyé- 
niségét :  a  zajos  jurátust,  a  vitéz  honvédet  és 
hű  férjet.  De  nemcsak  elbeszéléseket  olvasott 
itt  föl  nekünk,  hanem  emlékiratokat  is  a  négy- 

venes  évek  politikai  küzdelmeiről  s  a  szabad- 
ságharcz  eseményeiről.  Ezelőtt  egy  évvel,  épen 
november  hónapban,  szintén  ily  részletet  hal- 
lottunk tőle.  Ez  volt  utolsó  felolvasása ;  többé 
nem  fogjuk  hallani  őt,  csak  gyászolhatjuk. 
Épen  ezért,  gyászunk  jeléül,  a  Társaság  nevé- 
ben koszorút  küldöttem  koporsójára  s  özve- 
gyéhez részvétiratot  intéztem.  Kérem  intéz- 
kedéseim helybenhagyását  s  egyszersmind 
indítványozom,  hogy  mai  ülésünk  jegyző- 
könyvében is  fejezzük  ki  részvétünket. 


xm. 
PULSZKY  FERENCZ. 

1897  szeptember  29. 

Tisztelt  Társaság !  A  szünet  alatt  Társasá- 
gunkat nagy  veszteség  érte.  Pulszky  Ferencz, 
egyik  legrégibb  tagtársunk,  a  kinél  csak  egyet- 
len egy  van  régibb,  szeptember  9-ikén  meg- 
halt. A  boldogult  1847-ben  választatott  taggá, 
s  így  épen  ötven  éves  tagja  volt  Társaságunk- 
nak. Ez  őszön,  épen  a  mai  ülésből  akartuk 
üdvözölni  őt  tagsága  ötvenedik  évfordulóján 
s  íme  a  helyett  halálát  kell   gyászolnunk !  .  .  . 

Pulszky  munkássága  sok  oldalú  volt,  s  fé- 
nyes, de  küzdelmes  pályát  futott  meg.    Főleg 


4'-i8  PÜLSZKY   FERENCZ. 

a  politikának,  műtörténelemnek  s  archseologiá- 
nak  szentelte  életét.  Társaságunkban  mint  mű- 
bíráló foglalt  helyet,  s  valóban  Petőfiről  és 
Eötvösről  írt  bírálatai,  melyek  a  Társaságnak 
megbízásából  szerkesztett  Szépirodalmi  Szemlé- 
ben névtelenül  jelentek  meg,  a  negyvenes 
évek  legkitűnőbb  bírálatai  közé  tartoznak.  Ké- 
sőbb évkönyveinket  gazdagította  irodalom-  és 
műtörténeti  adalékokkal.  Száműzetéséből  haza 
térve,  a  múzeumra,  mint  igazgatója,  új  fényt 
derített  s  munkásságával  a  magyar  archaeologia 
fejlődésének  új  lendületet  adott.  Nagy  mun- 
kásságot fejtett  ki  a  hírlapirodalom  terén  is, 
külföldön  és  itthon  egyaránt.  Az  1848  előtti 
időkben  a  németországi  lapokban  és  folyó- 
iratokban igyekezett  felvilágosítani  a  német 
közönséget  a  magyar  ügyek  felől,  1848  után 
pedig  angol,  amerikai  és  olasz  lapokban  foly- 
vást ébren  tartotta  az  érdekeltséget  hazánk 
iránt.  Magyar  lapokba  is  folyvást  dolgozott, 
egész  az  utolsó  évekig  és  szabadelvű  szellem- 
ben, melynek  hatvan  éven  át  hazánkban  egyik 
úttörő  és  kitűnő  bajnoka  volt. 

Temetésén  Társaságunk  testületileg  jelent 
meg  s  koporsójára  az  elnökség  koszorút  kül- 
dött. Kérem  ez  intézkedések  helybenhagyását 
s  egyszersmind  indítványozom,  hogy  halálán 
érzett  részvétünket  jegyzőkönyvileg  is  fejez- 
zük ki  s  zárt  ülésünkön  gondoskodjunk  a  fe- 
lette tartandó  emlékbeszédről, 

XIV. 
SAYOUS  EDE. 

1898  február  23. 

Tisztelt  Társaság!  Fájdalmas  szívvel  jelen- 
tem be  újabb  veszteségünket :  Sayous  Ede, 
Társaságunk  levelező  tagja  f.  év  január  19-én 
meghalt  Nizzában  57  éves  korában.  A  boldo- 
gultban  Társaságunk  nemcsak  egyik  jeles  kül- 
tagját vesztette  el,  hanem  nemzetünk  is  leg- 
lelkesebb barátját,  a  ki  186S  óta  többször 
meglátogatta  hazánkat,  megtanulta  nyelvün- 
ket s  kisebb  és  nagyobb  munkáiban  folyvást 
nemzetünk  történelmével  foglalkozott.  A  tör- 
ténelem tanára  volt  előbb  Parisban,  majd  a 
besanconi  egyetemen ;  a  hatvanas  években, 
a  párisi  világtárlat  alkalmával,  a  magyar  osz- 
tály felköltötte  figyelmét,  s  minthogy  a  fran- 
czia  irodalomban  oly  keveset  talált,  a  mi  a 
magyar  történelemre  vonatkoznék,  elhatározta, 
hogy  pótolni  fogja  hazája  irodalmának  e  hé- 
zagát. Parisban  nyelvtan  segélyével  magyarul 
kezdett  tanulni,  majd  1868-ban  hazánkba  jött, 
néhány  hónapot  töltött  Buda-Pesten,  néhány 
hetet  Debreczenben,  s  tanulmányozta  könyv- 
es levéltárainkat.  1870-ban  újra  néhány  hóna- 
pot   töltött    fővárosunkban,    majd    a    háborús 

idők  alatt  Svájczba  vonult,  a  hol  felolvasá- 
sokat tartott  a  magyar  irodalomról ;  1872-ben 
Histoire  des  Hongrois  et  de  leur  littérature  poli- 
tique  de  1790 — ÍS15  czímű  munkáját  adta  ki. 
Ekkor  választotta  Társaságunk  levelező  tagjává. 
Majd  számos  kisebb  tanulmányt  írt  a  magyar 
történelem  köréből,  míg  végre  1877-ben  ki- 
adta nagy  munkáját :  Histoire  générale  des  Hon- 
grois-t.  E  munka  a  legjobb  és  legterjedelme- 
sebb magyar  történelem  franczia  nyelven. 
Sayous  gondosan  tanulmányozta  a  magyar 
történelmi  forrásokat,  levéltári  kutatásokat  is 
tett,  e  mellett  folytonos  levelezésben  állott  a 
magyar  történetírókkal.  Jól  ismerte  a  részle- 
teket, de  munkájában  leginkább  a  legjellem- 
zőbb körvonalakat  emelte  ki,  s  néha  oly  olda- 
lakat is  érintett,  melyeket  mi  kevésbbé  vettünk 
észre.  Rokonszenve  nemzetünk  iránt  nem  tette 
elfogulttá,  mert  ez  nem  a  politikus,  hanem  a 
tudós  rokonszenve  volt,  a  kit  tárgya  és  tanul- 
mányai lelkesítenek  s  a  ki  érzi,  hogy  nem 
hiába  foglalkozott  tárgyával,  mert  az  megér- 
demelte a  fáradságot. 

Sayous  nemcsak  a  magyar  történelmet  sze- 
rette, hanem  magát  az  országot  is.  Ha  tehette, 
majd  minden  harmadik-negyedik  évben  eljött 
hozzánk,  részint  tanulmányai  folytatásáért,  ré- 
szint hogy  régi  barátait  fölkeresse,  sőt  gyerme- 
keibe is  beoltotta  a  magyar  nemzet  iránti  sze- 
retetet. Nem  volt  vidám  és  kellemes  társalgó, 

minők  rendesen  a  francziák,  kevés  szavú,  ko- 
moly ember  volt,  a  ki  élesen  lát  és  mélyen 
érez.  Senki  a  külföldiek  közül  nem  szolgálta 
oly  hiven  és  önzetlenül  hazánk  érdekeit,  mint 
Sayous.  Utoljára  az  ezredévi  tárlat  idejében 
látogatta  meg  hazánkat,  a  franczia  közoktatás- 
ügyi minister  megbízásából,  hogy  tanulmá- 
nyozza a  történelmi  osztályt.  Az  egész  napot 
a  tárlaton  töltötte,  csak  esténként  lehetett 
velünk.  Midőn  elutazásakor  a  hajóhoz  kisér- 
tem, nem  gondoltam,  hogy  utolszor  szorítok 
vele  kezet,  mikor  ez  év  első  napjaiban  Nizzá- 
ból üdvözletet  küldött  nekem,  nem  sejtettem, 
hogy  az  utolsó  Isten  hozzád  !  Áldás  poraira  ! 

Indítványozom,  hogy  halálán  érzett  fájdal- 
munkat fejezzük  ki  jegyzőkönyvileg  is  és  öz- 
vegyéhez intézzünk  részvétiratot. 


XV. 
ABONYI  LAJOS  ÉS  ZICHY  ANTAL. 

1S98  június  15. 

Tisztelt  Társaság !  Múlt  ülésünk  óta  két 
újabb  veszteség  érte  Társaságunkat;  április 
28-án  Abonyi  Lajos  r.  tagot  ragadta  ki  a  ha- 
lál sorainkból,  május  19  én  Zichy  Antal  r. 
tagot. 

Abonyi  1867  óta  tagja  Társaságunknak  s  egy 
regényt  is  adtunk  ki  tőle  1864-ben.  A  mi  nó- 
táinkat. Először  külföldi  tárgyú  regénynyel 
lépett  fel,  de  csakhamar  a  magyar  élet  rajzá- 
hoz tért  s  ebben  haláláig  megmaradt.  Buzgó 
gyűjtője  volt  a  népdaloknak,  kézirati  gyűjte- 
ményéből számos  dalt  és  balladát  közölt  Tár- 
saságunk újabb  népköltési  gyűjteményének 
első  kötete.  Részint  mint  falusi  gazda,  részint 
mint  népdalgyüjtő,  mindinkább  belemélyedt  a 
népélet  vizsgálatába,  s  regényeit,  elbeszéléseit, 
népszínműveit  e  gazdag  forrásból  merítette. 
Olykor  egy-egy  népballadából  szőtte  ki  elbe- 
szélését vagy  népszínművét,  körülményes  rész- 
letrajzzal bővítve  ki  az  egyszerű  cselekvényt. 
Művei  nem  annyira  a  szerkezet  és  jellemrajz 
művészetével  hatottak,  mint  inkább  a  tapasz- 
talatok és  benyomások  gazdagságával  és  fris- 
seségével. Olvasott  író  volt  és  népszínművei 
számos  előadást  értek.  Mihelyt  halála  hirét 
vette  ez  elnökség,  a  társaság  nevében  koszo- 
rút küldött  koporsójára  s  fölkérte  Ágai  Adolf 
r.  tagot,  hogy  a  temetésnél  képviselje  Társa- 
ságunkat, a  ki  készségesen  teljesítette  a  meg- 
bízást s  a  sírnál  a  Társaság  nevében  gyász- 
beszédet mondott. 

Zichy  Antal  szintén  Társaságunk  régibb  tag- 
jai közétartozott.  Az  irodalomban  a  negyvenes 
évek  elején  lépett  föl  néhány  költeménynyel 
és  útirajzzal,  de  a  politikai  mozgalmak   csak- 

haraar  magokkal  ragadták.  Somogymegy  ében 
fejtett  ki  élénk  munkásságot  s  1848-ban  mint 
képviselő  előbb  Pesten,  majd  Debreczenben 
vett  részt  a  közügyekben.  A  forradalom  után 
félben  hagyott  irodalmi  tanulmányaihoz  fogott, 
a  római  classikusok  vonzották,  különösen  Ci- 
cero és  Horatius  voltak  kedvenczei,  ez  utób- 
biról tanulmányt  is  írt,  fordította  satiráit,  sőt 
maga  is  írt  néhány  satirát,  melyeket  ülésein- 
ken olvasott  föl.  Angolország  történetével  is 
foglalkozott  s  egy  pár  tanulmányon  kívül 
három  angol  történeti  drámát  írt,  melyek 
egyike  akadémiai  pályadíjat  nyert. 

A  hatvanas  években  újra  részt  vett  a  poli- 
tikai küzdelmekben,  mint  képviselő  és  publi- 
cista. A  Deák-párt  híve  volt  s  beszédeivel, 
czikkeivel,  röpirataival  érlelni  igyekezett  a 
kiegyezést  s  midőn  a  ministerium  megalakult, 
ő  volt  a  népoktatási  törvény  előadója  és  báró 
Eötvös  fölkérte,  hogy  mint  a  főváros  első 
tanfelügyelője,  ő  léptesse  életbe  a  szentesített 
törvényt.  így  lett  ő  tanfelügyelő  és  buzgó 
harczosa  irodalomban  és  társadalomban  ké- 
sőbb is  a  közoktatási  ügynek.  Élete  utolsó  év- 
tizedét a  Széchenyi  emlékének  szentelte.  Ki- 
adta naplóit,  útirajzait,  leveleit,  még  össze 
nem  gyűjtött  kisebb  műveit,  végre  megírta 
életrajzát,  egy  szóval  valóságos  megalapítója 
lett  a  Széchenyi-irodalomnak. 

Lukács  Móriczon  kívül  senkire  sem  illett  any- 

nyira  a  «literary  gentleman»  elnevezés,  mint 
Zichy  Antalra,  csakhogy  a  míg  Lukács  Móricz 
néha  évekig  magányba  vonult,  Zichy  Antal 
folytonos  tevékenységben  töltötte  életét.  Nem 
politikai  és  írói  becsvágy  lelkesítette,  hanem 
kötelességérzet,  melylyel  a  közügynek  tartozni 
vélt.  Mindenütt  megjelent,  hol  üres  helyet  tölt- 
hetett be  vagy  másoknak  példát  adhatott.  Új- 
kori műveltségű  ember  volt,  de  a  régi  tábla- 
biróból  megmaradt  benne  a  nobile  officium 
cultusa :  a  közügynek  élni  díj  nélkül.  Társa- 
ságunknak nem  volt  buzgóbb  tagja  mint  ő, 
szorgalmasan  látogatta  üléseinket,  híven  eljárt 
mindennemű  megbízatásban,  mint  a  gazda- 
sági bizottság  tagja  őrködött  vagyonunk  felett 
s  alapítványai-  és  adományaival  növelte  alap- 
tőkénket. Áldott  legyen  emlékezete ! 

Temetésén  testületileg  vettünk  részt  s  ko- 
porsójára a  Társaság  nevében  koszorút  tűz- 
tünk. 

Tisztelt  Társaság,  indítványom,  hogy  mind 
Abonyi  Lajos,  mind  Zichy  Antal  halálán  érzett 
fájdalmunkat  fejezzük  ki  jegyzőkönyvileg;  a 
bánatos  özvegyekhez  intézzünk  részvétiratot ; 
gondoskodjunk  a  fölöttük  tartandó  emlék- 
beszédekről, egyszersmind  kérem  az  eddigi 
elnöki  intézkedésnek  jóváhagyását. 

XVI. 
ARANY  LÁSZLÓ  RAVATALÁNÁL. 

1898  augusztus  5. 

A  Magyar  Tudományos  Akadémia,  a  Kis- 
faludy-Társaság  és  a  magam  fájdalma  nevében 
intézek  hozzád  néhány  búcsúszót,  szeretett, 
megsiratott  és  felejthetetlen  barátunk.  Dicső 
atyád  emléke  és  saját  irodalmi  munkásságod 
csatoltak  téged  e  két  intézethez  s  atyád  író- 
társainak barátsága  mintegy  örökségképen 
szállott  reád.  Oh,  ki  hitte  volna,  hogy  mi 
temetünk  el  téged,  mi  aggok,  a  kik  ismer- 
tünk, mint  vidám  gyermeket,  n  agyreményű 
ifjút  és  munkabíró,  erőteljes  férfiút.  Mily  biz- 
tató jelek  között  léptél  a  nagy  világba.  Mily 
örömest  tapsoltunk  irodalmi  sikereidnek,  mi- 
dőn kétszer  nyertél  koszorút  a  Kisfaludy-Tár- 
saság  költői  pályázatán  ;  midőn  sikerült  Sha- 
kespere-  és  Moliére-fordítással  ajándékoztad 
meg  nemzetedet;  midőn  a  magyar  népköltészet 
maradványait  gyűjtve,  jeles  értekezésekben 
fejtegetted  a  magyar  népszellem  nyilatkoza- 
tait; midőn  irodalmi,  politikai,  nemzetgazda- 
sági tanulmányokkal  és  bírálatokkal  gazda- 
gítottad folyóirataiukat. 

28* 

És  nemcsak  az  irodalmi,  hanem  a  hivatalos 
pályán  is  kitűntél.  Mint  a  Magyar  Földhitel- 
intézet egyik  igazgatója,  munkásságod  java- 
részét az  intézet  czéljainak  szentelted,  azzal  a 
lelkiismeretes  szorgalommal,  mely  sajátod  vala. 
Atyádtól  örökölt  mély  erkölcsi  és  nemzeti  ér- 
zésed nyilvánult  minden  tettedben.  Komoly, 
látszólag  hideg  külsőd  érző,  emberszerető  szi- 
vet takart.  S  mily  gyöngéden  s  hévvel  szeret- 
ted nődet,  a  kivel  oly  boldogul  éltél.  És  most 
mindez  dúlva,  összetörve,  romokban.  Mintha 
a  sorsnak  kedve  telnék  abban,  hogy  a  kiváló 
férfiakat  pályájok  delén  sújthatja  le ;  mintha 
irigyelné  a  boldog  házassági  frigyet  s  örömest 
tépné  szét. 

De  ádáz  fájdalom  ne  bántsa  hamvadat.  Nyu- 
godjunk meg  az  isteni  gondviselés  végzésén. 
A  halál  nem  győzedelmeskedhetik  a  szellemen. 
Te  nem  haltál  meg  egészen  reánk  nézve.  Foly- 
vást élni  fogsz  nőd,  rokonaid,  barátaid  szivé- 
ben ;  az  irodalomban  műveid  tartják  fenn  em- 
lékedet, és  mindazok,  a  kik  ismertek,  még  so- 
káig fognak  emlegetni.  Áldás  poraidra !  Isten 
veled !  Isten  veled  ! 

xvn. 
ERZSÉBET  KIRÁLYNÉ. 

189S   szeptember  14. 

Tisztelt  Társaság !  Rendkívüli  ülésre  hívtam 
össze  önöket,  uraim,  hogy  testületileg  is  ki- 
fejezhessük fájdalmunkat,  melyet  a  királyné 
ő  felsége  halálán  egyénenkint  oly  mélyen 
érzünk. 

Nagy  csapás  ez  királyra  és  nemzetre  egy- 
aránt, mert  Erzsébet  mindkettő  őrangyala 
volt.  Kettős  koronát  viselt :  a  női  erények  égi 
s  a  fejedelmi  hatalom  földi  koronáját.  Midőn 
Magyarország  ege  mélyen  elborult,  az  ő  rész- 
vétének sugara  tört  át  először  a  felhőkön  s 
hirdette  a  derűsebb  napokat ;  az  ő  nemes,  nagy 
szíve  híven  táplálta  azt,  a  mi  a  trón  és  a 
nemzet  érdekei  összeforrasztására  vezetett ;  és 
folyvást  szeretettel  övezte  a  magyar  nemzetet, 
és  épen  úgy  osztozott  örömében,  fájdalmában, 
mint  ez  az  övében. 

De  bennünket,  a  költészet  művelőit,  a  rokon- 
szenvnek és  hálának  egy  különösebb  érzése 
is  csatolt  felséges  személyéhez. 

Erzsébet  királyné  szerette  a  költészetet,  örö- 

mest  társalgott  a  nagy  költők  szellemével,  s 
megtanulta  nyelvünket,  olvasta  a  magyar  köl- 
tőket is.  Épen  úgy  gyönyörködött  a  természet 
szépségében,  mint  a  művészet  remekeiben. 
Költői  lélek  volt,  mondhatni  költő ;  mert  nem 
csak  az  a  költő,  a  ki  verseket  ír,  hanem  az 
is  s  még  inkább,  a  ki  eszményileg  fogja  föl 
az  életet  s  minden  tette  egy-egy  költői  eszme 
megvalósítása.  És  Erzsébet  királyné  a  női 
kellem  és  báj,  a  hitvesi  és  anyai  erények,  az 
emberszeretet  és  jótékonyság,  a  fájdalom,  szen- 
vedés és  vallásos  megnyugvás  oly  műveit 
hagyta  reánk,  melyek  felemelik  a  lelket,  és 
nemes  érzelmekkel  töltik  meg  a  szívet.  Fen- 
séges életének  emléke  enyhítse  a  halálán  ér- 
zett fájdalmat ! 

Tisztelt  Társaság!  Azt  hiszem,  mindnyájunk 
gondolatját  tolmácsolom,  ha  indítványozom, 
hogy  mély  fájdalmunkat  és  hódoló  részvétün- 
ket fejezzük  ki  jegyzőkönyvileg  is,  s  e  hatá- 
rozatunkat, felirat  alakjában,  alkalmas  időben 
juttassuk  a  trón  zsámolyához,  egyszersmind 
Társaságunk  körében  indítsunk  gyűjtést  arra 
a  szobrászati  műre,  mely  az  Akadémia  palo- 
tája csarnokában,  a  királyné  emlékére  fog 
felállíttatni. 

XVIII. 

HORVÁTH  BOLDIZSÁR. 

1S98  november  30. 

Tisztelt  Társaság !  Közelebbről  egyetlen  év 
sem  sújtotta  Társaságunkat  annyi  csapással, 
mint  a  jelen.  A  halál  folyvást  ritkítja  sorain- 
kat. A  tavaszszal  Zichy  Antal  és  Abonyi  La- 
jos társainkat  vesztettük  el,  a  nyáron  Arany 
László  és  Szász  Béla  haltak  meg  férfikoruk 
delén ;  a  múlt  hóban  Horváth  Boldizsár  tár- 
sunkat kisértük  végső  nyughelyére. 

Horváth  Boldizsár  nem  a  szépirodalom  terén, 
Társaságunk  körében  aratta  babérait,  hanem 
mint  jogász,  politikai  szónok  és  igazságügy  - 
minister  a  közélet  legkimagaslóbb  pontjain. 
Azon  bajnokok  első  sorában  küzdött,  kik  véd- 
ték és  visszahódították  alkotmányunkat  s  mint 
minister  megvetette  alapját  igazságügyünk 
reformjának.  De  jogászi  és  politikai  elfoglalt- 
ságai mellett  is,  ifjúkorán  kezdve,  folyvást 
szerette  a  költészetet,  ismerte  az  irodalmat  s 
üres  óráiban  verselgetett  is.  Midőn  ministeri 
székétől  megvált  és  lassankint  a  politikai  pá- 
lyától is  visszavonult,  Társaságunk  tagjává  vá- 
lasztotta őt,  buzdítani  kívánta  félbehagyott  köl- 
tői munkássága  folytatására.  O  szívesen  vette 

rokonszenvünket,  néhány  költeményét  fel  is 
olvastatta  üléseinken,  de  betegeskedése  meg- 
akadályozta abban,  hogy  egész  lélekkel  a  mú- 
zsáknak áldozhasson.  A  helyett  lelkes  barát- 
ságával ő  lett  buzdítónk,  később  pártfogónk, 
végrendeletében  ezer  forintot  hagyva  Társa- 
ságunknak. Béke  poraira  !  Áldás  emlékére  ! 

Koporsójára  az  elnökség  koszorút  küldött, 
temetésén  a  Társaság  számos  tagja  vett  részt. 
Intézkedésem  jóváhagyását  kérem  s  egyszers- 
mind indítványozom,  hogy  elhunyt  társunk 
halálán  érzett  fájdalmunkat  fejezzük  ki  jegyző- 
könyvileg is. 


XIX. 
BARTALUS  ISTVÁN. 

1899  február  22. 

Tisztelt  Társaság !  Társaságunkat  a  múlt  év- 
ben számos  veszteség  érte  s  ime  ez  új  évben 
újabb  veszteséget  kell  bejelentenem.  Bartalus 
István  társunk  f.  hó  8-án  elhalálozott.  A  bol- 
dogult a  régibb  tagok  közé  tartozott,  harmincz- 
két  évig  volt  tagja  társaságunknak  s  köztünk 
csak  egyedül  ő  foglalkozott  a  zene  elmélete- 
és  történetével.  Számos  tankönyvein  kívül 
különösen  a  magyar  egyházi  és  világi  zenéről 

írt  értekezései  keltettek  figyelmet.  De  mint 
gyűjtő  és  gyűjtemények  kiadója  még  nagyobb 
szolgálatot  tett  a  magyar  zenének.  A  Magyar 
Orpheus  a  magyar  költők  megzenésített  műveit 
foglalja  magában  a  XVIII.  és  XIX.  századból 
különböző  zeneszerzőktől.  Másik  gyűjteménye 
még  nagyobb  fontosságú,  ez  a  Magyar  népdalok 
egyetemes  gyűjteménye,  melynek  utolsó  kötete 
tavaly  jelent  meg.  Bartalus  ezelőtt  húsz  évvel 
az  állam,  az  Akadémia  és  a  Kisfal udy-Társa- 
ság  költségén  beutazta  az  ország  különböző 
részeit,  szorgalmasan  gyűjtve  népdalokat  és 
dallamokat.  A  gyűjtemény  híven  igyekszik 
visszatükrözni  a  dallamokat  s  nemcsak  zené- 
szed, hanem  irodalmi  szempontból  is  becses 
gyűjtemény.  Számos  oly  dal,  ballada  van 
benne,  melyek  nincsenek  meg  népköltési  gyűj- 
teményeinkben. Bartalus  elméleti  és  gyűjtői 
munkássága  mellett  a  regény  és  beszély  terén 
is  tett  kísérletet,  melyeknek  tárgya  nagyrészt 
a  zenészvilágból  van  merítve  s  néhány  komi- 
kus alak  és  jelenet  bennök  igen  mulatságos. 
Régebben  társaságunknak  szorgalmas  látoga- 
tója és  felolvasója  volt  s  nem  egyszer  mutatta 
be  üléseinken  gyűjteménye  szebb  darabjait  éne- 
kesekkel, saját  zongorakiséretében.  Az  utóbbi 
években  csak  közgyűléseinken  jelent  meg, 
tavaly  utoljára.  Idei  közgyűlésünkkor  mái- 
beteg  volt  s  három  nap  múlva  meghalt.  Mi- 
helyt halála  hírét  vettem,  koszorút  rendeltem 

koporsójára  s  néhány  társammal  megjelentem 
temetésén.  Kérem  intézkedésem  jóváhagyását 
s  egyszersmind  indítványozom,  hogy  halálán 
érzett  fájdalmunkat  jegyzőkönyvben  is  fejez- 
zük ki. 

